
CAPITOLUL I. MĂRINIMIA LUI 
SULLA 


Încă nu se luminase bine de ziuă şi străzile 
Romei începuseră să forfotească de lume în acea zi 
de noiembrie, ziua a patra dinaintea idelor lui 
noiembrie ale anului 675 de la întemeierea 
Romei”, în timpul consulatului lui Publius 
Servilius Vatia Isauricus şi Appius Claudius 
Pulcher. Din toate colțurile cetății, lumea se 
îndrepta spre Circul Mare. 

O mulțime din ce în ce mai compactă cobora pe 
străzile înguste, întortocheate şi suprapopulate, mai 
ales de sărăcime, ale Esquilinului şi Suburrei® şi o 
apuca pe arterele principale - Via Tabernaria, Via 
Argiletum şi Via Nova - către circ. 

Treceau fără contenire, valuri-valuri, cetăţeni de 
vază, meşteşugari, liberți, gladiatori bătrâni - 
schilozi sau brăzdaţi de cicatrice - veterani care 
aparținuseră cândva falnicelor legiuni, dar care 
acum ajunseseră infirmi şi cerşetori, oameni de 
rând, măscărici, histrioni, dansatoare şi cete de 
ştrengari. Se vedea după veselia întipărită pe feţele 
tuturor, după scânteierea privirilor, după seninătatea 
vorbei, după verva şi glumele care nu mai 
contencau, că jocurile la care se duceau să asiste 
erau spectacolul lor favorit. 


Circul Mare, care fusese clădit în anul 138 de la 


întemeierea Romei“: de către regele Targuiniu cel 
Bătrân, era cunoscut sub acest nume numai din anul 
533%, de când Quintus Flaminius, cenzorul, clădise 
un alt circ, denumit Circul Flaminius. 

În vremea întâmplărilor povestite în această 
carte, Circul Mare, care se afla aşezat în valea 
Murcia, între colina Palatină şi dealul Aventinului, 
deşi nu atinsese încă proporțiile uriaşe, nici 
strălucirea ce i-au dat-o mai târziu Iulius Caesar şi 
Octavian August, era totuşi o construcție mare şi 
impunătoare. Avea două mii o sută optzeci de paşi 
lungime, nouă sute nouăzeci şi opt de paşi lăţime şi 
o sută douăzeci de mii de locuri. 

Circul era construit aproximativ oval, cu o latură 
dreaptă spre apus şi cu marginea dinspre răsărit de 
formă semicirculară. Pe latura dinspre apus se 
găsea clădirea  oppidum-ului, alcătuită din 
treisprezece arcade. Sub arcada centrală erau aşa- 
numitele Porți Mari - una dintre cele două intrări 
principale ale arenei. Pe Porțile Mari îşi făcea 
intrarea cortegiul tradițional, care simboliza 
divinitățile cetății, a cărui apariție în arenă era 
semnalul pentru începerea jocurilor. Sub celelalte 
douăsprezece arcade erau amenajate grajdurile sau 
„carcerele”, cum li se mai spunea. Aici se 
adăposteau carele de curse şi caii, când arena 
servea pentru alergări, iar când aveau loc lupte - 
gladiatorii şi fiarele sălbatice. 

De la oppidum porneau în cercuri aproape 
complete nenumărate rânduri de trepte, care 
serveau de bănci pentru spectatori. Rândurile de 
bănci se terminau printr-un portic cu arcade. Aici 
erau locurile rezervate pentru femeile nobile. 

De cealaltă parte a arenei, față în față cu Porțile 
Mari, erau Porțile Triumfale. Pe aici îşi făceau 
intrarea învingătorii. La dreapta oppidum-ului se 
afla Poarta Morţii. Pe sub bolțile ei lugubre, 
slujitori anume desemnați târau afară din arenă, cu 


ajutorul unor căngi lungi, trupurile sfârtecate ale 
gladiatorilor ucişi sau muribunzi. 

Un zid nu prea înalt, lung de cinci sute de paşi, 
numit „spina”, tăia arena de-a curmezişul, între 
oppidum şi Porțile Triumfale. Când aveau loc 
alergări, acest zid servea la măsurarea distanțelor. 

În centrul „spinei” se ridica un obelisc închinat 
soarelui, iar la dreapta şi la stânga obeliscului se 
înşirau turnulețe, coloane, altare şi statui. 

Arena propriu-zisă era încinsă de jur împrejur eu 
un parapet. După parapet urma un şanţ cu apă, iar 
dincolo de şanţ, un grilaj de fier. Scopul acestor trei 
îngrădituri succesive era să-i apere pe spectatori de 
eventualele atacuri ale fiarelor sălbatice dezlănţuite 
în arenă. 

Aşa arăta măreaţa construcție destinată jocurilor 
în aer liber spre care se îmbulzea mulțimea 
nesfârşită a locuitorilor Romei. 

Dar ce era în ziua aceea? Ce sărbătoare? Ce 
spectacol extraordinar atrăgea la circ atâta 
omenire? 

Cu câteva săptămâni înainte, dictatorul Italiei şi 
spaima Romei, Lucius Cornelius Sulla Felix, 
poruncise să se facă cunoscut locuitorilor Romei că 
trei zile în şir îi va ospăta şi-i va desfăta cu lupte, pe 
cheltuiala sa. 

În ajunul zilei hotărâte pentru începerea luptelor, 
întreaga populație a Romei s-a adunat pe Câmpul 
lui Marte, pe malul Tibrului, în jurul meselor 
aşternute din ordinul temutului dictator. Mulțimea a 
mâncat şi a băut până la căderea nopţii, petrecerea 
transformându-se în cele din urmă într-o adevărată 
orgie. Luxul împărătesc, bogăţia şi belșugul 
mâncărurilor şi băuturilor servite la acest ospăț 
oferit de neîmpăcatul duşman al lui Caius Marius 
au fost de neînchipuit. 

Dărnicia de care a dat dovadă cu prilejul acestor 
ospeţe şi jocuri închinate lui Hercule l-a costat pe 
Sulla Felix o zecime din averea sa. 


De fapt, Sulla nu făcea decât să dăruiască cu 
stânga o parte din bogăţiile pe care le prădase cu 
dreapta, iar cetățenii Romei, care în adâncul 
sufletului îl urau de moarte pe Lucius Cornelius 
Sulla, se prefăceau doar că primesc cu plăcere 
ospeţele şi jocurile pe care le oferea el. 

Se făcuse ziuă de-a binelea. Străpungând norii, 
razele strălucitoare ale soarelui poleiau cu aur 
culmile celor şapte coline şi făceau să sclipească 
marmurile albe şi scumpe ale templelor, bazilicelor 
şi ale palatelor patricienilor. Cu căldura lui 
înviorătoare, soarele încălzea oamenii aşezaţi pe 
treptele Circului Mare. 

Mai bine de o sută de mii de oameni aşteptau 
începerea luptelor de gladiatori, spectacolul 
preferat, al poporului roman. 

Măreţia privelişti oferite de imensul circ ocupat 
de peste o sută de mii de spectatori, bărbaţi şi 
femei, tineri şi bătrâni, aparţinând tuturor claselor 
sociale, e greu de închipuit. Larma mulțimii, 
asemănătoare vuietului unui vulcan, şi agitația 
neîntreruptă a capetelor şi braţelor, care amintea 
frământarea furioasă şi amenințătoare a talazurilor 
mării pe vreme de furtună, nu erau decât detalii 
neînsemnate ale tabloului viu, de neasemuit în 
măreţia lui, pe care-l oferea în acea clipă Circul 
Mare. 

Oamenii de rând din amfiteatru mâncau gustările 
aduse de acasă. Înfulecau cu poftă şuncă, carne 
rece, cârnaţii lor preferaţi - un fel de caltaboşi 
umpluți cu tocătură şi sânge - plăcinte cu brânză 
sau cu miere şi pesmeți. Gustarea se împletea cu 
vorbe de duh, cu glume piperate şi era însoțită de o 
trăncăneală fără sfârşit, de hohote de râs şi udată cu 
băuturică nu tocmai puţină. 

Vânzătorii ambulanți de bob prăjit şi plăcinte 
găseau mulți muşterii printre plebeii care îşi 
răsfățau bucuroşi soțiile şi copiii, cumpărând aceste 
bunătăţi. 


Simandicoase şi protocolare, familule 
bogătaşilor, cavalerilor şi patricienilor stăteau 
deoparte, formând grupuri însuflețite. Pe băncile de 
piatră, tineri eleganţi aşterneau rogojini şi covoare 
pentru frumoasele matroane şi pentru fecioarele 
fermecătoare şi deschideau apărătoare din pânză, 
pentru a le feri de razele arzătoare ale soarelui 
mediteranean. 

Undeva, pe al treilea rând de trepte, în faţa 
Porţilor Triumfale, aşezată între doi cavaleri, putea 
fi văzută o matroană de o frumuseţe neobişnuită. 
După silueta ei zveltă şi mlădioasă, după umerii ei 
superbi, recunoşteai dintr-o singură privire că era o 
adevărată fiică a Romei. Trăsăturile armonioase, 
fruntea înaltă, nasul frumos, gura mică, ochii negri, 
mari şi expresivi îi dădeau un farmec irezistibil. 
Avea părul negru ca pana corbului, bogat, mătăsos 
şi lins. Părul lung îi flutura în voie pe umeri, dar pe 
frunte era strâns cu o diademă bătută cu nestemate. 

Tunica, ţesută dintr-o lână albă, foarte fină, şi 
împodobită pe poale cu un chenar subțire de aur, 
lăsa să se întrevadă toată grația trupului ei. Peste 
tunică purta o palla'“cu dungi purpurii, ce cădea în 
falduri moi. 

Această femeie atât de elegantă şi frumoasă, care 
nu părea să aibă nici treizeci de ani, era Valeria, 
fiica lui Lucius Valerius Mesala şi soră bună cu 
Quintus Hortensius, vestitul orator, rival al lui 
Cicero. 

Cu câteva luni în urmă, Valeria fusese repudiată 
de bărbatul ei, sub cuvânt că ar fi sterilă. În 
realitate, adevăratul motiv al divorțului nu fusese 
acesta, ci moravurile ei, despre care se vorbea de 
mult pe față la Roma. Gura lumii spunea că Valeria 
ar fi o femeie desfrânată. Oricum însă, datorită 
împrejurărilor în care se despărțise de bărbatul ei, 
formal, onoarea Valeriei era pusă la adăpost de 
bârfeli. 

În ziua aceea, Valeria avea lângă ea, într-o parte, 
pe Helvinius Medullius, un bărbat înalt, palid, slab, 


pomădat şi parfumat. Faţa lui nemişcată, fără nici o 
expresie, purta pecetea plictiselii şi apatiei. La 
treizeci şi cinci de ani, viaţa îi părea lipsită de 
interes. Helvinius Medullius era unul din acei 
patricieni romani răsfățați care lăsa plebeilor 
dreptul de a se jertfi pentru patrie şi pentru glorie, 
ei preferind să-şi irosească averile şi pământurile 
strămoşeşti trăind în lux şi trândăvie. 

De partea cealaltă, Valeria Mesalina îl avea pe 
Marcus Decius Cedicius, un patrician de vreo 
cincizeci de ani, de statură mijlocie, frumos, dar 
cam grăsun, cu obrazul rotund şi deschis, vesel din 
fire. Pentru el, cea mai mare fericire era să petreacă 
cât mai mult timp la masă, în triclinium. lrosea 
jumătate din zi savurând diferitele mâncăruri alese 
pe care i le prepara bucătarul său, unul din cei mai 
renumiţi bucătari din Roma. Restul zilei era cu 
gândul la masa de seară. Într-un cuvânt, digerând 
prânzul, Marcus Decius Cedicius visa la cină. 

Ceva mai târziu veni să se aşeze lângă Valeria şi 
Quintus Hortensius, care, deşi nici nu împlinise 
încă treizeci şi şase de ani, îşi câştigase mare 
renume pentru măiestria sa oratorică. Studiase 
îndelung şi amănunţit feluritele moduri de vorbire 
ŞI mişcare şi se pricepea să-şi armonizeze de 
minune fiecare gest cu fiecare cuvânt. La Senat, în 
triclinium şi în orice loc, mişcările lui arătau o 
noblețe şi o măreție izbitoare, parcă înnăscute. 
Hortensius era un actor iscusit; succesele sale se 
datorau, cel puţin pe jumătate, glasului său 
melodios şi artei declamaţiei, ale cărei procedee le 
stăpânea atât de desăvârşit, încât, ori de câte ori 
rostea o cuvântare, chiar cunoscutul actor de 
tragedie Esop şi celebrul Roscius luau drumul 
Forum-ului, pentru a învăţa declamaţia de la el. 

Nu departe de locul unde se afla Valeria şedeau, 
sub supravegherea unui educator, doi băieţandri, 
unul numai de vreo doisprezece ani şi altul de vreo 
paisprezece. Băieţandrii, din care unul se numea 
Scipio, iar celălalt Cato, erau frați. Ei aparţineau 


clasei patricienilor, fund membri ai familiei Porcia 
şi nepoți ai faimosului Cato Cenzorul, care, pe 
vremea celui de-al doilea război punic, ceruse 
stăruitor dărâmarea Cartaginei. 

Fratele mai mic, Scipio, părea mai vorbăreţ şi 
mai prietenos şi se adresa mereu educatorului lor, 
Sarpedon. Celălalt frate, Marcus Porcius Cato, 
tăcea însă îmbufnat. Pe faţa lui se putea citi o 
expresie de îndârjire surprinzătoare pentru vârsta 
lui. De pe acum se simțeau tăria şi fermitatea 
caracterului, cât şi dârzema şi inflexibilitatea 
convingerilor sale. Prin agerimea înnăscută a minţii 
sale, prin cunoştinţele de filozofie greacă şi 
îndeosebi de filozofie stoică şi, în sfârşit, prin 
păstrarea dârză a tradiției legate de numele 
neînduplecatului său bunic, acest băiat de 
paisprezece ani putea fi socotit de pe acum un 
adevărat cetăţean. Mai târziu, Marcus Porcius Cato 
avea să-şi curme viaţa la Utica, luând cu el în 
mormânt stindardul libertăţii latine, în care s-a 
înfăşurat ca într-un giulgiu. 

Ceva mai încolo, deasupra Porţilor Triumfale, pe 
o treaptă aproape de ieşire, şedea, alături de 
educatorul său, alt copil de neam patrician. Copilul 
era adâncit într-o discuție înflăcărată cu un 
adolescent care părea să aibă vreo şaptesprezece 
ani. Adolescentul, cu ochi negri, mari, scânteietori 
de inteligenţă, faţa palidă şi părul negru şi lucios, 
nu era altcineva decât Titus Lucretius Carus, care, 
mai târziu, avea să-şi câştige o faimă nepieritoare 
prin opera sa „De rerum natura”. Copilul care 
vorbea cu Carus era un băiat de doisprezece ani, 
Voinic şi îndrăzneţ - Caius Cassius Longinus, fiul 
fostului consul Cassius. El avea să joace un rol de 
frunte în lanţul evenimentelor istorice care au 
premers şi au însoţit prăbuşirea republicii romane. 

Lucretius şi Cassius discutau aprins. 

Ceva mai departe şedea odrasla lui Sulla, 
Faustus, un copil viclean şi fudul. Pe faţa lui 
gălbejită se vedeau vânătăi şi alte urme de lovituri 


primite nu de mult. Din întreaga atitudine a acestui 
copil sfrijit, roșcat şi cu ochii albaştri spălăciți se 
degaja parcă o nespusă mulţumire că soarta îi 
hărăzise fericirea de a fi odrasla norocosului 
dictator. 

Spectatorii aşteptau sosirea consulilor şi a lui 
Sulla, care organizase pe cheltuiala lui luptele ce 
urmau să aibă loc în acea zi pentru desfătarea 
cetățenilor Romei. Între timp elevii şcolilor de 
gladiatori, tironii, îşi făcuseră intrarea în arenă şi se 
luptau cu avânt remarcabil, lovindu-se fără a se 
putea răni, cu ghioage uşurele şi săbii de lemn. 

Acest joc inofensiv nu interesa pe spectatori, cu 
excepția bătrânilor legionari, a gladiatorilor şi 
retiarilor care îşi riscaseră de sute de ori viaţa în 
lupte. 

Deodată, un ropot de aplauze puternice, aproape 
unanim, făcu să răsune amfiteatrul. Mu de voci 
strigau: 

— Trăiască Pompeius]... Trăiască  Cneus 
Pompeius!... Trăiască Pompeius Magnus! 

Pompeius tocmai intrase în amfiteatru şi se 
îndrepta spre locul său de pe platforma oppidum- 
ului. Salutului mulțimii el îi răspunse cu o elegantă 
înclinare a capului şi apoi, cu vârful degetelor la 
gură, trimise, în semn de mulţumire, sărutări în 
toate direcțiile. 

Cneus Pompeius avea aproape douăzeci şi opt de 
ani. Era înalt şi avea o constituţie herculeană. Părul, 
extraordinar de des, îi cădea până pe sprâncenele de 
sub care te priveau ochii lui mari, negri, în formă 
de migdală, dar ficşi şi lipsiţi de expresie. 
Duritatea, adâncimea şi imobilitatea trăsăturilor 
feţei, statura impunătoare şi vigoarea lui trupească 
îl făceau să fie un tip remarcabil prin frumuseţea sa 
virilă şi marțială. 

La vârsta de numai douăzeci şi cinci de ani, 
Pompeius gustase gloria unei primiri triumfale la 
Roma, după campania din Africa. Tot atunci, însuşi, 


Sulla, probabil într-un acces de neobişnuită 
bunăvoință, îi conferise titlul de „Magnus”. 

lar legiunile de veterani, cărora ştiuse să le 
câştige dragostea şi pe care le condusese prin 
primejdiile şi greutăţile a treizeci de campanii, îl 
proclamaseră „imperator”. 

Puternică aclamaţie cu care cetățenii Romei, 
adunaţi în Circul Mare, îl întimpinau acum pe 
Pompeius se datora în parte şi urei ce i-o purtau lui 
Sulla. Prin aplauzele şi aclamaţiile adresate lui 
Pompeius, capabil să repurteze victorii egale 
victoriilor lui Sulla, cetățenii Romei îşi exprimau în 
mod implicit şi ură pe care nu cutezau s-o 
manifeste deschis. 

Câteva clipe după sosirea lui Pompeius îşi făcură 
intrarea solemnă cei doi consuli în funcţiune. 
Publius Servilius Vatia Isauricus şi Appius Claudius 
Pulcher, a căror magistratură avea să expire la 1 
ianuarie următor. Servilius, căruia îi aparțineau 
prerogativele pe lună în curs, intră cel dintâi, 
precedat de un grup de lictori. Apoi intră Claudius, 
care exercitase prerogativele luna trecută, urmat de 
alt grup de lictori, purtând fasciile. 

În momentul apariţiei consulilor pe platforma 
oppidum-ului, spectatorii se ridicară în picioare cu 
toţii ca un singur om, în semn de respect faţă de 
organele puterii supreme ale republicii. 

Imediat după aceea divertismentul oferit de 
elevii şcolilor de gladiatori se încheie şi gladiatorii 
care urmau să se înfrunte în lupte nu mai aşteptau 
decât un semnal pentru a defila prin faţa 
conducătorilor republicii, conform tradiției. 
Privirile erau aţintite toate spre oppidum, asupra 
consulilor, care aveau să dea semnalul pentru 
începerea luptelor. Consulii, la rândul lor, căutau 
din ochi pe cineva de la care parcă aşteptau şi ei să 
primescă încuviințarea de a da semnalul. Într- 
adevăr, ei aşteptau sosirea lui Lucius Cornelius 
Sulla, care, deşi renunţase la titlul de dictator, 

continua totuşi să fie deținătorul puterii supreme la 
Roma. 

Deodată se auziră din nou aplauze, la început 
slabe şi răzlețe, apoi din ce în ce mai puternice şi 
mai însuflețite. Toate privirile se întoarseră spre 
Porţile Triumfale, prin care, în acea clipă, îşi făcea 
intrarea, însoţit de numeroşi senatori, prieteni şi 
clienți, Lucius Cornelius Sulla. 

Acest ilustru personaj era acum în vârstă de 
cincizeci şi nouă de ani. Deşi destul de înalt, bine 
făcut şi robust, păşea încet şi fără vlagă, ca un om 
sleit de puteri. Slăbiciunea lui era consecinţa vieţii 
de desfrâu şi de orgii pe care o dusese totdeauna şi 
pe care o ducea şi acum mai mult decât oricând. 
Însă cauza principală care îi sleia puterile era o 
boală cumplită, fără leac, care pusese stăpânire pe 
întreaga-1 ființă, săpând pe chipul lui semnele unei 
bătrâneţi timpurii şi chinuite. 

Faţa lui Sulla era respingătoare, dar nu pentru că 
trăsăturile ei ar fi fost urâte. Dimpotrivă, avea 
trăsături plăcute şi proporţionale; luate împreună, 
fruntea înaltă, nasul proeminent, gura mare, ca de 
leu, şi buzele energice îl făceau aproape frumos. 
Părul roşcat şi des îi încadra faţa luminată de doi 
ochi albaştri-cenuşii, adânci, pătrunzători şi vii, 
care aveau când scânteieri de vultur, când uitătura 
piezişă şi falsă a hienei. Obişnuinţa de a comanda şi 
setea de sânge se puteau citi în fiecare clipire a 
ochilor săi cruzi şi autoritari. 

Portretul lui Sulla, aşa cum e schițat mai sus, 
desigur că nu merita calificativul de respingător. 
Totuşi, datorită unei spuzeli greţoase de culoare 
roşie-pămîntie, punctată ici-colo cu pete albe, 
chipul lui era cu adevărat respingător. Cum spusese 
cândva în batjocură un atenian glumeţ, faţa lui 
Sulla arăta ca obrazul stropit cu făină al unui 
locuitor de prin Mauritania. 

Cu aerul unui om sătul de viaţă, Sulla cobori 
încet treptele amfiteatrului. Peste albul ca de nea al 
tunicii de lână, împodobită în partea de jos cu 

desene brodate cu fir, Sulla nu purta palla sau 
tradiționala togă albă. Purta purpura roşie-aprinsă a 
unei hlamide elegante, cu marginile cusute cu fir de 
aur, prinsă de umărul drept într-o pafta de aur 
bătută cu pietre prețioase. Ca unul care nu se ferea 
să-şi arate deschis disprețul faţă de oameni, în 
general, şi faţă de concetăţenii săi, în special, Sulla 
fusese cel dintâi dintre puţinii care pe acea vreme 
începuseră să îmbrace hlamida grecească. 

La auzul aplauzelor mulțimii, Sulla strâmba din 
buze, schiţând un surâs răutăcios şi şoptind printre 
dinţi: 

— Aplaudaţi, aplaudaţi, turmă de dobitoace! 

Între timp, consulii dădură semnalul pentru 
începerea jocurilor. O sută de gladiatori ieşiră din 
carcere şi, încolonaţi câte doi, porniră să defileze în 
jurul arenei. 

În frunte mergeau un retiar şi un mirmilon. Între 
aceşti doi gladiatori urma să aibă loc prima luptă 
din program. Discutau liniştit, deşi peste câteva 
clipe aveau să se bată pe viaţă şi pe moarte. În urma 
lor veneau nouă lacveatori, înarmaţi numai cu 
tridenţii şi plasele pe care aveau să le arunce asupra 
celor nouă secutori armaţi cu scuturi şi săbii. 

Celor nouă perechi de gladiatori le urmau alte 
treizeci. Aceştia, treizeci de o parte, treizeci de alta, 
aveau să se măsoare unii cu alții, realizând în faţa 
spectatorilor, în proporții reduse, o adevărată 
bătălie. 

Erau treizeci de traci şi treizeci de samniţi, toţi 
tineri, înalți, voinici, izbitor de frumoşi şi având o 
impresionantă ținută marțială. 

Tracii erau înarmaţi cu săbii scurte, încovoiate la 
vârf, şi cu scuturi mici, bombate, dreptunghiulare; 
pe cap purtau coifuri nu prea mari, fără vizieră. 
Într-un cuvânt, aveau portul de război al poporului 
căruia aparţineau. În plus, falnicii traci purtau tunici 
scurte de purpură, iar la coifurile lor fâlfâiau câte 
două pene negre. La rândul lor, cei treizeci de 
samniţi erau echipați cu armamentul obişnuit al 

Samnium'-ului: săbii scurte, drepte, căşti având 
viziere în faţă şi aripioare pe lături, scuturi mici, 
pătrate, apărătoare din zale de fier pentru antebraţul 
drept, care nu era apărat de scut, şi, în sfârşit, 
apărătoare, tot de zale, pentru piciorul stâng. 
Samniţii purtau tunici albastre, iar coifurile le erau 
împodobite cu două pene albe. 

Coloana gladiatorilor o încheiau zece perechi de 
andabaţi cu tunici scurte, albe şi înarmaţi numai cu 
un fel de lame, care semănau mai mult a cuțite 
decât a săbii. Andabaţu purtau pe cap coifuri cu 
vizierele lăsate şi imobilizate în această poziţie, 
neavând pentru vedere decât două orificii foarte 
MICI, aşezate neregulat. Aceşti douăzeci de 
nenorociți erau condamnaţi să se bată orbeşte, 
căutându-se unii pe alţii ca la baba-oarba şi stârnind 
râsul şi veselia spectatorilor, până când anumiţi 
slujitori ai circului - lorarii - aveau să-i împingă pe 
unii asupra altora şi să-i întărite cu răngi de fier 
înroşite în foc, pentru a se omori unii pe alții. 

Cei o sută de gladiatori făceau înconjurul arenei 
în aplauzele şi strigătele spectatorilor. Potrivit 
poruncii lanistului Actianus, când ajunseră în 
dreptul locului unde şedea Sulla, gladiatori ridicară 
capetele şi strigară în cor: 

— Ave, dictator! 

După ce măsură gladiatorii cu privirea de expert 
a învingătorului încercat în numeroase bătălii, Sulla 
exclamă, adresându-se celor care-l înconjurau: 

— Nuss răi, nu-s răi! Tinerii ăştia îndrăzneţi şi 
puternici făgăduiesc pare-se un spectacol frumos. 
Vai de Actianus dacă spectacolul va fi sub aşteptări! 
Două sute de mii de sesterți mi-a luat, pungaşul, 
pentru aceste cincizeci de perechi de gladiatori. 

Coloana gladiatorilor termină de făcut ocolul 
arenei şi, după ce salută pe consuli, se întoarse în 
carcere. În arenă scânteietoare ca argintul rămaseră 
faţă în faţă numai doi oameni - mirmilonul şi 
retiarul. 

Se făcu o linişte adâncă şi toate privirile se 
ațintiră asupra celor doi gladiatori gata de luptă. 

Mirmilonul era un tânăr frumos, blond, înalt, 
ager şi puternic, originar din Galia. Purta un coif 
împodobit cu un peşte de argint. Într-o mână ţinea 
un scut mic, iar în cealaltă - o sabie scurtă şi lată. 
Retiarul, îmbrăcat într-o tunică simplă, albastră, 
înarmat cu un trident şi cu o plasă, se oprise la vreo 
douăzeci de paşi de mirmilon şi părea că 
chibzuieşte cum să-l prindă mai bine în plasă. 

Mirmilonul luase poziție cu piciorul stâng 
înainte, aplecat cu toată greutatea corpului pe 
genunchii uşor îndoiţi. Ţinea sabia în jos, paralel cu 
şoldul drept, şi aştepta atacul retiarului. 

Deodată, făcând o săritură uriaşă spre mirmilon, 
cu iuțeala fulgerului, retiarul aruncă asupra lui 
plasă de la o distanță de numai câțiva paşi. 
Mirmilonul sări repede în lături, spre dreapta, şi, 
aplecându-se până la pământ, izbuti să evite plasa, 
apoi se năpusti asupra retiarului. Acesta, văzând că 
a dat greş, o rupse la fugă. Mirmilonul, după el. 
Retiarul însă, mult mai iute şi mai sprinten, făcu 
ocolul întregii arene, ajunse la locul unde-i căzuse 
plasă şi o ridică. În momentul în care apucă plasa, 
mirmilonul aproape că-l ajunsese. În clipa în care 
mirmilonul se aruncă asupra lui, retiarul făcu o 
întoarcere bruscă şi aruncă peste el plasa. 

Mirmilonul reuşi din nou să scape, aruncându-se 
cu faţa la pământ. Se ridică însă dintr-o săritură, şi 
vârful tridentului, cu care retiarul voia tocmai să-l 
izbească, nu atinse decât scutul. 

Din nou retiarul o luă la fugă, însoțit de 
murmurele de nemulţumire ale mulțimii, care era 
revoltată că retiarul îndrăznise să apară în arenă 
fără a şti să mânuiască plasa cum se cuvine. 

De astă dată, mirmilonul în loc să se ia după 
retiar, porni să-şi întâmpine adversarul în direcția 
opusă şi se opri la câțiva paşi de plasă. Observând 
manevra mirmilonului, retiarul se întoarse din 
drum, ţinându-se tot timpul pe lângă spina, zidul 

din mijlocul arenei. În dreptul Porţilor Triumfale 
sări peste spina şi se trezi în cealaltă jumătate a 
circului, foarte aproape de plasă. Mirmilonul, care 
îl aştepta, se aruncă asupra lui. 

Mu de glasuri răcneau: 

— Loveşte-l!... Loveşte-l! Ucide-l pe retiar!... 
Ucide-l pe mototolul ăsta!... Ucide-l pe fricosul 
ăsta!... Taie-l... Junghie-l!... Trimite-l să prindă 
broaşte pe malurile Aheronului. 

Încurajat de strigătele mulţimii, mirmilonul îl 
atacă pe retiar tot mai vârtos. Alb ca varul, acesta 
încerca să-şi ţină adversarul la distanţă, agitând 
tridentul şi, în acelaşi timp, dădea roată 
mirmilonului, încercând în fel şi chip să pună mâna 
pe plasă. Pe neaşteptate, mirmilonul dădu la o parte 
tridentul cu o lovitură de scut şi se apropie de retiar. 
Era gata să-i înfigă sabia în piept, când brusc, 
acesta, lăsând tridentul să cadă pe scutul 
adversarului, se repezi cu toată iuţeala spre plasă, 
nu destul de repede însă ca să evite tăişul săbiei; 
deşi rănit la umărul stâng, din care ţâşnea cu putere 
un şuvoi de sânge, retiarul se îndepărtă, fugind cu 
plasa în mână. După vreo treizeci de paşi, se 
întoarse către adversar şi strigă cu glas tare: 

— Rana-i uşoară! O nimica toată!... Şi peste o 
clipă începu să cânte: Vino-ncoace, vin', galul meu, 
frumosul meu, că eu nu pe tine te vreau, ci la 
peştele tău poftesc, peştele tău îl râvnesc!... Vino, 
vino-ncoa', frumosul meu gal!... 

Cântecul stârni o explozie de hohote de râs: 
retiarul reuşise să-şi recâştige simpatia 
spectatorilor. Un puternic ropot de aplauze izbucni 
în semn de simpatie. Dezarmat, rănit şi cu sângele 
curgând şiroaie, retiarul găsise putere să mai 
glumească şi să râdă. 

Înfuriat la culme că adversarul îl lua peste picior, 
mirmilonul se năpusti asupra lui ca turbat. Bătând 
în retragere în salturi, şi ferindu-se cu îndemânare 
de lovituri, retiarul îi striga: 

— Vino încoace, galule! Am să-i trimit deseară 
un peşte prăjit bunului Charon”! 

Această nouă ironie, care fu pe placul mulțimii, 
provocă un nou atac din partea mirmilonului. De 
astă dată, retiarul aruncă plasa cu atâta dibăcie, 
încât mirmilonul se trezi complet prins în ochiurile 
ei. Mulțimea începu să aplaude cu frenezie. 

Mirmilonul se  zbătea, făcând  sforțări 
supraomeneşti să scape din plasă. Se încurca însă 
tot mai rău în ea, provocând risul zgomotos al 
spectatorilor. Profitând de imobilizarea 
adversarului, retiarul dădu o fugă până la locul 
unde lăsase să-i cadă tridentul. Ajunse într-o clipită, 
ridică tridentul şi, întorcându-se în pas alergător 
spre mirmilon, strigă: 

— O să capete un peşte Charon!... Charon o să 
capete un peşte!... 

Dar când să ajungă în faţa adversarului, acesta, 
cu o sforțare herculeană a braţelor sale atletice, 
izbuti să rupă plasa. Ea continua să-i învăluie 
picioarele şi nu-i îngăduia să se mişte din loc; 
mâinile însă îi erau libere şi putea să se apere de 
atacul retiarului. 

Aplauzele izbucniră din nou. Mulțimea urmărea 
încordată toate mişcările şi stratagemele celor doi 
adversari. Rezultatul duelului lor atârna acum de 
cele mai mici amănunte; în clipa în care mirmilonul 
izbutise să rupă plasa, retiarul, încordându-şi toate 
puterile, îi aplică o lovitură zdravănă cu tridentul. 
Mirmilonul pară lovitura cu scutul, care se făcu 
țăndări. Totuşi fu rănit de trident, şi din braţ sângele 
țâşni în trei locuri. Aproape în aceeaşi secundă, 
mirmilonul apucă tridentul cu mâna stângă şi, 
aruncându-se cu toată greutatea trupului, înfipse 
până la jumătate lama paloşului în şoldul stâng al 
retiarului. 

Rănit, acesta lăsă  tridentul în mâinile 
adversarului şi fugi înroşind arena de sânge. Dar la 
vreo patruzeci de paşi căzu într-un genunchi, apoi 
se prăbuşi pe nisip. Între timp, mirmilonul, care 

căzuse şi el în virtutea inerţiei propriului său trup în 
urma loviturii puternice pe care o dăduse, se ridică, 
îşi eliberă picioarele din plasă şi se năpusti asupra 
duşmanului căzut. 

Aceste ultime clipe ale luptei fură însoțite de 
aplauze furtunoase, care nu conteniră nici când 
retiarul, sprijinindu-se în cotul mâinii stângi, îşi 
întoarse către spectatori faţa de o  paloare 
cadaverică. Deşi gata să întâmpine moartea cu 
demnitate şi fără frică, se întorsese către spectatori 
pentru a le cere să-i dăruiască viaţa, nu pentru că ar 
fi nădăjduit să se salveze, ci fiindcă aşa cerea 
obiceiul. 

Mirmilonul puse piciorul pe trupul adversarului, 
îi propti sabia în piept şi, ridicând capul, începu să- 
şi rotească privirea printre rândurile de spectatori, 
spre a afla verdictul lor. 

Peste nouăzeci de mii de bărbaţi, femei şi copii 
arătau cu degetul mare al mâinii drepte în jos - 
semnul morții - iar restul, mai puţin de 
cincisprezece mii de oameni, mai îndurători, 
ridicau degetul în sus - semn că doresc să lase viaţa 
gladiatorului învins. Printre cei nouăzeci de mii de 
oameni care arătau cu degetul în jos erau 
nenumărate vestale neprihănite şi „miloase”, care 
nu doreau altceva decât să-şi satisfacă gustul de a 
asista la spectacolul agoniei unui nefericit gladiator. 

În momentul în care mirmilonul se pregătea să-i 
străpungă pieptul, retiarul îi smulse sabia din mână 
ŞI, cu putere, şi-o înfipse singur în inimă, până în 
plasele. În clipa următoare, cu o mişcare iute, 
mirmilonul trase din rană sabia însângerată, iar 
retiarul, în chinurile agonici, se săltă puţin şi strigă 
cu un glas înfricoşător, care nu mai avea nimic 
omenesc: 

— Fiţi blestemaţi!... 

Apoi căzu pe spate şi muri. 


17 


CAPITOLUL II. SPARTACUS ÎN ARENĂ 


Mulțimea aplauda frenetic şi discuta cele 
întâmplate, umplând circul cu larmă a o şuta de mii 
de glasuri. 

Mirmilonul se îndreptă spre carcere, de unde 
tocmai ieşiseră în acea clipă doi slujitori, deghizați 
unul ca Pluto, altul ca Mercur, şi câţiva lorari, 
pentru a trage cu căngile cadavrul retiarului şi a-l 
scoate din arenă prin Poarta Morţii. Locul unde 
rămăsese o băltoacă mare de sânge fu presărat cu o 
pulbere fină şi strălucitoare de marmură, adusă în 
saci mici de la carierele învecinate, de la Tivoli, şi 
acum arena, strălucea din nou în soare ca argintul. 

Mulțimea continua să aplaude şi făcea să răsune 
amfiteatrul de strigătul: 

— Trăiască Sulla! 

Adresându-se lui Cneus Cornelius Dolabella, 
care fusese consul cu doi ani în urmă şi şedea acum 
alături de dânsul. Sulla comentă: 

— Pe Apolo din Delfi, care mă ocroteșşte, 
slugarnic mai e poporul ăsta! Îţi închipui oare că 
mă aplaudă pe mine? Nici gând! Îl aplaudă pe 
bucătarul meu, care, ieri, le-a gătit mâncăruri alese 
şi din belşug. 

— Dar de ce nu ţi-ai rezervat loc pe oppidum? îl 
întrebă Cneus Dolabella pe Sulla. 

— Nu cumva-ţi închipui că un loc pe oppidum 
mi-ar putea aduce mai multă consideraţie! răspunse 

Sulla şi adăugă apoi: Ei, ce zici? Nu-i aşa că-i 
destul de bună marfă pe care mi-a vândut-o 
Actianus lanistul? 

Titus Aquitius, un senator care şedea şi el lângă 
Sulla, spuse: 

— O, cât eşti de darnic, cât eşti de mare! 

Ex-dictatorul, care-şi dusese mâna dreaptă la 
umărul stâng şi se scărpina de zor ca să-şi 
potolească mâncărimea provocată de nesuferita 
boală de piele care-l chinuia, exclamă: 

— Trăsnească-i fulgerul lui Jupiter până la unul 
pe ticăloşii de linguşitori! O clipă mai târziu 
adăugă: Am renunţat la dictatură, m-am întors la 
viaţa privată şi voi tot nu vreţi să vedeţi în mine 
altceva decât un stăpân. Netrebnici! Altfel decât în 
robie nici nu puteţi trăi. 

Un patrician din suita lui Sulla, care şedea pe 
aproape, interveni cu îndrăzneală: 

— Nu toţi oamenii, o, Sulla, sunt născuţi pentru 
robie. 

Îndrăzneţul nu era altul decât Lucius Sergius 
Catilina. Număra douăzeci şi şapte de ani pe atunci. 
Era înalt, cu pieptul larg şi puternic, cu umeri aţi şi 
braţe musculoase. Avea un cap mare, acoperit cu o 
claie de păr negru şi des; faţa - brună, bărbătească 
şi energică, cu partea superioară, de la tâmple în 
sus, mai dezvoltată. De-a curmezişul frunții late, 
spre rădăcina nasului, se vedea puternic reliefată o 
vină totdeauna umflată; ochii lui cenuşii-întunecaţi 
aveau în permanență o sticlire crudă şi 
înfricoşătoare, iar contractările nervoase ale tuturor 
muşchilor feţei sale autoritare şi aspre dezvăluiau 
observatorului atent cele mai mici frământări ale 
sufletului. 

La data când începe povestirea noastră, Lucius 
Sergius Catilina îşi şi câştigase o faimă de om 
cumplit. Violenţa lui nestăpânita făcea pe toată 
lumea să tremure. Îl ucisese pe patricianul 
Gratidianus, care trecea liniştit pe malul Tibrului, 
pentru că refuzase să-i împrumute pe gaj o sumă 

mare de bani, de care avea nevoie ca să-şi plătească 
imensele sale datorii, din pricina cărora nu putea 
obține nici o funcție de stat. 

Faptul acesta se întâmplase pe vremea 
prescripțiilor, adică pe vremea când, în cruzimea lui 
fără margini, Sulla înecase Roma în sânge. 
Gratidianus nu numai că nu figura pe listele 
proscrişilor, dar făcea chiar parte din partidul lui 
Sulla; era însă extrem de bogat, şi averile celor 
trecuţi în listele de proscrişi se confiscau. De aceea, 
când Catilina îi aduse lui Sulla, care participa la o 
şedinţă a Curiei, cadavrul lui Gratidianus şi-l 
aruncă la picioarele dictatorului, declarând că-l 
ucisese pe patrician pentru că fusese duşmanul lui 
Sulla şi al patriei, acesta nu se arătă prea încântat. 
Lăsă însă că omorul să treacă neobservat, pentru a 
putea pune mâna pe imensele bogății ale lui 
Gratidianus. 

Într-o zi, la scurt timp după acest omor, Catilina 
avu cu fratele său un conflict atât de violent, încât 
ajunseră să încrucişeze săbiile. Sergius Catilina 
însă, pe lângă că era foarte puternic, era meşter la 
duel cum nu mai era altul la Roma. El îşi ucise 
fratele în acest duel şi, moştenindu-i averea, scăpă 
de sărăcia în care-l aduseseră risipa, chefurile şi 
desfrâul. Sulla lăsă şi fratricidul neobservat, la fel 
cum făcuse şi cu celălalt asasinat; şi pentru acest 
motiv nici chestorii nu s-au mai legat de Catilina. 

Acum, Lucius Cornelius Sulla, auzind cuvintele 
îndrăzneţe ale lui Catilina, se întoarse liniştit către 
el şi-l întrebă: 

— [a spune, Catilina, ce crezi: citi cetăţeni 
cutezători ca tine, inimoşi, gata şi la bune, şi la rele, 
or fi în toată Roma? 

— Nu-mi stă în putere, slăvite Sulla - răspunse 
Catilina - să privesc oamenii şi lucrurile de la 
înălțimea atotputerniciei tale. Mărturisesc însă că 
dragostea de libertate şi ura faţă de orice fel de 
tiranie, fie ea exercitată cu mărinimie, fie ascunsă 
cu fățărnicie, invocând pretextul fericirii patriei, 

sunt înnăscute în mine. Trebuie să spun că şi în 
perioadele de tulburări interne sau de războaie 
civile fericirea patriei ar fi mai trainică dacă ar fi 
condusă de poporul întreg decât de despotismul 
unuia. Fără să-ți judec acţiunile, eu dezaprob 
deschis, aşa cum am făcut-o întotdeauna, dictatura 
ta. Cred, şi aş vrea să cred, că mai sunt în Roma 
încă mulți cetăţeni gata să înfrunte orice torturi, 
numai să nu încapă iarăşi sub dictatura unui singur 
om, mai ales dacă dictatorul nu va fi Lucius 
Cornelius Sulla şi nu va avea capul încununat, ca al 
tău, cu laurii gloriei câştigate în sute de bătălii. 

— Dacă e aşa - ripostă Sulla, senin, dar cu un 
surâs ironic pe buze - ce mai aştepţi? De ce nu mă 
chemi la judecată în fața poporului liber? Am 
renunţat la dictatură. De ce nu m-a acuzat nimeni? 
De ce nu s-au depus plângeri împotriva mea? De ce 
n-ai venit să-mi ceri socoteală pentru faptele mele? 

— Pentru a evita noi măceluri şi războaie civile 
ca acelea care timp de zece ani au zguduit Roma... 
Să nu mai vorbim însă despre asta, pentru că n-am 
de gând să te acuz: se prea poate să fi comis greşeli 
mari, dar tot tu ai săvârşit şi atâtea fapte glorioase, 
a căror amintire tulbură, zi şi noapte, sufletul meu, 
care, la fel cu al tău, e însetat de glorie şi putere. 
Spune-mi, nu ţi se pare şi ţie oare că în vinele 
poporului nostru mai curge încă sângele marilor 
noştri strămoşi, iubitori de libertate? Adu-ţi aminte, 
totuşi, că acum câteva luni, când, în faţa Senatului 
adunat în Curie, ai renunţat de bună voie la puterea 
dictatorială şi ai concediat garda de lictori, pornind 
spre casă urmat de prietenii tăi, s-a găsit un tânăr 
cetățean care, tocmai în acea zi, a cutezat să te 
apostrofeze, mustrându-te că ai răpit libertatea 
Romei, că ai dezlănțuit măcelurile şi jafurile în 
cetate şi că te-ai făcut tiranul ei. Recunoaşte, Sulla, 
că, pentru ca să îndrăznească cineva să facă un 
lucru ca acesta, trebuie să aibă un caracter de oţel; 
acel tânăr risca să plătească cu viaţa cuvintele sale. 
Ai fost mărinimos cu el, nu spun asta pentru a te 

linguşi, căci Catilina nu linguşeşte pe nimeni, nici 
chiar pe marele şi atotputernicul Jupiter. Ai fost 
mărinimos şi nu i-ai făcut nimic, dar trebuie să fii 
de acord cu mine că însuşi faptul că s-a găsit un 
tânăr plebeu, un necunoscut - rău îmi pare că nu-i 
ştiu numele - în stare să facă un act ca acesta, poate 
îndreptăți şi întări credinţa în salvarea patriei şi a 
republicii. 

— Da, recunosc, a fost un act de curaj. Am 
admirat întotdeauna curajul şi i-am iubit pe viteji, şi 
numai de dragul curajului pe care l-a dovedit acest 
tânăr n-am vrut să mă răzbun pentru jignirile ce mi 
le-a adus şi am trecut cu vederea injuriile şi ocările 
lui. Ştii însă, Catilina, ce consecințe vor avea 
atitudinea şi cuvintele acestui tânăr? 

— Ce consecinţe? îl iscodi Sergius Catilina, cu 
privirea curioasă şi cercetătoare aţintită asupra 
norocosului dictator. 

— De aci înainte - îl lămuri Sulla - cine va reuşi 
să pună mâna pe putere în republică, nu va mai 
renunţa la ea de bună voie. 

Catilina chibzui o clipă, cu capul plecat. Apoi, 
ridicând privirea, întrebă cu vioiciune: 

— Oare crezi că se va mai găsi cineva care să 
poată sau care să vrea să ia puterea supremă? 

— Bine, bine - spuse Sulla, surâzând ironic, şi 
arătând cu un gest spre rândurile de bănci ale 
amfiteatrului arhiplin de oameni, adăugă: Iată 
mulțimea de sclavi. S-or găsi şi stăpâni! 

Convorbirea aceasta se desfăşurase în mijlocul 
nesfârşitelor ropote de aplauze ale mulțimii, care 
urmărise palpitând lupta scurtă şi sângeroasa dintre 
lacveatori şi secutori, luptă ce se încheiase cu şapte 
lacveatori şi cinci secutori morți. Răniţi şi într-o 
stare jalnică, cei şase supraviețuitori se înapoiau 
acum la carcere însoţiţi de aplauzele frenetice ale 
poporului. 

În timp ce lorarii târau afară din arenă cele 
douăsprezece cadavre şi ştergeau urmele de sânge, 
Valeria Mesalina, care din când în când aruncase 

câte o privire spre Sulla, se ridică de la locul ei, nu 
prea depărtat de al lui, şi, apropiindu-se pe la spate 
de dictator, îi smulse un fir de lină din hlamidă. 
Surprins, Sulla întoarse capul, măsurând-o cu ochii 
lui scânteietori de fiară. Valeria îl atinse uşor în 
treacăt şi, cu zâmbet fermecător, îi spuse: 

— Nu interpreta greşit gestul meu, o Sulla! Am 
luat acest fir ca să mă împărtăşesc şi eu din norocul 
tău! 

După ce se înclină respectuos, ducând mâna la 
buze potrivit obiceiului, Valeria se întoarse la locul 
ei. Sulla, măgulit de cuvintele-i amabile, îi răspunse 
cu o plecăciune curtenitoare şi cu o privire lungă, 
străduindu-se să dea ochilor săi o expresie blândă. 

— Cine este? îl întrebă Sulla pe Dolabella. 

— Valeria - răspunse acesta - fiica lui Mesala. 

— A! exclamă Sulla. Sora lui Quintus 
Hortensius? 

— Da, chiar ea. 

Şi Sulla întoarse din nou capul spre Valeria, care- 
| privea cu ochi de îndrăgostită. 

Hortensius, fratele Valeriei, se ridică de la locul 
său, îndreptându-se spre cel ocupat de Marcus 
Crassus, un patrician foarte bogat, a cărui zgârcenie 
şi ambiţie erau vestite şi care, în ciuda naturii lor 
contradictorii, se îmbinau la el în mod armonios. 

Nu departe de Marcus Crassus şedea o tânără de 
o rară frumuseţe. După croiala veşmintelor, se 
vedea că Euthybida - acesta fiind numele tinerei - 
era originară din Grecia Înaltă, zveltă şi mlădioasă, 
avea o talie atât de delicată, încât ai fi putut s-o 
cuprinzi între degetele celor două mâini. Capul său 
era fermecător: pielea albă ca alabastrul, uşor 
îmbujorată în obraji; o frunte splendidă, încadrată 
de un păr roşcat, frumos inelat; ochi mari şi alungaţi 
ca nişte migdale, cu pupilele de culoarea mării şi cu 
scânteieri care exercitau o atracție irezistibilă şi 
stârneau patimi. Expresia de impertinenţă a 
chipului era accentuată de nasul ei mic, frumos 
conturat şi puţin în vânt. 

În clipa când Hortensius ajunse lângă el, Marcus 
Crassus era cu totul pierdut în contemplarea acestui 
chip fermecător. Euthybida tocmai căsca plictisită 
cu toată gura ei micuță, în timp ce cu mâna dreaptă 
mângâia steaua de safir ce-i atârna pe piept. 

Crassus avea treizeci şi doi de ani. Era de statură 
relativ înaltă, de constituţie robustă, dar predispus 
la obezitate. Avea o ceafă groasă ca de taur, pe care 
era aşezat un cap destul de mare, dar proporţionat 
cu corpul. Faţa lui, de un arămiu gălbui, era totuşi 
cam  uscăţivă. Avea trăsături bărbătești, tipic 
romane: nasul acvilin, bărbia foarte proeminentă. 
Ochu lui cenuşii-gălbui când străluceau cu o 
extraordinară vioiciune, când deveneau ficşi şi 
incolori, de parcă s-ar fi stins. 

Originea-i nobilă, remarcabilul talent oratoric, 
bogăţia imensă, precum şi purtarea lui prietenoasă 
şi plină de tact îi asiguraseră nu numai popularitate, 
ci şi glorie şi influenţă. Încă înainte de data de la 
care porneşte povestirea noastră, Crassus luptase în 
repetate rânduri, vitejeşte, de partea lui Sulla, în 
războaiele civile, şi ocupase diferite demnități în 
stat. 

Hortensius îl trezi din visare: 

— Bună ziua, Marcus Crassus! Precum văd, eşti 
adâncit în contemplarea stelelor. 

— Pe Hercule, ai ghicit! Mărturisi Crassus. 
Această... 

— Care? 

— Grecoaica asta frumoasă... uite-o colo, cu 
două rânduri mai sus... 

— A! O văd... E Euthybida. 

— Buthybida? Ce înseamnă asta, ce vrei să spui 
cu asta? 

— E numele ei... E într-adevăr grecoaică... şi 
curtezană... — răspunse Hortensius, așezându-se 
lângă Crassus. 

— Curtezană?!... Seamănă mai curând a zeiţă!... 
O adevărată Venera... Jur pe Hercule că nici nu pot 

să-mi închipui o întruchipare mai perfectă a 
frumuseții! Dar unde locuieşte? 

— Pe Via Sacră... nu departe de templul lui 
Ianus. 

Când  trâmbiţele  dădură semnalul pentru 
începerea luptei dintre cei treizeci de traci şi 
treizeci de samniţi, Crassus şi Hortensius vorbeau 
despre Euthybida, iar Sulla, care de câteva luni 
devenise pentru a patra oară văduv, prin moartea 
Ceciliei Metella, era pe de-a-ntregul absorbit de 
viziunea idilică a unui roman de dragoste cu 
frumoasa Valeria. 

Conversaţiile şi zgomotele  încetară. Toate 
privirile se aţintiră asupra luptătorilor. 

Prima ciocnire între cele două tabere fu 
crâncenă. În liniştea adâncă ce domnea în circ, 
zăngănitul metalic al scuturilor şi săbiilor răsuna 
asurzitor. Pene şi bucăţi de coifuri şi de scuturi 
sfărâmate zburau prin arenă. Înverşunaţi, gladiatorii 
se încolțeau gâfâind, lovindu-se cu furie unii pe 
alții. 

După nici cinci minute, sângele curgea şiroaie: 
trei gladiatori răniți mortal îşi dădeau sfârşitul 
întinşi în pulberea arenei, călcaţi în picioare de 
ceilalți luptători. Încordarea cu care spectatorii 
urmăreau sângeroasele peripeții ale acestei lupte 
era aproape de neînchipuit. Din numărul total al 
spectatorilor, cel puţin optzeci de mii făcuseră 
prinsori, pe măsura mijloacelor lor: unii pe zece 
sesterți, unii pe douăzeci, alții pe cincizeci de 
talanți. Unii puseseră rămăşag că vor învinge tracii 
cu tunicile purpurii, alţii că vor câştiga samniţii cu 
tunicile albastre. 

Pe măsură ce rândurile gladiatorilor se răreau, 
aplauzele, chiotele şi strigătele de încurajare ale 
spectatorilor se înteţeau. 

După un ceas, bătălia era pe sfârşite. Cincizeci 
de gladiatori înroşiseră arena cu sângele lor şi 
gemeau sfâşietor, zbătându-se în spasmele morţii. 

Acei dintre spectatori care pariaseră pe samniţi 
se şi simțeau siguri de victorie. Nu mai rămăseseră 
în luptă decât trei traci, față de şapte samniţi şi, pe 
deasupra, cei trei traci erau înconjurați şi ameninţaţi 
din toate părțile. Aşezaţi spate în spate, formând un 
triunghi defensiv, cei trei ţineau piept cu 
îndărătnicie superiorității numerice a adversarului. 

Unul din cei trei traci era Spartacus. Statura lui 
atletică, uimitoarea forță a muşchilor, armonia 
neîntrecută a tuturor părților trupului, precum şi 
puterea lui de luptă impetuoasă, de neostoit, 
atrăgeau ca un magnet atenţia spectatorilor. Întrucât 
pe vremea aceea forţa fizică şi energia erau socotite 
drept calitățile cele mai de preţ ale omului, era 
firesc ca aceste însuşiri să-l scoată pe Spartacus din 
rândul oamenilor obişnuiţi. În plus, el posedă o 
cultură deosebită, fiind înzestrat cu o inteligenţă 
superioară şi având un caracter şi un suflet mare. 

Spartacus avea pe atunci cam treizeci de ani. Era 
blond, cu părul lung, şi purta o barbă deasă, care îi 
încadra chipul bărbătesc, cu trăsături frumoase şi 
regulate. Când era liniştit, ochii lui mari, albaştri, 
strălucitori, plini de viaţă şi căldură, imprimau feţei 
sale o expresie de bunătate şi blândeţe. Acum însă, 
în toiul luptei, fiind mânios, avea o înfăţişare 
fioroasă şi ochii lui scăpărau fulgere. 

Era născut în Tracia, în munţii Rodope. Când 
romanii îi cotropiseră ţara, luptase împotriva lor, 
dar căzuse prizonier. După un timp fusese primit în 
armata romană, în semn de preţuire pentru puterea 
şi vitejia sa. Făcu dovada unui curaj fără seamăn. În 
războiul împotriva lui Mitridate se distinse într-un 
asemenea chip, încât a fost înălţat decan, adică mai 
mare peste un grup de zece oameni, şi, pe deasupra, 
răsplătit şi cu distincția de onoare - cunună de 
cetățean. Când însă romanii reîncepură războiul 
împotriva tracilor, Spartacus dezertă şi ridică 
armele pentru a-şi apăra patria împotriva lor. Rănit 
şi luat prizonier de romani pentru a doua oară, în 
loc să fie osândit la moarte, după cum s-ar fi 

cuvenit, Spartacus fu condamnat să devină 
gladiator şi vândut unui lanist, de la care, ceva mai 
târziu, fusese cumpărat de Actianus. 

Trecuseră doi ani de când Spartacus era 
gladiator. Cutreierase aproape toate oraşele Italiei 
cu primul lanist, susținând peste o sută de lupte, 
fără să fi suferit vreodată o rană mai grea. Se 
dovedise superior tuturor gladiatorilor care îi 
fuseseră opuşi, oricât de puternici şi de viteji ar fi 
fost, şi ieşise învingător în toate luptele, creându-şi 
prin victoriile repurtate în toate amfiteatrele şi 
circurile Italiei o faimă răsunătoare. 

Actianus plătise pentru el un preţ considerabil - 
douăsprezece mii de sesterți. Deşi Spartacus îi 
aparţinea de şase luni, nu-l lăsase încă niciodată să 
lupte în amfiteatrele Romei, fie pentru că preţuia 
foarte mult serviciile lui ca profesor de scrimă, 
luptă şi gimnastică pentru şcoala să de gladiatori, 
fie pentru că îl costase prea mult pentru a-i risca 
viaţa în lupte, în schimbul unui preţ care, în caz că 
ar fi fost ucis, n-ar fi compensat pagubă. 

În acea zi, Actianus se hotărâse pentru prima 
oară să-l arunce pe Spartacus în arenă într-o luptă 
sângeroasă numai fiindcă de data asta, pentru cei o 
sută de gladiatori desemnaţi să lupte, Sulla îi 
numărase, în dărnicia lui, frumoasa sumă de două 
sute de mii de sesterți, şi această sumă nu numai că 
îi acoperea cheltuiala făcută cu Spartacus, dar îi 
mai lăsa şi câştig chiar dacă acesta ar fi fost răpus 
în luptă. 

Rezemat de uşa unei carcere, Actianus urmărea 
totuşi, palid şi încordat, ultimele momente ale 
luptei. Dacă cineva l-ar fi privit cu atenţie, ar fi 
observat cum tremură pentru soarta lui Spartacus. 
Urmărea cu extremă înfrigurare fiecare lovitură 
dată sau parată de Spartacus fiindcă, la fel ca şi 
gladiatorii cărora poporul le dăruia viaţa, luptătorii 
care  supravieţuiau  redeveneau proprietatea 
lanistului. 

Miile de spectatori care puseseră rămăşag pe 
samniţi urlau: 

— Mai cu nădejde, mai cu foc, hai, samniților! 

—  Loviţi-i, tocaţi-i pe barbarii ăştia trei! îi 
îndemnau alţii. 

Unii spectatori, care aveau numele gladiatorilor 
scrise pe tăblițe cerate, strigau: 

— Izbeşte, Nebuliane! 

— Nu te lăsa, Crixos! 

— Doboară-i, doboară-i, Porfirius! 

La fel de zgomotoase erau şi exclamaţiile celor 
ce țineau partea tracilor. Deşi Spartacus nu mai 
avea decât şanse foarte mici, ei totuşi mai 
nădăjduiau în izbânda lui. Tocmai în momentul 
acela, Spartacus, care era încă neatins, cu casca şi 
cu scutul întregi, izbuti să străpungă pe unul din cei 
şapte samniţi care-l încolțea. Tunete de aplauze, 
urmate de mii de exclamaţii puternice, izbucniră în 
circ: 

— Mai cu curaj, Spartacus! 

— Bravo, Spartacus! 

— Trăiască Spartacus! 

Ceilalți doi traci erau greu răniți, de-abia loveau 
şi se apărau slab, pentru că erau sleiți de puteri. 

Agitându-şi cu iuțeala fulgerului sabia scurtă cu 
care trebuia să pareze în acelaşi timp loviturile 
tuturor săbiilor samniților care-l atacau strâns uniți, 
Spartacus le strigă: 

— Apăraţi-mi spatele! Apăraţi-mi spatele... încă 
o clipă... şi o să învingem! 

Glasul îi era întretăiat de un gâfâit puternic, 
broboane mari de sudoare 1 se prelingeau pe faţa 
palidă, iar ochii lui scânteietori ardeau de setea 
victoriei, de mânie şi deznădejde. 

Puțin după aceasta, un alt samnit - primind o 
lovitură mortală în pântec, se rostogoli nu departe 
de Spartacus, înroşind arena cu sângele său; în 
agonia sa, răcnea sălbatic, înjura şi blestema 
îngrozitor. În aceeaşi clipă, unul din cei doi traci 

care apărau spatele lui Spartacus se prăbuşi cu 
țeasta sfărâmată. 

Chiotele şi strigătele de încurajare, larma din circ 
deveniră asurzitoare. Privirile fiecărui spectator 
erau ațintite asupra luptătorilor. Lucius Sergius 
Catilina, care pusese rămăşag că vor învinge tracii, 
era împietrit de emoție şi nu mai vedea nimic afară 
de luptă din arenă. Ochii lui urmăreau sabia lui 
Spartacus ca şi cum însăşi viaţa sa ar fi atârnat de 
sabia acestuia. 

Unui al treilea samnit, Spartacus îi tăie carotida, 
exact în clipa când şi ultimul trac care mai luptă 
alături de el cădea străpuns de lovituri, fără să 
scoată măcar un geamăt. 

Ca un muget puternic, o rumoare străbătu întreg 
circul, apoi se stinse într-o linişte adâncă, atât de 
adâncă, încât se putea auzi limpede respiraţia grea 
şi neregulată a gladiatorilor. Emoţia spectatorilor 
ajunsese la paroxism; nici dac-ar fi fost în joc 
soarta Romei, încordarea n-ar fi putut fi mai mare. 

Datorită îndemânării şi măiestriei sale la scrimă, 
în această îndelungată luptă, care durase mai bine 
de un ceas, Spartacus se alesese numai cu trei răni 
superficiale, mai exact cu trei zgârieturi. Acum se 
afla singur, în faţa a patru adversari puternici, care, 
deşi răniți şi sângerânzi, erau de temut tocmai 
pentru că erau patru. 

Când îl văzuse prăbuşindu-se şi pe ultimul său 
tovarăş, Spartacus, în ciuda vitejiei şi puterii sale, 
se socotise pierdut. 

Dar deodată privirea 1 se lumină: îi venise în 
minte gândul de a aplica vechea stratagemă folosită 
de Horaţiu împotriva buriaţilor. 

Se puse pe fugă, cu samniţii după el. Nu făcu 
nici cincizeci de paşi, că se întoarse brusc şi, 
năpustindu-se asupra celui mai apropiat samnit, îi 
înfipse paloşul încovoiat în piept. Samnitul se 
clătină, întinzând şi agitând braţele în lături, de 
parc-ar fi căutat sprijin, apoi se prăvăli. Între timp, 
ajungându-l al doilea samnit, Spartacus pară cu 

scutul o lovitură de sabie, apoi îl răpuse pe loc. 
Spectatorii, acum aproape toți de partea tracului, 
izbucniră în strigăte de admiraţie. 

Al treilea samnit, care era o rană din cap până în 
picioare, se apropie şi el. Socotind că nu e nevoie 
să întrebuințeze sabia şi nevrând, se vede, să-l 
omoare, Spartacus îl izbi doar cu scutul în cap. 
Ameţit de lovitură, samnitul se răsuci de două ori 
pe loc şi căzu grămadă. Ultimul dintre samniţi, deşi 
cu puterile sleite, se grăbi să-i vină într-ajutor. 
Spartacus îl atacă furtunos, însă, vrând să-l cruţe, se 
mulţumi să-l dezarmeze din câteva lovituri. Apoi îl 
înşfacă şi-l trânti la pământ, şoptindu-i la ureche: 

— Ţin-te bine, Crixos, sper să te scap! 

Apoi, cu un picior pe pieptul lui Crixos şi cu 
genunchiul pe pieptul celuilalt samnit, care zăcea 
încă ameţit, Spartacus aşteptă hotărârea poporului. 

Ca un bubuit de tunet izbucniră unanime şi 
prelungi aplauze asurzitoare; apoi aproape toţi 
spectatorii făcură semn cu degetul arătător şi 
mijlociu că dăruiesc viaţa celor doi samniţi. 

— Ce om puternic! exclamă Catilina către Sulla, 
cu fruntea acoperită de sudoare. Ce om puternic! 
Trebuia să se nască roman! 

Între timp se ridicară sute de voci, care strigau: 

— Libertate viteazului Spartacus! 

Ochii gladiatorului scânteiau. Deveni şi mai 
palid şi îşi duse mâna la inimă, ca şi cum ar fi vrut 
să-i stăpânească bătăile nebuneşti. 

— Libertate, libertate! repetau mii de glasuri. 

— Libertate - şopti cu glas stins gladiatorul - 
hbertate!... O, zei ai Olimpului, nu îngăduiți ca 
aceasta să fie numai un vis! 

Şi simţi cum 1 se umezesc genele de lacrimi. 

— A dezertat din legiunile noastre! răsună un 
glas puternic. Nu se cade să eliberăm un dezertor! 

Mulţi dintre spectatorii care-şi pierduseră 
rămăşagurile din pricina vitejiei lui Spartacus 
strigară şi ei cu răutate: 

— Nu, nu se cade, e dezertor! 

Faţa tracului se contractă înfricoşător şi se 
întoarse în direcţia de unde pornise primul strigăt 
de imputare împotriva lui. Cu ochiu fulgerând de 
mânie, îl căuta pe cel care strigase. 

Între timp, mii de glasuri scandau: 

— Li-ber-ta-te,  li-ber-ta-te,  li-ber-ta-te lui 
Spartacus! 

Sentimentele care-l frământau pe nefericitul 
gladiator nu pot fi descrise. Se hotăra pentru el ceva 
mai grav decât însăşi viaţa, şi pe faţa lui palidă se 
citea o imensă tulburare. Tresăririle mușchilor feţei 
şi scăpărările ochilor oglindeau limpede lupta 
dintre nădejde şi deznădejde. Omul acesta, care se 
luase la trântă cu moartea un ceas şi jumătate, 
înfruntând singur patru adversari deodată fără a 
trăda cel mai mic semn de teamă, simţea acum că i 
se moaie genunchii şi, ca să nu cadă în nesimţire în 
mijlocul circului, se sprijinea de umărul unuia 
dintre lorarii care veniseră să curețe arena de 
cadavre. 

—  La-ber-ta-te,  li-ber-ta-te!... continua să 
scandeze mulțimea. 

— Într-adevăr, e vrednic să fie liber - şopti 
Catilina la urechea lui Sulla. 

— ŞI va fi demn de libertate! exclamă Valeria, pe 
care în clipa aceea Sulla o admira fascinat. 

— Bine, fie - se învoi Sulla, uitându-se întrebător 
în ochii Valeriei, care, duioşi, drăgăstoşi şi plini de 
compătimire, implorau  grațierea  gladiatorului. 
Bine... Aşa să fie!... 

Sulla înclină apoi capul în semn de aprobare. În 
aplauzele zgomotoase ale spectatorilor, Spartacus 
îşi redobândise libertatea. 

— Eşti un om liber - îi spuse lorarul lui 
Spartacus. Sulla ţi-a dăruit libertatea. 

Spartacus nu răspunse şi rămase nemișcat. 'Ținea 
ochii închişi şi nu voia să-i deschidă, de teamă că 
nu cumva, deschizându-i, să se destrame visul pe 
care şi-l făurise atâta amar de vreme şi care, acum, 
nu-i venea să creadă că se împlinise. 

— M-ai ruinat cu vitejia ta, păcătosule! Murmură 
un glas lângă urechea gladiatorului. 

La auzul acestor cuvinte, Spartacus se trezi. În 
faţa lui stătea lanistul Actianus. El se grăbise să 
pătrundă în arenă împreună cu lorarii, ca să-l 
felicite pe Spartacus, crezând că acesta avea să 
rămână proprietatea lui. Acum însă îl blestema 
pentru vitejia lui. Îl usturau cele douăsprezece mii 
de sesterți plătiți pentru Spartacus, pe care acum îi 
pierduse din cauza mărinimiei poporului şi a 
clemenţiei lui Sulla, care, după părerea lui, erau 
prosteşti şi nelalocul lor. 

Explozia de ciudă a lui Actianus îl convinse pe 
Spartacus că nu visa. Se îndreptă de spate în toată 
măreţia staturii lui gigantice şi, după ce se înclină 
întâi către Sulla, apoi către popor, părăsi arena 
însoţit de un nou ropot de aplauze. 

— Nu, nu încape îndoială că nu zeii au creat 
toate lucrurile - spuse în clipa aceea Titus Lucretius 
Carus, reluând firul convorbirii începute cu micul 
Cassius şi cu tânărul Caius Memmius Gemellus, 
prietenul său cel mai bun, căruia mai târziu avea să- 
i dedice poemul său „De rerum natura”, conceput 
încă de pe vremea aceea. 

— Dar atunci cine a făcut lumea? întrebă 
Cassius. 

— Mişcarea continuă a materiei şi îmbinarea 
corpurilor moleculare invizibile. Ah! Vezi ivindu-se 
pe pământ şi pe cer o mulțime de corpuri, şi tu, 
nepricepând cauzele ascunse care le produc, 
socoteşti că sunt făcute de zei. Nimeni nu poate şi 
niciodată nu va putea să producă ceva din nimic. 

— Dar cum rămâne atunci cu Jupiter, Junona, 
Saturn?, întrebă Cassius mirat. 

— Aceştia nu sunt decât plăsmuiri ale ignoranței 
şi fricii care îi stăpâneşte pe muritori. Am să-ţi 
împărtăşesc, dragul meu copil, singura ştiinţă 
adevărată, ştiinţa marelui Epicur, care a cutezat să 
pătrundă cele mai ascunse taine ale naturii, 
dezvăluind astfel originea şi rostul lucrurilor, fără a 

se teme nici de cerul care bubuie, nici de 
cutremurele de pământ care îngrozesc lumea 
întreagă, nici de puterea şi mânia pe care 
închipuirea o atribuie zeilor. 

În clipa aceea, educatorul lui Cassius le propuse 
să părăsească circul. Cassius se sculă, urmat de 
Lucretius şi de Memmius. Trecură prin faţa locului 
lui Faustus, fiul lui Sulla. Pompeius Magnus, care 
şedea cu un rând mai Jos, se întorsese către Faustus 
şi discuta cu el plin de blândeţe. Cassius se opri din 
drum şi-i spuse lui Faustus: 

— Aş vrea, Faustus, să repeţi, în faţa unui 
cetățean de vază ca Pompeius Magnus, cuvintele 
nesocotite pe care le-ai rostit acum trei zile la 
şcoală. Mai spune o dată că bine a făcut tatăl tău 
răpind libertatea romanilor şi devenind tiranul 
patriei noastre. În faţa lui Pompeius te-aş bate şi 
mai rău decât te-am bătut acum trei zile, când te-am 
lovit în obraz cu pumnii, ale căror urme se văd şi 
acum. 

În zadar aşteptă Cassius un răspuns din partea lui 
Faustus. În faţa uimitorului curaj al băiețandrului, 
care din dragoste înflăcărată pentru libertate 
îndrăznise să-l lovească pe el, fiul stăpânitorului 
Romei, Faustus lăsă capul în jos. 

După ce-l salută respectuos pe Pompeius, 
Cassius se depărtă împreună cu Memmius, cu 
Lucretius şi cu educatorul, părăsind amfiteatrul. 

Tot atunci se ridică de la locul său un tânăr ce 
părea să aibă douăzeci şi cinci - douăzeci şi şase de 
ani, care şedea în rândul de deasupra Porţilor 
Morţii. Avea o înfăţişare maiestuoasă care inspira 
respect, deşi faţa sa era delicată şi bolnăvicioasă. 

— Rămâi cu bine, Galeria - spuse el, sărutând 
mâna unei femei tinere şi frumoase. 

— Adio, Marcus Tullius - răspunse Galeria. Nu 
uita că te aştept poimâine la Teatrul lui Apolo; se va 
reprezenta „Electra” lui Sofocle, şi joc şi eu. 

— Fii încredinţată că voi veni! 

— Mergi sănătos, Tullius! îi urară mai multe 
glasuri în cor. 

— Cu bine, Cicero - îi spuse, strângându-i mâna, 
un bărbat chipeș, de vreo cincizeci şi cinci de ani, 
serios, cu gesturi elegante, machiat şi parfumat. 

— Zeița Talia să te aibă în paza ei, preaiscusite 
Esop - îi răspunse Cicero, strângând şi el mâna 
marelui actor. 

Trecând apoi pe lângă un alt bărbat arătos, ce 
părea să aibă patruzeci de ani şi al cărui loc era în 
apropierea Valeriei, Cicero îi întinse mâna spunând: 

— Neasemuite Quintus Roscius, scumpul meu 
prieten, îți urez ca cele nouă muze să vegheze 
asupra ta. 

Domol şi politicos, Cicero, se strecură mai 
departe prin mulţime. Înzestrat cu o inteligenţă 
pătrunzătoare, cu o memorie extraordinară şi cu o 
elocventă înnăscută, deşi nu avea decât douăzeci şi 
şase de ani, Cicero îşi câștigase, prin muncă 
stăruitoare,  pătimaşă şi dârza, un renume 
considerabil, atât ca filozof, cât şi ca orator şi poet. 

Străbătând încă vreo câteva rânduri de bănci, el 
se apropie de Cato şi Scipio şi începu să discute cu 
Cato, pentru care nutrea o adâncă simpatie. 

— E adevărat ce se spune despre tine? îl întrebă 
Cicero pe tânărul Cato. 

— Da, e adevărat - răspunse băiețandrul. Oare n- 
am avut dreptate? 

— Cum s-a întâmplat însă că?... 

— Eram obligat să-i duc pe băieţi, cam o dată pe 
lună, în vizită la locuinţa lui Sulla - interveni 
profesorul, pentru a-l lămuri pe Cicero. Doream ca 
el să-i socotească pe băieţi ca pe nişte prieteni ai lui 
şi să-i trateze cu bunăvoință şi consideraţie, pentru 
că nu cumva să-i treacă vreodată prin gând să-i 
exileze. Asta numai din pricina temerii pe care o 
inspiră crimele ce se comit zilnic din ordinul lui 
Sulla. Odată, ieşind de la Sulla şi trecând prin 
Forum, am auzit nişte vaiete îngrozitoare venind de 
sub bolțile închisorii Mamertine... 

— ŞI atunci - îl întrerupse Cato - l-am întrebat pe 
Sarpedon cine ţipă. Mi-a răspuns: „Cetăţenii ucişi 
din ordinul lui Sulla”. Întrebând pentru ce sunt 
ucişi, Sarpedon mi-a răspuns: „Pentru că iubesc 
libertatea”. 

— Atunci - îi tăie vorba Sarpedon, întrerupându-l 
la rândul său pe Cato - atunci, acest nebun a strigat 
în gura mare, în auzul celor din jur, cu o voce 
înfricoşător de schimbată: „O, de ce nu mi-ai dat o 
sabie, să-l fi omorât eu înainte de asta pe crudul 
tiran al patriei?” 

— Ceea ce am strigăt atunci - spuse Cato, 
încruntându-se - sunt gata să-i repet şi în faţă 
tiranului, care, deşi îi face pe toţi să tremure, pe 
mine, unul, nu mă sperie. O jur în faţa tuturor zeilor 
Olimpului! 

Şi peste o clipă, în vreme ce Cicero şi Sarpedon 
îşi aruncau priviri uimite unul altuia peste capul 
băietan drului, acesta strigă cu putere: 

— O, de-aş putea să îmbrac de pe acum toga de 
bărbat!... 

— Ce-ai face atunci, smintitule? îl întrebă 
Cicero, dar, răzgândindu-se, adăugă îndată: Ai face 
mai bine să taci. 

— Aş vrea să-l chem în judecată pe Lucius 
Cornelius Sulla, să-l acuz în faţa întregului popor... 

— Taci din gură, taci! îl opri Cicero. Vrei să ne 
pui pe toți în primejdie? Din nenorocire, frica face 
să îngheţe sângele în vinele romanilor şi Sulla să fie 
într-adevăr norocos şi atotputernic. 

— Decât să-şi zică sau să se considere norocos, 
mai bine s-ar fi străduit să fie drept - şopti Cato. 

Apoi, supunându-se rugăminţilor stăruitoare ale 
lui Cicero, după ce mai bombăni puţin, se linişti. 

Între timp, andabaţii distrau poporul cu o farsă 
sângeroasă şi înfiorătoare, în care douăzeci de 
gladiatori nefericiţi aveau să-şi piardă viaţa. 

Sulla se săturase de spectacol. Preocupat de 
gândul care de câteva ceasuri pusese stăpânire pe 
el, se ridică şi se îndreptă spre locul unde şedea 

Valeria. După ce se înclină curtenitor în faţa ei, 
mângâind-o cu o privire insistentă, pe care căuta pe 
cât putea s-o îndulcească, s-o facă supusă şi 
prietenoasă, Sulla o întrebă: 

— Eşti liberă, Valeria? 

— Bărbatul meu m-a repudiat de câteva luni, dar 
nu pentru vreo faptă ruşinoasă, dimpotrivă... 

— Știu! răspunse Sulla, asupra căruia Valeria 
aruncă privirea prietenoasă a ochilor ei negri, ce 
radiau căldură şi dragoste. Pe mine însă - adăugă cu 
glas scăzut ex-dictatorul, după ce tăcuse o clipă - pe 
mine m-ai putea iubi? 

— Din toată inima - răspunse Valeria, surâzându- 
1 tandru, cu ochii plecați. 

— Şi eu te iubesc, Valeria, şi cred că niciodată n- 
am iubit pe cineva atât de mult - spuse Sulla, cu 
tremur în glas. 

Urmă o scurtă tăcere, după care, sărutând mână 
frumoasei matroane, fostul dictator al Romei 
adăugă: 

— Peste o lună vei fi soţia mea. 

Apoi, însoţit de prietenii săi, părăsi circul. 

CAPITOLUL III. TAVERNA VENEREI 
LIBITINE 


Pe una din străzile cele mai periferice, mai 
strâmte şi mai murdare ale Esquilinului, aproape de 
străvechiul zid al cetăţii, ridicat pe vremea lui 
Servius Tullius, se afla o tavernă deschisă zi şi 
noapte - şi mai ales noaptea - cunoscută sub numele 
de taverna Venerei Libitine, adică a Venerei 
Sepulcrale, zeiţa înmormântărilor şi a mormintelor. 
Se pare că tavernei 1 se pusese acest nume pentru că 
era situată între cimitirul destinat vulgului şi 
maidanul pe care se aruncau cadavrele sclavilor şi 
ale calicilor. Pe acest maidan avea să-şi sădească, o 
jumătate de veac mai târziu, bogătaşul Mecena 
vestitele-i grădini, care alimentau ospeţele sale 
îmbelşugate cu zarzavaturi şi fructe minunate, 
produse de pământul îngrăşat cu oasele plebeilor. 

Deasupra intrării tavernei era pictată o imagine 
ce voia s-o reprezinte pe Venera Libitină, dar care 
semăna mai mult a sperietoare de ciori decât a zeiță 
a frumuseţii. Imaginea fusese pictată de pensulă 
unui zugrav beat. Noaptea, un felinar legănat de 
vânt lumina imaginea acestei sărmane Venere, care, 
de fapt, nu avea nimic de câştigat dacă era văzută 
mai bine. Lumina şovăitoare a felinarului era totuşi 
suficientă pentru a atrage atenţia trecătorilor asupra 
crengii uscate înfipte deasupra intrării. 

După ce se strecură prin uşa mică şi joasă şi 
cobora cele câteva aşa-zise trepte, alcătuite din 
pietre aşezate la întâmplare unele peste altele, 
vizitatorul  nimerea într-o încăpere umedă şi 
afumată. 

De-a lungul peretelui din dreapta intrării se înălța 
vatra în care pâlpâia focul şi unde, în vase de 
cositor, se găteau diferitele feluri de mâncare, între 
care obişnuiţii caltaboşi din sânge de porc şi 
nelipsitele chiftele, a căror compoziţie nimeni n-ar 
fi poftit s-o afle. Lutaţia Chioară, stăpâna acestui 
local murdar, era cea care gătea. 

De-a lungul celorlalţi pereţi se aflau câteva mese 
vechi, înconjurate de bănci lungi, necioplite şi de 
scăunaşe şchioape. 

O uşă, aşezată faţă în faţă cu intrarea, ducea într- 
o a doua încăpere, mai mică, dar mai puţin murdară 
decât cea dintâi. Ca să se distreze, un pictor, nu 
prea pudic din fire, acoperise pereţii acestei 
încăperi, de sus până jos, cu picturile cele mai 
obscene. 

Aproape de ceasul zorilor, taverna Venerei 
Libitine era plină de muşterii care vorbeau tare, 
făcând o larmă asurzitoare, de răsuna nu numai 
tavernă, ci şi strada. 

Lutaţia Chioara şi sclava ei, o etiopiană neagră 
că funinginea, se osteneau din răsputeri că să-şi 
servească toți muşteriii însetaţi şi flămânzi. 

Muşteriii tavernei Venerei Libitine aparţineau 
păturii celei mai nevoiaşe şi mai de jos a populaţiei 
romane. 

Printre obişnuiţi tavernei Lutaţiei se numărau 
tâmplari, olari, gropari, atleți de circ, histrioni şi 
bufoni de bâlci, gladiatori, milogi care simulau 
diverse beteşuguri, cerşetori şi femei de moravuri 
uşoare. 

Bancherii, cavalerii şi patricienii, fireşte, nu 
aveau ce căuta într-o asemenea speluncă. Lutaţia 
Chioara nu era însă mofturoasă. Inimoasă din fire, 
ea socotea că Jupiter pusese soarele pe cer ca să-i 

lumineze şi pe bogaţi şi pe săraci deopotrivă, şi că, 
de vreme ce pentru bogaţi existau pivnițe cu vinuri, 
dughene cu de-ale mâncării, ospătarii şi hanuri 
luxoase, trebuiau să-şi aibă şi săracii tavernele lor. 
Lutaţia era de asemenea convinsă că quadranţii'” şi 
sesterții săracului nu se deosebeau întru nimic de 
cei ai vreunui cetățean înstărit sau ai vreunui 
mândru patrician. 

— Ne dai odată chiftelele alea blestemate? Strigă 
un gladiator bătrân, cu faţa şi pieptul acoperite de 
cicatrice. 

— Pun prinsoare pe un sesterţ că Luvenius i-a 
adus Lutaţiei nişte carne d-aia care se aruncă drept 
hrană corbilor pe maidanul Esquilinului. Altfel din 
ce-ar fi gătit ea chiftelele astea blestemate! exclamă 
cerşetorul care şedea lângă bătrânul gladiator. 

Gluma cerşetorului ce simula o infirmitate de 
care nu suferea de fel fu urmată de un hohot de râs 
grosolan. Groparului Luvenius, un om scund, greoi 
şi gras, nu i-a fost însă pe plac glumă şi îi răspunse 
cerşetorului, strigând cu glas răguşit: 

— Pe cinstea mea de gropar, Lutaţia, că în 
chifteaua nemernicului ăstuia de Velenius - acesta 
era numele cerşetorului - ar fi trebuit să pui carne 
d-aia de care-şi leagă el cu aţă de piept, ca să 
înduioşeze cu pretinsele lui răni pe cetățenii slabi 
din fire şi să stoarcă de la ei cât mai mulţi bani. 

Aceste cuvinte provocară o nouă explozie de 
râsete. 

— Dacă Jupiter n-ar fi atât de leneş şi n-ar dormi 
aşa de greu, n-ar fi păcat ca Jupiter să irosească un 
fulger, să-l facă scrum pe groparul Venerei, sac 
puturos şi fără fund ce e! 

— Pe sceptrul cel negru al lui Pluto, mă jur c-o 
să-ţi car nişte pumni peste botul tău de barbar, de-o 
să-ţi fac o rană să ai cu adevărat dreptul să cerşeşti 
milă oamenilor - ripostă groparul, ridicându-se de 
pe scaun ca turbat. 

— Hai, vin' mai aproape, vin' mai aproape, 
tâmpitule! se răsti Velenius, sărind şi el de la locul 

lui, cu pumnii strânşi, Vin'să te trimit lui Charon. 

— Hei, gloabe bătrâne, încetaţi! interveni Caius 
Taurivius, un atlet de circ, de statură uriașă. 
Încetaţi, ori mă jur pe toţi zeii Romei că vă apuc pe 
amândoi şi vă izbesc unul de altul până am să vă 
fărâm oasele mâncate de viermi şi am să vă fac 
terci! 

În acea clipă, din fericire, Lutaţia şi Azur, sclava 
ei neagră, puseră pe masă două tăvi imense, 
încărcate cu chiftele fumegânde. Muşteriii se 
aruncară asupra lor cu o lăcomie turbată. 

Între timp, celelalte grupuri de muşterii discutau 
subiectul zilei, şi anume luptele de gladiatori ce 
avuseseră loc la circ. Fericiţii care asistaseră la 
aceste jocuri, adică cetăţenii liberi, povesteau 
lucruri extraordinare acelora care, sclavi fund, nu 
aveau dreptul să calce în incinta circului. 

Cu toţii elogiau cu căldură vitejia şi forţa lui 
Spartacus. 

— De s-ar fi născut roman - spuse pe un ton de 
superioritate atletul Caius Taurivius, el fiind roman 
de origină - ar fi avut tot ce trebuie pentru a deveni 
erou... 

— Păcat că e barbar! exclamă cu dispreț Emilius 
Varinus, un tânăr frumos, de numai douăzeci de ani, 
pe fața căruia, ca urmare a vieții destrăbălate, 
apăruseră încă de pe acum cute şi zbârcituri ce-l 
făceau să pară îmbătrânit de timpuriu. 

— E totuşi foarte norocos Spartacus ăsta! spuse 
un bătrân legionar din Africa, cu fruntea brăzdată 
de o cicatrice lată. 

— Da, da, şi-a redobândit libertatea, cu toate că e 
dezertor! Se mai întâmpla şi lucruri d-astea 
nemaivăzute! E-e-e!... Se vede treaba că în clipa 
aceea Sulla o fi fost tare bine dispus, dacă s-a 
îndurat să facă o faptă atât de mărinimoasă. 

— Să-l fi văzut pe Actianus, lanistul, ce se mai 
înfuriase! Observă un bătrân gladiator. 

— Încă ce rău s-a înfuriat! urlă în gura mare, 
când a plecat de la circ, că l-au prădat, l-au ruinat, 


40 


că l-au distrus. 

— ŞI totuşi Sulla i-a plătit marfă cu dărnicie. 

— Când te gândeşti - spuse atletul - că, în 
tinereţe, Sulla a fost destul de sărac. Cunosc eu un 
cetăţean în casa căruia, bolnav fiind, Sulla a locuit 
câțiva ani, plătindu-i trei mii de sesterți pe an 
pentru casă şi masă. Mai târziu şi-a luat partea 
leului din pradă făcută în timpul războiului 
împotriva lui Mitridate, ca şi cu prilejul asediului şi 
ocupării Atenei. A venit după asta vremea 
proscripţiilor şi, credeți-mă, au fost omorâţi din 
porunca lui şaptesprezece foşti consuli, şapte 
pretori, şaizeci de edili şi chestori, trei sute de 
senatori, o mie şase sute de cavaleri şi şaptezeci de 
mii de cetăţeni. Şi toate bunurile lor au fost 
confiscate. Credeţi dumneavoastră că din toate 
acestea lui Sulla nu i-a picat nimic? 

— Aş vrea să am eu măcar o fărâmiţă din câte și- 
a făcut parte Sulla în perioada proscripţiilor. 

— Şi cu toate astea - spuse Emilius Varinus, care 
în noaptea aceea părea înclinat să filozofeze - omul 
ăsta, care din sărac a devenit mare bogătaş şi care 
dintr-un oarecare a devenit dictatorul Romei, 
obţinând onoruri triumfale, omul ăsta atotputernic, 
a cărui statuie de aur, purtând inscripţia „Cernelius 
Sulla Felix Imperator”, se înalță în faţa Rostrelor, e 
mistuit de o boală de care nu-l poate vindeca tot 
aurul lui şi nici un leac din lume. 

— Aşa i se cuvine! strigă un legionar şchiop, 
care, ca unul ce participase la războaiele din Africa, 
venera memoria lui Caius Marius. Merită o astfel 
de boală fiara asta sălbatică, monstrul ăsta cu chip 
de om! Boala să răzbună sângele celor şase mii de 
samniţi care, din ordinul lui Sulla, au fost strânşi la 
circ şi ucişi cu săgețile, deşi se predaseră cu 
condiţia să li se lase viaţa. ŞI când senatorii, adunaţi 
în Curia lui Hostilius, au sărit înspăimântați de 
urletele sfâşietoare ale nenorociţilor samniți, Sulla 
le-a spus cu sânge rece: „Nu vă alarmați, părinţi 

senatori. Continuaţi şedinţa. Nu sunt decât câțiva 
răufăcători, pedepsiţi din ordinul meu”. 

— Dar masacrul de la Preneste, unde Sulla a 
poruncit să fie ucişi într-o noapte cei doisprezece 
mii de nenorociţi care locuiau în oraş, fără 
deosebire de sex sau vârsta, cu singură excepţie a 
cetăţeanului în casa căruia era încartiruit el? 

— Fi, băieţi - se răsti Lutaţia de pe banca ei - 
pare-mi-se că-l defăimați pe Sulla Felix dictatorul. 
Vă poftesc să vă ţineţi fleanca. Nu vreau ca-n 
taverna mea să se aducă vreo jignire numelui celui 
mai mare cetăţean al Romei. 

— l-auzi-o! E din partidul lui Sulla. Chioara asta 
blestemată! exclamă gladiatorul cel bătrân. 

— l-ascultă, tu, Mucius - sări îndată Luvenius, 
groparul - vorbeşte cuviincios când vorbeşti de 
scumpă noastră Lutaţia! 

Deodată se auzi apropiindu-se pe stradă un zvon 
de glasuri stridente, femeiești. Toate privirile se 
întoarseră spre uşa speluncii. Cinci femei tinere, 
sulemenite, cu rochii indecent de scurte şi cu umerii 
goi, îşi făcură intrarea jucând şi chiuind; strigătelor 
cu care fură întâmpinate, ele le răspunseră cu vorbe 
grosolane. 

Lutaţia trecuse în cealaltă încăpere, unde, ajutată 
de sclava ei, aşternea o masă ce se arăta a fi 
îmbelşugată. 

— Mă rog, pe cine aştepţi astă-seară în spelunca 
ta ca să-l tratezi cu pisicile astea fripte în loc de 
iepuri? întrebă cerşetorul Velenius. Te pomenești 
că-l aştepţi la cină pe Marcus Crassus. 

— Nu, n-ai nimerit-o, îl aşteaptă pe Pompeius 
Magnus. 

În uşă se ivi în acea clipă un om de statură 
uriaşă, solid, încă frumos, deşi începuse să 
încărunţească. 

— 'Trebonius!... 

— Sănătate, Trebonius!... 

— Fii binevenit, Trebonius! strigară în cor mai 
multe glasuri. 

Trebonius fusese cândva lanist. Închisese însă de 
câțiva ani porţile şcolii sale de gladiatori şi trăia şi 
acum din economiile realizate de pe urma acestei 
activităţi aducătoare de mari câştiguri. Obişnuinţa 
şi legăturile de prietenie îl făceau să caute mereu 
societatea gladiatorilor, de aceea frecventa regulat 
mizerele ospătarii şi taverne ale Esquilinului şi 
Suburrei, care erau locul de întâlnire al acestor 
oropsiți ai sorții. 

Se spunea despre el că ar fi unul din acei cărora, 
în timpul tulburărilor civile, patricienii le-ar fi dat 
sarcina de a recruta un cât mai mare număr de 
gladiatori. Mergea vorba că pe atunci el ar fi reuşit 
să organizeze cete întregi de gladiatori şi că, ori de 
câte ori patricienii aveau interes să influenţeze 
rezolvarea unei chestiuni importante fie prin 
intimidarea magistraţilor, fie provocând tulburări 
sau încăierări, Trebonius îşi făcea apariţia cu cetele 
lui în Forum sau în Comiţii la momentul decisiv. Se 
afirmă că de pe urma legăturilor lui cu gladiatorii, 
Trebonius ar fi tras mari foloase. 

Oricum, un lucru era sigur, anume că Trebonius 
era prietenul şi protectorul gladiatorilor. După 
încheierea luptelor ce avuseseră loc în acea zi la 
circ, Trebonius se grăbise spre ieşire pentru a-l 
aştepta pe Spartacus. După ce îl felicitase, 
îmbrățişându-l şi sărutându-l călduros, îl poftise să 
ia cina împreună cu el la tavernă Venerei Libitine. 

O dată cu Trebonius mai intraseră în taverna 
Lutaţiei, Spartacus şi un grup de gladiatori. 
Obişnuiţiu tavernei primiră pe noii sosiți cu strigăte 
de bucurie. Cei care asistaseră la luptele de la circ 
erau mândri că puteau să-l arate acelora care nu-l 
cunoşteau pe eroul zilei, pe norocosul şi viteazul 
Spartacus. 

— Pe-aici, pe-aici, viteazule gladiator - le făcu 
semn Lutaţia lui Spartacus şi lui Trebonius, arătând 
către cealaltă încăpere. Aici v-am pregătit masa. 
Poftiți, poftiţi! Lutaţia ta s-a ostenit pentru tine, 

Trebonius, şi crede că o friptură de iepure ca asta 
nu se serveşte nici la Marcus Crassus. 

— Lasă, lasă, drăcoaico, vedem noi numaidecât 
ce ne-ai pregătit - o bătu pe spate Trebonius. Până 
una alta, adu-ne încă o cofă de vin de Velitre! Da' 
zi, e destul de vechi? 

Încăperea se umplu îndată de o mare hărmălaie, 
în care glumele hazlii se amestecau cu conversațiile 
aprinse, zgomotoase. Singur Spartacus, pe care îl 
cinsteau şi-l lăudau cu toţii, era mohorât, mânca 
fără poftă şi nu făcea haz, probabil din pricina 
emoţiilor prin care trecuse în acea zi. Fruntea lui 
părea învăluită într-un nor de tristeţe. Nici 
amabilitățile, nici vorbele de duh, nici veselia nu 
aveau efect. 

— Pentru numele lui Hercule, nu te înţeleg! 
izbucni în cele din urmă Trebonius, văzând cupa lui 
Spartacus încă plină. Dar ce-i cu tine?... De ce nu 
bei? 

— De ce eşti îngândurat? îl întrebă la rându-i 
unul dintre invitaţi. 

— Să mă bată Junona, mama tuturor zeilor - se 
jură un gladiator, pe care, după accent, îl 
recunoşteai că e samnit - dacă nu s-ar putea crede 
că stăm nu la o masă prietenească, ci la o 
înmormântare şi că tu boceşti moartea mamei tale, 
în loc să sărbătoreşti libertatea pe care ai 
redobândit-o. 

Zguduit de aceste cuvinte, Spartacus oftă adânc 
şi murmură: 

— Măicuţa mea! 

Văzând că amintirea mamei îi întunecase mai 
mult chipul, Trebonius se sculă şi, ridicând cupă, 
strigă: 

— Propun să închinăm pentru libertate. 

— Trăiască libertatea! strigară în cor gladiatorii, 
ridicând cupele şi privind înainte cu ochii numai 
scântei. 

— Eşti fericit, Spartacus, că ai dobândit 
libertatea pe lumea aceasta - spuse cu amărăciune 

în glas un tânăr gladiator cu părul auriu. 

— Noi n-o vom căpăta decât pe lumea cealaltă. 

Spartacus, pe care strigătul unanim „libertate” îl 
înseninase, se ridicase în picioare cu faţa luminată 
ŞI, cu un zâmbet pe buze, înălțându-şi cupă, strigase 
cu glas limpede, puternic, răsunător: 

— Trăiască libertatea! 

Cuvintele întunecate ale gladiatorului cu părul 
auriu îi tăiară însă avântul. Duse cupa la buze parcă 
în silă, dar nu putu să-i soarbă tot conţinutul şi, 
copleşit de amărăciune şi deznădejde, lăsă capul în 
Jos. Puse apoi cupă pe masă şi se aşeză la loc, cu 
buzele strânse, dus pe gânduri. 

Se făcu linişte. Cu o expresie de invidie 
amestecată cu bucurie, privirile a zece gladiatori 
stăteau aţintite asupra norocosului tovarăş eliberat. 

Tăcerea fu întreruptă de Spartacus. Încet de tot, 
de parc-ar fi fost singur sau de parc-ar fi uitat unde 
se găseşte, cu privirea îngândurată, pironită într-un 
colț al mesei, şoptea, scandând fiecare cuvânt, o 
strofă din cântecul pe care gladiatorii din şcoala lui 
Actianus îl fredonau în orele de exerciţii şi scrimă: 


Născutu-s-a liber în lume 

Și n-a vrut să-şi plece grumazul... 
Departe de ţară, duşmanii 

L-au prins şi-n cătuşe l-au pus. 
Pe urmă-l târâră-n războaie, 

Și nu pentru scumpa lui țară, 

Și nici pentru bunii lui zei 

Murea - acum gladiatorul, 
Departe de tot ce-ndrăgise. 


— Cântecul nostru! şoptiră plini de bucurie şi 
emoție gladiatorii. 

Acum strălucirea intensă a ochilor lui Spartacus 
arăta că e nespus de fericit. 

Dar îndată,  posomorându-se şi devenind 
indiferent, întrebă distrat pe tovarăşii săi de 
suferință: 

— Din ce şcoală de gladiatori faceţi parte? 

— Din şcoala lanistului Iulius Rabecius. 

Spartacus luă cupa de pe masă, o goli şi spuse cu 
glas potolit, parcă adresându-se sclavei care intrase 
în momentul acela: 

— Lumină! 

Gladiatorii se uitară unul la altul. Tânărul cu 
părul auriu adăugă însă cu o asemenea intonație, de 
parcă n-ar fi făcut decât să continue o conversaţie: 

— Şi libertate... Ai binemeritat-o, preaviteazule 
Spartacus. 

Spartacus îi aruncă o privire plină de tâlc. 

În acel moment răsună puternic glasul unui om 
care apăruse în uşă: 

— Da, invincibile Spartacus, ai binemeritat 
libertatea! 

Capetele se întoarseră toate spre uşă. În prag 
stătea Lucius Sergius Catilina, semeț, înfăşurat într- 
o pelerină largă şi întunecată. 

Când acesta rostise cuvântul „libertate”, privirile 
lui Spartacus şi ale tuturor gladiatorilor se ațintiseră 
cercetător asupra lui Catilina. 

— Catilina! strigă surprins Trebonius, care, fiind 
aşezat cu spatele spre uşă, nu-l văzuse imediat pe 
cel ce intrase. 

Apoi se repezi în întâmpinarea lui. După ce se 
închină respectuos, ducând, după obicei, mână la 
buze, în semn de salut, Trebonius exclamă: 

— Salut, salut, slăvite Catilina... Care este zeiţa 
binefăcătoare şi protectoare căreia îi datorăm 
cinstea de a te vedea printre noi? 

— Tocmai pe tine te căutam, Trebonius - 
răspunse Catilina. Şi pe tine - adăugă el, 
întorcându-se spre Spartacus. 

La auzul numelui lui Catilina, vestit în Roma 
întreagă pentru cruzimea, scandalurile, puterea şi 
îndrăzneala lui, gladiatorii se uitară unii la alții, 
uimiți şi chiar speriaţi. Câţiva se făcură palizi. 
Chiar Spartacus, în al cărui piept viteaz inima nu 
palpita niciodată de frică, tresări auzind 

înfricoşătorul nume al patricianului. Încruntat, îl 
privi în ochi pe Catilina şi-l întrebă mirat: 

— Pe mine? 

— Da, da, pe tine - răspunse liniştit Catilina, 
luând loc pe bancă ce i se oferise şi făcând tuturor 
semn să se aşeze. Nu ştiam şi nici nu nădăjduiam c- 
am să te întâlnesc chiar aci, însă eram sigur că am 
să-l găsesc pe Trebonius şi că tu, Trebonuis, ai să- 
mi poţi indica locul unde l-aş putea afla pe omul 
acesta viteaz şi glorios. 

Din ce în ce mai mirat, Spartacus îl privea plin 
de curiozitate pe Catilina. 

— Ți s-a dăruit libertatea şi nu încape nici o 
îndoială că eşti vrednic de ea. Bani însă, cu care să- 
ți poţi lua cele de trebuinţă până-ţi vei fi găsit un 
mijloc sigur de trai, nu ţi s-au dat. Şi fiindcă astăzi, 
prin vitejia ta, m-ai făcut să câştig un rămăşag de 
zece mii de sesterți de la Cneus Cornelius 
Dolabella, te căutam să-ţi dau o parte din câştig. Ți 
se cuvine pe bună dreptate această parte, pentru că, 
dacă e adevărat că eu am riscat bani punând 
rămăşag, tu, în schimb, ţi-ai expus viaţa timp de 
două ceasuri. 

Cei de față primiră cuvintele aristocratului cu 
murmure de aprobare şi simpatie. 

Deoarece de mult se dezobişnuise de a fi tratat cu 
bunătate, Spartacus fu şi el mişcat de gestul lui 
Catilina. 

— Slăvite Catilina, îți mulţumesc din toată inima 
pentru nobila ta propunere. Totuşi nu pot şi nu 
trebuie s-o primesc. Banii de care voi avea nevoie 
am să mi-i câştig prin munca mea proprie: voi da 
lecţii de lupte, gimnastică, scrimă. 

După ce, pentru a-i abate atenţia, îi întinse lui 
Trebonius cupă, poruncindu-i să amestece cu apă 
vinul de Velitre, Catilina se plecă la urechea lui 
Spartacus şi-i şopti în grabă: 

— Clocotesc şi eu de ură împotriva oligarhilor, 
sunt şi cu un rob al acestei mizerabile şi putrede 
societăți romane, sunt şi cu un fel de gladiator 

printre patricieni, doresc şi cu libertatea şi... ştiu 
totul... 

Şi deoarece Spartacus îşi lăsase, tresărind, capul 
pe spate, cercetându-l cu privirea pe Catilina, acesta 
continuă: 

— Știu totul şi... sunt cu voi... şi voi rămâne cu 
voi. 

Apoi, după ce se îndreptă din spate, spuse ceva 
mai tare, ca să-l audă toţi: 

— De dragul acestui lucru, nu refuza cele două 
mii de sesterți, în monede de aur noi şi frumoase, 
care se află în pungulița asta. 

Şi, întinzându-i lui Spartacus o pungă mică, 
elegantă, adăugă: 

— Îţi repet că aceşti sesterți eu nu ti-i dăruiesc, ci 
i-ai câştigat tu, sunt ai tăi. Reprezintă partea ta din 
câştigul nostru de azi. 

În timp ce toți cei prezenți se întreceau în laude 
respectuoase şi exclamații admirative în legătură cu 
generozitatea lui Catilina, acesta luă mâna dreaptă a 
lui Spartacus în mâna sa şi o strânse într-un anumit 
fel, ceea ce îl făcu pe gladiator să tresară. 

— Acum crezi că ştiu totul? întrebă patricianul, 
cu glas scăzut. 

Deşi nedumerit de unde putuse afla Catilina 
unele semne şi formule secrete, Spartacus nu mai 
avea însă nici o îndoială că într-adevăr ştia totul. 
Răspunse strângerii de mână şi, ascunzând la piept, 
sub tunică, punga primită în dar, îi spuse: 

— Sunt atât de tulburat şi plin de admiraţie în 
faţa gestului tău, nobile Catilina, că nici nu sunt în 
stare să-ți mulţumesc cum se cuvine. Dacă 
încuviinţezi, am să vin mâine seară la tine acasă, 
să-mi exprim recunoştinţa. 

Spartacus  sublinie cuvintele din urmă, 
accentuându-le în mod deosebit, şi schimbă o 
privire de înțelegere cu patricianul, care înclină 
capul în semn de încuviinţare. 

— Vei fi totdeauna binevenit în casa mea, 
Spartacus - răspunse Catilina. 

Apoi se adresă lui Trebonius şi celorlalți 
gladiatori: 

— Hai să bem acum o cupă de Falerm, 
bineînţeles dacă se găseşte asemenea vin în această 
speluncă. 

Vinul de Falern, care fu adus şi turnat într-o 
clipă, era deosebit de bun, deşi nu chiar atât de 
vechi cât ar fi fost de dorit. 

— Cum găseşti vinul, slăvite Catilina? întrebă 
Lutaţia. 

— Nu-i rău. 

Privind masa cu ochii larg deschişi, Catilina 
rămase câtăva vreme tăcut şi nemişcat în mijlocul 
comesenilor, care tăceau şi ei. 

Strălucirea sângerie a pupilelor, tremurul mâinii, 
contractările nervoase ale tuturor muşchilor feţei şi 
îngroşarea subită a venei care-i brăzda fruntea 
arătau că o luptă crâncenă se dădea în sufletul lui 
Catilina şi că în creierul său roiau planuri 
amenințătoare. 

— La ce te gândeşti, Catilina? Ce te frământa 
atâta? îndrăzni în cele din urmă să întrebe 
Trebonius, după ce Catilina scoase un oftat 
asemenea unui mugct. 

— Mă gândesc - răspunse Catilina - că în anul 
când s-a turnat în amforă acest vin de Falern a fost 
ucis mişeleşte, sub porticul casei sale, tribunul 
Livius Drusus; la fel cum, câţiva ani mai înainte, 
fusese asasinat tribunul Lucius Apuleius Saturninus 
ŞI cum, mai înainte, fuseseră măcelăriți cu 
sălbăticie Tiberius şi Caius Gracchus, doi oameni 
demni de admirat, care sunt fala patriei noastre. 
Toţi aceştia s-au jertfit pentru aceeaşi cauză, cauza 
celor lipsiţi şi asupriți, şi toţi au pierit de aceeaşi 
mână criminală, mâna lipsită de scrupule a 
aristocrației. După o clipă de gândire exclamă: 
Oare scrie în poruncile zeilor atotputernici că cei 
asupriţi nu vor afla niciodată pace, că cei săraci nu 
vor căpăta niciodată pâine, scrie oare că omenirea 
va fi pe vecie împărțită în două tabere, a lupilor şi a 

mieilor, adică a celor care mănâncă pe alţii şi a 
celor care se lasă mâncaţi?! 

— Nu! Jur pe toţi zeii Olimpului! izbucni cu glas 
tare Spartacus, izbind cu pumnul în masă. 

În intervalul cât durase această discuţie, larma şi 
strigătele din cealaltă încăpere crescuseră în aceeaşi 
măsură cu cantitatea de vin băut. 

Deodată, Catilina şi comesenii săi auziră ţipete: 

— A, Rodopeia! Rodopeia! 

Spartacus tresări din tot trupul la auzul acestui 
nume care îi aducea aminte de Tracia lui natală, de 
munţii, de casă şi de familia lui. Oropsitul! Câte 
amintiri dulci şi dureroase în acelaşi timp. 

— Fii binevenită, fii binevenită, preafrumoasă 
Rodopeia! strigau într-un glas vreo douăzeci de 
beţivani... 

Rodopeia era o fată de douăzeci şi doi de ani, 
fermecătoare, înaltă şi zveltă, cu ochi albaştri, vioi 
şi expresivi. Părul ei blond încadra o față cu 
trăsături regulate. Purta o tunică albastră, tivită cu 
argint pe margini; pe braţe - brățări de argint, iar în 
jurul capului - o panglică albastră de lână. Se vedea 
după portul ei că nu era cetăţeană romană, ci roabă, 
şi era uşor de închipuit ce viaţa de chin era silită să 
ducă. 

Purtarea atentă şi respectuoasă a obişnuiţilor 
tavernei Venerei Libitinei, care altfel erau atât de 
îndrăzneţi şi de triviali, arăta că, deşi atât de veselă 
în aparenţă, şi în ciuda tuturor greutăților vieții, 
Rodopeia era nemărginit de bună şi, în acelaşi timp, 
nespus de nenorocită. 

Odată, mai de mult, bătută până la sânge de 
proxenetul care-i era stăpân, Rodopeia nimerise în 
taverna Lutaţiei şi cerşise o picătură de vin, ca să 
mai prindă puteri. Din ziua aceea, Rodopeia făcea 
tot ce-i stă în putinţă pentru a trece, o dată la două- 
trei seri, pe la tavernă Lutaţiei. Un sfert de ceas de 
libertate petrecut aci îi părea un popas încântător în 
comparaţie cu iadul în care era silită să trăiască. 

Încălziţi de prea multă băutură, groparul 
Luvenius, tovarăşul său Aresius şi cerşetorul 
simulant  Velenius se treziră vorbind despre 
Catilina. Ştiau că se afla în camera vecină. Zadarnic 
se străduiră muşteriii ceilalți să-i domolească; cei 
trei beţivani continuau să îndruge tot soiul de vorbe 
de ocară la adresa patricienilor. 

Groparul Aresius ţipa cât îl ţinea gura: 

— Nu, nu, nu, pe Hercule! Lipitorile astea 
mârşave, care ne sug sângele, nu trebuie lăsate să 
intre aci, nu trebuie să le dăm voie ca prin prezenţa 
lor să ne jignească şi în locurile noastre de adunare. 

— Cine mai e şi acest Catilina? Nu e un bogătaş 
care se ţine de chefuri şi crime, nu e un ucigaş 
tocmit de Sulla? Vine aci cu lacticlava™ lui 
somptuoasă ca să-şi bată joc de mizeria noastră, a 
cărui pricină este el însuşi, împreună cu toți 
prietenii lui, patricienii? 

Astfel perora Luvenius, care-şi ieşise din fire şi 
se zbătea să scape din mâinile atletului ce-l ținea să 
nu se năpustească în cealaltă cameră şi să provoace 
scandal. 

— Ține-ţi gura odată, beţivan blestemat! De ce 
să jigneşti un om care nu ţi-a făcut nimic? Nu vezi 
că are cu el zece sau doisprezece gladiatori, care o 
să-ţi taie bucățele pielea ta bătrâna? 

— Puțin îmi pasă de gladiatori!... Puțin îmi pasă! 
Urlă la rândul său, ca un nebun, Emilius Varinus. 
Sunteţi cetățeni liberi, şi ce, pe  fulgerele 
atotputernice ale lui Jupiter, tremuraţi din cauza 
acestor pârliți de sclavi osândiţi să se ucidă unii pe 
alții pentru desfătarea noastră?... Pe frumuseţea 
divină a Venerei Afrodita, vreau ca ticălosul cu toga 
scumpă, care întruneşte în persoana să toate viciile 
patricienilor şi toate viciile vulgului mizerabil, să 
primească o lecţie care să-l sature să mai vină 
vreodată să contemple nenorocirile plebei sărace. 

— Să se care de aici! Pe Palatin e locul lui! răcni 
Velenius. 

— Cât despre mine, poate să se înece şi în Stix, 
numai s-o şteargă de aici! strigă Aresius. 

— Afară cu patricienii! Afară cu aristocrații! 
Afară cu Catilina! strigară în cor opt sau zece voci. 

Auzind aceste răcnete, Catilina se încruntă şi sări 
în picioare. Trebonius şi unul dintre gladiatori 
încercară să-l rețină, dar Catilina, dându-i la o 
parte, se repezi înainte şi se opri în uşă. Cu capul 
sus, cu privirea cruntă şi cu braţele încrucişate pe 
piept, îi apostrofă cu toată vehemenţa de care era 
capabilă vocea sa tunătoare: 

— Hei, broscoi descreieraţi! Ce orăcăiți acolo? 
De ce mânjiţi preacinstitul nume al lui Catilina cu 
gura voastră spurcată de robi? Ce poftiți de la mine, 
viermi nesuferiți? 

O clipă s-a părut că această explozie 
înfricoşătoare îi speriase pe scandalagii, dar îndată 
cineva strigă: 

— Vrem să pleci de aici, asta vrem! 

— Pe Palatin! Pe Palatin! Acolo-i locul tău! 
izbucniră alte voci. 

— Sau la Gemonie! Acolo ţi-e locul! se auzi 
glasul strident al lui Emilius Varinus. 

— Hai, încercaţi numai să mă izgoniți de aici! 
Hai, dați-i drumul mai cu curaj, adunătură 
ticăloasă! urlă Catilina, întinzând braţele înainte, 
gata de luptă. 

Plebea şovăi o clipă. 

În cele din urmă, groparul Aresius izbucni: 

— Pentru numele tuturor zeilor Infernului! Pe 
mine n-ai să mă apuci pe la spate ca pe sărmanul 
Gratidianus. Doar nu eşti Hercule. 

Şi se năpusti asupra lui Catilina. Primi însă de la 
acesta, drept în mijlocul pieptului, o izbitură atât de 
straşnică, încât se clătină şi căzu în braţele celor 
dinapoi; aproape în aceeaşi clipă, celălalt gropar, 
Luvenius, care şi el se năpustise asupra lui Catilina, 
din doi pumni vârtoşi repeziţi de acesta cu iuţeala 
fulgerului, unul după altul, în ţeasta-i pleşuvă, se 
prăvăli pe spate, lângă perete. 

Înspăimântate, femeile se  ascunseră după 
tejeheaua Lutaţiei, ţipând şi bocind în hohote. În 
încăperea cea mare se produse învălmăşeală. 
Zgomotul vaselor sparte, al băncilor răsturnate se 
amesteca cu țipete, înjurături şi blesteme. Din 
cealaltă încăpere, Trebonius, Spartacus şi ceilalți 
gladiatori îl conjurau pe Catilina să se dea la o parte 
din uşă, ca să poată lua şi ei parte la încăierare. 

Între timp, Catilina îl doborâse la pământ, 
lovindu-l puternic cu piciorul în burtă, pe Velenius, 
cerşetorul, care se aruncase asupra lui cu pumnalul 
în mână. În acest moment, adversarii lui Catilina, 
care se îmbulziseră lângă uşa celei de-a două 
încăperi a tavernei, se traseră puţin înapoi, iar 
Lucius Sergius scoase din teacă sabia lui scurtă şi 
se avânta înainte, lovind din toate puterile cu latul 
ei spatele beţivanilor. În acelaşi timp striga cu glas 
răguşit şi cu accente ce semănau cu urletele unei 
fiare: 

— Gloată nemernică, neruşinaţilor! Totdeauna 
gata să lingeți tălpile cui vă calcă în picioare, 
totdeauna gata să ocăriţi pe cel care se coboară pe 
sine pentru a vă întinde mâna. 

Îndată ce Catilina lăsă trecerea liberă, Trebonius, 
Spartacus şi tovarăşii lor năvăliră în cealaltă 
încăpere. 

Gloata, care sub grindina loviturilor lui Catilina 
începuse să se retragă, acum, sub presiunea 
gladiatorilor, o luă la goană. Taverna se goli într-o 
clipă. Rămaseră numai Velenius şi Luvenius, întinşi 
pe podea şi gemând năuciţi, şi Caius Taurivius, care 
nu luase parte la încăierare şi stătuse cu braţele 
încrucişate la piept, într-un colţ, lângă vatră, ca 
spectator imparţial. 

— Pleavă ticăloasă! strigă gâfâind Catilina, care- 
1 urmărise pe fugari până la ieşire. 

Întorcându-se apoi către femeile care nu mai 
contencau să plângă şi să scâncească, se răsti: 

— la mai tăceţi odată, bocitoare blestemate! 


53 


După aceea, aruncând cinci monede de aur pe 
tejgheaua în dosul căreia Lutaţia bocea vasele 
sparte, mâncarea şi băutura neplătite de trântorii 
care fugiseră, Catilina rosti: 

— Na, ţine, ţine, bocitoare nesuferită! Catilina 
plăteşte pentru toată şleahta asta de netrebnici! 

Rodopeia, care, cu ochii dilatati de spaimă, 
privise la Catilina şi la prietenii lui, se făcu dintr-o 
dată albă ca varul şi se repezi la Spartacus strigând: 

— Nu, nu mă înşel! Nu mă înşel! Tu eşti, 
Spartacus, tu, fratele meu! 

La auzul acestui glas, gladiatorul se răsuci dintr- 
o dată şi, privind cu negrăită emoție fata care se 
apropiase de el, strigă: 

— Tu? E cu putinţă? Tu eşti, Myrtis?... Myrtis! 
Surioara mea!... 

În mijlocul uimirii generale, fratele şi sora se 
aruncară unul în braţele celuilalt. 

După multe lacrimi şi sărutări, Spartacus se 
desfăcu brusc din îmbrățişare, îşi smuci sora de 
încheietura mâinii şi, îndepărtând-o de el, o măsură 
din cap până în picioare. Palid ca un mort, cu glasul 
tremurând, bolborosi: 

— Dar tu... ah! Apoi, respingând-o cu un gest de 
dispreţ şi dezgust, strigă: Ai ajuns... 

— Sunt sclavă - bâigui nefericită, plângând în 
hohote. Sunt sclava unui ticălos... Bătăi cu nuielele, 
torturi cu fierul înroşit... Înţelegi, Spartacus, 
înţelegi? 

—  Sărmana de tine!  Nefericito! Şopti 
gladiatorul, cu vocea înfiorată de milă. Vino aici, 
lângă inima mea... 

Şi trăgând-o pe Myrtis spre el, o strânse la piept 
şi o sărută. 

O clipă după aceea, Spartacus, cu ochii 
înlăcrimaţi şi aprinşi de mânie ridicaţi spre tavan, 
amenință cu pumnul lui puternic şi strigă cu 
patimă: 

— Şi se zice că Jupiter are fulgerele în puterea 
lui? Că Jupiter e zeu?... Nu, Jupiter nu e decât un 

caraghios, Jupiter nu e decât un bufon, Jupiter este 
un ticălos!... 

Myrtis, cu faţa lipită de pieptul herculean ai lui 
Spartacus, plângea hohotind. 

După o clipă de tăcere apăsătoare, sărmanul trac 
răcni, şi răcnetul său nu avea nimic omenesc: 

— O, blestemată să fie în veci, blestemată să fie 
memoria infamă a celui care i-a despărțit pentru 
prima oară pe oameni în liberi şi sclavi! 

CAPITOLUL IV. CUM ÎŞI FOLOSEA 
SPARTACUS LIBERTATEA 


Trecuseră două luni de la întâmplările povestite. 

Într-o dimineaţă, în ajunul idelor lui ianuarie (12 
ianuarie) ale anului 676, vântul de miazănoapte 
sufla în rafale puternice pe străzile Romei, alungind 
norii plumburii care dădeau cerului un aspect trist 
şi posomorât. 

Cetăţenii, unii în grupuri, alții singuri, treceau 
grăbiţi spre Forum, după treburi. În Forum, 
adăpostiţi sub porticurile clădirilor înconjurătoare, 
forfoteau mii de cetăţeni, înghesuială mare era mai 
ales la bazilica lui Emilius - o construcție 
monumentală, care avea un vast portic central, 
străjuit de o splendidă colonadă, şi două portice 
laterale care se desprindeau din porticul central, 
unul la dreapta şi altul la stânga. 

Aici, patricienii se îmbulzeau cot la cot cu 
plebeii, oratorii cu negustorii, orăşenii cu târgoveţii. 
În grupuri mici, discutau despre afacerile lor. Vuia 
aerul de zvonul glasurilor şi de zgomotul provocat 
de forfotă neîntreruptă a mulțimii. 

În partea din fund a porticului central, opusă 
intrării, era o balustradă mare. Aceasta despărţea de 
restul bazilicii o porţiune a porticului, formând un 
fel de încăpere separată, ferită de învălmăşeală. De 
obicei aici cercetau magistraţii procesele şi tot aici 

îşi dezvoltau oratorii pledoariile. Jur împrejurul 
întregii încăperi a bazilicii, sus, deasupra colonadei, 
era o galerie de unde se putea vedea tot ce se 
petrece jos. 

În dimineaţa aceea, pietrari, zidari şi fierari 
lucrau la balustradă care împrejmuia această 
galerie: o împodobeau cu scuturi de bronz pe care 
erau reprezentate cu uimitoare măiestrie victoriile 
lui Marius în războiul cu cimbrii. Bazilica lui 
Emilius fusese clădită de un strămoș al lui Marcus 
Emilius Lepidus, care tocmai obținuse consulatul, 
împreună cu Quintus Lutatius Catulus. Lepidus 
făcea parte din partidul lui Marius, şi de aceea 
primul act al magistraturii sale fu să împodobească 
bazilica construită de străbunul său cu aceste 
scuturi, numai ca să-i facă în ciudă lui Sulla, care 
dărâmase toate arcadele şi monumentele ridicate în 
cinstea gloriosului său rival. 

În mijlocul celor care se învârteau pe galerie, 
fără treabă, privind la forfota de jos, se afla şi 
Spartacus, stând rezemat cu coatele pe balustradă 
de marmură. Se uita distrat şi indiferent la 
mulțimea care se agita jos. 

Purta o tunică albastru-deschis, iar peste tunică, 
prinsă pe umăr cu o frumoasă agrafă de argint, o 
pelerină scurtă, după moda grecească, roşie ca 
vişina. 

În apropierea lui discutau aprins trei cetăţeni. Pe 
doi dintre ei, şi anume pe atletul Caius Taurivius şi 
pe Emilius Varinus, cititorul îi cunoaşte. Al treilea 
era unul din nenumăraţii cetăţeni care se plimbau 
toată ziua, fără a face nimic, şi trăiau din pomană 
de fiecare zi a vreunui patrician; ei se declarau 
clienți ai unui patrician, îl însoțeau în Forum sau la 
Comiţii, votau după voia lui, îl lăudau, îl linguşeau 
şi-l sâcâiau cu neîncetata lor milogeală. 

Era după victoriile din Africa şi din Asia, când 
luxul şi lenea orientală începuseră să se infiltreze ia 
Roma şi când Grecia, îngenuncheată de armatele 
romane, îi subjuga la rândul ei pe biruitoni prin 


57 


corupţia şi descompunerea moravurilor. În acea 
vreme, un număr tot mai mare de sclavi era pus să 
execute toate muncile pe care mai înainte le 
îndeplineau cetăţenii harnici şi liberi. Era momentul 
când romanii începuseră să dispreţuiască izvorul 
cel mai de seamă al puterii, al moralei şi al fericirii 
- munca. Sub fațada de măreție, bogăţie şi putere a 
Romei începeau să devină perceptibile primele 
semne ale prăbuşirii fatale ce urma să vie. În 
perioadă la care se referă povestirea noastră, 
clientela era una din plăgile care provocau în cel 
mai mare grad putrezirea organismului statului 
român. Orice patrician, orice cetățean ambițios, 
suficient de bogat, hrănea cinci-şase sute de clienți, 
iar cetăţenii deosebit de ambiţioşi şi bogaţi hrăneau 
peste o mie de clienţi. Sănătoşi şi apți pentru 
muncă, clienții îşi îndeplineau obligațiile ce le 
reveneau cu aceeaşi conştiinciozitate cu care 
altădată strămoşii lor se îndeletniceau cu fierăria, 
zidăria sau cizmăria; muritori de foame, cu togele 
murdare, oamenii aceştia venali trăiau din intrigi, 
din vânzarea voturilor lor, din pomană şi 
slugărnicie. 

Individul care pălăvrăgea cu Caius Taurivius şi 
Emilius Varinus pe galeria bazilicii lui Emilius 
făcea parte din clientela lui Marcus Licinius 
Crassus. Numele lui era Appuleius Tudertinus. 

Cei trei oameni trăncăneau despre fel de fel de 
fleacuri, nu departe de Spartacus, dar el nu auzea ce 
vorbesc, fiind cufundat în gânduri adânci şi triste. 

Prima lui grijă, primul lui gând, după ce îşi 
regăsise sora într-o situație atât de degradantă, 
fusese s-o smulgă din ghearele ticălosului ei de 
stăpân. Cu generozitatea proprie caracterului său, 
dar, trebuie să spunem, de data aceasta nu complet 
dezinteresat, Catilina pusese imediat la dispoziția 
lui Spartacus restul de opt mii de sesterţi câştigaţi 
de la Dolabella, pentru ca s-o poată răscumpăra pe 
Myrtis. 

Plin de recunoştinţă, Spartacus acceptase banii, 
făgăduindu-i lui Catilina să-i restituie. Apoi se 
dusese la stăpânul surorii sale, ca s-o răscumpere. 
Cum era de prevăzut, observând stăruința lui 
Spartacus şi ghicind cât era de vie dorinţa lui de a o 
vedea liberă pe sora sa, proxenetul îşi ridică 
pretenţiile şi ceru o sumă exorbitantă. Îi spuse lui 
Spartacus că Myrtis îl costase douăzeci şi cinci de 
mii de sesterți, când, în realitate, îl costase jumătate 
din această sumă, că Myrtis era o fată frumoasă şi 
modestă, şi încheie pretinzând că ea ar reprezenta 
pe puţin un capital de cincizeci de mii de sesterți. 
Se jură pe Mercur şi pe Venera din Mursi că nu va 
lăsa din acest preţ nici măcar un sesterţ. 

Ce se petrecu atunci în sufletul sărmanului 
gladiator e mai uşor de închipuit decât de descris. Îl 
rugă şi-l imploră pe abjectul negustor de carne vie, 
dar acest nemernic, tare pe drepturile sale şi sigur 
că legea e de partea sa, rămase neînduplecat. 

Turbat de mânie, Spartacus îl apucă de beregată 
ŞI, dacă nu s-ar fi stăpânit la timp, l-ar fi sugrumat 
în câteva clipe. Spre norocul proxenetului, 
Spartacus se gândi însă la Myrtis, la patria sa şi la 
mișcarea secretă a cărei conducere îi fusese 
încredinţată şi care, cu siguranţă, s-ar fi stins o dată 
cu el. 

Recăpătându-şi stăpânirea de sine, Spartacus îl 
slobozi din strânsoare pe stăpânul lui Myrtis. 
Acesta rămase locului năucit, aproape fără simţire, 
cu ochii ieşiţi din orbite, cu faţa vânătă. După 
câteva clipe de chibzuire, Spartacus se întoarse 
către el şi-l întrebă cu glas liniştit, deşi mai era 
palid la faţă şi încă tremura de mânie şi emoție: 

— Aşadar, vrei cincizeci de mii de sesterţi? 

— Nu... nu... nu mai vreau nimic... Du-te... Du-te 
în Infern... sau am să... chem pe toţi sclavii mel... 

— lartă-mă... Scuză-mă... Mi-am ieşit din fire... 
Sărăcia mea... dragostea pentru soră-mea... Ascultă- 
mă, o să cădem la înţelegere. 

— La înţelegere cu cineva care sare la oameni 
să-i sugrume?! exclamă stăpânul fetei; după ce se 
mai linişti puţin şi după ce făcu câţiva paşi înapoi, 
pipăincu-şi gâtul cu mâinile răcni: Pleacă de-aici! 
Afară! 

Totuşi, încetul cu încetul, Spartacus izbuti să-l 
liniştească pe tâlhar şi ajunse cu el la următoarea 
înţelegere: să-i dea pe loc două mii de sesterţi, cu 
condiţia ca lui Myrtis să-i fie pusă la dispoziţie o 
încăpere separată în casa stăpânului ei, unde să 
locuiască împreună cu Spartacus; iar dacă până 
într-o lună Spartacus nu-şi va fi răscumpărat sora, 
proprietarul de sclavi să-şi reia toate drepturile 
asupra ei. 

Proxenetul primise pentru că strălucirea 
monedelor de aur era atât de ademenitoare şi pentru 
că erau atât de favorabile condiţiile, el urmând să 
câştige cel puțin o mie de sesterți fără să rişte 
NIMIC. 

După ce se încredință că Myrtis a fost mutată 
într-o cameră mică şi comodă, Spartacus dădu fugă 
în Suburra, la Trebonius. Îi povesti acestuia tot ce 
se întâmplase şi îl rugă să-i dea ajutor şi sfat. 

Trebonius căută să-l liniştească, îi făgădui să-l 
ajute să-şi atingă țelul, adică să-şi vadă sora, dacă 
nu liberă, cel puţin la adăpost de orice ofensă. 

Oarecum liniştit, Spartacus se grăbi să meargă la 
locuința lui Catilina, pentru a-i restitui, cu 
mulţumiri, cei opt mii de sesterți pe care-i primise 
eu împrumut de la el şi de care, în momentul de 
față, nu mai avea nevoie. Mândrul patrician se 
închise în bibliotecă cu gladiatorul şi acolo se 
întreținu îndelung cu el. Judecând după măsurile de 
precauţie pe care le luase Catilina, pentru a nu fi 
tulburați în timpul acestei convorbiri, se poate 
deduce că chestiunile discutate constituiau secrete 
de cea mai mare importanță. Din ziua aceea, 
Spartacus începu să frecventeze des casa 
patricianului, şi toate aparențele păreau să indice că 

între ei se înnodase o legătură întemeiată pe 
preţuire şi prietenie reciprocă. 

În cursul celor două luni care trecuseră de la 
eliberarea lui Spartacus, lanistul Actianus îl 
urmărise neobosit,  plictisindu-l cu repetate 
încercări de a-l convinge că situaţia lui era precară 
şi că trebuie să caute să-şi asigure în mod temeinic 
existența. Discuțiile se încheiau invariabil cu 
propunerea că Spartacus să vină să conducă şcoala 
lui de gladiatori sau, mai bine, să i se vândă lui, de 
astă dată de bună voie, ca gladiator. Pentru cea din 
urmă alternativă îi oferise o sumă uriaşă, o sumă 
mai mare decât se oferise vreodată unui om născut 
liber. 

Trebuie să menționăm că, afară de nefericiţiu 
prizonieri de război care erau vânduți ca sclavi şi 
desemnaţi să devină gladiatori, şi afară de cei 
osândiți de magistrați să devină gladiatori, mai 
existau şi gladiatori voluntari. Aceştia se recrutau 
de obicei dintre trântorii, cheflui sau bătăuşii 
înglodaţi până peste cap în datorii, care nu puteau 
să-şi astâmpere setea frenetică de plăceri şi care 
dispreţuiau viața. Asemenea oameni îşi vindeau 
viaţa, sub jurământ, unui lanist şi sfârşeau pe arena 
unui amfiteatru sau circ. 

Spartacus respinsese hotărât toate propunerile 
fostului său stăpân. Acesta însă nu se lăsa; umbla 
fără preget după el şi-i dă târcoale ca un duh rău. 

Trebonius, care ținea mult la Spartacus şi care 
poate că-şi făcea planuri mari de viitor în legătură 
cu el, începuse între timp să se ocupe foarte energic 
de soarta Myrtidei. Cunoscându-l bine pe Quintus 
Hortensius, Trebonius izbuti să-i transmită Valeriei, 
sora lui Hortensius, propunerea ca aceasta s-o 
cumpere pe Mirtys şi s-o ia în rândul sclavelor 
aflate în serviciul ei. Mirtys era bine crescută şi 
instruită, vorbea perfect greceşte şi cunoştea 
unsorile şi aromele folosite pentru dichisul femeilor 
nobile. 

Valeria declară că e dispusă s-o cumpere pe 
Myrtis, cu condiţia ca aceasta să-i fie pe plac, şi 
ceru s-o vadă. După ce stătu de vorbă cu ca şi o 
găsi pe gustul ei, Valeria o cumpără cu patruzeci şi 
cinci de mii de sesterţi, şi Myrtis se mută, laolaltă 
cu celelalte sclave ale Valeriei, în casa lui Sulla, cu 
care Valeria se căsătorise recent, anume la 15 
decembrie ale anului care abia se încheiase. 

Această soluţie, deşi nu corespundea dorinţei lui 
Spartacus de a-şi vedea sora liberă, era totuşi cea 
mai bună dintre cele posibile în împrejurările date, 
deoarece o punea, probabil pentru totdeauna, pe 
Myrtis la adăpost de ruşine şi batjocură. 

Liniştit în privinţa surorii, Spartacus continua să 
se îndeletnicească cu anumite uneltiri tainice, care 
trebuie să fi fost deosebit de importante, judecând 
după numeroasele sale discuţii cu Catilina, după 
vizitele zilnice ce le făcea pe la toate şcolile de 
gladiatori din Roma şi după faptul că seară de seară 
dădea o raită prin toate tavernele şi ospătăriuile 
Suburrei şi Esquilinului, unde căuta totdeauna să 
întrețină legături eu gladiatorii şi sclavii. 

Care-i erau ţelurile? La ce se gândea? Ce punea 
la cale? 

Cititorul va afla îndată. 

Aşa cum stă acum rezemat de balustrada galeriei 
bazilicii lui Emilius, Spartacus era fără îndoială 
absorbit de gânduri foarte serioase. Nu auzea nimic 
din ce se vorbea în jurul lui şi nici măcar o dată nu- 
şi întoarse capul spre locul unde, nu departe de el, 
Caius Taurivius, Emilius Varinus şi Appuleius 
Tudertinus sporovăiau cu voce tare, însoţindu-și 
vorbele cu gesturi caraghioase. 

— O să vedeți - le spunea  Varinus 
interlocutorilor săi - că anul ăsta are să se întâmple 
ceva nemaivăzut. 

— De ce? 

— Pentru că undeva, lângă Ariminium, s-a 
întâmplat un lucru aproape de necrezut. 

— Ce anume? 

— Un cocoş de pe un domeniu al lui Valerius, în 
loc să cânte, a început să vorbească cu glas de om. 

— O! De-i adevărat, asta-i o minune 
nemaipomenită. Sigur că o asemenea minune 
prevesteşte întâmplări cumplite. 

— Te mai îndoieşti că-i adevărat?... Dar o Romă 
întreagă vorbeşte despre asta; vestea s-a răspândit 
îndată după întoarcerea de la Ariminium a lui 
Valerius însuşi şi a rudelor, prietenilor şi sclavilor 
lui. 

— Asta, într-adevăr, e o minune nemaipomenită! 
Murmură Appuleius Tudertinus, om din cale-afară 
de superstițios şi credul, care se frămînta să 
descopere semnificația tainică a acestei minuni, 
fiind ferm convins că se întâmplase o minune şi că 
ea era un semn al zeilor. 

În acea clipă, un bărbat de statură potrivită, cu 
pieptul şi umerii puternici, cu trăsături bărbătești, 
energice, cu barba şi ochii negri ca smoala, îl bătu 
uşor pe umăr pe Spartacus, trezindu-l din meditaţie. 

— Atât eşti de adâncit în planurile tale, încât, 
deşi privesc fix, ochii tăi nu văd nimic!... 

— A, Crixos! exclamă Spartacus, ducând mâna 
dreaptă la cap şi frecându-se cu ea pe frunte, de 
parcă ar fi vrut să-şi alunge gândurile. Nu te-am 
văzut. 

— ŞI te uitai totuşi la mine când am trecut pe 
acolo, pe jos, cu lanistul nostru, Actianus. 

— Fir-ar blestemat să fie!... Dar, ia spune, ce se 
mai aude? îl întrebă Spartacus. 

— L-am văzut pe Artorix, s-a întors din 
călătorie. 

— A fost la Capua? 

— Da. 

— A întâlnit pe careva? 

— S-a văzut cu un german, un anume Oinomaus, 
care e socotit cel mai puternic şi mai energic dintre 
toţi tovarăşii lui. 

— Fi... şi ce-i cu el? Stărui Spartacus, din ce în 
ce mai curios şi cu ochii strălucind de bucurie şi 


63 


nădejde. Ei, zi mai departe! 

— Acest Oinomaus nutrea nădejdi şi vise 
asemenea alor noastre. De aceea a acceptat planul 
nostru din toată inima. A depus jurământ în faţa lui 
Artorix, făgăduind să susțină sacră şi dreapta 
noastră cauză - iartă-mă că spun „a noastră”, în loc 
să spun „a ta” - printre cei mai viteji gladiatori ai 
şcolii lui Lentulus Batiatus. 

— Eh - exclamă încet Spartacus, cu un sentiment 
de imensă mulțumire - dacă zeii din Olimp vor 
sprijini strădaniile nenorociților şi asupriților, sunt 
sigur că nu mai e departe vremea fericită când 
sclavia va fi ştearsă de pe fața pământului. 

— Artorix mi-a spus totuşi - adăugă Crixos - că 
Oinomaus ăsta, deşi foarte îndrăzneț, e cam lesne 
încrezător, imprudent şi nu prea copt la minte... 

— Pe Hercule... asta nu e bine... nu e de loc bine. 

— ŞI eu tot aşa gândesc! 

Amândoi tăcură. Apoi Crixos rupse tăcerea: 

— Dar cu Catilina ce-i? 

— Încep să mă conving - răspunse Spartacus - că 
niciodată n-are să se alăture mişcării noastre. 

— Va să zică, faima de care se bucură e 
mincinoasă şi mult lăudata lui mărinimie nu e decât 
un basm? 

— Nu, nu e aşa, Catilina are un suflet mare şi o 
minte şi mai mare. E însă îmbâcsit de toate 
prejudecățile educației sale pur romane. Ar vrea să 
folosească săbiile noastre ca să răstoarne pe actualii 
cârmuitori, dar nicidecum pentru a desființa legile 
prin care Roma tiranizează lumea întreagă. Și, după 
o pauză, Spartacus adăugă: Astă-seară, în casa lui 
Catilina, mă întâlnesc cu el şi cu prietenii lui, 
pentru a cădea la o înţelegere în privinţa unei 
acțiuni comune. Mă tem însă că n-o să ajungem la 
nici un rezultat. 

— Nu cumva Catilina şi prietenii săi cunosc 
secretul nostru? 

— Chiar dacă l-ar cunoaşte nu-i nici o primejdie; 
şi dacă nu vom reuşi să ne înţelegem, ei nu ne vor 

da în vileag în nici un caz. Romanii se tem atât de 
puţin de noi, sclavii, slugile şi gladiatori, încât nu 
ne socotesc în stare să reprezentăm o primejdie 
serioasă pentru puterea lor. Pe sclavii care s-au 
revoltat în Sicilia acum cincizeci şi şase de ani, sub 
conducerea lui Eunous, un sclav originar din Siria, 
ŞI care au dus o bătălie atât de crâncenă cu Roma, 1- 
au luat mai în serios decât ne iau pe noi. 

— Adevărat, pe aceia aproape că i-au socotit 
nişte oameni. 

— lar noi, pentru ei, nu suntem oameni, ci o 
specie inferioară. 

În ochii lui Crixos scapără o mânie sălbatică. 

— Ah, Spartacus, Spartacus - şopti el - dacă ai să 
duci la bun sfârşit această grea sarcină căreia i te-ai 
închinat, am să-ţi fiu mai recunoscător decât îţi sunt 
pentru viaţa pe care mi-ai salvat-o în arenă. Adună- 
ne, îndrumează-ne, ca să putem scoate sabia; caută 
să ne asiguri un prilej de a ne măsura puterea cu 
aceşti bandiți de neam mare în luptă deschisă. O să 
le arătăm noi atunci că nu suntem o specie 
inferioară, ci oameni la fel cu ei. 

— O, am să lupt pentru cauza noastră până la 
ultima suflare, cu dârzenie, cu voință de 
nezdruncinat, cu energie nestăvilită, cu toată 
puterea sufletului meu, şi ori o voi duce la izbânda, 
ori voi pieri luptând pentru ea. 

Spartacus rostise cuvintele cu fermitate şi 
convingere în glas, strângând dreapta lui Crixos. 
Acesta, foarte emoţionat, după ce îşi duse mâna la 
inimă, spuse: 

— O, Spartacus, salvatorul meu, eşti născut 
pentru fapte măreţe; din oameni ca tine se 
zămislesc eroii! 

— Sau martirii - completă în şoaptă Spartacus, 
cu capul plecat în piept şi cu o expresie de adâncă 
mâhnire. 

Cei doi gladiatori se îndreptau, vorbind, către 
scara exterioară, ce ducea spre porticul central al 
bazilicii. 

Abia ajunşi la portic, un om se apropie de ei şi, 
adresându-se lui Spartacus, spuse: 

— Fi, Spartacus, nu te hotărăşti odată să te 
întorci la şcoala mea? 

Era lanistul Actianus. 

— Înghiţi-te-ar de viu Stixul! se răsti miniat 
gladiatorul, întorcându-se către fostul său stăpân. 
Când ai să mă laşi odată în pace? Oare n-ai să 
încetezi niciodată să mă sâcâi cu blestematele tale 
stăruinţe? 

— Dar eu nu insist decât pentru binele tău - 
răspunse Actianus cu voce mieroasă, linguşitoare. 
Insist numai din grija pe care o port viitorului tău. 
Eu... 

— Ascultă-mă, Actianus, şi întipăreşte-ți bine în 
minte cuvintele mele: nu sunt copil şi n-am nevoie 
de tutore; şi chiar dacă ar fi să am vreodată nevoie, 
niciodată nu mi-aş dori să-mi fii tocmai tu tutore. 
Ține minte: să nu-mi mai ieşi în cale, sau mă jur pe 
Jupiter din Rodope - zeul părinților mei - că am să- 
ți pocnesc una în ţeasta asta pleşuvă şi bătrână, de- 
am să te trimit direct în Infern, fără să-mi pese de 
ce-o să urmeze. Peste o clipă, Spartacus adăugă: 
Cred că ştii ce putere are pumnul meu. Pe cei zece 
sclavi corsicani pe care i-am învăţat meseria de 
gladiator, ai văzut chiar tu cum i-am croit cu 
pumnul ăsta, când m-au atacat într-o bună zi toți 
odată, înarmaţi cu săbii de lemn. 

Lanistul începu să-şi ceară iertare servil, 
încredințându-l pe Spartacus de prietenia lui, dar 
acesta îi spuse: 

— Hai, pleacă, şi de-acum înainte să nu te mai 
văd în ochi! 

Lăsându-l pe Actianus încurcat şi stânjenit în 
mijlocul porticului, cei doi gladiatori ieşiră în 
Forum, îndreptându-se către porticul lui Catulus, de 
pe Palatin, unde Spartcaus avea întâlnire cu 
Catilina. 

Locuinţa lui Catulus era una din cele mai 
somptuoase şi mai elegante din toată Roma. 

Splendidul portic din faţa casei sale era decorat cu 
trofee de război luate de la cimbri şi cu taurul de 
bronz în fața căruia cimbrii îşi depuneau 
jurământul. Acest portic era locul de întâlnire al 
femeilor romane, care obişnuiau să se plimbe aici şi 
să facă exerciţii de gimnastică. Floarea tineretului 
elegant, patricieni şi cavaleri, se aduna aici ca să 
privească şi să admire pe minunatele fuce ale lui 
Quirinus. 

Când Spartacus şi Crixos ajunseră la porticul lui 
Catulus, bărbaţii veniţi să admire femeile formau 
un adevărat zid în jurul porticului. În ziua aceea, 
aglomerația era şi mai mare decât de obicei, 
deoarece ningca şi ploua. 

În mijlocul sclipirilor aurului, smaraldelor, 
diamantelor, jaspurilor şi rubinelor, în mijlocul 
culorilor vii, de o nesfârşită varietate, ale pallelor, 
peplumurilor, stofelor şi tunicilor ţesute, unele din 
lina cea mai fină, altele din fir de în subțire, albul 
orbitor al braţelor şi umerilor cu contururi de o 
frumuseţe divină constituia o privelişte cu adevărat 
minunată, seducătoare. 

Aici strălucea frumuseţea Aureliei Orestilla, 
amanta lui Catilina, şi maiestuoasa frumuseţe a 
tinerei Sempronia, care avea să-şi câştige un 
extraordinar renume datorită meritelor ei personale 
şi inteligenţei ei neobişnuite, şi avea să cadă, în cele 
din urmă, în bătălia de lângă Pistorium, luptând, ca 
cel mai viteaz dintre soldaţi, alături de Catilina. 
Mai erau aici şi Aurelia, mama lui Caesar, Valeria, 
soția lui Sulla, vestala Licinia şi sute de matroane şi 
tinere fete aparținând celor mai de vază familii 
romane. 

Unele se dădeau în leagăn în interiorul vastului şi 
splendidului portic, altele se jucau cu mingea — 
jocul preferat al romanilor de ambele sexe, de toate 
vârstele şi rangurile sociale. 

Aşa cum se cădea să facă nişte oameni ca ei, care 
aparţineau claselor inferioare, Spartacus şi Crixos 
se opriră la câţiva paşi de mulțimea patricienilor şi 

cavalerilor şi începură să-l caute cu privirea pe 
Lucius Sergius Catilina. Îl zăriră. Era lângă o 
coloană, împreună cu Quintus Curius (din vina 
căruia avea să fie descoperit mai târziu firul 
conspirației lui Catilina) şi cu tânărul Lucius 
Calpurnius Bestia (care avea să fie tribun al 
poporului în anul conspirației). 

Ferindu-se ca nu cumva să atingă pe vreunul din 
aristocrații adunaţi aici şi strecurându-se binişor 
prin mulțime, gladiatorii se apropiară de Catilina. 
Surâzând sarcastic, acesta spunea în acea clipă 
prietenilor săi: 

— Aş vrea să fac într-o zi cunoştinţă cu vestala 
Licinia, pe care o dezmiardă, cu mângâieri atât de 
dulci, grăsunul ăsta de Marcus Crassus, şi să-i 
povestesc despre amorul lui pentru Euthybida. 

— Da, da - îl aprobă Lucius Bestia - şi să-i spui 
că i-a dăruit Euthybidei două sute de mii de sesterți. 

— Marcus Crassus să dea două sute de mii de 
sesterți unei femei! exclamă Catilina. Asta e un fapt 
mai extraordinar chiar decât minunea de la 
Ariminium, unde, după cum se povesteşte, un 
cocoş a început să cânte cu glas omenesc. 

— E lucru de mirare, într-adevăr, numai pentru 
că Marcus Crassus e de o zgârcenie legendară - 
observă Quintus Curius. De fapt, două sute de mii 
de sesterţi la el sunt cam cât ar fi un firicel de nisip 
faţă de tot nisipul Tibrului. 

— Are dreptate - întări Lucius Bestia, holbând 
ochii cu o expresie de lăcomie. Asta nu înseamnă 
nimic pentru Marcus Crassus, care posedă peste 
şapte mii de talanţi. 

— Asta înseamnă parcă ceva mai mult de un 
bilion şi jumătate de sesterți!... 

— Ai putea crede că e o cifră imaginară, dacă n- 
al şti că ea există cu adevărat! 

— Iată cum în republica noastră atât de bine 
cârmuita se deschide larg drumul spre mărire şi 
onoruri unui om cu sufletul meschin şi cu mintea 
îngustă — comentă cu amărăciune Catilina. lar eu, 

care mă simt puternic şi în stare să duc orice 
campanie la un sfârşit glorios, nu voi putea obţine 
niciodată o comandă militară, pentru simplul motiv 
că sunt sărac şi împovărat de datorii. Mâine însă, 
dacă, mânat de ambiţie, Crassus va dori să fie 
numit undeva, în vreo provincie, unde trebuie 
condusă o expediție militară oarecare, va obţine 
neîntârziat numirea, şi asta tocmai pentru că e atât 
de bogat, încât poate să cumpere nu numai poporul 
simplu, nenorocit şi flămând, ci chiar pe senatorii 
bogaţi şi lacomi. 

— Şi când te gândeşti - adăugă Quintus Curius - 
cât de murdar a fost izvorul acestei nesfârşite 
bogății! 

— Desigur - completă tânărul Bestia - când te 
gândeşti cum le-a dobândit! A cumpărat bunurile 
confiscate de Sulla de la victimele proscripției, la 
prețurile cele mai mici. A dat bani cu împrumut, 
percepând dobânzi uriaşe. A cumpărat aproape 
cinci sute de sclavi, arhitecți şi zidari, cu care a 
construit un număr mare de case pe terenuri virane 
dobândite aproape pe nimic - terenurile unde 
fuseseră altădată locuințele vulgului, mistuite cu 
prilejul deselor incendii... 

— Aşa că acum - îl întrerupse Catilina - jumătate 
din casele Romei îi aparțin. 

— Şi credeţi că este drept? Socotiţi că ăsta e un 
lucru cinstit? întrebă Bestia, înfierbântat. 

— Nu, dar prinde bine - îi răspunse Catilina, 
zâmbind cu amărăciune. 

— Şi oare aşa va rămâne totdeauna? întrebă 
Quintus Curius. 

— N-ar trebui să rămână aşa - mormăi Catilina - 
dar cine ştie ce e scris în cartea neînduratului 
destin. 

— Cine vrea poate - interveni exaltat Bestia. 
Patru sute treizeci şi trei de mii de cetăţeni, dintre 
cei patru sute şaizeci şi trei de mii care locuiesc la 
Roma, nu au bani nici ca să se sature o dată şi nu au 
destul pământ ca să-şi poată odihni măcar oasele 

obosite. Dacă se va găsi însă un om îndrăzneţ să le 
arate că toate bogăţiile restului de treizeci de mii de 
cetăţeni sunt uzurpate şi că prin urmare aceste averi 
sunt stăpânite fără nici un drept, ei bine, Catilina, 
atunci ai să vezi dacă cei năpăstuiţi vor reuşi sau nu 
să-şi arate puterea faţă de aceste caracatiţe 
nesuferite, care sug sângele poporului flămând şi 
nenorocit. 

— Nu, tinere, nu trebuie să-ți iroseşti 
sentimentele în plângeri neputincioase şi în strigăte 
deşarte - îl mustră pe un ton sever Catilina. Trebuie 
ca în liniştea caselor noastre să întocmim un plan 
vast, pe care să-l aducem la îndeplinire, când va 
sosi vremea, cu o mână fermă, care să nu şovăre. 
Taci şi aşteaptă, Bestia. Poate că nu-i departe ziua 
când, printr-o lovitură hotărâtă, o să putem nimici 
acest regim în descompunere, sub a cărui asuprire 
gemem. Cu toată strălucirea lui aparentă, regimul e 
putred tot şi plin de fisuri. 

— la te uită, ia te uită cât de vesel e oratorul 
Quintus Hortensius - le atrase atenţia Curius, parcă 
vrând să abată convorbirea în altă direcție. Se vede 
treaba că se bucură de plecarea lui Cicero, fiindcă 
acum rămâne fără rival în adunările din Forum. 

— Ce mai fricos şi Cicero ăsta! exclamă 
Catilina. Cum a simțit că a căzut în dizgrația lui 
Sulla, din pricina entuziasmului său tineresc pentru 
Marius, s-a şi grăbit să se îmbarce şi să fugă în 
Grecia. 

— Sunt aproape două luni de când a dispărut din 
Roma. 

— Ah, dacă aş avea elocvenţa lui Cicero! Şopti 
Catilina, strângând pumnul cu putere. În două luni 
aş fi stăpânul Romei. 

— Ţie îţi lipseşte elocvenţa lui, iar lui - forţa ta. 

— Dacă nu-l vom putea atrage de partea noastră, 
ceva ce e greu, având în vedere firea lui moderată - 
observă Catilina, grav şi îngândurat - asta nu-l va 
împiedica să devină cândva o armă groaznică în 
mâinile duşmanilor noştri, împotriva noastră. 

Cei trei patricieni rămaseră tăcuți. 

În acea clipă, mulţimea care înconjura porticul se 
dădu în lături pentru a face loc cuiva. Valeria, soţia 
lui Sulla, se îndrepta spre lectica ei, care era toată 
împodobită cu purpură brodată cu aur. O însoțeau 
câțiva patricieni, printre care Decius Cedicius, cel 
bondoc,  Helvinius  Medullius, cel uscăţiv, şi 
Quintus Hortensius. 

O pallă largă de un albastru-închis, dintr-o 
țesătură groasă, orientală, ascundea de privirile 
înfocaţilor ei admiratori grațiile cu care natura o 
înzestrase cu atâta dărnicie. 

Pe faţa ei, foarte palidă, şi în ochii ei mari şi 
negri, cu pupilele dilatate şi aproape fixe, se citea o 
melancolie ce părea stranie la o femeie măritată 
abia de o lună. 

Răspundea la plecăciunile patricienilor cu 
mișcări uşoare ale capului. Ajungând la lectică, 
strânse mâna celor doi curtezani, Pelvinius 
Medullius şi Decius Cedicius, încercând să-şi 
ascundă căscatul cu un zâmbet. Atât de fidel o 
urmau pretutindeni acești doi patricieni, încât 
păreau a fi umbrele Valeriei. Şi, fireşte, ei nu voiau 
să lase nimănui cinstea de a-i ajuta să se urce în 
lectică. După ce se aşeză şi trase perdelele, Valeria 
făcu un semn sclavilor ce-o însoțeau să ridice 
lectica şi să pornească. 

Sclavii capadocieni ridicară binişor lectica şi 
porniră. Unul, care îndeplinea funcţia de înaintaş, 
păşea în fruntea lor. Alţi şase, care alcătuiau suita 
de onoare, mergeau în urmă. 

Depărtându-se de mulțimea adoratorilor, ei, 
Valeria lăsă să-i scape un oftat prelung de uşurare 
şi, acoperindu-şi faţa cu un văl, începu să privească, 
tristă şi plictisită, când într-o parte, când într-alta, la 
caldarâmul ud şi la cerul cenuşiu, ploios. 

Spartacus, care, cum am spus mai sus, se oprise 
împreună cu Crixos la câţiva paşi în spatele 
mulțimii, o recunoscu îndată: frumoasa din lectică 

era stăpâna surorii sale. Îl trecu parcă un fior şi, 
făcându-i semn lui Crixos, îi şopti la ureche: 

— Uită-te!... E Valeria, soţia lui Sulla! 

— Jur că e frumoasă ca însăşi Venera! Jur pe 
dumbrava sfântă din Arelate! 

Lectica  consoartei  norocosului  ex-dictator 
tocmai trecea prin faţa celor doi gladiatori. Ochii 
Valeriei, care priveau distrat în jur prin portiţele 
lecticii, se opriră asupra lui Spartacus. Matroana se 
trezi atunci brusc din visare, de parcă ar fi scuturat- 
o cineva. Faţa i se îmbujoră uşor şi, aţintindu-şi 
ochii negri, scânteietori, asupra gladiatorului, 
Valeria scoase puţin capul prin perdelele lecticii, 
pentru ca să-l mai poată vedea şi după ce trecuse de 
el. 

— Asta-i bună! exclamă Crixos, care surprinsese 
semnele de vădit interes pe care nobila matroană le 
arăta faţă de fericitul său prieten. Îmi pare, dragă 
Spartacus, că zeiţa Fortuna, ca o muiere capricioasă 
şi perfidă ce este, ţi-a pus mâna în cap, sau, poate 
mai exact, îmi pare că tu ai apucat-o de păr pe zeița 
asta nestatornică. Ţine-o bine, prietene, ţine-o atât 
de bine, încât, chiar dacă ar vrea să-ţi scape, să 
rămâi cel puţin cu ceva în mână. 

Când Crixos se uită la Spartacus, acesta era palid 
tot de emoție. Se stăpâni însă cu un efort de voință 
ŞI îi răspunse cu un zâmbet pe care căuta să-l facă 
cât mai nepăsător: 

— Mai taci odată, smintitule! Ce tot îndrugi 
despre Fortuna şi părul ei. Pe ghioaga lui Hercule, 
dacă nu eşti orb ca un andabat! 

Spre a pune capăt zeflemiselii ce nu-i era pe 
plac, Spartacus se depărta de Crixos pentru a se 
apropia de Sergius Lucius Catilina, pe care îl 
întrebă în şoaptă: 

— Să viu astă-seară la tine, Catilina? 

Întorcându-se către el, Catilina îi răspunse: 

— Da, desigur. Nu spune însă „astă-seară”, ci zi 
mai bine „acum”, pentru că s-a şi lăsat seara. 

Spartacus se înclină şi se întoarse lângă Crixos. 

Vorbind încet între ei, cei doi o porniră prin 
Forum spre Via Sacră. 

Bestia, care urmărise cu uimire cordialitatea 
conversaţiei lui Catilina cu Spartacus, izbucni: 

— Martor mi-e Pluto!... Am pierdut firul care m- 
a călăuzit până acum prin complicatul labirint al 
sufletului tău. 

— Dar despre ce e vorba? întrebă Catilina, fără a 
bănui ceva. 

— Un patrician roman să onoreze cu prietenia lui 
specia josnică şi nedemnă a gladiatorilor! 

— Vai, într-adevăr, ce scandal! spuse cu zâmbet 
şi ton sarcastic patricianul. Groaznic lucru, nu-i 
aşa? Şi fără a mai aştepta vreun răspuns, adăugă cu 
ton schimbat: Vă aştept la mine în zori. O să 
mâncăm, o să ne veselim şi... o să vorbim şi despre 
lucruri serioase. 

Pe când treceau pe Via Sacră, în drum spre 
Palatin, lui Spartacus şi lui Crixos le ieşi în cale pe 
neaşteptate o tânără fermecătoare, îmbrăcată foarte 
luxos; venea din direcția opusă, însoţită de o sclavă 
între două vârste şi de un sclav care mergea în urma 
ei. 

Pe Crixos, frumusețea acestei femei cu părul 
roşcat, cu fața albă ca laptele şi ochii verzi ca apa 
mării îl paraliză. Se opri în loc şi, privind-o 
buimăcit, exclamă: 

— Pentru numele lui Esus! Ce frumuseţe divină! 

Spartacus mergea cu capul în pământ, copleşit de 
gânduri întunecate. Când îşi ridică privirea, tânăra 
se afla drept în faţa lui. Fără a băga în seamă 
extazul lui Crixos, femeia se uită fix la Spartacus şi, 
dumerindu-se deodată de unde îl cunoştea şi cine 
era, se opri și-i spuse în grecește: 

— Zeii să te binecuvânteze, Spartacus! 

Oarecum surprins, Spartacus îi răspunse: 

— Mulţumesc din tot sufletul, prea frumoaso. 
Venus din Cnidos să te ocrotească. 

Apropiindu-se de el, tânăra îi şopti atunci la 
ureche: 

— Lumină şi libertate, viteazule Spartacus! 

Auzind aceste cuvinte, tracul tresări şi spuse 
privindu-şi cu uimire interlocutoarea: 

— Nu pricep acest joc de cuvinte, prea 
frumoaso! 

— Nu e joc de cuvinte şi n-are rost să te prefaci. 
Vorbele acestea sunt parola asupriţilor. Mă numesc 
Euthybida, sunt curtezană, dar sunt originară din 
Grecia. Am fost şi eu sclavă. Mă număr şi eu 
printre asupriţi. 

Şi, cu un surâs drăgălaş, încântător, strânse mâna 
lui mare cu mâna ei micuță şi gingaşă. 

Gladiatorul tresări din nou şi, mirat peste măsura, 
murmură: 

— Vorbeşte serios. Cunoaşte şi ea semnul nostru 
secret. 

— Locuiesc pe Via Sacră, lângă templul lui 
Ianus Superior. Vino! Pot să-ţi dau un ajutor destul 
de însemnat în nobila acţiune pe care ai întreprins- 
O. 

Văzând că Spartacus şovăie, Euthybida adăugă 
cu duioşie în glas şi cu un gest rugător, grațios şi 
sincer: 

— Vino! 

— Am să vin - făgădui Spartacus. 

— Cu bine! strigă curtezana pe  latinește, 
salutându-i pe cei doi gladiatori. 

— Cu bine! răspunse Spartacus. 

— Cu bine, o tu, cea mai divină dintre toate 
zeițele frumuseţii - spuse Crixos, care stătuse tot 
timpul neclintit lângă ea şi nu-şi dezlipise nici o 
clipă ochii de pe chipul frumoasei fete. 

Parcă  încremenit, o urmărea fascinat pe 
Euthybida, care se depărta. De nu l-ar fi zgâlţâit 
Spartacus, cine ştie câtă vreme ar fi rămas aşa. 

— Fi, Crixos, nu mai ai de gând să te mişti de- 
aici? 

Galul se dezmetici şi o porni, întorcând 
necontenit capul după Euthybida. După ce făcură 
vreo trei sute de paşi, exclamă: 

— Şi nu mă laşi nici acum să-ţi spun că eşti fiul 
preferat al Fortunei?... Ah, eşti un ingrat!... S-ar 
cădea să-i ridici un templu acestei zeițe capricioase, 
care şi-a întins aripile asupra ta. 

— De ce mi s-o fi adresat mie această nefericită? 

— Nu ştiu şi nu vreau să ştiu nici cine este; ştiu 
numai că Venus, dacă există cu adevărat, nu poate 
fi mai frumoasă decât această fată. 

În momentul acela, unul dintre sclavii care 
însoțeau lectica Valeriei se apropie de gladiatori şi-i 
întrebă: 

— Care dintre voi e Spartacus? 

— Eu - răspunse tracul. 

— Sora ta, Myrtis, te aşteaptă să vii la noapte, la 
ora când amuţesc toate zgomotele, în casa Valeriei. 
Trebuie să stea de vorbă cu tine în privinţa unei 
chestiuni ce nu suferă amânare. 

— Bine, am să vin. 

Sclavul porni îndărăt, iar cei doi prieteni, 
urmându-şi calea, se pierdură curând după colina 
Palatină. 

CAPITOLUL V. TRICLINIUM-UL LUI 
CATILINA ŞI CONCLAVUL VALERIEI 


Aşezată pe versantul de miazăzi al colinei 
Palatine, locuinţa lui Catilina era una din cele mai 
mari şi mai frumoase case ale Romei. O jumătate 
de secol mai târziu, ea avea să facă parte, împreună 
cu casa oratorului Hortensius, din complexul 
reședinței lui August. Interiorul locuinţei nu era mai 
puțin somptuos sau mai puţin confortabil decât 
interiorul locuinţelor celor mai de seamă patricieni 
din acea vreme, iar triclinium"“-ul ei, unde în seara 
aceea benchetuiau, tolăniți pe paturile de ospăț, 
Catilina şi prietenii săi, era unul din cele mai 
bogate şi mai elegante din Roma de atunci. 

Şase coloane din marmură de Tivoli, 
înfrumuseţate cu ghirlande de iederă şi trandafiri 
care exalau parfum şi prospeţime, despărțeau în 
două părţi sala triclinium-ului, care era foarte lungă 
şi largă. 

Statui de marmură, reprezentând oameni în 
poziţii lipsite de decență şi pudoare, dar executate 
cu o uimitoare şi neasemuită măiestrie, erau aşezate 
de-a lungul zidurilor şi între coloane şi ghirlande. 

Mozaicul care pardosea  triclinium-ul înfățișa 
dansurile sălbatice ale nimfelor, satirilor şi faunilor 
şi constituia o adevărată paradă de forme 
încântătoare, pe care fantezia artistului le împletise 
în hore dezmăţate. 


76 


În fundul sălii se afla o masă rotundă, de o 
marmură splendidă, iar în jurul mesei, trei paturi 
înalte de bronz, destul de încăpătoare, aşternute cu 
saltele de puf şi acoperite cu purpura cea mai fină, 
paturi pe care romanii obişnuiau să stea lungiţi la 
ospeţe. Lămpi de aur şi argint, iscusit lucrate, 
atârnate de tavan, ardeau luminând sala şi 
răspândind o mireasmă puternică, îmbătătoare, sub 
efectul căreia mintea era cuprinsă de o lene 
neasemuit de plăcută. 

Rezemate de ziduri, se găseau trei dulapuri de 
bronz, bogat ornamentate cu ghirlande şi frunze 
executate cu o rafinată originalitate, în care erau 
rânduite vase de argint de toate formele şi 
dimensiunile posibile. Douăsprezece statui de 
bronz, reprezentând etiopieni, împodobite din 
belşug cu coliere şi pietre preţioase, susțineau 
candelabrele de argint, a căror lumină sporea 
strălucirea orbitoare a triclinium-ului. 

Pe paturile de bronz erau tolăniţi, rezemaţi în 
coate pe pernele de purpură şi cu capul în mâini, 
Catilina, Curio, Lucius Bestia, tânărul impulsiv 
care avea să devină tribun al poporului, şi Caius 
Antonius, un tânăr patrician apatic şi împovărat de 
datorii, care mai târziu avea să fie complicele lui 
Catilina în conjurația din anul 691:*: şi colegul de 
consulat al lui Cicero. Graţie energiei lui Cicero, 
Caius Antonius avea să-l distrugă el însuşi pe fostul 
său complice, pe Catilina, în 691. Mai participa la 
ospăț şi Lucius Calpurnius Piso Cesonnius, un 
patrician desfrânat, şi el înglodat în datorii până 
peste cap. În anul 691 n-a stat în puterea lui să-l 
salveze pe Catilina. În schimb, soarta a vrut ca, în 
696, el să-şi poată răzbuna prietenul, izbutind, în 
calitate de consul, să obțină exilarea lui Cicero. 

Alături de Piso era lungit un tânăr de douăzeci de 
ani, de o frumuseţe feminină, fardat, cu părul 
parfumat, încrețit cu fierul, cu obrazul supt şi cu 
glasul totdeauna răguşit de băutură. Acest tânăr era 
Aulus Gabinius Nepos, cel mai intim prieten, al lui 

Catilina, care mai târziu, în 696, avea să devină şi 
el consul şi să contribuie, împreună cu Piso, la 
exilarea lui Cicero. 

Locul ocupat de Gabinius, adică locul din 
margine pe patul aşezat în capătul mesei şi la 
dreaptă faţă de intrarea în triclinium, era locul de 
cinste; asta însemna că Gabinius îndeplinea funcția 
de rege al ospăţului. 

Întins pe un alt pat, lângă Gabinius, mai era un 
tânăr patrician, desfrânat şi risipitor ca şi ceilalți, cu 
o înfăţişare robustă şi bărbătească, anume Cornelius 
Lentulus Sura. Acesta avea să moară în temniţă, 
sugrumat din ordinul lui Cicero, în anul 691, chiar 
în ajunul conjurației lui Catilina în care urma să 
Joace un rol însemnat. Alături de el, pe acelaşi pat, 
mai erau culcaţi Cethegus, un tânăr vioi şi glumeţ, 
şi Caius Verres, un om ambițios, crud şi din cale- 
afară de hrăpăreţ. 

Oaspeți erau toți în ţinută de ospăț. Purtau 
veşminte ţesute din lina cea mai fină şi mai albă şi 
cununi împletite din iederă, lauri şi trandafiri. 
Somptuosul ospăț oferit de Catilina prietenilor săi 
era pe sfârşite. Bună dispoziţie ce domnea între cei 
nouă patricieni care luau parte la ospăț, gesturile, 
glumele, trivialităţile lor, zăngănitul cupelor şi 
conversațiile însufleţite, de care răsuna triclinium- 
ul, arătau că bucătarul lui Catilina fusese la înălțime 
şi că nici sclavii însărcinaţi cu umplerea cupelor nu 
se lăsaseră mai prejos. 

— Mai toarnă-mi Falern! strigă senatorul Curio, 
cu vocea răguşită de băutură, întinzând mâna în 
care ţinea cupa de argint spre sclavul din apropiere. 
Hai, toarnă-mi nişte Falern, că vreau să înalt cupă 
pentru a cinsti fastul lui Catilina, ca să crape de 
ciudă zgârcitul de Crassus, cu toate bogăţiile lui. 

— Crassus!... Crassus!... Omul acesta e coşmarul 
meu, e punctul în jurul căruia gravitează toate 
gândurile şi toate visele mele! Mărturisi oftând 
Caius Verres. 

— Nu te lasă să dormi nemăsuratele lui bogății, 
sărmane Verres? întrebă Aulus Gabinius, aruncând 
o privire ironică şi cercetătoare vecinului său şi 
potrivindu-şi cu mâna lui albă părul ondulat şi 
parfumat cu rafinament. 

— Oare nu va veni odată ziua egalităţii? suspină 
Verres. 

— Nu pot înţelege ce-au avut în minte proştii 
aceia de Gracchi şi neghiobul de Drusus când s-au 
apucat să asmuţă Roma ca să împartă ogoarele între 
plebei - spuse Caius Antonius. Că la sărmanii 
patricieni de loc nu s-au gândit!... Şi totuşi, cine, 
cine e mai sărac decât noi, patricienii, care suntem 
osândiți să vedem veniturile domeniilor noastre 
mistuite de lăcomia nesățioasă a cămătarilor? Sub 
pretext că urmăresc încasarea dobânzilor la 
capitalurile ce ne-au împrumutat, ei ne popresc 
veniturile chiar şi înainte de termenul de plată al 
datoriei. 

— Aşa e! Oare e cineva mai nenorocit decât noi, 
aceştia, pe care zgârcenia neomenoşilor noştri 
părinți şi autoritatea legilor atotputernice ne 
constrâng să trăim cei mai frumoşi ani ai tinereţii în 
sărăcie, chinuiți de dorințe nesatisfăcute? întrebă 
Lucius Bestia, scrâşnind din dinți şi strângând 
convulsiv cupă pe care tocmai o golise. 

— Cine e mai sărac decât noi, care, prin ironia 
sorții, ne-am născut patricieni şi care numai grație 
rangului nostru ne bucurăm de respectul vulgului? 
Reflectă Lentulus Sura, cu mâhnire adâncă. 

— Nu suntem decât nişte calici înveşmântaţi în 
toge, asta suntem! 

— Oameni lipsiţi de orice drepturi, îmbrăcaţi în 
purpură! 

— Nişte asupriți şi nişte amărâţi nepoftiți la 
ospăţul bogatei republici romane! 

— Moarte cămătarilor şi bancherilor! 

— Jos cu legile celor douăsprezece table:*! 

— ŞI cu edictul pretorian™! 

— Jos cu autoritatea părintească! 

—  Prăvălească-se asupra Senatului fulgerul 
atotputernic al lui Jupiter Tonans şi scrum să se 
aleagă de el! 

— Numai să-mi dea şi mie de veste Jupiter când 
o face una ca asta, să ştiu să lipsesc din Senat în 
ziua aceea! Bombăni Curio, complet ameţit de 
băutură. 

Adâncă cugetare a chefliului stârni o explozie de 
râsete şi puse capăt blestemelor şi înjurăturilor. 

În acea clipă intră în triclinium un sclav, care se 
apropie de gazdă şi îi spuse câteva cuvinte la 
ureche. 

— A, pe toți zeii Infernului! exclamă Catilina cu 
glas tare, jubilând. În sfârşit! Poftiţi-l imediat 
înăuntru, împreună cu prietenul lui nedespărțit. 

Sclavul se înclinase şi voia să se retragă, când 
Catilina îl opri, adăugind: 

— Cinstiţi-i cum se cuvine. Spălaţi-le picioarele, 
ungeți-i cu miresme şi daţi-le veşminte de ospăț şi 
cununi. 

Sclavul se înclină din nou şi ieşi. Atunci, Catilina 
strigă tricliniarhului: 

— Epafor, curăță îndată de pe masă resturile 
ospăţului şi aşază în faţa patului de onoare două 
banchete, pentru doi prieteni pe care îi aştept. 
Scoate actorii, muzicanţii şi sclavii din camera asta 
şi pregăteşte în camera de alături cele trebuincioase 
pentru continuarea ospăţului într-o atmosferă veselă 
şi plăcută. 

În timp ce se făcea rânduiala în triclinium, 
oaspeţii stăteau tăcuţi, continuând să bea vinul de 
Falern vechi de cincizeci de ani, ce spumega în 
cupele de argint, şi aşteptând curioşi şi nerăbdători 
apariția invitaţilor. Curând, cei doi musafiri, gătiți 
cu toge albe de ospăț şi cununi de trandafiri, îşi 
făcură intrarea însoţiţi de un sclav. 

Erau Spartacus şi Crixos. 

— Zeii să ocrotească această casă şi pe nobilii 
oaspeţi! spuse Spartacus, păşind în triclinium. 

— Salut tuturor! Adăugă Crixos. 

— Cinste şi slavă prietenului tău şi ţie, 
preaviteazule Spartacus! răspunse Catilina, 
ridicându-se pentru a-i în-tîmpina pe Spartacus şi 
Crixos. Luându-l de mână, îl conduse şi-l aşeză pe 
Spartacus în locul său pe patul de ospăț. Apoi, după 
ce-l instală pe Crixos pe una din cele două banchete 
ce fuseseră aşezate în fața patului de onoare, 
Catilina se aşeză lângă el, pe cealaltă banchetă. 
Aşadar, Spartacus - spuse Catilina - n-ai vrut să-ţi 
petreci seara la masa mea, cu aceşti tineri nobili şi 
curajoşi! 

Spunând acestea, el arătă cu un gest spre oaspeţii 
săi. 

— N-am vrut? Nu, n-am putut veni, Catilina, şi 
dacă ostiarul tău a îndeplinit cu punctualitate 
însărcinarea ce i-am dat-o, ai fost înștiințat că nu 
voi putea veni. 

— E drept, am fost înștiințat că n-ai să poți veni 
la ospățul meu de astă-seară... 

— N-ai ştiut însă motivul; nu ți l-am comunicat, 
pentru că n-am avut încredere în discreția 
ostiarului. A trebuit neapărat să trec pe la o tavernă 
frecventată de gladiatori, să mă întâlnesc cu nişte 
oameni care exercită o mare influență asupra 
acestor oropsiți. 

Lucius Bestia întrebă, pe un ton oarecum ironic: 

— Care va să zică, noi, gladiatorii, ne gândim la 
eliberare, discutăm despre drepturile noastre şi ne 
pregătim să ne apărăm aceste drepturi cu sabia în 
mână?... 

Spartacus se sculă brusc; avea fața aprinsă de 
mânie şi, bătând cu pumnul în masă, strigă: 

— Da, desigur, pe toate fulgerele lui Jupiter!... 
Se stăpâni însă brusc, şi, schimbând tonul, urmă 
potolit: Cu voia zeilor de sus şi a voastră, nobili 
patricieni, vom lua armele în mână pentru libertatea 
celor asupriți! 

— Gladiatorul ăsta mugeşte ca un taur - bombăni 
Curio, care începuse să dormiteze, legănându-şi 
capul pleşuv de pe un umăr pe altul. 

— Asemenea ifose i-ar sta bine dictatorului 
Lucius Cornelius Sulla Felix - adăugă Caius 
Antonius. 

Catilina, care întrevedea unde ar fi putut duce 
discuţia dacă ironiile oaspeţilor ar fi continuat, se 
ridică de la locul său şi cuvinta astfel: 

— Nobili patricieni romani, vouă, cărora o soartă 
nedreaptă v-a răpit libertatea, puterea şi bogăţia la 
care mărinimia sufletelor voastre vă dau tot dreptul, 
vouă, care sunteți atât de virtuoşi şi plini de 
bărbăție şi ale căror suflete curajoase le cunosc, 
vouă, prietenii mei credincioşi şi cinstiți, vi-l 
prezint pe Spartacus, pe preagloriosul rudiar despre 
care, având în vedere puterea fizică şi tăria de 
caracter de care a dat dovadă, pot spune că ar fi 
meritat pe deplin să se nască nu trac, ci cetăţean 
roman şi patrician. El şi-a dovedit vitejia luptând în 
rândurile legiunilor noastre romane şi a fost 
răsplătit cu cunună de cetăţean şi cu gradul de 
decan... 

— Asta nu l-a împiedicat însă că, la primul prilej 
ce s-a ivit, să dezerteze din armata noastră - 
întrerupse Lucius Bestia. 

— Fi ŞI, ce-are a face! ripostă repede şi din ce în 
ce mai înflăcărat Catilina. Oare puteți să-i faceţi 
vreo vină că, pentru a-şi apăra patria, părinții şi 
larii, ne-a părăsit pe noi, care pornisem război 
împotriva ţării sale? Care dintre voi, de-ar fi căzut 
prizonier la Mitridate şi-ar fi fost trecut în rândurile 
armatei lui, n-ar fi socotit de datoria sa, de cum ar fi 
văzut apărând vulturul roman, să părăsească 
nesuferitele steaguri ale barbarului, pentru a se 
întoarce la steagurile concetăţenilor săi? 

Aceste cuvinte fură primite cu un murmur 
unanim de aprobare. Profitând de dispoziţia 
binevoitoare a ascultătorilor, Catilina continuă: 

— La circ, am văzut şi eu, şi voi, şi Roma 
întreagă, cum, în luptă, acest bărbat puternic s-a 
dovedit viteaz şi de neînvins, săvârşind fapte 
vrednice nu de un simplu gladiator, ci de un 

comandant priceput. Ei bine, omul acesta, care e 
mai presus de situaţia şi de soarta lui nenorocită, şi- 
a propus de câţiva ani să înfăptuiască un lucru greu, 
primejdios, dar nobil: a urzit în taină un complot al 
gladiatorilor. Pe gladiatori, care sunt legaţi printr- 
un jurământ sfânt, el plănuieşte să-i ridice, într-o zi 
dinainte hotărâtă, împotriva tiraniei care-i sorteşte 
caznelor şi morţii şi să-i conducă înapoi în patria 
lor, liberi. Catilina tăcu, apoi, după o scurtă pauză, 
urmă: Oare noi - adică voi şi cu mine - nu 
chibzuiam de mult cam la acelaşi lucru? Ce altceva 
cer gladiatorii decât libertate? Ce altceva cerem 
noi? Nu vrem noi să ne răsculăm tocmai împotriva 
aceleiaşi oligarhi? Ba vrem, pentru că de când 
republica e la cheremul unui pumn de oameni, 
aceştia şi numai aceştia înghit tributurile regilor, 
tetrahilor şi popoarelor, iar restul cetăţenilor 
destoinici, fie ei nobili, fie de rând, devin drojdia 
societății, nişte nenorociţi, nişte asupriţi, nişte 
nemernici şi nişte mizerabili. 

Tinerii patricieni fremătau, ochii lor fulgerau 
plini de ură, de mânie şi de sete de răzbunare. 
Catilina adăugă: 

— În casele noastre domneşte mizeria şi nu 
avem decât datorii. Prezentul e jalnic, iar viitorul va 
fi şi mai jalnic. De ce să trăim de azi pe mâine o 
viață atât de mizerabilă? N-ar fi timpul să ne 
trezim?... 

— Da, să ne trezim! Mormăi răguşit şi pe 
jumătate adormit Curio, care, neauzind decât 
ultimele cuvinte ale lui Catilina, le interpretase 
greşit şi începuse să-şi frece ochii. 

Deşi înflăcăraţi de cuvântarea lui Sergius, nici 
unul dintre conjuraţi nu se putu abţine să nu 
bufnească în râs la gestul lui Curio. 

— Lua-te-ar să te ia Minos, să te judece cum se 
cuvine, momâie afurisită, îndopată cu noroi şi vin! 
răcni Catilina, strângând pumnii şi blestemându-l 
pe beţivanul cel prostănac. 

— Taci şi dormi, blestemăţiile! strigă Bestia, 
dându-i un ghiont atât de zdravăn, încât Curio se 
întinse pe pat cât era de lung. 

Catilina sorbi încet câteva înghițituri de Falern 
ŞI, după o scurtă pauză, continuă: 

— Şi acum, onoraţi cetăţeni, iată, v-am chemat 
aci ca să cântărim împreună dacă n-ar fi bine să-l 
câştigăm pe Spartacus şi pe gladiatorii lui pentru 
cauza noastră. Dacă ne-am răscula singuri 
împotriva oligarhilor şi a Senatului, care au în mână 
şi puterea supremă, şi tezaurul statului, şi 
invincibilele legiuni, bineînţeles că n-am putea face 
nimic. De aceea trebuie să căutăm să obţinem 
sprijinul acelora ce pot fi de folos cauzei noastre. 
Trebuie să facem că lupta celor care nu posedă 
nimic împotriva celor care posedă totul, că lupta 
sclavilor împotriva stăpânilor lor - într-un cuvânt, 
că lupta asupriţilor împotriva asupritorilor să fie şi 
lupta noastră. Atunci, de ce nu i-am atrage oare şi 
pe gladiatori de partea noastră, de ce nu i-am lua 
sub conducerea noastră şi nu i-am cuprinde în 
legiunile romane? Nu pot înţelege de ce să nu 
facem acest lucru. Dacă-mi veţi dovedi contrariul, 
vom amâna înfăptuirea planului nostru pentru 
vremuri mai bune. 

Un murmur confuz se ridică după această 
încheiere a lui Catilina, care, judecând după toate 
aparențele, nu fusese pe gustul majorității. 
Spartacus, care tot timpul cuvântării gazdei 
urmărise cu atenţie reacţiile celor prezenţi, începu 
să vorbească liniştit, cu toate că era palid la faţă: 

— Deşi nu am nădăjduit nici o clipă că acești 
nobili patricieni se vor lăsa convinşi de tine, m-am 
hotărât să vin aci numai pentru a-ţi face plăcere ţie, 
Catilina, pentru că te preţuiesc mult. Te rog deci să- 
mi îngădui, şi să încuviinţeze şi iluştrii tăi prieteni, 
să vorbesc pe faţă şi să-mi deschid sufletul înaintea 
voastră. Pe voi, cetăţeni liberi, de viţă nobilă, casta 
oligarhilor, care e duşmana poporului, a oamenilor 
îndrăzneţi şi a înnoitorilor, această castă a cărei 

tiranie, de mai bine de o sută de ani, împinge Roma 
în prăpastia discordiilor, nu vă lasă să luaţi parte la 
conducerea treburilor statului şi vă despoaie de 
averi. Din această pricină, pentru voi scopul 
conjuraţiei se mărginește la răsturnarea actualului 
Senat, la înlocuirea legilor existente cu alte legi, 
care să împartă mai echitabil bogăţiile şi drepturile 
şi să fie mai favorabile pentru popor, şi la 
înlocuirea senatorilor de azi cu oameni din mijlocul 
vostru. Popoarele de dincolo de Alpi şi de peste 
mare ar rămâne însă pentru voi, la fel ca şi pentru 
stăpânitorii de azi, nişte popoare barbare, pe care o 
să doriţi să le ţineţi mai departe sub jugul autorităţii 
romane şi de la care să stoarceţi tribut pentru că 
locuinţele voastre să fie pline de sclavi şi pentru ca 
în amfiteatre să se poată organiza, ca şi acum, lupte 
sângeroase de gladiatori. Aceste lupte vă vor face 
să uitaţi de grelele griji de stat, cărora, mâine, voi, 
învingătorii, va trebui să vă consacraţi. Nici nu vă 
puteţi dori altceva, pentru că pentru voi totul se 
reduce, pe scurt, la a vă înscăuna voi în locul 
stăpânitorilor de azi. 

Pentru noi însă, pentru nefericiții gladiatori, a ne 
răscula înseamnă cu totul altceva. Dispreţuiţi de 
toată lumea, fără libertate şi fără patrie, osândiţi să 
ne luptăm şi să ne ucidem unii pe alţii pentru 
plăcerea altora, noi vrem libertate, însă o libertate 
deplină şi absolută; vrem prin luptă să ne 
recâştigăm patria şi casele noastre strămoşeşti; 
datorită acestor împrejurări, suntem siliți să ne 
ridicăm nu numai împotriva stăpânitorilor de azi, ci 
şi împotriva acelora care le-ar lua locul, fie că s-ar 
chema Sulla sau Catilina, Cethegus sau Pompeius, 
Lentulus sau Crassus. 

Pe de altă parte, se pune însă întrebarea: am 
putea oare singuri noi, gladiatorii, să sperăm în 
victorie, dacă ne-am ridica izolaţi împotriva puterii 
uriaşe, împotriva puterii de neînvins a Romei? Nu, 
o victorie este imposibilă. Chiar şi conjuraţia 
devine o imposibilitate. Cât timp am nădăjduit că 

tu, Catilina, împreună cu prietenii tăi, ați putea 
deveni în mod sincer conducătorii noştri, cât timp 
mi-am putut închipui că în fruntea legiunilor de 
gladiatori se vor aşeza patricieni şi bărbaţi cu rang 
consular care vor împrumuta numele şi capacitatea 
lor armatelor formate, am aprins nădejdile multor 
tovarăşi de suferință cu focul propriilor mele 
speranţe. Acum însă, când constat că prejudecățile 
cu care ați fost crescuţi nu vă vor lăsa niciodată să 
deveniți conducătorii noştri, mă conving că este 
imposibil să realizăm ideea noastră, idee la care am 
visat şi pe care am păstrat-o în taină în fundul 
sufletului meu. Cu nesfârşită părere de rău renunţ 
acum definitiv la această idee, ca la o idee 
nebunească, irealizabilă. 

Cum altfel, decât nebunească şi irealizabilă, am 
putea numi răscoala noastră, chiar de-am putea 
ridica cinci, zece mii de oameni? Ce autoritate aş 
putea avea, de pildă, eu sau alții din clasa mea, ce 
importanţă, ce prestigiu? În cel mult cincisprezece 
zile, cele două legiuni ale noastre ar fi strivite, aşa 
cum s-a întâmplat şi acum douăzeci de ani cu miile 
de gladiatori pe care un strălucit cavaler roman, 
Mudicius sau Decius, le adunase lângă Capua. 

Impresia produsă de cuvântarea lui Spartacus, 
care, după părerea oaspeţilor, era un barbar, ba încă 
dintre cei mai de disprețuit din ei, e greu de descris. 
Unii se mirau de elocvenţa lui, alții se minunau de 
înălțimea gândurilor sale, alţii de adâncimea ideilor 
lui politice. Absolut toți rămăseseră însă extrem de 
măguliți de respectul pe care Spartacus îl arătase 
faţă de ei şi faţă de atotputernicul nume de roman. 
Orgoliul romanilor, pe care fostul sclav îl răscolise 
cu atâta îndemânare, se revărsă, sub forma unor 
laude unanime, asupra viteazului trac, căruia toţi, şi 
în primul rând Lucius Bestia, îi oferiră ocrotire şi 
prietenie. 

Dezbaterile în legătură cu răscoala se prelungiră 
încă multă vreme. Fură exprimate nenumărate şi 
variate păreri, dar până la urmă se hotărî ca 

dezlănțuirea ei să fie amânată pentru momente mai 
prielnice, aşteptând ca timpul să aducă o inspiraţie 
mai bună şi ca Fortuna să ofere un prilej mai 
potrivit pentru executarea îndrăzneţului plan. 

Spartacus puse la dispoziţia lui Catilina şi a 
prietenilor lui braţul său şi braţele acelor puţini 
gladiatori care aveau încredere în el şi-l respectau. 
Tot timpul accentua în trecere cuvântul „puţin”. 
După ce el şi Crixos băură din cupa prieteniei, în 
care, pe măsură ce făcea ocolul mesei, fiecare 
oaspe arunca petale de trandafir rupte din florile 
cununilor, Spartacus îşi luă rămas bun de la 
Catilina şi de la prietenii lui şi, împreună cu Crixos, 
părăsi casa patricianului. 

Ajunşi în stradă, se îndreptară spre locuinţa lui 
Sulla. 

Crixos începu atunci să vorbească: 

— Lămureşte-mă şi pe mine, sper că... 

— Taci, pentru numele lui Hercule! îi tăie vorba 
Spartacus, cu vocea scăzută. Ai să afli totul mai 
târziu. 

Făcură cam vreo trei sute de paşi în tăcere. Apoi, 
întorcându-se spre Crixos şi uitându-se împrejur, 
Spartacus îi spuse aproape în şoaptă: 

— Prea erau mulți oameni acolo şi, pe deasupra, 
nu toți erau de partea noastră şi nici nu aveau cu 
toții judecată limpede. Nu te poţi încrede în aceşti 
tineri. Pentru ei - ai auzit şi tu - complotul nostru e 
mort, trebuie dat uitării ca visul unui creier bolnav. 
Tu trebuie să te întorci îndată la şcoala de gladiatori 
a lui Actianus, ca să schimbi parola, salutul şi 
semnul de recunoaştere, în loc de „lumină şi 
libertate”, parola va fi „stăruință şi izbândă”. 
Semnul secret nu va mai consta în trei scurte 
strângeri de mână, ci în trei uşoare apăsări ale 
arătătorului mâinii drepte în palma mâinii drepte a 
celuilalt. Şi luând mâna dreaptă a lui Crixos, 
Spartacus apăsă de trei ori cu arătătorul mâinii 
drepte în palma lui Crixos. Aşa... Ai înţeles? 

— Am înţeles - răspunse acesta. 

— Acum du-te, nu pierde nici o clipă, şi fă în aşa 
fel ca fiecare şef de grupă să comunice schimbările 
celor cinci gladiatori ai săi. Explică-le de asemenea 
că complotul nostru era ameninţat de a fi descoperit 
şi că cine ar mai pronunţa vechea parolă şi ar mai 
folosi vechile semne de recunoaştere riscă să ducă 
la pieire cauza noastră şi să ne oblige să renunțăm 
definitiv chiar şi la încercarea de a pune în aplicare 
îndrăzneţul nostru plan. Mâine dimineaţă, devreme, 
ne vom întâlni la şcoala lui Iulius Tabecius. 

Spartacus strânse mâna lui Crixos, apoi porni cu 
paşi repezi spre casa lui Sulla. Aici bătu la poartă. I 
se deschise şi din vestibul fu condus în cămăruţa 
surorii sale.  Myrtis, care câştigase întreaga 
bunăvoință a stăpânei sale, avea acum o funcție 
foarte importantă: în seama ei era dată găteala 
Valeriei. 

Când îl văzu intrând în cămăruţa ei, Myrtis, care 
îşi aştepta nerăbdătoare fratele, se aruncă la pieptul 
lui, îl cuprinse de gât cu amândouă braţele şi-i 
acoperi obrazul de sărutări. Apoi, radioasă, îi 
povesti că nu l-ar fi chemat la o oră atât de 
nepotrivită, fără poruncă stăpânei sale. Că aceasta 
vorbea adeseori cu ea despre Spartacus şi că o 
descosea punându-i tot soiul de întrebări despre el, 
vădind în privinţa lui un interes mai mare poate 
decât s-ar fi cuvenit din partea unei matroane atât 
de nobile, pentru un rudiar. Aflând că Spartacus nu- 
ŞI găsise încă nici o ocupaţie, Valeria poruncise să 
fie poftit în scara aceasta, deoarece dorea să-i 
propună să ia conducerea şcolii de gladiatori 
organizată de curând de Sulla la vila lui de la 
Cume. 

Auzind cuvintele Myrtidei, Spartacus fu cuprins 
de o nemărginită bucurie. Apoi îşi scutură, energic 
capul, ca şi cum s-ar fi străduit să alunge nişte 
gânduri stranii ce-l năpădiseră, şi în cele din urmă o 
întrebă: 

— Dacă voi primi să conduc această mică şcoală 
de gladiatori, Valeria are să-mi ceară oare să mă 

vând din nou, sau mă va lăsa liber? 

— De asta nu mi-a spus nimic - răspunse Myrtis. 
Dar ştiu că e foarte binevoitoare în ceea ce te 
priveşte şi o să consimtă probabil să rămâi liber. 

— Înseamnă că Valeria e o femeie foarte bună? 

— Pe cât e de frumoasă, pe atât e de bună! 

— O, atunci bunătatea ei e fără margini. 

— Pare-mi-se că îi porţi o dragoste deosebită. 

— Eu?... O dragoste nețărmurită, pătrunsă însă 
de adoraţie şi de respect. Dragostea pe care poate şi 
trebuie să o poarte faţă de o matroană atât de nobilă 
un om într-o situaţie atât de tristă ca a mea. 

— Bine, atunci ascultă... Jură-mi însă că faţă de 
ea n-ai să sufli nici un cuvânt, deoarece mi-a 
interzis cu cea mai mare străşnicie să-ţi 
destăinuiesc acest lucru. Să ştii că afecțiunea şi 
dragostea ce-i porți ţi-au fost inspirate de zeii 
atotputernici, ca o datorie de recunoştinţă faţă de 
Valeria, pentru că atunci, la circ, numai ea l-a 
convins pe Sulla să-ţi redea libertatea. 

— Cum?..  Ea?...  Adevărat?... exclamă 
Spartacus, palid şi fremătând de emoție. 

— Adevărat... Adevărat... Îţi repet însă: poartă-te 
faţă de ca ca şi cum n-ai şti nimic. 

Lăsând capul în jos, Spartacus căzu pe gânduri. 

— Acum mă duc s-o vestesc pe Valeria că ai 
venit şi să-i cer încuviințarea să te conduc la ea. 

Uşoară că un fluture, Myrtis dispăru printr-o 
uşiţă. 

Spartacus era atât de cufundat în gândurile sale, 
încât nici nu băgă de seamă. 

Pe Valeria o întâlnise întâia oară cu o lună şi 
jumătate în urmă. Era într-o zi când se dusese la 
locuinţa lui Sulla să-şi vadă sora. Valeria tocmai 
ieşea din casă şi se îndrepta spre lectică. 

Faţa ei albă, ochii negri, strălucitori şi păru-i ca 
smoala făcuseră asupra lui Spartacus o impresie 
puternică, fulgerătoare. Simţise pe loc unul din 
acele ciudate şi tainice elanuri de simpatie cărora 
nimic nu le poate sta împotrivă. Atunci se născu 

subit în mintea lui, cu o aprigă dorinţă, gândul că ar 
putea săruta măcar poala tunicii acestei femei, care- 
i părea frumoasă ca însăşi Venus. 

Între Spartacus şi Valeria se stabilise 
neîndoielnic o legătură tainică, de neînțeles. Firesc 
ar fi fost ca situaţia şi originea socială a Valeriei să 
determine cea mai mare rezervă din partea ei. 
Totuşi, din prima clipă şi în mod vizibil, Valeria 
încercă şi ea un sentiment asemănător cu acela care 
tulburase sufletul gladiatorului. 

La început, tracul încercase să izgonească noul 
sentiment din inima lui. Rațiunea îi spunea că 
dragostea aceasta era nu numai imposibilă, dar, mai 
mult, că ea constituia o nebunie fără seamăn, o 
dragoste disperată, pentru că avea să întâmpine 
piedici de netrecut. Însă, în ciuda tuturor grijilor lui, 
imaginea acestei femei revenea mereu, Stăruitoare 
şi puternică, până ce, în sfârşit, puse cu desăvârşire 
stăpânire pe Spartacus. 

Uneori, ca şi cum l-ar fi mânat pe nesimţite acolo 
o putere tainică, se trezea ascunzându-se după o 
coloană a porticului lui Sulla, pândind ieşirea 
Valeriei. O văzuse astfel de multe ori, fără ca ea să- 
| fi observat, şi de fiecare dată o găsea mai 
minunată. 

O singură dată Valeria îl zărise şi, pentru o clipă, 
sărmanului rudiar 1 se păruse că-l priveşte cu 
bunăvoință, cu afecţiune aproape. Fusese chiar cât 
p-aci să creadă că-l privise cu dragoste. Dar 
alungase pe dată departe acest gând, ca pe o 
nălucire monstruoasă, provocată de dorinţele lui, ca 
pe un gând care, simţea bine, în starea lui 
sufletească, l-ar fi putut împinge în pragul nebuniei. 

E lesne de înţeles deci impresia făcută de 
cuvintele Mtyrtidei asupra lui Spartacus. 

Se afla acum în casa lui Sulla, la câțiva paşi de 
această femeie, de femeia, nu... de zeiţa pentru care 
ar fi fost gata să-şi dea sângele, gloria, viaţa. Într-o 
clipă avea să fie faţă în faţă cu ea, poate chiar 
singur cu ea, avea să-i audă glasul şi avea să-i vadă 

de aproape trăsăturile feţei, ochii, surâsul... Acel 
surâs pe care nu-l văzuse încă niciodată şi care 
trebuia să fie ca surâsul cerului de primăvară. Se 
găsea aici, şi numai câteva clipe îl mai despărțeau 
de o fericire neasemuită, la care nu numai că nu 
râvnise, dar la care nici nu cutezase să viseze... Dar 
ce se întâmpla totuşi cu el?... Poate visă un vis 
dulce, sub înrâurirea nălucirilor imaginaţiei lui 
biciuite de patimă?... Său începuse să-şi piardă 
minţile?... Ori poate că, nenorocitul de el, 
înnebunise de-a binelea? 

La gândul acesta, Spartacus tresări şi se uită 
împrejur cu priviri rătăcite, căutându-şi sora. Ea 
însă nu mai era acolo. 

Îşi strânse fruntea în palme, parcă pentru a 
domoli zvâcnirile nebuneşti ale tâmplelor şi pentru 
a alunga negura ce-i învăluia mintea, apoi şopti cu 
glas abia perceptibil: 

— O, zei, nu mă lăsaţi să-mi pierd minţile... 

Încetul cu încetul îşi veni în fire şi îşi dădu 
seama unde se găsea. 

Fără îndoială, acesta era iatacul surorii sale: patul 
micuţ într-un colţ şi două banchete de lemn poleit 
lângă perete. 

Camera era luminată de o lampă cu ulei, făurită 
din lut ars şi acoperită cu smalţ verde, având formă 
unui guşter din gura căruia ieşea fitilul aprins. 

După ce îşi reveni, încă buimac şi stăpânit de 
ideea că sau visează, sau şi-a pierdut minţile, 
Spartacus atinse flacăra lămpii cu arătătorul mâinii 
stângi. Durerea arsurii îl convinse că nu dormea. 

Atunci, cu un efort de voință, încercă să-şi 
astâmpere sângele care fierbea în el şi să pună pe 
de-a-ntregul stăpânire pe simţurile sale. Treptat- 
treptat izbuti, şi câteva minute mai târziu, când 
Myrtis intră şi-l chemă ca să-l conducă în camera 
de primire a Valeriei, Spartacus primi vestea destul 
de liniştit şi indiferent, numai că păli, fața lui 
căpătând o culoare cadaverică. 

Myrtis observă paloarea şi-l întrebă îngrijorată: 

— Ce-i cu tine, Spartacus?... Te simţi cumva 
rău?... 

— Nu, nu... Nu, nu... Nu m-am simţit niciodată 
atât de bine - răspunse rudiarul. 

Condus de soru-sa, coborî scara îngustă (în 
casele romanilor, sclavii locuiau la catul de sus) şi 
se îndreptă spre camera de primire, unde-l aştepta 
Valeria. 

Camera de primire era odaia în care se retrăgeau 
matroanele romane ca să citească, să-şi primească 
prietenii apropiaţi sau pentru convorbiri intime. 

Camera de primire din apartamentul de iarnă al 
Valeriei (în casele patricienilor erau de obicei atâtea 
apartamente câte anotimpuri are anul) era o 
încăpere mică şi elegantă. Câteva ţevi din tablă 
răspândeau o căldură îmbietoare, cu atât mai 
plăcută cu cât frigul de afară era mai aspru. Ţevile 
erau ascunse cu iscusință în cutele somptuoasei 
draperii de pânză orientală care acoperea pereţii. O 
țesătură scumpă, de mătase albastră, atârna de-a 
lungul pereților, din tavan până în podea, în falduri 
graţioase şi festoane măiestrit aranjate. Deasupra ei, 
ca un nor alb, era prinsă o pânză albă ca zăpada, 
subțire şi străvezie, presărată din belşug cu 
trandafiri proaspeţi, care răspândeau în cameră o 
dulce mireasmă. 

O splendidă lampă de aur cu trei braţe, care 
reprezenta un trandafir cu frunze învoalte - opera 
unui meşter grec - atârna din tavan. Pâlpâirea ei 
albastră, aproape mată, nu risipea decât pe jumătate 
întunericul şi răspândea parfumul delicat al unor 
arome arabe amestecate în uleiul care alimenta 
fitilul lămpii. 

În această încăpere, atât de frumos decorată în 
stil oriental, nu erau alte mobile decât un pat cu 
saltea de fulgi, îmbrăcat cu mătase albă şi albastră, 
care avea o singură rezemătoare, câteva banchete 
tapisate cu acelaşi material şi un mic scrin de preţ, 
de argint masiv, cu patru sertăraşe pe care erau 

sculptate în basorelief cele patru victorii ale lui 
Sulla. 

La revărsatul zorilor, în această încăpere retrasă, 
liniştită, plină de miresme, stătea întinsă pe pat 
frumoasa Valeria, îmbrăcată într-o tunică de lână 
albă ca neaua, garnisită pe margini cu panglici de 
un albastru-închis. Părul ei negru şi des, despletit în 
voie, aproape că-i acoperea umerii divini, braţele-i 
parcă sculptate din fildeş şi bustul ca marmură, pe 
jumătate dezgolit. Cu cotul, rezemat pe o pernă, 
Valeria îşi sprijinea capul cu mâna ei albă, micuță, 
ca de copil. 

Ochii-i erau pe jumătate închişi şi faţa nemişcată. 
S-ar fi crezut că doarme. Era prinsă într-un vârtej 
de gânduri atât de dulci şi plăcute, încât nu vedea 
nimic în jurul ei. Valeria nu se clinti la zgomotul 
uşor al uşii, când Myrtis îl introduse pe Spartacus, 
ci rămase nemișcată chiar şi atunci când uşa se 
închise în urma sclavei. 

Cu faţa palidă ca marmura de Păros, cu ochii 
aprinşi  aţintiți asupra frumoasei  matroane, 
Spartacus rămase o vreme nemișcat şi tăcut, adâncit 
într-o  contemplație plină de venerație, care 
dezlănţui în pieptul lui zvâcniri tumultuoase şi un 
vălmăşag de senzaţii şi sentimente cum nu mai 
încercase nicicând. 

Trecură astfel câteva minute. Dacă şi-ar fi revenit 
din visare în acest răstimp, Valeria ar fi putut auzi 
limpede respirația sacadată şi agitată a rudiarului. 
Deodată, Valeria tresări de parcă ar fi strigat-o 
cineva şi i-ar fi spus că Spartacus era acolo. 
Ridicându-se puţin, se aşeză în capul oaselor, 
întorcând către trac faţa ei care se îmbujorase uşor 
ŞI, cu un oftat de mulţumire, spuse cu glas blând: 

— Ah! Frai aici? 

La auzul glasului ei, faţa lui Spartacus se aprinse 
ca o flacără. Făcu un pas spre Valeria şi mişcă din 
buze ca şi cum ar fi vrut să vorbească, dar nu putu 
să scoată decât un sunet nearticulat şi confuz. 

Redevenind stăpână pe sine, Valeria îl întâmpină 
zâmbind prietenoasă. 

— Zeii să te aibă în pază, viteazule Spartacus! 
Și... ia loc - îl pofti ea, arătând spre una din 
banchete. 

De data aceasta, Spartacus prinse curaj şi 
răspunse cu glasul încă slab şi tremurător: 

— Zeii mă ocrotesc mult mai mult decât merit, 
divină Valeria. În clipa asta îmi hărăzesc cea mai 
mare bunăvoință ce poate fi dăruită unui muritor: 
îmi dăruiesc ocrotirea ta. 

— Nu eşti numai viteaz, eşti şi curtenitor - îi 
mulţumi Valeria, cu o sclipire de bucurie în privire. 
Apoi îl întrebă deodată, în greceşte: În ţara ta, 
înainte de a fi căzut prizonier, ai fost unul din 
conducătorii poporului tău, nu-i aşa? 

— Da - răspunse Spartacus în limba greacă, pe 
care o vorbea, dacă nu cu o distincţie atică, cel 
puțin cu fineţe alexandrină. Eram conducătorul 
unuia din cele mai puternice triburi trace din munţii 
Rodope. Aveam casă, numeroase turme de oi şi 
tauri, şi păşuni roditoare. Eram bogat, puternic, 
fericit şi, crede-mă, divină Valeria, eram iubitor de 
oameni, drept, milostiv şi bun... Se opri o clipă, 
apoi, oftând adânc, reluă cu vocea vibrând de 
intensitatea emoţiei: Nu eram nici barbar şi nici un 
gladiator josnic ori demn de dispreţ. 

Răscolită de compătimire şi de elanul iubirii, 
Valeria îşi ridică asupra rudiarului ochii-i plini de 
blândeţe şi duioşie şi-i spuse: 

— Vitejia ta fără seamăn mi-e cunoscută, am stat 
de multe ori de vorbă cu drăgălaşa ta surioară, 
Myrtis. Acum, când vorbesc cu tine, văd limpede că 
niciodată n-ai meritat să fii desconsiderat, şi văd că, 
după cultură, creştere şi purtări, eşti mai mult grec 
decât barbar. 

Nu poate fi redată prin vorbe emoția pe care i-o 
pricinuiră lui Spartacus aceste cuvinte rostite cu 
glas atât de blând; simţea că-l podidesc lacrimile. 
Răspunse cu vocea întretăiată: 

— O, fii binecuvântată... pentru aceste cuvinte 
pline de omenie... tu, cea mai bună dintre femei. Să 
te ocrotească zeii atotputernici, să te favorizeze 
între toţi muritorii, aşa cum pe deplin o meriţi; să te 
facă cea mai fericită dintre femei! 

La rândul ei, Valeria fu mişcată. Strălucirea 
pătimaşă a ochilor ei expresivi şi răsuflarea-i 
adâncă şi grăbită îi trădau tulburarea. 

Spartacus era ca halucinat. O contemplă pe 
Valeria extaziat, cu priviri în care se citeau 
devotamentul şi adoraţia; îi asculta glasul melodios 
şi se părea că aude acordurile harfei lui Apolo; se 
desfăta uitându-se la ochii ei pătimaşi, plini de foc, 
care parcă  făgăduiau necunoscute  voluptăţi 
amoroase. 

Deşi ştia că nu se putea încrede, şi nici nu se 
încredea în făgăduielile care pâlpâiau în ochii ei, pe 
care le socotea drept simple năluciri ale imaginaţiei 
sale înfierbântate, totuşi nu-şi dezhpea privirile-i 
înamorate, ce scânteiau ca lava în flăcări, de ochii 
divini ai Valeriei. 

După ultimele cuvinte ale lui Spartacus urmă o 
lungă tăcere, punctată numai de respiraţia sacadată 
a matroanei şi a tracului. Între ei se stabilise un flux 
de sentimente şi gânduri care-i înfiora şi-i făcea pe 
amândoi să tacă stingheriţi. 

Valeria simţi cea dintâi nevoia de a se elibera de 
povara acestei tăceri încărcate de primejdii. 

— Acum, că eşti liber, n-ai vrea să conduci o 
şcoală de şaizeci de sclavi? În vila sa de la Cume, 
Sulla vrea să pregătească vreo câţiva sclavi să 
devină gladiatori. 

— Sunt gata să fac tot ce doreşti, sunt sclavul tău 
şi la dispoziţia ta, fără nici o rezervă - răspunse 
Spartacus, cu o voce surdă, aţintind asupra Valeriei 
o privire plină de afecțiune şi de neţărmurit 
devotament. 

Fără a scoate un cuvânt, Valeria îl privi ţintă un 
timp, apoi se ridică şi se plimbă prin cameră cu paşi 
nesiguri. La un moment dat se opri lângă rudiar şi îl 

privi iar îndelung, în tăcere. În sfârşit îl întrebă 
încetişor: 

— Spartacus, fii sincer, spune-mi ce căutai mai 
deunăzi ascuns după coloanele porticului acestei 
case? 

Chipul palid al gladiatorului se lumină deodată 
ca de văpaia unei flăcări. Lăsă capul în jos fără să 
scoată un cuvânt. Apoi, în două rânduri, încercă să- 
şi ridice privirea spre Valeria şi să-şi descleşteze 
gura ca să vorbească. Zadarnic însă. Îl paraliză un 
simțământ de ruşine, ruşine care-l cuprinsese la 
gândul că taina lui fusese descoperită şi că Valeria 
avea să facă haz de pornirea nebunească care-l 
împinsese pe-un nenorocit de gladiator să-şi înalțe 
privirea asupra uneia din cele mai frumoase şi mai 
de seamă patriciene ale Romei. Simţea toată 
amărăciunea situației sale umilitoare şi nemeritate 
ŞI, în sinea lui, blestema războiul şi ticăloasa putere 
a Romei. Tremura de ruşine, de durere şi de furie. 

După câteva clipe, Valeria, nepricepând de ce 
tăcea Spartacus, se apropie de el şi-l întrebă cu glas 
şi mai blând: 

— Spune-mi... ce făceai? 

Rudiarul căzu la picioarele ei şi, fără să ridice 
capul, şopti: 

— Iartă-mă!... lartă-mă!... Porunceşte să fiu 
biciuit! Trimite-mă să fiu răstignit pe câmpul lui 
Sessorius... Asta merit... 

— Ridică-te!... Ce-i cu tine? îl mustră Valeria, 
apucându-l de mână şi îndemnându-l să se ridice. 

— Îţi jur că te-am adorat ca pe Venus, ca pe 
Junona. 

—  Ah!... exclamă cu satisfacție matroană. 
Veniseşi deci să mă vezi? 

— lartă-mă... lartă-mă... Venisem să mă închin în 
faţa ta. 

— Ridică-te, Spartacus, suflet nobil - îl rugă 
Valeria, cu glasul tremurând de emoție şi 
strângându-i cu putere mâna. 

— Nu, nu, divină Valeria... locul meu e aici, la 
picioarele tale - şi apucând marginea tunicii ei 
începu s-o sărute cu un avânt pătimaş. 

— Ridică-te, ridică-te, locul acesta nu-i pentru 
tine - şopti Valeria, tremurând toată. 

Acoperind mâinile Valeriei cu sărutări pătimaşe, 
Spartacus se sculă şi, privind-o cu ochi de 
îndrăgostit, repeta ca în delir, cu glas surd şi 
răguşit: 

— O, divină... divină... divină Valeria! 

CAPITOLUL VI. AMENINȚĂRI, 
INTRIGI ȘI PRIMEJDII 


Hai, spune-mi odată - stărui Euthybida, 
rezemându-se într-un cot pe o grămadă de perne 
moi, îmbrăcate în purpură, in exedra® casei sale. 
Ştii ceva, sau nu ştii nimic? Ai găsit cheia acestei 
enigme?... 

Omul căruia 1 se adresa era un bărbat spân, de 
vreo cincizeci de ani, cu faţa ca de femeie, plină de 
zbârcituri care se vedeau, în ciuda sulimanului alb 
şi roşu. După îmbrăcăminte îţi puteai da lesne 
seama că era actor. 

— Vrei să-ţi spun ce părere am despre tine, 
Metrobius? Niciodată nu te-am prețuit prea mult; 
acum însă nici nu te mai socotesc om. 

— O, pe masca lui Momus, care mă ocroteşte! 
exclamă actorul, cu glas piţigăiat. Îţi dau cuvântul 
meu de cinste, Euthybida, cuvântul meu de prieten 
apropiat al lui Cornelius Sulla, că dacă n-ai fi mai 
frumoasă decât Diana şi mai atrăgătoare decât 
Cipris'*, m-aş supăra. Îţi jur pe Hercule 
învingătorul, dacă altcineva mi-ar fi vorbit astfel, aş 
fi plecat pur şi simplu şi 1-aş fi urât drum bun spre 
malurile Stixului! 

— Spune-mi totuşi ce-ai făcut? Ce-ai aflat despre 
planurile lor? 

— lacă... să-ţi spun... Am aflat multe, şi totuşi 
NIMIC. 

— Ce înseamnă asta? 

— Ai răbdare, îţi explic totul. Sper că nu-ţi trece 
prin gând să crezi că eu, bătrân actor de comedie, 
care de treizeci de ani interpretez roluri de femeie 
la spectacolele populare, n-aş fi meşter în 
meșteșugul de a ademeni oamenii. Mai ales când e 
vorba numai de barbari şi sclavi ignoranţi, sau de 
gladiatori şi mai ignoranţi, şi când, pentru a-mi 
atinge țelul, am la îndemână un mijloc atât de sigur 
că aurul... 

— Nu mă îndoiesc de arta ta; de aceea ţi-am şi 
încredințat această sarcină, dar... 

— Dar... preafrumoasă Euthybida, trebuie să 
înţelegi că, dacă cumva trebuia să-mi arăt 
priceperea descoperind complotul gladiatorilor, va 
trebui să mă pui la încercare altfel, întrucât un 
asemenea complot nu există, şi deci nu poate fi 
descoperit. 

— E cu putinţă una ca asta? 

— Desigur, nu încape nici o îndoială, 
preafrumoaso. 

— Totuşi, acum două luni, gladiatorii urzeau un 
complot şi organizau o asociaţie secretă, aveau 
parole, aveau imnuri şi semne anumite de 
recunoaştere şi, după toate aparențele, puneau la 
cale o răscoală ca aceea a sclavilor din Sicilia. 

— Şi tu ai crezut într-adevăr în posibilitatea unei 
răscoale a gladiatorilor? 

— De ce nu? Nu sunt ei învăţaţi să lupte şi să 
moară! 

— Ba da, dar în amfiteatre... 

— Tocmai de aceea, pentru că sunt învăţaţi să se 
bată şi să moară pentru desfătarea poporului, ei ar 
putea lupta şi ar putea muri pentru a-şi cuceri 
libertatea. 

— Ehei!... În orice caz, chiar dacă începuseră 
cândva să urzească un complot, te asigur că acum 
nu mai există nici un complot al gladiatorilor. 

— Ah!... suspină uşor, dusă pe gânduri, frumoasa 
grecoaică. Nu cunosc pricinile acestei schimbări... 
şi chiar mă tem să le aflu. 

— Cu atât mai bine!... Nici eu nu le cunosc şi 
nici nu am chef să le aflu. 

— Gladiatorii erau înţeleşi între ei, şi dacă 
patricienii romani care sunt adversarii legilor în 
vigoare şi ai actualului Senat ar fi luat comanda lor, 
gladiatorii ar fi trecut la fapte. 

— Ai dreptate, dar aceşti patricieni romani, 
oricât de ticăloşi sunt ei, nu s-au înjosit până acolo 
încât să se aşeze în fruntea gladiatorilor... 

— Totuşi a existat şi un asemenea moment... 
Destul însă, n-avem de ce să mai vorbim despre 
aceasta, Metrobius. Mai bine mi-ai spune... 

— Nu, mai întâi vreau să-mi astâmperi 
curiozitatea - o întrerupse actorul - şi să-mi spui de 
la cine deții informațiile despre complotul 
gladiatorilor. 

— De la un grec... de la un compatriot care e şi 
el gladiator. 

— Euthybida, ai ajuns să fii aici, pe pământ, mai 
puternică decât e Jupiter în cer. Stai cu un picior în 
Olimpul oligarhilor, iar cu celălalt în mlaştina 
murdară a vulgului... 

— Ah, fac tot ce-mi stă în putinţă ca să 
dobândesc... 

— Să dobândeşti ce? 

— Puterea! strigă Euthybida înfiorată, ridicându- 
se de pe perne cu faţa schimonosită de furie, cu o 
lucire cumplită în ochii aprinşi şi cu o căutătură ce 
oglindea o îndrăzneală, o ură şi o voinţă 
neînduplecată, de care nimeni nu ar fi crezut-o 
capabilă pe această tânără gingaşă şi graţioasă. Da, 
ca să dobândesc puterea, să fiu bogată, 
atotputernică, ca să fiu invidiată... şi - adăugă ea cu 
glas ceva mai scăzut, dar cu exaltarea crescândă - 
ca să mă pot răzbuna. 

Deşi deprins cu toate artificiile mimice ale 
scenei, Metrobius privea uluit la faţa schimonosită 

a Euthybidei. Aceasta însă, redevenind stăpână pe 
sine, pufni brusc într-un râs sonor şi exclamă: 

— Nu-i aşa că aş putea declama rolul Medeei, 
dacă nu chiar atât de bine că Galeria Embolaria, în 
orice caz nu prea rău? Tu, sărmane Metrobius, deşi 
eşti un comediant bătrân şi încercat, te-ai anchilozat 
şi ai să continui să joci veşnic numai roluri de 
femei şi băieţaşi. Și Euthybida continua să râdă din 
toată inima, dându-i lui Metrobius un nou prilej de 
uimire. Ca să dobândesc... ce? Reîncepu ea după o 
scurtă pauză. Ce să dobândesc, curcan servil şi 
prost? Punându-i această întrebare, îi dădu un 
bobârnac peste nas şi, fără a conteni să râdă, urmă: 
Ca să ajung bogată ca Nicopolis, amanta lui Sulla, 
sau ca bătrâna curtezană Flora. Ca să ajung bogată, 
foarte bogată, înţelegi tu, bătrân prost? Ca să pot 
gusta toate bucuriile, toate plăcerile vieții, mai 
presus de care, cum ne învaţă divinul Epicur, nu 
există nimic. Pricepi tu acum pentru ce îmi 
concentrez toată arta mea şi toate mijloacele de 
seducţie cu care m-a înzestrat natura? Tocmai 
pentru a sta cu un picior în Olimp, iar cu celălalt în 
mocirlă, şi... 

— Dar în mocirlă te poţi murdări... 

— După care poţi foarte bine să te speli. Sunt 
oare puţine terme şi băi la Roma? Şi nu am eu o 
baie chiar aici, în casa mea? Dar luaţi seama, o, zei 
atotputernici, cine se încumetă să-mi dea lecţii de 
morală?... Un om care toată viaţa lui s-a complăcut 
în cloaca celor mai neruşinate şi mai dezgustătoare 
fapte şi a celei mai josnice mişeiii! 

— Hai, nu-mi mai zugrăvi portretul în culori atât 
de vii. S-ar putea să-l faci prea asemănător cu 
originalul şi rişti să-i faci pe oameni s-o ia la fugă 
la vederea unui chip atât de dezgustător. Glumeam. 
Morala mea e în călcâie. Ce vrei să fac cu ea? 
Rostind aceste cuvinte, Metrobius se apropie de 
Euthybida şi, luându-i mâna, începu s-o sărute, 
întrebând: Acum când ai să mă răsplăteşti? 

— Să te răsplătesc?... Şi pentru ce vrei răsplată, 
satir bătrân? Se răsti Euthybida, smucindu-şi mână 
şi trăgându-i o palmă peste obraz. Aflat-ai ce 
plănuiesc gladiatorii? 

— Dar cum aş putea să descopăr ceva ce nu 
există, preafrumoasa mea FEuthybida? se jelui 
bătrânul, gudurându-se servil pe lângă curtezana 
care, înfuriată, se plimba de colo-colo prin odaie. 
Pot eu, oare, dulcea mea iubire, pot eu, oare... 

— Bine, bine - spuse tânăra, întorcând capul şi 
aruncând comediantului o privire blândă şi un 
zâmbet fermecător. Dacă vrei să meriţi o răsplată şi 
dacă vrei să-ți dovedesc recunoştinţa mea... 

— Porunceşte, poruncește, făptură divină... 

— Trebuie să pândeşti şi să iscodeşti mai 
departe. Eu nu sunt de loc convinsă că gladiatori ar 
fi renunţat cu totul la ideea răscoalei. 

— Am să mai iscodesc la Cume, am să mă 
opresc în treacăt la Capua... 

— Dacă vrei să descoperi ceva, trebuie întâi de 
toate să nu-l scapi din ochi pe Spartacus. 

Și, pronunţând numele lui Spartacus, obrajii 
Euthybidei se făcură roşii ca focul. 

— O, păi pe Spartacus îl urmăresc pas cu pas de 
mai bine de o lună, şi asta nu numai de dragul tău, 
ci şi pentru mine personal, sau, mai bine zis, pentru 
binele lui Sulla. 

— Ce!... Cum?... Ce-ai spus? izbucni curtezana 
cu  neaşteptată  însuflețire, repezindu-se spre 
Metrobius. 

Metrobius se uită împrejur ca un om care se teme 
să nu-l mai audă cineva, apoi, ducând arătătorul 
mâinii drepte la buze, în semn că îi încredinţează 
un mare secret, şopti: 

— E o bănuială a mea... e secretul meu; s-ar 
putea însă să greşesc şi să-l supăr pe Sulla prin 
acest amestec în treburile lui, de aceea nu voi 
încredința nimănui secretul până ce presupunerile 
mele nu vor fi confirmate. 

Pe măsură ce Metrobius dădea aceste explicaţii, 
pe faţa Euthybidei apărură semnele unei tulburări 
adânci, de neînțeles pentru Metrobius. 

— Nu-i aşa, dragul meu Metrobius, că mie ai să- 
mi povesteşti totul acum? îl întrebă ea deodată, 
luându-i mâna şi mângâindu-l pe faţă. Poţi oare să 
te îndoieşti de mine?... Doar tu ştii cât de serioasă 
sunt şi cât de deosebită de celelalte femei... Nu mi- 
al spus chiar tu, de multe ori, că aş fi putut fi al 
optulea înţelept al Greciei?... Îţi jur pe Apolo 
Caldeanul, care mă ocroteşte, că de la mine nu va 
afla nimeni ce-mi vei spune. Hai, vorbeşte! Hai, 
bunul meu Metrobius, spune-i Euthybidei tale. Am 
să-ți fiu nemărginit de recunoscătoare. 

Ademenindu-l,  mângâindu-l şi  aruncându-i 
privirile cele mai fermecătoare şi zâmbetele cele 
mai dulci, Euthybida birui rezistenţa bătrânului şi 
scoase de la el tot ce voia să ştie. 

— E cu neputinţă să scape omul de tine până nu- 
ți îndeplineşte dorinţa - spuse în cele din urmă 
Metrobius. Află atunci că bănuiesc, şi am destule 
temeiuri pentru aceasta, că Spartacus e îndrăgostit 
de Valeria, şi ea de el. 

— Ah, Jur pe făcliile Eriniilor răzbunătoare! E cu 
putință aşa ceva? Strigă Euthybida, strângând 
sălbatic pumnii şi pălind brusc.. 

— Deşi nu am dovezi... toate împrejurările mă 
fac să cred acest lucru. Bagă însă de seamă, nu 
sufla nimănui vreun cuvânt despre asta... 

— Ah!... scrâşni Euthybida, căzând pe gânduri şi 
parcă vorbind cu sine însăşi. Asta e pricina... 
Fireşte, nici că putea fi altceva. Doar o altă 
femeie... O alta... O alta! strigă ea, cuprinsă de furie 
sălbatică. lată, nenorocito, nebuno, frumoasă care 
te-a învins... lată cine te-a biruit!... 

Îşi acoperi apoi faţa cu mâinile şi izbucni în 
hohote năvalnice de plâns. 

E lesne de închipuit că Metrobius fu uluit de 
hohotele de plâns şi de cuvintele fără şir care 
dezvăluiau taina inimii Euthybidei. Încântătoarea 

Euthybida, după care suspinau cei mai nobili şi mai 
bogaţi patricieni, Euthybida, care până atunci nu 
îndrăgise pe nimeni, clocotea de dragoste pătimaşă 
pentru viteazul gladiator. Ea, care era obişnuită să-i 
dispreţuiască pe adoratorii ei sus-puşi, se vedea 
acum nesocotită de un gladiator de nimic. 

Spre cinstea lui, Metrobius fu cuprins de un 
sentiment de adâncă simpatie pentru nefericita 
Euthybida; se apropie de ea şi încercă s-o mângâie. 

— Dar poate că... nu e adevărat!... Poate că m- 
am înşelat... Poate că e numai o născocire a 
imaginaţiei mele. 

— Nu, nu! N-ai greşit!... Nu, nu e o născocire... 
E adevărul adevărat, ştiu şi simt că e aşa - răspunse 
Euthybida  ştergându-şi ochii  înlăcrimaţi cu 
marginea pelerinei de pur-pur. Şi după o clipă 
adăugă hotărâtă, cu voce surdă: Oricum, bine că am 
aflat!... Bine că mi-ai dezvăluit tu adevărul. 

— Te implor însă... nu mă trăda. 

— Nu te teme, Metrobius, nu te teme, 
dimpotrivă. Am să-ţi fiu recunoscătoare atât cât voi 
putea şi, dacă ai să mă ajuţi să-mi duc la îndeplinire 
planul până la capăt, vei vedea de câtă generozitate 
e capabilă Euthybida. După o clipă de tăcere, reluă 
cu glas sacadat: Pleacă, pleacă neîntârziat la 
Cume... dar acum... chiar astăzi... Urmăreşte-i pas 
cu pas, iscodeşte-le fiecare mişcare, fiecare 
răsuflare... Adu-mi o dovadă şi o să răzbunăm pe 
loc şi onoarea lui Sulla, şi amorul meu propriu de 
femeie. Şi pronunţând aceste cuvinte, Euthybida, 
care de ciudă tremura din tot corpul, ieşi fuga din 
cameră, strigându-i lui Metrobius, rămas buimac: 
Aşteaptă puţin... Mă întorc îndată. 

Peste un minut se întoarse în exedră şi, 
întinzându-i o pungă grea de piele, îi spuse: 

— la această pungă, sunt o mie de aurei. 
Mituieşte sclavii, ademeneşte sclavele, însă pune 
mâna pe o mărturie, ai înţeles?... Şi dacă mai ai 
nevoie de bani... 

— O să-mi ajungă şi aceştia... 

— Bine! Cheltuieşte banii fără să-i precupeţeşti, 
am să ţi-i dau înapoi... Dar pleacă... Porneşte chiar 
astăzi şi să nu faci nici un popas pe drum... 
Întoarce-te cât mai repede cu dovezi. 

Vorbind, Euthybida îl împingea afară din exedră. 

Îi conduse spre vestibul, prin coridorul care se 
întindea de-a lungul camerei de primire, trecând 
prin faţa altarului consacrat larilor, prin faţa 
bazinului în care se strângea apa de ploaie şi prin 
atrium. În vestibul, Euthybida se adresă sclavului 
care-i slujea de portar: 

— ÎI vezi pe omul acesta, Hermogene? Oricând 
ar veni, să-l conduci neîntârziat în camerele mele. 

După ce îi ură drum bun lui Metrobius, 
Euthybida se întoarse grăbită în camera ei şi se 
încuie acolo. Se plimbă în lungul şi în laţul camerei 
vreme îndelungată. Chipul ei surescitat, care, din 
pricina privirilor cumplite, sticloase, ca de fiară 
turbată, avea o expresie sinistră, oglindea dorinţele 
şi sentimentele ce se perindau în sufletul ei. Apoi, 
izbucnind din nou în plâns, se aruncă pe pat şi, 
mişcându-şi braţele albe ca zăpada, bolborosi: 

— Oh, Eumenidelor!... Îngăduiţi-mi să mă 
răzbun şi am să vă ridic un altar măreţ!... Sunt 
însetată de răzbunare. Vreau  răzbunare!... 
Răzbunare!... 

Pentru a lămuri cauzele furiei sălbatice care o 
cuprinsese pe  fermecătoarea Euthybida, vom 
istorisi în puţine cuvinte întâmplările din cele două 
luni care au urmat zilei în care Valeria, biruită de 
pasiunea arzătoare ce pusese stăpânire pe ea, se 
dăruise lui Spartacus. 

Pe lângă bărbăteasca frumuseţe a trupului său 
minunat proporționat, gladiatorul avea un chip 
nobil şi atrăgător. Căutătura îi era blajină, avea un 
surâs plin de bunătate şi ochi mari, albaştri, 
deosebit de expresivi. Nu era de mirare, că 
Spartacus aprinsese în inima Valeriei o pasiune la 
fel de adâncă şi puternică ca aceea care ardea în 
sufletul său. Descoperind în fiecare clipă noi virtuţi 

şi însuşiri în sufletul ales al lui Spartacus, Valeria 
ajunse foarte curând să fie cu totul subjugată de el. 
Nu numai că îl iubea nebunește, ci îl şi respecta şi îl 
admira, aşa cum, cu câteva luni mai înainte, crezuse 
că îl va putea respecta şi admiră pe Lucius 
Cornelius Sulla. 

Fericirea lui Spartacus era nespusă. Însă în 
această beţie a dragostei, în plenitudinea fericirii 
sale, în acest extaz suprem, devenise egoist, uitase 
cu desăvârşire de tovarăşii de suferință, uitase 
lanţurile care îl mai încătuşau până ieri, uitase 
sfânta cauză a libertăţii, pe care se jurase s-o ducă 
la izbândă cu orice preţ. 

În timp ce se găsea în această stare sufletească şi 
se socotea cel mai fericit om din lume, Spartacus 
primise din partea Euthybidei câteva invitaţii. ÎL 
poftea stăruitor să vină la ea, invocând ca pretext 
unele chestiuni în legătură cu răscoala gladiatorilor. 
În cele din urmă, Spartacus făcu o vizită curtezanei. 

Euthybida nu împlinise încă douăzeci şi trei de 
ani şi era născută în împrejurimile Atenei. În anul 
668 de la întemeierea Romei, adică cu opt ani 
înainte de evenimentele relatate aici, când, după un 
asediu prelungit, Sulla cucerise Atena, Euthybida, 
care avea paisprezece ani, fusese luată ca sclavă. 
Căzând pe mâna unui patrician desfrânat şi fiind 
invidioasă şi orgolioasă din fire, şi înclinată spre 
rele, foarte curând ea îşi pierdu, în beţia 
voluptoaselor orgii, orice sentiment de cuviinţă. 

Tânăra fată îşi recâştigase în scurt timp libertatea 
datorită dragostei ce i-o purta bătrânul depravat. Se 
obişnuise însă să trăiască numai în petreceri, de 
aceea îşi alese ocupaţia dezonorantă de curtezană, 
dobândind trecere şi putere şi agonisind bogăţie. 
Natura nu o înzestrase numai cu o rară frumuseţe, 
ci şi cu o deosebită inteligenţă, pe care o folosea 
tesind tot soiul de intrigi şi uneltiri perfide. 

După ce desfrânarea n-a mai avut pentru ea nici 
o taină, după ce s-a săturat de toate plăcerile şi după 
ce a încercat toate viciile, începuse să fie dezgustată 

de viaţa ei destrăbălată. Şi se nimeri ca tocmai în 
această perioadă să-l vadă pentru întâia oară pe 
Spartacus. Faptul că Spartacus îmbina o putere 
herculeană cu o neobişnuită frumuseţe deşteptă în 
inima Euthybidei un capriciu - fruct al imaginației 
şi poftelor ei aprinse. Că ar fi putut întâmpina cea 
mai mică rezistenţă în satisfacerea acestui capriciu 
nici nu-i trecuse prin minte. 

Încet-încet, pe nesimţite, acest capriciu crescuse 
şi căpătase proporțiile unei adevărate pasiuni, care 
din pricina viciilor Euthybidei, avea să se 
transforme într-o patimă sălbatică. Hotărâtoare a 
fost vizita pe care i-o făcuse Spartacus, păcălit de 
pretextul sub care fusese invitat. Euthybida 
descoperi cu acest prilej zădărnicia tuturor mrejelor 
pe care le putea născoci mintea ei perversă şi 
pricepu că pe Spartacus nu era chip să-l ispitească 
cu nici un fel de momeli; tot atunci se convinse că 
avea în față pe singurul bărbat din lume care nu 
dorea dragostea ei. 

Curând după aceea, devenind instructorul 
gladiatorilor lui Sulla, Spartacus plecase la Cume, 
în împrejurimile căreia se găsea minunata vilă a 
dictatorului. Sulla era instalat acolo cu toată familia 
şi oamenii lui. 

Adânc jignită în iubirea şi în amorul ei propriu, 
Euthybida ghicise instinctiv că pe Spartacus nu l-ar 
fi putut opri de a se arunca în braţele ei nimic 
altceva decât o altă pasiune, o legătură cu altă 
femeie. Se străduise în toate chipurile să-l uite pe 
rudiar şi să-i alunge amintirea, dar în zadar! Aşa e 
făcută inima omului, şi aşa a fost de când e lumea! 
Pofteşte ceea ce nu are şi, cu cât sunt mai mari 
piedicile ce stau în calea îndeplinirii unei dorinţe, 
cu atât mai mult stăruie în năzuinţa de a o satisface. 
lată de ce Euthybida, care până atunci fusese atât 
de senină şi de fericită, se afla în cea mai dureroasă 
situaţie în care se poate găsi un om care trăieşte în 
mijlocul unor bogății şi a unei fericiri de care e 
sătul. 

Cititorii au văzut cu câtă înflăcărare îmbrățişase 
Euthybida posibilitatea de a se răzbuna dintr-o 
singură lovitură atât pe cel pe care-l ura şi-l iubea 
în acelaşi timp, cât şi pe fericită ei rivală. 

În vreme ce, zăvorita în camera ei, Euthybida 
continua să-şi descarce sufletul murdar plângând, şi 
în vreme ce Metrobius, călare pe un cal bun, gonea 
spre Cume, întâmplări nu mai puţin însemnate 
aveau loc şi în taverna Venerei Libitine. 

Pe înserate, în ziua a şaptesprezecea înainte de 
calendele lui aprilie (16 martie) 676 mai mulţi 
gladiatori se aflau în taverna Lutaţiei Chioară, ca să 
se ospăteze cu cârnaţi şi friptură de porc şi să se 
cinstească cu vin de Velitre şi Tusculum. 

Crixos, gladiatorul originar din Gala, care-i 
poftise la ospăț, şedea în capul mesei. Datorită 
forței şi bărbăției sale, el se bucura, de o 
binemeritată autoritate asupra tovarăşilor lui şi de 
încrederea şi prețuirea lui Spartacus. 

Masa gladiatorilor era pusă în încăperea din fund 
a tavernei. Aici, gladiatorii se simțeau în largul lor 
şi puteau vorbi nestingheriți despre treburile lor, cu 
atât mai mult cu cât în încăperea din faţă nu erau 
decât puţini muşterii. De altfel, puţinii clienţi care 
intrau în tavernă la acea oră beau la repezeală o 
cupă de vin de Tusculum şi plecau mai departe. 

După ce se aşezase la masă cu tovarăşii săi, 
Crixos băgă de seamă că într-un ungher al încăperii 
se afla o măsuţă la care, judecând după resturile de 
mâncare rămase, se vedea că cu câteva clipe înainte 
şezuse cineva. 

— Pentru numele Cibelei, maica zeilor, spune- 
mi, Lutaţia - se adresă Crixos stăpânei, care 
trebăluia în jurul mesei lor - spune-mi, te rog, cine 
a mâncat la măsuţa aceea? 

Lutaţia se întoarse să se uite, apoi exclamă 
uimită: 

— Da' unde o fi plecat? Ia te uită!... Şi peste o 
clipă adăugă: Ah!... Ajută-mă, Iuno Lucina... 

— Când ţi-o făta pisica... - murmură unul din 
gladiatori. 

— Hoţul, nu mi-a plătit! 

Lutaţia se repezi la măsuţă. 

Crixos întrebă din nou: 

— Dar spune, cine e acela despre care tot 
vorbeşti? 

— Vai! exclamă Chioara, uşurată. L-am 
învinovăţit pe degeaba... Ştiam eu că-i om cinstit. 
Opt sesterți mi-a lăsat pe masă, atât cât făcea 
socoteala... Ba chiar mai mult decât făcea, cu patru 
aşi şi jumătate. 

— Mânca-te-ar boala, hai, spune odată!... 

— Sărăcuţul - continuă Lutaţia, strângând de pe 
masă - şi-a uitat tăbliţa cu însemnările şi stilul. 

— Scorpie bătrână! Mîncaţi-ar Proserpina limba, 
chiar astăzi, fiartă în oţet dulce! Ai sau n-ai de gând 
să ne spui cine a fost muşteriul ăsta misterios!? se 
răsti Crixos, scos din răbdări de trăncăneala 
Lutaţiei. 

— La ce vă trebuie numele lui... cerşetorilor! 
Sunteţi mai curioşi ca muierile - răspunse Lutaţia, 
supărată. Aici, la masa asta, a mâncat un sabin, un 
negustor de grâne, venit la Roma după treburi. De 
câteva zile soseşte regulat aici la ora asta. 

— Ia hai, arată-mi-o şi mie - îi spuse Crixos, 
smulgând din mână Lutaţiei tăblița mică de lemn, 
acoperită cu ceară, şi stilul de os lăsat pe masă. 

Începu să citească însemnările negustorului. 

Pe tăbliță erau într-adevăr notate diverse cantități 
de grâne cu preţurile respective şi cu numele 
proprietarilor care primiseră, se vede, arvună de la 
negustor, deoarece în dreptul numelor lor erau 
trecute diferite cifre. 

— Nu mă dumiresc însă când anume a plecat - 
urmă Lutaţia Chioară. Aş fi putut să jur că era încă 
aici în clipa când aţi intrat... A... Înţeleg! Se vede că 
m-a strigat când eram ocupată cu gătitul cârnaților 
pentru voi ŞI, fiind foarte grăbit, a plecat... Şi, ca un 
om cinstit, a lăsat banii pe masă. 

După ce căpătă înapoi stilul şi tăbliţa cu 
însemnări, Lutaţia se îndreptă bodogănind: 

— Dacă vine mâine... şi-o să vină cu siguranţă, 
am să-i dau înapoi toate astea. 

Gladiatorii luară masa într-o tăcere aproape 
absolută şi abia după un răstimp unul întrebă: 

— Nici o veste despre soare”, nu-i aşa? 

— E tot timpul acoperit de nori”: - răspunse 
Crixos. 

— Ciudat totuşi - comentă încă unul. 

— De neînțeles - şopti altul. 

— Dar cu furnicile” ce mai e? întrebă un al 
treilea, adresându-se lui Crixos. 

— Sporesc la număr şi-şi văd sârguincios de 
treabă. Aşteaptă venirea verii. 

— O, de-ar veni mai degrabă vara!” şi de-ar 
străluci soarele cu toată puterea razelor lui, ca să se 
înveselească furnicile harnice şi să ardă aripile 
viespilor'*: perfide. 

— Dar, spune-mi, Crixos, cam câte stele'*: se 
văd? 

— Până ieri, două mii două sute şaizeci. 

— Şi nu mai apar altele noi? 

— Ba au să apară mereu, până ce luminoasa 
boltă a cerului va străluci, deasupra Universului 
bătută cu miriade de stele. 

— la seamă la vîslă®™ - îi vesti unul din 
gladiatori, văzând-o pe sclava etiopiană, care 
tocmai venea cu vinul. 

După ce aceasta se depărtă, un alt gladiator, 
originar din Galia, spuse într-o latinească stâlcită: 

— La urma urmei, suntem singuri aici şi putem 
să vorbim în voie, fără să ne mai canonim cu 
limbajul ăsta păsăresc. Eu, care m-am alăturat abia 
de curând, nici nu l-am învăţat încă aşa cum 
trebuie. Vă întreb deci deschis dacă numărul 
partizanilor noştri creşte. Când putea-vom în sfârşit 
să ne ridicăm, să pornim serios la luptă şi să le 
arătăm îngâmfaţilor noştri de stăpâni că suntem 
deopotrivă de viteji ca ei, ba poate chiar mai mult? 


110 


— Prea te grăbeşti, Brezovir - răspunse Crixos, 
zâmbind - prea te pripeşti şi te înfierbânţi. Numărul 
partizanilor Ligii creşte din zi în zi, numărul 
apărătorilor cauzei noastre sfinte sporeşte ceas de 
ceas, clipă de clipă... Aşa, de pildă, chiar astă-seară, 
la ora primei făclii, în pădurea consacrată zeiţei 
Furrina, de cealaltă parte a podului Sublicius, între 
colinele Aventin şi lanicul, încă unsprezece 
gladiatori, siguri, devotați şi încercaţi, au să fie 
primiţi cu ceremonia cuvenită ca membri ai Ligii. 

— În pădurea zeiţei Furrina - cuvinta înflăcărat 
Brezovir - acolo unde, prin frunzişul stejarilor, mai 
geme încă spiritul nerăzbunat al lui Caius 
Gracchus, cu al cărui sânge nobil ura patricienilor a 
udat pământul sacru şi inviolabil, în această pădure 
trebuie să se strângă laolaltă asupriţii pentru a-şi 
câştiga libertatea. 

— Eu, unul - se amestecă în vorbă un gladiator, 
samnit de origine - aştept cu nerăbdare ceasul când 
va izbucni răscoala, nu pentru că aş avea prea multă 
încredere în succesul ei, ci pentru că abia aştept să 
mă bat cu romanii, ca să răzbun samniţii şi marsii 
ucişi în sacrul război civil. 

— Păi eu, dacă n-aş fi crezut în victoria cauzei 
noastre drepte, bineînţeles că n-aş fi intrat în Liga 
asupriţilor. 

— Eu însă am intrat în Ligă pentru că sunt 
osândit la moarte, şi prefer să cad pe câmpul de 
luptă, decât să pier în arenă vreunui circ. 

În clipa aceea, unuia din gladiatori îi căzu sabia 
Jos. Se aplecă s-o ridice, dar deodată strigă: 

— E cineva sub bancă! 

Į se păruse că zăreşte sub bancă un picior şi 
marginea unei tunici verzi. 

La strigătul gladiatorului, toți săriră alarmațţi. 
Crixos exclamă: 

— la seamă la vislă! Brezovir şi Torquatus să 
gonească gângăniile iar noi să prăjim peştele”. 

Cei doi gladiatori îndepliniră porunca, postându- 
se lângă uşă şi discutând nepăsători unul cu celălalt. 

Ceilalţi ridicară într-o clipă bancă şi, ghemuit sub 
ea, descoperiră un bărbat cam de vreo treizeci de 
ani. Înşfăcat de patru braţe vânjoase, acesta începu 
să cerşească îndurare. 

— Taci - îi porunci Crixos, încet dar ameninţător. 
Nici o mişcare, de vrei să nu mori. 

Şi zece paloşe scânteietoare întăriră aceste 
cuvinte, arătând iscoadei că, de-ar încerca să scoată 
un sunet, într-o clipă ar fi trimis pe lumea cealaltă. 

— A!... Tu eşti negustorul de grâne, tu eşti 
sabinul care lasă fără socoteală sesterții pe mese? îl 
întrebă Crixos, cu o sumbră strălucire în ochii 
injectaţi. 

— Credeţi-mă, vitejilor, nu eu... - încercă să se 
apere tânărul, îngheţat de frică, vorbind cu glas 
tărăgănat. 

— Taci, fricosule! îi reteză vorbă un gladiator, 
lovindu-l zdravăn cu piciorul. 

— Stai, Eumacius - îl dojeni Crixos. Trebuie să-l 
lăsăm să vorbească, să ne spună pentru ce a venit 
aici şi cine l-a trimis. Şi, adresându-se aşa-zisului 
negustor de grâne, adăugă imediat: Aşadar, n-ai 
venit pentru afaceri de grâne, ci pentru a iscodi şi a 
trăda... 

— Să mă bată zeii atotputernici dacă nu spun 
adevărul... Mi s-a încredințat...  reîncepu 
nenorocitul, cu voce şovăitoare şi tremurată. 

— Cine eşti?... Cine te-a trimis aici? 

— Cruţaţi-mi viaţa... şi am să vă spun tot... Dar 
înduraţi-vă... fie-vă milă, lăsaţi-mi viaţa! 

— Hotărâm noi asta pe urmă... deocamdată, 
vorbeşte. 

— Mă numesc Silvius Cordenius Verres... Sunt 
grec... Am fost sclav... Acum sunt libert al lui Caius 
Verres. 

— Aha! Atunci ai venit aici la porunca lui! 

— Da, la porunca lui. 

— Dar cu ce i-am greşit lui Caius Verres? Ce-l 
face să ne urmărească şi să umble să ne denunțe? 
Căci dacă a căutat să descopere scopul adunărilor 

noastre secrete, avea, de bună seamă, gând să ne 
denunțe Senatului. 

— Nu ştiu! Despre asta... nu ştiu... - Tăgădui 
libertul lui Caius Verres, cu acelaşi tremur în glas. 

— Nu te mai preface, hai! Nu mai face pe prostul 
cu noi... Dacă ţi-a încredințat o misiune atât de 
delicată şi primejdioasă, înseamnă că Verres te-a 
crezut în stare s-o duci la bun sfârşit. Spune-ne tot 
ce ştii, şi bagă bine de seamă că, dacă ai să cauţi să 
ascunzi ceva, nu te vom ierta. 

Silvius Cordenius simţea că nu era de glumit cu 
aceşti oameni şi că se găsea numai la câţiva paşi de 
moarte. Atunci, aşa cum omul care se îneacă se 
prinde şi de un pai, se hotărî să fie sincer, pentru a- 
şi salva viaţa. 

Istorisi tot ce ştia. 

Cu prilejul ospăţului din Triclinium-ul lui 
Catilina, Caius Verres aflase că exista o Ligă a 
gladiatorilor, care pregătea o răscoală împotriva 
puterii romane. Nu-i veni însă a crede că oamenii 
aceştia curajoşi, care dispreţuiau moartea, ar fi 
putut renunţa atât de uşor la o acţiune de pe urma 
căreia, fără a avea ceva de pierdut, ar fi putut 
câştiga totul. Nu dăduse crezare asigurării date de 
Spartacus în seara aceea, în triclinium-ul lui 
Catilina, că gladiatorii renunţă definitiv la orice 
gând de răscoală. Dimpotrivă, Caius Verres rămase 
cu convingerea că acest complot continua să se 
întindă şi să se întărească pe ascuns şi că într-o 
bună zi, fără colaborarea patricienilor, gladiatori 
aveau să înalțe singuri steagul răscoalei. 

După ce chibzui îndelung ce să facă în această 
împrejurare, Caius Verres, om lacom de bani, care 
considera că pentru câştig este bun şi permis orice 
mijloc, se hotărî să pună la cale spionarea mişcării 
gladiatorilor, pentru ca, descoperind toate iţele 
complotului, să le denunțe Senatului. Nădăjduia că, 
drept recompensă, avea să obțină fie o însemnată 
sumă de bani, fie numirea ca guvernator al unei 
provincii, unde, sub scutul legilor, să se poată 

îmbogăţi jefuindu-i pe locuitori. Aşa obişnuiau să 
facă chestorii, pretorii şi preconsulii romani, știind 
bine că plângerile celor jefuiţi nu erau niciodată 
luate în seamă de venalul Senat roman, totdeauna 
gata să primească mită. 

Ca să-şi ajungă ţinta, Verres îi dăduse încă de o 
lună libertului său, Silvius Cordenius, sarcina de a-i 
spiona pe gladiatori, pentru a le afla planurile. 

Aşa că, de o lună încoace, Cordenius frecventa 
stăruitor toate speluncile, lupanarele, tavernele şi 
birturile din cartierele sărace ale Romei, care erau 
locurile de întâlnire preferate ale gladiatorilor. 
Trăgând mereu cu urechea, el strânsese unele 
dovezi şi, în cele din urmă, ajunsese la concluzia 
că, dacă într-adevăr exista un complot, căpetenia 
trebuia să fie Crixos. Începuse în consecinţă să-l 
urmărească pe Crixos. Deoarece aflase că Crixos 
este un obişnuit al tavernei Venerei Libitine, şase 
sau şapte zile în şir Silvius Cordenius vizitase 
regulat tavernă, câteodată chiar de două ori într-o 
zi. Prinsese astfel de veste că în seara aceea avea să 
aibă loc o adunare a şefilor de grupe, la care urma 
să ia parte şi Crixos, şi se hotărâse să recurgă la o 
stratagemă, şi anume că, în momentul când sosirea 
gladiatorilor avea să abată atenţia Lutaţiei Chioară, 
să se ascundă sub bancă. 

Când Silvius Cordenius isprăvi aceste mărturisiri 
făcute fragmentar şi incoerent, Crixos, care-l 
urmărise atent, tăcu un răstimp, apoi spuse cu glas 
rar şi liniştit: 

— Ştii că eşti un ticălos fără pereche? 

— Nu, nu mă socoti mai păcătos decât sunt, 
nobile Crixos, şi... 

— Nu, nu! Eşti un ticălos mult mai mare chiar 
decât pari la prima vedere. În ciuda mutrei tale de 
prostănac, eşti rafinat şi viclean, nu glumă. 

— Dar nu v-am făcut nimic rău... N-am făcut 
decât să îndeplinesc porunca stăpânului meu... 
Aveţi în vedere sinceritatea mea. Dat fiind faptul că 
mă jur pe toți zeii Olimpului şi ai Infernului să nu 

suflu nimănui, nici lui Verres, nimic din cele aflate, 
cred că mă puteţi cruța şi că aţi putea să mă lăsaţi 
să plec. 

— Nu te pripi, bunul meu Silvius, mai vorbim 
noi despre asta - îi răspunse Crixos în bătaie de joc. 
Făcu semn câtorva gladiatori să se apropie şi le 
spuse: Să mergem afară o clipă. leşi cel dintâi, 
strigând celor care rămăseseră înăuntru: Păziţi-l!... 
Nu-i faceţi nici un rău. 

Câţiva gladiatori îl urmară afară din tavernă. 

Se opriră pe ulicioară şi se strânseră în jurul lui 
Crixos, care-i întrebă: 

— Ce să facem cu acest ticălos? 

— Auzi, mai e întrebare? Exclamă Brezovir. 
Trebuie ucis ca un câine turbat. 

— A-I lăsa să plece - spuse un altul - sau a ne 
denunța singuri ar fi totuna. 

— Să-i lăsăm viaţa şi să-l ţinem prizonier undeva 
ar fi periculos - observă al treilea. 

— De altfel, unde l-am putea ascunde? Adăugă 
al patrulea gladiator. 

— Aşadar, să-l ucidem? întrebă Crixos, 
cercetându-şi din ochi tovarăşi unul câte unul. 

— E noapte. 

— Uliţa e pustie... 

— Să-l ducem în vârful dealului, în celălalt capăt 
al uliţei... 

— Mors sua, vita nostra - spuse Brezovir cu 
accent barbar, pronunţând aceste patru cuvinte 
latine de parc-ar fi rostit o sentinţă. 

— Da, nu se poate altfel - întări Crixos şi, după 
ce făcu un pas spre intrarea tavernei, se opri şi 
întrebă: Dar, de ucis, cine are să-l ucidă? 

Nu primi nici un răspuns. După o tăcere de 
câteva clipe, unul dintre gladiatori mormăi: 

— Să ucizi un om dezarmat, care nu se poate 
apăra... 

— Dacă ar avea măcar o sabie... - Gândi cu glas 
tare un altul. 

— Aş lua sarcina asta asupra mea, numai de-ar 
putea sau ar încerca măcar să se apere - adăugă 
Brezovir. 

— Dar să ucizi un om dezarmat... - Obiectă 
samnitul Torquatus. 

— Sunteţi viteji şi nobili, şi meritaţi să fiţi liberi! 
exclamă Crixos, mişcat. Pentru binele obştesc, e 
totuşi necesar ca unul din noi să-şi biruie dezgustul 
şi să execute sentinţa pe care o pronunţă, prin gura 
mea, tribunalul Ligii asupriților. 

Toţi plecară capul în semn de supunere. 

— De altfel - urmă Crixos - ce, el a venit oare să 
se bată cu noi cu arme egale, în luptă fățişă? Nu e 
decât o iscoadă! De nu l-am fi descoperit în 
ascunzătoarea lui, peste două ceasuri ne-ar fi trădat. 
Mâine am fi fost zvârliți cu toţii în închisoarea 
Mamertină şi, până în două zile, ne-ar fi răstignit pe 
cruce, pe câmpul lui Sessorius... 

— Aşa e, aşa e! întăriră câteva glasuri. 

— De aceea, în numele tribunalului Ligii 
asupriţilor, ordon lui Brezovir şi lui Torquatus să-l 
ucidă pe omul acesta. 

Cei doi plecară capul, apoi, urmându-l pe Crixos, 
se întoarseră în tavernă. 

Silvius Cordenius Verres continuase să dârdâie 
de spaimă așteptând să i se hotărască soarta. 
Fiecare minut 1 se păruse un veac. Acum îşi ridică 
privirile îngrozite asupra lui Crixos şi asupra 
tovarăşilor săi şi păli. Expresia lor nu prevestea 
nimic bun. 

— Fi, ce... - Se rugă el, cu lacrimi în glas - mă 
iertaţi? Îmi dăruiţi viaţa?... Eu... în genunchi, 
smerit, vă conjur pe viaţa părinţilor voştri, a 
mamelor voastre, pe viaţa celor scumpi vouă... 

— Crezi oare că mai avem mame şi taţi? întrebă 
lugubru Brezovir, al cărui chip se posomorâse şi 
devenise înfricoşător. 

— Ne-a mai rămas, crezi, vreunul din cei care ne 
erau dragi? Adăugă alt gladiator, cu ochii aprinşi de 
ură şi setoşi de răzbunare. 

— Ridică-te, mişelule! se răsti Torquatus. 

— Tăcere! strigă Crixos. Apoi, adresându-se 
hbertului lui Caius Verres, îi spuse: Vei merge cu 
noi. La capătul acestei ulicioare ne vom sfătui şi-ţi 
vom hotărî soarta. 

Făcu semn alor săi să-l scoată din tavernă pe 
Silvius Cordenius, căruia îi mai dăduse această 
ultimă rază de nădejde că nu cumva să trezească 
toată uliţa cu vaietele lui. Apoi ieşi urmat de 
gladiatorii care-l târau după ei pe libertul mai mult 
mort decât viu. Verres nu făcea nici o mişcare de 
împotrivire şi nu scotea nici un cuvânt. 

Un gladiator rămase în urmă pentru a plăti 
Lutaţiei socoteala. În învălmăşeala celor douăzeci 
de gladiatori care ieşeau, Lutaţia nici nu-l putu zări 
pe negustorul ei de grâne. 

La ieşirea din tavernă, gladiatorii apucară la 
dreapta, pornind la deal pe ulicioara murdară şi 
şerpuită care se termina tocmai lângă zidul cetății.. 
Ceva mai departe se afla un câmp deschis. 
Ajungând acolo, gladiatori se opriră. Silvius 
Cordenius se prăbuşi în genunchi şi începu să 
plângă, cerşind îndurarea gladiatorilor. 

Brezovir îi întrebă pe libert, care pierduse orice 
nădejde: 

— Vrei, ticălosule, să înfrunți cu arme egale pe 
vreunul din noi? 

— O, fie-vă milă!... Fie-vă milă!... Vă cer 
îndurare în numele fiilor mei... 

— Noi nu avem fii! strigă un gladiator. 

— Şi suntem osândiţi nici să nu avem vreodată! 
Urlă un altul. 

— Altceva decât să te ascunzi şi să iscodeşti nu 
ştii se mânie Brezovir. Nu ştiu să lupţi cinstit? 

— O, cruţaţi-mă!... Vă implor, cruţaţi-mi viaţa! 

— Atunci - răcni Brezovir - în Infern cu tine, 
laşulule! Şi înfipse pumnalul în pieptul libertului. 

Şi, urmându-l pe Brezovir, Torquatus samnitul îl 
mai lovi şi el de două ori pe cel căzut, strigând: 

— Și cu tine o dată piară toţi sclavii mişei şi 
necinstiţi! 

Îngrămădiţi în jurul muribundului, gladiatorii, 
întunecați la faţă şi gânditori, rămaseră parcă 
împietriți, urmărind în tăcere ultimele lui 
convulsiuni. 

Ca să şteargă urmele de sânge înainte de a se 
închega, Brezovir şi Torquatus înfipseră de câteva 
ori pumnalele în pământ, după care le puseră în 
teacă. Apoi, gravi şi tăcuţi, cei douăzeci de 
gladiatori o apucară pe uliţa pustie, îndreptându-se 
spre străzile mai animate ale Romei. 

Într-o seară, opt zile după întâmplările povestite 
mai sus, la ora primei făclii, intra în Roma, prin 
Poarta Capena, venind dinspre Via Appia, un 
călăreț înfăşurat într-o pelerină ce abia îl apăra de 
ploaia torențială care de câteva ore inunda străzile 
Romei. Atât călărețul cât şi calul său de rasă 
gâfâiau asudaţi şi obosiţi din cauza drumului lung 
ŞI erau acoperiţi de noroi din cap până în picioare. 

În curând, calul şi călăreţul ajunseră în Via Sacră 
şi se opriră în faţa locuinţei Euthybidei. Călărețul 
descălecă, apucă ciocanul de bronz de la poartă şi 
bătu cu putere de câteva ori. Îi răspunse imediat 
lătratul câinelui de pază, care nu lipsea din nici o 
casă romană. 

Câteva minute mai târziu, călăreţul auzi paşii 
grăbiţi ai portarului, care, alergând să deschidă 
poarta, poruncea câinelui să se astâmpere. 

— Zeii să te aibă în pază, bunul meu 
Hermogene. Sunt eu, Metrobius, vin de la Cume... 

— Fii binevenit!... 

— Sunt ud ca un peşte... Jupiter, stăpânul ploilor, 
a vrut să facă haz, arătându-mi ce bine-i merg 
stăvilarele... Cheamă, te rog, pe careva dintre 
servitori şi poruncește să adăpostească acest biet cal 
în grajdul hanului vecin şi să-i dea puţin ovăz. 

Portarul lipi degetul mijlociu al mâinii drepte de 
degetul cel mare şi apoi îl pocni în palmă - acesta 

era semnul cu care se chemau sclavii. Luând după 
aceea calul de căpăstru, îl pofti pe vizitator: 

— Intră, Metrobius! Doar cunoşti casa; ai s-o 
găseşti lângă galerie pe Aspasia, una din sclavele 
stăpânei. Ea o va înştiinţa pe stăpâna de sosirea ta. 
De cal am eu grijă: fac cum ai poruncit. 

Metrobius trecu pragul, ţinându-se cu grijă să nu 
alunece, fiindcă ar fi fost semn rău dacă ar fi 
alunecat. Intră în vestibul, unde, la lumina unei 
lămpi de bronz, atârnată de tavan, citi pe pardoseala 
de mozaic inscripţia obişnuită: Sa/ve”. Dintr-o 
colivie agăţată în perete, după obiceiul vremii, un 
papagal începu şi el să repete acest salut, 
întimpinând astfel oaspetele. 

După ce trecu prin vestibul şi atrium, Metrobius 
ajunse în coridorul cel lung şi porunci sclavei s-o 
înştiinţeze pe Euthybida de sosirea sa. 

Curtezana se afla în camera înmiresmată de 
parfumuri şi împodobită cu mobilă scumpă care îi 
servea drept cameră de primire în timpul iernii. 
Ascultă declaraţiile de dragoste ce i le făcea un 
tânăr, aşezat la picioarele ei. Euthybida îl alinta, 
jucându-se cu mâna prin părul lui moale şi negru, 
iar el, cu pâlpâiri pătimaşe în priviri, îi vorbea 
despre sentimentele sale. Tânărul era Titus 
Lucretius Carus. 

Pătruns încă din copilărie de învăţătura lui 
Epicur, el înfăptuia în viaţă preceptele acestuia, 
ferindu-se să aspire la pasiuni intense şi adânci. 

„Dorinţi care mocneau în el îşi ațitau din nou 
văpaia, 

Atunci când spre râvnita ţintă cumplite patimi îl 
mânau.” 

El căuta dragostea capricioasă şi trecătoare. 

.. „săgețile iubirii noi să o alunge pe cea veche.” 

Aceste precepte însă nu l-au împiedicat să moară 
la patruzeci şi patru de ani, sinucigându-se, după 
toate aparențele, din pricina unui amor neîmpărtăşit 
şi deznădăjduit. 

Lucretius era un tânăr atrăgător, foarte talentat şi 
bogat, care nu precupeţea nimic când era vorba de 
plăcerile lui. Venea adesea să petreacă câteva 
ceasuri în casa Euthybidei. Euthybida îl primea pe 
acest oaspete spiritual şi plăcut cu mai multă 
amabilitate decât pe alții. 

— Mă iubeşti, deci? Insista şăgalnic curtezana, 
continuând să se joace cu părul lui. Nu te-ai plictisit 
de mine? 

— Nicidecum, te iubesc din ce în ce mai mult. 
Dragostea e singurul bun care, pe măsură ce-l 
dobândeşti, nu-ţi potoleşte focul inimii, ci, 
dimpotrivă, îl aţâţa. 

Se auzi un ciocănit uşor în ușă. 

— Cine-i? întrebă Euthybida. 

Cu glas scăzut, Aspasia anunţă: 

— A sosit Metrobius de la Cume... 

— Ah! exclamă Euthybida, ridicându-se în grabă 
de pe pat, bucuroasă şi cu faţa îmbujorată. A 
sosit!... Condu-l în exedră... Vin imediat. 

Apoi, adresându-i-se lui Lucretius, stărui vorbind 
repede şi întretăiat, dar cu accent rugător: 

— Aşteaptă-mă... Mă întorc îndată. Dacă veştile 
ce-mi aduce omul acesta sunt cele pe care le aştept 
cu nerăbdare de opt zile, şi dacă răzbunându-mă 
cum doresc am să-mi astâmpăr astă-seară ura... voi 
fi voioasă, şi din această voioşie o parte se va 
revărsa asupra ta. 

După ce rosti aceste cuvinte, Euthybida, adânc 
tulburată, părăsi camera de primire, lăsându-l pe 
Lucretius într-o stare de uimire amestecată cu 
nemulțumire şi curiozitate. 

După ce clătină puţin din cap, tânărul începu să 
se plimbe în sus şi în jos prin cameră, adânc 
îngândurat. 

Afară se pornise furtună. Fulgerele, din ce în ce 
mai dese, umpleau camera cu reflexe sinistre, 
tunetele bubuiau asurzitor, zguduind casa; şi în 
răstimpul dintre bubuiturile tunetului se auzea 
răpăitul neobişnuit de violent al grindinii şi al ploii. 

Un vânt aprig de miazănoapte, dezlănţuit cu furie, 
sufla şuierând strident pe la ferestre şi prin toate 
crăpăturile. 

Cu un zâmbet uşor ironic, tânărul murmură: 

— Jupiter, zeul mulţimii, se delectează arătându- 
şi puterea de distrugere. 

După ce se mai plimbă încă un timp prin cameră, 
Lucretius se aşeză pe pat şi, parcă dăruindu-se cu 
totul senzaţiilor provocate de lupta elementelor 
dezlănţuite, luă de pe un scrin mic şi elegant o 
tabulă cerată şi începu să scrie repede ceva cu un 
beţişor de argint cu vârful de fier. 

Între timp, Euthybida trecuse în exedră, unde o 
aştepta Metrobius, care-şi scosese pelerina şi-i 
cercetă cu părere de rău găurile. Curtezana strigă 
sclavei, care dădea să iasă: 

— Hai, înteţeşte focul şi scoate veşminte uscate, 
de schimb, pentru Metrobius al nostru, apoi 
pregăteşte în triclinium o cină bună. 

Pe urmă, întorcându-se repede către Metrobius, îl 
întrebă: 

— Fi, ce-ai făcut, dragul meu Metrobius?... Mi- 
ai adus veşti bune? 

— Da, veşti bune de la Cume, dar cât se poate de 
proaste din drum. 

— Văd, văd bine, sărmanul meu Metrobius. Stai 
Jos aici, mai aproape de foc - îl pofti ea, împingând 
bancheta aproape de cămin - şi spune-mi repede 
dacă ai pus mâna pe dovezile dorite. 

— Aurul, cum ştii şi tu, preafrumoasă Euthybida, 
i-a deschis lui Jupiter porțile de bronz ale turnului 
Danaer'”... 

— Nu mai trăncăni atâta!... Eşti ud până la piele, 
şi tot nu ţi-a trecut pofta de peroraţii? 

— Am cumpărat cu bani o sclavă şi, printr-o 
găurică făcută în uşă, l-am văzut de câteva ori pe 
Spartacus intrând în camera Valeriei pe la cântatul 
cocoşilor. 

—  Ajutaţi-mă, o, zei ai Infernului! strigă 
Euthybida, transfigurată de o bucurie sălbatică. 

Şi ca o tigroaică înfuriată începu să-l scuture pe 
Metrobius, întrebându-l, cu faţa schimonosită, cu 
glasul întretăiat, sufocată: 

— Şi.. în fiecare zi... aşa... neruşinaţii 
necinstesc... nobilul nume... al lui Sulla? 

— În focul patimii lor, cred că n-au lăsat să 
treacă nici o zi, nici chiar zilele nefaste. 

— O, ce zile negre vin acum pentru ei! Zeilor 
Infernului voi hărăzi capetele lor blestemate! strigă 
Euthybida, triumfătoare. 

Făcu apoi o mişcare către uşă, dar se opri şi, 
întorcându-se către Metrobius, adăugă: 

— Schimbă-ţi veşmintele, apoi pofteşte să iei o 
gustare şi aşteaptă-mă în triclinium. 

Trecând în încăperea rezervată oaspeţilor, ca să- 
şi schimbe veșmintele ude, bătrânul comediant îşi 
zise: „Nu prea am chef să mă amestec într-o treabă 
care ar putea să iasă prost”. 

După ce îmbrăcă alte haine şi intră în triclinium, 
unde-l aştepta o masă îmbelşugată şi vin de Falern, 
bătrânul comediant se strădui să dea uitării 
blestemata călătorie ce făcuse şi să gonească 
presentimentul că-l pândeşte o mare şi iminentă 
nenorocire. 

Nici nu apucase să-şi astâmpere foamea, şi iată 
că în triclinium îşi făcu apariţia Euthybida, palidă, 
dar calmă, ţinând în mână un sul de papirus de cea 
mai bună calitate. Sulul era învelit într-o foiţă de 
pergament, împodobită pe dinafară cu roşu de 
miniu, având marginile îndoite şi lipite cu ceară şi 
purtând, legată cu un şnur de in, pecetea inelului 
Euthybidei. Pecetea reprezenta chipul Venerei 
ieşind din spuma mării. 

Metrobius, întrucâtva tulburat de apariţia femeii, 
întrebă: 

— Dar... preafrumoasă Euthybida, aş fi dorit... aş 
fi vrut... Cui îi este adresată scrisoarea? 

— Mai întreb1?... Lui Lucius Cornelius Sulla. 

— Ah, copila mea, jur pe masca zeului Momus 
că n-ar trebui să ne pripim cu hotărârile noastre... 

— Cu hotărârile noastre?... Dar ce amestec ai tu 
în treaba asta?... 

— Ajută-mă, preabunule Jupiter!... Ce ne facem 
dacă Sulla are să se supere că ne amestecăm în 
treburile lui?... Dacă, în loc să se mânie pe 
consoarta lui, o să se facă foc şi pară pe 
denunțători?... Şi dacă ceea ce ar fi şi mai rău, dar 
este cel mai probabil, Sulla are să se supere şi pe 
consoartă şi pe denunţător? 

— Dar ce mă priveşte pe mine asta? 

— Bine, dar... adică... uite... fetiţa mea... mânia 
lui Sulla, dacă pentru tine nu înseamnă nimic... 
pentru mine înseamnă foarte mult... 

— Dar cui îi pasă de tine? 

— Mie, mie, preafrumoasă Euthybida, scumpă şi 
oamenilor şi zeilor, mie îmi pasă, deoarece mă 
iubesc tare mult pe mine însumi! Protestă 
Metrobius, cu căldură. 

— Dar n-am pomenit de fel numele tău... şi tu ai 
să rămâi cu totul străin de toate câte se vor 
întâmpla. 

— Înţeleg... foarte bine... însă, vezi tu, fetiţa 
mea, de mai bine de treizeci de ani sunt prieten 
intim cu Sulla. 

— O, ştiu acest lucru... eşti chiar mai intim 
prieten cu el decât e compatibil cu bunul tău 
renume. 

— Asta n-are nici o legătură... Eu cunosc fiara 
asta... adică omul ăsta... şi ştiu că, în ciuda 
prieteniei ce ne leagă de atâția ani, este perfect 
capabil să-mi sucească gâtul ca unui pui de găină... 
Şi sunt convins că, după ce-mi va suci gâtul, are să 
poruncească să fiu înmormântat cu cea mai mare 
pompă, şi că cincizeci de gladiatori să se lupte în 
jurul rugului meu. Dar dacă s-ar întâmpla una ca 
asta, din nefericire pentru mine, n-aş mai fi în stare 
să mă delectez la acest spectacol. 

— Nu-ţi fie frică, nu-ţi fie frică - îl linişti 
Euthybida - n-o să ţi se întâmple nici o nenorocire. 

Un sclav gata de călătorie intră în clipa aceea în 
triclinium. 

— Ține bine minte instrucțiunile mele, Demofil, 
şi nu te opri nicăieri până la Cume. 

Sclavul luă papirusul din mâna Euthybidei, îl 
strecură între tunică şi cămaşă şi, după ce-l legă cu 
o sfoară în jurul mijlocului, făcu o plecăciune în 
faţa stăpânei sale, se înfăşură în pelerină şi ieşi. 

Metrobius începu iarăşi să vorbească despre 
temerile sale. Euthybida căuta să-l liniştească. 
După ce-i făgădui că are să stea de vorbă cu el a 
doua zi, ca părăsi triclinium-ul şi se întoarse în 
camera de primire. Acolo, ţinând în mina tabula 
cerată, Lucretius se pregătea să recitească cele 
scrise. 

— Iartă-mă, am fost nevoită să te las singur mai 
mult decât aş fi vrut... Dar văd că nu ţi-ai pierdut 
timpul. Citeşte-mi versurile, căci imaginaţia ta nu 
se poate exprima decât în versuri... şi numai în 
versuri minunate. 

— Aceste versuri mi le-ai inspirat atât tu, cât şi 
furtuna care bântuie afară. De aceea trebuie să ţi le 
citesc... Furtunii 1 le voi spune în drum spre casă. 

Al mărilor vânt furios înalță năvalnic talazul 

Şi năruie grele corăbii, şi norii de plumb îi 
alungă; 

Vârtejuri pe câmp ei roteşte în goană nebună, 
urcând, 

Şi trunchiuri puternice frânge, şi culmi ne-ntinate 
răzbate, 

Iar norii se sparg din senin - îi smulge cel vifor 
prădalnic; 

Cu vuiet turbat ameninţă cotropitoarea-i năvală.. 


Dar poate că vântu-i făptură, de noi niciodată 
văzută, 

Ce-ntinderi şi ape ridică, cu mare şi groaznică 
Zarvă. 

Iar norii se sparg din senin - îi smulge cel vifor 
prădalnic, 

Şi mătură totul în cale-i neostoitul puhoi. 
Aşa ne apare că-i apa, deşi din fire-i domoală... 


Când, iată, e fluviu puternic, umflat de năvalnice 
ploi, 

Şi-i nestăvilită viitoare, ce din înalt se prăvale, 

Purtând ale codrilor ramuri, mânând şi vânjoşu 
copaci 

Nu-s punți să înfrunte ăst iureş. 


Gonesc tulburate puhoaie 

Şi zdruncină poduri din bârne, smulgând ale lor 
temelii. 

Apoi, în muget sălbatic de ape ce-şi duc 
pustiirea, 

Pornesc bolovani la vale. Căci stavilă nu-i 
nicăieri. 

Şi, vezi, la fel e furtună. Porneşte-n cumplita ei 
goană 

Și iară şi iar biciuieşte. Cumplit volburoasa-i 
suflare 

Totul cuprinde şi poartă departe-n năprasnic 
vârtej. 

Euthybida era, după cum am mai spus, grecoaică 
şi nu putea să nu se entuziasmeze de vigoarea şi 
eleganța acestor versuri, mai ales că limba latină 
era încă săracă şi, cu excepția lui Ennius, Plaut, 
Luciliu şi 'Terenţiu, nu avea poeți renumiți. 

În cuvinte pline de avânt, Euthybida îi împărtăşi 
lui Lucretius admiraţia ei. Ridicându-se pentru a-şi 
lua rămas bun, poetul îi răspunse, zâmbind: 

— Pentru încântarea ce ai resimţit-o, te rog să-mi 
dăruieşti această tabulă cerată, pe care o iau cu 
mine... 

— Te rog să mi-o aduci însă înapoi îndată ce vei 
fi copiat versurile pe papirus. 

După plecarea lui Lucretius, Euthybida, însoțită 
de Aspasia, se retrase în camera ei de culcare, 
dorind să chibzuiască asupra celor puse la cale şi să 
guste voluptatea răzbunării. Spre marea ei uimire, 

plăcerea răzbunării pe care o dorise cu atâta patimă 
se dovedi însă a fi mai puţin dulce decât se 
aşteptase; 1 se părea de neînțeles că simţea o 
satisfacţie atât de slabă. 

Cumpăni asupra celor ce scrisese şi asupra 
urmărilor probabile ale scrisorii ei. Cine ştie, poate 
că, în turbarea lui, Sulla avea să-şi stăpânească 
mânia până noaptea târziu, ca să-i pândească şi să-l 
prindă îmbrăţişaţi, după care urma să-i dea morţii 
pe amândoi. 

Gândul că în curând avea să primească vestea că 
Valeria, matroana îngâmfată şi sigură de ea, care 
privea de sus, deşi ea însăşi nu era tocmai nepătată, 
murise acoperită de ruşine, gândul că avea să audă 
de moartea acestei femei ipocrite şi mândre îi 
umplea inima de bucurie şi-i alina chinurile 
geloziei, care continuau s-o tortureze. 

Altele erau însă sentimentele FEuthybidei în 
privinţa lui Spartacus. Se  ostenea să-l 
dezvinovăţească şi să-l scuze, şi 1 se părea că bietul 
trac era mult mai puţin vinovat decât Valeria. 
Spartacus nu era de fapt decât un sărman rudiar, pe 
care soţia lui Sulla, şi slută de-ar fi fost, era firesc 
să-l fascineze mai mult chiar decât o zeiţă. Valeria, 
această femeie depravată, îl aţâţa probabil cu 
mângâieri, îl fermeca şi-l ispitea în aşa fel, că bietul 
de el nu mai putea să-i reziste... Aşa s-o fi întâmplat 
în realitate. Altfel cum ar fi putut cuteza un 
gladiator oarecare să-şi ridice privirea obraznică 
până la soţia lui Sulla? Afară de asta, o dată ce 
cucerise dragostea unei femei ca Valeria, era firesc 
ca sărmanul Spartacus să fie atât de copleşit, încât 
nici să nu mai poată visa la dragostea alteia. De 
aceea, Euthybidei începu să i se pară că, pentru 
Spartacus, moartea ar fi o pedeapsă nemeritată. 

Frământata de sentimente atât de diferite şi 
contradictorii, Euthybida nu putea să adoarmă şi se 
întorcea când pe o parte, când pe alta. Totuşi aţipise 
câte puţin, istovită de oboseală. 

Deodată, Euthybida sări jos din pat cu un urlet de 
groază, şi, plină de mâhnire, strigă sacadat: 

— Nu... nu, Spartacus, pe tine n-am să te ucid... 
Ea să moară... Tu însă n-ai să mori! 

Era cutremurată de visul care, într-un răstimp de 
somnolență, se înfiripase în jurul gândului ce 
pusese stăpânire pe conştiinţa ei. În acest vis îi 
apăruse chipul lui Spartacus în agonie, cerându-i 
îndurare. 

Sări jos din pat, îşi aruncă pe umeri o pelerină 
mare, albă, şi o strigă pe Aspasia, căreia îi porunci 
să-l trezească îndată pe Metrobius. 

Nu vom descrie eforturile depuse de Euthybida 
pentru a-l convinge pe comediant că era neapărat 
necesar să pornească imediat, să-l ajungă pe 
Demofil din urmă şi să împiedice astfel că 
scrisoarea pe care o trimisese cu trei ceasuri mai 
înainte să ajungă în mâinile lui Sulla. 

Ostenit de călătoria din ajun, Metrobius dormea 
un somn adânc, atât din cauza cantităţii de vin ce 
băuse, cât şi din cauza căldurii plăpumilor de puf. 
Ca să-l gătească de drum au fost necesare mai bine 
de două ceasuri şi au trebuit puse în mişcare toată 
arta şi toate farmecele Euthybidei. 

— Demofil are un avans de cinci ceasuri asupra 
ta - îi spuse Euthybida comediantului. Pentru a-l 
ajunge trebuie nu să goneşti, trebuie să zbori cu 
calul tău... 

— Da, dacă armăsarul meu ar fi Pegas, cu 
siguranţă că l-aş face să zboare... 

— La urma urmei, va fi mai bine şi pentru tine... 

La scurtă vreme după aceea, câţiva dintre fiii lui 
Quirinus fură treziți din somn de tropotul unui cal 
care gonea în galop turbat. După ce urmăriră un 
timp tropotul care se depărta, se înveliră mai bine 
în plăpumile lor şi, răsfățindu-se la căldură, se 
simțeau parcă şi mai bine la gândul că la acea oră 
din noapte mulți nenorociţi se mai aflau sub cerul 
liber, în câmp sau la drum, înfruntând sălbaticele 
rafale ale vântului care şuiera ascuţit. 

CAPITOLUL VII. CUM MOARTEA A 
LUAT-O ÎNAINTEA LUI DEMOFIL ŞI A 
LUI METROBIUS 


Călătorul care, părăsind Roma prin Poarta 
Capena şi urmând Via Appia, iar după ce ajungea la 
Capua cotea spre Cume, avea în faţă o privelişte de 
o frumuseţe încântătoare. Privirea lui cuprindea 
dealuri acoperite cu păduri de măslini şi portocali 
în floare, cu livezi şi cu vii, precum şi câmpii 
încărcate de rod auriu şi lunci verzi, fragede, pe 
care păşteau numeroase cirezi de vaci şi turme de 
oi. Dincolo de aceste pajişti înmiresmate era 
litoralul, de-a lungul căruia se întindeau, semănate 
ca prin farmec, la mici intervale, Liternum, 
Misenum, Cume, Baie, Puteoli, Neapolis, 
Herculaneum şi Pompei, temple şi vile măreţe, 
terme minunate, pădurici încântătoare, numeroase 
sate şi lacuri. Mai încolo, marea liniştită şi albastră 
se răsfăța între malurile care parcă o îmbrăţişau 
drăgăstos. În sfârşit, în depărtare, pe mare, se zărea 
o salbă de insulițe fermecătoare: Ischia, Procida, 
Nisida şi Capri, împodobite cu terme şi vile şi 
având o vegetaţie îmbelşugată. Această feerică 
panoramă era luminată de un soare strălucitor şi 
mângâiată de suflul unei adieri blânde şi călduţe. 

Nu e de mirare că pe atunci această privelişte 
încântătoare dăduse naştere credinţei că aici îi 
aştepta pe morţi Charon, luntraşul, cu barca lui, 

pentru a-i duce din lumea aceasta spre câmpiile 
Elisee. 

Cume era situat, parte pe cele două versante 
dinspre mare ale unei coline, unul alungit şi altul cu 
pantă dulce, parte în şesul de pe malul mării. Era un 
oraş bogat şi foarte populat şi una din localitățile 
cele mai frecventate. Aici se adunau în timpul 
sezonului de băi numeroşi patricieni romani. lar cei 
care aveau vilele pe litoral veneau bucuroşi să-şi 
petreacă aici şi o parte din toamnă şi din primăvară. 

Cume oferea tot confortul şi toate distracțiile pe 
care le putea pune la dispoziție Romă pe vremea 
aceea bogătaşilor şi oamenilor celor mai de vază. 
Erau la Cume şi porticuri, şi bazilici, şi foruri, şi 
circuri, şi un grandios amfiteatru, ale cărui ruine se 
păstrează până în ziua de azi, iar sus, pe colină, pe 
Acropole, se ridica un splendid templu închinat 
zeului Apolo, unul din cele mai frumoase şi mai 
bogate temple din întreaga Italie. 

Nu departe de Cume, sus, pe un deal frumos, de 
unde se vedea tot malul mării şi golful, era aşezată 
luxoasă şi monumentala vilă a lui Lucius Cornelius 
Sulla. 

Tot ce putuse născoci ambiția, originalitatea şi 
fantezia bogată a lui Sulla fusese îngrămădit în 
această vilă. Vila se întindea până la marginea 
mării, unde Sulla poruncise să se zidească un bazin 
special pentru creşterea peştilor, care erau îngrijiţi 
cu deosebită atenţie. 

Locuinţa propriu-zisă se putea compara cu cele 
mai somptuoase case din Roma. 

Clădirea fermelor, care era în întregime 
îmbrăcată în marmură, avea cincizeci de 
compartimente pentru băi calde, călduţe şi reci. În 
jurul vilei se aflau sere cu flori, pavilioane pentru 
păsări şi crânguri împrejmuite cu garduri vii, unde 
trăiau în libertate cerbi şi căprioare, vulpi şi vânat 
de tot soiul. 

Cu două luni mai înainte de evenimentele 
descrise aici, fiorosul şi atotputernicul dictator al 

Romei se retrăsese în locul acesta încântător, dorind 
să trăiască izolat şi liniştit, ca un cetățean oarecare. 

Aici îşi petrecea zilele cugetând şi scriind 
„Comentariile” sale, pe care avea să le dedice 
bunului şi bogatului său prieten Lucius Licinius 
Lucullus, care, în acel timp, conducea vitejeşte 
războiul împotriva lui Mitridate. Faima acestui 
Lucullus a ajuns până în zilele noastre, deşi era 
renumit nu atât pentru vitejiile şi izbânzile sale, cât 
pentru imensele sale bogății şi pentru luxul rafinat 
cu care se înconjura. 

Sulla îşi petrecea nopțile la vila sa, în orgii 
gălăgioase şi destrăbălate, şi razele soarelui de 
dimineaţă îl găseau întins pe patul de ospăț, beat şi 
somnoros, înconjurat de mulțimea mimilor, 
bufonilor şi comedianţilor, tovarăşii săi obişnuiţi de 
petrecere. 

La trei zile după întâmplările povestite la 
sfârşitul capitolului precedent, Sulla porunci să se 
pregătească un ospăț nocturn în triclinium-ul 
dedicat lui Apolo din Delfi, care era cel mai mare şi 
mai fastuos din cele patru triclinii ale uriaşului său 
palat de marmură. 

Aici, în triclinium-ul lui Apolo, la lumina 
făcliilor ce ardeau în toate colţurile, în atmosfera 
parfumată de  mireasma florilor, în mijlocul 
ispititoarelor dansatoare pe jumătate goale, care 
surâdeau voluptos, şi în sunetul voios al flautelor, 
lrelor şi țiterelor, ospăţul degenera repede într-o 
orgie dintre cele mai desfrânate. 

În vasta sală a triclinium-ului, în jurul mesei, 
erau nouă paturi de ospăț, pe care şedeau, sprijiniți 
în coate, douăzeci şi şase de invitaţi. Un singur loc 
era neocupat, locul lui Metrobius, favoritul lui 
Sulla, care lipsea. 

Îmbrăcat în veşminte de ospăț, albe ca zăpada, şi 
încununat cu trandafiri, fostul dictator ocupa locul 
din mijloc pe patul aşezat în capul mesei, având 
alături pe cel mai bun prieten al său, pe actorul 
Quintus Roscius, care era regele ospăţului. 

Râsul vesel, expansivitatea şi mai ales frecvenţa 
lbaţiunilor pe care le făcea păreau să indice că 
Sulla petrece din toată inima şi nici o grijă nu-i 
chinuie sufletul. 

Observându-l însă mai cu luare-aminte, s-ar fi 
putut vedea cu uşurinţă că, de patru luni de zile, 
Sulla îmbătrânise, slăbise şi devenise şi mai 
respingător. Abcesele sângerânde ce-i acopereau 
faţa se înmulțiseră; părul îi albise de tot; tristeţea, 
slăbiciunea şi suferința care se oglindeau în toată 
făptura lui erau rezultatul insomniilor la care era 
condamnat de cumplita boală ce-l mistuia. 

Pătrunzătorii lui ochi  albaştri-cenuşii mai 
reflectau totuşi vigoare şi energie. Încordându-şi 
voinţa, Sulla se străduia să ascundă celor din jur 
chinurile insuportabile care-l torturau. Uneori, mai 
ales în timpul orgiilor, izbutea să pară ca şi cum ar 
fi uitat de boală. 

— Hai, povesteşte, Pontianus - insistă Sulla, 
adresându-se unui patrician din Cume - povesteşte 
ce-a spus Granius. 

— Dar nu ştiu ce-a spus Granius - încercă să se 
eschiveze patricianul, fâstâcindu-se şi pălind subit. 

— Am o ureche fină, ştii bine, Pontianus - îi 
reproşă Sulla cu glas liniştit, însă cu sprâncenele 
încruntate ameninţător. Am auzit tot ce i-ai spus lui 
Elius Lupercus. 

— Nu, nu - ripostă stânjenit Pontianus - crede- 
mă... norocosule şi atotputernicule dictator. 

— [-ai spus totuşi aceste cuvinte: „Când i s-a 
cerut să plătească o amendă aplicată de Sulla, 
Granius, edilul în funcțiune la Cume, a refuzat, 
spunând că...” Ajuns aici, ţi-ai ridicat privirea spre 
mine şi, observând că te-am auzit, te-ai întrerupt. 
Te rog acum să-mi repeți exact, cuvânt cu cuvânt, 
ce-a spus Granius. 

— Dar, dă-mi voie, o, Sulla, tu cel mai mare 
dintre romani... 

— N-am nevoie de laudele tale! exclamă Sulla, 
înălțându-se puţin pe patul său de ospăț şi bătând 


131 


energic cu pumnul în masă. Linguşitor ticălos! 
Lăudă mi-am scris-o singur în analele consulare cu 
faptele mele eroice şi cu triumfurile mele. N-am 
nevoie să mi le repeţi tu, coţofană limbută ce eşti! 
Ce-a spus Granius, asta doresc să ştiu, şi tu ai să-mi 
repeţi ce-a spus! De nu, jur pe harpă divinului 
Apolo, protectorul meu, pe viaţa lui Lucius 
Cornelius Sulla, că ai să-mi îngraşi grădina de 
zarzavaturi cu hoitul tău. 

Invocând numele zeului pe care şi-l alesese ca 
protector cu mulți ani în urmă, Sulla strânse cu 
mâna dreaptă o mică statuetă de aur reprezentându- 
l pe Apolo, pe care o adusese din templul de la 
Delfi. Purta aproape totdeauna această statuetă la 
gât, atârnată de un lanţ de aur lucrat cu măiestrie. 

Auzind acest jurământ solemn, cei prezenţi, care- 
| cunoşteau bine pe Sulla, păliră şi se uitară unul la 
altul speriaţi. Muzica şi dansurile încetară, şi în 
locul zgomotului şi veseliei de până atunci se lăsă o 
tăcere mormântală. 

Bâlbâindu-se de frică, nefericitul Pontianus 
mărturisi imediat: 

— Granius a spus: „Nu plătesc acum, pentru că 
Sulla are să se prăpădească în curând şi voi fi 
scutit de plată”. 

— Aha!... răcni Sulla, a cărui faţă surescitată şi 
congestionată deveni dintr-o dată albă de mânie. 
Aha!... Granius aşteaptă cu nerăbdare moartea 
mea?... Bravo, Granius!... Aşa şi-a făcut el 
socoteala... Sulla tremura, căutând să-şi stăpânească 
furia care scânteia în ochii lui. E clarvăzător! Toate 
le prevede!... 

Se întrerupse o clipă şi, după ce pocni din degete, 
strigă: 

— Chrysogonos!. Apoi, cu o voce înfricoşătoare, 
adăugă: Vom vedea dacă nu se înşală cumva în 
socotelile sale. 

Chrysogonos, libertul şi confidentul lui Sulla, se 
apropie de fostul dictator, care îi şopti o poruncă. 

Chrysogonos îi răspunse plecând capul şi se 
îndreptă spre uşă. Sulla strigă după el: 

— Mâine! Apoi, întorcându-se vesel către 
oaspeţi, şi ridicându-şi cupă plină cu Falern, 
exclamă: Ei!... Ce-i cu voi? Ce-aţi amuţit şi ați 
adormit aşa?... Pe toți zeii Olimpului, oi fricoase ce 
sunteţi, s-ar zice că asistați la ospăţul meu de 
înmormântare! 

— Să ne ferească zeii de asemenea gânduri! 

— Noroc să-ţi dea Jupiter, şi Apolo să te aibă în 
paza lui! 

— Să trăieşti ani mulţi, atotputernice Sulla! 
strigară în cor numeroşi oaspeţi, ridicându-şi cupele 
pline cu Falern spumos. 

— Să bem pentru sănătatea şi gloria lui Lucius 
Cornelius Sulla Felix! exclamă Quintus Roscius, cu 
vocea lui clară şi sonoră, ridicând cupa. 

Însuşindu-şi urarea lui Roscius, toţi cei prezenţi 
goliră cupele. Sulla, descreţindu-se la faţă, îi 
mulţumi lui Roscius, îmbrăţişându-l, apoi strigă 
muzicanţilor şi comedianţilor: 

— Ce păziţi voi acolo, măscăricilor?... De nimic 
nu sunteţi buni, decât să-mi beţi vinul de Falern... 
Dar-ar somnul veşnic peste voi, netrebnici 
blestemaţi! 

Nici nu contenise bine Sulla cu înjurăturile - 
Sulla vorbea aproape întotdeauna grosolan - că 
muzicanți şi prinseră a cânta şi, împreună cu 
comedianţii şi dansatoarele, începură un dans în 
care mişcările comice se împleteau cu gesturile 
obscene. 

După încheierea dansului, sclavii aduseră un 
vultur cu pene cu tot, de parcă ar fi fost viu, şi-l 
aşezară pe masa din mijloc, în dreptul căreia erau 
culcaţi Sulla şi Roscius. În ciocul vulturului era 
prinsă o cunună de lauri cu panglică purpurie, pe 
care erau înscrise cu litere de aur următoarele 
cuvinte: Syllae Felici, Epaphrodito, adică: „Lui 
Sulla cel norocos, favoritul Venerei”. Porecla de 

„Epaphrodit” era din cele mai plăcute urechilor lui 
Sulla. 

Salutat de oaspeţi cu ropote de aplauze, Roscius 
scoase cununa din ciocul vulturului şi o întinse 
Attiliei luventina, o frumoasă libertă a lui Sulla, 
care şedea alături de acesta. Împreună cu câteva 
femei din Cume, şi ele culcate pe paturile de ospăț, 
alături de invitaţi, Attilia luventina constituia una 
din principalele atracţii ale petrecerii. 

Attilia luventina aşeză această cunună de lauri 
peste cunună de trandafiri care împodobea fruntea 
lui Sulla, proclamând cu glas suav: 

— Ție, favorit al zeilor, ție, imperator invincibil, 
îți este hărăzită de admiraţia lumii întregi această 
cunună de lauri. 

Sulla spintecă cu cuțitul pieptul şi pântecele 
vulturului, unde găsi o mulţime de ouă, pe care le 
împărți invitaţilor, înăuntru fiecărui ou se afla, într- 
un sos galben, piperat, câte un sitar fript. 

Ceva mai târziu se aduse la masă o tortă enormă, 
a cărei glazură, din unt şi miere, imita cu o precizie 
uimitoare coloanele dispuse simetric, în cerc, ale 
unui templu. În clipa când torta fu tăiată, un stol de 
vrăbii, care număra atâtea vrăbii citi invitaţi erau, 
îşi luă zborul din interiorul tortei. Fiecare vrabie 
purta o panglicuţă în jurul gâtului, şi de panglicuţă 
atârna un dar cu numele invitatului căruia îi era 
destinat. 

Această surpriză pregătită de iscusitul bucătar al 
lui Sulla fu întâmpinată cu aplauze şi râsete. 
Zgomotul, țipetele şi larma provocate de urmărirea 
vrăbiilor, care zadarnic căutau o ieşire din 
triclinium, se  prelungiră multă vreme. 
Desprinzându-se pentru o clipă din dezmierdările 
Iuventinei, Sulla puse capăt tărăboiului, strigând: 

— E1!... Astă-seară sunt bine dispus şi vreau să 
vă ofer, vouă şi mie, un spectacol cum nu se vede 
prea des la petreceri... Ascultaţi... scumpii mei 
prieteni... Aţi vrea să asistați la o luptă de gladiatori 
chiar aici? 

— Da, da, desigur! răspunseră în cor cincizeci de 
voci, deoarece nu numai oaspeţii, ci şi ţiteraşii şi 
dansatoarele aveau mare slăbiciune pentru luptele 
de gladiatori. 

Entuziasmaţi, țiteraşii şi dansatoarele răspunseră 
ŞI ei „da”, uitând că nu lor le era adresată 
întrebarea. 

— Da, da, vrem gladiatori!... Gladiatori!... 
Trăiască Sulla... Sulla cel mărinimos! 

Scurt timp după aceea îşi făcură apariţia în sală 
zece gladiatori. Cinci erau în costum trac, iar 
ceilalți cinci în costum samnit. 

— Dar Spartacus unde e? îl întrebă Sulla pe 
Chrysogonos. 

— N-a fost găsit la şcoală; se vede că e la sora 
lui. 

Tocmai în acea clipă Spartacus intră în 
triclinium. Gâfâia. După ce respiră adânc, duse 
mâna la gură, salutându-l pe Sulla şi pe oaspeţii săi. 

— Spartacus, vreau să mă conving de iscusinţa ta 
ca instructor de scrimă - îi spuse Sulla rudiarului. O 
să vedem acum ce i-ai învăţat şi ce ştiu elevii tăi. 

— Nu sunt decât două luni de când iau lecții de 
scrimă, încă n-au avut vreme să-şi însuşească mare 
lucru. 

— O să vedem, o să vedem! îi curmă vorba 
Sulla. 

Adresându-se apoi oaspeţilor, adăugă: 

— Oferindu-vă o luptă de gladiatori în timpul 
petrecerii, eu nici nu calc obiceiurile noastre, nici 
nu creez obiceiuri noi; nu fac decât să împrospătez 
un obicei pe care, o, fii ai Cunei, strămoşii voştri, 
primii locuitori ai acestei provincii, locuitorii 
Campaniei, l-au practicat până acum două secole. 

Inima lui Spartacus începu să clocotească de 
mânie, înțelegând rafinamentul, cruzimea 
premeditară şi setea nebunească de sânge pe care 
Sulla le dădea în vileag cu atâta cinism şi cu o 
linişte atât de bestială. Se cutremură la gândul că 
zece nefericiți tineri, născuți cetățeni liberi ai unor 


135 


țări libere, erau osândiţi să se bată între ci, fără a 
nutri vreo vrăjmăşie unul faţă de celălalt, şi să piară 
în chip ruşinos, mult înainte de sorocul firesc, şi 
asta nu prin hotărârea majorităţii, ci datorită 
capriciului unui singur om. 

Afară de aceste motive generale ce-l indignau, 
mai era şi un motiv personal care sporea în acea 
clipă minia rudiarului, şi anume faptul că, sub ochii 
lui, Artorix, un tânăr gal de o rară frumuseţe, la care 
ținea foarte mult, se găsea în primejdie de moarte. 

Aliniindu-i pe luptători, Spartacus îl întrebă încet 
de tot pe Artorix: 

— Dar tu de ce-ai venit? 

Artorix îi răspunse în şoaptă: 

— Mai de mult am întrebat zarurile cine dintre 
noi are dreptul să meargă ultimul la moarte. Am 
pierdut. Soarta vrea ca să fiu unul din primii zece 
gladiatori ai lui Sulla care trebuie să se lupte între 
el. 

Spartacus nu-i răspunse nimic, dar, după o scurtă 
pauză, se adresă lui Sulla: 

— Îngăduie-mi, preamărinimosule Sulla, să 
trimit la şcoală după un alt gladiator, pentru a-l 
pune în locul acestuia, care... - Spuse el, arătându-l 
pe Artorix. 

— Dar acesta de ce nu poate lupta? întrebă fostul 
dictator. 

— Pentru că e cu mult mai puternic decât 
ceilalți. Cu el, tabăra tracilor, în rândurile căreia ar 
urma să se lupte, ar fi nemăsurat mai puternică 
decât cealaltă... 

— Pentru atâta lucru vrei să ne faci să mai 
aşteptăm? Lasă-l şi pe viteazul acesta să se lupte. 
Nu mai vrem să aşteptăm şi... cu atât mai rău pentru 
samniţi! 

În mijlocul nerăbdării care-i cuprinsese pe cei 
prezenţi, Sulla dădu semnalul pentru începerea 
luptei. 

Lupta nu dură mult: după douăzeci de minute, un 
trac şi doi samniţi fuseseră ucişi şi alți doi samniţi, 

grav răniţi, zăceau pe podea şi-l implorau pe Sulla 
să le lase viaţa; în cele din urmă, acesta le dărui 
viaţa. 

Singurul samnit rămas în luptă se apăra cu 
îndărătnicie de atacurile celor patru traci; era însă 
rănit în mai multe locuri şi, din pricina sângelui 
răspândit pe pardoseala de mozaic, alunecă şi căzu. 
Cu ochii înlăcrimaţi, Artorix, care era prieten cu 
bietul samnit, îl străpunse cu sabia, ca să-l scape de 
o chinuitoare agonie. 

Triclinium-ul se  cutremură de  ropotele 
aplauzelor unanime. 

Sulla însă întrerupse aplauzele, strigând cu vocea 
răguşită de băutură: 

— Ascultă, Spartacus, tu care eşti cel mai 
puternic, hai, ridică scutul unuia dintre cei căzuţi în 
luptă, apucă paloşul tracului ucis, şi arată-ţi puterea 
luptând singur împotriva celor patru traci rămaşi în 
viaţă! 

Propunerea lui Sulla fu salutată cu o gălăgioasă 
aprobare. Sărmanul rudiar rămase buimăcit, de 
parcă l-ar fi izbit cineva cu o măciucă în cap. 

Credea că-l înşela auzul său că şi-a pierdut 
mintea. Cu faţa albă ca varul, încremeni, privindu-l 
fix pe Sulla. 

Băgând de seamă extraordinara tulburare de care 
fusese cuprins Spartacus, Artorix îi şopti: 

— Curaj!... 

La acest îndemn, rudiarul tresări, privi în jur şi 
apoi, întorcându-se iar către Sulla, îi spuse: 

— Preamăritule şi norocosule dictator... fie-mi 
îngăduit să-ţi aduc aminte că nu mai sunt gladiator: 
sunt rudiar şi liber, şi că în casa ta nu am alte 
îndatoriri decât aceea de lanist al gladiatorilor tăi. 

— Ha!... Ha!... Ha!... hohoti batjocoritor Sulla, 
care era beat. Ăsta-mi eşti, preaviteazule 
Spartacus? Ţi-e frică de moarte, frică!... Neam 
mârşav de gladiatori)... 

Şi după o pauză de o clipă, mai adăugă: 

— Jur pe măciuca lui Hercule cel victorios c-ai 
să lupţi totuşi! Şi, bătând cu pumnul în masă, urmă 
poruncitor: Cine ţi-a dăruit viaţa şi libertatea, 
barbar fricos?... Oare nu Sulla ţi le-a dăruit?... Ei, 
acum Sulla îți porunceşte să lupţi... Şi vei lupta!... 
Jur pe toţi zeii Olimpului... că ai să lupi! 

De câteva ori, în aceste clipe, Spartacus se simţi 
ispitit să ia sabia unuia dintre gladiatorii ucişi şi, ca 
fulgerul, să se năpustească asupra lui Sulla cu 
sălbăticia tigrului şi să-l taie în bucăţi. Şi de fiecare 
dată nu izbutise să se stăpânească decât cu greu, ca 
prin minune. 

În cele din urmă, acţionând ca un automat, 
aproape fără a-şi da seama ce face, scoase un sunet 
asemănător răcnetului unei fiare, ridică un scut, 
puse mâna pe o sabie şi, cu glas tremurând de 
mânie, strigă: 

— Nu sunt nici laş, nici barbar, o, Lucius Sulla, 
ŞI, ca să-ţi fiu pe plac, am să lupt. Jur însă pe toţi 
zeii tăi că dacă nenorocirea mă va face să-l rănesc 
pe Artorix... 

Deodată, un țipăt ascuțit de femeie întrerupse 
cuvintele nesocotite ale gladiatorului. Cei de faţă se 
întoarseră înspre locul de unde izbucnise țipătul. 

Nemişcată, în pragul unei uşi ce se afla în spatele 
lui Sulla şi al invitaţilor, stătea, albă ca varul, 
Valeria. 

Când sclavul lui Sulla venise să-l caute, 
Spartacus era la ea. Chemarea însăşi şi ora 
neobişnuită la care era făcută îi dăduse de gândit 
rudiarului şi o îngrozise pe Valeria. Avea temerea 
că pe Spartacus îl va ameninţa o primejdie mai 
mare decât cea care-l pândea în realitate, împinsă 
de dragostea pentru Spartacus, alergase în 
triclinium-ul unde avea loc ospăţul în acea seară, 
calcând astfel toate regulile de bună-cuviinţă şi 
prevedere. 

Ascunsă după draperie, matroana asistase la 
sălbatica încăierare a gladiatorilor şi la scena ce 
urmase între Spartacus şi Sulla. 

Văzând că Sulla îl sileşte pe Spartacus să se lupte 
cu Artorix, pe care ştia că de mult îl iubea 
Spartacus, şi auzind începutul imprecaţiei sale 
pătimaşe, care nu se putea încheia astfel decât cu 
ameninţări şi blesteme împotriva lui Sulla, ea îşi 
dădu limpede seama că, fără intervenţia ei imediată, 
Spartacus era sortit pieirii. 

Atunci, c-un strigăt pornit din inimă, ea atrase 
asupră-i privirile oaspeţilor şi ale lui Sulla. 

— Valeria! exclamă Sulla, buimac, străduindu-se 
zadarnic să se scoale de pe patul de ospăț. 
Bunătățile mâncate şi vinul de Falern parcă-l 
țintuiseră locului. Valeria!... Tu... aici... la ceasul 
acesta? 

Oaspeţii se ridicară sau dădură să se ridice, 
deoarece nu toţi se mai puteau ţine pe picioare, şi, 
mai mult sau mai puţin ceremonios, o salutară pe 
matroană în tăcere. 

Iuventina, liberta, după ce mai întâi se roşise ca 
purpură şi după ce apoi se făcuse foarte palidă, se 
lăsă binişor jos de la locul ei, fără să se bage de 
seamă, şi în câteva clipe se furişă sub masă, unde, 
în dosul pânzei ce acoperea masa, era la adăpost de 
orice privire. 

După un minut de tăcere, în care îşi rotise 
privirile prin vasta sală a triclinium-ului, căutând să 
se liniştească, şi după ce schimbase o privire plină 
de înţeles cu Spartacus, Valeria spuse: 

— Vă salut pe toţi! Zeii să-l ocrotească pe Sulla 
şi pe prietenii lui! 

Rudiarul, care nu începuse lupta, privea ţintă în 
ochii ei. Neaşteptata apariție a Valeriei în clipa 
aceea i se părea un lucru divin, supranatural. 

Sulla o privi nedumerit, dar matroana îl lămuri 
zâmbind: 

— O, Sulla, de atâtea ori m-ai poftit să vin la un 
ospăț, încât astă-seară, neputând să dorm şi auzind 
de departe larma ospăţului vostru, am hotărât să mă 
gătesc pentru a veni să beau din cupa prieteniei şi, 
spre folosul sănătăţii tale, a te îndemna să te retragi 

în apartamentul tău cel mai târziu la ivirea zorilor. 
Am venit, şi văd aici luciri de săbii, şi mai văd 
pardoseala acoperită de cadavre. Însufleţită de o 
adâncă indignare, matroana întrebă cu vehemenţă: 
Asta ce mai înseamnă? Nu vă mai ajung victimele 
fără număr ce cad în circuri şi amfiteatre, şi atunci, 
cu voluptate sălbatică, reînviaţi obiceiuri barbare de 
mult îngropate? Vreţi ca în mijlocul petrecerii să vă 
îmbătați urmărind suferințele morţii? Vreţi să 
imitați cu buzele voastre schimonosite de prea 
multă băutură convulsiunile buzelor arse de focul 
agoniei şi al deznădejdii? 

Toţi tăceau, privind în Jos, şi în cele din urmă 
însuşi Sulla, care la început încercase să îngaime 
ceva, tăcu ca un vinovat prins asupra faptului. 

Doar gladiatorii, îndeosebi Spartacus şi Artorix, 
o priveau pe Valeria cu dragoste şi recunoştinţă. 

După o clipă de tăcere, soția lui Sulla porunci 
sclavilor: 

— Ascultaţi! Căraţi imediat aceste cadavre de 
aici şi îngropaţi-le; spălați pardoseala şi stropiţi-o 
cu untdelemn şi răşină, apoi turnaţi Falern în cupa 
de murrină™ a lui Sulla şi, ca un simbol al 
prieteniei, treceţi cupa din mâna în mână tuturor 
oaspeţilor. 

Sclavii se grăbiră să îndeplinească poruncile 
Valeriei, iar gladiatori se retraseră. 

În mijlocul unei linişti mormântale, cupa 
prieteniei făcu ocolul mesei, dar numai foarte puţini 
oaspeţi aruncară petale de trandafiri în ea; apoi, 
tăcuţi, unul câte unul, oaspeţii părăsiră triclinium- 
ul, împleticindu-se; unii se opriră să se odihnească 
în odăile de musafiri ale vastului palat, iar alții se 
duseră la Cume. 

Între timp, Sulla se prăbuşise din nou pe pat şi 
stătea întins fără să scoată un cuvânt, parcă dus pe 
gânduri, deşi de fapt era numai ameţit de băutură. 
După ce îl zgâlţâi, Valeria îl mustră: 

— Auzi, cânta cocoşii! Nu te mai hotărăşti odată 
să te duci în camera de culcare? 

Încet şi cu anevoinţă, Sulla înălţă puţin capul şi 
începu să bâiguie cuvinte care parcă îi gâlgâiau în 
gâtlej: 

— Tu... tu ai stricat totul... ai spart petrecerea... 
În triclinium... m-ai lipsit de... plăcerile mele! O, pe 
Jupiter Stator... Nemaipomenit... Asta-i o ştirbire a 
autorităţii... lui Sulla Felix... a Epaphroditului... a 
dictatorului. Pe zeii cei atotputernici... jur că sunt 
stăpânul Romei... şi al întregii lumi... şi nu sufăr să 
am stăpâni. Nu îngădul.... 

Valeria îl privea cu milă amestecată cu dispreţ. 

Sulla bâigui mai departe: 

— Metrobius... Unde eşti, scumpul meu 
Metrobius? Ajută-mă... Vreau s-o gonesc de aici. 
Vreau s-o repudiez... Să-şi ia cu ea plodul ce-l 
poartă în pântec... Nu vreau să-l recunosc... 

Ochii negri ai Valeriei scăpărară scântei de 
mânie. Schiţă un gest de ameninţare, apoi cuprinsă 
de un dezgust, porunci: 

— Ei, Chrysogonos, cheamă sclavii să-l ducă la 
culcare pe stăpânul tău. E beat şi prea s-a îndopat 
cu multă mâncare. E greţos ca un gropar. 

După ce-l duseră la culcare, Sulla dormi tot 
restul nopţii şi cea mai mare parte a zilei următoare. 
Valeria însă nu putu să închidă ochii nici o clipă. 

Pe la amiază, Sulla se deşteptă. De câteva zile, 
boala lui de piele îl chinuia mai aprig ca de obicei. 
Îi pricinuia acum mâncărimi cumplite. Cum se 
dădu jos din pat, îşi aruncă o togă largă peste 
cămașă şi, însoţit de sclavii ataşaţi persoanei sale şi 
sprijinit de Chrysogonos, favoritul său, trecu spre 
terme, străbătând atrium-ul monumental, care era 
susținut de o splendidă colonadă în stil doric. 

Intrând în clădirea termelor, după ce traversă sala 
de aşteptare, Sulla pătrunse în vestiar - o sală mică 
şi elegantă, cu pereţi de marmură şi cu mozaic pe 
jos. Trei uşi diferite duceau una, în încăperea 
rezervată băilor reci, alta, în sala în care era bazinul 
cu apă caldă, iar a treia, la baia de aburi. 

Sulla se aşeză pe o banchetă de marmură 
acoperită cu perne şi cu o țesătură de purpură şi, 
după ce, ajutat de sclavi, se dezbrăcă, intră în 
camera de aburi. 

Aceasta era îmbrăcată toată în marmură. Aerul 
fierbinte care încălzea baia pătrundea prin nişte 
orificii amenajate în pardoseală. 

La dreapta era o firidă semicirculară, în care se 
afla o bancă de marmură, iar la stânga, un mic 
bazin cu apă fierbinte. 

Sulla intră în firidă, se aşeză şi începu să ridice 
greutăţi de fier de diferite mărimi, care se foloseau 
în exerciţiile menite să stimuleze sudaţia. leşind 
apoi din firidă, se afundă în bazinul cu apă 
fierbinte. Aşezându-se pe banca de marmură din 
bazin, el se dărui plăcutei senzaţii de căldură, care, 
judecând după expresia de destindere de pe faţa lui, 
îi alina suferinţa. 

— Ah... Am o senzaţie de beatitudine cum de 
mult n-am mai încercat... Mai repede, Diodor, mai 
repede - îl zori Sulla pe sclavul care îl masa de 
obicei pe tot corpul. la mai repede peria şi freacă- 
mă pe unde e pielea iritată. Apoi îl întrebă pe 
Chrysogonos: Făcut-ai teaca de pergament purpuriu 
pentru volumul al douăzeci şi doilea al 
„Comentariilor” mele, cel pe care l-am terminat de 
dictat alaltăieri? Ştii, acela pe care ţi l-am dat ieri? 

— Da, bunul meu stăpân, şi nu numai pentru 
exemplarul tău, ci şi pentru încă zece copii făcute 
de sclavii copişti. 

— Bun băiat eşti tu, Chrysogonos. Ai avut deci 
grijă să se scrie zece copii? Se miră Sulla, cu faţa 
luminată de mulţumire. 

— Da, fireşte, am avut... Am pus să se scoată 
copii nu numai după ultimul volum, dar şi după 
toate celelalte. Una ca să fie pusă în biblioteca 
acestei vile, alta pentru biblioteca locuinţei tale de 
la Roma, a treia pentru biblioteca mea, iar celelalte 
copii le-am trimis în dar lui Lucullus Hortensius... 
împărțind exemplare din opera ta în diferite locuri, 

vreau s-o feresc de riscul incendiilor şi al 
dispariției. 

— Îmi pare că aud zgomot în vestiar - îi spuse 
Sulla lui Chrysogonos. Du-te repede, vezi ce-i 
acolo. 

Libertul se duse imediat. 

Subit, Sulla, care poate din cauza chefului din 
ajun părea mai îmbătrânit şi mai cadaveric decât în 
ultimele zile, gemu săgetat de o durere cruntă. 
Simţea o groaznică greutate pe piept. 

După ce termină masajul, Diodor fugi să-l cheme 
pe lbertul Sirmion din Rodos, medicul lui Sulla, 
care locuia împreună cu dictatorul şi-l însoțea 
pretutindeni. 

Cuprins de un fel de toropeală, Sulla îşi lăsase 
capul pe marginea bazinului şi părea că doarme. 

Peste câteva clipe, Chrysogonos se întoarse. 
Sulla tresări şi înălță capul. 

— Ce-i cu tine? întrebă îngrijorat lbertul, 
reprezindu-se spre bazin. 

— Nimic... Un fel de toropeală... Dar, ştii, am 
avut un vis... 

— Ce-ai visat? 

— Am visat că Cecilia Metella, aceea dintre 
soțiile mele pe care am iubit-o cel mai mult şi care 
a murit anul trecut, mă chemă la ea. 

— Nu da crezare acestor superstiții... 

— Superstiţii? De ce, Chrysogonos, să socotim 
că credința în vise ar fi superstiție? Am avut 
întotdeauna mare încredere în semnele primite în 
vis şi întotdeauna am procedat cum îmi porunceau 
zeii prin mijlocirea viselor. Şi niciodată n-am avut 
de ce să mă căiesc. 

— Dacă e vorba de succesul campaniilor tale, 
cred că victoriile nu le-ai repurtat urmând arătările 
primite în vis, ci datorită înţelepciunii şi vitejiei 
tale. 

— Nu, nu e aşa, Chrysogonos. Soarta prielnică 
m-a ajutat întotdeauna mai mult decât judecata şi 
bărbăţia mea, tocmai de aceea n-am avut încredere 

decât în soartă. Crede-mă, campaniile în care am 
luat hotărâri pe dată, fără prea multă chibzuire, au 
fost cele mai glorioase. 

Evocarea isprăvilor sale, dintre care multe 
fuseseră odioase, dar la fel de multe fuseseră cu 
adevărat măreţe şi glorioase, părea că-i restabilise 
echilibrul sufletesc şi-i  înseninase oarecum 
fruntea... De aceea, Chrysogonos socoti că l-ar 
putea anunța pe Sulla că, potrivit instrucțiunilor 
sale, Granius sosise de la Cume şi aştepta ordinele 
lui. 

Auzind de Granius, fața fostului dictator se 
congestionă dintr-o dată de mânie. Ochu îi 
scăpărară sălbatic şi, cu glasul răguşit şi plin de 
furie, strigă: 

— Adu-l... pe nemernic chiar acum... aici... la 
mine... E singurul om din lume care a cutezat să-şi 
bată joc de hotărârile mele... şi care-mi doreşte 
moartea! 

Apoi strânse nervos bordura bazinului cu mâinile 
lui slabe şi osoase. 

— N-ai vrea să-l laşi să aştepte până ieşi din 
baie?. 

— Nu, nu... imediat... Aici... În faţa mea. 

Chrysogonos ieşi, apoi, după puţin, se întoarse 
cu edilul Granius. 

Acesta era un bărbat de vreo patruzeci de ani, de 
statură atletică; pe faţa lui ştearsă şi necioplită se 
citea şiretenia şi răutatea. Când păşi în camera de 
baie a lui Sulla, Granius era foarte palid şi abia îşi 
putea ascunde teama care-l stăpânea. Făcând 
nenumărate plecăciuni şi sărutându-i mâinile, se 
adresă lui Sulla, cu glas tremurător: 

— Zeii să-l ocrotească ani mulți pe mărinimosul 
Sulla Felix. 

— Nu tot aşa vorbeai alaltăieri, nemernicule, 
mişelule! Râdeai de sentinţa prin care, pe drept, ai 
fost condamnat să plăteşti amendă fiscului. Țipai că 
nu vrei să plăteşti şi că ai să fu iertat de amendă, 
pentru că într-o zi, două am să mor. 

— Nu, niciodată, n-am spus aşa ceva; nu da 
crezare unor asemenea calomnii... - Bolborosi 
Granius, înspăimântat. 

— Mişelule, tremuri acuma! Trebuia să tremuri 
înainte de a aduce jignire celui mai puternic şi mai 
norocos dintre oameni... Mişelule!... 

ȘI, fierbând de mânie, Sulla îl izbi drept în obraz 
pe nefericitul Granius, care, căzând în genunchi 
lângă bazin, începu să plângă şi să cerşească 
îndurare. 

— Îndurare... Fie-ţi milă... Te conjur, iartă-mă! 
imploră bietul om. 

— Îndurare?! urlă mânios Sulla. Să-mi fie milă 
de tine, care m-ai batjocorit... când pe mine mă 
sfâşie dureri cumplite?... Ai să mori, mişelule, 
acum, aici!... Ard de nerăbdare să mă delectez 
urmărind ultimele tale convulsii, ascultând 
horcăitul tău de moarte. 

Sulla începu să se zvârcolească şi să se frământe 
ca un dement, apoi, aproape sufocat de mânie, 
strigă sclavilor: 

— Voi de colo... leneşilor... ce căscaţi gura?... 
Puneţi mâna pe el şi omorâţi-l în bătaie, aici, în faţa 
mea... Gâtuiţi-l!... Omorâţi-l!. 

Şi deoarece sclavii parcă şovăiau, îşi încorda 
toate puterile şi strigă cu glas înfricoşător: 

— Gâtuiţi-l, de nu, Jur pe făclule şi pe şerpii 
Eriniilor, pun să vă răstignească pe toţi! 

Sclavii se aruncară atunci asupra nefericitului 
Granius, îl trântiră la pământ, începură să-l bată şi 
să-l calce în picioare, iar Sulla, turbat, continua să 
se răsucească de colo-colo, ca o fiară care simte 
mirosul sângelui, şi răcnea: 

— Aşa! Mai tare!... Dă-i!... Calcă-l!... Suceşte-i 
beregata ticălosului!... Gâtuie-l, gâtuie-l!... Pentru 
numele tuturor zeilor Infernului, gâtuiți-l!... 

Granius, asupra căruia se năpustiseră patru sclavi 
mai vânjoşi decât el, căuta să se apere dându-le 
lovituri puternice. 

La început, conformându-se poruncii numai în 
mod pasiv, sclavii îşi loviseră victima fără vlagă. 
Când însă Granius începuse să dea în ei, aceştia se 
înfuriară şi izbutiră să-l imobilizeze. Atunci, unul 
din ei îşi încleştă amândouă mâinile pe beregata lui 
Granius şi, apăsându-l pe piept cu toată greutatea 
genunchilor, în câteva clipe îl sugrumă. 

Cu ochii holbaţi, aproape ieşiţi din orbite, cu 
gura strâmbată de spasme convulsive, Sulla 
urmărea cu încordare bătaia. Gusta fiecare lovitură 
cu plăcerea crâncenă a unei fiare şi exclamă cu glas 
din ce în ce mai stins: 

— Aşa!... Aşa!... Mai tare!... Dă-1!... Sugrumă-l! 

În clipa în care Granius îşi dădu sufletul, Sulla, 
istovit de sforțările făcute, de țipete şi de un 
puternic acces de febră, se răsturnă pe spate în 
bazin şi horeai cu un glas stins, de nerecunoscut: 

— Ajutor!... Mor!... Ajutor!... 

Umbra morţii se aşternu pe chipul fostului 
dictator, pleoapele i se închiseră, dinții încleştaţi 
scrâşniră, iar buzele se contractară, schimonosindu- 
se. 

Chrysogonos şi ceilalți sclavi forfoteau în jurul 
lui, străduindu-se să-l aducă în simţiri, când, 
deodată, o zvârcolire îi zgudui tot corpul. Apoi fu 
cuprins de un acces puternic de tuse şi, peste puţin, 
vărsând o uriaşă cantitate de sânge şi horcăind, 
muri fără a mai deschide ochii. 

Astfel se stinse, la şaizeci de ani, omul acesta, 
care, pe cât era de puternic, pe atât era de viclean; 
cruzimea şi desfrânarea înăbuşiseră în el un mare 
talent şi orice simțăminte generoase. Făcuse isprăvi 
măreţe, însă atrăsese în acelaşi timp multe 
nenorociri asupra patriei sale. Deşi în timpul vieţii 
sale a fost proslăvit ca un mare conducător, istoria 
vorbeşte de el ca unul dintre cei mai răi cetăţeni ai 
Romei. De aceea, analizându-i toate faptele, e greu 
de ghicit dacă la el precumpănea curajul şi energia, 
sau perfidia şi falsitatea. 

Din acest motiv, consulul Cneus Papirius Carbo, 
care, ca partizan al lui Marius, avusese mult de 
furcă cu Sulla, obişnuia să sublinieze că de câte ori 
avusese de înfruntat leul şi vulpea ce trăiau 
împerecheate în sufletul lui Sulla, cele mai mari 
greutăţi le întimpinase totdeauna din partea vulpii. 

Sulla abia murise, când sclavul Diodor, însoţit de 
medicul Sirmion, dădu buzna în camera de baic, 
strigând din prag: 

— A sosit o ştafetă de la Roma... cu veşti foarte 
însemnate din partea... 

Dar cuvintele se opriră în gâtlejul sclavului, care 
încremeni văzând forfota celor de faţă, impresionați 
de moartea lui Sulla. 

Sirmion se repezi în cameră, poruncind ca trupul 
lui Sulla să fie îndată scos din bazin şi să fie întins 
Jos, pe un culcușş din perne improvizat la repezeală. 
Apoi începu să-l examineze, îi luă pulsul, îi ascultă 
inima şi în cele din urmă declară, clătinând din cap 
cu amărăciune: 

— S-a sfârşit... A murit. 

Sclavul Euthybidei, care aducea scrisoarea ei, 
intrase şi el în urma lui Diodor în camera de baie. 
Multă vreme rămase într-un colţ, uimit şi înfricoşat, 
Apropiindu-se apoi de Chrysogonos, care-i părea 
persoana cea mai importantă dintre cei de faţă, îi 
înmâna scrisoarea, spunându-i: 

— Stăpâna mea, preafrumoasa Euthybida, mi-a 
poruncit să înmânez această scrisoare lui Sulla, dar 
fiindcă zeii au vrut să mă pedepsească, făcându-mă 
să-l găsesc mort pe cel mai mare dintre toți 
oamenii, nu-mi rămâne decât să-ţi predau ţie 
scrisoarea ce-i era destinată lui. 

Zăpăcit de durere, Chrysogonos luă maşinal 
scrisoarea şi, complet absent, fără ca măcar să se 
uite la ea, o strecură între tunică şi cămaşă, 
continuând să se agite în jurul trupului neînsuflețit 
al stăpânului şi binefăcătorului său. 

Vestea morţii lui Sulla se şi răspândise în toată 
casa. Se dezlănţui o adevărată panică. Tânguindu- 

se şi plângând în hohote, sclavii năvăleau din toate 
părțile spre terme. Peste câteva clipe intră gâfâind 
şi comediantul Metrobius. Tocmai atunci sosise, 
într-o goană nebună, de la Roma. 

Cu veşmintele răvăşite, el îşi făcu loc în camera 
de baie, palid ca un mort, vărsând şiroaie de lacrimi 
şi urlând: 

— Nu! Asta nu se poate!... Nu, nu... nu e 
adevărat! 

După ce dădu cu ochii de trupul ţeapăn al lui 
Sulla, izbucni într-un hohot de plâns amarnic şi, 
îngenunchind lângă cadavru, începu să-i acopere 
obrazul cu sărutări, tânguindu-sc: 

— Ai murit când eram departe de tine, 
neasemuitul meu prieten... prietenul meu cel mai 
iubit. N-am auzit ultimele tale cuvinte... N-am 
primit ultimul tău sărut, o iubitul meu Sulla, o, 
scumpul meu Sulla! 

CAPITOLUL VIII. URMĂRILE MORȚII 
LUI SYLLA 


Vestea morții lui Sulla se răspândi cu iuţeala 
fulgerului în toată Italia şi peste tot, dar mai ales la 
Roma ea provocă stupoare. 

Curând însă, stupoarea generală făcu loc 
zvonurilor, întrebărilor şi deducţiilor. Fiecare voia 
să ştie din ce pricină, cum şi când survenise acest 
sfârşit neaşteptat. 

Partidul  oligarhic, patricienii şi  bogătaşii 
deplângeau moartea marelui bărbat de stat, privind- 
o că pe un dezastru naţional, ca pe o pierdere 
ireparabilă. Ei făceau mare larmă şi cereau cu 
stăruință să se acorde onoruri militare pentru 
înmormântarea eroului şi să se înalțe în cinstea lui 
statui şi temple, ca pentru un salvator al republicii 
sau un semizeu. 

Ei erau susținuți de cei zece mii de sclavi 
eliberați, cărora Sulla le împărțise o parte din 
averea proscrişilor. 

Aceşti zece mii de oameni datorau totul lui Sulla 
şi erau legați de partidul lui nu numai prin 
recunoştinţă, ci şi de teama că nu cumva după 
moartea lui, să li se ia înapoi tot ce el le dăruise cu 
atâta generozitate. 

În plus, mai erau în Italia cei o sută douăzeci de 
mii de legionari care luptaseră sub comanda lui 

Sulla în războaiele împotriva lui Mitridate şi în 
războiul civil împotriva lui Marius. Majoritatea 
legionarilor erau aşezaţi în oraşele ale căror 
locuitori fuseseră izgoniți sau ucişi de Sulla în 
timpul luptelor cu Marius. Aceşti o sută douăzeci 
de mii de oameni îl divinizau pe dictator şi erau 
gata să apere toate înfăptuirile lui. 

Cumpăna părerilor de rău ale acestui puternic 
partid era ţinută de bucuria sutelor de mii de exilați, 
a sutelor de mii de victime ale exceselor lui Sulla şi 
a numeroaselor şi puternicelor rămăşiţe ale 
partidului lui Marius. Toți adversarii lui Sulla 
blestemau pe faţă pe asasinul rudelor şi prietenilor 
lor, pe acela care le răpise averea şi viaţa, doreau 
schimbări, se agitau, se frământau şi cereau 
răzbunare. 

La fel simțeau şi plebeii, cărora Sulla le răpise 
nenumărate drepturi şi le călcase în picioare 
numeroase şi însemnate privilegii. Ei râvneau, 
fireşte, să redobândească tot ce pierduseră. 

Datorită acestor împrejurări, vestea morţii 
fostului dictator dezlănţui frământări, patimi, 
zvonuri şi o nelinişte cum de mulți ani nu se mai 
văzuse la Roma. 

Oameni de toate vârstele, aparținând tuturor 
păturilor sociale, se îmbulzeau în Forum, prin 
bazilici, pe sub porticuri, pe străzi, prin dughene şi 
în pieţe - într-un cuvânt, peste tot unde puteau afla 
ultimele ştiri, şi îşi împărtăşeau unii altora noutăţile 
zilei. Unii jeleau zgomotos pierderea suferită, alții, 
în gura mare, binecuvântau zeii că au luat viaţa 
tranului şi că au izbăvit republica de robie. 
Pretutindeni izbucneau certuri, răsunau ameninţări, 
scăpărau scânteile urii stăpânite şi se aprindea focul 
jignirilor înecate în tăcere. 

Încordarea devenea din ce în ce mai mare. Până 
atunci, cei doi consuli, care făceau parte din partide 
deosebite, ce se vrăjmăşeau, duseseră între ei o 
luptă ascunsă. Acum însă, patimile erau dezlănţuite 
şi se închegau rândurile celor două tabere, fiecare 

având în frunte personalități remarcabile, ce se 
bucurau de egală autoritate. Războiul civil era 
iminent, cert, inevitabil. 

În semn de doliu, numeroşi senatori, cetăţeni şi 
liberți îşi lăsaseră barbă, purtau togi cernite şi 
cutreierau  posomoriți cetatea. De asemenea, 
numeroase femei îndoliate şi despletite alergau de 
la un templu la altul, invocând ocrotirea zeilor, de 
parcă moartea lui Sulla ar fi expus Roma celor mai 
mari primejdii. 

Bucuroşi de moartea lui Sulla, adversarii acestuia 
se plimbau voioşi prin Forum şi pe străzi, 
ironizându-i şi batjocorindu-i pe cei ce-l jeleau. 

Trei zile după moartea lui Sulla, în inima cetăţii, 
în locurile unde se afişau legile, se putea citi, scrisă 
pe tăblițe speciale, următoarea epigramă: 

„Stăpân al lumii - dictator ferice!” 

Aşa-i plăcea mereu să 1 se spună. 

Şi ca răspuns deşartei năzuinţi, 

Pedeapsă cruntă-i pregătiră zeii. 


Acela ce, nesocotit, râvnit-a 

Să-i cadă Roma la picioare, roabă, 

Şi-a dat suflarea-n chinuri fără seamăn, 

Iar trupul lui fu hrană pentru viermi. 

În alte părţi ale cetăţii apărură inscripţiile: „Jos 
legile  sumptuarii*! Vrem inviolabilitatea 
tribuniilor!” Aceste atitudini arătau, mai mult ca 
oricare altele, cât de  nesuportat devenise 
despotismul lui Sulla. Ici-colo se puteau citi şi 
inscripţiile: „Slavă lui Caius Marius!” 

Toate aceste fapte şi ieşiri îndrăzneţe dovedeau 
fără putinţă de tăgadă că opinia publică era în plină 
fierbere. Marcus Emilius Lepidus, care nici cât 
trăise Sulla nu se sfiise să-şi manifeste ostilitatea 
față de politica lui, începu acum să acţioneze 
hotărât, fiind încredinţat că partidul lui Marius şi 
poporul sunt alături de el. 

În schimb, celălalt consul, Lutatius Catulus, lăsă 
să se înţeleagă că el va rămâne hotărât de partea 

Senatului şi a legilor. 

Catilina, bineînţeles, se amestecă şi el în aceste 
frământări. Deşi cu Sulla întreținuse totdeauna bune 
relaţii, totuşi năzuinţele, mulţimea datoriilor şi 
patimilor îl făceau să dorească o schimbare, 
deoarece nu avea nimic de pierdut şi putea trage 
multe foloase de pe urma unei schimbări de regim. 
Din această pricină, Catilina şi prietenii săi 
alimentau şi aţiţau focul urii împotriva oligarhiei, 
care mocnea printre cei nemulțumiți. 

Cneus Pompeius şi Marcus Crassus erau singurii 
care îşi întrebuințau marea lor popularitate şi 
autoritate pentru ca, prin toate mijloacele, să 
potolească spiritele, să sădească în suflete respectul 
faţă de legi şi să trezească patriotismul şi dragostea 
pentru republica romană, pe care un nou război 
civil ar fi expus-o multor nenorociri. 

Pentru a discuta ce onoruri se cuveneau a fi 
acordate gloriosului învingător al lui Mitridate, 
Senatul roman se întruni în Curia lui Hostilius. 

Galeria ŞI încăperile Curiei erau 
supraaglomerate. În rândurile senatorilor se vedea o 
frământare neobişnuită şi o neîntreruptă şi 
însufleţită mişcare. 

Fostul consul, Publius Servilius Vatia Isauricus, 
un om deosebit de viteaz şi de înțelept, prezida 
Senatul. După ce deschise şedinţa, dădu cuvântul 
lui Quintus Lutatius Catulus. Acesta ţinu o 
cuvântare cumpătată, împăciuitoare. Ferindu-se să 
aducă vreo jignire adversarilor lui Sulla, el evocă 
mai întâi glorioasele fapte ale defunctului: 
zdrobirea lui lugurta în Africa, victoria de la 
Cheroneea asupra lui Arhelau, înfrângerea lui 
Mitridate şi izgonirea lui în fundul Asiei, cucerirea 
Atenei şi înăbuşirea focului atotmistuitor al 
războiului civil. Apoi, subliniind bărbăția şi vitejia 
lui Sulla, adresă Senatului rugămintea de a 
încuviinţa funeralii demne de personalitatea lui 
Sulla şi de poporul roman, al cărui comandant şi 
conducător fusese. 

În încheiere, el propuse că rămăşiţele pământeşti 
ale lui Sulla să fie aduse cu pompă şi solemnitate 
de la Cume, pentru a i se da ultimele onoruri la 
Roma, pe Câmpul lui Marte. 

Scurtă cuvântare a lui Catulus fu zgomotos 
aprobată de aproape toţi senatorii, însă la galerie ea 
stârni o puternică rumoare. 

După ce se restabili liniştea, se ridică Lepidus, 
care făcu următoarea declaraţie: 

— Îmi pare rău, amarnic de rău, părinți senatori, 
că astăzi trebuie să combat părerea ilustrului meu 
coleg, Catulus, a cărui virtute şi noblețe sufletească 
le recunosc şi le preţuiesc mai mult ca oricare altul. 
Mi se pare că propunerea pe care a făcut-o numai 
din imboldul sufletului său nobil, nesocotind 
interesele statului şi fără a-i păsa de onoarea patriei 
noastre, nu este numai o propunere nepotrivită, ci şi 
dăunătoare şi nedreaptă. Catulus a invocat în 
favoarea defunctului Lucius Cornelius Sulla toate 
argumentele care ar putea îndemna la această înaltă 
adunare să i acorde onoruri militare şi să-i facă 
funeralii publice în Câmpul lui Marte. El a uitat 
însă, sau, mai bine zis, a fost obligat să facă uitate, 
atât marile nenorociri pe care Sulla le-a adus patriei 
noastre, cât şi crimele cu care a îndoliat-o şi - s-o 
spunem deschis, fără nici o teamă, fără ocol şi fără 
şovăire - Catulus a uitat toate viciile cu care Sulla 
şi-a pătat numele. 

Aceste cuvinte provocară o puternică rumoare în 
rândurile senatorilor. În schimb, ele au fost salutate 
cu aplauze, foarte zgomotoase de cei de la galerie. 
Servilius Vatia Isauricus făcu semn suflătorilor, iar 
aceştia cu sunetele trâmbiţelor lor, restabiliră 
liniştea. 

— Da, da, să fim sinceri - urmă Emilius Lepidus. 
La Roma, numele lui Sulla a ajuns un nume nefast. 
Datorită crimelor şi viciilor de care s-a făcut 
vinovat fostul dictator, numele lui nu trezeşte acum 
decât amintirea acelor legi ale patriei pe care el le-a 
nesocotit: amintirea călcării în picioare a demnităţii 

consulilor: amintirea ştirbirii autorităţii tribunilor; 
amintirea că sub domnia lui despotismul devenise 
adevăratul principiu al guvernării; amintirea că, în 
numele lui, au fost asasinați mii şi mii de cetăţeni 
nevinovaţi, că au fost săvârşite proscripții 
neruşinate, jafuri, siluiri, fraude şi alte fapte 
dăunătoare patriei, care au contribuit la prăbuşirea 
republicii. Şi iată că tocmai acestui om, al cărui 
nume nu evocă cetățenilor cinstiți nimic altceva 
decât nenorociri, tocmai acestui om, care-şi înălțase 
la rang de lege toate capriciile şi toate patimile, 
vrem noi astăzi să-i acordăm onoruri şi să-i facem 
funeralii solemne, la care să participe întregul 
popor! 

E cu putinţă aşa ceva? Se cuvine oare ca pe 
Lucius Sulla, care a surpat temeliile republicii, să-l 
incinerăm în Câmpul lui Marte, acolo unde se 
înalță, venerat de toți, mormântul lui Publius 
Valerius Publicola, unul din întemeietorii 
republicii? Îngădui-vom oare că oasele aceluia care 
a proscris şi a ucis pe cei mai nobili şi mai de frunte 
cetățeni ai epocii noastre să se odihnească tot acolo 
unde, în virtutea dispozițiunilor Senatului, sunt 
înhumate rămăşiţele pământeşti ale celor mai de 
seamă şi mai viteji cetăţeni ai vremurilor trecute? 
Ceea ce acordau strămoşii noştri odinioară pentru a 
încununa virtutea, avem noi dreptul să dăm ca 
răsplată răutăţii şi viciului? Dar întreb pentru ce, 
pentru ce anume să facem o faptă atât de josnică, 
atât de contrarie demnității şi conştiinţei noastre? 

S-o facem cumva de frica celor douăzeci şi şapte 
de legiuni care au luptat sub comanda lui Sulla şi 
care sunt cantonate în cele mai frumoase oraşe ale 
Italiei, în acele locuri unde Sulla şi-a dovedit 
cruzimea în modul cel mai sângeros? Sau s-o facem 
de teama celor zece mii de sclavi ticăloşi, pe care, 
călcând în picioare, obiceiurile şi legile noastre, în 
mod arbitrar, dintr-un capriciu despotic, Sulla i-a 
eliberat şi cărora le-a acordat prerogativa cea mai 

de cinste şi mai respectată, aceea de cetățean 
roman? 

Înţeleg că nimeni n-a îndrăznit să ceară 
poporului şi Senatului respectarea legilor patriei 
noastre, atâta timp cât nemărginitele şi nefastele 
puteri exercitate de Sulla insuflau temere şi 
deznădejde tuturor. În numele zeilor care ocrotesc 
Roma, vă întreb însă, părinţi senatori, ce anume vă 
mai sileşte acum să susțineţi că este drept ceea ce, 
de fapt, este strâmb? Ce vă mai sileşte acum să-l 
slăviţi ca pe un om cu o conştiinţă aleasă pe unul 
care a fost nu numai un rău, dar chiar un primejdios 
cetăţean? Ce vă sileşte să acordaţi celui mai mârşav 
şi mai odios dintre fiii Romei onorurile rezervate 
numai oamenilor mari şi virtuoşi? 

Daţi-mi, o, daţi-mi putinţa, părinți senatori, să nu 
pierd orice nădejde în destinele patriei noastre; 
îngăduiți-mi să cred mai departe că bărbăția, 
virtutea, conştiinţa şi simțământul demnităţii sunt 
însuşirile acestei înalte adunări; convingeţi-mă că 
în sufletul senatorilor romani nu precumpăneşte 
frica josnică, ci un adânc simţ al propriului lor 
prestigiu. 

Respingeţi propunerea de a se  incinera 
rămăşiţele lui Lucius Cornelius Sulla în Câmpul lui 
Marte, cu onorurile cuvenite unui cetățean de 
seamă şi unui vestit conducător de oşti, ca pe o 
făclie care ar putea aprinde noi răscoale, ca pe o 
măsură nevrednică şi infamă! 

Aceste cuvinte însuflețite şi pline de curaj, rostite 
de Marcus Emilius Lepidus, fură primite cu aplauze 
puternice. Nu numai poporul de la galerie aplaudă, 
ci şi mulți senatori. 

După ce se potoli larmă, se ridică Cneus 
Pompeius Magnus, unul din cei mai tineri şi mai 
iubiți şi, cu siguranţă, unul dintre cei mai populari 
senatori romani. În cuvântarea sa, e drept, nu prea 
curgătoare şi elegantă, deoarece nu se distingea 
prin elocvenţă, dar adânc simțită, pentru că izvora 
de-a dreptul din inimă, Cneus Pompeius făcu 


155 


panegiricul lui Sulla. El nici nu ridică în slavă 
faptele glorioase şi acţiunile nobile ale lui Sulla, 
nici nu încercă să ascundă acţiunile lui reprobabile 
sau ruşinoase, acțiunile dezonorante. Pe acestea din 
urmă el nu le atribui însă lui Sulla, ci împrejurărilor 
anormale prin care trecuse republică, stării 
dezastruoase în care se găsise şi cerinţelor 
imperative ale cumplitelor vremuri în care Sulla 
stătuse la cârma statului. Sinceritatea, simplitatea şi 
căldura discursului lui Pompeius făcură o impresie 
covârşitoare asupra tuturor, dar mai cu seamă 
asupra senatorilor. Zadarnic se mai străduiră după 
această cuvântare Lentulus Sură şi Quintus Curius 
să stârnească adunarea împotriva propunerii 
consulului Quintus Lutatius Catulus. 

Trecându-se la votarea propunerii prin vot 
deschis, patru cincimi din numărul senatorilor 
prezenţi se rostiră pentru încuviințarea ei. 

La cererea câtorva senatori, propunerea fu pusă 
din nou la vot, prin vot secret. Au fost numărate trei 
sute douăzeci şi şapte de voturi pentru propunerea 
lui Catulus şi nouăzeci şi trei contra. 

Astfel, victoria a fost câştigată de partidul lui 
Sulla şi şedinţa fu ridicată într-o atmosferă de vie 
agitaţie care, din Curia lui Hostillius, se propagă 
afară, în Comitium, unde dădu naştere la felurite 
manifestații furtunoase. Partizanii lui Sulla îi 
întâmpinară cu aplauze pe Lutatius Catulus, pe 
Vatia Isauricus, pe Cneus Pompeius şi pe Marcus 
Crassus. Ceilalți făcură o primire şi mai 
zgomotoasă, şi mai pompoasă lui Marcus Emilius 
Lepidus, lui Sergius Catilina şi lui Lentulus Sura, 
care se împotriviseră dârz propunerii lui Catulus. 

Puțin a lipsit ca mulţimea ce se înghesuia în faţa 
porților Curiei să nu se încarere în clipa când 
Pompeius şi Lepidus ieşiră împreună, continuând 
sub formă de discuţie duelul lor oratoric. Tumultul 
desigur că nu s-ar fi isprăvit fără vărsare de sânge, 
dacă Pompeius şi Lepidus, străbătând la braţ 
şirurile mulțimii, nu ar fi ridicat glasul pentru a-şi 

îndemna energic partizanii să păstreze liniştea şi 
ordinea şi să se ducă la casele lor. Prin ospătarii şi 
taverne, pe la răscrucile mai frecventate, în Forum, 
prin bazilici şi pe sub porticuri avură totuşi loc, în 
ciuda acestor îndemnuri, conflicte violente şi 
încăierări sângeroase. Mulţi oameni au fost 
omorâți, şi încă şi mai mulți au fost răniți în 
noaptea aceea. Câţiva aderenți mai exaltați ai 
partidului popular încercară chiar să pună foc la 
casele celor mai de seamă partizani ai lui Sulla. 

În vreme ce la Roma aveau loc aceste 
evenimente, întâmplări nu mai puţin importante 
pentru povestirea noastră se petreceau la Cume. 

Câteva ore după  neaşteptatul sfârşit al 
dictatorului, un om, care după ţinută şi după fizic 
părea să fie gladiator, sosi la vila din Cume, venind 
dinspre Capua, şi întrebă dacă-l poate vedea pe 
Spartacus. 

Omul părea de vreo patruzeci de ani, era vânjos 
şi înalt ca Hercule. De la prima vedere puteai ghici 
că era neobişnuit de puternic. Faţa lui oacheșă, 
ciupită de vărsat, cu trăsături cam necioplite, arăta 
mohorâtă, aproape respingătoare. 

În ochii lui negri, îndrăzneţi, vii şi aprinşi era 
ceva sălbatic, ceva cumplit. Impresia de sălbăticie 
era întărită şi de o chică deasă şi o barbă zbârlita. 

În ciuda aspectului său fioros, omul acesta 
inspira totuşi simpatie de la prima vedere. Faţa lui 
oglindea o sinceritate şi o cinste de sălbatic, de 
primitiv, şi din fiecare privire, din fiecare gest şi din 
fiecare mişcare se desprindea o deosebită mândrie. 
Școala gladiatorilor se afla destul de departe de 
clădirile principale ale vilei lui Sulla, de aceea, 
până ce un sclav fugi să-l cheme pe Spartacus, 
uriașul se plimbă încolo şi încoace de-a lungul aleii 
care ducea de la palatul lui Sulla la vila 
gladiatorilor. 

Nu trecu un sfert de oră şi sclavul se înapoie. 
Puțin în urma lui apăru şi Spartacus. Venea grăbit 
în întâmpinarea oaspetelui său, cu braţele deschise. 

Cei doi gladiatori se îmbrăţişară. Spartacus 
întrebă: 

— Fi, ce mai e nou, Oinomaus?... 

— Nimic, toate-s vechi - îi răspunse gladiatorul, 
cu glas sonor, adânc şi plăcut. Dar eu socot că e un 
trântor fără seamăn cine nu stă de veghe, cine nu 
luptă, cine nu face nimic. Mi se pare deci, iubite 
Spartacus, că a venit vremea să tragem sabia şi să 
înălţăm steagul răscoalei. 

— Potoleşte-te, Oinomaus! Pentru numele zeilor 
care-i ocrotesc pe germani, tu ai să compromiţi 
cauza! 

— Dimpotrivă, vreau ca ea să fie încununată de 
victorii strălucite. 

— Da, desigur, exaltatule, dar fără ţipete. 
Victoria o vom câştiga prin înţelepciune şi 
chibzuinţă. 

— O să biruim?... Când oare?... Asta ard să ştiu 
ŞI eu. 

— Când totul va fi pregătit pentru răscoală... 

— Da, într-adevăr, toate la timpul lor! Dar ştii tu 
cum se coc roadele de felul răscoalei noastre?... E 
nevoie de îndrăzneală, de bărbăţie, de cutezanţă... 
Să pornim, să începem imediat, şi ai să vezi că de 
cum vom ieşi în stradă, lucrurile vor merge de la 
sine. 

— Ascultă-mă... şi ai răbdare! Câţi oameni din 
şcoala lui Lentulus Batiatus au intrat în Liga 
noastră în ultimele trei luni? 

— O sută treizeci. 

— Din zece mii au intrat o sută treizeci... Şi ţi se 
pare că s-au copt roadele trudei noastre? 

— Când se va dezlănţui răscoala, unul va trage 
pe altul, aşa cum se întâmpla cu vişinele când le 
tragi din grămadă: una trage pe cealaltă. 

— Cum ar putea să ni se alăture, fără a şti nimic 
despre Cauza noastră, nici cine suntem şi ce țeluri 
urmărim, nici de ce mijloace dispunem pentru 
îndeplinirea cu succes a planului nostru? Cu cât 
încrederea pe care o vom insufla tovarăşilor noştri 

de nenorocire va fi mai adâncă, cu atât victoria 
noastră va fi mai sigură. 

Înflăcăratul Oinomaus cugetă în tăcere asupra 
acestor cuvinte. 

Peste o clipă, Spartacus reluă firul vorbei: 

— Dar tu, Oinomaus, ce-ai făcut până în ziua de 
azi, tu, care eşti cel mai voinic dintre cei zece mii 
de gladiatori ai şcolii lui Lentulus Batiatus? Cum ai 
folosit autoritatea pe care ai câştigat-o în mijlocul 
lor prin puterea şi bărbăţia ta? Câţi oameni ai 
recrutat şi ai atras în Liga noastră de luptă? Câţi din 
ei cunosc esența acţiunii puse la cale de noi? Nu 
sunt şi unii care nu prea au încredere în persoana ta 
şi se cam feresc de tine, din cauza firii tale violente 
şi uşuratice? Şi sunt oare mulți aceia care să mă 
cunoască sau cel puţin pe Crixos? 

— Tocmai pentru că nu sunt atât de luminat ca 
tine şi pentru că nu ştiu să vorbesc atât de frumos şi 
de convingător, m-am străduit din toate puterile să-l 
conving pe lanistul Batiatus să te poftească ca 
instructor de scrimă la şcoala lui. Şi iată că am 
izbutit: prin această tabulă, Batiatus te invită să vii 
la Capua. 

Oinomaus scoase de la brâu o foaie de papirus şi 
i-o întinse lui Spartacus. 

Cu o mână tremurândă, Spartacus luă papirusul 
ŞI, după ce smulse peceţile, citi scrisoarea, tulburat. 
Batiatus, impresionat de faimă iscusinţei şi vitejiei 
lui Spartacus, după cum însuşi scria, îl poftea să 
vină la Capua, dacă doreşte, pentru a-i instrui 
elevii, şi-i făgăduia în schimb hrană îmbelşugată şi 
un salariu considerabil. 

— Spune-mi, zăpăcitule, pentru ce, de ce te-ai 
pus pe trăncăneală, în loc să-mi dai scrisoarea de 
cum ai venit? îl mustră Spartacus, băgându-și 
scrisoarea în sân. Căci asta aşteptam, deşi nici nu 
îndrăzneam să sper. Acolo este locul meu, acolo, în 
mijlocul celor zece mii de tovarăşi de nenorocire! 
exclamă el, înflăcărat, cu chipul strălucind de 
bucurie. Acolo voi putea vorbi cu fiecare om în 

parte şi voi putea aprinde în sufletele tuturor 
credinţa care arde în pieptul meu. De acolo, în ziua 
hotărâtă, când se va da semnalul, va ieşi o armată 
de zece mii de luptători, o armată de zece mii de 
sclavi care şi-au sfărâmat lanţurile şi care vor zvârli 
verigile lanțurilor sfărâmate în obrazul 
asupritorilor; zece mii de sclavi care, din fierul 
umilitoarelor lanţuri, îşi vor făuri tăişul săbiilor de 
neînvins... În sfârşit... în sfârşit... mă voi strecura în 
cuibul unde voi putea ascuţi dinţii puilor de zmei 
care vor frânge aripile făloşilor vulturi romani. 

Nebun de bucurie, Spartacus ba se depărta, ba se 
întorcea cu paşi repezi spre Oinomaus, rostind 
cuvinte de neînțeles. 

Oinomaus îl urmărea încântat. Când tracul se 
mai potoli puţin, îi spuse: 

— Sunt fericit că te văd mulţumit. Dar şi mai 
fericiţi vor fi cei o sută treizeci de tovarăşi noi din 
Ligă; ei te aşteaptă nerăbdători şi sunt încredinţaţi 
că vei săvîrşi fapte mari... 

— Nu trebuie să se aştepte la prea multe. 

— O să fie foarte bine dacă ai să vii la noi; ai să 
restabileşti liniştea printre răzvrătiți de acolo. 

— Da, din moment ce sunt cei mai apropiaţi 
prieteni ai tăi, sunt desigur la fel de nestăpâniţi ca şi 
tine... Înţeleg!... De aceea, şederea mea la Capua va 
fi folositoare cauzei noastre. Voi şti să împiedice 
izbucnirile neaşteptate şi nesocotite, care ar putea 
deveni fatale. 

— Spartacus, vreau să te încredinţez că am să fiu 
întotdeauna alături de tine, că am să te ascult şi că 
am să fac tot ce vei porunci. 

Urmă un moment de tăcere. 

Pe cât îi îngăduia privirea lui sălbatică, 
Oinomaus îl privea pe Spartacus cu dragoste şi 
duioşie. Deodată exclamă: 

— Ştii, Spartacus, că de când te-am văzut întâia 
oară, acum mai bine de o lună, te-ai făcut parcă mai 
blând şi mai frumos?... lartă-mă, aş putea spune... 

chiar mai feminin... numai că nu ţi se potriveşte 
cuvântul acesta... 

Oinomaus amuţi, deoarece Spartacus, pălind 
brusc, şopti: 

— O, zei!... Cu ea ce se va întâmpla? şopti însă 
atât de încet, încât uriaşul nu auzi decât nişte sunete 
confuze. 

Pe nefericitul rudiar, pe care, o clipă, dragostea 
de libertate, solidaritatea frăţească cu cei asupriţi şi 
nădejdea în biruinţă îl făcuseră să uite de toate, îl 
apăsa acum povara acestui gând neaşteptat. 

Tăcerea se prelungi. Adâncit în gânduri 
chinuitoare, Spartacus nu mai scoase nici un 
cuvânt, iar Oinomaus urmărea mâhnit suferinţele 
rudiarului. 

În cele din urmă, germanul întrebă cu un glas pe 
care se străduia să-l facă blând şi prietenos: 

— Aşadar, vrei să ne părăseşti, Spartacus? 

— Nu, niciodată!... Niciodată!... protestă el, 
fremătând şi ridicându-şi spre Oinomaus ochii 
albaştri, înlăcrimaţi. Mai uşor mi-aş părăsi sora, 
mai uşor aş părăsi-o pe... 

Şovăi o clipă, apoi urmă: 

— Voi părăsi totul... orice... nu însă cauza celor 
asupriţi, a sclavilor, a celor uitaţi de toţi. Asta 
niciodată!... Niciodată!... După o scurtă pauză, 
adăugă: Să nu zăbovim, Oinomaus. Urmează-mă. 
Deşi e zi de mare doliu în această casă, nu se poate 
să nu găsim în bucătăria lui Sulla ceva cu care să 
mai prinzi puteri; nu sufla însă nici un cuvânt, 
nimănui, despre Liga noastră; nici o izbucnire de 
mânie, nici un blestem!... 

Și, rostind aceste cuvinte, Spartacus porni, însoţit 
de gladiator, spre palat. 


Douăsprezece zile după publicarea hotărârii 
Senatului cu privire la funeraliile ce urmau să fie 
făcute lui Lucius Cornelius Sulla, procesiunea 
funebră porni de la vila dictatorului spre Roma. 

Oameni din toate colţurile Italiei se adunaseră 
spre a-l saluta pentru ultima oară pe defunct. Carul 
funebru porni de la Cume, fiind urmat de consulul 
Lutatius Catulus, de două sute de senatori, de un 
număr egal de cavaleri romani, de toţi patricienii 
din Cume, Capua, Baie, Herculaneum, Neapolis, 
Pompei, Puteoli, Liternum şi din celelalte oraşe şi 
sate ale Campaniei, ca şi de reprezentanţii 
municipiilor şi oraşelor Italiei. După aceştia veneau 
douăzeci şi patru de lictori, insignele consulare, 
vulturii tuturor legiunilor ce luptaseră sub comanda 
lui Sulla, aproape cincizeci de mii de legionari 
înarmaţi, veniţi pentru a da ultimele onoruri 
neînvinsului lor comandant, câteva mii de liberți 
din Roma, îmbrăcaţi în doliu, numeroase cete de 
trâmbiţaşi, flautişti şi ţiteraşi. Cortegiul îl încheiau 
mii de matroane îmbrăcate în toge cenuşii, purtând 
doliul cel mai sever, şi o mulțime nesfârşită de 
oameni care veniseră la Cume din toate colțurile 
Italiei. 

Carul pe care era aşezat trupul dictatorului, 
îmbălsămat cu miresme şi arome şi înfăşurat într-o 
mantie de general purpuriu-aurie, era urmat de 
Faustus şi Fausta, copiii lui Sulla din căsătoria cu 
Cecilia Metella, înveşmântaţi în toge întunecate. 
După ei păşeau Valeria şi Hortensius, apoi celelalte 
rude şi o mare mulțime de liberți şi servitori; toți 
aceştia se străduiau să se arate cuprinşi de o 
nemângâiată durere. 

Procesiunea care înainta foarte încet, dură zece 
zile. În fiecare sat şi în fiecare oraş, mereu alți 
oameni veneau să îngroaşe rândurile procesiunii, 
accentuându-i caracterul solemn şi fastuos. 

În întâmpinarea cortegiului funebru ce însoțea 
rămăşiţele lui Sulla ieşiseră din Roma, pe Via 
Appia, aproape zece mii de oameni. 

Când cortegiul ajunse la Poarta Capena, maestrul 
de ceremonii al funeraliilor îl opri, pentru ca, 
stabilind o ordine perfectă, să sporească măreţia 


162 


ceremoniei. După câteva ceasuri, cortegiul îşi făcu 
intrarea în cetate, în ordinea următoare: 

În cap, înaintea tuturor, păşea designatorul, adică 
maestrul de ceremonii al funeraliilor, urmat de 
doisprezece lictori în veşminte negre. După ei 
venea un grup de cântăreţi care suflau în nişte 
flaute lungi, de înmormântare. În urma acestora se 
înghesuiau cinci sute şi mai bine de bocitoare, 
îmbrăcate în doliu. Femeile vărsau şiroaie de 
lacrimi, îşi smulgeau părul din cap şi preamăreau în 
gura mare faptele de arme şi binefacerile 
defunctului. 

Bocitoarele fuseseră  înştiințate de către 
designator că vistieria statului avea să fie deosebit 
de darnică la această înmormântare. De aceea, 
lacrimile pe care le vărsau pentru Sulla curgeau 
fără contenire, părând că izvorăsc direct din inimă. 
Iar după spusa bocitoarelor, binefacerile făptuite de 
fostul dictator al Romei erau atât de mari, încât 
întreceau şi lăsau în umbră toate binefacerile lui 
Camillus şi ale lui Cincinnatus, ale lui Fabricius, 
ale lui Fabius Maximus, ale lui Cato şi Scipio 
laolaltă. 

În urma bocitoarelor păşea un grup de cântăreți, 
care umpleau văzduhul cu melodii triste. După 
cântăreți veneau rânduri-rânduri de oameni care 
purtau peste două mii de cununi de aur şi darurile 
trimise în grabă de oraşele şi legiunile ce luptaseră 
de partea lui Sulla. 

Urmau apoi victimarii, care aveau să înjunghie, 
lângă rug, animalele preferate ale defunctului. 

După  victimari mergeau slujitori ducând 
portretele strămoşilor lui Lucius Cornelius Sulla, 
trofeele luate în Grecia, în Asia şi în războaiele 
italice, şi cununile ce-i fuseseră conferite. 

Apoi, în urma altui grup de cântăreți, păşea 
Metrobius, machiat şi fardat în aşa fel, încât să 
semene cât mai mult cu Sulla, şi purtând veşmintele 
şi insignele acestuia - lui Metrobius i se 

încredinţase rolul de a-l înfățişa pe defunct aşa cum 
fusese în viaţă. 

După Metrobius, la care mulțimea curioasă, 
îmbulzită de-a lungul drumului ce urma să fie 
parcurs, holbă ochii, venea, purtată cu rândul pe 
umeri de cei mai tineri şi puternici senatori, o 
lectică ferecată în aur şi pietre scumpe. Pe această 
lectică se odihnea trupul neînsufleţit al lui Lucius 
Cornelius Sulla, acoperit de însemnele bogate ale 
puterii imperatorului roman. În urma lecticii păşeau 
rudele cele mai apropiate şi servitorii favoriţi ai 
defunctului. 

După rudele care petreceau trupul învingătorului 
lui Mitridate urmau colegiile de preoți. 

În urma preoților venea Senatul, cavalerii, cele 
mai de vază patriciene şi cetăţene ale Romei şi o 
mulțime nesfârşită de cetăţeni, iar în urma acestora, 
servitorii şi sclavii defunctului. Servitorii duceau de 
căpăstru calul de luptă al lui Sulla şi păzeau câinii 
lui şi animalele care urmau să fie jertfite în timpul 
incinerăril. 

Cortegiul îl încheiau legiunile ce luptaseră sub 
comanda lui Sulla, care reprezentau o armată 
impunătoare şi disciplinată. 

Procesiunea se îndreptă spre Forum, unde 
sarcofagul lui Sulla fu aşezat în Comitium, chiar în 
faţa Rostrelor. 

Aici, oratorii îşi rostiră discursurile funebre, care 
fură întrerupte de plânsetele şi bocetele tuturor 
celor din partidul oligarhic. Apoi, în aceeaşi ordine, 
cortegiul se puse din nou în mişcare, pornind mai 
departe spre Câmpul lui Marte. 

Acolo, totul era pregătit pentru ceremonia 
funebră. Lectica fu lăsată jos, lângă rug. Valeria se 
apropie de cadavru, îi închise ochii, cum cerea 
obiceiul, şi, după ce îi vâri în gură moneda de 
aramă cu care avea să-l plătească pe Charon ca să-l 
treacă peste valurile Acheronului, îl sărută pe buze 
ŞI îşi luă rămas bun: 

— Adio! Te vom urma şi noi cu toţii, în ordinea 
dinainte hotărâtă de soartă. 

Cântăreţii  intonară atunci cântecele de 
înmormântare, în sunetul cărora victimarii jertfiră 
nenumărate animale. Amestecat cu lapte, miere şi 
vin, sângele jertfelor fu împrăștiat jur împrejur. 
Apoi, din mulțimea nesfârşită, cei ce se aflau mai 
aproape începură să arunce pe rug unsori, uleiuri, 
parfumuri, arome şi nenumărate cununi de flori şi 
lauri care acoperiră nu numai rugul, ci şi tot locul 
dimprejur. 

O dată cu săvârşirea acestor ritualuri începu în 
apropierea rugului şi lupta de gladiatori. Participau 
la ea toți gladiatorii lui Sulla, cu excepția lui 
Artorix, căruia, la rugămintea lui Spartacus, Valeria 
îi poruncise să rămână la Cume. Aceasta nu se 
prelungi mult. Ca toate luptele de gladiatori ce 
aveau loc cu prilejul funeraliilor, ea se sfârşi cu 
moartea tuturor combatanților, pentru că la acest fel 
de lupte nu se cădea să se cruțe nici o viață. 

După ce se sfârşiră toate aceste ceremonii, 
Pompeius Magnus luă din mâna libitinarului făclia 
cu care, după datină se dădea foc rugului, şi pentru 
a-i aduce încă un omagiu defunctului său prieten, 
dădu el însuşi foc grămezii de vreascuri, arome şi 
alte materii inflamabile din care era clădit rugul pe 
care fuseseră aşezate rămăşiţele pământeşti ale lui 
Sulla. 

Acest ultim onor dat răposatului de către tânărul 
care repurtase recent triumful în Africa stârni 
aplauzele asurzitoare ale celor adunaţi pe tot 
întinsul Cimpului lui Marte. Focul se aprinse într-o 
clipă şi se întinse cu repeziciune, învăluind rugul cu 
mii de limbi de foc care şerpuiau în mijlocul norilor 
de fum gros şi înmiresmat. 

O jumătate de ceas mai târziu, nu mai rămăsese 
aproape nimic din trupul aceluia care, atâţia ani, 
făcuse să tremure Roma şi Italia şi a cărui faimă 
dăduse ocol lumii. Doar un pumn de oase şi cenuşă, 
pe care bocitoarele îl strângeau cu grijă într-o urnă 

de bronz, bogat împodobită cu argint şi minunate 
încrustaţii de aur. 

Urna fu aşezată în templul ridicat cu câţiva ani 
mai înainte din ordinul lui Sulla, pe locul unde 
câştigase victoria asupra partizanilor lui Marius. 
Templul acesta, Sulla îi consacrase lui Hercule 
învingătorul. Ulterior, urna fu mutată din templu în 
Câmpul lui Marte, într-un somptuos mausoleu 
clădit pe socoteala statului, pe locul unde fusese 
rugul. 

Ca lanist în slujba lui Sulla, Spartacus fusese 
nevoit şi el să ia parte la procesiune, îmbrăcat cu 
tunică şi mantie de doliu, şi să asiste, abia 
stăpânindu-şi mânia şi durerea, la măcelărirea 
nefericiților săi elevi, cărora le împărtăşise nu 
numai tainele scrimei, dar îi şi iniţiase în secretele 
Ligii asupriților. Când luă sfârşit incinerarea, 
Spartacus răsuflă uşurat: acum era liber şi putea să 
meargă unde voia. 

Se strecură prin mulțimea oamenilor care se 
întorceau încet de la locul ceremoniei spre oraş. 
Comentariile pe marginea evenimentelor zilei, care 
frământaseră toată lumea, nu mai conteneau. 

— Crezi că mult timp o să rămână această urnă 
în templul lui Hercule învingătorul? 

— Onoarea Romei şi demnitatea poporului 
roman mă fac să nădăjduiesc că în curând minia 
mulțimii are să azvârle urna de-acolo şi are s-o 
sfărâme, împrăştiind cenuşa în vânt. 

— Ba, dimpotrivă, pentru binele Romei, să 
sperăm că unii ca voi, netrebnice rămăşiţe ale lui 
Marius, o să fiţi foarte curând sugrumaţi în temniță 
la Tulianum. 

Mai departe, în alt loc, cineva spunea: 

— Ţi-o repet, vai de sărmana Romă, vai şi-amar 
de noi! Cât timp trăia el, chiar şi când era plecat, nu 
cuteza nimeni să se gândească la schimbări. 

— Acum însă... Numai de n-ar îngădui Jupiter... 
Nenorocitele legi... 

— Care legi? Ce leg1?... Ia ascultă, Ventudeius, 
ce spune tânărul ăsta. Legi numeşte el violarea de 
către Sulla a tuturor drepturilor omeneşti şi divine. 

— Legi spul?... Cine a vorbit de legi?... Ce, 
parcă noi nu ştim ce înseamnă legea?... O mreajă de 
păianjen! O mreajă, în care muştele mici se prind, 
dar pe care cele mari o sparg! 

Pretutindeni se auzeau cuvinte de batjocură şi 
glume amare pe socoteala oligarhiei. 

Făcându-şi loc cu coatele, Spartacus ajunse 
printre cei dintii la zidurile oraşului. Când pătrunse 
în oraş, 1 se păru că nimerise în ţara morţii, atât erau 
de tăcute şi de pustii străzile Romei, care, de obicei, 
erau foarte populate la acea oră. 

Spartacus ajunse curând la şcoala de gladiatori a 
lui lulius Rabecius, unde avea întâlnire cu Crixos. 

Discuţia celor doi rudiari fu însuflețită şi 
prietenească. Ca şi Spartacus, Crixos era revoltat de 
măcelul gladiatorilor care avusese loc cu prilejul 
incinerării lui Sulla. Spartacus, care asistase la 
măcel de nevoie, nu-şi mai venea în fire, fierbea da 
mânie. Crixos încerca să-l convingă să treacă la 
executarea planurilor fără amânare şi să primească 
neîntârziat propunerea lui Lentulus Batiatus, spre a 
putea atrage cât mai mulți adepţi pentru cauza lor 
printre gladiatorii aflaţi în şcoala din Capua. 

— Succesul cauzei noastre - spuse egalul, 
încheindu-și argumentarea naivă, dar înflăcărată - 
se găseşte acum în mâinile tale, Spartacus, şi dacă 
sufletul tău e stăpânit de vreun alt sentiment mai 
puternic decât ideea eliberării sclavilor, orice 
nădejde de a vedea cu ochii triumful marii noastre 
cauze va pieri pe vecie. 

— Oricare ar fi sentimentele care mi-ar stăpâni 
sufletul - declară Spartacus, oftând - nimic, Crixos, 
NIMIC, auzi tu, nimic pe lume nu mă va clinti de la 
hotărârea de a servi cauza noastră sfânta! Nimic nu 
mă va face să mă abat, nici măcar pentru o clipă, de 
la drumul pe care mi l-am trasat, nimic şi nimeni nu 
mă va face să-mi schimb gândul! 

Discuţia dură mult. După ce se înţelese cu Crixos 
asupra tuturor măsurilor ce urmau să fie luate, 
Spartacus părăsi şcoala lui Iulius Rabecius, 
îndreptându-se grăbit spre casa moştenitorilor lui 
Sulla. 

Când trecu pragul, portarul îl înştiinţa că Myrtis 
îl aştepta în anticamera odăii de primire a Valerici. 

Spartacus, cu inima zvâcnind de parcă ar fi 
presimțit o nenorocire, alergă spre apartamentul 
Valeriei. Văzându-l, Myrtis exclamă: 

— În sfârşit!... De un ceas întreg te aşteaptă 
stăpâna! 

Fugi s-o anunțe pe Valeria de sosirea lui 
Spartacus şi, după un minut, îl conduse în camera 
de primire. 

Nespus de palidă, înfăşurată în toga întunecată şi 
cu vălul cenuşiu, Valeria părea mai frumoasă şi mai 
gingaşă ca niciodată. Melancolia o prindea de 
minune. 

— Spartacus!... Spartacus al meu!... şopti ea, 
ridicându-se de pe pat şi făcând câţiva paşi către el. 
Oare ai să mă iubeşti totdeauna?... Mă mai iubeşti 
mai presus de orice pe lume? 

Stânjenit de această  neaşteptată întrebare, 
Spartacus răspunse, după o scurtă pauză: 

— De ce-mi pui această întrebare, Valeria mea? 
Te-am supărat cu ceva?... Datu-ţi-am prilej să te 
îndoieşti de dragostea mea, de devotamentul şi 
adoraţia mea? Pentru mine, tu eşti totul, totul pe 
lume... Mă simt legat numai de tine, ție îţi sunt 
închinate toate simţirile inimii mele... 

— Ah - îl întrerupse fericită Valeria, cu ochii 
plini de lumină - aşa vreau să mă iubeşti. Spune-mi, 
Spartacus, că ai să mă iubeşti totdeauna aşa. 

— Dal... O, da!... Totdeauna aşa!... şopti 
rudiarul, cu glasul vibrând de emoție. 

Apoi, căzând în genunchi în faţa matroanei, îi 
prinse amândouă mâinile şi i le acoperi cu sărutări 
pătimaşe: 

— Te voi iubi totdeauna, Valeria, ca pe o zeiţă, 
chiar dacă... chiar atunci când... - Dar nu putu să 
sfârşească vorba, izbucnind într-un plâns amar. 

— Dar ce-i cu tine?... De ce plângi?... Ce s-a 
întâmplat, Spartacus?... Spune-mi... ce-i cu tine? 
Insistă înfiorată Valeria, mângâindu-l, sărutându-l 
pe frunte şi strângându-l la piept. 

În clipa aceea se auzi un ciocănit uşor în uşă. 

— Ridică-te! îi şopti Valeria, apoi, căutând să 
regăsească tonul ei obişnuit, întrebă: Ce vrei, 
Myrtis? 

— Fratele tău, Hortensius, a venit şi vrea să te 
vadă - răspunse de după uşă glasul sclavei. 

— Atât de repede?! se miră Valeria.. Şi apoi 
imediat adăugă: Să aştepte puţin... 

— Bine. 

Valeria rămase tăcută, ascultând cu luare-aminte. 
Când nu mai auzi zgomotul paşilor Myrtidei, se 
destăinui lui Spartacus în grabă: 

— Uite... a şi venit... De aceea te aşteptam cu 
atâta nerăbdare... Şi de aceea te-am întrebat dacă 
eşti gata să jertfeşti totul pentru mine... Să ştii... 
Hortensius... ştie totul... ştie că te iubesc, că mă 
iubeşti... 

— Ce-ai spus?... Cum?... strigă Spartacus, 
alarmat. 

— Taci!... Cum, nu ştiu nici eu... Mi-a spus doar 
în treacăt... şi m-a anunţat că va veni astă-seară... 
Tu, acum, ascunde-te... aici... în cămăruţa asta - îi 
arătă Valeria, ridicând draperia unei uşi. Fără a 
putea fi văzut, ai să auzi tot... şi ai să afli cum poate 
să iubească Valeria. 

După ce-l împinse pe rudiar în cămăruţă, îi mai 
spuse încet: 

— Orice s-ar întâmpla, nu sufli nici o vorbă, nu 
faci nici o mişcare până nu te chem. 

Lăsă drapenia să cadă, apoi puse mâinile la piept 
ca să-şi domolească bătăile inimii şi se aşeză pe 
pat. Izbuti destul de iute să redevină stăpână pe sine 

şi să-şi ia un aer indiferent. Atunci, cu glasul ei 
obişnuit, strigă: 

— Myrtis! 

Tânăra fată apăru în uşă. 

— l-ai spus lui Hortensius că sunt singură în 
camera de primire? 

— Ţi-am îndeplinit porunca. 

— Bine, acum pofteşte-l aici. 

Un minut mai târziu intră în cameră, grav şi 
posomorât, vestitul orator, cu barba nerasă de vreo 
cincisprezece zile, îmbrăcat cu o tunică de culoare 
închisă şi cu o togă de stofă tot de culoare închisă. 

— Bună ziua, dragul meu Hortensius! îl 
întâmpină Valeria. 

— Bună ziua, sora mea - răspunse el, posac. 

— Stai jos, frate, nu fi supărat pe mine şi 
vorbeşte deschis, fără ocol. 

— Cu moartea iubitului nostru Sulla, asupra mea 
nu s-a abătut numai o singură nenorocire, ci şi oa 
doua, neașteptată şi nemeritată. Mi-a fost dat să 
aflu că sora mea, uitând ce-şi datorează sieşi şi 
lăsând la o parte nu numai orice consideraţie faţă de 
mine şi față de sângele lui Mesala, dar şi respectul 
cuvenit patului conjugal al lui Sulla, s-a dezonorat 
aventurându-se într-o legătură vinovată cu un 
gladiator nemernic. Valeria, Valeria!... Ce-ai făcut? 

Tăcu, mâhnit şi îngândurat, cu cotul rezemat de 
speteaza scaunului, sprijinindu-şi cu mâna fruntea 
plecată. 

— Ascultă, Hortensius, mi-aduci o învinuire 
foarte gravă; înainte de a mă apăra, te întreb de 
unde vine această acuzaţie? 

Ridicând capul şi trecându-şi mâna peste frunte, 
Hortensius răspunse sacadat: 

— Din mai multe locuri... Şase sau şapte zile 
după moartea lui Sulla, Chrysogonos mi-a dat 
această scrisoare. 

Şi Hortensius îi înmâna Valeriei un papirus 
mototolit. Ea îl desfăcu şi citi: 

„LUI LUCIUS CORNELIUS SYLLA, 
IMPERATORULUI, DICTATORULUI, 
NOROCOSULUI, 
EPAPHRODITULUI, 

SALUT PRIETENESC! 


În locul cuvintelor: „Păzeşte-te de câine!” pe 
zidul casei tale ai putea scrie de azi înainte: 
„Păzeşte-te de şarpe!” sau mai bine zis de şerpi, 
deoarece sub acoperişul tău şi-a făcut cuib nu un 
singur şarpe, ci doi: Valeria şi Spartacus. 

Nu te lăsa furat de un acces de mânie; pândeşte-i 
la cântatul cocoşilor şi te vei convinge cum se 
necinsteşte patul conjugal şi numele omului celui 
mai temut şi mai puternic din lume. Păzească-te 
zeii de asemenea nenorociri în viitor!” 

La citirea primelor cuvinte ale scrisorii, sângele 
năvăli în obrazul Valeriei, însă, până să isprăvească 
de citit, redeveni palidă ca un mort. 

— Dar Chrysogonos - întrebă ea printre dinţi, cu 
glas înăbuşit - de unde a primit această scrisoare? 

— Din păcate, zadarnic s-a străduit, nu şi-a putut 
aminti din partea cui era. Îşi aminteşte doar că 
sclavul care i-a înmânat-o sosise la Cume câteva 
clipe după moartea lui Sulla. 

După o clipă de tăcere, Valeria îi spuse liniştită: 

— Nu vol încerca să te conving că un denunţ 
nesemnat nu constituie o dovadă şi nici nu e un 
temei pe care tu, fratele meu, Hortensius, să mă 
poţi învinovăţi pe mine, Valeria Mesalina, văduva 
lui Sulla. 

— Fapt este însă că, zece sau douăsprezece zile 
după moartea lui Lucius, Metrobius a venit la mine, 
adânc îndurerat de pierderea prietenului său, şi, 
socotind că este datoria lui sfânta să-i spele onoarea 
pângărita, mi-a povestit despre legătura ta cu 
Spartacus. Pentru a-şi întări spusele, Metrobius a 
adus-o cu el şi pe sclava care l-a dus într-o cameră 
vecină cu a ta, de unde l-a văzut pe Spartacus 
intrând la tine noaptea. 

— Ajunge, ajunge! porunci Valeria, schimbându- 
se la față la gândul că sărutările şi cuvintele lor, că 
tainele amorului lor erau cunoscute de o sclavă şi 
de un om atât de josnic ca Metrobius. Ajunge, 
Hortensius! Acum, deoarece mi-ai adus o învinuire, 
am să vorbesc şi eu. 

Se ridică de pe pat, îşi îndreptă faţa mânioasa 
către fratele ei, încrucişă braţele pe piept şi, 
fulgerându-l cu privirea, îi spuse cu mândrie: 

— Da, îl iubesc pe Spartacus. Îl iubesc cu toată 
ardoarea inimii mele! Ei, şi? 

— O, zei mari, o, zei atotputernici! izbucni uluit 
Hortensius, ridicându-se în picioare şi acoperindu- 
şi faţa cu mâinile. 

— Lasă în pace zeii! Ei nu te aud. Mai bine 
ascultă-mă când vorbesc cu tine... 

— Vorbeşte... 

— Da, îl iubesc şi am să-l iubesc... 

— Valeria! o întrerupse Hortensius, măsurând-o 
cu indignare. Mă înspăimânţi... Eşti o femeie 
nebună de-a binelea... 

— Nu, nu sunt decât pur şi simplu o femeie şi 
sunt hotărâtă să calc în picioare legile voastre 
despotice, prejudecățile voastre stupide şi să scutur 
lanţurile cu care Voi, învingătorii lumii, legaţi de 
mâini şi de picioare pe femeile voastre. lată, asta 
vreau! Şi te încredinţez, frate, că dacă vreau acest 
lucru nu e nicidecum semn de nebunie, ci, 
dimpotrivă, dovadă că mi-am redobândit raţiunea. 
Paiaţa asta mârşava de Metrobius, care e atât de 
pervers încât toate nevestele cu ai căror bărbaţi are 
legături sunt geloase, tocmai el s-a găsit să mă 
învinovăţească! Ciudat îmi pare, Hortensius, că, de 
vreme ce pui atita temei pe învinovăţirile lui, nu 
propui ca Senatul să-l aleagă cenzor... Ar fi un 
cenzor nimerit pentru moravurile Romei!. 
Metrobius, paznic al castității vestalelor!... Lupul 
care duce mieii la păscut!... E tocmai ce-i mai 
lipsea Romei, acestui oraş dezgustător, în care se 
ridică statui şi temple lui Sulla, care a însângerat tot 

oraşul cu crimele lui, unde, la adăpostul legii celor 
douăsprezece table, i-a fost îngăduit aceluiaşi Sulla 
ca, sub ochii mei, să-şi petreacă nopţile în orgii 
neruşinate. O, legi ale patriei mele, cât sunteți de 
drepte!... Chiar şi mie îmi asigură ceva legile astea: 
dreptul de a asista cu indiferenţă la toate aceste 
lucruri şi chiar acela de a vărsa lacrimi, însă în 
ascuns, pe pernele patului meu de văduvă şi, în 
sfârşit, dreptul de a mă vedea repudiată în orice 
moment numai pentru motivul că n-am dat 
moştenitor domnului şi stăpânului meu! 

Faţa  Valeriei ardea de indignare. Tăcu un 
moment, apoi se întoarse către Hortensius, care o 
urmărea înmărmurit, cu ochii ficşi şi pupilele 
dilatate, şi continuă: 

— În faţa acestor legi, bineînţeles, mi-am călcat 
îndatoririle... o ştiu... o recunosc. Nu am de gând 
nici să mă apăr, nici să mă dezvinovăţesc. Mi-am 
călcat îndatoririle prin aceea că n-am avut curajul 
să plec cu Spartacus din casa lui Sulla. Nu socotesc 
că faptul de a mă fi îndrăgostit de acest om e o 
crimă şi mă mândresc cu dragostea mea. Are suflet 
ales şi plin de mărinimie, mintea lui e capabilă de 
gânduri măreţe. Dacă ar fi înfrânt legiunile române 
în Tracia, ar fi stârnit mai multă admiraţie decât 
Sulla şi Marius şi ar fi fost mai temut decât Hanibal 
şi Mitridate!... Dar a fost înfrânt şi voi l-aţi făcut 
gladiator. Şi pentru că voi l-aţi făcut gladiator, 
pentru că i-ați pus acest nume, credeţi că i-ați 
schimbat şi sufletul? Credeţi cumva că ajunge un 
decret de-al vostru că să transformați un om cu 
suflet mare şi minte ageră într-o oaie fără judecată? 

Uimit şi în acelaşi timp mâhnit, Hortensius, 
marele orator, o întrebă; 

— Înseamnă asta oare că te ridici împotriva 
legilor patriei noastre, împotriva obiceiurilor 
noastre, împotriva oricărui simţământ de decenţă?... 

— Da, da!... Mă ridic împotriva lor, mă ridic... 
Renunţ la cetăţenia romană, la numele meu, la 
familia mea... Am să plec cu Spartacus să trăiesc 

undeva, într-o vilă singuratică, mă voi retrage 
undeva într-o provincie depărtată, poate în Tracia, 
la poalele munţilor Rodope, şi voi toţi, rudele mele, 
n-o să mai auziţi de mine! 

Istovită de atâta zbucium, Valeria se prăbuşi pe 
pat. 

Valeria poate că nu avea dreptate în măsura în 
care 1 se părea. Trecutul ei nu era fără pată. Se prea 
poate că era puţin cam uşuratică chiar în dragostea 
pentru Spartacus, prima dragoste adevărată, care-i 
făcea inima să zvâcnească. Totuşi cuvintele ei tari, 
întrucâtva incoerente, zugrăveau tabloul fidel al 
suferințelor, asupririlor şi umilinţelor la care legile 
Romei condamnau femeia. Această jalnică situaţie 
a femeii romane, situaţia care era mult mai rea 
decât aceea a copiilor aflaţi sub autoritatea 
nelimitată a părintelui lor, este, alături de plaga 
mereu mai răspândită a legăturilor nelegitime şi a 
descompunerii familiei, ca şi de răspândirea 
sclaviei, care a adus după sine lenevirea cetăţenilor, 
una din adevăratele cauze ale decăderii Romei. 

Hortensius o privi pe sora sa cu compătimire, 
apoi, cu glas blând şi duios, îi spuse: 

— Îmi dau seama, draga mea Valeria, că nu te 
simţi prea bine... 

— Eu? Strigă matroana, sărind de pe pat. Mă 
simt admirabil... 

— Nu, nu, Valeria, crede-mă, nu ţi-e bine... eşti 
tulburată... Zbuciumul tău e prea mare şi îţi răpeşte 
acea linişte şi seninătate a minţii care sunt absolut 
necesare pentru a discuta un subiect atât de serios. 

— Dar eu... 

— Să lăsăm această discuţie pentru un moment 
mai potrivit. 

— Te previn că sunt neînduplecată... 

— Bine... bine... Vom mai vorbi despre asta... o 
să ne mai vedem... Deocamdată, rog zeii să te 
ocrotească în veci. Am să plec. Rămâi cu bine, 
Valeria. Rămâi cu bine. 

— Cu bine, Hortensius. 

Şi oratorul părăsi camera de primire a surorii 
sale. Câteva clipe mai târziu intră în cameră 
Spartacus. Se aruncă la picioarele Valenei şi, 
sărutând-o, îi mulțumi pentru cuvintele ei pline de 
căldură, pentru adâncimea sentimentului ei. 

— Da, vreau să trăiesc lângă tine pe vecie, să fiu 
mereu cu tine, nobilul meu Spartacus. Voi deveni 
soția ta, şi munţii Traciei tale ospitaliere vor 
adăposti dragostea noastră - spunea Valeria, 
strângându-l la piept. 

Îmbătat de sărutările ei, uitând de sine şi de 
lumea întreagă, rudiarul şopti: 

— Da... sunt al tău... al tău... pe vecie... sunt 
robul tău... slujitorul tău... 

Deodată, Spartacus întoarse capul, păli, apoi, 
smulgându-se din braţele Valeriei şi strunindu-și 
parcă toate coardele sufletului său, ascultă atent. 

— Ce-i cu tine? întrebă Valeria, tulburată. 

— Taci! Şopti rudiarul. 

Ascultară amândoi, într-o adâncă tăcere, un cor 
de glasuri, sonore, puternice, tinereşti, care, într-o 
limbă pe jumătate barbară, un amestec de greacă şi 
tracă, intonau următorul imn: 


O, libertate scumpă, Zeiţă-a lumii noastre. 

Aprinde-n inimi focul măreţelor porniri 

Și dă-i putere-n luptă, lui, robului nevolnic; 

Sub scutul tău de aripi ne ia, ocrotitoare, 

În clipa când va-ncepe cumplita bătălie 

Și legiuni dușmane porni-vor la atac, 

Ale sclaviei lanţuri în paloş le preschimbă, 

În țările întinse ce zac sub grea robie, 

Dă-i trândavului sabia în mâini, s-o ţină 
zdravăn, 

Șovăitor de-i altul, împinge-l înainte. 

O, libertate scumpă, Zeiţă-a lumii noastre, 

Scântei din vâlvătaia-ți să cadă şi să ardă 

Oriunde-i apăsare, amar, sclavie, jale, 

Oriunde huzureşte călăul de tiran, 

Oriunde curge vinul şi sângele, ca apa, 

Și fraţii se ucid, scrâşnind, rânjind sălbatic 
Zeiţă, du-ne-acolo, în crunta bătălie! 

Spre tine se înalţă din inimi o văpaie. 

Tu iartă cântul nostru atât de nedibaci, 

Și braţelor sleite, tu dă-le iar vigoarea. 

Cu arma-n mână, zee, îți aşteptăm chemarea, 
La arme, voi, prieteni! 

Călăi, v-aşteaptă moartea! 


Spartacus era numai urechi, ca şi cum viaţa lui ar 
fi atârnat de acest cântec, din care Valeria nu putuse 
înţelege decât câteva cuvinte greceşti. 

Valeria tăcea. Faţa ei, albă ca marmura reflecta 
parcă îngrijorarea tainică ce era zugrăvită pe chipul 
rudiarului, cu toate că ea nu înţelegea cauza acestei 
îngrijorări. 

Ascultară tăcuţi, până ce cântecul gladiatorilor se 
pierdu în depărtare. Apoi Spartacus, sărutând 
inimile Valeriei, bâigui cu vocea înecată în lacrimi: 

— Eu nu pot... nu pot.., iartă-mă... scumpa mea 
Valeria... nu pot fi cu totul al tău... Eu nu-mi 
aparțin. 

— Spartacus!... Ce vorbeşti? Ce-ai spus? Cine e 
femeia care poate cere să împartă cu mine inima ta? 

— Nu, nu-i vorba de nici o femeie - o linişti 
gladiatorul, clătinând din cap mâhnit. Altceva, nu o 
femeie, mă opreşte să fiu fericit. Nu, nu! Dar... nu-ţi 
pot spune ce anume mă opreşte... Nu pot vorbi... 
Sunt legat prin jurământ sacru şi inviolabil. Nu-mi 
mai aparţin. 

Şi, cu glasul tremurând, adăugă: 

— E destul să ştii că departe de tine, lipsit de 
sărutările tale divine... voi fi nefericit... voi fi cel 
mai nefericit dintre oameni!... 

— Despre ce vorbeşti? întrebă alarmată Valeria, 
cuprinzându-i capul cu mîmile ei mici şi silindu-l s- 
o privească în faţă. Ţi-ai ieşit din minţi?... Ce-ai 
spus?... Aiurezi?... Cine te opreşte să fii al meu?... 
Vorbeşte!... Hai, scurtează-mi chinurile şi spune-mi 
cine-1?... 

— Ascultă-mă, ascultă, iubită Valeria, adorato - 
se rugă cu voce tremurândă Spartacus, pe a cărui 
faţă răvăşită se citea tot zbuciumul celor două forțe 
ce se înfruntau în sufletul lui. Ascultă-mă... Nu pot 
vorbi... Nu pot să-ţi spun pricina care mă reţine... 
Trebuie să te mulţumeşti cu atât: nu e o altă 
femeie... Trebuie să înţelegi... Ar putea oare o altă 
femeie să mă smulgă de sub farmecele tale? Cu 
inima curată şi cinstită, jur pe viaţa ta, pe reputaţia 
ta, pe renumele şi pe viaţa mea, că oriunde voi fi, 
aproape sau departe de tine, sunt al tău şi voi 
rămâne numai al tău în veci, şi că nu voi adora şi nu 
mă voi închina niciodată decât amintirii şi chipului 
tău... 

— Dar ce e cu tine? întrebă biata femeie, abia 
stăpânindu-şi plânsul. De ce nu-mi încredinţezi 
taina! Te  îndoieşti de dragostea mea, de 
devotamentul meu? Nu ţi-am dat oare destule 
dovezi de nestrămutată credinţă?... Mai vrei alte 
dovezi?... Vorbeşte... Porunceşte... Ce vrei de la 
mine? 

— Nu pot să vorbesc, nu pot! strigă nefericitul 
Spartacus ca nebun. Nu am dreptul să vorbesc! 

Izbucnind în plâns, Valeria îl îmbrăţişă. 

— Dar mă voi întoarce - îi făgădui Spartacus - 
mă voi întoarce după ce voi fi primit învoirea să 
calc jurământul pentru tine. Mă voi întoarce mâine, 
poimâine, îndată ce voi putea, şi atunci ai să mă 
ierți şi ai să mă iubeşti şi mai mult... dacă între noi 
poate exista iubire mai puternică decât aceea care 
ne uneşte acum... Rămâi cu bine... Rămâi cu bine... 
Valeria mea adorată! 

Făcând o sforțare supraomenească, nefericitul 
Spartacus se smulse din braţele femeii iubite şi ieşi 
în fugă din cameră. Zdrobită de emoție şi durere, 
Valeria căzu fără simțire. 

= RE m a pai 


CAPITOLUL IX. CUM UN BEŢIV ŞI-A 
ÎNCHIPUIT CĂ E SALVATORUL 
REPUBLICII 


Trecuseră patru ani de la moartea lui Lucius 
Cornelius Sulla. Mai erau cincisprezece zile până la 
calendele lui Marte ale anului 680% de la 
întemeierea Romei. Ca în fiecare an, romanii 
celebrau în acea zi Lupercalia, o sărbătoare, zice- 
se, instituită de Romulus şi Remus pentru 
pomenirea copilăriei lor minunate şi în cinstea 
doicii lor Luperca şi a zeului Pan, despre care 
datina spunea că făcea să rodească ogoarele. 

Pe coasta colinei Palatine, în pădurea închinată 
zeului Pan, se găsea o grotă ce se numea Lupercal. 
Potrivit tradiției, în această grotă îi hrănise 
lupoaica, cu laptele ei, pe Romulus şi Remus. 

În grota Luperca se adunaseră din zori, îmbrăcaţi 
în odăjdu, lupercii, membrii unui colegiu de preoţi 
recrutaţi dintre tinerii cei mai iluştri, aparţinând 
castei patricienilor. Puțin mai târziu veniră şi 
numeroşi alți tineri nobili. Doi dintre ei, cărora le 
revenea un rol special în ceremonia sacrificării 
animalelor, purtau toge albe şi cununi de iederă. 

Îndată după sosirea tinerilor, victimarii, 
înarmându-se cu cuțite, înjunghiară doisprezece 
tapi şi doisprezece căţei. După aducerea acestui 
prinos, unul din luperci luă o. sabie, o înmuie în 
sângele animalelor jertfite şi atinse cu ea frunțile 

celor doi tineri patricieni în toge albe şi cu cununi 
de iederă. Apoi ceilalți luperci începură să le 
şteargă urmele de sânge cu lâna muiată în lapte. 
După ştergerea urmelor de sânge de pe frunte, cei 
doi tineri izbucniră, aşa cum cerea ritualul, în 
hohote de râs răsunătoare. 

Această ceremonie tradițională pare-se că 
amintea străvechea rânduiala a  purificării 
păstorilor. 

Potrivit datinii, urma spălarea, după care, într-un 
loc anume al peşterii, lupercii, cu cei doi tineri 
purificaţi şi cu prietenii lor, se aşternură la un ospăț 
îmbelşugat. 

În timp ce lupercii continuau să se ospăteze, 
peştera începu să se umple de oameni. În pădurea 
lui Pan şi pe toate drumurile care duceau spre ea se 
înghesuia o mare mulţime, în rândurile căreia erau 
numeroase femei. 

Ce aştepta această mulţime? Lucrul se lămuri 
când, după terminarea ospăţului, lupercii, însuflețiți 
şi veseli, puseră peste tunici fisii late ca nişte 
brâuri, tăiate din pielea animalelor jertfite, şi, în 
mână cu bice făcute tot din pielea animalelor, ieşiră 
grămadă din peşteră şi porniră să fugă pe străzi ca 
nişte zănatici, croind cu bicele în dreapta şi în 
stânga pe toţi cei ce le ieşeau în cale. 

Pe toate drumurile se vedeau matroane şi fete 
tinere alergând întru întimpinarea lupercilor şi 
întinzând bucuroase braţele ca să fie lovite, pentru 
că pe atunci fetele credeau că loviturile acestor bice 
rituale ar influenţa în bine asupra căsătoriilor, iar 
femeile măritate - că le-ar putea spori fecunditatea. 

Toate ritualurile aparţinând religiilor antichităţii, 
ca şi cele ale religiilor din vremea noastră, nu erau 
decât pretexte pentru adunări vesele, mai mult sau 
mai puţin obscene şi mai mult sau mai puţin 
învăluite în mister, organizate în majoritatea 
cazurilor de şarlatani, pe spinarea naivilor lesne 
încrezători. Serbarea Lupercaliei se făcea totuşi pe 
socoteala lupercilor, deoarece ea le satisfăcea 

ambiția; căci nu mică era cinstea de a fi preot şi nu 
mică era plăcerea de a mângâia cu biciul fete 
frumoase şi matroane ispititoare, precum şi 
plăcerea de a fi răsplătit cu vorbe dulci şi zâmbete 
drăgălaşe. 

Însoţiţi de mulţime, o parte din luperci se 
îndreptară în fugă către insula de pe Tibru. Pe 
insulă, care pe acea vreme era încă slab populată, 
erau trei temple, închinate unul lui Esculap, al 
doilea lui Jupiter şi al treilea lui Faunus. 

În porticul templului lui Faunus, rezemat de o 
coloană, stătea un tânăr înalt, voinic, perfect 
proporţionat, care urmărea cu indiferență forfota 
lupercilor. Pe gâtul său puternic, care amintea 
statuile greceşti, se înălța falnic un cap plin de 
distincție. Avea păr negru ca abanosul, care-i cădea 
pe fruntea înaltă, şi ochi frumoşi, expresivi, 
pătrunzători şi autoritari. Nasul era drept, frumos şi 
precis conturat, iar gura mică, cu buze puţin cam 
groase şi răsfrânte, trăda două patimi: setea de 
putere şi senzualitatea. Pielea foarte albă sporea 
frumuseţea şi farmecul acestui bărbat deosebit de 
plăcut la vedere. 

Tânărul nu era altul decât Caius Iulius Caesar. 

Ținuta lui era de o eleganţă pur grecească. Peste 
tunica de în subțire, albă ca zăpada, cu chenar de 
purpură, strânsă în talie cu şnur de lină purpurie, 
Caesar îmbrăcase o togă de postav alb, cu un 
chenar lat, albastru. 

Avea pe atunci douăzeci şi şase de ani. Datorită 
talentului, culturii, elocvenţei, blândeţei, vitejiei, 
inteligenței sale pătrunzătoare şi eleganţei sale 
neîntrecute, Iulius Caesar se bucura încă de pe 
atunci de o nemărginită popularitate la Roma. 

Caesar aparţinea partidului lui Marius atât prin 
vederile şi simpatiile sale personale, cât şi în 
virtutea tradiției şi a legăturilor de familie - prin 
mătuşa sa Iulia era nepotul lui Caius Marius. Pe 
deasupra, el se căsătorise la optsprezece ani cu 
Cornelia, fiica lui Lucius Cornelius Cinna, care 

fusese de patru ori consul şi era socotit un partizan 
înfocat al lui Caius Marius, învingătorul cimbrilor 
şi teutonilor. Îndată după ce-şi lichidase inamicii şi 
luase puterea dictatorială, Sulla ordonase uciderea a 
doi membri ai familiei Iulia care simpatizau cu 
Marius, iar pe tânărul Caius Iulius Caesar îl obligă 
să se despartă de soţia sa Cornelia. Caesar, care 
încă de pe atunci dovedise că poseda o voinţă de 
fier şi o fermitate de neclintit, nu voi să se supună, 
fapt pentru care Sulla îl condamnă la moarte. Nu 
scăpase cu viață decât datorită unor influenţi 
partizani ai lui Sulla şi stăruinței Colegiului 
vestalelor. 

Cât timp puterea rămase în mâinile lui Sulla, 
Caesar nu se mai simţi în siguranţă la Roma. Nu e 
lipsit de semnificație faptul că, referindu-se la 
numeroasele cereri de a-l grația pe Caesar, 
dictatorul comentase: „În acest tânăr Iulius se 
ascund mai mulți Marius”. 

Caesar se retrăsese în ţinutul sabinilor, unde, 
cutreierând munţii Latiumului şi Tibrului, se 
ascunsese până la moartea lui Sulla. 

Îndată după întoarcerea la Roma, el plecă la 
război şi deveni vestit prin vitejia lui. 

După terminarea campaniilor, Caesar se îmbarcă 
pentru a merge în Grecia, unde intenționa să-i 
asculte pe cei mai vestiți filozofi şi să frecventeze 
şcolile celor mai iluştri oratori. În apropiere de 
Farmacussa, corabia lui fu capturată de pirați, iar el, 
împreună cu servitorii săi, căzu prizonier, în 
captivitate. Caesar dovedi nu numai un curaj fără 
seamăn, dar şi acel talent înnăscut de a se impune, 
care mai târziu avea să-i aducă stăpânirea asupra 
lumii întregi. Când îi întrebă pe pirați cât cer pentru 
răscumpărarea lui, aceştia cerură douăzeci de 
talanţi; el răspunse atunci semeţ că preţuieşte 
cincizeci de talanţi şi că le va plăti această sumă, 
dar că îndată ce-şi va recăpăta libertatea va porni în 
urmărirea lor şi că, după ce-i va lua prizonieri, va 
porunci să fie răstigniți. 

Convins că un descendent al familiei Tulia 
trebuie să fie crezut pe cuvânt, Caesar trimise 
câțiva servitori la Efes, Samos şi prin alte cetăţi 
învecinate, ca să procure cei cincizeci de talanți. 
Reuşi să-i adune şi îi înmâna piraţilor. Îndată ce fu 
eliberat, cu câteva trireme adunate în porturile 
vecine, porni în urmărirea lor, îi atacă, îi învinse şi, 
luându-i prizonieri, îi dădu pe mâna pretorului, 
pentru ca acesta să poruncească răstignirea lor. 
Prinzând de veste că pretorul caută să-i vândă ca 
sclavi, Caesar porunci, pe răspunderea sa proprie, 
ca toţi să fie răstigniți, declarând că e gata să 
răspundă în fața Senatului şi a poporului roman 
pentru ordinul dat. 

Toate aceste întâmplări îi aduseră lui Iulius 
Caesar o mare popularitate. Dar când îl acuză fățiș 
pe Cneus Cornelius Dolabella, căruia i se 
încredinţase administrarea Macedoniei, că a comis 
fel de fel de crime, popularitatea lui crescu încă şi 
mai mult. Caesar susținu acuzarea cu o elocvenţă 
atât de surprinzătoare şi atât de originală, încât 
Cicero, cel mai bun orator al vremii, nu putu obține 
decât cu foarte mare greutate achitarea lui 
Dolabella. 

Acesta era bărbatul ce stătea în porticul 
templului lui Faunus şi privea mulţimea. 

— Sănătate lui Caius Iulius Caesar! îi ură Titus 
Lucretius Carus, trecând pe lângă el. 

— Bună ziua, Carus - răspunse Caesar, strângând 
mâna aceluia ce avea să fie autorul poemului „De 
rerum natura”. 

— Cinste şi slavă măritului Iulius! se închină 
Metrobius, comediantul, care trecea prin faţa 
templului în mijlocul unui grup de mimi şi acrobaţi. 

— A,  Metrobius! Observă Iulius Caesar, 
zâmbind ironic. Cum văd, nu-ţi iroseşti viaţa în 
van. Nu laşi să treacă nici o sărbătoare, nici cel mai 
neînsemnat prilej de petrecere. 

— Ce altceva aş putea face, mărite Iulius... 
Trebuie să ne bucurăm de viaţa ce ne-au dăruit-o 

zeii... aşa cum ne-a învăţat Epicur, că... 

— Ştiu, ştiu - îl întrerupse Caesar, scutindu-l de 
oboseală de a câta. 

Scărpinându-se delicat în cap, cu degetul mic al 
mâinii stângi, că nu cumva să-şi strice pieptănătura, 
Caesar îi făcu semn lui Metrobius, cu arătătorul 
mâinii drepte, să se apropie. 

Metrobius se despărți pe dată de prietenii săi. 
Unul din ei îi strigă: 

— Te aşteptăm la tavernă lui Esculap! 

— Bine! se învoi comediantul. 

Apropiindu-se apoi de Caesar cu un surâs mieros 
ŞI linguşitor, îi spuse insinuant: 

— Mă favorizează desigur vreun zeu astăzi dacă 
mi se oferă prilejul, mărite Caius, astru strălucitor 
al neamului lui Iulius, să-ţi fiu de folos cu ceva. 

Caesar, cu zâmbetul său puţin cam dispreţuitor, 
ripostă: 

— Nu e prea mare serviciul pe care am să te rog 
să mi-l faci, preabunule Metrobius. Eşti poftit 
câteodată în casa lui Cneus Iunius Norbanus?... 

— Da, fireşte, sunt - confirmă Metrobius, 
bucuros, şi adăugă vorbind ca de un prieten intim: 
Bunul Norbanus mă simpatizează... foarte mult, mă 
simpatizează de multă vreme... Încă de pe vremea 
când trăia ilustrul meu prieten, nemuritorul Lucius 
Cornelius Sulla... 

O uşoară strâmbătură de dezgust modifică linia 
buzelor lui Caesar, ceea ce nu-l împiedică să 
răspundă cu o bună-voinţă simulată: 

— Da, bine... Apoi, după ce se gândi o clipă, 
adăugă: Pofteşte astă-seară la mine la cină, 
Metrobius, şi îţi voi spune pe îndelete despre ce 
este vorba. 

— O, ce plăcere!... Ce cinste!... Nu pot spune cât 
îți sunt de recunoscător, preabunule Iulius. 

— Bine, bine!... Ajunge cu mulțumirile. Du-te, te 
aşteaptă prietenii. Ne vedem deseară. 

Şi, cu un gest maiestuos, Caesar îl concedie pe 
Metrobius, care, după nesfârşite ploconeli şi 

mulţumiri, se îndreptă către taverna lui Esculap. 

Având în vedere, pe de o parte, odioasele însuşiri 
ale omului căruia 1 se adresase, iar, pe de altă parte, 
reputația de tânăr cu mare trecere la femei de care 
se bucura Caesar, părea neîndoielnic că informaţiile 
ce dorea să le obțină de la Metrobius erau în 
legătură cu vreo intrigă amoroasă. 

Metrobius intră în taverna lui Esculap radiind de 
mulţumire în urmă acestui succes, deoarece socotea 
că o invitaţie din partea lui Caesar era o mare cinste 
pentru el. Aici, cu un aer foarte satisfăcut de sine, 
începu să povestească cele întâmplate prietenilor 
săi, care se şi aşezaseră la masă. 

Gândul că peste câteva ceasuri îl aştepta o cină 
îmbelşugată nu-l împiedică să înceapă a înfuleca cu 
poftă şi a-şi turna şi mai cu poftă din minunatul vin 
de Velitre. 

În vârtejul glumelor şi al râsetelor ce răsunau în 
jurul mesei, comediantul pierdu atât socoteala 
minutelor şi orelor care treceau, cât şi a numărului 
nesfârşit de cupe ce golise. După două ore, din 
pricina prea copioaselor lbaţiuni cu vin de Velitre, 
se îmbată atât de tare, sărmanul, încât scăpă frânele 
mai de vreme decât de obicei. Prin ceața deasă ce-i 
învăluia mintea miji totuşi gândul că nu mai trebuie 
să bea, căci altfel într-un ceas va fi incapabil să se 
mai urnească pentru a merge la cină la Caesar. 

Luă o hotărâre eroică şi, sprijinindu-se cu 
amândouă mâinile de masă, cu o mare sforţare, se 
ridică în picioare. Apoi, luându-şi rămas bun de la 
amicii săi, le explică cu limba împleticită că trebuia 
să plece pentru că era aşteptat la cină la Cae... 
Cae... Caeras. 

Această bâlbâială fu salutată de ceilalți bețivi cu 
o salvă de râsete zgomotoase, şi o adevărată ploaie 
de spirite şi înţepături se abătu asupra-i când, 
legănându-se, o porni spre ieşire. 

— Bine ai să mai arăţi acolo, la „„Caeraz”! 
comentă unul. 

— Ți s-a încleiat limba, bietul meu Metrobius! 
strigă altul. 

— Nu mai dănţui, că nu eşti pe scenă! 

— "Țin-te drept... că, de nu, ai să ştergi toate 
zidurile! 

— E înţeles cu zugravii! 

— Umblă pe două cărări că şarpele. 

Ieşind în stradă, Metrobius bolborosi: 

— Rî... deţi... rî... deţi... golanilor! Dar eu mă 
duc la masă la Caesar... E un om bun... Caesar... şi 
îi iubeşte pe ar... ar... tişti! Pe Jupiter Căpi... Căpi... 
lotinul! Nu pot... Înţelege... să merg pe aici... Vinul 
ăsta de Velitre... era amestecat... şi înşelător ca 
sufletul... Eu... Eu... Eubytidei! 

După vreo douăzeci de paşi, nărăvitul beţiv se 
opri şi, după ce stătu puţin pe gânduri, se hotărî să 
profite de cele două ceasuri pe care le mai avea 
până la întâlnirea cu lulius Caesar, pentru a-şi 
răcori capul înnegurat de vinul de Velitrae. 

— Unde... unde să mă duc mai bine?... Spre 
culme... da, desigur, aerul e mai... răcoros... şi mie 
mi-e cald... Calendarul spune... că în februarie... e 
iarnă... Dar ce, februarie e lună de iarnă?... O fi, nu 
însă pentru unul care a băut atâta... Dar dacă o iau 
pe drumul ăsta, ce-o să fie?... Am să dau de 
mormântul bunului rege Numa... Niciodată n-am 
avut pic de preţuire pentru Numa ăsta... Nu-i plăcea 
vinul... Nu-i plăcea. Dar eu nici nu cred că nu-i 
plăcea vinul... şi aş putea să jur pe cei doisprezece 
zei ai Concordiei... că nu numai despre treburi de 
stat vorbea el cu nimfa Egeria... Da... Da... 

Mergând pe două cărări, Metrobius continuă să-i 
vorbească de rău pe toţi defăimătoru băuturii şi mai 
ales pe bietul rege Numa. Ajunse curând în pădurea 
Furrinei, zeiţa furtunilor. 

După ce rătăci câtva timp pe potecile înguste ale 
pădurii, ochi un copac uriaş, care se afla aproape în 
mijlocul pădurii. În jurul copacului era un luminiş 
rotund. Metrobius se aşeză aici, cu spatele rezemat 
de trunchiul bătrânului copac. 

— Într-adevăr, e ciudat - murmură comediantul - 
când te gândeşti că tocmai în pădurea închinată 
zeiței furtunilor... am să astâmpăr furtuna asta care 
mă răscoleşte... 

Trăncănind aşa, el tot închise şi deschise 
pleoapele-i grele ca plumbul, până ce adormi. 

Visă că se găsea pe un cimp uscat şi sterp, în 
bătaia razelor soarelui. Îi ardea gâtlejul, îi era sete 
şi simţea o apăsare în piept... Din fericire auzi 
susurul unui izvor. Alergă spre el... Fugea... şi totuşi 
nu putea fugi, pentru că picioarele i se 
îngreunaseră... se făcuseră ca de piatră şi nu mai 
putea dezlipi tălpile de pământ... Şi izvorul era încă 
departe! Nici Metrobius nu înţelegea cum se făcuse 
că în albia izvorului se rostogoleau valuri-valuri de 
Falern... Şi, lucru straniu, susurul izvorului semăna 
cu zvonul unor glasuri omenești ce vorbeau în 
şoaptă. Murea de sete; continuă să alerge mai 
departe şi ajunse în sfârşit la izvor; dar când se 
aruncă jos şi era gata să-şi potolească setea cu acel 
minunat Falern, deodată apăru Numa Pompilius şi-l 
opri să bea. Avea o barbă albă, foarte lungă, şi 
chipul aspru; îl privi încruntat pe Metrobius şi-l 
mustră cu cuvinte grele... Ce glas răsunător, metalic 
avea Numa Pompilius!... Dar în timp ce acesta 
vorbea, Metrobius auzi din nou un zvon de glasuri 
care veneau parcă din izvor, şi deodată vinul de 
Falern se transformă în sânge roşu şi fierbinte. 

Atunci Numa Pompilius răcni cu glas năprasnic: 

— Ţi-e sete?... Ţi-e sete... tiranule?... Atunci bea 
din sângele fraților tăi, mişel nemernic! 

Visul devenea tot mai întunecat. Metrobius simţi 
cum i se strânge inima; 1 se făcu frică de acest moş 
cu glas cumplit şi o luă la goană nebunește, 
poticnindu-se în fugă de nişte crengi şi căzând... 
Când se trezi, în prima clipă, nu putu să se 
dumirească nici unde era, nici dacă mai dormea sau 
dacă se trezise. Se frecă la ochi şi privi împrejur. 
Văzu că era într-o pădure, că era noapte şi că numai 
ici şi colo razele lunei, strecurându-se printre 

ramurile copacilor, împrăştiau întunericul. Se 
strădui să-şi adune şi să-şi limpezească gândurile, 
dar nu izbutea, deoarece, chiar după ce se trezise 
de-a binelea, încă mai auzea glasul de tunet al lui 
Numa Pompilius aruncându-i cuvinte pline de 
mânie. De aceea se gândi, în prima clipă, că mai 
doarme şi mai visează. Se convinse foarte repede 
însă că era treaz cu adevărat. Îşi aminti vag cum 
ajunsese acolo şi pricepu că glasul ce-l auzise în vis 
era glasul unui om viu, care răsuna pe undeva pe 
aproape, în poiana cea mică. 

— Moarte pentru moarte! Să ne silim cel puţin să 
murim pentru binele nostru, nu pentru desfătarea 
stăpânilor! îndemnă glasul plin de avânt şi de 
energie. Fiarele astea turbate şi crude, cu chip de 
om, sunt setoase de sânge ca tigrii deşertului Libiei. 
Bine! Să încrucişeze săbiile lor cu săbiile noastre, 
sângele lor să curgă amestecându-se cu al nostru, 
fie, ca să înțeleagă odată că şi sclavii, şi gladiatorii, 
ŞI asupriţii au inimă. Au să se convingă - jur pe toți 
zeii Olimpului! - Că soarele trebuie să strălucească 
şi că pământul trebuie să rodească pentru toți 
deopotrivă. Au să se convingă că viaţa trebuie să 
ofere plăcere şi mulţumire deopotrivă tuturor 
oamenilor! 

După aceste cuvinte se auzi o rumoare generală 
de aprobare. 

Metrobius ghici îndată că aici se întruniseră nişte 
oameni care, vedea bine, puneau ceva la cale 
împotriva republicii. I se păru că mai auzise undeva 
glasul acela puternic. 

Al cui era însă glasul? Unde-l mai auzise? Când? 
Metrobius nu putea să-şi amintească de loc. Ca să 
audă mai bine, îşi ţinu răsuflarea şi îşi încorda toată 
atenţia. 

— După cinci ani de muncă tainică şi stăruitoare, 
putem oare să spunem acum că s-au ivit zorile 
mântuirii? întrebă răguşit şi grav alt glas, într-o 
latinească stricată. 

— Vom putea totuşi, în cele din urmă, să 
începem lupta? întrebă alt glas şi mai răguşit, şi mai 
grav decât cel dintâi. 

— Da, vom putea! răspunse glasul pe care 
Metrobius îl auzise când se deşteptase. Artorix va 
porni mâine... 

La auzul acestui nume, Metrobius identifică al 
cui era glasul: al nimănui altuia decât al lui 
Spartacus, şi Metrobius înţelese îndată ce fel de 
adunare se ţinea acolo. 

— Mâine, Artorix pleacă la Ravenna - continuă 
Spartacus - şi-l va vesti pe Granicus să-i ţină gata 
pe cei cinci mii două sute de gladiatori ai săi; ei 
alcătuiesc întâia legiune a armatei noastre. A doua 
va fi aceea pe care o vei comanda tu, Crixos, şi se 
compune din cei şapte mii şapte sute cincizeci de 
membri ai Ligii noastre care locuiesc în Roma. 
Legiunile a treia şi a patra le voi comanda cu şi 
Oinomaus; ele sunt alcătuite din cei zece mii de 
gladiatori din şcoala lui Lentulus Batiatus, de la 
Capua. 

— Douăzeci de mii de gladiatori organizaţi în 
legiuni! izbucni Oinomaus, cu voce răsunătoare şi 
cu o expresie de bucurie sălbatică. Douăzeci de 
mii!... E straşnic!... Pe zeii Infernului!... E 
straşnic!... Pun rămăşag că o să vedem şi noi cum 
arată de la spate platoşele mândrilor legionari ai lui 
Sulla şi Marius. 

— În numele dragostei ce purtăm ţărilor noastre 
subjugate, pentru izbânda cauzei noastre, în virtutea 
sfintei credinţe care ne leagă - spuse Spartacus - vă 
rog să fiți prevăzători şi să acţionaţi chibzuiţi. Să nu 
primejduim izbânda cauzei noastre. Acum, orice 
explozie de îndrăzneală ce s-ar produce înainte de 
vremea hotărâtă ar fi o crimă de neiertat. Până în 
cinci zile o să auziţi despre primele noastre acțiuni 
şi o să aflați că răsculații au pus stăpânire pe Capua. 
Oinomaus şi cu mine ne vom concentra 
detaşamentele la ţară; totuşi, îndată ce se va ivi un 
prilej, vom căuta să dăm o lovitură îndrăzneață 

capitalei Campaniei. În acel moment, voi, cei din 
Ravenna şi din Roma, uniţi-vă toate puterile şi 
ieşiţi la luptă pentru a vă uni cu noi. Până ce nu se 
va răscula Capua, în mijlocul vostru trebuie să 
domnească în aparenţă, ca şi până acum, pace şi 
linişte. 

Apoi urmă o discuţie însuflețită, dar incoerentă, 
la care participară toți gladiatorii întruniţi acolo, 
care alcătuiau statul-major al Ligii asupriților. 

După ce se sfătuiră reciproc să fie prevăzători, 
după ce se îmbărbătară dându-și imbold unii altora, 
gladiatorii îşi luară rămas bun frăţesc şi începură să 
plece. Discutând cu însuflețire, porniră cu toţii spre 
locul unde se afla Metrobius. 

Spartacus însă le strigă din urmă, certându-i: 

— Nu toţi într-o singură parte, fraţilor! Mergeţi 
câte doi sau trei, şi la cinci-şase sute de paşi unii de 
alţii. Întoarceţi-vă în oraş unii pe la podul Cestius... 
alții peste podul Sublicius, iar restul peste podul lui 
Emilius. 

Supunându-se ordinului, gladiatorii ieşiră din 
pădure pe poteci diferite. Trecând pe lângă copacul 
după care era pitit Metrobius, ce tremura ca vargă, 
Spartacus îi spuse lui Crixos, strângându-i mâna 
dreaptă: 

— Ne vedem mai târziu, pe la miezul nopții, la 
Lutația Chioară; te aştept acolo să-mi dai răspuns 
dacă putem fi siguri sau nu că o să primim 
transportul acela de platoşe ce ni s-a făgăduit că 
soseşte până în cinci zile. 

— Chiar acum mă duc să mă întâlnesc cu 
catîrgiul care mi-a făgăduit să facă transportul cât 
se poate de repede. 

— Fi! izbucni Oinomaus, batjocoritor. Ce nevoie 
avem de platoşe? Jurământul nostru, săbiile şi 
vitejia - iată platoşele noastre! 

Cu paşi iuți, Crixos se îndreptă spre podul 
Cestius, iar Spartacus, Oinomaus şi Artorix apucară 
spre podul Sublicius. 

„la te uită! cugetă între timp Metrobius, care, pe 
măsură ce gladiatorii se îndepărtau, devenea din ce 
în ce mai viteaz. la te uită!... Ce vijelie ameninţă 
republică! Douăzeci de mii de gladiatori înarmaţi... 
Mai mult decât trebuie pentru ca să se aprindă un 
nou război cu sclavii, cum a fost cel din Sicilia... 
Ba încă mai rău... pentru că, prin vioiciunea 
inteligenţei şi spiritului de inițiativă, Spartacus e cu 
mult superior lui Eunous, sclavul sirian care a fost 
căpetenia sclavilor din Sicilia... Nici vorbă că 
providenţa însăşi m-a minat în pădure... Fără 
îndoială că zeii atotputernici m-au ales pe mine ca 
instrument... ca să scape Republica de la pieire. 
Desigur... Oare nu s-au folosit ei cândva de gâştele 
din Capitoliu pentru o misiune asemănătoare?... De 
ce n-aş fi şi eu bun pentru asemenea treabă? Ptiu! 
Ce mai comparații îmi vin la beție!” 

Şi, adânc jignit de concluzia la care fusese adus 
de această comparaţie, Metrobius se ridică şi făcu 
câțiva paşi şovăitori prin pădure, ca să se 
încredințeze dacă plecaseră într-adevăr toți 
gladiatorii şi dacă nu cumva mai rămăsese vreunul 
să păzească locul. 

Atunci îşi aminti deodată de Caesar; acum era 
aproape de miezul nopții şi Caesar îl aşteptase la 
cină pe la apusul soarelui. Metrobius se necăji, apoi 
însă luă hotărârea să se ducă la Caesar îndată ce va 
putea părăsi fără primejdie pădurea zeiţei Furrina şi 
să-l  destăinuiască acest secret de uriaşă 
însemnătate. Comediantul socotea că descoperirea 
unui asemenea complot îl va face pe Caesar să-i 
scuze întârzierea. 

Când se convinse că plecaseră toți gladiatorii, 
Metrobius ieşi din pădure şi se îndreptă grăbit spre 
podul Cestius. Pe drum recapitula cele întâmplate 
şi, pornind de la premiza că, de nu s-ar fi îmbătat, 
cu siguranță nu s-ar fi nimerit să fie în pădurea 
Furrinei la ora întrunirii gladiatorilor, ajunse la 
concluzia că trebuia să binecuvânteze atât băutura, 
cât şi darul beţiei, iar vinul acela de Velitre din 

taverna lui Esculap, pe care nu de mult îl 
blestemase, acum i se părea divin. 

Filozofând astfel, Metrobius ajunse la locuinţa 
lui Caesar şi, intrând, ceru să i se comunice 
stăpânului casei că-l roagă să poftească îndată în 
bibliotecă, pentru că are să-i aducă la cunoştinţă un 
fapt deosebit de însemnat, de care s-ar putea să 
depindă soarta Romei. 

Întrucât ştia ce beţiv şi palavragiu e Metrobius, 
întâia pornire a lui Caesar fu să nu ia în serios 
comunicarea lui. După ce chibzui puţin, se hotări 
totuşi să-l asculte. Cerându-şi iertare de la oaspeţi, 
Caesar se duse în bibliotecă, unde Metrobius îi 
relată, pe scurt şi cu însuflețire, despre cele puse la 
cale de gladiatori. 

Lui Caesar relatarea îi păru ciudată. Ca să se 
convingă dacă nu cumva cele povestite erau 
nălucirile unui bețiv, îl copleşi cu întrebări pe 
comediant. Încredinţându-se de contrariu, Caesar se 
încruntă şi rămase câteva clipe adânc cufundat în 
gânduri. Apoi, după ce tresări ca un om care 
însfârşit a luat o hotărâre, îi spuse lui Metrobius, cu 
un surâs neîncrezător: 

— Ai să recunoşti, desigur, că povestirea ta 
miroase a basm, iar basmul, pare-mi-se, îşi are 
izvorul în numărul prea mare al cupelor cu vin de 
Velitre pe care l-ai golit în taverna lui Esculap. 

— Nu tăgăduiesc, mărite Iulius, că îmi place 
peste măsură vinul de Velitre, mai ales dacă e bun - 
mărturisi Metrobius. Şi nici nu neg că am fost puţin 
cam ameţit în seara asta. Cât priveşte însă cele 
aflate în pădurea Furrinei, pot jura că le-am auzit 
unele după altele întocmai cum ţi le-am repetat, 
pentru că, între timp, un somn bun şi aerul rece de 
pe colina lanicul mă readuseseră complet în simţiri. 
Astfel fiind, e oare cu putinţă ca tu să laşi 
Republica expusă unei primejdii atât de grave, fără 
a preveni consulii şi Senatul? 

Caesar rămase pe gânduri, cu capul plecat, 

— Nu uita că fiecare clipă măreşte primejdia! 

Caesar însă nu răspunse. 

Metrobius tăcu şi el, deşi, judecând după 
atitudinea şi după nervozitatea mişcărilor lui, se 
vedea bine că era frământat de o „patriotică” 
nerăbdare. Peste un minut întrebă: 

— Atunci, cum rămâne? 

Ridicându-şi capul, Caesar răspunse: 

— Aş vrea, Metrobius, să judec singur dacă 
patria noastră este sau nu este într-adevăr 
ameninţată de o primejdie serioasă! 

— O, mărite Iulius! Dacă ai vrea, dacă ai vrea, 
bucuros ţi-aş lăsa meritul de a fi descoperit acest 
complot, deoarece eu ştiu şi am credinţa 
nestrămutată că mărinimosul Caius Iulius Caesar va 
şti să-şi dovedească totdeauna recunoştinţa. 

—  Metrobius, îți mulţumesc atât pentru 
sentimentele, cât şi pentru propunerea ta. Să nu 
crezi că am vrut să verific cum stau lucrurile pentru 
a stoarce vreun folos personal de pe urma secretului 
pe care soarta l-a dat în mâinile tale. Nu, am făcut-o 
numai pentru a putea chibzui ce atitudine să luăm 
în împrejurări atât de grave. 

Metrobius făcu semn cu capul că nu se îndoia de 
acest lucru, iar Caesar continuă: 

— Treci, te rog, în triclinium şi aşteaptă-mă 
acolo, dar nu sufla nici un cuvânt nimănui! 
Nimănui, mă înţelegi, Metrobius? Nici despre ce ai 
auzit în pădurea Furrinei, nici despre ce am vorbit 
noi aici. Nimeni nu trebuie să ştie unde plec în 
această clipă. Până într-o oră mă înapoiez. O să 
discutăm atunci ce e de făcut pentru binele patriei 
noastre. 

— Voi face întocmai cum îmi porunceşti, Caesar! 

— N-ai să regreţi, pentru că eu ştiu să fiu 
recunoscător, şi în cartea destinelor stă scris că 
Iulius Caesar nu va muri cu fruntea încununată 
numai cu lauri din aceia ce se dăruiesc în circ, la 
curse. 

Lăsându-l singur pe Metrobius, Caius Tulius 
trecu într-o cameră vecină cu biblioteca. Dezbrăcă 

vesmântul alb de ospăț şi, după ce-şi aruncă o 
mantie pe umeri şi-şi acoperi capul cu glugă, 
porunci unuia din sclavi să-l însoţească şi ieşi din 
casă. Cu paşi mari, se îndreptă spre ulicioarele care 
duceau la tavernă Venerei Libitine. 

Afară de casa de pe Palatin, Caesar mai avea o 
casă, în inima Suburrei. Ca să-şi câştige încrederea 
şi favoarea săracilor care populau acest cartier al 
Romei, el venea adesea să locuiască în această 
casă. De multe ori, îmbrăcând o tunică grosolană în 
locul  laticlavei, Caesar  străbătea străzile 
întunecoase şi murdare ale Suburrei şi Esquilinului, 
ajutând cu o dărnicie fără pereche pe săraci şi 
oropsiţi. Cunoştea pe degete cele mai depărtate şi 
mai murdare  fundături ale acestei  cloace 
dezgustătoare, în care se revărsau atâtea nenorociri, 
ruşini şi ticăloşii. 

Ajungând la tavernă Lutaţiei Chioară, Caesar 
trecu de-a dreptul în încăperea din fund, unde zări 
îndată grupul rudiarilor şi gladiatorilor care şedeau 
la masă. 

Salută grupul cu obişnuitul „sa/vere”, se aşeză 
într-un colţ şi ceru sclavei etiopiene să-i aducă două 
cupe cu vin. Vorbind lucruri indiferente cu 
însoțitorul său şi căutând să nu atragă cu nimic 
atenția, Caesar urmărea iscoditor toate mişcările 
gladiatorilor şi trăgea cu urechea la convorbirea lor. 

Spartacus, care şedea între Crixos şi Oinomaus, 
era palid, mohorât şi adâncit în gânduri. Tracul 
devenise mai matur în cei patru ani de la moartea 
lui Sulla. O cută adâncă, mărturie a frământărilor 
sufleteşti şi a grijilor apăsătoare prin care trecuse, îi 
brăzda fruntea. 

După ce auzi rostindu-se numele de Spartacus, 
Caesar ghici îndată că Spartacus nu putea fi altul 
decât bărbatul cel impunător, frumos, a cărui 
fizionomie trăda o extraordinară energie şi o 
inteligență strălucită. Urmărindu-l cu privirea 
pătrunzătoare a omului de geniu, Caesar observă în 
câteva minute că Spartacus avea un suflet generos 


193 


ŞI viteaz, că era înzestrat cu talente neobişnuite şi 
că era predestinat să săvârşească fapte însemnate şi 
să cucerească izbânzi măreţe. 

Între timp, sclava Azur adusese cele două cupe 
cu vin. După ce ridică una din cupe, Caesar făcu 
semn sclavului s-o ia pe cealaltă şi îl îndemnă: 

— Bea! 

Sclavul bău. Caesar însă se prefăcu numai că 
bea. Duse cupa la gură, dar buzele lui nici nu 
atinseră vinul, căci obişnuia să bea numai apă. 
Peste puţin timp, se sculă de la locul său şi se 
apropie de gladiator. 

— Salut, viteazule Spartacus! Soarta să-ţi surâdă 
aşa cum meriţi! N-ai vrea să stai puţin de vorbă cu 
mine? 

Toţi comesenii întoarseră capul spre 
interlocutorul lui Spartacus şi câţiva dintre ei 
izbucniră miraţi: 

— Caius Iulius Caesar! 

— Iulius Caesar! repetă Spartacus, surprins, 
ridicându-se. 

ÎI cunoştea pe Caesar numai din auzite. Nu-l mai 
văzuse niciodată. 

— Mai încet... mai încet - îi rugă zâmbind 
prietenos viitorul dictator. Altfel, mâine, toată 
Roma o să ştie că unul dintre pontifi colindă 
noaptea tavernele Suburrei şi Esquilinului. 

Tăcut, rudiarul îl privi un timp pe urmaşul 
familiei lulia, apoi îi spuse: 

— Am să mă socotesc cel mai fericit dintre 
oameni, Caius Iulius, dacă mă crezi vrednic să-ţi 
fiu de folos cu ceva. 

— N-ai vrea să renunţi puţin la tovărăşia acestor 
voinici şi să vii să facem o plimbare până la zidul 
cetăţii? 

Gladiatorii se uitară unii la alții, uimiţi. Cu o 
expresie de mulțumire zugrăvită pe faţă, Spartacus 
consimţi. 

— E măgulitor pentru un obscur şi sărac rudiar 
să facă o plimbare cu unul dintre cei mai nobili şi 

mai iluştri fu ai Romei. 

— Un viteaz nu e niciodată sărac - protestă 
Caesar şi, după ce făcu semn sclavului său să-l 
aştepte în tavernă, se îndreptă spre uşă. 

— Ah! Oftă Spartacus, urmându-l pe Caesar. 
Oare la ce-i mai foloseşte leului puterea, când e în 
lanţuri? 

Străbătură încăperea din faţă a taverne, ieşiră pe 
ulicioară, apucară la dreapta şi, tăcuţi, se îndreptară 
către locul de lângă zidul cetății unde, cu patru ani 
în urmă, gladiatori îl uciseseră pe lbertul lui Caius 
Verres. 

Caesar şi Spartacus, care, văzuți de departe, în 
bătaia alburie, lăptoasă a lunei, semănau a fantome, 
se opriră pe maidanul pustiu ce se întindea între 
ultimele case ale cetății şi zidul lui Servius Tullius. 
Rămaseră nemişcați şi tăcuți şi se măsurau voind 
parcă să se cântărească reciproc. În adâncul 
sufletului simțeau bine că întruchipează două 
principii contradictorii, de neîmpăcat, două 
steaguri, că sunt simbolul a două cauze: simbolul 
cauzei despotismului şi simbolul cauzei libertății. 

Caesar rupse tăcerea. 

— Câţi ani ai? 

— Treizeci şi trei - răspunse Spartacus, privindu- 
l pe Caesar drept în ochi, căutând parcă să-i 
ghicească gândurile. 

— Eşti de neam trac? 

— Da. 

— Tracii sunt viteji în luptă şi neînfricați în fața 
primejdiilor. Tu nu eşti însă numai puternic şi 
viteaz, tu ai şi purtări alese şi eşti învățat. Nu-i aşa? 

— De unde ştii toate acestea? 

— De la o femeie. Dar nu de asta trebuie să 
vorbim acum, când tu şi cauza căreia te-ai închinat 
sunteţi ameninţaţi de o mare primejdie... 

— Despre ce cauză şi ce primejdie vorbeşti - 
întrebă Spartacus, înmărmurit. 

— Ştiu tot, Spartacus, şi n-am venit aici să-ți fac 
vreun rău. Dimpotrivă, sunt minat numai de dorinţa 

de a te salva. Noaptea asta, un om care din 
întâmplare şedea după un copac în pădurea Furrinei 
a tras cu urechea la dezbaterile voastre. 

— Blestem zeilor!... răcni Spartacus, consternat. 

— Până acum, omul acela n-a adus încă la 
cunoştinţa consulilor cele descoperite. Oricât m-aş 
strădui, nu încape însă îndoială că va face acest 
lucru în cursul nopţii sau mâine în zori, şi cele patru 
legiuni ale gladiatorilor tăi vor fi risipiţi mai înainte 
de a se fi adunat. 

Spartacus era pradă unei frământări năprasnice. 
Cu capul în mâini, îşi smulgea smocuri întregi din 
părul blond şi des şi, vorbind parcă cu sine însuşi, 
şoptea cu glasul întretăiat de suspine: 

— Cinci ani de jertfe, de muncă, de nădejdi şi 
lupte, totul se va nărui într-o singură clipă!... Se va 
sfârşi oare totul şi nu va mai rămâne nici o licărire 
de speranţă pentru cei asupriţi? Noi, sclavii, vom 
trăi mai departe viaţa asta ticăloasă?... 

Caesar urmărea cu simpatie, compătimitor şi 
chiar respectuos, zbuciumul atât de nobil, atât de 
cumplit şi de adânc ce-l cuprinsese pe Spartacus. 
Fără să vrea, îl admira pe gladiator. Îl uimea omul 
acesta, care, în dragostea lui sfânta de libertate, 
izbutise să găsească energia necesară pentru a 
concepe şi înfăptui o acţiune demnă de eroii greci 
sau romani; omul acesta, care, cu stăruinţă, 
prevedere şi îndrăzneală, crease o adevărată armată 
de douăzeci de mii de gladiatori. 

La gândul unor asemenea isprăvi, privirea lui 
Caesar se aprinse de o dorinţă aprigă şi pătimaşă şi 
capul începu să-i vâjâie. Cu ochii larg deschişi 
ațintiţi asupra culmilor munţilor Albani, purtat de 
aripile gândului, el se avânta în spaţiile nemărginite 
ale închipuirii. „Dacă - se gândea el - mi s-ar da 
patru legiuni - douăzeci de mii de soldaţi - în câțiva 
ani aş putea cuceri lumea întreagă şi aş deveni 
stăpânul Romei, spaima patricienilor şi idolul 
adorat al maselor populare.” 

Câteva minute rămaseră amândoi fără a scoate 
un cuvânt, unul prins de un vârtej de gânduri 
mohorâte şi pline de nelinişte, celălalt tesind 
adevărate visuri de mărire. În cele din urmă, 
încruntat, Spartacus spuse hotărât: 

— Nu, nu, pe fulgerele lui Jupiter Ultor, asta nu 
se va întâmpla! 

— Ce-ai de gând să faci? întrebă Caesar, trezit 
din visare de glasul rudiarului. 

Uitându-se ţintă în ochii calmi ai lui Caesar, 
Spartacus întrebă: 

— Tu, Caesar, ne eşti prieten sau vrăjmaş? 

— Aş dori să vă fiu prieten, în nici un caz însă n- 
am să vă fiu vrăjmaş. 

— Atunci poţi face pentru noi totul: mântuirea 
noastră e în mâinile tale. 

— Cum? 

— Dă-mi-l pe omul care deţine secretul nostru. 

— Cu alte cuvinte, îmi ceri ca eu, cetățean 
roman, deşi aş putea împiedica acest lucru, să las să 
se dezlănţuie o răscoală a tuturor sclavilor Italiei, 
care va duce Roma la pieire? 

— Ai dreptate, uitasem că eşti roman. 

— Și că vreau ca lumea întreagă să fie la 
picioarele Romei. 

— Da, fireşte! Eşti personificarea tiraniei 
latinilor asupra tuturor popoarelor pământului. Asta 
înseamnă că ţi-ai făurit planuri mai măreţe decât 
Alexandru Macedon! Ce-ai să faci după ce vulturii 
romani îşi vor fi întins aripile deasupra tuturor 
popoarelor pământului? Vei fereca popoarele în 
lanţuri, le vei ţine în pumnul tău de fier? Roma să 
fie stăpâna popoarelor, iar tu - stăpânitorul Romei? 

Privirea lui Caesar se aprinse de focul ambițiilor. 
După o clipă însă, îşi reluă expresia obişnuită şi-i 
spuse lui Spartacus, surâzând: 

— La ce visez eu nimeni nu ştie, poate că nici 
eu. Dar tu, Spartacus, cu o energie şi o chibzuinţă 
uimitoare, cu adevărat vrednice de un mare general, 
ai ridicat o armată de sclavi, ai izbutit să făureşti cu 

ei legiuni disciplinate şi eşti gata să porneşti la 
luptă cu aceste legiuni. Spune-mi, Spartacus, ce 
plănuieşti? Ce nădejdi nutreşti? 

Cu ochii scăpărând, rudiarul răspunse: 

— Nădăjduiesc să dărâm această desfrânată lume 
romană şi să văd încolțind pe ruinele ei 
independenţa popoarelor. Nădăjduiesc să răstorn 
legile ruşinoase care-i obligă pe oameni să se plece 
unii în faţa altora şi să se istovească muncind nu 
pentru ei, ci pentru alţii care îşi petrec vremea în 
lene şi trândăvie. Nădăjduiesc să înec gemetele 
asupriților în sângele asupritorilor, să sfărâm 
lanţurile nefericiților care sunt ferecaţi la carul 
victoriilor romane. Din rămăşiţele acestor lanţuri 
nădăjduiesc să făuresc săbii cu care popoarele să se 
poată înarma ca să poată să vă alunge de pe 
pământurile lor şi să vă ţină înăuntrul hotarelor 
Italiei, pentru că numai Italia v-a fost hărăzită de 
zeii supremi şi pentru că voi n-ar fi trebuit să 
călcați niciodată dincolo de hotarele ei. 
Nădăjduiesc să dau pradă focului toate amfiteatrele, 
în care poporul-fiară, care pe noi ne numeşte 
barbari, se îmbată de măcelărirea şi prăpădul unor 
nefericiţi care, deşi născuţi şi ei pentru a gusta 
bucuria sufletească, fericirea şi dragostea, sunt siliți 
să se ucidă unii pe alţii. În numele tuturor 
fulgerelor atotputernicului Jupiter, nădăjduiesc să 
văd ştearsă de pe faţa pământului ruşinea sclaviei. 
Vreau libertate, sunt însetat de libertate, ard de 
dorul libertăţii şi strig: libertate, libertate fiecărui 
individ, libertate popoarelor, fie ele mari sau mici, 
libertate pentru cele puternice, ca şi pentru cele 
slabe! Şi, o dată cu libertatea, să se statornicească 
pacea, viaţa înfloritoare, dreptatea şi toate marile 
fericiri pe care zeii nemuritori le-au lăsat omului ca 
să se bucure de ele pe pământ! 

Nemişcat, Caesar îl asculta pe Spartacus, cu un 
surâs compătimitor. 

— Şi după aceea, nobile visător? 

— După asta, dreptatea va pune frâu forţei, 
raţiunea va precumpăni asupra patimilor - răspunse 
rudiarul, şi expresia lui înflăcărată oglindea parcă 
nobilele sentimente ce se frământau în pieptul lui. 
Apoi va fi egalitate între oameni, frăție între 
popoare şi binele va triumfa în lume. 

— Sărmane visător! Crezi tu oare că se pot 
realiza toate aceste lucruri minunate? întrebă Tulius 
Caesar, binevoitor, dar uşor ironic. Sărmane 
visător! Tăcu o clipă, apoi urmă: Ascultă-mă, 
Spartacus, şi cântărește bine cuvintele mele, care 
izvorăsc din stimă pe care ţi-o port. Trebuie să-ţi 
spun că deşi Caesar îşi dăruiește rar stimă, şi încă şi 
mai rar respectul, stima sa faţă de tine e cu mult 
mai adâncă şi mult mai puternică decât ai putea 
crede. Cântărind atât ţelurile ce ţi-ai propus, cât şi 
mijloacele de realizare de care dispui, socotesc că 
ceea ce ai plănuit e mai mult decât imposibil, e o 
curată himeră. Nici tu nu crezi, desigur, că cei 
douăzeci de mii de gladiatori ai tăi vor putea face 
Roma să tremure. Singurul element pe care te bizui 
este masa uriaşă a sclavilor, pe care cuvântul 
„libertate” o va atrage sub steagurile tale. Să 
presupunem că numărul acestor sclavi se va ridica 
până la o sută sau, să zicem, chiar până la o sută 
cincizeci de mii, ceea ce nu se va întâmpla 
niciodată. Să mai presupunem că, datorită ţie, vor fi 
uniți printr-o disciplină de fier, să presupunem că, 
însuflețiți de vitejia deznădejdii, se vor bate cum nu 
se poate mai bine. Să admitem. Dar care va fi 
rezultatul? Crezi că ei au să poată birui cele patru 
sute de mii de legionari care i-au îngenuncheat pe 
regii Asiei şi Africii? Trebuie să ai în vedere că 
legionarii sunt cetăţeni şi proprietari şi că se vor 
lupta cu o cruntă înverşunare cu voi, nişte sclavi 
fără avere, care îi ameninţaţi cu ruina. Voi veţi lupta 
împinşi de deznădejde, iar ei de instinctul de 
conservare; voi veţi lupta pentru drepturi, iar ei 
pentru a-şi păstra avutul. Fiind superiori la număr, 
vor găsi aliaţi în fiecare oraş şi municipiu, iar voi 

nu veţi găsi decât duşmani. La dispoziţia lor vor sta 
toate bogățiile patricienilor. De partea lor vor fi 
prestigiul Romei, înţelepciunea unor generali 
încercaţi, interesele tuturor oraşelor şi ale tuturor 
cetățenilor, nenumăratele corăbii ale republicii şi 
trupe auxiliare din toată lumea. Să zicem că vitejia, 
dârzenia şi înţelepciunea ta vor putea menţine 
ordinea şi disciplina în rândul mulţimii barbarilor, 
încăpăţânaţi, sălbatici, veniţi din cele mai diferite 
țări. Vreau să presupun acest lucru, deși el este 
irealizabil. Recunosc că tu, cu voinţa ta neclintită, 
cu inteligenţa ta, eşti vrednic să comanzi o armată, 
dar tu nu vei reuşi să acoperi slăbiciunile armatei 
tale decât aşa cum se pot acoperi plăgile unui om, 
adică numai pentru a  zdruncina credința 
dușmanului în victorie. Dar chiar dacă ai săvirşi 
minuni de clarviziune şi vitejie, putea-vei oare 
cuceri victoria? 

— Nu-i nimic! replică Spartacus, cu abnegaţia 
caracteristică oamenilor mari. Voi muri acoperit de 
glorie, pentru o cauză dreaptă, iar sângele vărsat de 
noi va face să rodească câmpia libertăţii, va 
însemna pe fruntea asupritorilor încă un stigmat 
ruşinos, va face să se nască răzbunători nenumărați. 
lată cea mai frumoasă moştenire ce se poate lăsa 
posterităţii: o pildă vrednică de urmat! 

— Abnegaţia ta e mare, dar jertfa pe care o vei 
aduce este stearpă şi inutilă! Ţi-am arătat că 
mijloacele de care dispui sunt insuficiente pentru 
atingerea ţelului. Am să-ţi dovedesc acum că însuşi 
țelul tău nu e decât născocirea unei imaginaţii 
înfierbântate, o nălucă pe care omenirea n-o poate 
prinde. De departe îți pare apropiată şi vie, dar cu 
cât te apropii se depărtează de tine, şi când crezi că 
eşti gata s-o prinzi, se risipeşte din faţa ochilor. De 
când omul a părăsit pădurile şi a început să trăiască 
în societate, libertatea a dispărut şi şi-a făcut loc 
sclavia. Şi, vezi tu, chiar în republica noastră 
romană, care se întemeiază pe puterea poporului, 
întreaga putere este concentrată în mâinile unui 

mănunchi de patricieni care deţin toate avuţiile, şi 
deci toată puterea, şi care au izbutit să facă din ea 
un drept ereditar al clasei lor. Cele patru milioane 
de cetăţeni romani care nu au nici pâine, nici 
adăpost, nici veşminte ca să-i apere de gerurile 
iernii, sunt ei oare liberi? Nu, ei sunt sclavii 
primului venit care doreşte să le cumpere votul; 
dreptul de vot este singura moştenire, singura 
avuţie a acestor muritori de foame, care îşi zic 
„stăpânitori ai lumii”. De aceea, „libertate” e un 
cuvânt lipsit de înţeles, dar în acelaşi timp e o 
strună care găseşte totdeauna răsunet în sufletul 
maselor, şi adesea, când se pricep s-o facă să 
vibreze, ea foloseşte tocmai asupritorilor. După 
cum vezi, Spartacus, pătimesc şi cu din pricina 
aroganţei pline de îngâmfare a patricienilor, şi toate 
durerile şi nenorocirile ce se abat asupra sărmanilor 
plebei mă fac să sufăr. Eu văd că bunăstarea 
acestora nu se poate întemeia decât pe nimicirea 
puterii patricienilor. Pentru a distruge însă 
dominaţia clasei patricienilor trebuie nu numai să 
satisfaci poftele poporului, dar în acelaşi timp să-l 
ŞI ţii în frâu, să-l conduci cu o tărie de fier şi cu 
maximum de autoritate. Cu semenii lor, oamenii se 
poartă ca lupii, şi soarta împarte neamul omenesc în 
două tabere: miei şi lupi, sau ulii şi porumbei, 
tabăra celor care sfâşie şi a celor ce sunt sfâşiaţi. 
Ținând seama de acest fapt, mi-am ales drumul în 
viaţă şi mi-am stabilit următorul ţel: să pun mâna 
pe putere şi să inversez rolurile celor două 
categorii, transformându-i pe asupritori în asupriți 
şi trecându-i pe cei care sfâşie în locul celor 
sfâşiaţi. 

— Asta înseamnă, Caesar, că, în parte, eşti 
însuflețit de aceleaşi simţăminte ca mine. 

— Da, îi compătimesc pe gladiatori, mi-e milă 
de sclavi şi sunt totdeauna gata să-i ajut. Când 
organizam reprezentații de circ pentru popor, nu 
îngăduiam niciodată că, pentru a satisface 
instinctele sălbatice ale plebei, gladiatorii să se 

ucidă unii pe alții în mod sălbatic. Pentru a-mi 
atinge telul propus, dacă voi şti să-l ating, am 
nevoie, ca de nişte tovarăşi de nădejde la un drum 
primejdios, de iscusință mai mult decât de violenţă, 
de îndemânare mai mult decât de forță şi, în acelaşi 
timp, de îndrăzneală şi de prudenţă. Presimt că sunt 
sortit să mă ridic pe culmi înalte, vreau să ajung şi 
voi ajunge. Şi pentru a-mi atinge țelul, caut şi eu să 
folosesc toate forțele ce-mi ies în faţă, ca fluviul 
care, pentru a ajunge la mare tumultuos şi puternic, 
adună în albia lui toate râurile întâlnite în cale. De 
aceea, Spartacus, te întreb: nu vrei să renunţi la 
gândul nebunesc al acestei răscoale sortite eșecului 
şi să devii în schimb locotenentul şi prietenul lui 
Caesar? Steaua mea, Venus, înaintaşa neamului 
meu, mă călăuzeşte în viaţă şi-mi prevesteşte o 
soartă măreaţă. Mai curând sau mai târziu voi 
obține administrarea vreunei provincii şi comanda 
unor legiuni, voi câştiga izbânzi, voi dobândi 
triumfuri, voi deveni consul, voi răsturna tronuri, 
voi îngenunchea popoare şi voi subjuga state... 

Caesar era în culmea exaltării. Pentru o clipă, 
strălucirea ochilor săi scânteietori ce-i luminau 
chipul, căldura glasului său emoţionat, accentul 
hotărât şi convingerea cu care vorbea reuşiră să-l 
vrăjească pe Spartacus. 

Când Caesar se opri, Spartacus, care între timp 
izbutise să se smulgă de sub vraja elocvenţei, 
întrebă cu voce profundă şi aspră: 

— ŞI pe urmă? 

Un fulger străbătu privirea lui Caesar, care, palid 
de emoție, răspunse cu glasul vibrând, dar hotărât: 

— Pe urmă... stăpânirea lumii întregi! Urmă o 
scurtă tăcere. Părăseşte deci planul tău - reluă peste 
câteva clipe Caesar, care se potolise de tot. E sortit 
eşecului chiar de la început. Planul tău va fi imediat 
adus la cunoştinţa consulilor. Convinge-i pe 
tovarăşii tăi de nenorocire să rabde orice şi totodată 
să nu piardă nădejdea că-şi vor câştiga dreptatea, nu 
cu arma în mână, ci cu ajutorul legii. Fii prietenul 


202 


meu şi urmează-mă în expedițiile mele; vei primi 
comanda unor soldaţi curajoşi şi vei putea atunci 
să-ți desfăşori în toată strălucirea însuşirile alese cu 
care te-a înzestrat natura. 

— Nu pot! Mi-e cu neputinţă! refuză Spartacus. 
Din tot sufletul îți mulţumesc, Caius Iulius, şi 
pentru prețuirea ce mi-ai arătat-o, şi pentru 
mărinimoasa ta propunere. Trebuie să urmez însă 
calea arătată de soartă, nu pot şi nu vreau să-mi 
părăsesc fraţii de robie. Dacă zeii Olimpului mai 
decid soarta oamenilor, dacă acolo sus mai există o 
dreptate, deoarece aici pe pământ nu mai există, 
atunci cauza noastră nu e pierdută. Dacă însă şi 
oamenii şi zeii vor lupta împotrivă-mi, voi şti să 
mor ca Ajax, fără a mă înjosi, bărbăteşte şi senin. 

Caesar se simţi din nou cuprins de un val de 
admiraţie. Luă mâna lui Spartacus şi, strângând-o 
cu căldură, îi spuse: 

— Fie! Dacă eşti atât de neînfricat, cred că îți pot 
proroci o soartă fericită; ştiu că neînfricarea alungă 
nenorocirile. Norocul, care joacă un rol hotărâtor în 
toate împrejurările, e schimbător în război. În 
noaptea asta, cauza ta pare a fi pe pragul unui 
dezastru iremediabil; e posibil însă ca mâine, dacă 
Fortuna îţi va surâde, această cauză să ajungă la un 
pas de izbândă şi triumf. Acum însă grăbeşte-te să 
ajungi la Capua. Pe omul care a surprins secretul 
vostru nu pot şi nu trebuie să-l împiedic să meargă 
să dezvăluie consulilor complotul vostru. Tu 
străduieşte-te să ajungi, dacă ai noroc, la Capua 
înaintea ştafetelor Senatului... 

— Zeu să te aibă în pază, Caius Iulius... şi... 
rămâi cu bine. 

Pontiful şi rudiarul îşi strânseră mâna şi, tăcuţi, 
coborâră de-a lungul ulicioarei pustii, către taverna 
Venerei Libitine. 

Caesar plăti şi, însoţit de sclavul său, plecă spre 
casă. 

Spartacus, după ce-şi strânse tovarăşii de luptă în 
jurul său, dădu fiecăruia ordine urgente. Porunci lui 

Crixos să şteargă toate urmele complotului în 
rândurile gladiatorilor din Roma; lui Artorix - să 
plece în goană la Ravenna, la Granicus. El însuşi şi 
Oinomaus, după ce luară cinci talanţi din casa Ligii 
asupriţilor, pentru a putea cumpăra căi de schimb 
pe drum, încălecară pe doi cai vânjoşi şi, ieşind prin 
Poarta Capena, porniră în goană nebună spre 
Capua. 

Ajuns acasă, Caesar află că, după alte libaţiuni 
cu vin de Falern, Metrobius, îmboldit de un 
patriotism arzător şi alarmat de absenţa îndelungată 
a lui Caesar, plecase lăsând vorbă că se duce drept 
la consul, pentru a salva republică. De fapt însă, şi 
după mărturia portarului, plecase împleticindu-se, 
făcând ocoluri mari. 

Caesar rămase adâncit în gânduri vreme 
îndelungată. Apoi îşi zise: „Gladiatorii şi ştafetele 
Senatului se vor lua acum la întrecere. Cine ştie 
care va ajunge întâi? Şi, după o clipă de gândire, 
adăugă: Evenimentele cele mai însemnate atârna 
adesea de amănuntele cele mai mărunte!... În 
împrejurarea de faţă, totul depinde de cai!” 

CAPITOLUL X. RĂSCOALA 

În vremea evenimentelor descrise aici, Capua, 
bogată şi vesela capitală a Campaniei, regiunea cea 
mai rodnică, cea mai înfloritoare şi mai frumoasă 
din Italia, îşi pierduse splendoarea şi puterea ei din 
trecut, splendoare şi putere care, înainte de 
expediția lui Hanibal, o făceau să fie considerată 
drept rivala Cartaginei şi a Romei. 

După victoriile câştigate de Hanibal asupra 
romanilor la Trebia şi la lacul Trasimenus şi după 
înfrângerea decisivă de la Canne, Capua trecuse de 
partea învingătorului, care transformă acest 
încînfător oraş într-o bază pentru viitoarele sale 
operaţiuni militare. Foarte curând însă, Hanibal fu 
învins şi, o dată cu înfrângerea lui, apuse şi steaua 
oraşului Capua. Parte din locuitorii orașului fură 
ucişi de romani, parte alungaţi şi parte vânduți ca 
sclavi. Oraşul fu colonizat de romani cu munteni şi 
plugari de prin împrejurimi care rămăseseră 
credincioşi Romei. 

Trecuseră de atunci aproape o sută treizeci şi opt 
de ani. Datorită coloniilor de legionari create în 
jurul oraşului. Prin strădania lui Sulla, Capua îşi 
refăcuse jptr-o oarecare măsură bunăstarea de 
altădată. Cu aproape o sută de mii de locuitori, 
apărată de ziduri foarte puternice, având străzi 
minunate, temple măreţe, bazilici bogate, precum şi 

porticuri, palate, terme şi amfiteatre monumentale, 
Capua oferea o privelişte care nu numai că putea 
rivaliza cu aceea a Romei, dar o şi întrecea. Cerul, 
care strălucea deasupra Capuei cu veşnicul lui 
surâs, şi clima minunat de dulce îi sporeau şi mai 
mult farmecul. Hotărât, natura nu se arătase la fel 
de darnică ce cele şapte coline pe care se înălța 
măreaţa cetate eternă a lui Romulus. 

La 20 februarie ale anului 680, la ora când 
soarele apunea încet după culmile dealurilor, 
învăluit de o masă de nori, unii trandafirii, alţii albi 
ca neaua, alţii roşii-aprinşi, care radiau o lumină 
fosforescentă, la Capua, forfota era aceeaşi ca în 
orice altă seară. Meşteşugarii opriseră lucrul, 
atelierele se închideau. 

Cetăţenii care treceau pe largă şi impunătoarea 
Via Albana se opriseră în loc şi urmăreau uimiți un 
grup de soldaţi călări, cu un decurion în frunte, ce 
se apropia în galop venind dinspre Via Appia. 
Noroiul şi praful de care erau acoperiţi caii, aburii 
ce le pufneau pe nări şi zăbalele înspumate, totul 
trăda graba extremă a călăreților şi arăta că aduceau 
o veste foarte importantă. 

— Pe sceptrul lui Jupiter Tifatinul! exclamă un 
cetățean, adresându-se prietenului cu care se 
plimba. Galop ca ăsta n-am mai văzut decât cu 
mulți ani în urmă, când ştafetele au adus vestea 
victoriei repurtate de Sulla aici, în vecinătatea 
templului Dianei  Tifatine, asupra consulului 
Norbanus, partizan al lui Marius. 

— Ăştia se vede bine că vin de la Roma - îşi 
dădu cu părerea un fierar, scoțând şorțul de piele pe 
care, pe acea vreme, îl purtau la lucru toți fierării. 

— Să fie vorba de vreo noutate? 

— Cine ştie, poate că au descoperit planurile 
noastre - îi şopti, îngălbenindu-se brusc, un tânăr 
gladiator tovarăşului său. 

Călăreţii se opriră în faţa casei prefectului 
Mecius Libeo, guvernatorul roman al oraşului. 
După ce descăleca, decurionul pătrunse în porticul 

casei şi ceru să fie imediat primit de prefect, 
deoarece avea să-i înmâneze comunicări foarte 
urgenţe din partea Senatului roman. 

Călăreţii fură înconjurați de curioşi. Unii se 
minunau de jalnica stare a soldaților şi a căilor în 
urma galopului lor turbat. Alţii făceau fel de fel de 
presupuneri cu privire la motivul sosirii micului 
detaşament. În sfârşit, alţii încercau să intre în 
vorbă cu soldaţii. 

Toate presupunerile şi încercările curioşilor 
capuani nu duseră la nici un rezultat. Singurul lucru 
ce-l aflară din răspunsurile scurte şi seci obținute de 
la soldaţi era amănuntul, care atâta şi mai mult 
curiozitatea mulţimii, fără ca să contribuie însă la 
dezlegarea enigmei, că detaşamentul venea de la 
Roma. Între timp, din casa prefectului ieşiră în 
grabă câţiva sclavi, care se îndreptară în diferite 
direcţii în pas alergător. 

— Oho! exclamă un capuan. Se vede că-i lată 
rău! 

— Aş da bucuros şi zece borcane de dresuri din 
cele mai fine - rosti un grăsan, cu faţa roşie şi 
unsuroasă, care vindea sulimanuri - numai să aflu 
despre ce e vorba! 

— Pe aripile Iridei, vestitoarea zeilor! Ce-mi văd 
ochii colo? 

— Unde? Unde? 

— Acolo, uite, în colţul Viei Albane... 

— Nu ne lăsaţi, zei atotputernici, ajutaţi-ne! se 
jeli vîn-zătorul de sulimanuri. la te uită, acela-i 
tribunul militar! 

— Da, sigur!... El e... Titus Servilianus... 

— Ce-o mai fi însemnând şi asta?... 

— Păzeşte-ne şi ne mântuieşte, Diana! 

În vreme ce tribunul militar Titus Servilianus se 
îndrepta spre casa prefectului, doi bărbați înalţi şi 
spătoşi, prăfuiţi şi stropiţi cu noroi, care, după 
echipament, păreau a fi gladiatori, mergeau gâfâind 
de-a lungul apeductului ce alimenta Capua cu apă 
de băut de pe dealurile înconjurătoare. 

Cei doi erau Spartacus şi Oinomaus. Părăsiseră 
Roma în noaptea de 15 spre 16 februarie, în. Galop 
întins, schimbând caii la fiecare popas. Curând au 
fost ajunşi din urmă de decurionul care, escortat de 
zece călăreţi, gonea spre Capua pentru a-l preveni 
pe prefect de răscoala ce se pregătea. Din această 
pricină nu numai că deveni imposibilă schimbarea 
cailor, dar cei doi gladiatori s-au văzut adesea 
nevoiți să părăsească Via Appia şi s-o ia pe drumuri 
lăturalnice. 

Reuşiseră totuşi să cumpere doi căi de la un 
colon şi-şi continuară drumul. Când rătăcind 
drumul, când recuperând întârzierea tăind drept 
peste câmp, gladiatori izbutiseră să ajungă la 
drumul care ducea de la Atella la Capua. 

Socoteau că aveau un avans de aproape un ceas 
asupra mesagerilor Senatului, când, deodată, la 
aproximativ şapte mile de Capua, cu desăvârşire 
epuizat, calul lui Spartacus căzu cu călăreț cu tot, şi 
în cădere rudiarul îşi scrinti braţul sfîng, cu care 
încercase să ajute bietul animal. 

Durerea fizică era fleac pe lângă jalea şi 
mâhnirea ce-l copleşiseră pe Spartacus. Acest 
accident  neprevăzut îl  demoraliza complet. 
Nădăjduise să ajungă cu o jumătate de oră înaintea 
duşmanului la şcoala lui Lentulus Batiatus, şi acum 
era sigur că avea să ajungă prea târziu şi că va 
asista la năruirea din temelii a edificiului ce-l 
ridicase în cinci anide strădanii neobosite. 

Dintr-o săritură, Spartacus se ridică în picioare 
ŞI, în culmea deznădejdii, răcni ca un leu rănit de 
moarte: 

— Ah, pe Ereb, jur că totul s-a sfârşit!... 

Oinomaus îl pipăi pentru a se convinge că nu 1 se 
în-tîmplase nimic grav. 

— Ce tot spui? îl certă el. Cum poți spune că s-a 
sfârşit totul, atâta vreme cât avem mâinile slobode 
şi avem sabie? 

Spartacus chibzui câteva clipe în tăcere: apoi, 
măsurând din ochi calul lui Oinomaus, începu să 

vorbească: 

— Şapte mile... Nu mai avem decât şapte mile, 
iar noi, blestemaţi fie zeii care ne sunt potrivnici, 
trebuie să părăsim orice nădejde de a mai ajunge la 
timp!... Încă trei sau patru mile dacă ne-ar putea 
duce calul tău, celelalte le-am parcurge foarte 
repede pe jos; avem un avans de o oră asupra 
adversarilor noştri; în plus, după sosirea ştafetei, 
autorităților le va mai trebui cel puţin o oră ca să ia 
măsuri pentru zădărnicirea planurilor noastre. 

— Socoteala ta e bună - încuviinţă germanul. 
Vorba e, va putea oare bietul cal să ne ducă pe 
amândoi, fie numai şi în trap, măcar două mile? 

Examinarea mai atentă a calului îi convinse că 
nu mai era bun de nimic. Gâfâia. leşeau aburi din 
el. Coastele i se ridicau şi coborau convulsiv. Calul 
ar fi avut acelaşi sfârşit ca şi primul. - Era limpede. 
De aceea, după un moment de gândire, hotărâră să 
lase caii şi să se grăbească să ajungă pe jos la 
Capua. 

Deşi osteniţi, istoviţi şi nemâncaţi de câteva zile, 
cei doi merseră cu asemenea iuţeală, încât în mai 
puțin de un ceas şi jumătate se treziră la porţile 
oraşului. 

Aici făcură un scurt popas, ca să răsufle puţin şi 
să se mai liniştească, spre a nu da de bănuit 
străjerilor de la porți, deoarece se putea prea bine 
ca aceştia să fi primit poruncă să cerceteze cu luare- 
aminte pe cei ce pătrundeau în oraş şi să aresteze pe 
suspecți. Apoi porniră din nou la drum. Inima le 
bătea cu putere, tremurau şi simțeau cum pe frunte 
li se prelungeau broboane de sudoare rece. Tăria 
sufletească le era zdruncinată de nemaipomenită 
încordare la care erau supuşi. 

Când ajunseră la câţiva paşi de porțile oraşului, 
inima lui Spartacus, care nu tresărise niciodată, nici 
în faţa celor mai grave şi înfricoşătoare primejdii, 
zvâcnea cu atâta putere, încât se temea să nu-i 
plesnească. Dintre soldaţii ce erau de strajă, doi 
dormeau întinşi pe nişte bănci de lemn, trei jucau 

arşice, iar alți doi glumeau între ei pe socoteala 
trecătorilor şi călătorilor ce intrau şi ieşeau pe 
porțile oraşului. 

Unei ţărănci bătrâne şi sărmane care ducea în 
nişte coşuri mici, rotunde, împletite din nuiele de 
sălcie, turte de brânză proaspătă, unul din cei doi 
legionari îi strigă batjocoritor: 

— Cam devreme ai pornit-o la târg, vrăjitoare 
bătrână! 

— Zeii să vă aibă în pază! răspunse smerită 
bătrânică, văzându-şi de drum. 

— Uită-te la ea - glumi celălalt legionar - şi 
spune-mi dacă nu seamănă cu Atropos, cea mai 
bătrână şi mai urâtă din cele trei Parce! Faţa ei 
zbârcita nu-ţi aminteşte oare de-un papirus scorojit 
de căldură? 

— N-aş gusta din brânză ei nici dacă mi-ar da 
douăzeci de sesterți pe deasupra! 

În acea clipă trecură pe poartă Spartacus şi 
Oinomaus, care, cu frica în sân, cu nişte feţe 
cadaverice, căutau să pară cât mai mici. Unul dintre 
legionarii mucaliţi comentă: 

— Ia te uită şi garda de onoare a Parcei!... 

— Fi, pe Jupiter Stator! Haimanalele astea de 
gladiatori, slabi şi murdari, arată de parcă acum ar 
fi ieşit din apele Stixului! 

Tăcuţi şi umili, Spartacus şi Oinomaus trecură 
înainte. Străbătuseră primul rând de arcade ale 
porților, cel ce adăpostea grilajele mobile cu care se 
închideau intrările, grilaje care, în acel moment, 
erau ridicate sus cu nişte lanţuri. Depăşiseră şi locul 
de trecere unde era proptită scara care ducea sus, la 
meterezele de pământ şi la posturile de strajă. 
Tocmai erau să treacă prin al doilea rând de arcade, 
care constituia intrarea propriu-zisă în cetate, când 
deodată îşi făcură apariția, venind dinspre oraş, 
treizeci de legionari, echipați de luptă, cu coifuri, 
platoşe, scuturi, cu săbii, lănci şi sulițe scurte. 
Aveau în fruntea lor un centurion ce ţinea în mână 
toiagul - semnul funcției sale. Ajuns sub arcadă, 

centurionul strigă tare, cum se dau comenzile 
militare: 

— La arme! 

Auzind această comandă, legionarii aflaţi de 
strajă săriră în grabă şi se aliniară rnilităreşte în 
front, cu o iuţeală uimitoare. 

Când, la un semn al centurionului, Spartacus şi 
Oinomaus se văzură reținuți, le îngheţă inima de 
jale; schimbară o privire şi se dădură câțiva paşi 
înapoi. Rudiarul reuşi să oprească la timp mâna 
germanului, care şi apucase mânerul săbiei. 

— Aşa faceţi de gardă, nemernicilor? îi mustră 
pe legionari cu asprime centurionul. O tăcere 
adâncă se lăsă sub bolțile porții. Aşa păziți voi, 
trântorilor? Şi croi cu toiagul pe unul dintre cei care 
ațipiseră pe bănci şi care, trezindu-se mai încet 
decât tovarăşii lui, îşi luase locul în front cu 
întârziere. 

Adresându-se apoi comandantului străjii, care 
stătea foarte stingherit în capătul din stânga al 
frontului, îi spuse: 

— Ție, Livius, deoarece nu ţi-ai îndeplinit 
îndatoririle aşa cum trebuie şi nu respecţi 
disciplină, îţi iau comanda acestei gărzi. De acum 
încolo vei fi sub ordinele lui Lucius Medinius, care 
comandă noul detaşament pe care l-am adus pentru 
a întări paza porţilor. Suntem ameninţaţi - mai 
adăugă centurionul - de o răscoală a gladiatorilor; 
după cum afirmă ştafetele trimise de Senat, 
răscoala ar putea fi foarte gravă. De aceea grilajele 
trebuiesc lăsate în jos; închideți porțile, fiţi cu ochii 
în patru, ca la război, şi înmulţiți străjile. 

Şi, în timp ce noua căpetenie a postului îi aşeza 
pe două rânduri pe cei douăzeci şi patru de oameni 
al săi, centurionul se apropie de Spartacus şi 
Oinomaus şi-i întrebă încruntat: 

— Sunteţi gladiatori? 

— Da, suntem gladiatori - răspunse cu glas 
hotărât Spartacus, abia putând să-şi ascundă 
încordarea şi deznădejdea. 

— Din şcoala lui Lentulus, desigur? 

— Nu, ai greşit, viteazule Pompilius - îl 
contrazise Spartacus - suntem în slujba lui Mecius 
Libeo, prefectul. 

— Mă cunoşti? îl întrebă centurionul. 

— Te-am văzut de multe ori în casa stăpânului 
nostru. 

— Într-adevăr... - ezită Pompilius, privindu-i cu 
băgare de seamă pe cei doi gladiatori. Se lăsase 
însă întuneric şi le vedea numai siluetele uriaşe, 
fără să le poată desluşi trăsăturile feţei. Într-adevăr, 
mi se pare că... 

— Suntem germani amândoi şi suntem ataşaţi 
nobilei matroane Lelia Domitia, soţia lui Mecius, a 
cărei lectică o însoţim totdeauna. 

În cei patru ani de când trăia la Capua, Spartacus 
atrăsese în Liga asupriţilor câțiva dintre gladiatorii 
ce aparțineau familiilor patriciene din oraş; de 
aceea îi cunoştea foarte bine şi pe cei doi uriași 
gladiatori germani care aparțineau prefectului 
Mecius Libeo. Profitând de întuneric, Spartacus 
încercă această stratagemă şi ea îi salvă. 

— Da, da, asta e! Confirmă centurionul. 
Adevărat!... Vă recunosc acum... 

— Chiar... închipuie-ţi... mi-aduc aminte că te- 
am întâlnit odată, pe la miezul nopţii. În faţa casei 
tribunului Titus Servilianus, unde o petrecusem pe 
Domitia cu lectica ei - se lungi la vorbă Spartacus, 
cu un aer nevinovat. Călătoriile nocturne şi secrete 
ale stăpânei noastre sunt atât de frecvenţe, încât... 

— Pentru numele zeilor tăi barbari, taci, cimbru 
murdar! se răsti Pompilius. 

Nu-i plăcea să se vorbească pe tonul acesta, în 
prezenţa legionarilor, despre moravurile, nu tocmai 
ireproşabile, ale matroanei prefectului. Şi, după o 
pauză în care cei doi gladiatori nu putură să nu 
ofteze uşuraţi, centurionul îl întrebă pe Spartacus: 

— Dar acum de unde veniţi? 

Spartacus păru încurcat o clipă, dar răspunse 
repede, cu tonul cel mai firesc: 

— Venim de la vila din Cume a stăpânului, unde 
am însoţit un transport de obiecte de preţ. 

După aceea, centurionul mai încercă să-i 
descoasă: 

— Dar despre o răscoală pusă la cale de şcoala 
lui Lentulus Batiatus nu ştiţi nimic? 

— De unde să ştim noi despre aşa ceva? 
răspunse Spartacus cu tonul natural al omului 
neînvăţat, căruia nu-i place să vorbească despre 
lucruri pe care nu le înţelege. Chiar dacă ar fi 
hotărât să facă vreo trăsnaie nesupuşii şi 
neastâmpăraţii aceia de ciraci ai lui Lentulus, nu 
nouă ne-ar fi încredințat ei secretul, căci ne 
pizmuiesc pentru norocul nostru. Nouă ne merge 
foarte bine la preabunul nostru stăpân. 

Ceea ce spusese era verosimil. lar vorbă lui 
Spartacus avea ceva atât de firesc, încât centurionul 
fu convins. Totuşi socoti necesar să spună: 

— Deşi nu cred în zvonul despre răscoala 
gladiatorilor, e datoria mea să iau toate măsurile de 
prevedere posibile. De aceea vă ordon să predaţi 
săbiile... Sunteţi totuşi şi voi nişte gladiatori, nişte 
ticăloşi, capabili de orice. Daţi săbiile încoace! 

Oinomaus, impulsiv şi nesocotit cum era din fire, 
când auzi acest ordin, fu cât pe-aci să zădărnicească 
sforțările lui Spartacus şi să compromită definitiv 
totul. 

Germanul apucase sabia cu furie şi aproape o 
scosese din teacă, când Spartacus, cu mâna dreaptă, 
i-o luă de tăiş şi, scoţându-şi în acelaşi timp sabia 
sa din teacă, cu stânga, le înmână respectuos pe 
amândouă centurionului. Totodată, ca să împiedice 
vreo izbucnire din partea lui Oinomaus, se grăbi să 
spună: 

— Nu faci bine, Pompilius, că te îndoieşti de noi. 
Nu cred că stăpânul nostru, prefectul, îţi va fi 
recunoscător pentru neîncrederea ta. În orice caz, 
iată săbiile noastre, şi acum dă-ne voie să mergem 
la casa lui Mecius. 

— Ia lasă tu, gladiator nemernic, că dau eu 
socoteală stăpânului tău de cele ce fac. Acum 
cărați-vă amândoi de aici! 

Spartacus îi strânse mâna dreaptă lui Oinomaus, 
care fremăta de furie, şi, după ce se înclină în faţa 
centurionului, intră în oraş împreună cu tovarăşul 
său. 

Pe măsură ce înaintau pe Via Albana, înconjurați 
de o zarvă neobişnuită, gladiatori se convingeau 
din ce în ce mai mult că socoteala lor dăduse greş şi 
că, cu toate silinţele lor, vor ajunge prea târziu la 
şcoala gladiatorilor. 

Când fură ca la o aruncătură de săgeată de porțile 
oraşului, cei doi iuţiră pasul şi începură să alerge 
spre şcoala lui Lentulus Batiatus. 

Aceasta era situată aproape de zidul oraşului, 
într-unul din cartierele cele mai îndepărtate. 

Şcoala se compunea din mai multe clădiri, care, 
ca aspect exterior, aproape nu se deosebeau unele 
de altele. Având toate aceeaşi destinaţie, arhitectura 
lor era identică: fiecare clădire avea patru aripi care 
alcătuiau un patrulater, în interiorul căruia se afla o 
vastă curte interioară. Când vremea era frumoasă, 
gladiatorii făceau exerciţii în aceste curţi, iar când 
ploua, făceau gimnastică şi scrimă în săli anume 
amenajate. 

Coridoare lungi străbăteau cele patru aripi ale 
fiecărei clădiri. De-a lungul lor se înşira un număr 
nesfârşit de celule, în care abia putea să încapă un 
om şi unde, pe grămezi de paie sau de frunze 
uscate, se odihneau gladiatori. 

Afară de o sală de scrimă, în fiecare clădire se 
mai găsea câte o săliță în care erau înmagazinate 
armele gladiatorilor. În aceste încăperi, închise cu 
uşi trainice de stejar şi ferecate cu gratii de fier, se 
păstrau săbiile, scuturile, cuțitele, tridentele şi toate 
felurile de arme cu care lanistul era dator să-şi 
echipeze gladiatori înainte de a-i trimite în 
amfiteatre. 

Alei şi poteci înguste legau între ele cele 
optsprezece sau douăzeci de clădiri ale şcolii. 
Şcoala făcuse cândva parte din oraş, dar, în urma 
unei încercări de răscoală întâmplata cu vreo 
douăzeci şi opt de ani înaintea evenimentelor 
descrise aici, terenul şcolii fusese împrejmuit cu 
zid. Această măsură fusese luată din ordinul 
Senatului roman pe vremea cavalerului roman 
Vettius sau Minucius, cum îşi zicea el. În unele 
locuri, zidul era înalt de douăzeci şi opt de picioare, 
iar în altele, de treizeci. Școala devenise astfel că o 
cetate în interiorul marelui oraş. 

Lucru ciudat şi neobişnuit, în seara acelei zile de 
20 februarie, toți gladiatorii rămăseseră în incinta 
şcolii. Unu erau în sălile de scrimă şi făceau 
exerciţii cu săbiile de lemn - aceste arme inofensive 
erau singurele pe care aveau dreptul să le 
folosească. Unii mai întârziau prin curți, făcând 
exerciții de gimnastică. Alţii se plimbau, pîlcuri- 
pîlcuri, pe aleile dintre diferitele clădiri ale şcolii, 
scandând stranii cântece barbare, ale căror cuvinte 
erau de neînțeles pentru paznici. În sfârşit, alţii se 
înghesuiau pe coridoare sau se pregăteau să se 
culce în celulele lor. 

Eforturile pe care le făceau acești nefericiţi de a 
părea veseli sau nepăsători erau zadarnice. Oricine 
şi-ar fi dat osteneala să urmărească cu luare-aminte 
mişcările, atitudinea şi expresia lor, lesne şi-ar fi 
dat seama că aşteptau cu înfrigurare un eveniment 
de o excepţională gravitate. 

— Cum se poate, gladiatorii nu ies astăzi la 
plimbare? întrebă unul din paznici. 

— Cine ştie? Se vede că, împotriva obiceiului, 
au de gând să-şi petreacă aici seara. 

— Ce seară plictisitoare o să fie asta pentru 
nesuferitele alea de ibovnice ale lor. Degeaba o să-i 
aştepte prin birturile şi tavernele din apropiere. 

— Pe atotputernicia lui Cornelius Sulla, mă jur 
că nu e lucru curat! 

— Da, e ciudat, aşa de ciudat că - asta îţi spun 
numai ţie - sunt oarecum îngrijorat. 

— Ţi-e frică de vreo răscoală? 

— Cum să-ţi spun... Nu, o răscoală nu cred că e 
cu putinţă... Dar poate o dezordine oarecare... Cine 
ştie? -... Un protest... Nu numai că mi-e frică, dar, 
să-ţi spun drept, mă şi aştept la aşa ceva. 

— Ah, pe Furiile Infernului, jur că mă cam 
mănâncă palmele! Şi dacă o fi cumva... 

Aici legionarul se întrerupse brusc şi-i făcu semn 
tovarăşului său să tacă, deoarece în spatele acestuia 
îl zărise venind pe Lentulus Batiatus, proprietarul şi 
conducătorul şcolii. Când Lentulus se apropie, cei 
doi legionari se înclinară respectuos în faţa lui. 

— Nu ştie careva dintre voi - întrebă Lentulus - 
care-i pricina că la ora asta, când de obicei şcoala e 
pustie, sunt aici toţi gladiatori? 

— Nu ştiu... bolborosi unul din legionari. 

— Ca şi tine ne mirăm şi noi - răspunse celălalt, 
cu sinceritate. 

— Totuşi, ce se întâmplă? stărui Batiatus, 
încruntând din sprâncene. Nu cumva or fi punând 
ceva la cale? 

Negustorul de gladiatori nu primi nici un răspuns 
de la ei. Peste puţin timp însă, răspunsul îi fu adus 
de hbertul prefectului, pe care acesta îl trimisese la 
Lentulus să-l avertizeze de primejdia ce ameninţa 
nu numai şcoala, ci şi oraşul, şi Republica. 

Totodată, prefectul îi recomanda lui Lentulus să 
vegheze ca depozitele de arme să fie păzite şi 
apărate cu străşnicie de orice atac posibil şi să 
închidă toate porţile şcolii, şi-i făgăduia că, până 
într-o jumătate de ceas, o să 1-l trimită pe tribunul 
Titus Servilianus cu două cohorte şi cu un puternic 
detaşament de miliție orăşenească. 

Lentulus Batiatus întâi amuţi de uimire la 
primirea acestor veşti: rămase neclintit, fără să 
scoată un cuvânt, de parcă şi-ar fi pierdut 
cunoştinţa. Cine ştie cât ar fi rămas aşa, dacă cei 
din jurul lui nu l-ar fi trezit la realitate, cerându-i să 

ia măsuri energice pentru a preveni pericolul ce-i 
amenința. 

După ce-şi reveni, Lentulus ordonă să se 
înarmeze îndată cei două sute cincizeci de legionari 
şi cei două sute cincizeci de sclavi care alcătuiau 
personalul şcolii. După ce oamenii se înarmară pe 
ascuns, fără ca gladiatorii să prindă de veste, se 
adunară în grabă la porțile Fortunei, prin care 
şcoala comunica cu acea parte a oraşului unde era 
situat templul Fortunei Campane. Aici, Lentulus le 
făcu cunoscute măsurile pe care avea de gând să le 
ia. 

În timp ce Lentulus, speriat, lua aceste măsuri de 
prevedere, sosi şi Titus Servilianus, un bărbat bine 
legat, de vreo douăzeci şi opt de ani, curajos, dar 
prea sigur de sine şi cam nechibzuit. Venise la 
şcoală în fruntea uneia din cele două cohorte ce se 
aflau în oraş la dispoziţia prefectului, pentru caz de 
nevoie. 

— Oh! oftă adânc Lentulus, cu mulțumire. 
Jupiter să te aibă în pază şi să te ajute Marte!... 
Bine ai venit! 

— Spune-mi, spune-mi, ce s-a petrecut la şcoală 
până acum?... Unde sunt răzvrătiții? 

— Nu s-a produs nici o mişcare până în clipa de 
faţă, nici un semn de răzvrătire. 

— Ce-ai făcut până în prezent? Ce dispoziţii ai 
dat? 

Lentulus raportă tribunului, pe scurt, dispoziţiile 
date şi îi declară că, întrucât are toată încrederea în 
înţelepciunea lui, e gata să se supună orbeşte 
ordinelor pe care le va da. 

După ce chibzui puţin asupra măsurilor ce 
trebuiau luate, Titus Servilianus întări cu câte 
douăzeci de legionari de-ai săi fiecare din 
detaşamentele gata formate de Lentulus pentru paza 
armelor şi porţilor. Dădu ordin să se închidă toate 
porțile şcolii, afară de cele ale Fortunei, unde 
rămase personal în fruntea celui mai puternic dintre 

detașamente, care număra aproape două şute şaizeci 
de legionari. 

Executarea acestor măsuri provocă o puternică 
nelinişte în rândurile gladiatorilor. Ei se adunară în 
curțile interioare în grupuri mari, care creşteau 
necontenit, şi discutau cu glas tare: 

— Se închid magaziile de arme!... 

— Înseamnă că am fost trădaţi... 

— Se ştie totul!... 

— Suntem pierduţi!... 

— Cel puţin de-ar fi fost Spartacus aici!.,. 

— Nici el, nici Oinomaus n-au sosit: i-au 
răstignit la Roma!... 

— Ne urmăreşte nenorocul!... 

— Blestemaţi să fie zeii nedrepţi!... 

— lată, încute şi porțile!... 

— ŞI n-avem arme... 

— Arme!... Arme!... 

— Cine ne va da arme?... 

Peste puţin, larma făcută de cele zece mii de voci 
ce urlau, înjurau şi blestemau se îngroşă ca tunetul 
şi deveni înfricoşătoare ca vuietul mării pe timp de 
furtună. Numai mulţumită silinţelor depuse de 
comandanții de legiuni, împreună cu comandanții 
de cohorte numiţi de Spartacus, gladiatorii începură 
să se potolească şi să se întoarcă fiecare, potrivit 
ordinelor primite, la cohorta lui. 

Astfel, o dată cu căderea întunericului, o ordine 
absolută şi cea mai adâncă linişte puseră stăpânire 
pe curțile imense, unde o clipă înainte mai 
domneau învălmăşeala, zarva şi deznădejdea. 

În fiecare curte, o cohortă de gladiatori, tăcuţi şi 
înfioraţi, aştepta hotărârile ce aveau să fie luate de 
comandanții lor, care ţineau sfat într-una din sălile 
de scrimă. 

Aşa stăteau lucrurile în clipa când, după ce 
făcuseră atâtea sforțări şi trecuseră prin atâtea 
primejdii, Spartacus şi Oinomaus ajunseseră în faţa 
şcolii lui Lentulus şi se opriseră locului, deoarece în 
apropiere se zăreau sulițe, lănci şi coifuri care 

scânteiau în beznă, reflectând lumina unei făclii de 
răşină. 

— Iată legionarii! îi şopti Oinomaus lui 
Spartacus. 

— Da - mormăi acesta, simțind cum i se sfâşie 
inima. 

— Am venit prea târziu... Şcoala e încercuită... 
Ce ne facem? 

— Stai! 

Și, trăgând cu urechea ca să audă cele mai 
neînsemnate şi îndepărtate zgomote şi şoapte, 
Spartacus urmări cu luare-aminte făclia ce se 
depărta, până ce aceasta dispăru cu totul. 

Atunci îi ordonă lui Oinomaus: 

— Stai locului şi nu face nici un zgomot. 

Apoi, cu cea mai mare băgare de seamă, porni 
către locurile pe unde tocmai trecuseră legionarii 
romani. După şase sau şapte paşi, tracul se opri şi 
trase iar cu urechea. Auzind un zgomot uşor, duse 
mâna dreaptă la ochi, ca să vadă mai bine. 
Încordându-şi privirea, izbuti peste o clipă să 
deosebească o formă întunecată, care se mişca la 
capătul străzii. Apoi, după ce se întoarse binişor la 
punctul de pornire, îl luă cu el pe Oinomaus şi 
cobori străduţa. Coti la stânga pe o potecă şi, după 
vreo zece paşi, se opri şi îi şopti grăbit: 

— Abia au început încercuirea şcolii, mai au 
până să termine. Acum aşază detașamente de 
soldați la fiecare încrucişare de străzi. O să 
ajungem cu vreo zece minute înaintea lor la zidul 
dinspre oraş, pentru că noi cunoaştem mai bine 
decât ei toate potecile astea încurcate. Zidul e vechi 
şi are doar douăzeci şi opt de picioare. Pe acolo 
vom pătrunde în şcoală. 

Dârz, cu un calm şi un curaj uimitor, înfruntă 
acest om deosebit soarta vitregă. 

Lucrurile se petrecură aşa cum prevăzuse şi, 
furişându-se pe poteci întortocheate şi întunecoase, 
Spartacus şi Oinomaus ajunseră cu bine la zidul 
şcolii, în punctul hotărât. Aici, Oinomaus începu să 

se caţăre pe zid cu o agilitate uimitoare pentru un 
uriaş ca el. Agăţându-se de toate ieşiturile şi 
colţurile ascuţite de piatră, pe care le găsea pe 
pipăite, ajunse repede pe creasta zidului şi începu 
co-boriîşul de cealaltă parte. 

Îndată ce-l pierdu din vedere pe german, 
Spartacus, apucându-se cu dreapta de muchia unui 
pietroi care ieşea din zid, începu şi el să se caţăre. 
Apoi, uitând că avea braţul stâng scrântit, îşi lăsă 
toată greutatea corpului pe el. Săgetat de durere, 
strigă şi căzu pe spate. 

— Ce-ai păţit, Spartacus? întrebă cu glas înăbuşit 
Oinomaus, care sărise jos de pe zid şi se găsea 
acum în curtea şcolii. 

— Nimic... răspunse rudiarul. Apoi, făcând un 
mare efort de voinţă şi neluând în seamă durerea 
violentă pe care i-o pricinuia braţul ce se umflase 
foarte tare, începu din nou să se caţăre pe zid, cu 
îndemânarea unei pisici. Nu-i nimic... Braţul meu 
scrântit... 

— Ah, pe toți şerpi Infernului! blestemă 
Oinomaus, abia stăpânindu-se să nu urle. Ai 
dreptate!... Nu ne-am gândit la asta... Aşteaptă, mă 
urc înapoi pe creasta zidului să te ajut. 

Când să înceapă să se caţăre din nou, îl auzi pe 
Spartacus repetând: 

— Nu-i nimic... Nu-i nimic... Nu te mişca... 
Ajung la tine într-o clipă... fără nici un ajutor... 

Nu pronunţase bine aceste ultime cuvinte, că 
masiva siluetă a lui Spartacus apăru într-adevăr pe 
creasta zidului, şi Oinomaus îl văzu coborând iute 
ca pe o scară, din piatră în piatră, din crăpătură în 
crăpătură, şi apoi sărind la pământ. 

Oinomaus se repezi la el, vrând să vadă starea 
braţului, dar, înfiorat de fizionomia rudiarului, se 
opri. Cu faţa vânătă, cu ochii sticloşi şi holbaţi, 
semăna mai mult a strigoi decât a om viu. 

— Spartacus!... Spartacus!... îl mustră germanul, 
cu glas scăzut. Şi chipul necioplit al sălbaticului 
Oinomaus se lumină, căpătând o expresie de 

duioşie de care nimeni nu l-ar fi crezut capabil. 
Spartacus... tu suferi prea mult, suferi mai mult 
decât poate un om să îndure. Ai să leşini... 
Spartacus... Stai jos aici. 

Oinomaus îl strânse în braţe pe trac, cu dragoste, 
şi-l aşeză pe un bolovan, rezemându-l cu spatele de 
zid. 

Din pricina încordării fizice şi morale la care 
fusese supus în cursul ultimelor cinci zile, 
Spartacus era într-adevăr istovit. Fața lui avea un 
aspect cadaveric. Deşi rece ca marmura, fruntea îi 
era acoperită de sudoare. Fălcile îi erau încleştate. 
Buzele palide i se contractau convulsiv şi din când 
în când gemea surd. De cum îl rezemase Oinomaus 
de zid, el lăsase capul pe umăr şi încremenise. 

Părea mort. 

Uluit, ursuzul german, care, pe neaşteptate, se 
vedea transformat în îngrijitor de răniți, îşi privi 
prietenul neştiind ce să facă. În cele din urmă apucă 
mâna stângă a lui Spartacus de la încheietură şi, 
ridicându-i încet braţul, îi suflecă mâneca tunici. 
Braţul se umflase tare. Oinomaus socoti că trebuia 
legat îndată şi-şi rupse o bucată din pulpana 
mantiei, pentru a face o faşă. 

Apucând prea iute braţul lui Spartacus, îi pricinui 
o durere atât de mare, încât acesta gemu şi deschise 
încet ochii. 

Îndată ce-şi veni în fire, privi jur împrejur, apoi, 
ridicându-se în picioare, exclamă cu glas, 
batjocoritor: 

— Ce mai erou sunt!... Pe Jupiter Olimpianul, 
Spartacus a ajuns o muiere plângăreaţă! În vreme 
ce pe fraţii noştri îi omoară şi în vreme ce cauză e 
ameninţată să se prăbuşească definitiv, eu leşin! 
Sunt un mişel! 

Cu mare greutate reuşi Oinomaus să-l convingă 
că nu avea nici un temei să gândească astfel, că 
leşinul nu durase decât două minute, dar că starea 
braţului e gravă. 

În timp ce-i vorbea, germanul îi legă strâns 
braţul. Apoi, după ce-i petrecu faşa pe după ceafă, 
potrivind-o aşa fel ca antebraţul să-i stea orizontal 
pe piept, căută să-l îmbărbăteze: 

— Ai să suferi mai puţin acum. Lui Spartacus, ca 
să fie invincibil, îi ajunge dreapta. 

— Numai de-am reuşi să punem mâna pe săbii! 
murmură tracul, îndreptându-se iute către clădirea 
cea mai apropiată. 

Sala din faţă era goală. O străbătură şi pătrunseră 
în curtea interioară. Cinci sute de gladiatori stăteau 
acolo tăcuţi, aliniaţi pe cohorte. Neaşteptata apariţie 
a lui Spartacus şi Oinomaus fu întâmpinată cu 
puternice strigăte de bucurie. 

— Tăcere! strigă Spartacus. 

— 'Tăcere! repetă Oinomaus. 

— Tăcere şi staţi gata de luptă! ordonă rudiarul. 
Nu e momentul acum pentru strigăte zadarnice. 

Când se făcu tăcere, Spartacus întrebă: 

— Tribunii, centurionii, căpeteniile, unde sunt? 

— Aici, aproape, în clădirea Aurorei; ţin sfat ca 
să hotărască ce e de făcut - răspunse unul dintre 
decani. Şcoala e încercuită de cohorte romane, iar 
depozitele de arme sunt păzite de puternice 
detaşamente de legionari. 

— Ştiu tot - răspunse Spartacus. 

Apoi, adresându-se lui Oinomaus, spuse: 

— Să mergem la şcoala Aurorei. 

Înainte de a pleca le mai spuse tare gladiatorilor: 

— În numele tuturor zeilor Cerului şi Infernului, 
vă ordon, păstraţi ordine şi linişte! 

Părăsind şcoala veche (aşa se numea clădirea în 
care  petrecuseră aceste câteva minute), se 
îndreptară cu paşi grăbiţi spre altă clădire, numită 
şcoala Aurorei, şi intrară în sala de scrimă, unde 
aproape două sute de fruntaşi ai gladiatorilor - 
tribuni, centurioni şi membri ai comandamentului 
suprem al Ligii asupriţilor - discutau tactica ce 
trebuia adoptată în această clipă de grea primejdie. 

La apariţia rudiarului, câteva glasuri izbucniră: 

— Spartacus! 

— Suntem pierduţi! îl întâmpină pe Spartacus 
gladiatorul care prezida adunarea. 

— Încă nu - îl contrazise Spartacus. Dacă reuşim 
să punem mâna măcar pe unul din depozitele de 
arme, nu suntem pierduţi. 

— Dar cum am putea face asta? 

— Făclii avem? întrebă Spartacus. 

— Avem vreo trei sute cincizeci sau patru sute. 

— Iată arma noastră! strigă Spartacus, cu ochii 
scânteind de bucurie. Voi sunteţi, fără îndoială, cei 
mai îndrăzneţi dintre toţi cei zece mii de gladiatori 
al şcolii. Voi trebuie să dovediţi astă-seară, prin 
vitejia şi îndrăzneala voastră fără seamăn, că 
tovarăşii voştri de nenorocire nu s-au înşelat când 
şi-au ales comandanții. Sunteţi gata la orice? 

— Suntem gata la orice! răspunseră cu fermitate, 
într-un singur glas, cei două sute de gladiatori. 

— Sunteţi gata, de va fi nevoie, să luptai cu 
mâna goală împotriva unor oameni înarmaţi şi să 
fiți măcelăriți ca oile? 

— Da, suntem gata! răspunseră în cor două sute 
de glasuri. 

— Atunci, repede!... Adunați toate făclule... O să 
dublăm numărul lor sau o să-l întreim, dacă va fi cu 
putinţă, apoi le vom aprinde şi ne vom înarma cu 
ele. Năpustindu-ne cu făcliile asupra paznicilor 
celui mai apropiat depozit de arme, îi vom pune pe 
fugă, apoi vom da foc uşii şi vom dobândi atâtea 
arme de câte avem nevoie pentru a câştiga o 
adevărată şi hotărâtoare izbândă. Pe zeii cei sacri ai 
Olimpului, jur că situaţia nu este disperată. Cât mai 
avem încredere în cauza noastră, cât mai avem 
curaj, nu e totul pierdut! Dimpotrivă, dacă vom fi 
ferm hotărâți să învingem sau să murim, izbânda va 
fi a noastră! 

Sclhpirea ochilor rudiarului arunca parcă pe 
chipul lui înflăcărat o lumină cu reflexe 
supranaturale. Ca o undă, credinţa şi avântul ce-l 
însuflețeau pe Spartacus pătrunseră în inimile celor 

două sute de gladiatori şi le aprinse. Într-o clipă, ei 
adunară făclii de tot felul - câlți îmbibaţi cu smoală 
şi seu, mănunchiuri de surcele smolite, umplute cu 
material inflamabil - le aprinseră şi, agitându-le cu 
furie ca pe nişte săbii, se pregătiră să întâmpine 
toate primejdiile cu această armă atât de puţin 
eficace. 

Între timp, centurionul Pompilius, după ce 
întărise toate străjile de la porțile oraşului, aduse 
mai bine de trei sute de legionari la şcoala de 
gladiatori şi trecu împreună cu ei sub comanda 
tribunului Titus Servilianus. În acelaşi timp, 
aproape şapte sute de soldați din miliția 
orăşenească din Capua, sub comanda directă a 
prefectului Mecius Libeo, sosiră la porțile Fortunei. 

Prefectul părea să fie de vreo cincizeci de ani, 
înalt de statură, gras, cu obrazul proaspăt şi rumen, 
pe care se citea calmul, placiditatea şi predilecția 
pentru plăcerile epicuriene ale mâncării şi băuturii. 
Era de mulţi ani prefect al oraşului Capua şi se 
înfruptase din plin din privilegiile oferite de acest 
post înalt şi râvnit. În vreme de pace, îndatoririle lui 
erau foarte uşoare. De aceea, norii de furtună care 
apăruseră din senin deasupra oraşului îl găsiseră cu 
totul nepregătit şi mirat, ca omul trezit brusc dintr- 
un somn dulce. Bietul prefect era zăpăcit şi 
dezorientat ca un pui de găină rătăcit într-o 
grămadă de câlți. 

Totuşi, gravitatea situației, teama de eventuale 
sancțiuni, stăruințele energice ale soției sale, 
Domitia, care era o femeie ambițioasă şi 
încăpăţânată, şi sfaturile întreprinzătorului tribun 
Servilianus precumpăniră. Rezultatul a fost că, fără 
să înţeleagă limpede ce se întâmpla şi fără să 
prevadă urmările dispoziţiilor ce dădea, Mecius se 
hotărî în cele din urmă să întreprindă ceva, să dea 
anumite ordine. 

O consecinţă cât se poate de neaşteptată a 
ordinelor date fu cererea zgomotoasă, formulată de 
soldații miliției orăşeneşti, îndată după ce li se 

împărțiră armele, ca să fie duşi la luptă de însuşi 
prefect, pentru că numai în el aveau încredere. 

La început, sărmanul prefect refuză cu toată 
energia pe care i-o dădea frica. Căută să-i convingă 
pe milițieni că el era un om al togei şi nu al săbiei şi 
să-l asigure că prezenţa lui la prefectură era 
indispensabilă, căci era nevoie ca cineva să prevadă 
tot, să poarte grijă de toate şi să ia măsurile 
necesare. Totuşi, încolțit de insistenţele senatorilor 
capuani, de o parte, de rugămințile milițienilor şi de 
cicăleala soţiei, de altă parte, nenorocitul nu avu 
încotro, trebui să se supună şi să-şi pună coiful şi 
platoşa, să ia sabia din cui şi să pornească în fruntea 
miliției capuane spre şcoala de gladiatori. Nu porni 
însă ca un comandant care merge în fruntea armatei 
sale să se bată cu duşmanul, ci ca o victimă târâtă la 
altar. 

Nici nu ajunseseră bine soldaţii capuani la porțile 
Fortunei, că tribunul Servilianus, însoțit de 
Pompilius şi Lentulus Batiatus, se prezentară 
prefectului şi-i spuseră că trebuie neapărat ținut un 
consiliu pentru a discuta planul apropiatei lor 
acţiuni. 

— Da... consiliu, consiliu... E puţin zis să ţinem 
sfat... trebuie văzut dacă toţi ştiu... dacă toţi sunt 
capabili să... - bolborosi foarte încurcat Mecius, a 
cărui stare era agravată de dorinţa de a-şi ascunde 
frica ce pusese stăpânire pe el. La urma urmei - 
continuă el, după ce păstrase o clipă de tăcere, 
anume ca să facă impresia că se gândeşte la ceva - 
eu cunosc toate legile Republicii şi, la nevoie, pot 
de asemenea să mânuiesc şi sabia... iar dacă patria 
o cere... pot să-mi dau şi viaţa... Să comand însă 
miliția... aşa pe neaşteptate., fără să ştiu măcar 
împotriva cui... cum... şi unde... pentru că, în 
general... dacă ar fi fost vorba de un duşman pe 
faţă... la câmp deschis... aş şti ce trebuie făcut... 
Ceea ce aş fi în stare să fac... însă... 

Elocvenţa lui împleticită se slei. Oricât mai 
căutase el, scărpinându-și întâi urechea, apoi nasul, 

să găsească alte cuvinte ca să-şi încheie cuvântarea, 
nu ajunse la nici un rezultat şi, contravenind la 
toate regulile retoricii, bietul prefect îşi încheie 
cuvântarea cu acest „însă”. 

Tribunul Servilianus surâse. Cunoştea bine firea 
prefectului şi înțelegea încurcătura în care se 
găseşte. Pentru a-l ajuta să iasă din impas şi în 
acelaşi timp ca să asigure adoptarea planului său 
propriu, tribunul interveni, spunând: 

— Socot că pentru înăbuşirea complotului urzit 
de pleava asta nu se poate aplica decât un singur 
plan, şi anume: să păzim şi să apărăm sălile unde 
sunt depozitate armele. Pentru asta trebuie să 
închidem porţile şcolii, să le păzim, ca să 
împiedicăm fuga gladiatorilor, şi trebuie să 
baricadăm toate străzile şi ieşirile spre oraş. Am şi 
luat măsurile necesare pentru executarea acestui 
plan. 

— Foarte bine ai făcut, viteazule Servilianus, că 
te-ai îngrijit de toate acestea - îl aprobă prefectul, 
cu un aer important şi foarte mulțumit că spiritul de 
prevedere al tribunului îl scutea de osteneala de a 
da ordine şi de a fi răspunzător de ele. 

— Acum - reluă Servilianus - îmi rămân 
aproximativ o sută cincizeci de legionari. 
Alăturându-le acestora pe curajoşi milițieni ai 
oraşului, i-aş putea ataca cu hotărâre şi energie pe 
răsculați, i-aş putea constrânge să se risipească şi să 
se întoarcă în celulele lor. 

— Foarte bine, minunat, te-ai gândit la toate! E 
tocmai ceea ce voiam să propun! exclamă Mecius 
Libeo. 

Faptul că Servilianus lua asupra lui conducerea 
operaţiunilor militare i se părea prefectului o 
nemaipomenită fericire. 

— În ce te priveşte, înţeleptule Libeo, desigur că 
doreşti să iei parte directă la acţiune... 

— O... când eşti tu aici... om viteaz şi încercat în 
lupte, vrei ca eu să pretind... O, nu, niciodată nu se 
va întâmpla că cu... 

— Cum doreşti - continuă tribunul, tăind vorba 
prefectului. Poţi rămâne cu o sută din aceşti 
milițieni capuani la porțile şcolii lui Hercule, care 
se află cam la două aruncături de săgeată de aici, 
pentru ca, împreună cu legionarii care au şi fost 
puşi acolo, să păziţi ieşirea. 

— Vezi însă... înţelegi tu că... la urma urmei, 
sunt un om al togei... Totuşi... dacă tu crezi că... 

— A, înțeleg: doreşti să iei parte la luptă pe care 
vom îi poate nevoiți s-o dăm cu această gloată... 
Dar totuşi paza acestor porți e o misiune delicată, şi 
de aceea te rog s-o iei asupra ta. Şi repede îi şopti la 
ureche lui Libeo: Acolo nu e nici un fel de 
primejdie. Urmă apoi cu glas tare: De altfel, dacă 
socoteşti că e mai bine să dai alte ordine... 

— Dar nu... nu... - spuse Mecius Libeo, prinzind 
puţin curaj. Du-te şi-i împrăştie pe răsculați, du-te, 
tinere viteaz şi înţelept! Eu, împreună cu o sută de 
soldaţi, am să mă duc la locul indicat, iar dacă o să 
încerce să iasă pe acolo... dacă au să vină să mă 
atace... o să vedeţi... o să vadă ei... o să le meargă 
rău... Deşi la urma urmei, sunt un om al togei... dar 
n-am uitat încă de faptele mele de arme din 
tinereţe... Va fi vai şi-amar de aceşti nenorociți... 

Sporovăind astfel şi făcându-şi curaj, prefectul 
strânse mâna lui Servilianus şi, urmat de soldaţii 
lăsaţi sub comanda lui, se îndreptă spre postul ce-i 
fusese încredințat, amărât în adâncul sufletului de 
situația fără ieşire în care intrase din pricina 
aiurelilor nebuneşti ale acestor zece mii de 
răzvrătiți. 

Între timp, oscilând între nădejde şi disperare, 
gladiatorii, înarmaţi cu făclii, mai întârziau prin 
curți, așteptând ordinele căpeteniilor lor, gata să 
facă orice jertfă pentru a pune stăpânire pe magazia 
de arme a şcolii lui Hercule. Intrarea acestei 
magazii era păzită de vreo cincizeci de legionari şi 
sclavi, hotărâți să apere magazia cu preţul vieții. 

În clipa când Spartacus, Oinomaus şi ceilalţi 
gladiatori erau gata să se năpustească pe coridorul 

care ducea la magazie, un sunet de trâmbiţă sfâşie 
tăcerea nopţii, răsunând trist deasupra curților în 
care se înghesuiau nefericiţii gladiatori. 

— Tăcere! porunci Spartacus,  oprindu-şi 
tovarăşii de luptă pentru a aştepta să audă ce va 
urma. 

După glasul de trâmbiţă se auzi într-adevăr vocea 
puternică a unui crainic care, în numele Senatului 
roman, îi soma pe răsculați să se risipească şi să se 
retragă în celulele lor, avertizându-i că în caz de 
nesupunere vor fi împrăștiați de forța armată a 
Republicii. 

Apoi înştiinţarea se auzi din nou, dar mai slab, 
mai de departe, ca un ecou al munţilor din 
apropiere: o repetau cuvânt cu cuvânt crainicii 
postați la intrările celorlalte curți în care erau 
concentrați gladiatori. 

Întunecat şi crâncen, cu ochii în pământ, 
Spartacus mai rămase o clipă să-şi adune gândurile 
şi să chibzuiască. Se întoarse apoi către tovarăşii săi 
şi le spuse destul de tare, ca să-l audă toţi: 

— Dacă va reuşi atacul ce-l vom da acum pentru 
a forţa magazia de arme vecină, atunci săbiile pe 
care le vom găsi acolo au să ne ajungă pentru a 
pune stăpânire pe celelalte magazii ale şcolii, şi 
vom birui. De va fi însă respins, ne mai rămâne o 
singură cale pentru a scăpa cauza noastră de 
pierzanie. Centurionii principali din amândouă 
legiunile care sunt aici să se întoarcă la tovarășii 
noştri din celelalte clădiri. Dacă până într-un sfert 
de ceas nu vor auzi imnul nostru de libertate, să 
ceară tuturor să se risipească în linişte şi să se 
retragă în celule; tăcerea va fi semn că n-am izbutit 
să punem mâna pe arme. În acest caz vom dobori 
poarta care e peste drum, cam la jumătate 
aruncătură de săgeată de porțile şcolii lui Hercule, 
şi-i vom da foc. Ne vom croi apoi drum la taverna 
lui Ganimede, iar acolo ne vom înarma cu ce vom 
găsi. Va trebui să învingem toate obstacolele pe 
care le vom întâlni în cale, şi câţi vom supravieţui 


228 


şi vom răzbi - o sută, şaizeci sau numai treizeci - 
vom aşeza tabăra pe muntele Vezuviu, înălțând 
acolo drapelul libertăţii. Într-acolo să pornească, pe 
căile cele mai scurte, toţi ai noştri, cu sau fără arme, 
în grupuri sau izolaţi; de acolo vom dezlănţui lupta 
asupriţilor împotriva asupritorilor. 

Băgând de seamă, după un răstimp, că cei doi 
centurioni principali nu plecau, neîndurându-se să 
părăsească locul unde în acea clipă era cea mai 
mare primejdie, Spartacus repetă ordinul: 

—  Armodius şi  Cluvianus, în numele 
comandamentului suprem, vă ordon să plecaţi! 

Cei doi tineri plecară capetele şi, cu inima 
strânsă, se îndreptară fiecare spre postul său. 

În acelaşi moment, Spartacus, întorcându-se 
către cei rămaşi, ordonă: 

— Acum... înainte! 

Intră primul, împreună cu Oinomaus, în 
coridorul unde se afla magazia cu arme şi, cu 
iuțeala fulgerului, se năpusti asupra legionarilor. 
Comandantul legionarilor, un veteran ciung şi 
chior, striga: 

— Înainte!... Haide, înainte!... Hai, îndrăzniţi... 
să vă vedem... gladiatori nesuferiţi!... Îndrăz... 

Nu apucă însă să isprăvească. Spartacus, 
întinzându-şi mână cât era de lungă, îl lovi peste 
gură cu o făclie lungă care ardea cu vâlvătăi. 

Veteranul scoase un urlet cumplit şi se dădu la o 
parte. Zadarnic încercară ceilalți legionari să-i 
doboare pe Oinomaus şi pe Spartacus, care, 
mânuind cu sălbăticia deznădejdii ciudata lor armă, 
îi încolţeau şi îi alungau din uşa magaziei. 

În acest timp, legionarii, sub conducerea lui Titus 
Servilianus, şi două detașamente de milițieni 
capuani, conduse de centurioni, porniseră 
concomitent atacul împotriva a trei curți interioare, 
zvârlind sulițele lor scurte asupra gladiatorilor care, 
dezarmați, stăteau înghesuiți în grupuri mici. 

Urmă un moment groaznic. Urlând şi 
blestemând, gladiatorii, alungați de ploaia deasă de 

sulițe, căutau adăpost în clădirile şcolii şi strigau 
într-un glas: 

— Arme!... Arme!... Arme!... 

Ploaia de sulițe nu mai contenea. Un scurt timp, 
gladiatorii fură cuprinşi de panică şi retragerea lor 
se transformă în fugă. Începură să se înghesuie la 
intrări şi să se îmbulzească pe coridoare. Se 
striveau, se călcau în picioare şi se ascundeau în 
celulele lor. Se auzeau răcnete sălbatice, rugăciuni, 
blesteme amestecate cu gemetele şi vaietele 
răniților şi muribunzilor. 

Măcelănirea şi fuga gladiatorilor în curțile 
primelor trei clădiri pricinuiră panică şi descurajare 
în mijlocul cohortelor adunate în celelalte curți. 
Rândurile gladiatorilor fură rupte şi începură să se 
destrame cu repeziciune. Dacă ar fi avut arme, 
gladiatori ar fi putut să lupte, şi ori ar fi murit până 
la ultimul, ori ar fi repurtat izbânda deplină; fiind 
însă neînarmaţi şi văzând că erau sortii să fie 
măcelăriți, aceşti oameni, care nu se mai gândeau 
decât la propria lor scăpare, nici nu puteau şi nici 
nu voiau să mai rămână laolaltă măcar un sfert de 
oră. 

Între timp, Spartacus şi Oinomaus, împreună cu 
alți doi tovarăşi, luptau ca nişte tigri flămânzi - 
coridorul fiind îngust nu permitea ca să lupte mai 
mult de patru inşi în front în scurt timp, ei izbutiră 
să-i urnească pe legionari de lângă uşa magaziei. 
Urmărindu-i fără a le da răgaz, îi goniră curând în 
atrium şi în curtea interioară, în care, treptat, se 
adunaseră mai mult de o sută de gladiatori, cu făclii 
în mână. Aceştia, doborând la pământ pe unii din 
legionari, îi dezarmau şi-i ucideau, iar pe alţii, care 
erau arşi şi orbiţi, îi puneau pe fugă. Gladiatorii 
care rămăseseră pe coridor aruncară făchile lor 
aprinse grămadă în faţa uşii magaziei cu arme, 
străduindu-se să-i dea foc, pentru ca să-şi poată croi 
drum înăuntru. 

Legionarii, puşi pe fugă de asaltul turbat al lui 
Spartacus alergau în toate direcțiile, urlând şi 

țipând de durere. Unii din ei nimeriră în mijlocul 
cohortelor lui Servilianus, Pompilius şi Solonius, 
care, potrivit ordinului primit, înaintau în formaţie 
strânsă, în urmărirea gladiatorilor puşi pe fugă. 

Tribunul şi centurionii au fost astfel preveniţi că- 
i amenință o nouă primejdie. Pompilius porni 
atunci în pas alergător spre şcoala lui Hercule şi 
năvăli pe coridor. Uşa magaziei începuse să ardă. 
Văzând că săbiile nu erau eficace împotriva 
făcliilor gladiatorilor, Pompilius ordonă celor din 
ultimele rânduri să arunce sulițele asupra 
inamicului. Această armă îi asigură şi aici o victorie 
rapidă şi deplină asupra bărbăţiei răsculaților. 

Detaşamentul lui Spartacus fu nevoit să se 
retragă; fiind alcătuit însă din gladiatori cei mai 
viteji şi mai puternici, retragerea se făcu într-o 
ordine perfectă, gladiatori continuând să arunce cu 
făcliile în romani şi să smulgă sulițele înfipte în 
trupurile morţilor şi răniților, pentru a le lua cu ei. 
Retrăgându-se pe coridor, în partea dinspre atrium 
şi curtea interioară, ei apărară cu înverşunare 
ieşirea din coridor, mânuind suliţele ca pe nişte 
săbii. 

Ieşind din atrium în curte împreună cu Oinomaus 
şi cu vreo sută de gladiatori, Spartacus văzu în ce 
panică se aflau gladiatorii. Înţelese după strigătele, 
tânguirile şi urletele care se auzeau de pretutindeni 
că totul era pierdut în interiorul curților şi că mai 
rămânea o singură cale de scăpare, şi anume: să se 
retragă din şcoală şi să caute adăpost pe Vezuviu. 
Se întoarse atunci în atrium şi strigă cu un glas de 
tunet, care se ridică peste toate urletele şi 
zgomotele încăperii: 

— Acei care au săbii să rămână pe loc şi să apere 
de legionari, cât mai mult timp, această ieşire! 

Înarmaţi cu săbii şi sulițe luate de la inamic, 
câţiva gladiatori se postară ca un gard viu în dreptul 
ieşirii pe care Pompilius se străduia zadarnic să 
pună stăpânire. 

—  Urmaţi-mă! ordonă Spartacus, agitându-şi 
făclia deasupra capului, pentru a da semnalul şi 
celorlalți gladiatori. 

Apoi, împreună cu Oinomaus, se îndreptă cu paşi 
mari către un anume punct al zidului şcolii, unde 
exista o portiță îngustă şi scundă, încuiată şi 
baricadată de mulţi ani, care reprezenta acum 
pentru gladiatori singura cale de salvare. Pentru ca 
această portiţă să fie mistuită de flăcări, ar fi trebuit 
însă pe puţin o jumătate de oră. Era limpede că, 
înaintând din toate părțile, învingătorii nu aveau să 
dea gladiatorilor atâta răgaz. Pe de altă parte, 
gladiatorii nu aveau nici topoare, nici ciocane 
pentru a dărâma poarta. Ce era de făcut? Cum să 
deschidă cât mai repede această portiţă? 

În timp ce, agitaţi şi alarmaţi, toţi se frământau să 
găsească un mijloc pentru a învinge dificultatea, 
privirea puternicului Oinomaus se opri asupra 
coloanei de marmură ce zăcea părăsită în 
apropierea porţii. Îndată, el strigă: 

— Cei mai voinici să iasă în faţă! 

Într-o clipă, şapte sau opt din cei mai falnici şi 
vânjoşi gladiatori ieşiră din rânduri şi se prezentară 
în faţa lui Oinomaus. După ce-i cercetă repede cu 
ochi de cunoscător, Oinomaus făcu semn unui 
samnit musculos, care avea o statură la fel de uriaşă 
ca a lui. Apoi se aplecă şi, apucând cu mâinile de 
un capăt al coloanei, îi spuse samnitului: 

— Fi, acum să vedem cât eşti de puternic. Apucă 
coloana de celălalt capăt. 

Toţi îi ghiciră gândul. Germanul şi samnitul 
ridicară coloana fără nici un efort şi o cărară până 
în dreptul portiţei. Aici se opriră şi, după ce 
legănară blocul enorm de câteva ori în direcţia uşii, 
îl repeziră în ea cu toată puterea. Sub povara 
puternicei izbituri, uşa pârâi. 

Cei doi gladiatori mai trebuiră să izbească în 
poartă încă de două ori, până ce, în sfârşit, a treia 
oară, uşa căzu sfărâmată. După ce stinseră şi 
aruncară făcliile, gladiatorii se strecurară în tăcere 

pe portiţă şi, urmându-l pe Spartacus, se îndreptară 
către taverna lui Ganimede. 

Fiind situată foarte aproape de şcoala lui 
Lentulus, această tavernă era frecventată mai cu 
seamă de gladiatori. Proprietarul tavernei era un 
rudiar, bun prieten cu Spartacus şi părtaş la 
răscoală. Taverna, care avea deasupra intrării o 
firmă grotescă, reprezentând un hidos Ganimede 
vărsând nectar în cupa unui Jupiter nu mai puţin 
respingător, se găsea la mai puţin de o bătaie de 
balistă de punctul păzit de soldaţii de sub comanda 
rotofeiului şi paşnicului prefect Mecius Libeo. 

Spartacus şi cei două sute de gladiatori înaintau 
în tăcere, încolonaţi unul după altul. La o comandă 
transmisă în şoaptă, coloana se opri. 

Tracul, germanul şi alţi câțiva gladiatori intrară 
în tavernă. Propietarul tavernei, rudiarul Vibinius, 
care, după țipetele şi zgomotele ce se auzeau 
dinspre şcoală, bănuise că începuse lupta şi care 
ardea de nerăbdare să afle rezultatul, le ieşi înainte 
într-un suflet şi începu să-i întrebe: 

— Fi, cum merge?... Ce e nou?... Cum decurge 
lupta?... 

Spartacus opri scurt ploaia de întrebări, 
spunându-i: 

— Vibinius, dă-ne toate armele pe care le ai; dă- 
ne orice obiecte care ar putea servi de armă în 
mâinile unor oameni disperaţi. 

Rostind aceste cuvinte, Spartacus fugi la vatră şi 
înşfacă frigarea cea mare. Între timp, Oinomaus 
apucă un topor atârnat în perete. După ce luă în 
braţe atâtea frigări, cuțite şi coase câte putea duce, 
Spartacus ieşi din tavernă şi împărți aceste arme 
tovarăşilor săi. Ceilalţi îi urmară pilda şi, peste 
puţin, toți erau înarmaţi. 

Porniră tăcuți spre strada păzită de soldații 
romani. 

Străjile detaşamentului încă nu apucaseră bine să 
dea alarma, că gladiatori se şi năpustiră asupra lor 
cu o înverşunare sălbatică, lovindu-i cu disperare. 

Încăierarea dură doar câteva minute. Asaltul 
deznădăjduit al gladiatorilor îi zdrobi repede pe 
milițienii capuani şi pe legionarii puţini la număr. 

Tânărul centurion al miliției, Quintus Volusius, 
îşi îndemna soldaţii la luptă, răcnind: 

— Înainte, capuanilor! Pentru numele lui Jupiter 
Tifatinul! Mecius... viteazule Mecius, 
îmbărbătează-ţi soldaţii mai cu curaj! 

De la apariția neaşteptată a întâiului val de 
gladiatori, Mecius Libeo, cuprins de o panică de 
nedescris, se ascunsese în spatele unui mic 
detaşament. Auzind acum cu câtă străduință era 
chemat la datorie, începu să vocifereze rostind fără 
şir cuvinte pe care nici el nu le înţelegea: 

— Adevărat că... Desigur... Mai cu îndrăzneală, 
capuanilor! Înainte, curajoşi capuani! Eu vă 
conduc... voi luptaţi... fără teamă... Nu-i nimic... 
Loviţi... Ucideţi!... 

Şi la fiecare cuvânt se dădea cu un pas înapoi. 

Îndrăzneţul Quintus Volusius căzu străpuns de o 
puternică lovitură de frigare dată de Spartacus, şi 
gladiatorii, dând peste cap linia de apărare, se 
năpustiră înainte, trecând în fugă pe lângă bietul 
prefect, care, făcându-se mic, căzu în genunchi şi 
începu să se vaite cu glas tremurat, plângând în 
hohote: 

— Sunt un om al togei.. N-am făcut... nimic 
rău... Îndurare... îndurare... îndurare, o vitejilor!... 
Cruţare!... 

Nu-şi mai continuă însă ruga, deoarece 
Oinomaus, care se apropiase de el, îl lovi crunt cu 
piciorul în piept. 

După ce gladiatorii parcuseră în fugă trei sute de 
paşi, Spartacus se opri şi, gâfâind, îi spuse lui 
Oinomaus: 

— Jumătate din noi trebuie să reziste aici, ca să-i 
țină în loc pe urmăritorii noştri măcar o jumătate de 
ceas şi să dea celorlalți răgaz să treacă de zidul 
oraşului. 

— Rămân eu! strigă Oinomaus. 

— Nu, tu ai să-i conduci spre Vezuviu, aici 
rămân eu... 

— În nici un caz! Dacă mor eu, ai să poţi 
continua tu războiul, dar dacă ai muri tu, totul ar fi 
pierdut. 

— Du-te, du-te tu, Spartacus - îl îndemnară 
câţiva gladiatori. Rămânem noi aici, cu Oinomaus. 

Ochii lui Spartacus se umplură de lacrimi văzând 
cum aceşti oameni se întreceau în a-şi arăta 
abnegaţia şi dragostea. După ce strânse mâna 
prietenului său, le spuse: 

— Rămâneţi cu bine... Vă aştept pe Vezuviu... 

Și, însoţit de o parte din gladiatori, Spartacus se 
depărtă şi dispăru pe cărările întortocheate ce 
duceau spre zidul oraşului. Oinomaus porunci celor 
rămaşi cu el să scoată bănci, paturi şi alte mobile 
din casele învecinate, pentru ca, baricadând strada, 
să pregătească o rezistență dârză şi îndelungată 
împotriva cohortelor romane ce se apropiau. 

CAPITOLUL XI. DE LA CAPUA LA 


VEZUVIU 

În timp ce Oinomaus, care se întărise îndărătul 
baricadelor, opunea rezistență legionarilor Romei, 
Spartacus, împreună cu tovarăşii săi de luptă, se 
apropie de zidul oraşului. La adăpostul 
întunericului, punând cap la cap şi legând cu 
frânghii trei scări luate din taverna lui Vibinius, se 
cățărară pe zid, traseră scările după ei şi, 
rezemându-le de partea exterioară a zidului, 
coborâră în partea cealaltă. Apoi dezlegară cele trei 
scări, le aşezară una peste cealaltă de-a curmezişul 
şanţului adânc, plin cu apă şi mâl, şi după ce 
trecură dincolo, zvârliră scările în şanţ şi o porniră 
în marş forțat peste câmp, urmând o linie dreaptă, 
între drumul spre Atella şi cel spre Cume. Pe la 
miezul nopţii, detaşamentul se opri în faţa vilei lui 
Cornelius Dolabella, care era aşezată pe un deal 
pitoresc, la aproximativ opt mile de Capua. 

Apropiindu-se de grilajul de fier al vilei, 
Spartacus bătu în poartă până îl trezi pe portar, un 
bătrân sclav tesalian. Buimăcit de somn, portarul 
porni spre poartă, ferind cu mâna flacăra unui 
felinar de aramă şi bodogănind în greceşte: 

— Jupiter să-l pedepsească pe obraznicul ăsta!... 
Care-o fi ăla de se întoarce acasă după miezul 
nopţii?... Chiar mâine am să-i spun 
administratorului vilei. 

Bodogănind astfel, bătrânul veni până la grilaj, 
însoţit de doi dulăi bondoci şi fălcoşi, cu colții 
rânjiţi, care săreau şi lătrau furioşi. 

— Binevoitor să-ți fie Jupiter Olimpianul şi 
totdeauna să-ți ajute Apolo Pegas - începu 
Spartacus tot în greceşte. Suntem nişte gladiatori 
greci, nefericiţi ca şi tine, care am fugit din Capua. 
Deschide-ne, nu ne sili să întrebuinţăm forţa, că va 
fi rău de tine atunci. 

Văzând pâlcul de oameni istoviţi şi înarmaţi cu 
cele mai stranii obiecte, portarul încremeni. 

După un minut de tăcere, întreruptă numai de 
lătratul dulăilor, Spartacus îl trezi de-a binelea pe 
bătrân, ameninţându-l cu voce înfricoşătoare: 

— Pe pădurile seculare de pe Ossa şi Pelion, vrei 
să ne deschizi de bună voie şi să-i astâmperi pe 
uricioşii ăştia de dulăi ai tăi, sau vrei să punem 
mâna pe topoare?... 

Această ameninţare nu mai lăsa loc la şovăială şi 
portarul se pregăti să deschidă poarta, în timp ce 
striga: 

— Taci, Pirus!... Binişor, Alcide!... Zeii să vă 
ajute... oameni curajoşi ce sunteţi... Vă deschid 
îndată... Mai domol, dulăi blestemaţi!... Poposiţi 
aici, o să vă fie bine... şi o să-l chem şi pe 
administratorul casei... Grec şi el... om destoinic... 
O să găsiţi şi ceva de îmbucat. 

Îndată ce gladiatorii intrară pe poarta vilei, 
Spartacus ordonă să se închidă la loc poarta şi lăsă 
cinci din oamenii săi să facă de pază. Apoi, însoțit 
de ceilalți gladiatori, se opri pe un platou mare, 
înconjurat de copaci, şi trecându-şi în revistă 
tovarăşii de arme constată că, împreună cu el, erau 
şaptezeci şi opt la număr. 

Spartacus lăsă privirea în jos şi chibzui. După 
gândul unui gal înalt, tânăr, cu păr roşu şi ochi 
albaştri, plin de îndrăzneală şi energie, care se afla 
lângă el: 

— Da, Bortorix!... Dacă norocul ar surâde 
îndrăznelu noastre, acest pumn de voinici ar putea 
dezlănţui un război greu, care să devină scânteia 
unei cauze măreţe!... Adăugă însă îndată: Din 
păcate, istoria judecă măreţia faptelor după 
rezultatele lor! Totuşi, cine ştie dacă în paginile 
istoriei acestor şaptezeci şi opt de oameni nu le este 
rezervat un loc de cinste alături de cei trei sute de la 
Termopile'*"!... Cine ştie! 

Curmând însă firul acestei meditații, el ordonă 
imediat să se pună străji şi la celelalte intrări şi îl 
chemă pe administratorul vilei lui Dolabella, căruia 
îi făgădui că nu va lua din vilă decât merinde, unele 
obiecte absolut necesare şi toate armele ce se vor 
găsi; îi mai făgădui că nici el, nici tovarășii lui nu 
vor pricinui nici un rău stăpânului lor. Spartacus îl 
convinse apoi să le dea de bună voie lucrurile ce le 
erau necesare, pentru a evita neplăcerile. 

Astfel, gladiatorii obţinură repede mâncare şi 
băutură, ca să mai prindă puteri şi, potrivit 
dispoziţiei lui Spartacus, luară merinde pentru trei 
zile. 

Printre cei nouăzeci de sclavi care munceau la 
vilă era şi un medic grec, Dionisios Eudenios. El 
avea numai un drept restrâns de a practica: nu-i era 
îngăduit să-i îngrijească decât pe sclavi, în caz de 
boală. 

Cu multă tragere de inimă, acesta începu să vadă 
de braţul lui Spartacus. Îi aşeză la loc osul scrântit 
şi-i imobiliză braţul cu ajutorul unor scândurele, pe 
care le fixă cu grijă în jurul braţului, cu un bandaj 
special. După ce isprăvi, îl sfătui pe Spartacus să se 
odihnească şi să doarmă, ca să se mai întremeze 
puţin, prevenindu-l că altfel riscă să fie apucat de 
un acces de friguri. 

După ce-i dădu lui Bortorix ordine foarte 
amănunțite şi precise, Spartacus se culcă într-un pat 
bun şi ordonă egalului să-l deştepte în zori. După 
sfatul lui Dionisios Eudenios, acesta îl lăsă pe 
Spartacus să doarmă până se trezi singur. 

Deschizând ochii, Spartacus avea sufletul plin de 
încredere şi nădejdi noi. De trei ceasuri, soarele îşi 
revărsa lumina asupra frumoasei vile şi asupra 
dealurilor înconjurătoare. 

Cum se deşteptă, Spartacus adună pe toți sclavii 
lui Dolabella pe platoul vilei şi, împreună cu 
administratorul şi paznicul, se duse să cerceteze 
închisoarea - accesoriu nelipsit al tuturor vilelor şi 
palatelor de pe latifundiile romanilor, închisoarea 
era locul unde erau ţinuţi sclavii pedepsiţi. Aceştia 
erau ferecaţi în lanţuri şi siliți să muncească cu 
mâinile şi picioarele în cătuşe. După ce îi puse în 
libertate pe cei douăzeci şi mai bine de nenorociţi 
popriţi în închisoare, Spartacus îi aduse şi pe ei la 
locul unde se aflau adunaţi ceilalţi sclavi. În cuvinte 
înflăcărate şi pe înţelesul tuturor, el explică adunării 
de sclavi pricinile pentru care fugiseră el şi 
tovarăşii săi de nenorocire, şi le vorbi despre 
răscoala ce puseseră la cale. Spartacus le zugrăvi în 
culori vii măreţele țeluri pentru care luptau 
răsculații: dreptate pentru cei asupriţi, desfiinţarea 
sclaviei, eliberarea întregii omeniri. 

— Acei dintre voi care vor să fie liberi şi care 
preferă o moarte glorioasă, cu arma în mână, pe 
câmpul de bătălie, jalnicei vieţi de sclavi, acei care 
se simt viteji, tari şi capabili să îndure toate 
greutățile şi primejdiile războiului împotriva 
asupritorilor, acei care simt ocara ce o reprezintă 
aceste lanţuri odioase, să pună mâna pe orice armă 
şi să ne urmeze. 

Însufleţită şi convingătoare, cuvântarea lui 
Spartacus făcu o impresie covârşitoare asupra 
acestor nenorociţi, pe care sclavia nu-i sleise încă 
de toate puterile şi nici nu-i abrutizase. Vreo 
optzeci dintre sclavii lui Dolabella puseră mâna pe 
topoare, coase şi furci şi intrară pe loc în Liga 
asupriţilor. 

Săbule şi suliţele, puţine la număr, găsite în vilă, 
fură luate de Spartacus, Bortorix şi de cei mai viteji 
dintre gladiatori. Pe sclavii lui Dolabella, tracul îi 

repartiză cu socoteală între gladiatori, pentru ca 
aceştia să le servească drept pildă de energie şi 
vitejie. La vreo două ceasuri înainte de amiază, 
după ce rândui în formaţie strânsă mica lui cohortă, 
care acum număra peste o sută cincizeci de oameni, 
Spartacus părăsi vila lui Dolabella, îndreptându-se, 
pe poteci lăturalnice, peste ogoare şi vii, spre 
Neapolis. 

La căderea nopţii, după un marş rapid, fără 
peripeții, detaşamentul de gladiatori ajunse aproape 
de Neapolis, la câteva mile de oraş. Acolo - potrivit 
ordinului lui Spartacus - făcură popas la vila unui 
patrician. Tracul interzise cu străşnicie violențele 
sau jafurile. Ordonă să se ia merinde pentru încă 
trei zile şi luă toate armele aflate în vilă. 

Două ore mai târziu, detaşamentul porni mai 
departe. Rândurile sale se îngroşaseră cu încă 
cincizeci de sclavi şi gladiatori, care părăsiseră 
închisorile şi cămăruţele lor din vila patricianului, 
spre a duce, alături de Spartacus, măreaţa luptă 
pentru libertate. 

Cu o pricepere şi cu un simţ al prevederi 
vrednice de cel mai iscusit comandant, Spartacus 
îşi continuă toată noaptea marşul, străbătând pe 
drumuri şerpuite câmpiile şi colinele pitorești şi 
parfumate ce se întindeau între Neapolis şi Atella. 
În drum se opreau la fiecare vilă, dar doar atât cât 
era nevoie pentru a strânge armele şi pentru a-i 
chema pe sclavi la răscoală. În zori atinseră poalele 
Vezuviului, ajungând la drumul din coasta muntelui 
care ducea de la Pompei spre vilele şi locurile de 
recreaţie ale patricienilor. 

La vreo două mile de Pompei, Spartacus dădu 
ordin de oprire şi, după ce ocupă grădinile situate 
de o parte şi de alta a drumului, îşi ascunse 
tovarăşii - care acum erau peste trei sute - după 
perdelele de salcâm şi mirt şi după tufele de 
rozmarin, hotărând să aştepte aici răsăritul soarelui. 

Deasupra creştetului muntelui, al cărui vârf părea 
că atinge bolta albastră a cerului şi se pierdea parcă 

în adâncul ei, îşi făcu în curând apariţia un stol de 
norişori albicioşi şi fumurii. Pe măsură ce se 
lumina, norişorii aceştia semănau mai mult cu 
undele uşoare de fum care plutesc peste focurile ce 
izbucnesc pe neaşteptate pe  povârnişurile 
învecinate ale Apeninilor şi chiar pe celălalt versant 
al Vezuviului. 

Din albi, norişorii deveniră trandafirii, iar după 
aceea se aprinseră ca purpura. Apăru apoi un firicel 
delicat de aur strălucitor şi, dintr-o dată, râuri de 
lumină orbitoare se revărsară asupra întregului 
munte. Acolo unde până atunci nu părea să existe 
decât o uriaşă şi înfricoşătoare masă de granit, 
lumina scoase la iveală contururi impunătoare: 
culmi îmbrăcate cu păduri dese şi întunecate şi 
prăpăstii căscate în adâncul straturilor de lavă 
cenuşie. Luminate de soare, pantele, care coborând, 
se întindeau la multe mile depărtare jur împrejur, 
păreau că aştern la poalele mândrului gigant un 
minunat covor ţesut din flori multicolore şi 
verdeață. 

Vezuviul avea pe acea vreme o formă foarte 
diferită de cea actuală şi nu era nici mânios şi nici 
ameninţător ca în zilele noastre. Mai erupsese el de 
câteva ori în trecutul foarte îndepărtat, dar în epoca 
descrisă în povestirea noastră nu se mai păstra nici 
măcar amintirea acestor erupții. Numai depozitele 
de lavă stratificată, pe care se înălțau oraşele 
Stabiae, Herculaneum şi Pompei, mai păstrau 
mărturia trecutelor izbucnirii înfricoşătoare ale 
naturii. 

Focul care clocotea în craterul vulcanului nu mai 
tulburase de veacuri liniştea de rai a acestor locuri 
fermecate. Locuitorii acestui fericit ţinut erau 
cântaţi de poeţi ca şi cum ar fi trăit în pragul 
câmpiilor Elisee'*:. Într-adevăr, nicăieri pe pământ 
poeţii n-ar fi putut găsi mai multă frumuseţe şi nici 
chiar în zborul nemărginit al închipuirii lor n-ar fi 
putut visa privelişti mai atrăgătoare, mai 
încântătoare, mai vrednice de porțile Eliseului. 

Singurul lucru care tulbură fericirea locuitorilor 
Campaniei erau  bubuiturile subterane şi 
cutremurele. Cutremurele erau însă atât de dese şi 
totodată atât de inofensive, încât lumea se obişnuise 
cu ele şi nu prea le lua în seamă. De aceea, poalele 
Vezuviului erau acoperite de grădini, vii, crânguri, 
vile şi palate, şi aveau aspectul unui imens oraş, al 
unei grădini uriaşe. 

Sub razele soarelui ce răsărea, Vezuviul şi golful 
Baian, sau Napolitan, erau atât de minunat de 
frumoase, încât gladiatorii, după ce mai întâi 
izbucniră în strigăte de admiraţie, rămaseră muţi, 
contemplând uimiţi panorama aceea încântătoare. 
Aveau în față somptuosul şi splendidul Pompei, 
care părea scăldat în valurile mării. Zidurile lipsite 
de fortificații ale oraşului aminteau că, cu 
optsprezece ani înainte, locuitorii lui luaseră parte 
la războiul civil împotriva romanilor şi că, 
milostivindu-se de ei, Sulla dărâmase numai 
zidurile  Pompeiului. Alături, oraşul Stabiae, 
dărâmat şi pârjolit, arăta cu ce cruzime sălbatică se 
purtase Sulla faţă de locuitorii altor oraşe. 

Spartacus se smulse iute de sub vraja zânei 
zorilor, scrutând creasta muntelui, căută să vadă cât 
de sus ducea drumul croit în lavă, dacă ducea chiar 
până în vârf. Pădurile foarte dese care acopereau 
creasta Vezuviului îl împiedicau să poată vedea 
unde se termina drumul. De aceea, după o scurtă 
chibzuire, Spartacus hotărî să-l trimită pe Bortorix, 
cu treizeci dintre oamenii cei mai sprinteni, să 
recunoască drumul, iar între timp, el, cu grosul 
detaşamentului, să viziteze vilele şi palatele din 
apropiere, pentru a căuta arme şi a-i elibera pe 
sclavi. 

După ce mai strânse ceva arme şi după ce-şi mări 
detașamentul cu încă vreo două sute de sclavi şi 
gladiatori recrutați din vilele învecinate, Spartacus 
formă din cei cinci sute de oameni ai săi o cohortă 
împărțită în cinci manipule. Dintre cele cinci 
manipule, unul era alcătuit numai din gladiatori, 

optzeci la număr, aleşi dintre cei mai tineri şi mai 
VOINICI, pe care izbuti să-i înarmeze cu optzeci de 
lănci şi tot atâtea sulițe scurte. Comanda acestor 
gladiatori, cărora — după exemplul armatei romane 
- le pusese numele de „hastaţi”, adică suliţaşi, i-o 
încredinţă lui Bortorix. Pentru fiecare zece oameni 
numi un decan, şi pentru fiecare manipul, câte doi 
centurioni. Atât decanii cât şi centurionii, Spartacus 
îi alese din rândul celor şaptezeci şi opt de 
gladiatori care fugiseră cu el din Capua, de a căror 
vitejie era încredinţat şi pe care ştia că se poate 
bizui întru totul. 

Din recunoaşterea făcută de Bortorix, Spartacus 
află că drumul pe care se găseau continua numai 
încă vreo două mile, apoi se transformă într-o 
potecă îngustă şi abruptă care urca prin pădure spre 
culme, iar de la o anumită înălțime, poteca se 
pierdea cu totul în mijlocul stâncilor şi prăpăstiilor, 
ceea ce făcea extrem de anevoios accesul până în 
vârful muntelui. 

— O - izbucni Spartacus, radios - după atâtea 
insuccese, încep, în sfârşit, zeii atotputernici să 
ocrotească şi cauza noastră! Colo sus, în desişul 
pădurii, unde-şi face cuib vulturul şi unde se ascund 
fiarele sălbatice de urmărirea oamenilor, acolo vom 
împlânta steagul libertății noastre. Nici că putea 
soarta să ne ofere un loc mai bun. Să pornim! 

În timp ce cohorta de gladiatori se punea în 
mișcare către culmea Vezuviului, Spartacus alese 
nouă gladiatori din şcoala lui Lentulus, cărora le 
dădu bani de drum şi le ordonă să pornească 
imediat în grupuri de câte trei, în trei direcții 
diferite: la Roma, Ravenna şi Capua. Lor le 
încredință misiunea de a-şi înştiința tovarăşii care 
se aflau în şcolile de gladiatori din aceste trei oraşe 
că Spartacus, cu cinci sute de gladiatori, şi-a aşezat 
tabăra pe Vezuviu, şi de a-i chema să vină să i se 
alăture cu toţii - cum vor putea, individual, în 
manipule sau în legiuni - pentru a participa la luptă 
pentru libertate. 

Spartacus  socotise că, trimițând câte trei 
mesageri în fiecare din cele trei oraşe, chiar dacă 
unii dintre ei ar fi fost prinşi, din nouă cel puţin trei 
tot aveau să ajungă la destinaţie. După ce-i povăţui 
să fie prevăzători şi cu băgare de seamă, Spartacus 
le ură drum bun. Cei nouă o porniră spre poalele 
muntelui, iar Spartacus se grăbi să ajungă din urmă 
avangarda coloanei, care înainta în marş spre 
culmea muntelui. 

Curând, cohorta de gladiatori părăsi drumul de-a 
lungul căruia se întindeau de amândouă părțile 
grădini, căsuțe şi vii şi pătrunseră în partea 
împădurită a muntelui. Cu cât era mai abrupt 
urcuşul, cu atât locurile deveneau mai singuratice, 
iar tăcerea pădurii mai adâncă. Treptat, pe măsură 
ce urcau, tufişurile şi arbuşti făceau loc 
mărăcinilor, frasinilor, ulmilor, stejarilor seculari şi 
plopilor uriaşi. 

La începutul urcuşului, gladiatori întâlniră 
numeroşi ţărani care, cu măgăruşii încărcaţi cu 
zarzavaturi şi fructe, mergeau la târg la Pompei, 
Neapolis şi Herculaneum. Aceştia priveau mirați şi 
speriaţi la detașamentul de oameni înarmaţi. După 
ce se înfundară în pădure, gladiatori nu mai 
întâlniră decât păstori singuratici, care îşi păşteau 
oile şi berbecii pe stânci şi printre tufişuri. Din timp 
în timp, ecoul repetă trist behăitul acestor turme 
jalnice. 

După două ore de urcuş greu, cohorta lui 
Spartacus ajunse pe un platou întins, situat pe o 
stâncă vulcanică, la câteva sute de picioare sub 
vârful Vezuviului. Peste vârf se întindea, ca un 
giulgiu enorm, un strat gros de zăpadă veşnică. 

Aici, Spartacus lăsă oamenii să se odihnească şi, 
în acest timp, făcu înconjurul platoului. Pe una din 
laturi se găsea poteca pieptişă şi stâncoasă pe care 
suiseră gladiatorii; pe o altă latură erau stânci înalte 
şi inaccesibile; a treia latură o formă celălalt 
versant al muntelui. Pe acest versant, urcuşul, deci 

şi coborâşul, era mai abrupt decât dinspre Pompei, 
ceea ce făcea că platoul să fie aproape inatacabil. 

În sfârşit, şi pe latura dinspre sud, către 
Salernum, locul de tabără ales de Spartacus era 
sigur şi inaccesibil. Spre sud, stânca pe care era 
aşezat platoul cobora într-o prăpastie adâncă, 
înspăimântătoare, presărată cu uriaşe cantităţi de 
grohotiş aproape pe toate versantele. Acest grohotiş 
dădea prăpastiei înfăţişarea unui puț şi făcea ca pe 
pereţii ei să nu se poată căţăra nici oamenii, nici 
caprele. Printre crăpăturile stâncilor abia se 
strecurau în prăpastie câteva fire de lumină, iar în 
fundul ei se zărea gura unei peşteri, care răspundea 
tocmai dincolo, în coasta înflorită a muntelui, ce se 
desfăşura pe multe mile, până se lăsa departe, în 
şes. 

După o cercetare amănunțită a platoului, 
Spartacus se încredință că nici nu şi-ar fi putut 
închipui un loc mai potrivit pentru tabără. Dădu 
ordin ca oamenii unuia dintre manipule să se ducă, 
înarmaţi cu topoare şi securi, în pădurea cea mai 
apropiată şi să taie lemne ca să aprindă focuri. 
Focurile trebuiau să-i apere pe gladiatori de gerul 
pătrunzător din timpul nopţii, care, în mijlocul lui 
februarie, la înălțimea aceea, se făcea simțit cu 
destulă putere. Totodată, Spartacus rândui un post 
de strajă în partea aproape inaccesibilă a platoului, 
spre versantul de răsărit al muntelui, şi altul pe 
versantul dinspre Pompei. De atunci, platoul acesta 
a căpătat şi a păstrat multă vreme numele de Tabăra 
gladiatorilor. 

Cei trimişi în pădure se înapoiară cu lemne de 
foc şi cu ramuri şi vreascuri pentru construirea de 
umbrare şi îngrădiri. Sub conducerea lui Spartacus, 
gladiatorii zvârliră trunchiuri mari de copaci şi 
bolovani grei de-a curmezişul potecii pe care 
veniseră şi, după ce săpară un şanţ lat îndărătul lor, 
aruncară şi pământul peste trunchiuri şi bolovani. 
Clădiră astfel, în câteva ceasuri, un meterez de 
pământ prin care tabăra era solid întărită dinspre 

singura parte de unde ar fi putut fi atacată. În dosul 
meterezului postară pentru pază jumătate din 
efectivul unui manipul, iar dincolo de metereze 
aşezară străji la oarecare distanţă unele de altele, 
astfel încât straja cea mai depărtată se afla la 
jumătate de milă de tabără. 

Osteniţi de atâta muncă şi griji, gladiatorii 
adormiră devreme. Pe platou se făcu linişte. 
Focurile mai ardeau trosnind şi flăcările lor 
pâlpâiau  şerpuitoare, luminând atât siluetele 
gladiatorilor nemișcaţi, cât şi stâncile plumburii 
care alcătuiau decorul acestui tablou fantastic. 

Doar Spartacus rămase treaz. Statura lui atletică, 
mândră,  neclintită, proiectată de  pâlpâirile 
focurilor, juca în întuneric ca fantoma unuia dintre 
giganţii despre care mitologia greacă povesteşte că 
porniseră cândva războiul împotriva lui Jupiter, 
aşezându-şi tabăra lângă Vezuviu, pe câmpiile 
Flegree, unde voiau să clădească munţi peste munţi, 
ca să ia cerul cu asalt. 

În tăcerea absolută ce stăpânea platoul, 
Spartacus, cu mâna dreaptă rezemată pe braţul 
stâng, care-i atârna bandajat pe piept, cu capul uşor 
plecat, privea jos spre mare, fără a-şi putea dezlipi 
ochii de la o lumină ce lucea pe una din corăbiile 
ancorate în portul Pompeiului. În timp ce ochii 
continuau această contemplaţie, încet-încet, furat de 
gânduri, Spartacus plutea departe de locul acela. 
Săltând de la un gând la altul, întorcându-se de la o 
amintire la alta, călătorea în închipuire prin munţii 
Traciei natale, în anii dintâi ai copilăriei. Chipul lui, 
care la începutul acestor evocări fusese liniştit şi 
luminos, se întunecă din nou. Retrăia invazia 
romanilor, bătăliile sângeroase, înfrângerea tracilor, 
prăpădul turmelor şi nimicirea caselor sale, căderea 
în robie a părinţilor şi... 

Deodată, Spartacus, care mai bine de două 
ceasuri se lăsase purtat de valurile amintirilor şi 
gândurilor sale, tresări, trase cu urechea şi-şi 
întoarse iute capul în direcția potecii, de parc-ar fi 

auzit ceva. Era însă o linişte desăvârşită. Nu se 
auzea decât suflarea vântului, care, din timp în 
timp, mângâia ramurile copacilor. 

Se hotărî să se odihnească sub umbrarul pregătit 
pentru el de tovarăşii săi de luptă. După ce făcu 
câțiva paşi spre umbrar, Spartacus se opri însă din 
nou şi mai trase o dată cu urechea. Murmură: 

— "Totuşi... urcă nişte soldaţi... Întorcându-se, 
porni în direcția meterezului de pământ ridicat în 
seara aceea, adăugind în şoaptă, ca şi când şi-ar fi 
vorbit lui însuşi: Să fi şi venit?... Nu mă aşteptam 
atât de repede... 

Nici nu ajunse la locul unde stătea de veghe 
jumătatea de manipul de gladiatori, când în tăcerea 
nopţii răsună limpede şi sonor glasul străţii de la 
postul cel mai înaintat: 

— Cine-i acolo? 

Apoi, mai puternic, un strigăt de alarmă: 

— La arme!... 

Din direcția meterezului se auziră zgomotele 
unei scurte învălmăşeli: gladiatori se înarmau şi se 
aşezau în formaţie de luptă în spatele îhtăriturii. 

În aceeaşi clipă, Spartacus, cu sabia în mână, 
ajunse lângă meterez şi spuse oamenilor destul de 
calm: 

— Au să ne atace... Pe aici însă n-o să răzbească 
nimeni. 

— Nimeni! strigară gladiatorii într-un glas. 

— Să alerge unul din voi în tabără ca să dea 
alarma şi să transmită ordinul meu ca să se păstreze 
ordinea şi liniştea. 

Un decan, însoţit de câţiva gladiatori, porni la 
vale să iscodească cine se apropia. Între timp, toată 
tabăra fu în picioare. În câteva clipe, fără zgomot, 
în ordine, fiecare gladiator se echipă şi-şi luă locul 
în rândurile manipulului din care făcea parte. 
Perfect aliniată în adâncime, de parcă ar fi fost 
alcătuită din vechi legionari ai lui Marius şi Sulla, 
întreaga cohortă sta gata să întâmpine cu bărbăție 
atacul oricărui duşman. 

Cu jumătatea de manipul care era de pază, 
Spartacus aştepta tăcut în dosul meterezului, cu faţa 
spre potecă, pentru a auzi ce se petrece acolo. 
Deodată răsună plin de bucurie glasul decanului: 

— E Oinomaus! 

Şi imediat după aceea, gladiatorii care-l însoțeau 
repetară: 

— E Oinomaus! 

Se auzi apoi glasul puternic al germanului: 

— Stăruinţă şi izbândă! Da, eu, şi împreună cu 
mine nouăzeci şi trei de oameni de-ai noştri care au 
evadat, unul câte unul, din Capua. 

Bucuria stârnită în inima lui Spartacus de venirea 
lor e lesne de închipuit. Sări meterezul şi fugi 
înaintea lui Oinomaus. Cei doi gladiatori se 
îmbrăţişară călduros, frăţeşte. 

— O, dragul meu Oinomaus! izbucni tracul, plin 
de avânt. Nici că nădăjduiam să te revăd atât de 
curând. 

— Nici eu - mărturisi germanul, sărutându-l pe 
frunte şi mângâind cu mâinile lui uriaşe părul auriu 
al lui Spartacus. 

După primele îmbrățişări, Oinomaus începu să 
istorisească. Detaşamentul lui izbutise să ţină piept 
cohortelor romane mai mult de un ceas. La un 
moment dat, romanii se împărțiră în două grupuri: 
unul continuă lupta, iar celălalt se retrase, cu 
gândul că, făcând un ocol pe străzile Capuei, să 
cadă în spatele gladiatorilor. Ghicindu-le gândul, 
Oinomaus părăsi  baricadele ridicate de-a 
curmezişul străzii şi ordonă gladiatorilor săi să se 
împrăştie şi să se ascundă undeva peste noapte, şi 
apoi, unul câte unul, să se furişeze afară din oraş şi 
să se adune cu toții sub arcadele apeductului. 
Povesti apoi că în bătălia din timpul nopţii de lângă 
şcoala lui Lentulus pieriseră douăzeci din tovarășii 
lor de nenorocire şi că din cei o sută douăzeci de 
oameni care, împreună cu el, rezistaseră romanilor 
şi care, după sfatul lui, se împrăştiaseră fiecare 
încotro apucase, numai nouăzeci şi trei veniseră a 

doua zi la locul de adunare sub apeduct. Noaptea 
trecută porniseră la drum. Au ajuns la Pompei pe 
drumuri ocolite. Aici se întâlniseră cu unul din cei 
trei mesageri trimişi de Spartacus la Capua şi 
căpătaseră de la el ştiri precise despre locul unde-și 
aşezaseră gladiatorii tabăra. 

Mare fu bucuria prilejuită de sosirea lui 
Oinomaus şi a oamenilor săi, cu care se alcătui un 
al şaselea manipul. Gladiatorii mai aruncară ceva 
lemne pe foc şi pregătiră noilor veniţi o masă 
simplă: pâine, pesmeţi, brânză şi fructe. După 
masă, oamenii începură să forfotească în dezordine. 
Se auzeau strigăte din toate părțile: se căutau între 
ei, se recunoşteau, se îmbrățişau şi se descoseau 
unii pe alţii: „A, şi tu eşti aici?”, „Ce faci?”, „De 
unde ai venit?”, „Cum ai ajuns aici?”, „Straşnic loc 
pentru apărare...”, „Da, am scăpat”, „Dar la Capua 
treburile cum mai merg?”. 

Întrebări şi exclamaţii de acest fel izbucneau din 
toate părțile. Abia pe la cântatul cocoşilor se făcu 
iar linişte în tabără. 

În zori răsunară trâmbiţele şi gladiatorii se 
aliniară îndată în ordine de bătaie. Spartacus şi 
Oinomaus îi trecură în revistă, dându-le ordine noi 
şi aducând modificările necesare ordinelor 
anterioare, îmbărbătând oamenii şi distribuindu-le 
armele disponibile. Apoi s-a făcut schimbarea 
străjilor şi au fost trimise în vale două manipule, 
unul după alimente, altul după lemne. 

Urmând pilda lui Spartacus şi Oinomaus, 
gladiatorii rămaşi pe platou puseră mâna pe topoare 
şi alte unelte şi începură să strângă bolovani pentru 
a-i folosi ca proiectile împotriva duşmanului. Acești 
bolovani, pe care gladiatorii aveau grijă să-i ascută 
bine într-o parte, fură adunaţi în grămezi uriaşe, în 
partea dinspre Pompei a taberei, acolo unde atacul 
părea nu numai probabil, ci de neînlăturat. 

Cu treaba aceasta, gladiatori se îndeletniciră 
toată ziua. În zorii zilei următoare, ei se deşteptară 
în strigătele străjilor, care-i chemară la arme. Două 

cohorte de romani, o mie de oameni aproape, sub 
comanda tribunului Titus Servilianus, urcau din 
direcția Pompeiului, gata să-i atace pe gladiatori 
chiar în tabăra lor. 

Două zile după ce reuşise să înăbuşe răscoala 
celor zece mii de gladiatori din şcoala lui Lentulus, 
Servilianus aflase că Spartacus şi Oinomaus, 
împreună cu câteva sute de răsculați, se refugiaseră 
în direcţia Vezuviului. Mai auzise că prădau vilele 
(ceea ce era o minciună, deoarece, ca de obicei, 
zvonul exagera şi denatura faptele) şi că pe toți 
sclavii pe care îi întâlneau în cale îi chemau să ia 
armele şi să lupte pentru libertate. De aceea, 
tribunul se grăbise să se prezinte Senatului capuan, 
cerând voie să arate ce socotea că s-ar putea face 
pentru a înăbuşi definitiv răscoala, cât era în faşă. 

După ce primi încuviințarea de a face acest lucru, 
îndrăzneţul tânăr, care nădăjduia că dacă va izbuti 
să înăbuşe răscoala are să fie răsplătit cu onoruri şi 
slujbe însemnate, demonstră Senatului că era 
primejdios că Spartacus şi Oinomaus să fie lăsaţi în 
viaţă şi să cutreiere liberi câmpiile, fie şi câteva 
zile, deoarece, clipă cu clipă, li se alăturau alți 
sclavi şi alți gladiatori. După părerea lui, se 
impuneau să se pornească urmărirea, pentru ca 
fugarii să fie prinşi şi măcelăriți, iar capetele lor, 
înfipte în lănci, să fie expuse la şcoala lui Lentulus 
Batiatus, pentru a-i înfricoşa pe ceilalți gladiatori. 

Sugestiile acestea le-au fost pe plac senatorilor 
capuani, care, de frica răscoalei, trăiseră atâtea 
ceasuri de nelinişte. Ei adoptară propunerea lui 
Titus Servilianus şi promulgară un decret prin care 
se ofereau doi talanţi răsplată celui care va aduce 
capetele lui Spartacus sau Oinomaus. De asemenea, 
decretul îi condamna pe cei doi conducători şi pe 
tovarăşii lor de luptă la răstignire pe cruce, şi 
totodată interzicea oamenilor liberi şi sclavilor, sub 
ameninţarea pedepselor celor mai aspre, să dea 
răsculaților cel mai mic ajutor. 

Printr-un al doilea decret, Senatul capuan 
încredinţase tribunului Titus Servilianus comanda 
uneia din cele două cohorte de legionari care se 
aflau la Capua, lăsând cea de a doua cohortă pe loc, 
sub comanda centurionului Pompilius, cu misiunea 
de a supraveghea şcoala lui Lentulus. Decretul îl 
mai autoriza pe Servilianus să ridice încă o cohortă 
din oraşul vecin, Atella, şi să pornească cu aceste 
forțe pentru a lichida definitiv această răzmeriţă 
nebunească. 

Decretele fură prezentate spre aprobare 
prefectului Mecius Libeo. Acesta se mai resimțea 
încă, atât din pricina loviturii primite de la 
Oinomaus, cât şi de pe urma spaimei. Zăcuse două 
zile aproape inconştient, scuturat de friguri 
violente. Ca să scape de coşmarul pe care i-l 
pricinuiau răsculații, el ar fi iscălit bucuros nu 
două, ci zece mii de decrete. 

Titus Servilianus porni chiar în aceeaşi noapte la 
Atella, ridică de acolo cea de a doua cohortă şi, în 
fruntea a o mie două sute de oameni, se îndreptă pe 
drumul cel mai scurt spre Vezuviu. 

Poposise peste noapte în coasta muntelui, iar din 
zori începuse urcuşul către pisc. La răsăritul 
soarelui era lângă tabăra gladiatorilor. 

În ciuda precauţiei cu care înaintau, de la postul 
ei de veghe din faţa taberei, straja gladiatorilor 
simţi şi observă cohortele de la o bătaie de balistă. 
Înainte ca duşmanul să ajungă până la el, straja 
alergă la straja următoare, şi astfel toate străjile se 
retraseră repede înapoia  meterezului, unde 
gladiatorii din manipulul de pază stăteau gata să-i 
în-tîmpine pe legionarii romani cu o ploaie de 
proiectile. 

În vreme ce gladiatorii din tabără ocupau în 
grabă posturile de luptă, tribunul Servilianus, care 
se năpustise înainte, scoase cel dintâi chiotul 
sălbatic de atac, care fu repetat pe rând de toți 
legionarii şi care suna aidoma cu mugetul cumplit 
şi înfricoşător al elefantului: „barra”. Acesta era 

strigătul cu care se aruncau de obicei legiunile 
romane la atac. 

Servilianus şi rândurile din fruntea primei 
cohorte nici nu apăruseră bine în faţa întăriturii 
dușmane, când cei cincizeci de gladiatori ce stăteau 
în dosul meterezului începură să arunce asupra lor 
o ploaie de bolovani. 

— Înainte! În numele lui Jupiter Stator, înainte! 
Curaj! Nu te lăsa! strigă tribunul, înaintând fără 
frică. Haideţi! Încă puţin şi am ajuns în tabăra 
acestor tâlhari, pe care-i vom zdrobi până la unul! 

Cu toate loviturile şi rănile suferite, romanii 
continuară să înainteze în pas alergător spre 
meterez. 

Abia după ce ajunseră la el putură să-şi 
folosească armele, zvârlind cu putere sulițele 
asupra gladiatorilor care nu erau apăraţi de meterez. 

Larma se înteţise şi încăierarea începea să se 
transforme într-un măcel sălbatic. 

Urmărind operaţiunile din vârful unei stânci, 
Spartacus observă imediat, cu o perspicacitate 
vrednică de Hanibal sau de Alexandru Macedon, o 
greşeală  grosolană comisă de conducătorul 
romanilor. Pe o potecă îngustă, pe care încăpeau în 
front numai zece soldaţi, cot la cot, Servilianus îşi 
băgase în luptă toți soldaţii, în rânduri strânse. Din 
pricina acestei greşeli, lunga şi deasă coloană a 
romanilor era expusă grindinei de bolovani. 
Spartacus înţelese greşeala şi o exploată îndată, 
după cum îi permitea poziția pe care o ocupa. 
Împinse gladiatorii înainte, pe două rânduri, de-a 
lungul acelei lături a platoului de unde venea atacul 
şi le ordonă să arunce, cu toate puterile şi fără 
întrerupere, bolovani în inamic. 

— Până într-un sfert de ceas - strigă Spartacus, 
care ocupase locul cel mai expus din marginea 
platoului şi arunca şi el bolovani - au s-o ia la fugă, 
iar noi îi vom urmări pas cu pas şi îi vom ciopârți 
cu săbiile noastre! 

Lucrurile se petrecură întocmai cum prevăzuse 
Spartacus. Deşi viteazul tribun Servilianus cu mulți 
legionari îndrăzneţi ajunseră până la meterez, 
soldaţii din urmă, care nu-şi puteau întrebuința nici 
sulițele, nici săbiile, nu mai putură îndura ploaia de 
bolovani ce se înteţea pe fiece clipă. Bolovanii le 
sfărâmau  coifurile şi platoşele, le pricinuiau 
vânătăi, îi loveau în cap, îi ameţeau şi-i culcau la 
pământ. Curând, coloana atacanţilor începu să 
şovăie, să se destrame, să dea înapoi şi să se 
împrăştie. Zadarnic ordona Servilianus, cu vocea 
răguşită, să se ţină piept grindinei de bolovani. În 
fiece clipă, presiunea rândurilor celor mai rău lovite 
devenea tot mai puternică şi în cele din urmă 
provocă o învălmăşeală generală. Începu zăpăceala 
şi îmbulzeala: legionarii se răsturnau şi se călcau în 
picioare unii pe alţii, şi peste puţin o luară la fugă. 

Atunci, avîntându-se peste meterez, gladiatorii 
începură urmărirea romanilor. Lanţul nesfârşit de 
oameni, care se întindea de la meterez - de pe care 
săreau mereu alți gladiatori, aprinşi de setea 
răzbunării - şi până la capătul coloanei romane, 
putea să pară unui om care ar fi privit de departe 
scenă ca un şarpe uriaş ce se târa încolăcindu-se pe 
povârnişul muntelui. 

Caracteristica acestei faze a bătăliei, care, pentru 
romani, se transformase pe  negândite într-o 
înfrângere, era faptul că mai mult de două mii de 
oameni, din care unii se retrăgeau, iar ceilalți îi 
urmăreau, nu se puteau lupta între ei. Romanii nu 
se puteau opri nici dacă ar fi dorit, deoarece cei din 
primele rânduri erau împinşi de cei din urmă. Din 
aceeaşi pricină nu se puteau opri nici gladiatori. 
Îngustimea potecii şi unghiul mare al pantei dădea 
fără voie viteză acestui puhoi de oameni, care, la fel 
ca o avalanşă ce se rostogolește la vale, nu se putea 
opri decât la poalele muntelui. 

Într-adevăr, numai când poteca se transformă 
într-un drum larg şi când panta muntelui deveni mai 
dulce, fugarii putură să se risipească prin grădinile 

şi pe ogoarele cele mai apropiate, iar gladiatori să- 
şi desfăşoare frontul şi să-i lovească pe legionari, în 
stânga şi în dreapta, cu săbiile şi cu sulițele. 

Servilianus se opri locului, îşi încorda încă o dată 
puterile şi, cu glas răguşit, îşi chemă legionarii 
pentru a ţine piept gladiatorilor. Puţini însă îl auziră 
şi mai puţini se adunară sub comanda sa, ca să 
stăvilească asaltul duşmanului. Cea mai mare parte 
a legionarilor, care umblau de-a valma, cuprinşi de 
panică, se risipi, deoarece fiecare nu se mai gândea 
decât la propria-i salvare. 

Cu un manipul de gladiatori, Spartacus se 
năpusti asupra lui Servilianus şi a celor vreo sută de 
viteji ce 1 se alăturaseră pentru luptă. Urmă o cruntă 
şi sângeroasă încăierare, în care Servilianus căzu 
răpus de mâna lui Spartacus. Numărul gladiatorilor 
creştea în fiecare clipă şi romanii au fost repede 
învinşi şi măcelăriți. 

Cele două cohorte suferiseră un adevărat 
dezastru. Mai bine de patru sute de legionari 
fuseseră ucişi şi alte trei sute şi ceva, parte răniți şi 
parte teferi, căzuseră prizonieri. Potrivit ordinului 
lui Spartacus, prizonierii, după ce au fost 
dezarmaţi, au fost puşi în libertate. Învingătorii 
pierduseră numai treizeci de oameni şi nu aveau 
decât vreo cincizeci de răniți. 

Devreme, în după-amiaza aceleiaşi zile, echipați 
cu coifuri şi platoşe capturate de la inamic, 
gladiatorii se întoarseră în tabăra lor de pe Vezuviu, 
aducând cu ei o enormă cantitate de arme. 

CAPITOLUL XII. SPARTACUS ÎŞI 
MĂREŞTE NUMĂRUL OSTAȘILOR DE 
LA ŞASE SUTE LA ZECE MII 


Când vestea înfrângerii lui Servilianus se 
răspândi în cetățile învecinate, toată Campania fu 
cuprinsă de o mare nelinişte. Amănuntele acestui 
măcel pornit de răsculați uluiră întreaga populaţie. 

Nola, Nuceria, Herculaneum, Baie, Neapolis, 
Misenum, Cume, Capua şi toate celelalte cetăţi ale 
acestei foarte rodnice provincii începură să se 
pregătească de apărare. Zi şi noapte, cetăţeni 
înarmaţi făceau de strajă pe la porţi şi sus pe ziduri. 
Pompeiul, având zidurile dărâmate, nu se încumeta 
să se împotrivească gladiatorilor, care veneau aici 
adesea după provizii; dar, spre marea mirare a 
locuitorilor, gladiatori se purtau la fel de bine ca şi 
soldaţii celei mai disciplinate armate. 

Prefecţiu diferitelor cetăți trimiteau ştafete după 
ştafete la Capua, la Mecius Libeo, care era 
prefectul întregii provincii, ca să-i ceară să ia 
măsuri împotriva primejdiei crescânde, iar bietul 
Mecius Libeo, la rândul său, trimitea ştafete 
Senatului roman, implorând să i se dea grabnic 
ajutoare. 

Totuşi, la Roma, afară de Sergius Catilina şi de 
Iulius Caesar, nimeni nu era dispus să ia în serios 
răscoala gladiatorilor. Numai ei doi, care îi ştiau 

rădăcinile şi proporțiile şi cunoşteau iscusința 
conducătorului gladiatorilor, puteau să-şi dea seama 
de gravitatea şi de seriozitatea răscoalei. Afară de 
Catilina şi Caesar, nu se mai gândea nimeni la 
cohortele distruse de gladiatori, mai ales că soldaţii 
care scăpaseră de măcel şi care descriau lucrurile 
amănunţit aruncau toată vina - şi într-o oarecare 
măsură pe bună dreptate - pe incompetenţa şi 
înfumurarea tribunului Servilianus. 

Afară de asta, poporul roman era preocupat de 
alte războaie, mult mai însemnate şi mai 
primejdioase. Împotriva stăpânirii romane se 
răsculase aproape toată Spania, în frunte cu viteazul 
şi înțeleptul Sertorius, a cărui chibzuinţă şi 
îndrăzneală se  dovediseră superioare vitejiei 
tânărului Pompeius şi tacticii bătrânului Metellus. 
Cam în acelaşi timp, puternicul  Mitridate 
dezlănțuise un nou război împotriva romanilor şi 
izbutise să-l înfrângă pe Marcus Aurelius Cotta, 
care, în acel an, deţinea consulatul, împreună cu 
Lucius Licinius Lucullus. 

Consulul Lucullus se afla la Roma şi aştepta 
concentrarea legiunilor puse sub comanda sa, 
pentru a porni împotriva lui Mitridate. Cu 
aprobarea Senatului, el trimise împotriva 
gladiatorilor, în Campania, un comandant viteaz şi 
încercat, pe tribunul Claudius Glaber, căruia îi dădu 
şase cohorte, adică aproape trei mii de oameni, 
pentru a se lupta cu răzvrătiții. 

Până să-şi organizeze Claudius Glaber cohortele 
ce-i fuseseră încredințate pentru a le arunca 
împotriva gladiatorilor, răsculații trăseseră mari 
foloase de pe urma victoriei câştigate. În numai 
douăzeci de zile, numărul lor crescuse de la şase 
sute la o mie două sute şi acum erau aproape toți 
bine înarmați. 

Spartacus, care cunoştea temeinic atât 
organizarea militară a falangelor greceşti, cât şi 
aceea a miliției trace, a armatei lui Mitridate şi a 
legiunilor romane, era un înfocat admirator al 

organizării militare romane şi era convins că tactica 
mai bună şi mai înțeleaptă decât aceea a 
războinicului popor latin nu exista. El atribuia 
disciplinei, dispozitivelor de luptă şi structurii 
legiunii romane nenumăratele victorii repurtate de 
latini asupra altor popoare războinice neînfricate şi 
bine înarmate. 

De aceea, Spartacus se strădui să aplice în armata 
gladiatorilor principiile de organizare militară ale 
armatei romane. Îndată ce, după victoria asupra lui 
Titus Servilianus, putu să intre în Pompei, porunci 
să 1 se făurească o emblemă pentru întâia legiune de 
gladiatori. În vârf, unde stindardele romanilor 
aveau acvila, Spartacus porunci să fie înfiptă scufia 
roşie, pe care obişnuiau s-o poarte sclavii eliberaţi. 
Sub scufie ceru să fie pusă o efigie de bronz 
reprezentând o pisică, deoarece, fiind animalul cel 
mai iubitor de libertate, pisica era pusă ca simbol la 
picioarele statuii libertăţii. Comandă de asemenea 
emblemele pentru fiecare centurie. În vârful 
acestora erau fixate efigii de bronz reprezentând 
două mâini împreunate, iar sub aceste efigii o 
scufie mică purtând două cifre - numărul cohortei şi 
numărul legiunii. Spartacus nu avea nici o îndoială 
că toţi gladiatorii Italiei aveau să i se alăture, şi de 
aceea era sigur că va avea de comandat multe 
legiuni şi încă şi mai multe cohorte. 

Stăpânind Vezuviul şi câmpiile înconjurătoare, 
Spartacus trimitea detaşamentele sale să facă zilnic 
îndelungi exerciţii pentru a-şi însuşi manevrele 
tactice ale legiunilor romane, pentru a învăţa să se 
aşeze în formaţie şi să rupă rândurile, să se adune 
într-un punct anumit, să facă ocoliri, întoarceri la 
dreapta şi la stânga, să se rânduiască în coloană sau 
să alcătuiască trei linii de bătaie, să treacă linia a 
treia prin cea de a doua, pentru a lua poziţie în linia 
întâia, şi aşa mai departe. Cu trâmbiţele şi bucinele 
capturate de la legionarii lui Servilianus, Spartacus 
alcătui o mică fanfară, pe care o puse să înveţe să 
intoneze deşteptarea, adunarea şi semnalul de atac. 

Folosind astfel, cu o pricepere vrednică de un 
iscusit conducător militar, răgazul pe care 1-l acorda 
adversarul, Spartacus se îndeletnicea cu instruirea 
soldaţilor săi şi se pregătea să opună duşmanului, 
care urma să-l atace în scurt timp, o dârză 
rezistenţă. 

Într-adevăr, Claudius Glaber nu întârzie să-şi 
facă apariţia. Îndată ce-şi adună cohortele, porni 
împotriva gladiatorilor, străbătând distanţe mari în 
marş forţat. 

Prin disciplina severă pe care o impusese cu atâta 
energie soldaților săi, Spartacus reuşise în scurt 
timp să câştige bunăvoința şi dragostea tuturor 
păstorilor şi tăietorilor de lemne din împrejurimi. 
Datorită acestei împrejurări, el află cu o zi înainte 
de sosirea lui Claudius nu numai că acesta se 
apropia, dar şi cu ce forţe venea să-l atace. Fiindcă 
ştia bine că la câmp deschis o mie două sute de 
oameni nu pot înfrunta trei mii de legionari romani, 
el se retrase în tabăra de pe Vezuviu şi acolo aşteptă 
inamicul. 

Atacul fu dezlănțuit în după-amiaza zilei a 
douăzecea de la stabilirea taberei gladiatorilor pe 
Vezuviu. Un manipul de pedestrime uşoară, 
înaintând în lanţ de trăgători prin pădurea ce se 
întindea de amândouă părțile potecii, se apropie de 
tabăra gladiatorilor, urcând încet, şi trase asupra ei 
o mie de săgeți. Deoarece arcaşii trăseseră de 
departe, săgețile nu făcură mare pagubă; răniră 
totuşi câţiva gladiatori, printre care şi pe Bortorix. 
În momentul când Spartacus se pregătea să iasă din 
tabără şi să meargă în întâmpinarea inamicului, 
arcaşii şi prăştiaşii se retraseră repede, încetând 
atacul. 

Spartacus îşi dădu seama că noul comandant al 
romanilor trăsese învățătură din înfrângerea lui 
Servilianus, că atacuri de felul celui dintii nu se vor 
mai repeta împotriva taberei sale şi că Claudius va 
căuta diferite metode pentru a-i momi pe gladiatori 

în afara taberei, pentru a da lupta cu ei de pe poziţii 
favorabile romanilor. 

Într-adevăr, Claudius nu trimisese pedestrimea 
sus decât pentru a se convinge că gladiatorii sunt în 
tabăra lor. Odată încredințat de acest lucru, 
Claudius, care cunoştea foarte bine locurile, îşi 
frecă mâinile şi, cu un surâs de mulţumire care nu 
şedea de loc bine nici buzelor lui groase şi severe, 
nici chipului său ursuz şi ars de soare, exclamă: 

— Şoarecele a căzut în cursă! Până în cinci zile 
vor fi toţi în mâna noastră. 

Centurionii şi opţionii adunaţi în jurul lui se 
uitară unii la alții miraţi, neînţelegând ce voia să 
spună tribunul. Curând însă, totul deveni limpede. 
Claudius lăsă pe şoseaua cea mare, la poalele 
muntelui, o mie de oameni, sub comanda 
centurionului Marcus Valerius Mesala Niger, iar 
celorlalți le ordonă să meargă mai departe pe 
drumul ce urca spre Vezuviu, până la locul unde 
începea pădurea şi cărarea cea întortocheată, 
singura cale de acces spre tabăra gladiatorilor. 
Acolo îşi opri armata şi, după ce alese un loc 
potrivit, porunci să se aşeze tabăra. Imediat după 
aceea trimise un opţion să transmită centurionului 
Valerius Mesala Niger ordinul de a executa 
întocmai manevra dinainte hotărâtă. 

Acest Marcus Valerius Mesala Niger, care mai 
târziu, la vreo nouă ani după întâmplările descrise 
aici, avea să fie ales consul, era pe atunci un bărbat 
de treizeci şi trei de ani, îndrăzneţ, ambițios şi setos 
de glorie şi onoruri militare. Luptase de partea lui 
Sulla şi îşi dovedise bărbăţia în timpul războiului 
civil. Ulterior, cam cu vreo patru ani înainte de 
evenimentele ce povestim, îl urmase pe Appius 
Claudius Pulcher, când acesta fusese trimis în 
Macedonia împotriva câtorva provincii răsculate, şi 
în special împotriva tracilor. Aici se distinsese prin 
vitejia sa în luptele din munţii Rodope şi primise 
drept răsplată cununa de cetăţean şi comanda unei 
centurii. Când se răspândise la Roma vestea despre 

răscoala gladiatorilor, Valerius Mesala ceruse voie 
să ia şi el parte la expediţia de pedepsire împotriva 
gladiatorilor, deoarece acestui patrician arogant, ca 
şi multor altora, până şi ideea că s-ar putea duce un 
„război” cu gladiatorii îi provoca un zâmbet de 
dispreţ. 

De altfel, pe lângă setea de glorie, pe Mesala 
Niger îl mai determinase să facă acest demers şi o 
cauză pe care n-o cunoştea nimeni: anume ură 
neîmpăcată pe care i-o purta lui Spartacus. Mesala 
Niger era înrudit cu Valeria Mesalina, văduva lui 
Sulla, şi când zvonul despre legătura amoroasă 
dintre Valeria şi Spartacus ajunse la urechile sale, el 
se simți atât de ruşinat şi de revoltat, încât nu mai 
voi nici s-o vadă, nici s-o salute pe Valeria. Iar faţă 
de netrebnicul gladiator care, cu îmbrăţişările sale, 
spurcase numele de Mesala resimțea o ură adâncă 
şi nestăpânită. 

Îndată ce primi ordinul tribunului Claudius 
Glaber, Mesala porni cu cele două cohorte ale sale 
pe la poalele Vezuviului, dând ocol muntelui, până 
ajunse pe versantul dinspre Nota şi Nuceria. Aici, 
după ce-şi opri cohortele, ordonă să se instaleze 
tabăra. 

Nu vom descrie cum şi-au ridicat cele două 
detaşamente romane, în numai două ceasuri, 
taberele respective pe coasta muntelui. Cele două 
tabere aveau obişnuita formă pătrată, erau 
împrejmuite cu şanţuri şi cu valuri de pământ 
întărite cu pari de lemn înfipţi unul lângă altul şi 
legați. Sunt prea bine cunoscute, datorită 
descrierilor şi laudelor istoricilor şi specialiştilor 
militari, repeziciunea cu care îşi construiau romanii 
taberele, perfecțiunea lor şi adăpostul sigur pe care 
îl ofereau. De aceea, noi n-am fi putut face altceva 
decât să consemnăm nişte elogii cunoscute. 

Întăriţi în tabere, Claudius Glaber, într-o parte, 
iar Mesala Niger, într-alta, închiseră în seara aceea 
cele două ieşiri ale taberei gladiatorilor. Cohortele 
romane înţeleseră atunci planul comandantului lor 

şi se înveseliră la gândul că, într-adevăr, şoarecele 
era prins în cursă. 

Ca un comandant socotit şi înţelept ce era, 
Claudius nu trimisese decât o mie de oameni pentru 
paza potecii ce ducea spre Nola, deoarece panta, 
foarte abruptă în partea aceea a muntelui, constituia 
ea însăşi o barieră naturală care avea să împiedice 
coborârea gladiatorilor. El îşi concentră în schimb 
cea mai mare parte a forţelor lângă drumul dinspre 
Pompei, unde coborâşul era incomparabil mai 
lesnicios şi de unde, prin urmare, era normal să se 
aştepte la un atac. 

În zorii zilei următoare, Spartacus, făcând 
obişnuitul ocol în jurul platoului, îi zări pe duşmani 
instalaţi în tabară sub stâncile dinspre Nola. Pentru 
a lămuri situaţia, porni în vale în fruntea a două 
manipule, urmărind cărarea ce ducea spre Pompei. 
Nu apucase să facă însă nici două mile, când 
avangarda lui descoperi străjile romane. Spartacus 
opri detaşamentul şi înaintă singur până în punctul 
atins de avangardă, şi de acolo putu să vadă, în 
toată străşnicia ei amenințătoare, tabăra romană. 

Spartacus rămase mut, cu ochii ţintă la valul ce 
se înălța în faţa lui. Tabăra romanilor îi făcu o 
impresie aidoma aceleia pe care ar fi produs-o 
asupra unui om îngropat de viu capacul greu şi rece 
al propriului lui sicriu, în clipa trezirii din letargie. 

Străjile romane dăduseră alarma încă de la 
apariția primilor ostaşi din avangarda gladiatorilor. 
O centurie întreagă ieşi din tabără şi începu să 
înainteze, trăgând săgeți în direcția lui Spartacus. 
Adânc mâhnit la gândul că fusese, înconjurat şi că 
era pierdut fără putință de scăpare, Spartacus sta 
neclintit şi nici nu băgă în seamă săgețile care 
zburau şuierând în jurul lui. 

Decanul care conducea avangarda îl trezi la 
realitate, întrebându-l: 

— Spartacus!... Ce-i de făcut?... Trebuie sau să 
pornim înainte la luptă, sau să ne retragem. 

— Al dreptate, Alceste - răspunse mâhnit 
rudiarul. Trebuie să ne retragem. 

Centuria romană îi urmări câtăva vreme pe 
gladiatori cu săgețile ei, dar curând, potrivit 
ordinului primit, se întoarse în tabără. 

Ajuns pe platou, Spartacus chemă la sfat pe 
Oinomaus, pe Bortorix şi pe alți fruntaşi dintre cei 
mai viteji şi încercaţi. Le înfăţişă situaţia, subliniind 
primejdia în care se găseau, apoi îi întrebă ce 
gândesc că s-ar putea face; în aceste împrejurări 
atât de grele... 

Oinomaus, cu îndrăzneala nechibzuită, cu 
impulsivitatea şi cu disprețul de moarte ce-l 
caracterizau, exclamă: 

— Pe Erinii!... Nu ne rămâne nimic altceva de 
făcut decât să ne năpustim turbaţi ca fiarele 
sălbatice asupra uneia din cele două tabere romane. 
O mie au să piară, dar vor scăpa două sute. 

— Numai de-ar fi cu putinţă acest lucru! oftă 
Spartacus. 

— Dar de ce n-ar fi cu putinţă? întrebă aprins 
Oinomaus. 

— Şi eu m-am gândit la acest lucru, dar numai 
scurtă vreme... Ținut-ai însă seama că taberele 
dușmanului se găsesc tocmai acolo unde cărările 
abrupte şi prăpăstioase ies la loc liber şi deschis?... 
Îţi dai seama că atât într-un loc, cât şi în celălalt, nu 
ne vom putea desfăşura oamenii şi nu vom putea 
ataca cu mai mult de zece oameni în front?... Ce 
folos că suntem o mie două sute, dacă de luptat nu 
se vor putea lupta deodată mai mult decât 
douăzeci?... 

Obiecţiile aduse de Spartacus erau atât de 
întemeiate şi de evidente, încât Oinomaus nu mai 
stărui. După un scurt răstimp, Spartacus adăugă: 

— Alimente nu avem decât pentru cinci sau şase 
zile. Şi pe urmă?... 

În faţa căpeteniilor adunate în jurul lui Spartacus, 
această întrebare se ridica  neîndurată şi 
amenințătoare. Ar mai fi putut rezista aici şapte, opt 

sau zece zile... Dar după aceea? Nu era nici o ieşire. 
Nu puteau face altceva decât să se predea... sau să 
piară... 

Tăcerea acestor douăzeci de viteji fu lungă şi 
copleşitoare. Să le fi fost oare scris să-şi vadă cauza 
prăbuşindu-se atât de jalnic, tocmai într-un moment 
când triumful părea asigurat?... Ce însemnătate mai 
putea să aibă moartea, faţă de o nenorocire atât de 
mare? 

Spartacus rupse această tăcere apăsătoare: 

— Veniţi - le spuse el - să mai ocolim o dată 
platoul, să cercetăm cu luare-aminte dacă nu mai 
rămâne cumva o posibilitate de scăpare, dacă nu 
mai există vreun mijloc, oricât de anevoios şi 
primejdios, ca să ieşim vii din acest mormânt. 

Însoţit de tovarășii săi de arme, Spartacus porni 
să facă ocolul platoului. Din când în când se oprea, 
ca un leu închis în cuşcă care caută cu înfrigurare 
un mijloc de a se strecura printre gratiile închisorii. 

Când se apropiară cu toţii de locul unde se 
înălţau, ca un perete gigantic, stâncile abrupte care 
despărțeau platoul de pisc, Spartacus îşi ridică 
privirea asupra acestei înfricoşătoare pante şi şopti: 

— Pe aici, nici veveriţele nu s-ar putea căţăra! 
După ce reflectă puţin, adăugă: Şi chiar dacă ne-am 
căţăra... n-am face decât să ne înrăutățim situația. 

În cele din urmă, căpeteniile gladiatorilor 
ajunseră în dreptul prăpăstiilor adânci dinspre 
Surrentum şi se opriră la marginea platoului, ca să 
măsoare din ochi adâncimea lor. Înspăimântaţi, 
aproape toţi îşi întoarseră privirile de la această 
prăpastie ameţitoare. 

— Aici - observă unul dintre comandanții de 
manipule - numai pietrele pot să-i dea de fund. 

Pe platou, nu departe, şedeau cincisprezece sau 
douăzeci de gladiatori originari din Galia, care, cu 
o îndemânare uimitoare, împleteau nuiele groase de 
sălcie, făcând nişte scuturi pe care le acopereau 
apoi cu bucăţi de piele foarte rezistente. Spartacus 
continua să fie adâncit în gânduri, dar privirea lui 

rătăcitoare se opri din întâmplare asupra acestor 
scuturi. 

Văzând că Spartacus se uita la ei cum lucrează, 
unul dintre gali îi spuse vesel: 

— Nu avem decât şapte sute de scuturi în toată 
tabăra şi, pentru a da scuturi şi celorlalți cinci sute 
de luptători, ne-am gândit să le facem măcar d- 
astea... O să facem scuturi... cât o să avem piele! 

— Esus şi Teutates să vă răsplătească din belşug 
în viaţa voastră viitoare! le ură Spartacus, 
impresionat de grija plină de dragoste care îi 
îndemna pe aceşti bieți gali să dăruiască toate 
puterile, toată priceperea, până şi toate clipele lor 
libere cauzei eliberării celor asupriţi. Dar piele cam 
câtă mai aveţi? mai întrebă el. 

— Pentru vreo douăzeci de scuturi, 

— Am procurat-o de la Pompei, ultima dată când 
am fost trimişi... 

— Păcat că pielea nu creşte în pădure ca nuielele 
de salcie... 

Aceste cuvinte ale galului avură asupra lui 
Spartacus efectul unei revelații fulgerătoare. 
Tresări, gata parcă să facă un salt. Apoi se aplecă şi 
luă din grămadă un mănunchi de nuiele de salcie. 

— Ah!... Pe Jupiter, prea bunul şi prea marele, 
izbăvitorul! exclamă Spartacus, schimbat la faţă de 
bucurie. Suntem salvaţi!... 

Acest strigăt puternic venea parcă din fundul 
inimii lui. Oinomaus, Bortorix şi centurionii, 
opţionii şi decurionii, toți întoarseră capul către 
Spartacus, privindu-l ţintă, nedumeriţi şi curioşi. 

— Ce-ai spus? îl întrebă Oinomaus. 

— Cum adică salvaţi? întrebă Bortorix. 

— Cine ne va salva? Cine spune asta?... Cum?... 
izbucniră întrebări împrejur. 

Spartacus, care examina nuielele cu băgare de 
seamă, spuse adresându-se tovarăşilor săi: 

— Vedeţi aceste nuiele?... Din ele vom face o 
scară lungă, nesfârşit de lungă. Unul din capetele 
scării îl vom prinde de stânca aceasta. După ce vom 

cobori, unul câte unul, în această trecătoare adâncă, 
vom ieşi pe neaşteptate în spatele frontului 
romanilor şi-i vom nimici. 

Pe buzele tuturor se ivi un surâs amar şi 
neîncrezător, iar Oinomaus, clătinând din cap 
deznădăjduit, îi spuse: 

— Spartacus, aiurezi! 

— O scară de opt sau nouă sute de picioare 
lungime? întrebă Bortorix, sceptic. 

— Cine vrea poate - afirmă Spartacus cu 
hotărâre. Nimic nu e cu neputinţă pentru un om 
care vrea cu tot dinadinsul. Suntem o mie două sute 
de oameni şi în trei ceasuri împletim scara. 

Cu cuvinte energice, înflăcărate de focul 
credinţei sale, el reuşi îndată să reînvie încrederea 
celorlalți. Ordonă ca gladiatorii din patru manipule 
să se înarmeze cu topoare şi să pornească îndată 
prin pădurile vecine, ca să taie ramuri groase de 
salcie. Celorlalţi le ordonă să se aşeze pe platou, în 
manipule, pe două rânduri, şi să strângă orice sfori 
şi curele potrivite pentru legarea diferitelor părți ale 
nemaivăzutei scări pe care aveau s-o împletească. 

Peste mai puţin de un ceas, grupurile de 
gladiatori trimise în pădure începură să se întoarcă 
unul câte unul, cu enorme legături de nuiele. 
Spartacus ordonă ca să ia parte la lucru toți 
oamenii: unii să curețe nuielele, alţii să le lege, iar 
ceilalți, pe măsură ce era gata această scară 
minunată, care avea să-i salveze, s-o împăturească 
şi s-o facă sul. 

Gladiatorii se aşternură pe împletit cu zelul cerut 
de primejdia ce-i pândea. Pe platou era ordine şi 
linişte, deşi lucrau cot la cot o mie de oameni. 

Scara lungă de aproape nouă sute de picioare fu 
gata cam cu două ceasuri înainte de apusul soarelui. 
Spartacus ceru ca patru gladiatori să desfăşoare 
scara, ca s-o mai verifice încă o dată cu propriii săi 
ochi şi ca să se convingă personal de rezistenţa ei. 

În amurg, Spartacus dădu ordin ca tabăra să fie 
ridicată fără zgomot. Deoarece pentru a cobori 


265 


scara oamenii nu trebuiau să fie împovărați cu 
greutăți suplimentare, ei strânseră armele la un loc 
şi alcătuiră câte două legături de arme de fiecare 
manipul. Se hotărî ca ele să fie lăsate jos cu ajutorul 
unor frânghii împletite din fâşii de pânză. 

După ce puse să 1 se lege doi bolovani grei la 
unul din capete, Spartacus ordonă ca scara să fie 
lăsată încet în prăpastie. Tracul voia să se mai 
încredinţeze o dată că ea poate ţine o greutate mare. 
Afară de aceasta, socotea că bolovani, fixând scară 
pe fundul prăpastiei, vor reduce oscilaţiile care, 
pentru o asemenea scară fragilă, ar fi putut fi fatale. 

După terminarea pregătirilor,  Oinomaus 
întreprinse cel dintâi periculoasa coborâre. Uriaşul 
german păli uşor când cuprinse cu amândouă 
braţele vârful stâncii de care era solid ancorată 
scara. Această primejdioasă coborâre în prăpastie 
era ceva nou pentru el, un fel de primejdie la care 
încă nu fusese expus niciodată. Spuse în glumă: 

— Pe Wotan cel atotştiutor şi atotputernic, nici 
chiar Hellia, care e cea mai uşoară dintre Walkirii, 
cred că nu s-ar fi simţit prea bine dacă ar fi trebuit 
să facă o coborâre atât de neobişnuită. 

Treptat-treptat, statura lui uriaşă dispăru în 
mijlocul stâncilor ce înconjurau prăpastia. Curând 
nu i se mai văzu nici capul. Aplecat pe marginea 
stâncii, Spartacus, care urmărea coborârea 
tovarăşului său, simțea că-l trec fiori la fiecare 
oscilație a scării. Era nespus de palid şi încordat, de 
parcă avea sufletul suspendat de această scară 
mobilă. 

Gladiatorii se  îmbulzeau toţi la marginea 
platoului. Gândurile şi privirile tuturor erau 
îndreptate spre prăpastie. Cei din rândurile din 
urmă se înălţau pe vârfuri pentru a vedea stânca de 
care atârna scara. În tăcerea nopţii se auzea doar 
răsuflarea grea a celor o mie două sute de oameni, a 
căror viaţă şi soartă depindeau de această delicată 
împletitură de nuiele. 

Legănatul scării dură doar vreo trei minute; 
aceste trei minute li se părură însă sărmanilor 
gladiatori cât trei olimpiade, ba cât trei veacuri. În 
cele din urmă, legănatul încetă. 

Atunci, împinşi de un singur gând, într-un singur 
impuls, cei o mie două sute de oameni de pe platou 
îşi întoarseră urechea spre prăpastie. 

Câteva clipe mai târziu se auzi un glas surd, care 
la început le păru depărtat, dar care se amplifică 
treptat: 

— Ascultă!... 

Un oftat de uşurare izbucni din piepturile 
gladiatorilor: era semnalul convenit; însemna că 
Oinomaus ajunsese cu bine în fundul prăpastiei. 

Gladiatorii începură atunci să coboare unul câte 
unul această scară minunată, care, era limpede, 
avea să-i readucă de la moarte la viaţă, de la 
dezastru la izbândă şi glorie. Coborârea dură 
treizeci şi şase de ceasuri încheiate, astfel că 
gladiatorii ajunseră jos în şes tocmai a treia zi în 
zori. 

Ar fi de prisos să se descrie aici călduroasele 
mărturii de dragoste şi recunoştinţă făcute lui 
Spartacus de gladiatori, pe care îi salvase de la 
pieire. 

Spartacus îi rugă însă să păstreze liniştea şi 
ordonă fiecărui manipul să se ascundă în 
împrejurimi, după stânci, şi să rămână ascunşi până 
la căderea nopții. 

Lungi cât o veşnicie le părură gladiatorilor 
nerăbdători aceste ceasuri de aşteptare. În sfârşit, 
soarele începu să coboare spre asfințit. Cum începu 
să se întunece, cele două cohorte de gladiatori îşi 
părăsiră ascunzişurile, se aliniară şi, cu maximum 
de prudenţă, o porniră - una către malul mării, sub 
conducerea lui Oinomaus, iar cealaltă, sub 
comanda lui Spartacus, către Nola. 

Pentru că distanţele ce aveau de parcurs erau 
egale, sosiră aproape în acelaşi timp, şi una, şi alta, 

în spatele celor două tabere romane, cam la un ceas 
înainte de miezul nopţii. 

Ajungând în imediata apropiere a lagărului lui 
Mesala Niger, Spartacus ordonă cohortei sale să se 
oprească, iar el se îndreptă către valul taberei 
romane. 

Un străjer, căruia i se păru că aude un foşnet în 
via vecină, prin care se furişa Spartacus, strigă: 

— Cine-i acolo? 

Spartacus se opri fără a sufla un cuvânt. 

Undeva, prin apropiere, trecea o patrulă, sub 
comanda unui  decurion. Auzind strigătul, 
decurionul se grăbi spre străjer, ca să afle despre ce 
era vorba. 

Noaptea fiind foarte liniştită, tracul putu să audă 
convorbirea următoare, deşi ea se purta în şoaptă: 

— Ce s-a întâmplat? întrebă decurionul. 

— Mi s-a părut c-am auzit un zgomot dinspre 
butucii ăştia de vic. 

— După ce-ai strigat: „Cine-i acolo”, ai mai 
auzit ceva? 

— Nu! Deşi mi-am încordat auzul, n-am auzit 
NIMIC. 

— Vreo vulpe o fi adulmecat urmele vreunei 
găini. 

— M-am gândit şi eu că o fi fost vreun animal ce 
rătăcea pe câmp. De gladiatori, desigur că nu poate 
fi vorba; ei sunt colo sus şi de acolo nu vor mai 
scăpa. 

— Într-adevăr, l-am auzit pe centurion spunând 
că şoarecele e în cursă. 

— Fără îndoială, Claudius Glaber e un motan 
bătrân, pentru dinţii căruia un şoricel ca Spartacus e 
o nimica toată! 

— Nici vorbă, pe Jupiter Stator! 

După o pauză scurtă, decurionul adăugă: 

— Veghează, Septimius. Vezi numai să nu 
confunzi vulpile cu gladiatorii. 

— Ar fi prea mare cinstea pentru gladiatori! 
spuse în zeflemea legionarul Septimius. 

Se făcu iarăşi linişte. 

Între timp, ochiul lui Spartacus se deprinsese cu 
întunericul şi începea să deosebească ceea ce-l 
interesa: forma șanțului şi a valului taberei romane. 
Venise ca să vadă care din cele patru porți ale 
taberei erau mai aproape. 

După ce se înapoie la postul ei, patrula atâţă 
focul de vreascuri, care aproape se stinsese. 
Curând, pâlpâirea strălucitoare a flăcărilor înviorate 
începu să lumineze întări-tura de pari, ajutându-l pe 
Spartacus în recunoaşterea ce făcea. Acum putea 
distinge uşor unde era poarta decumană'“, care, în 
taberele romane, era totdeauna aşezată pe latura 
dinapoi, adică pe latura opusă laturii amenințate de 
inamic. Această poartă, în tabăra lui Mesala, era 
îndreptată către Nola. 

Îndată ce văzu cum era dispus valul, Spartacus se 
retrase. Ajuns înapoi la cohorta sa. El o călăuzi cu 
mari precauţiuni spre poarta decumană. Înaintară în 
tăcere, până ajunseră atât de aproape de tabără, 
încât era imposibil ca zgomotul paşilor să nu 
ajungă la urechile străjii romane. 

— Cine-i acolo? se răsti deodată legionarul 
Septimius, cu un timbru care-l făcu pe Spartacus să 
fie sigur că de astă dată nu mai confundase vulpile 
cu gladiatori. 

Neprimind nici un răspuns, Septimius dădu 
alarma. 

Gladiatorii însă se năpustiră, coborâră şanţul în 
fugă şi, cu o iuţeală şi cu un avânt nemaipomenit, 
suindu-se unul în spinarea altuia, urcară valul şi 
trecură într-o clipă dincolo de meterez. Spartacus, 
căruia 1 se vindecase cu desăvârşire braţul scrântit, 
pătrunse primul în tabără. Se aruncă vijelios asupra 
legionarului Septimius, care cu greu îi putu para 
loviturile, şi îi strigă cu glas de tunet: 

— Ar fi fost mai bine pentru tine, nătărău 
glumeţ, dacă, în loc să te atac eu, te atacau vulpile, 
pe care le preţuieşti mai mult decât pe gladiatori. 

Dar mai înainte de a-şi fi terminat vorba, îl şi 
străpunse pe legionar. 

Între timp, câte patru, câte opt sau câte zece, 
gladiatorii năvăleau în tabără fără contenire. Începu 
un măcel cumplit, cum se întâmplă totdeauna în 
atacurile de noapte dezlănţuite prin surprindere. 

Zadarnic încercau romanii să opună rezistenţă 
iureşului sălbatic al gladiatorilor, care sporeau la 
număr în fiece clipă. Gladiatorii îi înjunghiau şi-i 
tăiau pe legionarii buimăciţi de somn şi dezarmaţi, 
asupra cărora se aruncau pe neaşteptate. Vărsarea 
de sânge era înfricoşătoare. 

Într-o clipă, tabăra romană răsună toată de urlete 
îngrozitoare şi de blesteme. Nici nu mai era luptă, 
era doar un măcel sălbatic. Într-o jumătate de oră, 
patru sute de legionari şi mai bine îşi luaseră rămas 
bun de la viaţă, restul fugind care încotro. Nu mai 
opuneau rezistență decât vreo patruzeci de 
legionari, dintre cei mai viteji, comandaţi de 
Valerius Mesala Niger. Aceştia, înarmaţi la 
repezeală cu săbii, lănci şi sulițe, dar aproape toți 
fără platoşe şi scuturi, se retrăseseră la poarta 
principală a taberei, care era situată în partea opusă 
porții  decumane. Luptându-se cu vitejie, se 
străduiau să-l întârzie pe duşman, nădăjduind că 
rezistenţa lor va lăsa fugarilor timpul necesar de a 
se regrupa şi de a porni din nou la luptă. 

Mesala Niger se afla în rândul întâi al acestor 
viteji. Se lupta cu îndârjire, îi îmbărbăta pe romani 
cu îndemnuri pline de avânt şi, din când în când, îl 
striga pe Spartacus, provocându-l să vină să se 
măsoare cu el la luptă: 

— E1!... Spartacus!... Ticălos vătaf al tâlharilor 
celor mai mârşavi!... Unde eşti? Apropie-te, sclav 
nemernic, să încrucişezi paloşul cu oamenii 
hberi!... Spartacus! N-auzi, tâlharule, unde eşti? 

În ciuda vaietelor, ţipetelor, zăngănitului armelor 
şi larmei ce umplea tabăra, tracul auzi în cele din 
urmă ocările romanului. Cu braţul său vânjos îşi 

croi drum printre soldaţi, căutându-l pe cel care-l 
provoca la luptă şi strigându-i la rândul său: 

— E1!... Tâlhar roman prădalnic, păstrează-ţi 
poreclele, sunt singura avere care-ţi aparţine cu 
adevărat, jefuitorule, nepot şi strănepot de 
jefuitori!... lată-mă, romanule, ce vrei? 

Se găsea acum faţă în faţă cu Mesala. Acesta se 
năpusti asupra lui Spartacus cu o furie nebună şi, cu 
glasul întretăiat, zbiera ameninţător: 

— Să te tai, asta vreau... bucăţi... Să mânjesc cu 
sângele tău glorioasa sabie a lui Valerius Mesala. 

Vorbele de ocară ale centurionului sporiră turbata 
înverşunare a tracului. După ce se apără de primul 
atac năvalnic al romanului, Spartacus trecu la 
ofensivă. Dintr-o lovitură făcu ţăndări scutul lui 
Mesala, cu o alta îi străpunse cămaşa de zale, 
rănindu-l destul de grav între coaste, iar cu a treia 
lovitură îl izbi atât de straşnic în creștetul coifului, 
încât îşi ameţi adversarul. Noroc că numele de 
Valerius Mesala, evocându-i amintirea iubitei, 
înfrână mâna gladiatorului, care era gata să-l 
străpungă. 

Tracul opri sabia la două degete de pieptul 
dușmanului care căzuse şi-i strigă: 

— Du-te, tinere, şi povesteşte că un gladiator 
ticălos ţi-a dăruit viaţa. 

Îl ajută pe Mesala să se ridice şi-l lăsă în paza a 
doi gladiatori. 

După ce fură răpuşi aproape toţi vitejii romani 
care încercaseră să ţină piept atacanţilor, gladiatorii 
rămaseră singurii stăpâni peste tabăra romană. 

La fel se desfăşură şi atacul lui Oinomaus 
împotriva lagărului lui Claudius Glaber. În mai 
puţin de o oră, Oinomaus obţinu victoria deplină 
asupra legionarilor, care o luară la fugă, lăsând 
tabăra în mână răsculaților. 

Astfel, datorită agerimu minții şi bărbăției lui 
Spartacus, o mie şi ceva de gladiatori obţinură o 
strălucită victorie asupra a trei mii de romani. O zi 

mai târziu, cele două cohorte de gladiatori se 
reuniră în tabăra lui Claudius Glaber. 

Învingătorii făceau tot felul de spirite şi glume 
usturătoare pe socoteala lui Glaber, pe care-l 
porecliseră cotoiul care fuge de şoareci. Cântau, 
hohotind de râs, un cântec vesel, alcătuit de ei, care 
suna cam aşa: 


A fost pe vremuri un cotoi bătrân; 
Pe şoareci îi ura cu ne-ndurare 

Și, dornic să-i înhaţe-n gheara lui, 
Viclean crezând că e, s-a prefăcut 
C-a adormit pe-când stătea la pândă. 
Nu se-ndoia c-a lui va fi izbânda. 

Și după ceasuri lungi de aşteptare, 
Poftim că se ivi şi-un şoricel.... 

„Pe ăsta-l prind numaidecât, sărmanul! ” 
Și-a spus cotoiul - şi îl şi vedea 

La el în labă. Pină-atuncea, însă, 
Primi o lecţie s-o ţină minte! 

Căci şoricelul a venit tiptil 

Și-un clopoțel i-a agăţat de coadă. 
Iar când cotoiul s-a mişcat puțin, 

De clinchet, el s-a speriat cumplit, 
Și-nspăimintat porni în goană mare... 
Iar şoarecii şi azi mai râd în hoholt. 


Între timp, de la Capua, din şcoala lui Lentulus 
Batiatus, fugeau grupuri-grupuri de gladiatori. Sute 
de noi răsculați soseau în fiece zi, în fiece ceas, în 
tabăra de lângă Vezuviu. În primele douăzeci de 
zile de la izbânda lui Spartacus asupra lui Claudius 
Glaber veniră mai mult de patru mii. Înarmaţi cu 
lăncile, scuturile şi săbiile capturate de la romani, 
noii veniți alcătuiră, împreună cu cei o mie două 
sute de oameni care luptaseră sub comanda 
tracului, întâia legiune a armatei asupriților. 

Deşi la Roma lumea era frământată de chestiuni 
militare mai serioase şi mai grave, totuşi 
înfrângerea suferită de Claudius Glaber stârni 

oarecare vâlvă. Senatul şi poporul roman nu puteau 
să nu considere ca o pată pentru reputaţia armatelor 
romane înfrângerea şi măcelărirea legionarilor, a 
învingătorilor lumii, de către o adunătură de 
gladiatori netrebnici. 

Într-o bună zi, sclavii aceştia nemernici, mai 
mult de cinci mii la număr, organizaţi în manipule, 
cohorte şi legiuni, apărură în faţa Nolei, oraş 
înfloritor, bogat şi populat din Campania. Înainte de 
a porni la atac, ei cerură cetăţenilor să le deschidă 
de bună voie porţile oraşului, făgăduindu-le în 
schimb că viaţa şi averea le vor fi respectate. 

Înspăimântaţi de urgia ce-i ameninţa, cetăţenii se 
adunară în Forum şi aici, după lungi controverse - 
unii erau de părere să se predea, alții să se 
împotrivească - şi după multă zarvă, teza celor 
curajoşi învinse. Porţile oraşului fură închise şi 
cetățenii se duseră în grabă la ziduri, pentru a 
respinge orice atac. În acelaşi timp trimiseră ştafete 
la Neapolis, Brundisium şi Roma, ca să ceară 
grabnic întăriri. 

Ştafetele căzură însă în mâinile lui Spartacus, 
care supraveghea nu numai drumurile mari, ci şi 
potecile. Orăşenii încercară să se apere, dar, fiind 
slab înarmaţi şi nepricepuţi în arta războiului, nu 
putură rezista mai mult de două ceasuri. Gladiatorii, 
care dispuneau de numeroase scări, escaladară 
repede şi cu pierderi neînsemnate zidurile cetăţii şi 
pătrunseră în oraş. Mâniaţi de împotrivirea ce 
întâmpinaseră, ei începură să-i masacreze şi să-l 
jefuiască pe locuitori. 

Deşi Spartacus impusese soldaților săi cea mai 
severă disciplină, aceştia - ca toţi soldaţii din istorie 
- nu puteau să-şi înfrâneze pofta de sânge şi setea 
de distrugere de care sunt cuprinși, fără voia lor, 
soldaţii când sunt siliți să se lupte pentru a pătrunde 
într-un oraş. 

Cu avântul şi energia care-i erau proprii, 
Spartacus porni valvârtej pe străzile oraşului, 
străduindu-se să-i oprească pe gladiatori de la jafuri 

şi omoruri. Sprijinit de ceilalți comandanţi, el reuşi 
în câteva ceasuri să pună capăt măcelului şi jafului. 

Bucinele şi trâmbiţele sunară în curând adunarea 
şi printre gladiatori se răspândi ştirea că Spartacus 
dăduse ordin ca legiunea să se adune în formaţie, în 
grandiosul Forum din Nola, vestit pentru 
minunatele sale temple, bazilici şi porticuri. 

Până într-un ceas, legiunea gladiatorilor era îu 
Forum, aşezată pe trei rânduri, într-o ordine 
perfectă, iar Spartacus - care se urcase pe treptele 
templului zeiței Ceres, îşi privea oamenii palid şi 
încruntat de mânie. În mijlocul unei tăceri absolute, 
rămase un timp cu capul în piept, frământat de 
gânduri amare. În cele din urmă ridică fruntea. 
Ochu îi scăpărau de indignare. Cu glas puternic, 
care răsună până departe în piața cea largă, 
Spartacus strigă: 

— E cu putinţă, oare, sălbatici şi criminali ce 
sunteți, să râvniţi să vă câştigaţi faima de jefuitori 
şi reputaţia de tâlhari şi ucigaşi? După câteva 
minute de tăcere generală urmă: Aceasta e 
libertatea pe care înţelegem să o dăm sclavilor? 
Aceasta e disciplina cu ajutorul căreia ne străduim 
să fim vrednici de drepturile ce ne-au fost răpite? 
Acestea sunt faptele alese prin care voim să 
câştigăm simpatia italicilor? Nu vă ajunge că 
împotriva voastră sunt renumele şi puterea Romei, 
vreți să mai stârniți şi ura, blestemele şi setea de 
răzbunare a tuturor popoarelor Italiei?... Vă par 
prea mici neajunsurile aduse de tristul renume pe 
care ni l-au făurit asupritorii, care spun că am fi 
nişte barbari, nişte jefuitori şi cei mai ticăloşi dintre 
oameni? Toate acestea nu vă sunt de ajuns, şi în loc 
să dezminţiți ponegririle a căror victimă suntem, 
prin acte de vitejie, printr-o disciplină riguroasă, 
prin purtări fără cusur, vreţi să le mai întăriți şi să le 
mai agravaţi prin faptele voastre josnice, ruşinoase 
şi dezonorante?... Toată Italia ne priveşte cu teamă, 
cu suspiciune şi neîncredere. Cauza noastră sfântă 
şi steagul pentru care luptăm, cel mai generos din 

câte au fâlfâit vreodată sub soare pe câmpurile de 
bătălie, nu se bucură de nici o simpatie pe toată 
întinderea peninsulei. Pentru a câştiga simpatii, 
avem un singur mijloc - disciplină. 

Venigile de fier ale disciplinei au alcătuit şi 
alcătuiesc tăria, platoşa de neînvins a legiunilor 
romane. Superioritatea romanilor nu se trage din 
aceea că ei ar fi cei mai puternici şi cei mai viteji 
soldaţi din lume există doar multe popoare în lume 
care, în ce priveşte puterea şi vitejia, nu stau mai 
prejos decât ei. Superioritatea romanilor vine din 
faptul că încă n-a existat pe lume o armată mai 
disciplinată decât cea romană. lată de ce romanii 1- 
au învins pe toți duşmanii lor. Dacă, aşa cum aţi 
învăţat de la romani să vă organizaţi armata, nu veți 
învăţa şi nu veți aplica în fapt disciplina romană, 
nici puterea fără seamăn a braţelor voastre şi nici 
vitejia voastră n-au să vă folosească la nimic. 

Dacă doriţi să fiu şi de aici înainte conducătorul 
vostru, cer să-mi daţi ascultare şi să învăţaţi să vă 
stăpâniţi; puterea unei armate constă în ordine, 
ascultare şi stăpânire de sine. 

Cer fiecăruia dintre voi să-mi jure pe zeii şi pe 
cinstea sa că din ceasul acesta nu va mai săvirşi nici 
cea mai neînsemnată abatere de la disciplină. 

Dacă vrem să învingem, trebuie să simt că am 
dreptul şi autoritatea de a tăia capul chiar şi celui 
mai scump dintre prietenii mei, dacă s-ar face 
vinovat de cea mai mică încălcare a legilor hotărâte 
de noi. Trebuie să ne purtăm aşa cum, plini de 
admiraţie, povestesc istoricii că s-au purtat cândva 
nişte legiuni romane care şi-au aşezat tabăra lângă 
un măr. După ce s-au ridicat corturile, numărul 
merelor ce atârnau în copac era acelaşi ca în ziua în 
care se aşezase tabăra. Numai cu această condiţie 
fi-vom vrednici de libertatea pe care cu atâta 
strădanie ne luptăm s-o cucerim. 

Numai cu această condiție vom dobândi victoria 
asupra celei mai puternice şi mai viteze armate din 
lume! 

În tot timpul acestei înflăcărate cuvântări, în 
rândurile  gladiatorilor,  cuceriţi de  elocvenţa 
brutală, dar mişcătoare a conducătorului lor, s-au 
auzit murmure de aprobare. Când Spartacus îşi 
încheie cuvintele, soldații izbucniră în strigăte şi 
aplauze furtunoase. 

Apoi Spartacus, cu grosul armatei sale, părăsi 
Nola, lăsând pentru paza cetății numai două 
cohorte, pe care le schimba zilnic. Îşi aşeză tabăra 
pe unul din dealurile din apropiere. În tabără îşi 
făcu un mare depozit de arme, platoşe şi scuturi, 
adunate de la locuitorii Nolei. Cu armele din acest 
depozit se echipau sclavii şi gladiatori care, zi de 
ZI, veneau să lupte sub steagul răsculaților. 

Spartacus rămase aici, lângă Nola, peste două 
luni, în care răstimp se ocupă neobosit de instrucția 
ostaşilor săi, al căror număr mereu crescând, 
ajunsese la opt mii, ceea ce îi îngădui să alcătuiască 
două legiuni. Ordinea şi disciplină, pe care viteazul 
trac le introdusese în armata sa, îi uimea pe 
locuitorii Campaniei, a căror viaţă şi proprietate 
erau la adăpost de orice atingere. 

Între timp, la Roma se luase botărîrea de a se 
trimite împotriva sclavilor şi gladiatorilor răsculați 
o legiune în frunte cu Publius Varinius. Această 
legiune era alcătuită mai ales din tineri recruți şi din 
voluntari, deoarece veteranii şi legiunile ce 
trecuseră prin şcoala războiului fuseseră trimise 
împotriva lui Sertorius şi a lui Mitridate. 

Mai erau câteva zile până la data fixată pentru 
plecarea din Roma a lui Publius Varinius cu cele 
şase mii de pedestrași şi cu detașamentul său de trei 
sute de lăncieri călări, când, într-o seară, din 
pădurea Aricia, situată lângă Via Appia, ieşiră mai 
bine de două mii de oameni înarmaţi la întâmplare 
cu tot felul de arme de lemn, cu pari ascuţiţi şi 
numai puţini cu lănci şi scuturi. 

Erau gladiatori din şcolile lui Actianus, Iulius 
Rabecius şi ale altor lanişti din Roma. Se adunaseră 
în pădurea Enicineză, unul câte unul, potrivit 

instrucțiunilor lui Crixos, sub a cărui comandă 
mărşăluiau acum în direcţia Vezuviului, pentru a se 
alătura legiunilor lui Spartacus. 

În dimineaţa zilei de 15 februarie, când 
Metrobius prezentase denunţul său consulilor Cotta 
şi Lucullus, Crixos colindase şcolile de gladiatori, 
înştiințându-şi  tovarăşii despre răscoală şi 
povăţuindu-i să stea liniştiţi. 

Găsit la una din şcoli, galul fu ridicat şi aruncat 
în închisoarea Mamertină. Acolo a fost ţinut peste 
două luni, în care timp l-au bătut necontenit cu 
nuiele. Dacă gladiatori nu i-ar fi silit pe lanişti să 
intervină pentru eliberarea lui, Crixos ar fi fost cu 
siguranţă răstignit, în ciuda faptului că tăgăduia cu 
hotărâre orice amestec în răscoala lui Spartacus. 

Când se văzu iar în libertate, îşi dădu seama că 
era urmărit de aproape şi că şcolile sunt şi ele 
supravegheate. Se hotărî, de aceea să se poarte ca şi 
cum n-ar fi ştiut nimic şi n-ar fi avut nici o legătură 
cu răscoala, străduindu-se să risipească în acest fel 
bănuielile laniştilor şi autorităților. 

Din această pricină, sărmanul gal fusese nevoit 
să-şi stăpânească nerăbdarea, avântul şi spiritul de 
revoltă ce-l frământau şi, cu toate insistenţele lui 
Spartacus, nu putuse să părăsească Roma sau să 
trimită măcar un manipul în tabăra de pe Vezuviu. 

În cele din urmă, la patru luni şi mai bine după 
izbucnirea răscoalei, folosind nenumărate 
stratageme şi cu prețul unor mari eforturi şi riscuri, 
Crixos reuşi să fugă din Roma şi să se ascundă în 
pădurea Aricia. Fugise cu convingerea că cel puțin 
mare parte dintre gladiatorii cu care îşi dăduse 
întâlnire, dacă nu chiar toți, aveau să-l urmeze. 

Aşa se şi întâmplă. După două zile de aşteptare 
prin ungherele singuratice şi umbrite ale pădurii, 
galul porni spre Vezuviu în fruntea a douăzeci de 
manipule. 

Bucuria şi sărbătoarea prilejuite de sosirea 
acestora în tabăra de la Nola nu pot fi descrise. 
Spartacus îi făcu o primire frățească lui Crixos, pe 

care-l iubea şi-l preţuia mai mult decât pe toți 
tovarăşii lui de nenorocire. 

Cei două mii de gladiatori veniţi cu Crixos au 
fost îndată complet echipați, după care au fost 
încorporaţi jumătate în prima legiune, comandată 
de Oinomaus, şi jumătate în a doua legiune, care fu 
pusă sub comanda lui Crixos. În unanimitate, 
Spartacus a fost din nou proclamat conducător 
suprem al întregii armate. 

Două zile după sosirea lui Crixos, iscoadele îl 
înştiinţară pe Spartacus că pe Via Appia venea în 
marş forţat împotriva gladiatorilor pretorul Publius 
Varinius. Îndată, conducătorul gladiatorilor ordonă 
armatei sale să ridice tabăra şi, noaptea, porni pe 
ascuns în întâmpinarea duşmanului. 

CAPITOLUL XIII. DE LA BĂTĂLIA DE 
LA CASILINUM PÂNĂ LA CEA DE LA 
AQUINTUM 

Publius Varinius avea patruzeci şi cinci de ani. 
Plebeu de origine, voinic la trup, neînduplecat şi 
mândru din fire, el întrunea cele mai bune însuşiri 
ale soldatului roman. Cumpătat la mâncare şi la 
băutură, sobru şi modest ca nimeni altul, rezistent 
la căldură şi ger şi deprins cu marşurile, cu veghea 
şi cu toate oboselile carierei militare, era scump la 
vorbă, stăpânit şi foarte îndrăzneţ. Dacă, pe lângă, 
aceste însuşiri de preţ, Varinius ar fi avut şi o 
inteligență mai pătrunzătoare şi ar fi fost mai 
învăţat, ar fi avut tot ce trebuia pentru a ajunge 
consul sau mare general şi pentru a dobândi 
triumful. Fiind însă cam mărginit, Publius Varinius, 
după douăzeci şi opt de ani de activitate, abia se 
ridicase până la rangul de pretor. Şi acest rang îl 
dobândise numai din respect pentru sângele rece şi 
bărbăţia neclintită cu care ştia să facă faţă tuturor 
încercărilor şi pentru vasta competenţă şi 
experienţă în ale războiului, şi îndeosebi cu privire 
la chestiunile de disciplină şi organizare. 

Acesta era omul care, în fruntea a şase mii de 
legionari, o mie de veliţi, şase sute de prăştiaşi şi 
trei sute de călăreţi, părăsise Roma, în ziua a 
optsprezecea dinaintea calendelor lui iulie (14 
iunie) ale anului 680, şi care acum înainta pe Via 


279 


Appia. Avea în total aproape opt mii de soldaţi, 
tineri, puternici şi cât se poate de bine înarmaţi. 
Funcţia de chestor pe lângă Publius Varinius o 
îndeplinea Cneus Furius, un om de vreo treizeci şi 
cinci de ani, viteaz, inteligent şi bun cunoscător al 
artei militare, dar prea înclinat spre chefuri şi orgii. 

După trei zile de marş forţat, Publius Varinius 
ajunse la Caieta, unde-şi aşeză tabăra. Chemă pe 
prefectul cavaleriei, Paulus Erdenius Tiburtinus, și- 
i dădu misiunea de a se repezi până dincolo de 
Capua, pentru a culege de acolo ştiri amănunțite şi 
exacte despre numărul răsculaților, despre armele 
de care dispuneau, despre poziția ocupată de ei şi, 
dacă va izbuti, şi despre intențiile lor. 

Tânărul Tiburtinus îndeplini misiunea 
încredinţată cu conştiinciozitate şi pricepere. El 
cercetă nu numai Capua, ci şi Cume, Baie, Puteoli, 
Herculaneum şi Neapolis, şi chiar şi Pompei şi 
Atella. De peste tot adună ştiri despre răsculați, atât 
de la autoritățile române, cât şi de la locuitori şi 
păstori, iar după patru zile se întoarse în tabăra lui 
Varinius. Raportă pretorului că erau aproape zece 
mii de răsculați, la fel de bine înarmaţi şi instruiți 
ca şi romanii, că se aflau cu tabăra în apropiere de 
Nola, de unde făceau incursiuni în împrejurimi, şi 
că, după toate aparențele nu aveau intenţia să se 
deplaseze. Judecând după conştiinciozitatea cu care 
erau executate lucrările de întărire ale taberei, părea 
că vor să aştepte atacul romanilor acolo, pe loc. 

În posesia acestor, ştiri, Varinius cumpăni 
îndelung care era cea mai bună tactică de urmat. În 
cele din urmă hotărî să-şi împartă forţele în două 
grupuri, care să înainteze spre tabăra gladiatorilor 
pe două drumuri diferite, dar aproape paralele, şi s- 
o atace din două părți deodată. După socoteala lui, 
această manevră avea să-i asigure o victorie deplină 
şi decisivă. 

Încredinţă chestorului Cneus Furius comanda a 
patru cohorte de legionari, trei sute de veliţi, două 
sute de prăştiaşi şi o sută de călăreţi, şi îi dădu 

ordin să înainteze pe Via Appia, să apuce apoi pe 
Via Domitia, care urma malul mării în direcția 
Surrentum, şi să meargă până la Baie. De aici, după 
un popas de o săptămână, Furius trebuia să 
pornească spre Atella şi acolo să aştepte 
instrucţiunile lui Varinius. În vreme ce Furius avea 
să efectueze această mişcare, Varinius hotărâse ca 
el, cu restul forțelor, să urce pe valea râului Liris 
până la Interamna şi să apuce pe Via Latină, apoi, 
lângă Allife, să părăsească varianta consulară a Viei 
Latină şi, urmând varianta pretoriană, care ocolea 
frecăturile Caudine şi ducea la Caudium, să iasă în 
spatele gladiatorilor. Aici avea să se ascundă şi să 
se odihnească o zi, după care avea să dea ordin 
chestorului să pornească din Atella şi să-i atace pe 
răsculați. Varinius socotea că, voind să profite de 
superioritatea numerică pe care o deţineau asupra 
legionarilor lui Furius, gladiatori aveau să le iasă 
înainte cu toate forțele. În acel moment, el va cădea 
în spatele lor şi-i va zdrobi complet. 

Acesta era planul de operaţiuni al pretorului 
Publius Varinius, şi nu era prost. Numai că planul 
putea reuşi doar dacă gladiatorii i-ar fi aşteptat pe 
romani fără a se clinti din Nola. Despre acest lucru, 
Varinius, care-l socotea pe Spartacus nu un om, ci 
un fel de animal spurcat, nu avea nici umbră de 
îndoială. 

Cum află însă că pretorul pornise împotriva sa şi 
că ajunsese la Caieta, Spartacus porni de-a lungul 
litoralului, pe Via Domitia, în direcția Liternum, şi 
izbuti să ajungă în această localitate parcurgând 
drumul în două etape lungi şi foarte istovitoare. 

Înaintând în sens contrar pe Via Domitia, 
chestorul Cneus Furius află de la iscoadele sale că 
Spartacus, cu toate forțele lui, apăruse pe 
neaşteptate la Liternum şi că se găseau acum cale 
de o zi şi ceva unul de altul. 

Dacă ar fi fost un militar de rând, Cneus Furius 
ar fi pornit împotriva gladiatorilor şi ar fi primit 
lupta cu ei. În calitate de comandant care primise 

instrucţiuni anumite, nu se socotea însă îndreptăţit 
să primească lupta cu forțele superioare ale unui 
inamic asupra căruia nu avea sorți de izbândă. 
Soluţia retragerii îi părea o curată laşitate, care nu 
avea nici măcar scuza că ar fi fost dictată de 
prudenţă, deoarece, dacă s-ar fi retras în direcția 
Latiumului, Spartacus l-ar fi putut uşor ajunge şi 
zdrobi. De aceea se hotărî să înainteze pe Via 
Consularis, s-o ia la stânga, să urce până la 
Calenum şi de acolo să ajungă la Capua în câteva 
ceasuri. Împreună cu garnizoana acestui oraş, care 
fusese recent întărită, cei două mii opt sute de 
soldaţi ai săi puteau opune gladiatorilor o puternică 
rezistenţă. 

În ipoteza că Spartacus ar fi înaintat spre Latium, 
Cneus Furius ar fi putut să ia legătura cu Varinius 
şi, contopindu-şi forțele... să-l lovească din spate şi 
să-l distrugă pe cutezătorul răsculat. lar dacă 
Spartacus s-ar fi întors cumva din drum, el, Furius, 
ar fi putut reveni pe Via Domitia şi ar mai fi reuşit 
să execute la timp ordinele primite. 

Aceste raționamente judicioase şi hotărârea şi 
mai judicioasă la care se oprise învederau 
inteligenţa şi destoinicia lui Furius. Probabil că nici 
Pompeius Magnus n-ar fi luat altă hotărâre. 

Cu vreo două ceasuri înainte de ivirea zorilor, 
Furius ordonă să se strângă tabăra şi porni spre 
Calenum într-o desăvârşită ordine şi într-o linişte 
adâncă. În prealabil trimisese însă trei iscoade, 
îmbrăcate  ţărăneşte, pe Via Con-sularis, cu 
misiunea de a da inamicului, pe riscul şi pe 
răspunderea lor, ştiri false, afirmând că Cneus 
Furius ar fi făcut cale întoarsă, retrăgându-se spre 
Caieta. 

Îndată ce află prin iscoadele sale că alt grup 
inamic îşi aşezase tabăra la Tifernum, Spartacus 
înţelese că, împărțindu-şi forțele în două grupuri 
pentru a prinde în cleşte armata gladiatorilor, 
pretorul Varinius săvârşise o greşeală. Ghici pe loc 
întreg planul inamicului, cu toate manevrele pe care 

le  proiectase. Cu agerimea proprie minţilor 
superioare, pricepu într-o clipită că trebuia să se 
strecoare ca o pană între cele două grupuri ale 
armatei inamice, pentru ca după aceea, aruncându- 
se cu iuţeala fulgerului întâi asupra unuia, apoi 
asupra celuilalt, să le nimicească pe amândouă. 

Una din cele mai remarcabile însuşiri militare de 
care a dat dovadă Spartacus în timpul acestei 
campanii atât de glorioase pentru el a fost iuţeala cu 
oare analiza, raționa, prevedea şi descifra orice 
situație, precum şi iuţeala cu care executa hotărârile 
luate. Esenţa talentului lui Spartacus, care a avut 
multe trăsături comune cu acela al lui Napoleon, 
consta în aceea că, deşi pusese la baza armatei sale 
organizarea militară şi disciplina romană, nu se 
molipsise totuşi de acel dogmatism pedant care-i 
oprea pe generalii romani să se abată de la anumite 
reguli şi norme. Căutând să pună planurile sale de 
operaţiuni, precum şi manevrele şi acţiunile de 
diversiune, în concordanță cu terenul, cu 
împrejurările obiective, şi cu situația inamicului, 
Spartacus a dezvoltat şi a aplicat cea mai simplă şi, 
în acelaşi timp, cea mai rațională şi avantajoasă 
tactică - anume tactica iuţelii, inițiată de Caius 
Marius, şi care, mai târziu, avea să-i asigure lui 
Iulius Caesar stăpânirea asupra lumii întregi. În 
toate marile bătălii care s-au încheiat cu izbânda 
gladiatorilor şi prin care Spartacus şi-a câştigat un 
loc alături de cei mai vestiți strategi ai 
antichității“, victoria nu a fost repurtată numai prin 
forţa fizică a ostaşilor săi, ci mai ales prin iuţeala 
manevrelor. 

Să reluăm firul povestirii noastre: Spartacus 
procedă întocmai cum hotărâse. După ce ţinu o 
scurtă cuvântare ca să-şi însufleţească soldaţii şi să- 
1 convingă că pentru succesul cauzei comune era 
necesar să îndure greutăţile unui nou marş forţat, el 
dădu ordin să se ridice tabăra. Părăsiră Via Domitia 
şi, pe o potecă întortocheată, ascunsă printre 
dealurile ce coborau de la Capua spre mare se 

îndreptară spre râul Volturnus, care, vuind, îşi 
rostogolea undele năvalnice printre acele dealuri. 

În zorii zilei următoare, în vreme ce chestorul 
Furius continua să mărșăluiască spre Calenum, 
Spartacus, ca urmare a mişcării efectuate, ajunsese 
de mult lângă Capua, mai precis la trei mile de 
oraş, unde se opri pentru a da ostaşilor săi un 
repaus de câteva ceasuri. Către amiază îşi continuă 
marșul. Trecând prin fața oraşului făcu haz de 
spaima pe care vestea apropierii gladiatorilor o 
insuflase garnizoanei din Capua, care, după ce 
ferecase porțile şi  coborâse  grilajele, se 
îngrămădise toată pe valul de pământ, în aşteptarea 
atacului. Apucă pe drumul spre Casilinum şi ajunse 
acolo către seară, la ora când chestorul Furius 
ajungea la Calenum. 

Casilinum era un orăşel vesel şi plin de viaţă, 
situat pe malul drept al râului Volturnus. În raport 
cu poziţia ocupată în momentul acela de forţele 
adverse, Casilinum, în vecinătatea căruia urma să 
se desfăşoare ciocnirea apropiată, era un punct 
crucial. Pentru Spartacus, cucerirea oraşului 
prezenta o importanță capitală, deoarece numai 
cucerindu-l ar fi putut domina amândouă malurile 
ŞI, prin urmare, întreaga vale a râului Volturnus. 
Aşezându-şi tabăra la Casilinum, el ar fi putut izola 
cu legiunile sale cele două grupuri inamice, le-ar fi 
putut tăia orice posibilitate de a se adăposti la 
Capua şi ar fi avut calea deschisă pentru a le ajunge 
din urmă şi a le nimici pe rând. 

Îngroziţi de neaşteptata apariţie a gladiatorilor, 
locuitorii din Casilinum trimiseră pe magistraţii 
oraşului în întâmpinarea lui Spartacus, pentru a 
face act de supunere. Gladiatorii fură deci scutiți de 
a întrebuința forța pentru a pune stăpânire pe oraş. 
După ce aşeză străji la porți şi după ce lăsă o 
cohortă în interiorul oraşului, tracul cu legiunile 
sale părăsi oraşul şi-şi aşeză tabăra pe una din 
înălțimile de lângă porțile dinspre Calenum. 

În răstimpul dintre înfrângerea lui Claudius 
Glaber şi expediţia lui Publius Varinius, liber fiind 
să cutreiere nestingherit toată Campania, Spartacus 
ordonase celor mai îndemănatici şi mai iscusiți 
călăreți din armata sa să dreseze pentru luptă 
mulțimea de armăsari care se găseau pe păşunile 
roditoare ale acestei provincii. Îşi alcătuise astfel un 
detaşament de şase sute de ostaşi călări. În fruntea 
călărimii îl pusese pe viteazul şi chipeşul Bortorix, 
care, la sosirea lui Crixos, îi cedase acestuia 
comanda celei de a două legiuni. 

După ce tabăra fu gata, Spartacus ordonă 
legiunilor, care erau obosite de drum, să se 
odihnească, deoarece hotărise să le lase un răgaz de 
câteva zile, până când chestorul Furius, despre care 
Spartacus presupunea că ar înainta pe Via Domitia, 
va ajunge la Liternum. Spartacus plănuia că la 
Liternum să-l atace pe la spate şi să-i nimicească 
cohortele. 

Totuşi, fiind totdeauna extrem de prevăzător, îl 
chemă pe Bortorix şi-i ordonă să-şi împartă 
călărimea în două şi, pe la miezul nopţii, s-o trimită 
în recunoaştere: o parte pe Via Domitia, până la 
Tifernum, ca să culeagă ştiri despre inamic, iar 
cealaltă pe Via Appia, până la Calenum, ca să 
cerceteze regiunea, drept măsură de prevedere. 
Amândouă detaşamentele trebuiau să fie în zori 
înapoi în tabără, pentru a comunica rezultatele 
cercetării. 

Cel dintâi detaşament ce se înapoie fu cel care 
plecase în direcția Calenum. Se întoarse în tabără 
cam cu un ceas înainte de răsăritul soarelui şi, spre 
marea mirare a lui Spartacus, aduse ştirea că 
duşmanul înainta dinspre Calenum direct spre 
Casilinum. Lui Spartacus întâi nici nu-i veni să 
creadă acest lucru, dar după ce-l descusu mai bine 
pe şeful detaşamentului şi după ce cântări încă o 
dată ştirile primite, pricepu ce se petrecuse: el se 
abătuse la dreapta de pe Via Domitia spre a-l lăsa 
să treacă pe Furius, pentru ca apoi să-i cadă în 

spate, dar romanul, pentru a-l evita pe gladiator şi a 
se ascunde la Capua, părăsise şi el Via Domitia, 
spre stânga. În felul acesta, voind să se evite, 
părăsiseră amândoi calea consulară şi se întâlneau 
acum pe calea pretoriană. 

Spartacus ordonă imediat să se sune alarma, 
scoase din tabără legiunea întâi şi o aşeză în ordine 
de bătaie, pe două linii. În linia întâi puse două mii 
de veliţi şi prăştiaşi aşezaţi în lanţ, cărora le dădu 
instrucţiuni să atace inamicul îndată ce-şi va face 
apariţia. În linia a doua aşeză restul legiunii, 
înarmat cu lănci şi sulițe scurte. 

Cealaltă legiune, Spartacus o desfăcu în două şi o 
trimise peste ogoare şi prin vii, jumătate la dreapta 
şi jumătate la stânga, dând ordin ca să se depărteze 
cât mai mult şi să se ascundă, iar când lupta va fi în 
toi, să iasă din ascunziş şi să-i depăşească pe 
romani prin flancuri, pentru a le cădea în spate şi a- 
1 încercul. 

Abia răsărise bine soarele, care poleia cu aur 
dealurile înconjurătoare, viile verzi, miriştile aurii 
şi luncile înflorite, când iată că îşi făcu apariția 
călare avangarda romanilor. Cavaleria inamică fu 
întâmpinată de lanţul prăştiaşilor cu o grindină de 
pietre şi bile de plumb. Călăreţii se întoarseră în loc 
şi porniră în galop, pentru a-l preveni pe chestorul 
Furius că se apropia inamicul. Îndată ce începu 
bătălia, Spartacus, care înaintase pe Jos, laolaltă cu 
tovarăşii săi de luptă, sări pe minunatul său cal 
negru ca pana corbului. Dorind să-l atace pe inamic 
cât se poate de repede, fără a-i da răgaz să se aşeze 
în ordine de luptă, porunci ca trâmbiţele să sune 
semnalul de atac în pas. Alergător. 

Primind vestea neașteptată că se apropiau 
gladiatorii,  Cneus Furius ordonă coloanei de 
legionari să se oprească şi, cu acel sânge rece pe 
care oamenii cu adevărat curajoşi nu-l pierd 
niciodată, porunci ca veliții şi prăştiaşii să se 
desfăşoare îndată, formând un lanţ. Lungind cât 
mai mult cu putință frontul, el voia să evite 

încercuirea  cohortelor sale de către forțele 
superioare ale inamicului. Celorlalţi legionari le 
ordonă să ia poziţie pe dealul de lângă drum, 
socotind că în timp ce veliţii şi prăştiaşii vor rezista 
primului atac al gladiatorilor, cohortele vor putea să 
se aşeze în linie de bătaie. 

În ciuda panicii şi învălmăşelii inerente oricărui 
atac neaşteptat, executarea dispoziţiilor chestorului 
începu cu mare iuţeală şi într-o relativă ordine. 

Mişcările ordonate erau însă departe de a fi 
aduse la îndeplinire când gladiatori se năpustiră 
asupra frontului prăştiaşilor romani. Deşi s-au 
apărat cu bravură, sub presiunea forțelor 
covârşitoare ale adversarului, prăştiaşii se văzură 
totuşi siliți să se retragă la poalele dealului, unde 
Furius abia reuşise să-şi pună în linie de bătaie cele 
patru cohorte ale sale. Bucinele dădură semnalul de 
atac şi, sub comanda lui Furius, legionarii izbiră pe 
veliţii armatei gladiatorilor cu atâta putere, încât 
aceştia se văzură siliți să dea înapoi, la rândul lor. 
Spartacus porunci să se sune semnalul de retragere 
şi, după ce aruncară asupra dușmanului ultimele 
sulițe, cei două mii de gladiatori, uşor înarmați, 
dispărură în intervalele dintre cohortele de 
gladiatori ce se apropiau. Cu un „barra” ca un tunet, 
repetat de ecou peste tot, de-a lungul întregii văi şi 
peste dealurile dimprejur, gladiatori se năpustiră 
asupra romanilor. Nu se mai auzi nimic decât 
zăngănitul asurzitor al scuturilor şi săbiilor şi 
tipetele sălbatice ale soldaţilor. 

Aproape o jumătate de ceas, cele două armate s- 
au bătut cu egală înverşunare şi vitejie. Romanii 
erau însă prea puţini la număr faţă de gladiatori ca 
să poată ţine piept vreme mai îndelungată unui 
iureş atât de turbat. Curând, fiind urmăriți şi 
încolțiţi din toate părțile, legionarii lui Furius 
începură să cedeze teren. În acel moment ieşi şi 
Crixos din ascunzătoare cu legiunea a doua şi, într- 
o clipă, văzându-se înconjurați şi atacați din 
flancuri şi din spate, romanii îşi pierdură cumpătul 

şi o luară la fugă. Nu reuşiră însă să scape decât 
puţini, deoarece aproape toţi, printre care şi Furius, 
fiind prinşi într-un cerc de oţel, îşi găsiră o moarte 
glorioasă în luptă. 

Astfel se încheie, în mai puţin de două ceasuri, 
bătălia de la Casilinum, căreia poate 1 s-ar potrivi 
mai bine numele de măcelul de la Casilinum. 

A doua zi după această nouă izbânda, pe care 
gladiatori o  plătiseră cu pierderi uşoare în 
comparaţie cu romanii, Spartacus, fără a mai 
zăbovi, ridică tabăra de la Casilinum şi se îndreptă 
către Sidicinum, strecurându-se printre pantele de 
la poalele Apeninilor. Aici făcu tabără şi trimise 
îndată călărimea la Teanum, care era la câteva mile 
depărtare, pentru a culege ştiri despre pretorul 
Publius Varinius, care, potrivit prevederilor lui 
Spartacus, trebuia să fi trecut pe acolo, în drum spre 
Allife, cu două-trei zile mai înainte. La întoarcerea 
din recunoaştere a cercetaşilor, Spartacus constată 
că nu se înşelase: Publius Varinius plecase din 
Teanum abia în ajun, îndreptându-se spre Allife. 
După o matură chibzuire, în cursul căreia cântări cu 
grijă toate posibilitățile, gladiatorul hotărî să taie 
drumul pretorului Varinius şi să dea bătălie cu el 
mai înainte că sosirea întăririlor pe care pretorul le 
aştepta din partea oraşelor şi a aliaților să 
îngreuneze victoria asupra cohortelor romane. 

De aceea, în ziua următoare, Spartacus părăsi 
Sidicinum şi, urmând cursul râului Volturnus, trecu 
pe malul drept al acestuia, apoi înainta până la 
defileul Furcilor Caudine. Ajunse acolo după opt 
ore de marş şi îşi aşeză tabăra pe malul râului. A 
doua zi dimineaţa, după ce dădu ordin să se taie cât 
mai mulţi copaci şi să fie aruncaţi de-a curmezişul 
râului - care în acel moment, fiind scăzut, nu era 
prea adânc - trecu cu legiunile sale peste acest pod 
improvizat pe malul stâng şi ocupă, nu departe de 
defileu, o poziție puternică, ce domina Via Latină. 
Aici, în aşteptarea adversarului, întinse iar tabăra. 

Inamicul nu întârzie să se arate. Pe la amiază, 
Publius Varinius, cu cohortele sale, îşi făcu apariţia 
dinspre Allife. Legiunile lui Spartacus stăteau gata 
rânduite şi peste puţin începu lupta. 

Ciocnirea fu crâncenă şi sângeroasă. Adversarii 
se luptară până la căderea nopţii. Deşi bărbăția şi 
îndrăzneala de care au dat dovadă romanii a fost 
mai presus de orice laudă, pe la apusul soarelui ei 
începură să se retragă în dezordine. Sub presiunea 
unui nou şi puternic val de atac, retragerea lor se 
transformă în câteva minute într-o crâncenă 
debandadă. Iniţial, urmărirea şi nimicirea fugarilor 
fu lăsată în seama gladiatorilor pedeştri. Când însă 
fugarii, cărora de frică parcă le crescuseră aripi, 
izbutiră să rupă contactul cu urmăritorii, Spartacus 
ordonă ca bucinele să sune semnalul de încetare. 
Îndată ce pedestrimea se opri şi se dădu în lături, 
cavaleria gladiatorilor se năpusti în galop asupra 
pilcurilor de fugari, făcând în rândurile acestora un 
măcel cumplit. 

Două mii şi mai bine de romani îşi găsiră 
moartea în această bătălie de lângă Furcile 
Caudine'“, iar peste o mie cinci sute fură răniţi. 
Printre răniți se număra şi Varinius însuşi. Marea 
majoritate a răniților căzu în mâinile învingătorilor, 
dar, după ce-i dezarmă, Spartacus îi lăsă liberi, 
deoarece în anumite împrejurări prezența 
prizonierilor în tabără ar fi putut constitui o 
primejdie. De aceea, el ho-tărîse să nu ia prizonieri 
până când nu va avea de partea sa un număr mare 
de oraşe, în care să-i poată ține. 

Pierderile suferite de gladiatori în această bătălie 
au fost destul de mari: mai mult de două sute 
cincizeci de morți, iar răniți aproape încă o dată pe 
atât. 

Amărât şi deznădăjduit, Publius Varinius se 
refugie la Allife. Aici îl ajunse trista veste despre 
dezastruoasa înfrângere a chestorului Furius. 
Temându-se că învingătorul ar putea dezlănțui un 
nou atac, căruia el n-ar fi fost în stare să-i facă față, 

Varinius trecu repede, în marș forţat, peste Apenini 
şi, părăsind Campania, se adăposti la Bovianum, 
blestemându-şi soarta vitregă, blestemând zeii 
Cerului şi ai Infernului şi pe afurisitul de gladiator. 

Aceste două strălucite victorii, repurtate în 
răstimp de trei zile, îi câştigară lui Spartacus o şi 
mai mare admiraţie din partea ostaşilor săi şi făcură 
numele lui şi mai temut în toate provinciile Italiei 
meridionale. 

Fără nici o zăbavă, Spartacus coborî de la Furcile 
Caudine la Caudium, unde-l găsi pe gladiatorul gal 
Brezovir. (Cu acesta, cititorul a făcut cunoştinţă la 
Roma, în taverna Venerei Libitine, în ziua când 
tribunalul suprem al Ligii asupriţilor a osândit la 
moarte iscoada lui Caius Verres). Împreună cu 
cincizeci de tovarăşi de arme, Brezovir tocmai 
evadase de la Capua şi venise în tabăra lui 
Spartacus. 

Urmând povaţa lui Brezovir, Spartacus hotărî să 
încerce, o stratagemă prin care spera să obţină 
pentru cei cinci mii de gladiatori care mai 
rămăseseră în şcoala lui Lentulus Batiatus 
încuviințarea de a părăsi Capua. 

Trei zile după bătălia de la Furcile Caudine, 
Spartacus apăru sub zidurile Capuei, în fruntea a 
zece mii de ostaşi. Trimise în oraş un sol, ca să 
ceară prefectului şi Senatului să îngăduie celor 
cinci mii de gladiatori să părăsească ne-înarmaţi 
oraşul, punându-le totodată în vedere că, de vor 
refuza să îndeplinească cererea, Spartacus avea să 
ia cu asalt oraşul şi avea să-l jefuiască şi să-l 
pârjolească, căsăpind fără milă pe toţi locuitorii, 
fără deosebire de vârstă şi sex. 

Vestea despre victoriile lui Spartacus, cu 
adăugirile şi înfrumuseţările făcute de gura lumii, 
ajunsese şi la Capua şi produsese o impresie 
extraordinară asupra locuitorilor. Când temutul 
duşman apăru în faţa porților oraşului, sufletele 
neliniştite ale  orăşenilor fură cuprinse de 
deznădejde şi spaimă. În urma ultimatumului dat de 

Spartacus, starea de depresiune se adânci, populația 
intrând în panică. 

Senatul capuan se adună în templul Dianei, iar în 
jurul templului, în Forum, se strânse o mulțime 
uriaşă. În mai puţin de o jumătate de oră, toate 
prăvăliile erau închise. Femei cu părul despletit se 
refugiau în temple, cerşind ajutorul zeilor. Străzile 
răsunau de strigătele poporului, care cerea 
zgomotos senatorilor să accepte propunerea 
gladiatorului, pentru a salva astfel populația de 
distrugere. 

Palid şi desfigurat, tremurând ca varga şi 
bâlbâindu-se de frică, Mecius Libeo aduse la 
cunoştinţa Senatului cererile lui Spartacus. La fel 
de speriaţi, neliniştiți şi zdruncinaţi ca şi prefectul, 
senatorii se uitau unul la altul şi nu se încumeta nici 
unul să ia cuvântul ca să-şi spună părerea într-o 
situaţie atât de grea şi primejdioasă. 

Profitând de nehotărârea şi tăcerea aceasta, 
tribunul militar, un soldat curajos şi încercat, care 
comanda cele patru cohorte trimise de Senatul 
roman pentru apărarea oraşului, ceru voie să-şi 
arate părerile. Fără cuvinte meşteşugite, şi totuşi 
elocvent, tribunul, care îşi păstrase sângele rece, 
susținu că ultimatumul dat de Spartacus nu era 
decât o ameninţare goală din partea unui viclean 
care caută să speculeze laşitatea cetăţenilor. 
Gladiatorul nu putea să ia şi nici nu va lua cu asalt 
oraşul, deoarece acesta era prea bine apărat de 
straşnicele lui întărituri. O armată fără scorpioni, 
catapulte şi baliste, fără berbeci, căngi şi cârlige nu 
se va încumeta niciodată să încerce un asalt. 

Teama care-i stăpânea pe molaticii senatori 
capuani, aceeaşi care mai înainte făcuse să le 
îngheţe până şi cuvintele pe buze, îi scutură acum 
şi-i făcu să sară că muşcaţi de şarpe. Începură să 
strige într-un glas că tribunul îşi pierduse, se vede, 
minţile, că gladiatorii, mai puţini la număr şi mai 
prost înarmaţi decât acum, luaseră Nola în două 
ceasuri, şi că acolo casele fuseseră arse şi locuitorii 

măcelăriți; că ei nu doreau să fie căsăpiţi, numai 
pentru a-i face pe plac unui tribun ambițios; că a-i 
scoate din oraş pe cei cinci mii de gladiatori era o 
măsură de prevedere înţeleaptă şi oportună, pentru 
că astfel au să fie înlăturate dintr-o dată şi primejdia 
permanentă a răscoalei în oraş, şi primejdia 
imediată a asaltului şi măcelului. Întrucât peste 
aceste  vociferări se  suprapuneau insistențele 
poporului adunat în Forum, care cerea în gura mare 
senatorilor să salveze oraşul, Mecius Libeo puse la 
vot o propunere, formulată de mai mulţi senatori, 
pentru a se satisface cererea lui Spartacus... 
Aproape în unanimitate, propunerea fu acceptată. 

Cei cinci mii de gladiatori, închişi în şcoala lui 
Lentulus, au fost astfel lăsaţi să părăsească oraşul şi 
să se alăture lui Spartacus, care îşi avea tabăra la 
poalele muntelui Tifata, din apropiere. Gladiatorii 
eliberaţi fură înarmaţi de îndată, alcătuindu-se cu ei 
o a treia legiune, a cărei comandă fu dată lui 
Bortorix, care lăsă lui Brezovir comanda cavaleriei. 

Numaidecât după aceea, Spartacus se întoarse la 
Nola, unde rămase vreo treizeci de zile. Acolo se 
ocupă cu zel de legiunea cea nouă, pe care o 
instruia în fiecare zi, pentru a o obişnui cu diferite 
mișcări şi dispozitive de luptă. Când îi parveni 
vestea că pretorul Varinius aduna forţe noi cu 
intenția de a  reînnoi ofensiva împotriva 
gladiatorilor, Spartacus hotărî să i-o ia înainte. Îl 
lăsă pe Crixos la Nola, cu două legiuni, iar el, cu o 
legiune, trecu Apeninii şi apăru pe neaşteptate sub 
zidurile Bovianumului. 

Varinius, într-adevăr înaintase Senatului roman o 
dare de seamă asupra mersului nenorocit al acestui 
război. Reamintind modul exemplar în care îşi 
slujise patria în trecut, el cerea Senatului, ca o 
favoare pentru el, veteranul atâtor bătălii, să i se 
dea mijloace pentru a duce războiul la bun sfârşit. 
Voia astfel să răscumpere loviturile sorții vitrege, 
că să nu rămână asupra lui, pe vecie, ruşinea 
înfrângerilor suferite. 

Senatul încuviință dreapta cerere a viteazului 
Varinius, îi trimise opt cohorte alcătuite din patru 
mii de veterani şi îi dădu împuternicirea să 
recruteze încă şaisprezece cohorte printre marsi, 
samniţi şi piceni, ca să-şi poată alcătui cele două 
legiuni absolut necesare pentru a termina cu 
gladiatorii. 

În locul rămas vacant prin moartea lui Furius, 
pretorul numi chestor pe tribunul Lelius Cossinius. 
Pretorul avea de fapt la dispoziţia lui tribuni mult 
mai inteligenţi şi mai clarvăzători decât Lelius 
Cossinius, dar pentru Varinius nu erau hotărâtoare 
decât vechimea în armată şi în grad. El îi încredința 
lui Cossinius comanda celor opt cohorte care 
tocmai îi fuseseră trimise de la Roma şi îi dădu 
instrucţiuni să rămână cu ele la Bovianum, ca să-l 
împiedice pe Spartacus să pătrundă în Samnium, iar 
el, cu cei două mii de legionari care supravieţuiseră 
înfrângerii de la Furcile Caudine, se îndreptă, spre 
ținuturile marsilor şi picenilor, ca să recruteze 
soldaţi. 

Când Spartacus se apropie de Bovianum, 
provocându-l la luptă pe Cossinius, acesta rămase 
în oraş, potrivit instrucţiunilor foarte stricte pe care 
le primise. Spumega că nu se poate arunca asupra 
gladiatorului; trebuia însă să suporte cu răbdare 
toate jignirile şi provocările acestuia. 

Atunci, planul lui Varinius deveni clar pentru 
Spartacus. După ce ajunse la concluzia că nu 
trebuia să-i dea răgaz lui Varinius să-şi recruteze 
trupe în Samnium şi Picenum, Spartacus lăsă 
legiunea sub comanda lui Oinomaus în tabăra 
organizată în apropierea Bovianumului, iar el, în 
fruntea unui detaşament de călăreți, se întoarse la 
Nola. 

Aici îl aşteptau ştiri foarte îmbucurătoare. Cea 
dintâi şi cea mai bună dintre ştiri era vestea sosirii 
gladiatorului Granicus, cu mai mult de cinci mii de 
gali, germani şi traci de la şcolile din Ravenna. Cu 
aceste întăriri noi, armata gladiatorilor crescuse 

acum la patru legiuni, cu un total de douăzeci de 
mii de oameni. Spartacus se simţea de neînvins. A 
doua ştire, nu mai puţin îmbucurătoare, era aceea 
că sora sa, Myrtis sosise în tabără. Cu lacrimi de 
duioşie în ochi şi foarte emoţionat, Spartacus o 
strânse în braţe şi îi acoperi faţa cu sărutări. La 
rândul ei, Myrtis îi săruta obrazul, mâinile şi 
veşmintele şi-i şoptea cu glasul sugrumat de plâns: 

— O, Spartacus... Spartacus... fratele meu iubit! 
Cum am tremurat, ce teamă mi-a fost pentru tine... 
Prin câte primejdii ai trecut în războiul acesta 
sângeros. Nicăieri nu găseam linişte... mereu mă 
gândeam: „Nu cumva e rănit?.. Oare nu are nevoie 
de mine?” Pentru că nimeni, Spartacus, nu te-ar 
putea îngriji ca mine... dacă vreodată... Să ne 
ferească însă zeii de una ca asta!... Am plâns tot 
timpul... şi m-am rugat de mărinimoasa Valeria... de 
buna mea stă-pînă... să-mi dea voie să vin la tine... 
Şi ea s-a milostivit şi mi-a împlinit rugămintea! Fie 
ca Junona s-o răsplătească pentru bunătatea ei... 
M-a ascultat... Ştii că mi-a redat libertatea?... Sunt 
liberă acum, şi voi rămâne cu tine totdeauna. 

Ciripea şi se alintă ca un copil, cu ochii în 
lacrimi, cu toate că din fiecare mişcare a ei se vedea 
cât era de fericită. 

Blondul şi chipeșul Artorix, sosit cu două zile 
înainte de la Ravenna împreună cu Granicus, se afla 
lângă el şi urmărea tăcut această scenă duioasă. În 
cele din urmă se apropie sfios şi spuse: 

— Mie, scumpe Spartacus, conducătorul nostru 
neînvins, nu vrei oare să-mi faci cinstea unei 
îmbrățişări şi unui sărut? 

Şi, pronunţând aceste cuvinte, tânărul privea pe 
furiş spre Myrtis, cerându-şi parcă iertare că voia s- 
o lipsească de una din sărutările fratelui ei. 

Spartacus îl strânse la piept cu căldură, strigând: 

— O, Artorix!... O, dragă Artorix!... Vin să te 
sărut... Vin să te îmbrăţişez, pe tine, cel mai nobil 
dintre, tineri. 

Astfel, pe lângă mulţumirea prilejuită de 
strălucitele victorii şi de marile succese obținute de 
la începutul acestui crunt război, soarta a vrut să-i 
hărăzească lui Spartacus şi bucuria de a îmbrățişa 
din nou două ființe scumpe lui: pe sora sa şi pe 
Artorix. 

Însă chipul strălucitor de bucurie al lui Spartacus 
se întunecă şi se întrista curând. Lăsă capul în 
pământ, oftă adânc, frământat de gânduri amare. 
După ce-şi luă ziua bună de la prieten, porni 
împreună cu Myrtis spre cortul său. Simţea o 
dorinţă arzătoare s-o întrebe despre Valeria, dar îl 
reţinea un delicat sentiment de pudoare. 

Noroc că, în neîntrerupta şi vesela ei sporovăială, 
Myrtis aminti şi neîntrebată despre văduva lui 
Sulla, şi aceasta întâmplător, fără gând ascuns, 
deoarece Myrtis nu bănuia nimic despre legătura ce 
există între Spartacus şi Valeria. 

— O, crede-mă, Spartacus, crede-mă - repeta 
Myrtis, în timp ce-i aşternea o masă frugală pe 
buturuga ce-i ţinea loc de masă - dacă toate 
matroanele romane ar fi fost ca Valeria, de mult 
legile republicu ar fi desfiinţat sclavia. Fiii unor 
femei ca Valeria n-ar fi putut şi nici n-ar fi voit să 
admită muncă silnică, bătaia cu nuielele, răstignirea 
pe cruce şi măcelărirea gladiatorilor. 

— Da, cred asta... cred... confirmă Spartacus, cu 
căldură. 

— Pe tine te stimează mult mai mult decât ar 
putea orice altă stăpâna să stimeze pe lanistul 
gladiatorilor săi. Foarte des vorbea despre tine cu 
admiraţie, mai ales după ce ţi-ai aşezat tabăra pe 
Vezuviu... Şi de fiecare dată când mai afla câte ceva 
despre tine... când a auzit că l-ai învins pe tribunul 
Servilianus... când a venit vestea că l-ai zdrobit pe 
Claudius Glaber... spunea: „Da, e născut strateg”. 

— A spus ea asta? izbucni cu însuflețire 
Spartacus, pe chipul căruia se putea citi fiecare 
izbucnire a sufletului său zbuciumat de o mulțime 
de simțăminte, senzaţii şi amintiri. 

— Da, da, chiar aşa a spus - îi răspunse Myrtis, 
continuând să-i pregătească de-ale mâncării. Dar, 
spune-mi, o să mai rămânem multă vreme în tabăra 
asta?... Va trebui neapărat să îngrijesc de cortul tău, 
care aşa, cu dezordinea ce domneşte în el, nu e de 
loc potrivit pentru viteazul conducător al 
gladiatorilor... Nu găseşti în el nici lucrurile absolut 
trebuitoare. Cortul tău seamănă cu cortul celui din 
urmă soldat. Într-adevăr, chiar aşa spunea... Şi 
odată a început chiar o discuţie cu oratorul 
Hortensius, cu fratele ei... ÎI cunoşti?... Ea susţinea 
că războiul pe care l-ai dezlănţuit e un război drept 
şi că, dacă într-adevăr zeii ar fi aceia care dictează 
acțiunile muritorilor, ar fi cu neputinţă să nu 
izbândeşti în cele din urmă. 

— O, divină Valeria! îşi şopti lui însuşi 
Spartacus, palid şi înfiorat de emoție. 

— Ea e nefericită, ştiu asta... Am surprins-o de 
multe ori cu ochii plini de lacrimi... Am auzit-o 
adeseori gemând adânc şi greu... N-am putut să 
descopăr pricina suspinelor şi plânsetului... Poate 
pentru că s-a certat cu rudele lui Mesala... sau 
pentru decedatul ei soţ... Deşi nu-mi vine să cred... 
Într-un cuvânt, nu ştiu... Singura ei mângâiere e 
fetiţa, Postumia... Ce drăguţ copil!... 

Spartacus oftă, îşi şterse lacrimile cu dosul 
mâinii şi, după ce făcu foarte agitat înconjurul 
cortului, ca să schimbe vorba, o întrebă pe Myrtis: 

— la spune-mi, surioară, despre Marcus Valerius 
Mesala Niger, vărul Valeriei, ştii ceva?... M-am 
ciocnit cu el... am luptat corp la corp... l-am rănit... 
dar i-am dăruit viaţa... Ştii cumva dacă s-a 
însănătoşit? 

— Da, da, ştiu, s-a făcut bine!... Răsunetul faptei 
tale mărinimoase a ajuns până la noi. Când 
Hortensius a venit la vila din Tusculum, unde 
locuiam noi, şi i-a povestit fapta ta, Valeria te-a 
binecuvântat cu lacrimi în ochi. Ştii, de la moartea 
lui Sulla am stat aproape un an întreg la vila ei din 
Tusculum. 

În acea clipă se ivi în pragul cortului un 
decurion, care-i anunţă lui Spartacus că un tânăr 
ostaş, care tocmai sosise de la Roma, dorea să-i 
vorbească neîntârziat. 

Spartacus ieşi în pretorium. Tabăra gladiatorilor 
fiind întocmită după planul taberelor romane, cortul 
lui Spartacus se găsea în punctul cel mai înalt şi 
avea în faţa lui loc pentru sfat şi judecăţi - loc 
numit de romani pretorium. 

Ieşind din cort, Spartacus nu găsi un tânăr aşa 
cum se aştepta, ci un băieţaş de vreo paisprezece 
ani, foarte bogat şi elegant echipat. 

Purta un pieptar din ineluşe mărunte de argint, 
care îi sta pe umeri ca turnat, îi strângea mijlocul 
subţire şi cobora până aproape de genunchi. Talia îi 
era încinsă cu o cingătoare de piele încrustată cu 
argint şi bătută în cuie mici de aur. Pulpare de oţel 
încheiate cu cureluşe de piele îi apărau picioarele; 
braţul drept era protejat de o armură de asemenea 
de oţel, iar de braţul stâng îi atârna un scut de 
bronz, mic, rotund şi uşor, pe a cărui față convexă 
erau dăltuite figuri, frunze şi flori uimitor de 
frumos lucrate. Petrecut transversal de pe umărul 
drept pe coapsa stângă, avea un lanţ lung şi trainic 
de aur, de care atârna o sabie scurtă şi uşoară. Pe 
cap, băieţaşul purta un coif mic de argint, care, în 
locul obişnuitei creste cu pene, avea un şarpe mic 
de aur. De sub coif îi ieşeau bucle fine de păr 
roşcat, care-i încadrau chipul pal ca alabastrul, 
fermecător şi copilăresc. Strălucirea vie a ochilor 
mari, de culoarea apelor mării, în formă de 
migdală, dădea acestui obrăjor feminin şi naiv o 
expresie de îndrăzneală şi hotărâre cam nepotrivită 
cu gingăşia trupească a băieţaşului. 

După ce se uită la el, Spartacus aruncă o privire 
decu-rionului care-l chemase afară din cort, 
întrebându-l din ochi dacă acesta era soldatul care 
dorea să-i vorbească. Văzând semnul afirmativ 
făcut de decurion, Spartacus se apropie uimit de 
băiat şi-l întrebă: 

— Tu eşti acela care doreşte să-mi vorbească?... 
Cine eşti?... Ce doreşti de la mine? 

Băieţaşului îi năvăli sângele în obraz, apoi, 
aproape în aceeaşi clipă, păli. După un moment de 
ezitare, răspunse cu glas hotărât: 

— Da, eu, Spartacus, chiar eu. După o scurtă 
pauză adăugă: Nu mă recunoşti? 

Spartacus cercetă cu atenţie trăsăturile delicate şi 
fermecătoare ale băieţaşului, răscolindu-şi memoria 
în căutarea unei amintiri vechi, în urmărirea unei 
îndepărtate reminiscenţe, apoi, privindu-l în ochi, îi 
răspunse: 

— Într-adevăr... pare-mi-se că... de văzut te-am 
mai văzut undeva... Dar unde?... Gladiatorul tăcu 
un minut, apoi îl întrebă pe băieţaş: Eşti roman? 

Surâzând, acesta clătină din cap şi spuse: 

— Memoria, viteazule Spartacus, nu ţi-e la fel de 
puternică cum ţi-e braţul! 

Ca un fulger, surâsul şi cuvintele băiețaşului 
luminară memoria lui Spartacus. 

— E cu putinţă?... Pe Jupiter! Eşti tu, Euthybida? 

— Da, chiar eu, Euthybida - răspunse băieţaşul, 
sau mai bine zis fata, deoarece, într-adevăr, 
Spartacus o avea în faţă pe curtezana originară din 
Grecia. Oare n-am fost şi eu sclavă? N-am văzut 
cum au fost luaţi în robie atâția oameni dragi? Nu 
mi-am pierdut şi eu patria? Nu desfrâul romanilor 
m-a împins şi m-a silit să devin o curtezană demnă 


de dispreţ? 
Rostise aceste cuvinte cu o revoltă stăpânită. 
— Te-nţeleg... te-nţeleg prea bine... - spuse 


mâhnit şi gânditor Spartacus, aducându-și probabil 
aminte în acel moment de soarta surorii sale. 

După o clipă de tăcere, ridicându-şi capul şi 
oftând adânc şi îndurerat, Spartacus adăugă: 

— Eşti o femeie slabă, eşti deprinsă cu confortul 
şi plăcerile unei vieţi rafinate... Ce ştii să faci? Ce- 
al vrea să faci aici? 

— Ah! izbucni ea, cuprinsă de un acces de 
mânie, surprinzător la o fată atât de gingaşă. Apolo 

din Delfi, deschide-i minţile!... Nimic nu pricepe!... 
A!... Pe Furiile răzbunătoare!.. Îţi spun că vreau 
răzbunare pentru tatăl meu, pentru frații mei, pentru 
patria mea înrobită; îţi spun că vreau să-mi răzbun 
cinstea târâtă în noroi şi tinerețea distrusă de 
destrăbălarea asupritorilor; că vreau răzbunare 
pentru viaţa mea sortită pe veci ruşinii; şi tu mă mai 
întrebi ce pot să fac în această tabără? 

Ochii ei minunaţi deveniseră atât de înfricoşători, 
în ei clocotea atâta mânie, atât de mult se 
schimbase expresia Euthybidei, încât, uimit de 
această explozie de energie sălbatică, Spartacus se 
lăsă înduioşat. Întinzându-i mâna, îi spuse: 

— Bine, fie! Rămâi în tabără! Ai să vii cu noi în 
expediţii dacă poţi face drumuri obositoare, ai să 
lupţi alături de noi dacă ştii să lupţi. 

— Cred că pot face... tot ce-mi pun în minte - 
răspunse foarte hotărât fata, cu fruntea şi 
sprâncenele încruntate, strângând mâna întinsă de 
Spartacus. 

Această strângere de mână o făcu să-şi piardă 
însă dintr-o dată toată vlaga şi energia bărbătească; 
începu să tremure, deveni lividă ca un mort, simţi 
că 1 se taie picioarele şi leşină. Spartacus o apucă 
atunci de braţul stâng şi o ţinu să nu cadă. 

La această nouă atingere, Euthybida tresări, 
scuturată parcă de un fior. Spartacus o întrebă 
îngrijorat: 

— Ce e cu tine? Ce doreşti? 

— O, gloriosule Spartacus! Vreau să-ți sărut 
mâinile, mâinile tale glorioase - şopti Euthybida, cu 
glas înăbuşit, plecându-se şi acoperindu-i mâinile 
cu sărutări fierbinţi. 

Peste ochii lui Spartacus parcă se lăsă un nor. 
Deodată, sângele începu să-i fiarbă în vine şi îşi 
simţi capul cuprins ca de o vâlvătaie. O clipă, 
Spartacus fu cât p-aci s-o cuprindă în braţe, dar se 
stăpâni şi, scuturându-se puternic, ca pentru a 
alunga un farmec, îşi trase repede mâinile din 

mâinile ei şi, dându-se puţin îndărăt, spuse cu 
asprime: 

— Îţi mulţumesc, fată îndrăzneață, că vrei să 
lupţi pentru cauza asupriților. Te felicit pentru 
entuziasmul tău. Noi, cei care vrem să stârpim din 
rădăcini sclavia, trebuie să începem însă cu 
stârpirea deprinderilor servile. 

Ruşinată, Euthybida rămase nemişcată, privind 
în pământ, tăcută. 

După un răstimp, conducătorul gladiatorilor o 
întrebă: 

— Din care legiune a armatei noastre ai vrea să 
faci parte? 

— De când ai ridicat steagul răscoalei, am făcut 
zilnic, de dimineaţă până seara, exerciţii de scrimă 
şi călărie... Am adus cu mine trei minunaţi căi de 
rasă - răspunse curtezana, care, liniştindu-se şi 
redobândindu-şi treptat stăpânirea de sine, îndrăzni 
iar să-şi ridice ochii la Spartacus. N-ai vrea să mă 
iei pe lângă tine, ca să slujesc în rândul 
contubernalilor tăi? 

— Eu n-am contubernali - răspunse conducătorul 
gladiatorilor. 

— Când ţi-ai alcătuit armata din sclavii ce s-au 
ridicat pentru a-şi recuceri libertatea, ai luat ca 
model armata romană. Acum, când armata ta a 
crescut şi a ajuns să aibă patru legiuni, ar fi nimerit 
ca tu, care eşti conducătorul ei, să fii înconjurat, 
cum sunt şi consulii romani, de un stat-major care 
să ajute la întărirea autorităţii şi la sporirea 
prestigiului acestei armate. De aci înainte ai să ai 
neapărată nevoie de contubernali, deoarece pe un 
front pe care luptă o armată de douăzeci de mii de 
oameni n-ai să poţi fi peste tot în acelaşi timp şi ai 
să ai nevoie de contubernali pentru a transmite 
comandanților de legiune ordinele tale. 

După ce termină de vorbit, Spartacus, care o 
ascultase uimit, îi şopti: 

— Eşti o fată grozavă!... 

— Mai bine ai spune că în trupul meu firav de 
femeie am un suflet înflăcărat şi dârz ca de bărbat - 
protestă mândra curtezană. Şi peste o clipă adaugă: 
Inima mi-e de piatră şi am un ascuțit spirit de 
observaţie; stăpânesc deopotrivă de bine şi greacă, 
şi latina. Aş putea aduce însemnate servicii cauzei, 
căreia înţeleg să-i dăruiesc averea mea toată, 
aproape şase sute de talanți, şi căreia, din clipa 
aceasta, îi închin întreaga mea viaţă. 

După ce pronunţă acest legământ, Euthybida se 
depărtă de pretorium, făcând câţiva paşi pe o alee 
pe care forfoteau gladiatorii, apoi se opri şi fluieră 
prelung. Îndată apăru un sclav, aducând de căpăstru 
un cal care purta în spinare doi saci plini cu aur. Era 
darul pe care Euthybida îl făcea răsculaților. 
Ajungând în faţa lui Spartacus, calul se opri. 

Din ce în ce mai uimit de îndrăzneala şi avântul 
tinerei ateniene, Spartacus rămase un timp fără să 
ştie ce să-i răspundă. În cele din urmă îi spuse că, 
întrucât tabăra aparține asupriţilor care vor să-şi 
recucerească libertatea prin luptă, ea este, fireşte, 
deschisă tuturor asupriţilor care vor să lupte pentru 
cauza comună. De aceea o primeşte bucuros în 
tabăra gladiatorilor. Decizia cu privire la acceptarea 
mărinimosului ei dar avea să fie luată de căpeteniile 
Ligii, care urmau să se întrunească chiar în acea 
seară. În privinţa cererii ei de a fi numită 
contubernal, îi spuse că nu-i putea făgădui decât un 
singur lucru, anume că, dacă se va găsi cândva cu 
cale să i se dea contubernali, n-avea să uite cererea 
ei. 

După ce-i mulțumi încă o dată, îi mai spuse 
câteva cuvinte binevoitoare, dar cu răceală şi 
tristeţe. Apoi, luându-și rămas bun, se întoarse în 
cort. 

Euthybida rămase pe loc, nemişcată ca o statuie, 
petrecându-l cu privirea până ce dispăru în cort. 
Apoi, dezmeticindu-se, oftă adânc şi, cu capul 
plecat, porni încet spre acel colț al taberei care la 

romani era rezervat aliaţilor, şi acolo porunci 
sclavilor care o însoţiseră să-i aşeze cortul. 

— Totuşi îl iubesc... şopti ea încet. 

Între tirnp, Spartacus trimise să-i cheme în cortul 
său pe Crixos, Granicus, Bortorix, Artorix, 
Brezovir şi pe tribuni, şi ţinu sfat cu ei până 
noaptea târziu. 

La acest sfat al căpeteniilor se luă hotărârea ca 
banii dăruiți de tânăra curtezană să fie primiţi şi că 
din ei să fie comandate arme. Scuturi şi platoşe, în 
mare cantitate, la armurierii din oraşele învecinate 
ale Campaniei. De asemenea, se luă hotărârea să se 
confere  Euthybidei titlul de  contubernal şi 
împreună cu alți nouă tineri, să alcătuiască, pe 
lângă conducătorul suprem, un grup anume pentru 
transmiterea ordinelor. Din cei şase sute de talanți 
primiți de la Euthybida, două sute urmau să fie 
folosiți pentru a se putea întări şi spori cât mai 
repede cavaleria, al cărei efectiv era evident prea 
mic în raport cu marele număr al pedestrimii, care 
constituia principala forță a armatei gladiatorilor. 

În privința operaţiunilor militare se hotărî ca 
Crixos să rămână cu două legiuni la Nola şi să facă 
împreună cu Granicus instrucția legiunii formate 
din gladiatorii de la Ravenna, care sosiseră în 
tabără abia de două zile, iar Spartacus, cu legiunea 
lui Bortorix, să se alăture lui Oinomaus, lângă 
Bovianum, şi să-i atace pe Cossinius şi Varinius, 
mai înainte ca aceştia să izbutească a-şi închega 
noua armată. 

Când ajunse la Bovianum, Spartacus află că 
Oinomaus, care se plictisise de stat în tabără lângă 
oraş, ridicase  corturile încă de două zile, 
îndreptându-se spre Sulmo, unde, potrivit ştirilor 
aduse de iscoade, se găsea Varinius, care strângea 
trupe. 

Pricepând îndată cât de primejdioasă putea să fie 
situaţia în care avea să se găsească Oinomaus peste 
câteva zile, Spartacus lăsă legiunea să se 
odihnească numai şase ceasuri, după care se aruncă 

pe urmele lui Cossinius, al cărui avans asupra lui 
era de două zile. 

Cossinius, soldat bătrân şi urmărit de ghinion, 
căruia nu-i plăcea să se depărteze de tipic, înainta 
parcurgând zilnic o etapă obişnuită de douăzeci de 
mile. În două etape de mai bine de treizeci de mile 
fiecare, Spartacus îl ajunse din urmă, lângă 
Aufidena, îl atacă, pricinuindu-i o grea înfrângere, 
şi îl urmări cu atâta încăpățânare, încât Cossinius, 
care de ruşine şi disperare îşi ieşise din fire, se 
aruncă nebunește în rândurile  gladiatorilor, 
găsindu-şi moartea într-o ciocnire neegală. A doua 
zi, continuând înaintarea sa rapidă, Spartacus 
ajunse tocmai la timp pentru a transforma 
înfrângerea ce-l ameninţa pe Oinomaus într-o 
victorie. Până să sosească Spartacus, Oinomaus se 
şi aventurase în luptă cu Varinius, care avea sub 
comanda lui aproape opt mii de oameni, şi 
gladiatorii începuseră să cedeze sub presiunea 
romanilor. Dar sosirea lui Spartacus schimbă soarta 
bătăliei. Varinius fu înfrânt şi trebui să se retragă în 
grabă, cu pierderi mari. 

După ce lăsă legiunile să se odihnească trei zile, 
Spartacus porni valvârtej prin tot Latiumul. În 
următoarele două luni intră pe rând în oraşele 
Anagnia, Arpinum, Ferentinum, Cassinum, Fregelle 
ŞI, trecând râul Liris, luă cu asalt Norba, Suessa- 
Pometia şi Privernum, spre consternarea romanilor, 
care vedeau cu ochii cum se apropie primejdia de 
porțile Romei. 

Cu prilejul acestor incursiuni, Spartacus recrută 
un număr atât de mare de sclavi şi gladiatori, încât 
în două luni reuşi să alcătuiască şi să înarmeze 
complet încă două legiuni. 

Între timp, Publius Varinius, cu aprobarea 
Senatului, recrutase numeroşi soldaţi printre piceni 
şi căpătase de la Roma noi întăriri. Pe la sfârşitul 
lui august, arzând de dorinţa de a spăla ruşinea 
înfrângerilor suferite, Varinius ieşi din Ausculum, 
în fruntea a optsprezece mii de soldaţi, şi porni în 

marş forţat împotriva lui Spartacus. Aflând că se 
apropie Varinius, Spartacus, care tocmai ajunsese la 
Terracina, îi ieşi înainte şi-l găsi aşezat în tabără 
lângă Aquinum. În ajunul idelor lui septembrie (12 
septembrie), cele două armate care se aflau faţă în 
faţă angajară o bătălie decisivă. 

Lupta fu lungă şi sângeroasă. Către seară, 
romanii începură să piardă teren şi să şovăie; în 
cele din urmă, dislocaţi de atacurile turbate ale 
gladiatorilor, se văzură siliți să fugă. Ultimul atac 
se dezlănţui cu atâta putere, încât legionarii fură 
cuprinşi de panică, ceea ce dădu biruitorilor 
posibilitatea de a face un măcel crâncen în 
rândurile romanilor. 

Varinius luptă cu disperare pentru a salva 
reputația romană. Rezistă timp îndelungat, însă în 
cele din urmă, rănit de Spartacus, se văzu silit să 
lase să-i cadă calul în mâinile acestuia şi aduse 
laudă şi prinos zeilor că, printr-o minune, izbutise 
să scape cu viaţă. Pieriră în această bătălie 
sângeroasă mai mult de patru mii de romani. 
Gladiatorii luară ca trofee tot felul de arme, tabăra 
cu corturile şi toate materialele şi proviziile, 
precum şi steagurile legiunilor inamice, şi făcură 
prizonieri chiar şi pe  lictorii care, potrivit 
obiceiului, mergeau înainte pretorului. 

CAPITOLUL XIV. SPARTACUS ÎŞI 
TRECE ÎN REVISTĂ LEGIUNILE 


În urma înfrângerii de lângă Aquinum, pretorul 
Publius  Varinius, după ce adună rămăşiţele 
legiunilor sale aproape zece mii de oameni - se 
retrase la Norba. Acolo se întări, ca să poată apăra 
în acelaşi timp şi Via Appia, şi Via Latină, în 
eventualitatea că odiosul de gladiator, care călca în 
picioare toate regulile tacticii şi tradiţiile celor mai 
încercaţi generali, ar fi îndrăznit, în ciuda frigului 
iernii, să pornească împotriva Romei. 

Între timp, Spartacus îşi lăsă legiunile să se 
odihnească în cantonamentele părăsite de romani. 

După ce-i dădu lui Oinomaus comanda celor 
patru legiuni, şi după ce acesta se legă cu jurământ 
că sub nici un cuvânt nu va ieşi din tabără până nu 
va primi ordin, Spartacus plecă pe ascuns din tabără 
în fruntea a trei sute de călăreţi, îndreptându-se spre 
o ţintă cunoscută numai lui. 

În tabăra de la Nola, în răstimp de două luni cât 
durase expediţia lui Spartacus prin Samnium şi 
Latium, gladiatorii şi sclavii continuaseră să 
sosească în număr mare. Cu noii veniţi, Crixos mai 
alcătuise încă trei legiuni de câte cinci mii de 
oameni fiecare, a căror comandă o încredinţase 
respectiv lui Artorix, Brezovir şi unui bătrân 
cimbru. Deşi necioplit, sălbatic din fire şi beţiv, 
cimbrul acesta, care se numea Vilmir, se bucura de 

mare cinste şi popularitate printre gladiatori, pentru 
că era înzestrat cu o putere herculeană şi avea un 
adânc spirit de dreptate. 

În fiecare zi, potrivit instrucţiunilor lui 
Spartacus, legiunile ieşeau la instrucție, făcând 
exerciţii de scrimă şi executând mişcări tactice şi 
teme de atac. Soldaţii participau la instrucţie cu 
plăcere şi erau sârguitori. Pe toţi aceşti nefericiţi, 
care fuseseră rupţi din mijlocul familiilor şi 
prietenilor lor, fiind smulşi cu sila din patrie, îi 
însuflețea nădejdea că aveau să-şi câştige libertatea 
şi aveau să vadă triumful cauzei lor drepte. 
Conştiinţa că păşesc sub steagul luminos al 
libertății le dădea sentimentul că şi-au redobândit 
demnitatea călcată în picioare şi îi făcea să se simtă 
înnobilaţi în propriii lor ochi. Setea de răzbunare 
pentru umilirile îndurate aprindea în inimile acestor 
oameni dorinţa de a-i înfrunta în luptă pe asupritori. 
Avântul tinerei armate era sporit şi de marea 
încredere a gladiatorilor în conducătorul lor, pe 
care-l slăveau şi pentru care nutreau o dragoste 
nețărmurită. 

Vestea izbânzii repurtate de Spartacus asupra 
legiunilor lui Publius Varinius, lângă Aquinum, 
provocă în tabără o bucurie unanimă, care se 
manifestă zgomotos şi entuziast. Răsuna tabăra de 
cântece vesele, de strigăte sărbătoreşti şi de cuvinte 
pline de avânt. 

Zarva şi larma asurzitoare din tabără treziră 
curiozitatea lui Myrtis. leşi din cortul în care stătea 
aproape zile întregi şi întrebă soldaţii care treceau 
pe acolo ce anume stârnise această izbucnire de 
bucurie. 

— Spartacus a câştigat o nouă victorie! 

— I-a nimicit pe romani cu totul! 

— Unde?... Cum?... Când?... întrebă înfrigurată 
fata. 

— Lângă Aquinum... 

— Acum trei zile... 


306 


— L-a învins pe pretor şi i-a luat şi calul, şi 
lictorii, şi steagurile! 

În clipa aceea intră în pretorium Artorix. Venise 
anume ca să-i dea lui Myrtis amănunte asupra 
victoriei lui Spartacus. De cum se apropie însă, se 
roşi ca focul şi se zăpăci atât de tare, încât nici nu 
ştiu cum să înceapă vorba. 

— Să vezi... bună ziua, Myrtis - bolborosi 
tânărul, privind încurcat când într-o parte, când 
într-alta şi jucându-se cu cureaua petrecută pe 
umărul stâng, de care-i atârna sabia. Ai şi aflat?... 
S-a desfăşurat lângă Aquinum... Cu sănătatea cum 
o duci? Şi după ce mai stătu la îndoială un moment, 
încheie: Asta înseamnă că Spartacus a învins. 

Artorix se fâstâcise şi se simţea cam ridicol. 
Parcă i se lipise limba de cerul gurii şi abia mai 
putea vorbi. Pricina era că, de câtăva vreme, 
Artorix, acest tânăr cu sufletul curat şi delicat, atât 
de devotat lui Spartacus, trecea printr-un zbucium 
cum nu mai cunoscuse vreodată. De câte ori o 
vedea pe Myrtis se simţea tulburat. Cum îi auzea 
glasul, se stârnea în el un freamăt neînțeles, iar 
vorba ei i se părea mai dulce decât dulcele vers al 
harpei safice, ducându-l cu gândul într-o lume 
necunoscută, vrăjită, şi făcându-l să uite de tot ce-l 
înconjura. 

La început se lăsase în întregime cuprins de 
aceste dulci senzaţii, fără a dori să ghicească natura 
şi cauza lor. Legănat de armonia lor tainică, nu 
înţelesese şi nu se ostenise să înţeleagă ce se 
petrecea în sufletul său, 

De la plecarea lui Spartacus în Samnium, 1 se 
întâmplase adesea tânărului gladiator să se 
trezească în cortul conducătorului, lângă Myrtis, 
fără să ştie de ce şi pentru ce venise acolo. Alteori 
se trezea la câteva mile de tabără, în mijlocul unui 
câmp, fără să-şi poată da seama cum de ajunsese 
acolo şi unde îi fusese gândul în timp ce mergea. 

La început, Myrtis, care nici nu băga de seamă că 
vizitele lui Artorix erau cam dese, vorbea cu el 

totdeauna cu plăcere, răspunzând cu căldură 
sincerei sale prietenii. După un timp însă, purtarea 
ei devenise ciudată: se roşea şi pălea fără motiv, sau 
o năpădeau valuri de tulburare, sau cădea pe 
gânduri, rămânând parcă stingherită de ceva. 

Atunci Artorix începuse să-şi cerceteze sufletul 
şi descoperise că o iubea pătimaş pe sora lui 
Spartacus. 

Căutând explicația straniei schimbări din 
purtarea Myrtidei, care de fapt nu se deosebea întru 
nimic de purtarea sa, Artorix ajunse la concluzia că 
ea îl dispreţuia. Nici nu-i trecu prin minte că Myrtis 
ar putea fi frământată de aceleaşi sentimente ca şi 
el. Cum nu îndrăznea să se mângâie cu speranţa că 
fata ar nutri pentru el o dragoste asemănătoare 
aceleia pe care i-o purta el, nu bănuia de loc că 
pricina tulburării era aceeaşi la amândoi. 

Astfel, Myrtis şi Artorix se osândiră singuri să 
trăiască într-o veşnică neliniște, munciţi de un chin 
tainic. Doreau să fie împreună, dar se fereau totuşi 
unul din calea celuilalt. Tocmai pentru că voiau să 
nu se vadă, se întâlneau adesea şi, întâlnindu-se, ar 
fi dorit să-şi vorbească, dar rămâneau muţi. Deşi 
convinşi că ar fi trebuit să treacă mai departe 
indiferenți, se opreau şi stăteau nemişcaţi, cu ochii 
în jos, uitându-se unul la altul numai pe furiş, de 
parcă socoteau că, privindu-se, ar fi săvârşit o 
crimă. 

Artorix folosise prilejul oferit de vestea noii 
victorii câştigate de Spartacus spre a se repezi până 
la cortul tracului. Pe drum îşi spunea că motiv mai 
temeinic de a merge la Myrtis nici că putea să 
existe şi se străduia, pe de altă parte, să se convingă 
că ar comite nu numai o copilărie, dar chiar o faptă 
urâtă, dacă, din cauza unui lucru lipsit de 
importanță, nu ar aduce Myrtidei această veste 
îmbucurătoare. Alergase la ca, fremătând de 
bucurie şi de nădejde, hotărât ca de astă dată să-şi 
stăpânească emoția şi să învingă ciudata sfială care- 
| paraliza când se afla în faţa ei. Trebuia să-i 

vorbească cu sinceritate şi îndrăzneală, aşa cum se 
cuvenea să vorbească un bărbat şi un soldat, trebuia 
să-i spună tot ce avea pe suflet, deoarece, îşi zicea 
el, apropiindu-se de cortul lui Spartacus, trebuia să 
pună odată capăt acestei situaţii stranii. 

Cum ajunse însă lângă Myrtis, planurile lui 
minunate se risipiră toate ca fumul. În faţa ei se 
simți ca un copil pe care dascălul l-a surprins 
asupra unei greşeli. Torentul de elocvenţă ce urma 
să se reverse din gura lui secase brusc, şi abia reuşi 
să rostească câteva cuvinte stinghere şi fără înţeles. 

Obrajii fetei se aprinseră ca focul şi, după o 
scurtă şovăială, Myrtis îi spuse tânărului, silindu-se 
să-şi stăpânească glasul, care-i tremura uşor: 

— Ascultă, Artorix, aşa crezi că se cade să-i 
povesteşti surorii faptele vitejeşti ale fratelui? 

Această dojană îl făcu să roşească, dar după 
aceea, regăsindu-şi curajul care-i lhpsise la început, 
povesti fetei amănunțit toate ştirile pe care le 
aduseseră  ştafetele despre bătălia de lângă 
Aquinum. 

— Dar Spartacus n-a fost rănit? repeta mereu 
Myrtis, urmărind încordată povestirea lui Artorix. 
Adevărat că nu-i rănit?... Cu adevărat nu i s-a 
întâmplat nimic?, 

— Nimic! Ca întotdeauna, a scăpat nevătămat 
din toate primejdiile. 

— Ah! oftă Myrtis. Ceea ce mă face să tremur 
pentru el, ceas de ceas, clipă de clipă, e tocmai 
vitejia lui, datorită căreia s-ar putea lua la întrecere 
ŞI Cu zeii. 

— Nu te teme, nobilă fată. Cât timp Spartacus 
ține sabia în mână, nici o armă nu poate ajunge la 
pieptul lui. 

— O, cred că e de neînvins ca Ajax - suspină fata 
- dar ştiu că nu e invulnerabil ca Ahile. 

— Zeu atotputernici sprijină cauza noastră 
dreaptă, ei ocrotesc preţioasa viaţă a conducătorului 
nostru. 

Apoi amândoi tăcură. 

Cu ochi de îndrăgostit, Artorix o privea pe fata 
blondă, cu trăsături fine şi trup subțirel. Myrtis se 
uita în pământ, dar simţea, chiar şi fără să vadă, 
privirea aţintită asupra ei, şi această privire caldă îi 
făcea plăcere şi în acelaşi timp o neliniştea şi o 
stingherea. 

Tăcerea nu dură decât un minut. Fetei însă 
minutul acesta îi păru un veac. În cele din urmă, 
Myrtis se mişcă şi, ridicând cu îndrăzneală ochii 
spre Artorix, îl întrebă: 

— Azi nu ai de gând să scoţi legiunea la câmp 
pentru instrucție? 

— Vai, Myrtis, chiar într-atât ţi-e de neplăcută 
prezenţa mea? izbucni tânărul, mâhnit de întrebarea 
ei. 

— Nu, de loc, Artorix! ripostă ea, cu un avânt 
necontrolat. Se stăpâni însă îndată şi, făcându-se 
roşie ca purpura, adăugă, bâlbâindu-se: Voiam să 
spun... tu care... îți îndeplineşti atât de conştiincios 
îndatoririle... 

— Crixos a dat astăzi repaus complet legiunilor, 
pentru a sărbători victoria lui Spartacus. 

Firul conversaţiei se rupse iarăşi. 

Myrtis făcu un pas hotărât în direcţia cortului şi-i 
spuse fără a se uita la el: 

— Cu bine, Artorix. 

— O, nu, Myrtis, nu pleca, ascultă ce vreau să-ţi 
spun! Trebuie să-ţi vorbesc despre un lucru ce de 
mult mă frământă... trebuie să-ți vorbesc astăzi 
neapărat! O rugă Artorix, care, văzând că fata voia 
să plece, devenise îndrăzneţ şi se hotărâse să n-o 
lase până nu-şi va fi deschis sufletul. 

— Ce-ai să-mi spui? Ce anume vrei să vorbeşti 
cu mine? întrebă Myrtis mai mult tristă decât 
mirată de cuvintele tinărului gal. 

— Uite... Ascultă-mă... lartă-mă... Voiam să-ţi 
spun... trebuie să-ți spun... dar tu nu trebuie să te 
superi de vorbele mele... pentru că... nu am nici o 
vină şi... apoi... sunt două luni de când... După ce 
bolborosi ceva neînțeles, se opri. Apoi vorbele 

începură să se reverse din nou impetuos, ca apele 
unui torent umflat de ploi: De ce trebuie să 
ascund?... De ce trebuie să mă silesc să ascund de 
tine acest sentiment pe care nu-l mai pot înăbuși, 
care se oglindește în toate faptele mele, în fiecare 
vorbă, în fiecare privire, în fiecare suspin al meu? 
Frica de a te jigni, teama că mă vei respinge, 
bănuiala că nu mă poți suferi m-au reţinut până 
acum. Dar acum nu pot, nu mai pot să rezist 
farmecului privirilor şi glasului tău, nu mai pot să 
mă împotrivesc puterii nestăvilite care mă atrage 
către tine. Simt că nu mai pot şi nici nu mai vreau 
să trăiesc în astfel de cazne, în asemenea neliniște... 
Te iubesc, frumoasă Myrtis, te iubesc, adorată 
Myrtis, te iubesc cum iubesc steagul nostru, cum îl 
iubesc pe Spartacus, te iubesc mult mai mult decât 
pe mine însumi. lartă-mă dacă te jignesc sau dacă 
te supăr prin iubirea mea. O forţă tainică, mai 
puternică decât voința mea, a pus stăpânire pe 
sufletul meu şi, crede-mă, nu pot să scap de sub 
puterea ei! 

După aceste cuvinte rostite cu glas vibrând de 
emoție, Artorix lăsă capul în jos şi rămase tăcut şi 
resemnat, aşteptând hotărârea ei cu sufletul la gură. 

Myrtis îl ascultase cu o vădită tulburare, a cărei 
intensitate sporise treptat. Din ochii pe care îi 
deschisese mari, în prima clipă, şi care se 
umeziseră, începură să se rostogolească lacrimi 
grele. Când Artorix tăcu, zbuciumul fetei ajunsese 
la culme: pieptul îi zvâcnea cu o putere şi cu o 
iuțeală neobişnuită. Rămase un timp nemişcată; 
numai lacrimile-i curgeau în voie şi ochii ei 
mângâiau, cu o privire rugătoare, capul lui blond 
aplecat spre ea. După un minut de tăcere, şopti cu 
vocea sufocată de plânset: 

— Ah, Artorix! Ar fi fost mai bine dacă nu te-ai 
fi gândit la mine niciodată. Şi ar fi fost încă şi mai 
bine dacă nu mi-ai fi vorbit niciodată de dragostea 
ta. 

— Înseamnă asta oare că-ţi sunt indiferent său 
urât? întrebă galul, ridicând capul, foarte palid şi 
mâhnit. 

— Nu-mi eşti urât, tinere mărinimos şi nobil, şi 
nici nu-mi eşti indiferent. De dragostea ta ar trebui 
să fie mândră şi fata cea mai bogată, şi femeia cea 
mai nobilă, dar dragostea asta pentru mine... trebuie 
s-o ştergi din inima ta... bărbăteşte, pentru 
totdeauna... 

— Dar de ce? Pentru ce? o imploră nefericitul 
gladiator, întinzând mâinile spre ea. 

— Fiindcă - îi răspunse Myrtis, înecându-se în 
hohote de plâns - fiindcă tu nu mă poţi iubi pe 
mine... fiindcă între noi dragostea e cu neputinţă... 

— Ce? Cum? Ce-ai spus? îi tăie vorba Artorix, 
apropiindu-se de ea şi voind parcă s-o ia de mâini. 
Ce-ai spus?... Cu neputinţă?... Pentru ce e cu 
neputinţă? protestă el, deznădăjduit. 

— Cu neputinţă! repetă fata, cu glasul hotărât, 
dar plin de jale. Îţi spun că e cu neputinţă! 

Păşi apoi către cort. Când Artorix făcu o mişcare 
de parc-ar fi vrut s-o urmeze, ea se opri şi, schițând 
cu mâna dreaptă un gest imperativ, îl conjură cu 
glas sugrumat: 

— Te rog, în numele ospitalităţii, să nu mai intri 
în acest cort niciodată... Îţi ordon în numele lui 
Spartacus! 

Auzind numele conducătorului adorat, Artorix 
înclină capul şi izbucni în hohote de plâns amarnic, 
apoi se opri strivit sub povara nenorocirii ce se 
abătuse asupra sa. 

Palidă şi încremenită de durere, abia stăpânindu- 
şi lacrimile, Myrtis dispăru în cort... 

Ca lovit de trăsnet, cu gândurile rătăcite, galul 
rămase multă vreme pironit locului, îngânând din 
timp în timp, încet, încet de tot: 

— Cu... ne-pu-tinţă... cu ne-pu-tinţă... 

Sunetele puternice cu care fanfarele taberei 
umpluseră văzduhul îl treziră din visare. 

Îşi apăsă cu amândouă mâinile fruntea pentru a 
domoli zvâcnirea nebunească a tâmplelor şi se 
depărtă încet de pretorium, clătinându-se ca un om 
beat. 

Cântece, imnuri şi chiote de veselie se auzeau de 
prin corturile gladiatorilor. Armata întreagă dorea 
să sărbătorească aşa cum se cuvenea victoria 
repurtată de Spartacus lângă Aquinum. 

Între timp, Spartacus gonea spre Roma în fruntea 
celor trei sute de călăreţi ai săi. Deoarece socotea 
că a călători ziua în amiaza mare de-a lungul Viei 
Appia doar cu trei sute de oameni era primejdios, 
tracul pornea la drum numai după lăsarea nopţii, iar 
înainte de revărsatul zorilor se ascundea în vreo 
pădure sau în vila vreunui patrician situată ceva 
mai departe de drum. A treia zi după plecarea din 
tabăra de la Aquinum, pe la miezul nopţii, 
Spartacus ajunse la Labicum. Aici, după ce ordonă 
călăreților săi să-şi aşeze tabăra într-un loc ferit şi 
sigur, conducătorul gladiatorilor îl chemă pe 
samnitul care comanda detașamentul şi-i dădu 
instrucțiuni să-l aştepte aici timp de douăzeci şi 
patru de ore. În caz că el nu avea să se întoarcă în 
acest răstimp, detaşamentul trebuia s-o pornească 
îndărăt la Aquinum, pe acelaşi drum pe care venise 
ŞI cu aceleaşi precauţiuni. 

Apoi, singur, călare, apucă pe drumul care ducea 
la Tusculum. 

Dealurile nespus de pitoreşti ce înconjurau acest 
străvechi oraş erau semănate cu vile numeroase, 
aparținând patricienilor romani, care îşi petreceau 
aici lunile de vară, respirând aerul tămăduitor al 
Latiumului. 

Când ajunse la două mile de Tusculum, 
Spartacus se rugă de un om care mergea la munca 
ogoarelor să-i arate cum să ajungă la vila Valeriei 
Mesalina, văduva lui Lucius Sulla. După ce căpătă 
toate lămuririle, mulţumi ţăranului şi, dând pinteni 
calului său negru ca pana corbului, porni pe drumul 

indicat. Curând, Spartacus ajunse la vilă. După ce- 
şi lăsă viziera pe faţă, bătu în poartă. 

Portarul nu voia cu nici un chip să-l trezească pe 
administratorul vilei ca să-i comunice, cum îl 
rugase Spartacus, că un soldat din cohortele lui 
Marcus Valerius Mesala Niger, din armata 
consulului Lucullus, cerea să fie primit de Valeria, 
având a-i da veşti deosebit de importante din partea 
vărului el. 

După ce, cu mare greutate, izbuti să-l înduplece 
pe portar, avu o scurtă convorbire cu bătrânul 
administrator al vilei. Spartacus se lămuri atunci că 
acesta era şi mai încăpățânat. 

Administratorul nu se lăsă înduplecat de nici 
unul din argumentele lui şi refuză categoric să-şi 
trezească stăpâna atât de devreme. 

În cele din urmă, Spartacus se hotărî să recurgă 
la un şiretlic pentru a obţine ceea ce voia; îi spuse, 
prefăcându-se că nu mai stăruie: 

—  Bine-bine, om bun, dar, spune-mi, tu 
desluşeşti slova grecească? 

— Nu, nu ştiu nici o buche grecească. Le 
desluşesc destul de anevoie şi pe cele latine... 

— Dar poate este măcar vreun sclav grec în vila 
asta, care să vorbească grecește, sau cineva care să 
poată citi scrisoarea cu care tribunul Mesala m-a 
trimis la vara lui! 

Aşteptă încordat răspunsul. Se prefăcea că-şi 
caută de zor pergamentul sub platoşă şi se pregătea 
să pretindă că-l pierduse, dacă cumva s-ar fi aflat în 
vilă vreun sclav care să ştie slovă grecească. 

Clătinând însă din cap, administratorul oftă 
adânc şi răspunse cu un zâmbet amar: 

— Sclavii greci şi de alte neamuri au părăsit vila 
şi au fugit în tabăra gladiatorului... Şi, coborând 
puţin glasul, adăugă cu adânc dispreţ: În tabăra 
gladiatorului, ticălosului, infamului ŞI 
blestematului... Fie ca Jupiter atotputernicul să-l 
facă praf şi pulbere... 

Spartacus se mânie în primul moment şi se simţi 
ispitit să-l lovească pe administrator, aşa bătrân 
cum era; îl întrebă însă, stăpânindu-şi pornirea: 

— Dar când l-ai blestemat pe gladiator de ce-ai 
coborât glasul? 

— De ce? Pentru că mai de mult Spartacus ăsta a 
aparținut casei Valeriei şi soţului ei, marele Sulla - 
explică  stânjenit bătrânul. A fost  lanistul 
gladiatorilor lor... şi preabuna mea stăpână, Valeria, 
s-o ocrotească zeii şi să-i dăruiască bucurie ani 
îndelungaţi, are slăbiciunea de a-l socoti om mare 
pe Spartacus ăsta... şi nu dă voie să fie vorbit de 
rău... 

— Da, da, e cea mai vinovată dintre femei!... şi 
în glasul lui Spartacus se simțea ironia. 

— lIa ascultă, ostaş - se oțărî administratorul, 
dându-se doi paşi înapoi şi măsurându-l din cap 
până în picioare cu o privire supărată - îmi pare că 
ai îndrăznit să vorbeşti obraznic despre preacinstita 
mea stăpână. 

— Ei, asta-i bună!... Nu vreau de loc s-o 
jignesc... Însă dacă ea, o nobilă matroană romană, 
ține partea gladiatorului... 

— Asta aşa e... ţi-am spus... Asta e slăbiciunea 
ei... 

— A, înțeleg! Dar dacă tu, ca sclav, nu socoteşti 
că această slăbiciune a ei e condamnabilă, 
nădăjduiesc că eu, ca om liber, pot găsi că e 
vinovată. 

— Adevăratul vinovat de toate e numai 
Spartacus!... 

— Da, fireşte, pe sceptrul lui Pluto!... Că 
Spartacus poartă vină la toate astea, spun doar şi eu. 
Auzi, să lase el o matroană virtuoasă să nutrească 
simpatie pentru el... 

— E cel mai ticălos dintre toţi gladiatorii! 

— Dar ce rău ţi-a făcut ție Spartacus? De ce îl 
urăşti atâta? 

— Ce rău mi-a făcut? Întrebi ce rău mi-a făcut? 

— Da, te întreb, pentru că, după câte am auzit, 
blestematul ăsta proclamă libertatea sclavilor şi, 
fiind şi tu sclav, ar fi drept să ţii cu el. Şi, repede, 
fără a-i da administratorului vreme să răspundă, 
mai adăugă: Bineînţeles, dacă nu te prefaci... 

— Să mă prefac eu... auzi, eu să mă prefac!... O, 
fie ca Minos să aibă milă de tine în ziua judecăţu!... 
De unde ai mai scos că eu m-aş preface? Cu 
scornirile lui  nebuneşti, nespălatul ăsta de 
Spartacus a făcut din mine omul cel mai nenorocit. 
Deşi sunt sclav... când aveam lângă mine pe cei doi 
fu ai mei, eram cel mai fericit dintre oameni. Doi 
flăcăi minunaţi! Numai dacă i-ai fi văzut! Numai 
dacă i-ai fi cunoscut! Gemeni erau, după vrerea 
zeilor. O mândrie de băieţi, şi semănau leit unul cu 
altul, aşa cum semăna Castor cu Pollux... 

— Fi, şi pe urmă ce s-a întâmplat cu e1?... 

— S-a dus în tabăra gladiatorilor şi nu mai ştiu 
nimic de ei de trei luni de zile. Cine ştie dacă mai 
sunt în viaţă?... Da, da, cine ştie... O, atotputernice 
Saturn, protector al Samniumului, nu lăsa să fie 
ucişi fiii mei dragi, scumpi şi iubiți! 

Şi bătrânul izbucni într-un hohot de plâns 
nestăvilit, care-l uimi şi-l înduioşa pe Spartacus... 

După o clipă de reculegere, tracul îl întrebă: 

— Tu eşti deci de părere că a făcut rău Spartacus 
când a năzuit să cucerească libertatea pentru sclavi? 
Crezi deci că fiii tăi au făcut rău că 1 s-au alăturat 
lui? 

— Pe toţi zeii ocrotitori ai Samniumului! Fireşte, 
a te răzvrăti împotriva Romei e lucru rău. Şi-apoi 
despre ce fel de libertate trăncăneşte gladiatorul 
ăsta prost? Să vezi, m-am născut slobod în munţii 
Samniumului. A venit apoi războiul civil... 
Căpeteniile noastre strigau: „Vrem să cucerim 
cetăţenia pentru noi şi pentru toți locuitorii Italiei”. 
Și ne-am răsculat, ne-am luptat, ne-am pus viaţa în 
Joc... lar apoi... apoi eu, păstorul liber din 
Samnium, am ajuns sclavul familiei Mesala. Încă 
de mine e bine, că am nimerit la familia asta nobilă 


316 


şi mărinimoasă. Nevasta mea a ajuns şi ea sclavă, şi 
fiii pe care i-a născut, i-a născut sclavi şi... Bătrânul 
se opri o clipă, apoi îşi urmă povestirea: Nebunie... 
Visuri deşarte... Iluzii... Lumea a fost şi va fi 
totdeauna împărțită în stăpâni şi sclavi, bogaţi şi 
săraci, nobili şi plebei... şi va rămâne întotdeauna 
împărțită astfel. Iluzii... Visuri... Şi în goană după 
ele se varsă zadarnic atâta sânge preţios... sângele 
fiilor noştri! Dar pentru ce? Ce-mi va folosi mie că 
sclavii au să fie liberi, dacă fiii mei vor fi pierit 
pentru a cuceri libertatea lor? La ce are să-mi 
slujească această libertate? Ca să plâng? Dar dacă 
fiii mei ar rămâne în viaţă... Să presupunem că totul 
o să meargă de minune şi că mâine şi eu, şi fiii mei 
o să fim liberi. Dar mai departe? La ce are să ne 
folosească libertatea, dacă nu vom avea de nici 
unele? Azi, la stăpâna noastră prea bună, avem cele 
trebuincioase, ba chiar mai mult, avem de prisos; 
iar mâine, fiind liberi, o să mergem să muncim cu 
braţele pe ogoare străine pentru un câştig atât de 
mizer, că nici nu vom avea cu ce să ne ţinem 
zilele... O, ce fericiţi vom fi când vom dobândi 
libertatea... de a muri de foame!... O, ce fericiţi o să 
mai fim! 

Bătrânul tăcu. Povestirea lui, cam vulgară şi 
dezlânată la început, devenise treptat tot mai 
elocventă şi spusele lui făcură o adâncă impresie 
asupra lui Spartacus. Lăsă capul în jos şi rămase 
aşa câtăva vreme, frământat de gânduri apăsătoare, 
întunecate. 

Când se dezmetici, îl întrebă pe bătrân: 

— Aici în vilă nu este nimeni care să ştie 
greceşte? 

— Nimeni. 

— Adu-mi un stil“ şi o tabulă. 

După ce îngrijitorul îi aduse cele cerute, 
Spartacus scrise în greceşte, pe ceara ce acoperea 
tabula, două versuri din Homer: 

Din depărtări nesfârşite, a inimii mele stăpână, 

Genunchii să-ţi mângâi venit-am. 

Ce patimi mă mână spre tine... 

Întinzând tabula bătrânului, îi spuse: 

— Porunceşte slujnicei să-şi deştepte neîntârziat 
stăpâna şi să-i înmâneze tăbliţa aceasta, deoarece 
altfel va fi rău de voi amândoi. 

Bătrânul aruncă două-trei priviri asupra tabulei 
cu semne de neînțeles pentru el, apoi îl mai măsură 
o dată pe Spartacus, care se plimba gânditor pe 
alee. În cele din urmă, hotărându-se probabil să 
execute ordinul primit, se îndreptă spre clădirea 
principală a vilei. 

Spartacus îşi continuă plimbarea pe alee. 
Înfruntând furtuna ce se dezlănţuise în conştiinţa 
lui, păşea când mai repede, când mai încet, se oprea 
şi iar pornea. Îi răsunau în urechi cuvintele 
bătrânului, care făcuseră asupra lui o impresie 
zguduitoare. Se gândea: „Pe toţi zeii Olimpului! 
Are dreptate... Dacă i-ar muri fiii, ce sens ar mai 
avea libertatea pentru bătrânețele lui singuratice? 
Ce va însemna pentru el libertatea, dacă ea i se va 
înfățişa sub chipul scheletic şi ameninţător al 
foamei?.., Desigur, are dreptate!... Dar atunci... eu 
ce urmăresc? Spre ce năzuiesc?... Ce sunt?... Pe 
cine reprezint?... Ce vreau?...” 

Se opri puţin, parcă speriat de propriile sale 
întrebări, apoi porni din nou cu paşi rari, şovăitori, 
cu capul în piept. Îşi reluă firul gândurilor: 

„Urmăresc deci o himeră care m-a vrăjit şi care 
mi s-a părut a fi un adevăr. Lucrul după care alerg e 
un miraj pe care nu-l voi prinde niciodată. Aiurez... 
sau am lăsat frâu liber închipuirii?... Fac să se verse 
torente de sânge omenesc de dragul nălucirilor 
mele?.” 

După o clipă, însă, înălță capul şi începu să calce 
mai hotărât: 

„Pe fulgerul atotputernic al lui Jupiter 
Olimpianul - îşi dădu el singur răspuns - nicăieri nu 
e scris că libertatea trebuie să fie însoțită de foame 
şi că demnitatea omenească nu poate exista altfel 
decât înveş-mîntată în zdrențele murdare ale 

mizeriei jalnice! Cine a spus una ca asta? Unde, în 
ce decret al zeilor stă scris aşa ceva?” 

Pasul lui Spartacus se iuţise şi mersul lui era mai 
avântat. Starea de deprimare se risipise: 

„Arată-te în faţa mea, adevăr divin, vino cu toată 
strălucirea curăţeniei tale neprihănite, dă putere 
sufletului meu, păzeşte-mi puritatea conştiinţei şi 
întăreşte-mă în năzuinţele mele sfinte!.. Cine oare, 
cine a statornicit inegalitatea între oameni?... Oare 
de născut nu ne naştem egali?... Nu avem toţi 
aceleaşi nevoi şi aceleaşi dorințe?... Nu avem toţi 
aceleaşi simţăminte şi senzaţii, aceeaşi judecată şi 
aceeaşi conştiință?... Bunurile pământeşti nu sunt 
ele lăsate pentru toţi deopotrivă?... Nu respirăm 
acelaşi aer toţi, nu cu aceeaşi pâine ne hrănim, nu 
cu apa aceloraşi izvoare ne potolim setea?... Natura 
face ca oare deosebire între oameni?... Oare ea 
luminează şi încălzeşte cu razele fierbinţi ale 
soarelui numai pe unii, iar pe alții îi osândeşte să 
trăiască veşnic în întuneric? Rouă, când cade, aduce 
belşug numai unora şi prăpăd altora?... Fiii regelui 
şi fiii sclavilor nu se nasc ei la fel?... Ce, pe regine 
le-au scutit cumva zeii de caznele facerii prin care 
trece femeia umilului ţăran?... Patricienii trăiesc 
oare veşnic, nu mor ei la fel ca şi plebeii?... Nu la 
fel putrezesc hoiturile stăpânilor şi cadavrele 
sclavilor?... Oasele şi cenuşa bogaţilor se deosebesc 
ele cu ceva de acele ale calicilor? Atunci, întreb: 
cine, abuzând de putere, a statornicit inegalitatea 
între oameni? Cine a uzurpat şi a răpit cel dintâi 
dreptul propriului său frate, cine a pronunţat cel 
dintâi cuvintele: «Lucrul acesta e al meu şi acesta e 
al tău»?... Dacă la obârşia primei nedreptăți n-a stat 
decât forța brutală, de ce n-am putea noi oare să 
reînviem egalitatea, dreptatea şi libertatea? Şi dacă 
pentru a ne creşte şi hrăni copiii udăm cu sudoarea 
noastră ogoarele străine, de ce oare nu ne-am vărsa 
sângele pentru a-i face slobozi pe copiii noştri, 
pentru a redobândi pentru ei toate drepturile 
pierdute?” 

Spartacus se opri, punând stavilă zborului 
gândurilor sale, şi oftă din adânc, mulţumit. Apoi 
îşi încheie meditaţia astfel: 

„Ei bine... atunci ce tot îndrugă bătrânul? Slăbit, 
cu conştiinţa stinsă, abrutizat de robie, nici el însuşi 
nu se mai socoteşte om, şi-a pierdut cu totul 
simțământul demnităţii umane şi al dreptăţii, şi îşi 
mai târăşte doar existenţa, ca un animal!” 

Tocmai în acea clipă, bătrânul se întoarse şi-l 
înştiință că Valeria se sculase şi că-l aşteaptă în 
apartamentul ei. 

Cu inima bătând să-i spargă pieptul, Spartacus se 
grăbi spre vilă. Fu poftit într-un iatac unde, pe un 
pat mic, îl aştepta matroana. Îşi ridică viziera şi 
căzu în genunchi la picioarele ei. 

Valeria îl cuprinse cu braţele de gât şi, fără nici 
un cuvânt, fără nici o şoaptă, buzele celor doi 
îndrăgostiți se uniră într-o prelungă şi pătimaşă 
sărutare. Plutind într-un extaz de nespusă fericire, 
vrăjiți de o beţie fără seamăn de dulce, rămaseră 
tăcuţi vreme îndelungată, într-o strânsă îmbrățişare. 

În sfârşit, ca la un semn, se desprinseră şi se 
dădură înapoi ca să se privească. Erau amândoi 
palizi, înfioraţi, zguduiţi. Valeria, învăluită într-o 
stofă albă ca neaua, cu păru-i negru, des, lăsat pe 
spate şi cu lacrimi mari în ochii ei negri, strălucitori 
de bucurie, rupse tăcerea, şoptind cu glas stins: 

— O, Spartacus... Spartacus... Cât sunt de 
fericită că te revăd! Şi după ce-l îmbrăţişa din nou, 
dezmierdându-l şi sărutându-l cu foc, îi spuse 
înecată de plâns: Cum am tremurat... cât am mai 
pătimit... câte lacrimi am vărsat... Mereu m-am 
gândit la primejdiile cărora te expui... Am 
tremurat... pentru tine... Inima mea... crede-mă... 
inima mea bate numai pentru tine... Eşti dragostea 
mea cea dintâi şi ai să fii şi ultima şi singura 
dragoste adevărată din viaţa mea! Fără a conteni cu 
dezmierdările, îl copleşea cu întrebări: Spune-mi, 
Apolo al meu, spune-mi cum ai ajuns aici? Mergi 
poate cu armata ta împotriva Romei? Nu-i aşa că nu 

te expui nici unei primejdii poposind aici? N-ai 
vrea să-mi povesteşti şi mie, dar amănunţit, ultima 
ta bătălie? Am auzit că ai zdrobit optsprezece mii 
de legionari la Aquinum... Când se va termina odată 
războiul acesta, care mă face să tremur ceas de 
ceas? Nu-i aşa că vei cuceri libertatea? Şi că te vei 
putea reîntoarce în Tracia ta, în această ţară fericită, 
unde au trăit cândva zeii? Şi, după o clipă de 
şovăire, adăugă, şoptind ademenitor: Şi acolo... am 
să te pot urma şi eu... şi am să pot trăi neştiută de 
nimeni, lângă tine... iubindu-te veşnic pe tine, care 
eşti îndrăzneţ ca Marte şi frumos ca Apolo... 
iubindu-te, o, dragul meu Spartacus, cât voi putea, 
cu toată puterea sufletului meu. 

Zâmbind mâhnit de aceste dulci şi înşelătoare 
iluzii cu care ea căuta să înfrumuseţeze viitorul şi 
mângâind pletele-i negre, gladiatorul o sărută pe 
frunte şi-i răspunse tot în şoaptă: 

— Războiul va fi lung şi crâncen... şi am să fiu 
prea fericit dacă am să izbutesc să-i duc pe sclavii 
liberaţi în patria lor. Însă pentru a statornici iarăşi 
dreptatea şi egalitatea în lume, va mai fi nevoie de 
război, de un război în care toate popoarele lumii să 
se ridice nu numai împotriva Romei, ci şi împotriva 
lupilor hămesiţi, împotriva lacomilor patricieni, 
împotriva castelor privilegiate din toate ţările. 

Gladiatorul rosti ultimele cuvinte abătut şi 
sumbru, clătinând trist din cap. Era vădit că prea 
puţin nădăjduia să trăiască pentru a vedea triumful 
măreţei sale cauze. Valeria începu să-l alinte cu 
sărutări. Mângâierile ei alungară norul de tristeţe ce 
întunecase fruntea gladiatorului. 

Fu adusă în cameră micuța Postumia. 
Zburdălnicia, râsul şi vorba ei copilărească erau de 
o drăgălăşenie fără seamăn. Era fermecătoare faţa 
ei mică, cu ochii negri, mari şi strălucitori, care 
contrastau minunat cu părul des şi bălai. 

Treptat, o dată cu lăsarea amurgului, tristeţea 
începu să alunge bucuria care însuflețise puţin 
liniştea şi reculegerea schimnică în mijlocul căreia 

trăia Valeria. O dată cu lumina zilei zburase din 
casă şi bucuria. 

Spartacus îi povesti Valeriei cum făcuse drumul 
până la ea şi-i arătă că datoria, datoria lui sfântă şi 
nestrămutată, îl chema să se întoarcă chiar în 
noaptea aceea la Labicum, unde îl aştepta 
detașamentul său de călăreţi. Vestea că avea să 
plece atât de curând sfâşie inima Valeriei. După ce- 
o trimise la culcare pe mica Postumia, ea se aruncă, 
cu ochii umezi de lacrimi, în braţele iubitului ei. 

Spartacus şi Valeria mai petrecură, îmbrăţişându- 
se şi sărutându-se cu foc, încă şase ceasuri - de la 
ora celei dintâi făclii până la ceasul liniştei depline. 
Printre lacrimi, Valeria îi repetă mereu că o 
presimţire funestă îi strânge inima, presimţirea că, 
dacă el avea să plece acum, nu-l va mai îmbrăţişa 
niciodată, şi că aceasta va fi ultima oară când îl mai 
vede şi-l mai mângâie pe omul pentru care inima ei 
zvâcneşte atât de puternic şi cu dragoste atât de 
adâncă. 

Spartacus se strădui să risipească temerile 
Valeriei şi să-i potolească plânsul. Îi şoptea printre 
sărutări cuvinte dragi, pline de speranţă şi duioşie, 
o încuraja şi râdea de presimţirile şi temerile ei. 
Temerile Valeriei se furişaseră totuşi şi în inima lui 
Spartacus. Din această cauză, în râsul lui era ceva 
silit şi sumbru, iar vorba lui devenise mai rară, abia 
i se desprindeau cuvintele de pe buze. Simţea că-l 
cotropeau gânduri triste şi că presimţiri negre 
puneau stăpânire pe el şi, oricât se străduia, nu 
putea să alunge aceste simţăminte. 

Apa care picura în sfera de sticlă a clepsidrei, 
aşezată pe un scrin lângă perete, se ridicase, 
ajungând la liniuţa a şasea, care indica cel de al 
şaselea ceas al nopţii. În acea clipă, Spartacus, care, 
neobservat de Valeria, privea adesea la clepsidră, 
desprinzându-se din braţele Valeriei, se ridică de pe 
pat şi începu să-şi pună platoşa, coiful şi paloşul. 

Valeria se aruncă de gâtul lui şi, hpindu-şi de faţa 
lui fața ei palidă, luminată de ochii-i negri, 

scânteietori, începu să-l roage plângând: 

— Nu, Spartacus, nu... nu pleca... nu pleca, fie-ţi 
milă, în numele zeilor tăi... În amintirea celor 
scumpi ţie... te implor... te conjur... Cauza 
gladiatorilor e pe calea cea bună... Au comandanţi 
viteji... Crixos... Granicus... Oinomaus... Îi vor 
conduce mai departe pe gladiatori, nu... tu... nu... 
Spartacus. Tu ai să rămâi aici... aici, unde căldura... 
devotamentul... şi nemărginita mea dragoste îţi vor 
înconjura viaţa cu mângâieri şi bucurii... 

— O, Valeria, Valeria mea - o mustră Spartacus, 
căutând să se desfacă din braţele ei - cum se poate 
ca tu să doreşti să-mi pierd cinstea? Nu se poate, nu 
pot... Cum îţi închipui oare că aş putea să-i trădez 
pe aceia pe care cu însumi i-am chemat la arme, pe 
aceia care se bizuie pe mine, care mă aşteaptă şi mă 
cheamă?... O, Valeria, Valeria, adorata mea, nu 
pot... nu pot să-i înşel pe tovarăşi mei de 
nenorocire! Altfel aş fi nevrednic de tine. Nu mă 
face să merit, pe lângă disprețul oamenilor care mă 
aşteaptă, şi propriul meu dispreţ... Cu farmecul tău 
şi cu puterea pe care o ai asupra mea, n-ar trebui să 
mă descurajezi, ci să cauţi să mă îmbărbătezi cât 
mai mult! Lasă-mă... lasă-mă să plec... Valeria 
mea... adorata mea Valeria! 

Valeria se strângea tot mai tare lângă Spartacus, 
iar el încerca să se desprindă din braţele ei şi s-o 
îndepărteze cu blândeţe. 

Faţa lui se făcuse înfiorător de albă, iar ochii îi 
erau împăienjeniţi de lacrimi. Învingându-se pe sine 
însuşi, Spartacus se desprinse din braţele Valeriei şi 
o culcă pe pat, unde ca rămase sleită de puteri, 
izbucnind într-un hohot de plâns amar. 

Repetând mereu aceleaşi cuvinte de încurajare şi 
mângâiere, tracul îşi puse platoşa şi coiful şi îşi 
prinse sabia. Tocmai se pregătea să-i dea o ultimă 
sărutare iubitei, când Valeria sări de pe pat, se 
aruncă desperată în faţa uşii şi cu glas slab, înecat 
de lacrimi, începu iar să-l implore: 

— Spartacus... O, Spartacus al meu... simt, vai, 
simt aici - şi-i arătă spre inimă - că, dacă ai să pleci, 
n-am să te mai văd... nici tu n-ai să mă mai vezi... 
Ştiu.. Presimt... Nu pleca... nu... nu astăzi, nu 
astăzi... Pentru dragostea mea neţărmurită şi 
veşnică, te conjur, nu astăzi... nu pleca astăzi, te 
conjur. 

— Nu pot, nu pot... Trebuie să plec. 

— Spartacus... Spartacus - stărui nefericita 
femeie, cu glasul surd, întinzând brațele spre el 
într-un gest de implorare - în numele fiicei noastre, 
te rog... în numele copi... 

Vorba i se curmă la jumătate, deoarece tracul o 
ridicase de pe podea, o strângea la piept nebunește 
şi pusese stavilă şi rugilor, şi plânsetului, închizând 
cu buzele lui tremurânde gura ei rece. 

Rămaseră strâns îmbrăţişaţi, fără a face nici o 
mişcare. Se auzea numai respiraţia lor contopită 
într-o singură suflare. 

Treptat-treptat, Spartacus puse frâu valului de 
înduioşare. Dădu capul puţin pe spate şi îi spuse 
Valeriei, cu voce blândă şi pătimaşă: 

— O, iubita mea soţie, se poate ca tu, pentru care 
în inima mea am înălțat un altar, pentru că tu ești 
singura zeiță căreia mă închin, singura zeiță 
adorată, se poate ca tu, de la care mi-am luat tot 
curajul şi puterea în clipele cele mai grele, se poate 
ca tocmai tu, Valeria, care mi-ai inspirat planurile 
cele mai nobile şi faptele cele mai măreţe, tu, 
Valeria, să mă îndemni acum să-mi calc cuvântul, 
să devin un mişel şi să-mi atrag blestemele 
concetăţenilor mei şi ale urmaşilor? 

— Nu... Nu vreau să te dezonorez... Doresc ca 
numele tău să fie mărit şi slăvit - protestă ea în 
şoaptă. Sunt însă o biată femeie... Fie-ţi milă de 
mine... pleacă mâine... nu astăzi... nu acum... nu 
aşa repede... Îşi rezemă fața palidă, umedă de 
lacrimi, de umărul lui Spartacus. Apoi, cu un 
zâmbet trist şi duios, îi şopti: Nu-mi lua pernița 
asta... Mi-e atât de bine... Am atâta nevoie de ea... 

Închise ochii, parcă pentru a se îmbăta de 
plăcerea ce resimțea. Chipul ei, pe care mai flutura 
un zâmbet, semăna mai mult cu chipul unei moarte 
decât cu chipul unei femei vii. 

Spartacus se aplecă asupra ei, privind-o 
frământat de milă, duioşie şi dragoste. Ochii lui 
albaştri, scânteietori, care dispreţuiau primejdia şi 
moartea, se umplură de lacrimi calde, grele, care i 
se prelingeau pe faţă şi îi picurau pe platoşă. 

Fără a deschide ochii, Valeria murmură încetişor: 

—  Uită-te la mine... uită-te, Spartacus... cu 
privirea asta plină de dragoste... Văd, şi cu ochii 
închişi... te văd... Ce frunte limpede ai... ce 
limpede... Ochii tăi aruncă fulgere şi totuşi sunt atât 
de blânzi! O, Spartacus, cât eşti de frumos! 

Aşa mai trecură câteva clipe. 

Apoi Spartacus schiţă o mişcare pentru a o ridica 
în braţe şi a o culca pe pat. Fără a deschide ochii, 
Valeria se anină repede, cu brațele, de gâtul 
gladiatorului, şi se împotrivi: 

— Nu... nu... nu te mişca!... 

— Trebuie să plec, Valeria mea! îi şopti 
nefericitul rudiar la ureche, cu glas plin de tristeţe. 

— Nu!... Nu pleca! strigă ea, speriată. 

Fără a spune un cuvânt, Spartacus cuprinse capul 
Valeriei cu amândouă mâinile şi începu să-i acopere 
fruntea cu sărutări fierbinţi, în timp ce ea repeta 
duios, ca un copil: 

— Nu-i aşa că n-ai să pleci în noaptea asta? Ai să 
pleci mâine... Noaptea... ştii... nu e bine să mergi pe 
drumuri necunoscute... pe întuneric... În tăcerea 
lugubră a nopţii. Numai cât mă gândesc... şi mă trec 
fiorii... Mi-e frică! Într-adevăr, biata femeie începu 
să tremure toată şi se strânse mai aproape de iubitul 
ei. Mai bine mâine... în zori... când răsare soarele şi 
înviorează firea cu razele lui... în mireasma 
câmpiilor... în veselul ciripit al sutelor de păsărele... 
după ce ai să mă cuprinzi în braţe... după ce ai să 
mai acoperi o dată cu sărutări fruntea micuţei 
Postumia... după ce îți voi pune la gât, sub tunică, 

lanţul acesta cu medalion... Şi-i arătă medalionul de 
aur împodobit cu nestemate, care, prins de un lanţ 
fin de aur, îi atârna de gâtul alb ca marmură. Să ştii, 
Spartacus, că în acest medalion e închis un talisman 
preţios, care o să te scape din orice primejdie... 
Ghiceşte... ce talisman e? 

Cum  gladiatorul nu-i răspundea nimic şi 
continua s-o privească zâmbind, cu ochii înecaţi în 
lacrimi, ea exclamă cu o blândă dojana în glas: 

— Încă nu ştii despre ce vorbesc? Scoţându-şi 
deodată lănţişorul de la gât şi deschizând 
medalionul, Valeria adăugă: Uite o buclă neagră a 
mamei şi alta blondă a fiicei! 

Şi-i arătă rudiarului, ascunse în medalion, două 
şuviţe de păr. Spartacus apucă medalionul, îl duse 
la buze şi-l sărută cu foc. După ce-l luă şi-l sărută şi 
ea, Valeria îl închise şi-l prinse cu lănţişorul în jurul 
gâtului lui Spartacus. 

— Poartă-l sub platoşă şi sub tunică, pe pieptul 
gol. 

Spartacus simţea că i se sfâşie inima şi, neştiind 
cum să-i mulțumească, se strânse la pieptul 
Valeriei. Lacrimi mari i se rostogoleau pe obraz. 

Deodată, un zgomot de departe pătrunse în 
camera în care se găseau Spartacus şi Valeria. 
Dinspre platoul din faţa vilei, se auzeau strigăte şi 
clinchet de arme. Îşi opriră respiraţia şi traseră cu 
urechea. 

— Nu deschidem poarta unor tâlhari că voi! 
strigă, într-o latină stricată, un glas sonor, 

— O să vă punem foc! amenințau, parcă de 
afară, glasuri mânioase. 

— Pe Castor şi Pollux - întâmpină glasul cel 
sonor - o să vă găurim cu săgețile noastre! 

— Ce e?... Ce s-o fi întâmplat? întrebă Valeria cu 
vocea înfiorată, privindu-l pe Spartacus cu ochii 
plini de presimţiri rele. 

— Se vede că au prins de veste că mă aflu aici - 
răspunse tracul, căutând să se smulgă din braţele 

Valeriei, care, de cum auzise amenințările ce se 
rosteau afară, îl îmbrăţişase şi mai strâns. 

— Nu ieşi... Nu te mişca... Fie-ţi milă de mine!... 
se rugă ea cu glas înăbuşit şi cu faţa schimonosită şi 
palidă de nelinişte şi spaimă. 

— Vrei să cad viu în mâinile vrăjmaşilor? o 
întrebă el încet, dar ferm. Vrei să mă vezi răstignit? 

— Ah, nul... Nu!... Pe toți zeii Infernului!... 
exclamă îngrijorată Valeria, desfăcându-se din 
îmbrăţişare şi dându-se puţin înapoi. Apoi, cu o 
mişcare hotărâtă, cu mâna ei albă, trase din teacă 
sabia grea spaniolă a lui Spartacus şi i-o întinse, 
îndemnându-l cu o voce stinsă, pe care se străduia 
s-o facă să pară fermă şi hotărâtă: Salvează-te dacă 
poţi. Dacă trebuie însă să mori, mori cu faţa la 
duşman şi cu sabia în mână. 

— Mulţumesc!... Îți mulțumesc, divina mea 
Valeria! îi răspunse emoţionat Spartacus, apucând 
sabia şi făcând un pas spre uşă, ca să plece. 

— Cu bine - mai spuse el, strângând-o la piept. 

Deodată, Spartacus simţi că buzele Valeriei, ce se 
uniseră cu ale sale, sunt reci, că trupul ei atârna 
moale, fără viaţă, în braţele lui, iar capul Valeriei 
căzuse neputincios pe umărul său. 

— Valeria! Valeria!... Valeria mea!... strigă cu 
glas sacadat tracul, pe care-l cuprinsese o neliniște 
cumplită şi al cărui obraz se făcuse înfricoşător de 
palid. Ce e cu tine, Valeria?... Ajută-ne, Junona!... 
Valeria, adorata mea Valeria, curaj!... Te implor... 

Lăsă să-i cadă sabia, îşi ridică iubită în braţele-i 
puternice şi o culcă pe pat. Aşezându-se în 
genunchi lângă ea, începu s-o mângâie, s-o strige şi 
s-o încălzească cu sărutările şi cu suflarea sa. 

Dar Valeria zăcea nemişcată, surdă la chemările 
şi la mîngiieriie lui, ca şi când nu şi-ar fi pierdut 
doar cunoştinţa, ci ar fi închis ochii pentru vecie. 
Cu iuţeala fulgerului, un gând îngrozitor puse 
stăpânire pe Spartacus. Începu să tremure din tot 
corpul, cu ochii pironiţi asupra buzelor ei îngheţate, 
aşteptând să citească pe ele un semn că mai respiră 

totuşi. Apoi, punând deodată mâna pe pieptul 
Valeriei, simţi bătaia înceată, abia perceptibilă, a 
inimii. Se ridică şi fugi spre uşiţa care ducea spre 
celelalte camere ale apartamentului Valeriei, dădu 
deoparte draperia, deschise uşa şi strigă de câteva 
ori: 

— Sofronia! Sofronia!... Ajutor!... Sofronia!... 

Auzi în clipa aceea o bătaie în cealaltă uşă, prin 
care voise să iasă ceva mai înainte, se întoarse într- 
acolo şi trase cu urechea. Larma şi strigătele 
furtunoase de adineauri încetaseră cu totul. Apoi 
desluşi iarăşi o bătaie în uşă, după care se auzi o 
voce bărbătească: 

— Milostivă Valeria!... Stăpâna mea!... 

Spartacus ridică în grabă sabia de jos şi, 
deschizând puţin uşa, întrebă: 

— Ce doreşti? 

— Au venit... sunt aici cincizeci de ostaşi călări... 
- spuse tremurând şi  bâlbâindu-se bătrânul 
administrator, care se holba la Spartacus, speriat. 
Spun... strigă să le dăm înapoi... conducătorul... 
Pretind că eşti... Spartacus. 

— Du-te, spune-le că vin îndată. 

Apoi Spartacus închise uşa în nasul bătrânului, 
care încremeni pe loc ca o stană de piatră. 

Când Spartacus se întoarse lângă patul pe care 
zăcea nemişcată Valeria, pe cealaltă uşă tocmai 
intră slujnica. 

— Fugi iute de adu esențe şi săruri - îi porunci 
Spartacus - şi mai cheamă pe cineva să îngrijească 
de stăpâna voastră. A leşinat. 

— O, buna mea... sărmana mea stăpână! începu 
să se tânguie sclava. 

— Mai repede!... Du-te, nu boci!... se răsti 
Spartacus la ea. 

Sofronia ieşi fuga şi se întoarse repede, aducând 
esențe cu miros pătrunzător. Era însoțită de încă 
două sclave, începură câteşitrele să se frământe în 
jurul Valeriei, care zăcea încă fără cunoştinţă în 
câteva minute, fața palidă a matroanei prinse 

culoare şi ritmul respirației ei deveni mai regulat, 
mai adânc. 

Spartacus, care până atunci rămăsese nemişcat, 
privindu-şi țintă iubită, suspină uşurat şi-şi ridică 
ochii către cer, parcă mulţumind zeilor. Apoi, după 
ce îndepărtă sclavele, îngenunche lângă Valeria, îi 
sărută mâna albă ca zăpada care atârna nemişcată 
de pe pat, o sărută lung pe frunte şi ieşi iute din 
iatac. 

Ajunse într-o clipă la locul unde îl aşteptau 
cincizeci de călăreți, care descălecaseră şi îşi ţineau 
caii de frâu. 

— EFi? întrebă el aspru. Ce căutaţi aici? Ce vreţi? 

— Te-am urmărit de departe, din ordinul lui 
Mamilius - îl lămuri decurionul care comanda 
detașamentul - şi ne-am temut că... 

— Încălecaţi! ordonă scurt Spartacus. 

Cât ai clipi din ochi, ţinându-se cu mâinile de 
coama cailor, cei cincizeci de călăreţi încălecară pe 
caii lor acoperiţi cu harşale simple, albastru-închis. 

Îngrămădiţi la poartă, cu făclii în mână, stăteau 
înspăimântați cei câțiva sclavi care, bătrâni fiind, 
nu părăsiseră vila. 

— Calul! le porunci Spartacus.. 

Trei sau patru din aceşti bătrâni dădură fuga la 
grajd, scoaseră de acolo calul lui cel negru şi i-l 
aduseră. După ce sări în şa, Spartacus se apropie de 
bătrânul administrator şi îl întrebă: 

— Cum se numesc fiii tăi? 

— Vai, mărite Spartacus! începu să se 
milogească bătrânul. Nu le face lor vină pentru 
cuvintele  nechibzuite ce le-am rostit ieri 
dimineaţă... 

— Sclav netrebnic! se mânie tracul. Socoteşti 
oare că sunt laş şi ticălos ca tine? Nu-ţi cer numele 
vitejilor tineri, cărora tu nu eşti vrednic să le fii 
tată, decât pentru a avea grijă de ei. 

— Iartă-mă... slăvite Spartacus... Îi cheamă 
Aquilius şi Acilius... fiii lui Libedius... Ia-i sub 

ocrotirea ta, preavestitule conducător, şi fie ca 
Jupiter şi toţi zeii să te-ajute... 

— În Infern cu toţi linguşitorii josnici! strigă 
Spartacus. Dădu apoi pinteni calului şi le strigă 
călăreților: Galop! 

Detaşamentul porni în galop pe alee în urma lui 
Spartacus şi ieşi repede din curtea vilei. 

Câtăva vreme, bătrânii sclavi ai familiei Mesala 
rămaseră pe platou, tăcuţi şi uluiţi. Când începură 
să-şi vină în fire, nici nu se mai auzea tropotul 
cailor. 

Durerea Valeriei fu nemărginită când, venindu-şi 
în simţiri, află că Spartacus plecase. 

Între timp, Spartacus zbura dând mereu pinteni 
calului, voind parcă să lase în urmă neliniştea şi 
grijile care-l munceau. 

Atât era de mare iuţeala cu care gonea, încât, 
deşi călăreți îşi îndemnau şi ei caii din răsputeri, 
Spartacus îi depăşise pe nesimţite cu două bătăi de 
balistă. 

Se gândea la Valeria. Îşi închipuia ce durere o va 
cuprinde când se va trezi şi ce lacrimi avea să 
verse. Cu o mişcare involuntară şi bruscă lovi cu 
pinteni în burta calului, care, cu coama în vânt, 
înfierbântat, gâfâind şi scoțând aburi pe nări, 
continua să gonească mâncând pământul. 

Făcu un efort ca să alunge din minte chipul 
Valeriei. Îşi aminti însă atunci de Postumia, fetiţa 
fermecătoare, sprintenă, drăguță, deşteaptă, blondă, 
trandafirie şi fericită, care în toate, afară de ochii 
negri ca ai Valeriei, semăna cu el ca două picături 
de apă. Ce frumoasă!... Ce drăguţă!... Ce 
prietenoasă era!... Parcă o vedea, veselă, întinzând 
către el mânuţele ei dolofane... Gândul că probabil 
nu avea s-o mai vadă niciodată îl chinuia cumplit. 
Și fără să-şi dea seama, continua să sfredelească cu 
pintenii coastele însângerate ale bietului animal. 

Cine ştie unde s-ar fi oprit cal şi călăreț, dac-ar fi 
continuat să meargă în acest fel. Spre norocul 

amândurora, lui Spartacus îi veniră în minte pe 
neaşteptate alte gânduri. 

Dar dacă cumva Valeria nici nu şi-o fi revenit în 
simţiri? Dacă, aflând de plecarea lui, o fi căzut într- 
un leşin mai adânc?... Dacă în clipa de faţă e greu 
bolnavă?... Dacă... Dar asta era imposibil, nu se 
putea şi nu trebuia să se întâmple - dacă, spre marea 
lui nenorocire, femeia iubită... 

La acest gând, după ce strânse sălbatic cu 
genunchii calul, smuci energic frâul şi opri brusc. 

Peste puţin, ceilalți gladiatori îl ajunseră şi se 
opriră lângă el. 

— Eu trebuie să mă întorc neapărat la vila lui 
Mesala - îi înştiință el, cu glas posomorât - iar voi 
trebuie să vă înapoiaţi la Labicum. 

— Nu!... Niciodată! se împotriviră aproape toți 
călăreţii într-un glas. 

— De ce?... Cine are să mă împiedice?... 

— Noi! răspunseră în cor câteva glasuri. 

— Dragostea ce îţi purtăm! se mai auzi un glas. 

— Onoarea ta! aminti un al treilea. 

— Jurămintele tale! strigară vreo patru-cinci 
oameni. 

— Cauza noastră, care fără tine ar fi pierdută! 

— Datoria!... Datoria!... 

Izbucni apoi o rumoare generală, un zvon 
unanim de strigăte şi de rugăminți. 

— Pe atotputernicul Jupiter, nu înţelegeți că 
acolo e femeia pe care o ador, care s-ar putea să se 
stingă de durere că nu pot să... 

— Dacă, din nefericire - să te păzească zeii de 
una ca asta - a murit, tu n-ai s-o mai poţi ajuta cu 
NIMIC, vei putea doar să te nenoroceşti şi pe tine! 
Dar dacă nu s-a întâmplat nenorocirea de care te 
temi, atunci, ca să vă liniştiţi amândoi, mai bine 
trimite o ştafetă la ea - îl povăţui decurionul, cu 
respect şi simpatie în glas. 

— Cu alte cuvinte, eu să fug de primejdie şi în 
locul meu să las pe altul să se expună?... Nu, pe toți 
zeii Olimpului, jur că o asemenea infamie nu va 

îndrăzm să pună nimeni pe socoteala mea 
niciodată! 

— Eu, unul, mă pot întoarce la vila lui Mesala 
fără a mă expune nici unei primejdii - interveni cu 
glas tare şi hotărât unul dintre călăreți. 

— Dar cum ai să procedezi?... Cine eşti tu? 

Făcându-şi loc cu calul prin rândurile tovarăşilor 
săi de luptă, pentru a se apropia de Spartacus, 
călăreţul răspunse: 

— Sunt un credincios admirator al tău. Sunt un 
om care pentru tine e gata să-şi jertfească viaţa. 
Pentru mine nu poate fi nici o primejdie, deoarece 
sunt latin şi cunosc bine şi regiunea, şi limba ţării - 
urmă el, apropiindu-se de conducător. Pe drum o să 
intru în cea dintâi casă ţărănească, o să îmbrac 
straie ţărăneşti şi o să merg mai departe la vila 
Valeriei Mesalina. O să mă întorc cu ştiri sigure 
despre ea şi o să te ajung din urmă cu mult înainte 
ca tu să fu la Nola. 

— Dar... dacă nu mă înşel - spuse Spartacus - tu 
eşti Rutilius, şi parcă eşti născut liber. 

— Într-adevăr - întări el - eu sunt Rutilius şi sunt 
foarte bucuros şi mândru, Spartacus, că m-ai 
recunoscut între atâtea mii de gladiatori. Văd că nu 
m-ai uitat. 

Rutilius era un tânăr viteaz şi prevăzător, pe care 
se putea pune temei. De aceea, lăsându-se 
înduplecat de rugămințile soldaților săi, Spartacus 
primi propunerea latinului. Apoi porni din nou la 
drum în fruntea detaşamentului său şi foarte curând 
ajunse la o vilă mică. Acolo scrise în grecește, 
Valeriei, o scrisoare înflăcărată, iar tabula o înmână 
lui Rutilius, care făgădui s-o predea personal 
Valeriei. 

După aceasta, cu conştiinţa mai puţin zbuciumată 
şi cu mintea întrucâtva mai senină, Spartacus, 
urmat de ceilalți călăreţi, se îndreptă spre Labicum. 

La revărsatul zorilor ajunse la locul unde îl 
aşteptau îngrijoraţi Mamilius şi cei două sute 
cincizeci de călăreţi ai săi. Acesta îi raportă că 

prezenţa gladiatorilor la Labicum alarmase grozav 
pe toți locuitorii din împrejurimi şi îi spuse că era 
de părere că ar fi prudent să nu mai aştepte căderea 
nopții, ci s-o pornească neîntârziat în direcția 
Aquinumului. 

Chibzuita recomandaţie făcută de Mamilius fu 
îmbrăţişată de Spartacus, care părăsi mică tabără de 
lângă Labicum fără zăbavă. După o zi şi o noapte 
de drum, detaşamentul ajunse a doua zi în zori la 
Alatrium. Caii fiind cu desăvârşire istoviţi, 
Spartacus ordonă călăreților să facă un popas şi-i 
lăsă să se odihnească toată ziua. Noaptea următoare 
porni în grabă spre Ferentinum, unde ajunse cam la 
două ceasuri după răsăritul soarelui. Aici, Spartacus 
întâlni nişte romani care dezertaseră de la Norba, 
din tabăra lui Varinius, dintr-o legiune care tocmai 
pornise împotriva gladiatorilor. De la ei află că 
locţiitorii din Labicum alergaseră la Varinius ca să-i 
aducă la cunoştinţă că lângă Tusculum se găsea un 
detaşament de gladiatori călări. Aflând acest lucru, 
pretorul Varinius îşi împărțise călărimea în două 
grupuri de câte cinci sute de oameni fiecare. Unul îl 
trimisese în urmărirea gladiatorilor semnalați la 
Tusculum, iar celălalt grup la Ferentinum, ca să taie 
gladiatorilor singura cale de întoarcere spre tabăra 
de la Aquinum,  înlăturându-le astfel orice 
posibilitate de scăpare. 

Spartacus părăsi îndată Ferentinum şi până la 
Fregelle nu încuviinţă tovarăşilor săi de arme nici o 
clipă de repaus. La miezul nopţii porni de aici spre 
Aquinum, unde sosi pe la revărsatul zorilor. 

Către seară, Rutilius ajunse şi el la Aquinum şi-i 
aduse tracului vestea că Valeria era sănătoasă şi-i 
dădu din partea ei, ca răspuns la scrisoarea lui, o 
scrisoare foarte duioasă, deşi plină de mustrări. 

Valeria îi scria că de aici înainte avea să-l trimită 
în tabără, din când în când, pe Libedius, 
administratorul vilei, cu veşti de la ea, şi-l rugă 
stăruitor ca prin acesta să-i dea veşti despre el. 
Totdeauna gata să îndeplinească orice dorință a 

stăpânei sale, Libedius primise foarte bucuros să se 
ducă din când în când în tabăra gladiatorilor, mai 
ales că întrezărea posibilitatea de a-şi revedea fiii. 

A doua zi, după ce se sfătui cu Oinomaus, 
Bortorix şi cu ceilalți comandanţi de legiuni, 
Spartacus dădu poruncă să se ridice tabăra de lângă 
Aquinum şi se îndreptă spre Nola, în fruntea celor 
douăzeci de mii de gladiatori ai săi. 

Cei douăzeci şi cinci de mii de gladiatori care se 
aflau în tabăra de la Nola primiră cu furtunoase 
manifestații de bucurie pe fraţii ce se întorceau de 
la Aquinum acoperiţi de slava izbânzilor. 

Trei zile în şir, tabăra de lângă Nola răsună de 
cântece şi de veselie. Consiliul de pe lângă 
comandamentul suprem al Ligii asupriţilor luă 
hotărîrea ca armata de gladiatori să treacă în 
cantonament de iarnă. Având în vedere faptul că se 
apropia cu paşi repezi anotimpul ploilor şi al 
zăpezilor, îşi dădeau cu toţii seama, pe de o parte, 
că nu mai avea nici un rost să le fie teamă de 
Varinius, iar pe de altă parte înțelegeau că a nutri 
gândul să atace Roma era o nebunie, deoarece 
împotriva Romei nici Hanibal nu izbutise să facă 
nimic, nici măcar după ce o slăbise prin înfrângerea 
de la Canne. Şi Hanibal era unul dintre cei mai mari 
strategi cunoscuţi pe vremea aceea şi pe care 
Spartacus îl punea cu mult mai presus de Cirus şi 
de Alexandru Macedon. 

Gladiatorii părăsiră deci vechea tabără şi ridicară 
alta nouă, mai întinsă, apărată puternic cu şanţuri 
late şi adânci şi cu impunătoare valuri întărite cu 
pari înfipţi unul lângă altul. 

De îndată ce gladiatorii se aşezară în tabăra cea 
nouă, Spartacus, care de mult cugeta să dea o nouă 
structură legiunilor sale, se hotărî să le reorganizeze 
după criteriul naționalități răsculaților. Noua 
organizare pe care o plănuise avea neajunsul că 
putea stârni ceartă şi pizmă între legiuni: oferea 
însă în schimb un folos foarte mare, şi anume, o 
mai strânsă şi mai trainică legătură între soldaţii 

fiecărei legiuni. Deosebit de acest obiectiv, 
Spartacus mai urmărea încă un ţel, de cea mai mare 
însemnătate, împărțindu-şi armata, voia să pună în 
fruntea fiecărui corp un comandant de aceeaşi 
naționalitate cu soldaţii din care era alcătuit corpul 
respectiv, pentru ca astfel încrederea lor față de 
conducători să sporească. 

Din cei cincizeci de mii de oameni ai săi - la atât 
ajunsese numărul răsculaților - Spartacus alcătui în 
câteva zile zece legiuni a câte cinci mii de oameni 
fiecare. Apoi îşi împărţi armata precum urmează: 
primele două legiuni, formate din germani şi 
comandate respectiv de Vilmir şi Maroboduus, 
alcătuiau primul corp de armată, a cărui comandă o 
avea Oinomaus; legiunile a treia, a patra, a cincea şi 
a şasea, care toate erau alcătuite din gali şi erau 
comandate de Artorix, Bortorix, Arvinius şi 
Brezovir, formau al doilea corp de armată, în 
fruntea căruia îl puse pe Crixos; a şaptea legiune, 
formată din greci, avea comandant pe Tesalonius, 
un epirot foarte viteaz; legiunea a opta, care era 
compusă din gladiatorii şi păstorii din Samnium, 
avea drept căpetenie pe Rutilius; legiunile a noua şi 
a zecea, care încorporau pe traci, fuseseră puse de 
Spartacus sub comanda a doi oameni originari din 
Tracia, care îmbinau în persoana lor putere fizică, 
cultură elină şi tărie de caracter, dublate de o 
superioară inteligență. Unul din ei, comandantul 
legiunii a noua, pe nume Mesembrius, îşi 
îndeplinea întocmai şi cu râvnă toate îndatoririle şi 
era devotat trup şi suflet lui Spartacus. Celălalt, pe 
care-l chema Artacus, era foarte tânăr şi atât de 
neînfricat, încât tracii îl socoteau a fi, după 
Spartacus, cel mai viteaz gladiator trac. Ultimele 
patru legiuni alcătuiau al treilea corp de armată, 
peste care era comandant Granicus, un bărbat de 
vreo treizeci şi cinci de ani, originar din Iliria. 
Foarte înalt şi chipeş, îndemănatic, serios şi tăcut, îi 
mergea faima că ar fi cel mai îndrăzneţ şi mai de 

temut dintre cei zece mii de gladiatori ai şcolilor 
din Ravenna. 

Călărimea, care număra aproape trei mii de 
oameni, fusese împărțită de Spartacus în şase 
escadroane, a căror comandă o încredinţase lui 
Mamilius. 

În funcția de comandant suprem fu proclamat din 
nou, în aclamaţiile furtunoase ale celor cincizeci şi 
trei de mii de ostaşi, Spartacus, cel mai viteaz şi cel 
mai încercat dintre ei toți. 

Câteva zile mai târziu, tracul hotărî să-şi treacă 
armata în revistă. Rânduite în front pe trei linii, cele 
trei corpuri de armată îl aşteptau pe o câmpie 
întinsă. Când Spartacus îşi făcu apariția, călare pe 
calul său negru, care nu era încărcat de nici un fel 
de podoabe, nici cu frâu bogat, nici cu cioltar 
scump, din piepturile celor cincizeci şi trei de mii 
de gladiatori izbucni deodată un strigăt unanim, 
puternic ca tunetul. 

— Slavă lui Spartacus!... 

Timp de trei ceasuri, Spartacus trecu în revistă 
frontul tuturor legiunilor sale, împărțind cuvinte de 
laudă şi felicitări şi îndemnându-i pe ostaşi să 
păstreze cea mai severă disciplină, disciplina fiind 
condiția principală a victoriei. 

După ce se termină trecerea în revistă, 
conducătorul gladiatorilor încalecă din nou şi, după 
ce-şi trase sabia din teacă, comandă: „Drepţi!” Apoi 
mai dădu câteva comenzi, pe care legiunile le 
executară precis, fără greşeală. În sfârşit, cele trei 
corpuri de armată porniră pe rând la atac, întâi în 
pas de manevră, apoi în pas alergător, făcând să 
răsune văzduhul de înfricoşătorul strigăt „barra”. 

După ce se termină atacul, legiunile se aliniară 
ŞI, într-o ordine perfectă, trecură una după alta în 
marş prin faţa conducătorului lor şi se întoarseră în 
tabără. 

Spartacus se înapoie în tabără ultimul, împreună 
cu Oinomaus, Crixos, Granicus şi cu conducătorii 
legiunilor. 


336 


Când ridicaseră tabăra cea nouă, gladiatorii 
înălțaseră pentru Spartacus, fără ştirea lui, un cort 
vrednic de un mare comandant. În ziua aceea fusese 
pregătit în cortul lui un mic prânz pentru cei zece 
comandanţi de legiuni, pentru cei trei locotenenţi ai 
lui Spartacus şi pentru comandantul cavaleriei. 
Mâncarea şi băutura pentru masă fuseseră alese cu 
măsură şi cumpătare, pentru a fi pe placul lui 
Spartacus, deoarece îi erau nesuferite chefurile şi 
orgiile, fiind încă din copilărie cumpătat la mâncare 
şi la băutură, şi fiindcă atât prin firea cât şi prin 
deprinderile sale ura excesele şi desfrâul. 

De aceea masa era sobră şi nu tocmai pe gustul şi 
pofta majorităţii comesenilor: Oinomaus, Bortorix, 
Vilmir, Brezovir, Rutilius şi ceilalți ar fi preferat un 
chef în lege. 

La acest prânz domni totuşi veselia cea mai 
însufleţită, precum şi cea mai vie şi mai sinceră 
prietenie. Spre sfârşitul ospăţului, ridicându-şi cupă 
plină cu vin spumos, Rutilius închină cu vocea lui 
răsunătoare: 

— Pentru libertatea sclavilor, pentru izbânda 
asupriţilor, pentru sănătatea  victoriosului şi 
invincibilului Spartacus! Şi goli cupă, în mijlocul 
aplauzelor şi strigătelor de aprobare ale tuturor 
tovarăşilor săi, care goliră şi ei cupele. 

Singur Spartacus abia îşi înmuie buzele în cupa 
sa. 

Când se mai potoli puțin zgomotul aplauzelor, 
Spartacus înălță la rândul său cupă şi strigă cu glas 
tare: 

— Pentru Jupiter, preabunul şi supremul 
eliberator! Pentru curata şi neprihănita zeiță a 
Libertății, ca să-şi întoarcă privirile ei divine asupra 
noastră, să ne lumineze şi să intervină pentru noi pe 
lângă toți zeii care sălăşiuiesc în Olimp. 

Toți cei de față închinară şi ei cupele, deşi nici 
galii, nici germanii nu credeau în Jupiter şi în 
ceilalți zei greci şi romani. Oinomaus închină şi el, 
invocând ajutorul lui Odin, iar Crixos ceru sprijinul 

lui Esus „pentru armată şi pentru cauza 
gladiatorilor”. În sfârşit, epirotul Tesalonius, care 
urma învăţătura lui Epicur şi nu credea în zei, luă la 
rândul său cuvântul şi spuse: 

— Mă înclin în faţa credinţei voastre... şi vă 
invidiez pentru ea... dar nu o împărtăşesc... Aşa 
cum arată învățătura neîntrecutului Epicur, zeii nu 
sunt altceva decât nişte plăsmuiri care îşi au obârşia 
în teama mulţimii. Ori de câte ori suntem loviți de o 
mare nenorocire, e folositor să crezi într-o putere 
mai presus de fire, e bine să te afunzi în această 
credință, pentru că ea îți dă tărie sufletească şi 
mângâiere!... Cum ai putea să mai crezi însă în aşa- 
numitele zeități, când eşti pătruns de convingerea 
că natura însăşi creează şi nimiceşte totul? Când 
eşti încredinţat că toate forţele pe care le foloseşte 
natura, deşi nu ne sunt totdeauna cunoscute, sunt 
totuşi totdeauna forţe materiale? Îngăduiţi-mi de 
aceea, prieteni, să aduc prinos cauzei noastre 
potrivit ideilor şi convingerilor mele. Şi, după o 
clipă de tăcere, strigă: Pentru unitatea sufletească, 
pentru vitejia inimilor, pentru tăria paloşelor 
noastre! 

Această închinare a epicureanului fu împărtăşită 
de toţi cei de față şi, după ce goliră cupele, se 
aşezară, reluând discuţiile lor vesele şi însufleţite. 

Frumos îmbrăcată, într-un peplum albastru de 
pânză de in, cu dungi mărunte de argint, Myrtis, 
care supraveghease pregătirea bucatelor, dar care 
nu participase la ospăț, stătea deoparte şi, cu ochii 
plini de duioşie şi dragoste, îl privea pe Spartacus. 
În clipa aceea, chipul ei palid şi de obicei trist, pe 
care în ultima vreme se văzuseră mai des urmele 
lacrimilor decât zâmbetul, radia bucurie şi fericire 
senină. Se vedea lesne însă că bucuria era 
trecătoare şi că sub această aparentă fericire se 
ascundea durerea tainică a inimii ei chinuite. 

Artorix o privea drăgăstos. Din când în când, pe 
furiş, şi parcă fără voie, Myrtis arunca şi ca câte o 
privire curajosului tânăr, care, din pricina iubirii 

sale deznădăjduite, se ofilise şi se trăsese la faţă în 
ultimele zile. 

De câtva timp, Artorix şedea tăcut şi nemişcat şi 
nu mai participa la vesela discuţie a oaspeţilor lui 
Spartacus. Era pierdut cu totul în contemplarea 
fetei, care, la rândul ei, se uita ţintă la Spartacus. 
Devotamentul adânc, admiraţia nemărginită pe care 
Myrtis le arăta pentru Spartacus i-o făceau mereu 
mai dragă şi-l cucereau pe Artorix. Într-un elan de 
admiraţie, el se ridică de la locul său şi, cu un curaj 
neaşteptat, strigă ridicând cupă: 

— Vă propun, prieteni, să bem pentru fericirea 
Myrtidei, pentru sora iubită a scumpului nostru 
conducător! 

Toţi închinară pentru Myrtis, fără ca, în focul 
băuturii şi al vorbei, cineva să bage de seamă 
roşeaţa ce aprinsese obrajii tânărului gal. Numai 
Myrtis, care tresărise la sunetul glasului ce-i rostise 
numele, se întoarse brusc spre Artorix, aruncându-i 
o privire plină de recunoştinţă şi de mustrare în 
acelaşi timp. Când îşi dădu însă seama că se 
abătuse de la austeritatea ce-şi pusese în gând să şi- 
o impună în relaţiile cu Artorix, ea se îmbujora la 
față, plecă ruşinată capul şi nu-şi mai ridică ochii 
spre oaspeţi, nu se mai mişcă şi nu mai rosti un 
singur cuvânt. 

Ospăţul se mai prelungi încă vreo jumătate de 
ceas, care trecu cu glume fără răutate, într-o 
atmosferă de veselie cu totul nevinovată, şi cu 
discuţii spumoase, aşa cum se întâmplă între 
oamenii pe care îi leagă o sinceră prietenie. 

Când oaspeţii lui Spartacus îşi luară rămas bun 
de la el, soarele cobora la asfințit. 

Spartacus îi petrecu până la intrarea cortului şi, 
după ce se îndepărtară, rămase locului să privească 
uriaşa tabără a gladiatorilor. 

Trecând repede cu gândul de la unele la altele, se 
opri să mediteze asupra puterii cuvântului magic 
„libertate”. În mai puţin de un an, cuvântul acesta 
ridicase la răscoală cincizeci de mii de nefericiţi, 

care cu puţin înainte păreau să fi pierdut orice urmă 
de demnitate omenească, păreau lipsiţi de orice 
speranță în viitor, deznădăjduiţi şi abrutizați, 
datorită situației în care se găseau. Cuvântul 
„libertate” îi înălţase pe aceşti nefericiți în fruntea 
tuturor soldaţilor din lume, turnând în inimile lor 
bărbăție,  abnegaţie şi conştiinţa demnității 
omeneşti. Se gândi la puterea tainică şi irezistibilă a 
acestui cuvânt. Dintr-un gladiator sărac şi vrednic 
de dispreţ cum era, pe el cuvântul acesta îl făcuse 
conducătorul viteaz şi temut al unei armate 
puternice şi-i insuflase forța de a-şi stăpâni orice 
patimă, chiar dragostea nobilă şi adâncă ce-l lega 
de Valeria. O iubea pe această femeie divină de o 
sută de ori mai mult decât pe sine însuși, totuşi nu 
mai mult decât iubea cauza sfântă căreia îşi 
închinase viaţa. 

CAPITOLUL XV. SPARTACUS OBŢINE 
O VICTORIE ASUPRA UNUI PRETOR 
ȘI BIRUIE GRELE ISPITE 


Abia după cea de-a doua înfrângere a lui Publius 
Varinius  începură romanii să privească cu 
îngrijorare întâmplările din Campania. Cu excepția 
câtorva oraşe, până şi umbra puterii şi autorităţii 
romane dispăruseră din această provincie. Stăpâni 
deplini ai Campaniei erau cincizeci de mii de 
gladiatori înarmaţi, sub comanda unui om, căruia, 
spre marea lor ruşine, nici romanii nu-i mai puteau 
tăgădui îndrăzneala,  bărbăţia şi experiența. 
Samniumul şi Latiumul, adică principalele 
bastioane de apărare ale Romei, erau direct 
amenințate de aceşti cincizeci de mii de gladiatori. 
Primejdia devenise acum prea mare şi iminentă 
pentru ca romanii s-o mai poată privi cu uşurinţă şi 
nepăsare. 

De aceea, Comiţiile din acel an l-au scos pe 
Varinius din funcția de guvernator al Siciliei, 
luându-i totodată conducerea operaţiunilor militare 
împotriva gladiatorilor, aceste două funcții fiind 
încredințate, printr-o hotărâre aproape unanimă a 
poporului şi a Senatului, lui Caius Aufidius 
Orestes. Noul comandant, care se bucura de mare 
trecere şi simpatie atât în rândurile poporului cât şi 
ale Senatului, era patrician de neam, avea vreo 

patruzeci şi cinci de ani, poseda o bogată experienţă 
militară şi era vestit pentru bărbăția şi înţelepciunea 
sa. 

În primele luni ale anului 681%, Orestes îşi 
strânse o puternică armată, compusă din trei 
legiuni, din care una alcătuită din romani, alta din 
italici şi ultima din aliaţi - dalmaţi şi iliri. Laolaltă, 
aceste legiuni constituiau o forță de aproape 
douăzeci de mii de oameni. Alipindu-li-se şi cei 
zece mii de supraviețuitori ai măcelului de lângă 
Aquinum, efectivul armatei crescu la treizeci de mii 
de soldaţi. Orestes îşi concentrase această armată în 
Latium, unde o organiza şi o instruia, făgăduind că 
la primăvară avea să-l zdrobească pe Spartacus. 

Veni şi primăvara, şi o dată cu venirea primăverii 
reapăru şi soarele luminos şi cald pe seninul cerului 
albastru, şi din nou se aşternu peste plaiuri covorul 
bogat de verdeață, semănat cu flori minunate şi 
îmbălsămate de miresme îmbătătoare. Izbucni iară 
ciripitul dulce al păsărelelor şi se înfiripară iară din 
dor tainic nenumăratele chemări ale dragostei. 
Pentru a stropi cu sânge omenesc câmpiile verzi ale 
Italiei, se urniră din loc şi cele două armate. Cea 
romană porni grăbită din Latium, iar cea a 
gladiatorilor din Campania. 

leşind din Norba, pretorul Aufidius Orestes 
înaintă pe Via Appia până la Fundi. Aici, aflând că 
Spartacus înaintează în întâmpinarea sa pe Via 
Domitia, Orestes se opri şi-şi aşeză tabăra, ocupând 
poziţiile cele mai prielnice, pentru a putea trage 
maximum de folos de pe urma superiorității 
numerice a cavaleriei sale, care era alcătuită din 
aproape şase mii de oameni. 

Câteva zile mai târziu, Spartacus ajunse la 
Formie şi-şi întocmi tabăra pe cele două dealuri 
care domină Via Appia. Apoi, în fruntea celor trei 
mii de călăreți ai săi, se apropie de tabăra 
dușmanului pentru a-i descoperi dispozitivul şi 
intențiile. 

Pretorul Aufidius Orestes, care era mult mai 
încercat decât toate căpeteniile romane înfruntate 
de Spartacus până atunci, îi ieşi de îndată înainte cu 
puternica sa cavalerie. După o ciocnire foarte 
scurtă, lipsită de însemnătate hotărâtoare, Spartacus 
se văzu nevoit să se retragă în grabă şi se întoarse la 
Formie. 

Mai bine de cincisprezece zile a aşteptat 
Spartacus ca inamicul, încurajat de acest succes 
neînsemnat, să treacă la atac, dar aşteptarea se 
dovedi zadarnică. Orestes nu era dintre aceia pe 
care puteai să-i atragi uşor în cursă. Spartacus se 
hotărî atunci să recurgă la o viclenie din acelea care 
nu le vin în minte decât marilor strategi. Într-o 
noapte foarte întunecoasă, Spartacus ieşi în cea mai 
mare linişte din tabără, în fruntea a opt legiuni, 
lăsându-l pe loc numai pe Oinomaus cu toată 
legiunea şi cu cavaleria. Înaintă de-a lungul 
litoralului noaptea întreagă, prinzând şi luând cu el 
pe toţi colonii, ţăranii, pescarii, femeile şi copiii pe 
care îi întâlnea în cale, pentru ca să nu aibă cine-l 
vesti pe inamic de deplasarea sa. Străbătu în marş 
rapid pădurea de lângă Terracina şi-şi instală tabăra 
la cealaltă margine a pădurii, la câteva mile în 
spatele frontului inamic. 

Când se văzu încercuit de Spartacus, Orestes 
rămase uimit. Prudent şi chibzuit ca de obicei, se 
strădui însă în fel şi chip să strunească nerăbdarea 
şi să domolească focul legiunilor sale, deoarece 
prăştiaşii gladiatorilor cutezau să înainteze chiar 
până sub meterezele întărite cu pari ale taberei 
romane, iar legionarii cereau insistent să pornească 
la luptă. 

Opt zile, Spartacus căută să-i întărite pe romani. 
Orestes însă nu se clinti, ferm hotărât să nu 
primească lupta în condiţii neprielnice. 

Îndemânatic la scornit tot felul de stratageme, 
conducătorul gladiatorilor se gândi atunci să tragă 
folos din situaţia creată şi din configurația regiunii. 
Și, într-o bună zi, Aufidius Orestes află de la 

iscoadele sale că gladiatorii mai întinseseră încă 
două tabere în afară de cea de lângă pădurea 
Terracina: una într-un loc puternic întărit, între 
Fundi şi Interamna, iar cealaltă între Fundi şi 
Privernum. 

Deplasându-se ca de obicei în timpul nopţii şi cu 
mare iuţeală, Spartacus adusese la Interamna, pe 
drumuri ocolite, cele patru legiuni de sub comanda 
lui Granicus, şi aici le poruncise să se întărească 
într-un loc mai înalt. Între timp, Crixos, cu cele 
două legiuni ale sale, ocupase şi întărise, conform 
indicaţiilor lui Spartacus, un punct între Fundi şi 
Privernum. 

În acest fel, conducătorul gladiatorilor încercuise 
complet tabăra lui Aufidius Orestes, punându-l în 
faţa alternativei: sau să primească lupta sau să se 
vadă înfometat şi constrâns să se predea până în opt 
zile. 

Situaţia pretorului era gravă. Pentru a ieşi din 
încercuire, trebuia să atace una din taberele 
gladiatorilor, şi aceasta fără ca să poată trage 
nădejde că ar putea repurta o victorie. Oricât de 
slabă ar fi fost împotrivirea legiunilor lui Granicus 
sau Crixos, nu putea, în nici un caz, să fie înfrântă 
în mai puţin de trei ceasuri. Şi trei ceasuri erau de 
ajuns pentru ca Crixos să vină în ajutorul lui 
Granicus, sau ca la nevoie Granicus să-i sară în 
ajutor lui Crixos. De asemenea, trei ceasuri ar fi 
fost de ajuns pentru că Spartacus să atace legiunile 
pe la spate şi chiar ca să-i permită şi lui Oinomaus 
să sosească pe câmpul de luptă, pentru a transforma 
înfrângerea romanilor într-un dezastru. 

Neliniştit, Orestes se frământă zadarnic zi şi 
noapte, căutând o ieşire din situaţia critică în care 
se găsea. Legiunile lui erau complet descurajate. 
După ce mai întâi îl criticaseră în şoaptă, acum 
legionarii spuneau în gura mare că pretorul era un 
nepriceput şi un fricos: nu voise să se mişte când 
existau sorți de izbândă şi, din pricina lui, trebuiau 

să pornească la luptă acum, când îi pândea 
înfrângerea şi moartea sigură. 

Pretorul se hotărî atunci să-şi amăgească soldaţi 
cu complicitatea preoţilor. Din păcate, la asemenea 
mistificări recurg adesea oamenii lipsiți de curaj, 
precum şi oamenii vicleni şi de rea credinţă, 
speculând frica şi folosind tendinţa oamenilor de a 
se adresa forțelor supranaturale. Oamenii vicleni 
caută să subjuge astfel conştiinţa majorităţii 
poporului şi apoi exploatează această subjugare 
pentru ţelurile lor egoiste. 

Crainicii dădură de veste în tabăra romană că 
urmau să fie aduse mari jertfe lui Jupiter, Marte şi 
Quirinus, care, prin mijlocirea augurilor, aveau să 
arate calea de urmat pentru a scăpa armata romană 
de înfrângerea care o ameninţa. 

În orice tabără romană, la dreapta pretorium-ului 
se afla un loc anume hotărât pentru aducerea 
jertfelor. Acolo se găsea un altar rotund de piatră. 
Partea superioară a altarului, - unde se făcea focul, 
era scobită şi avea un orificiu prin care se scurgea 
vinul libaţiunilor. În jurul altarului erau înfipţi în 
pământ pari, împodobiţi cu ghirlande de trandafiri 
şi alte flori. La timpul hotărât, preoţii lui Jupiter, ai 
lui Marte şi Quirinus se apropiară de altar. Purtau 
toți trei lungi mantii de lână albă, prinse la gât cu 
câte un ac mare, iar pe cap aveau nişte bonete de 
asemenea din lână albă. 

În urma lor păşeau haruspicii, în veşmintele lor 
tradiționale greceşti, ținând în mână nişte bastonaşe 
încovoiate, ca toiegele păstorilor din zilele noastre. 
Ei erau urmaţi de doi slujitori: unul mâna spre altar 
animalele care aveau să fie jertfite, celălalt avea 
sarcina să slobozească sângele animalelor mici. 
Purtau amândoi un fel de şorţuri tivite cu purpură, 
care le ajungeau până la glezne. 

Primul slujitor era înarmat cu un topor, pe care-l 
purta pe umăr sprijinindu-i coada în palma dreaptă. 
Al doilea strângea în mână un pumnal lat, bine 
ascuţit, cu mâner de fildeş. Pe cap, slujitorii purtau, 

întocmai ca şi preoţii, cununi de flori, iar din jurul 
gâtului le atârnau spre poale panglici cu ciucuri din 
lână roşie şi albă. Cununi şi panglici cu ciucuri 
identici împodobeau capul şi grumazul taurului, 
vierului şi oilor ce urmau să fie jertfite. Veneau 
apoi slujitorii de rând ai cultului. Aduceau fiecare 
câte ceva: primul, ciocanul de lemn cu care urma să 
fie lovit în frunte şi ameţit taurul înainte de 
sacrificare, al doilea, turta sacră, al treilea, cutiuţa 
de argint conținând tămâie sfințită, al patrulea, o 
cupă de argint care servea pentru umplerea 
cădelniţei, al cincilea, o amforă cu vin, şi al şaselea, 
patera, o cupă anume pentru aspersiunile sacre. 
Ultimul păşea paznicul găinilor sacre, ţinând în 
braţe un coteţ mare cu găini. Procesiunea religioasă 
era încheiată de flautiştii care aveau să cânte în 
timpul aspersiunilor. Cu excepţia legionarilor care 
făceau de pază la porțile taberei, la şanţuri şi la 
meterezele întărite cu pari, întreaga armată romană 
urma procesiunea. 

După ce, cu Orestes în frunte, armata s-a aliniat 
în careu în jurul altarului, preoţii săvârşiră ritualul 
curățirii, aruncând tămâie în cupele de argint şi 
presărând cu făină animalele de jertfă. Apoi, după 
rânduială, aduseră jertfa turtei sacre şi a stropirii cu 
vin. Unul din slujitori ridică în sus capul taurului 
(capetele jertfelor se cuveneau să fie îndreptate în 
jos numai când se aduceau jertfe zeilor 
subpământeni) şi, după ce-l izbi cu ciocanul de 
lemn în frunte, îl ucise cu toporul. În acelaşi timp, 
ceilalți slujitori înjunghiară dobitoacele mai mici, al 
căror sânge înroşi într-o clipă tot altarul. O parte 
din carnea jertfită o aruncară îndată în focul ce 
pâlpâia în scobitura altarului, iar măruntaiele le 
strânseră cu grijă pe o placă specială de bronz, 
puţin concavă la mijloc, care era proptită pe patru 
picioruşe din acelaşi metal. 

După săvârşirea acestor ritualuri, placa cu 
măruntaiele jertfelor fu înmânată haruspiciilor, 

care, cu un aer foarte grav, purceseră să citească în 
ele semnele viitorului. 

Contactul cu filozofia greacă şi răspândirea 
rapidă a învăţăturii lui Epicur lecuise o mare parte 
din tineretul roman de pe acea vreme de credinţa 
absurdă în zei şi de credința şi mai absurdă în 
meşteşugitele înşelătorii ale preoţimii. În popor 
însă, smerenia în faţa zeilor era încă atât de adânc 
înrădăcinată, încât tot timpul ceremoniei, care a 
durat destul de mult, cei treizeci de mii de oameni 
adunaţi în jurul altarului au stat muţi şi nemișcaţi. 
După un ceas şi jumătate de cercetare atentă, 
haruspicii vestiră că zeii erau prielnici romanilor, 
pentru că pe măruntaiele animalelor jertfite nu 
putuseră descoperi nimic, nici cea mai mică pată, 
care să prevestească o nenorocire. 

Apoi, preoții se apucară să hrănească găinile 
sacre. Păsările fuseseră pesemne înfometate, nu 
glumă, deoarece, de cum li se aruncară grăunţe, se 
năpustiră să le ciugulească cu mare lăcomie. 
Legionarii izbucniră în aplauze zgomotoase, 
întrucât lăcomia găinilor sacre era îndeobşte 
socotită drept semn neîndoielnic că Jupiter, Marte 
şi Quirinus acordau divina lor ocrotire şi că cei trei 
zei erau gata să ajute armata romană. 

Aceste prevestiri favorabile au fost suficiente 
pentru a da din nou curaj superstiţioşilor legionari. 
Cârtirile şi blestemele încetară îndată şi tradiționala 
disciplină şi încredere în căpetenii fu restabilită. 
Aufidius Orestes hotărî să profite fără întârziere de 
această ridicare a moralului legiunilor şi să execute 
de îndată planul ce concepuse, anume să iasă cu cât 
mai puţine pierderi din cleştele în care fusese prins 
de Spartacus. 

A doua zi după această ceremonie, cinci 
dezertori din armata lui Orestes veniră să caute 
refugiu în tabăra lui Spartacus. Aduşi în faţa 
conducătorului gladiatorilor, în pretorium, fiecare îi 
relată în felul lui aceeaşi istorie: că pretorul ar fi 
plănuit să iasă pe ascuns din tabără chiar în noaptea 

aceasta, pentru a se arunca asupra gladiatorilor care 
aveau tabăra lângă Formie, socotind să-i strivească 
şi să-şi croiască drum spre Cales, pentru ca apoi să 
meargă să se întărească la Capua. Dezertorii 
afirmau că fugiseră din tabăra romană numai din 
dorinţa de a scăpa de moartea sigură ce-i aştepta în 
luptă, deoarece, după părerea lor, încercarea lui 
Orestes era sortită să se sfărâme de cercul de fier în 
care Spartacus închisese legiunile romane. 

Spartacus ascultă cu luare-aminte relatările celor 
cinci dezertori şi le puse o sumedenie de întrebări, 
fără a-i slăbi din ochi nici o clipă. Privirea lui, care 
li se înfigca în suflet ca o lamă ascuţită, îi înfricoşa 
şi îi stingherea. Din această pricină se încurcară în 
răspunsuri şi se contraziseră singuri de câteva ori. 
După o lungă tăcere în care chibzuise adânc, 
Spartacus ridică fruntea şi rosti ca şi cum ar fi 
vorbit cu sine însuşi: 

— Am înţeles... Bine, bine. Apoi, adresându-se 
unuia dintre contubernalii ce erau în preajma lui, în 
pretorium, porunci: Du-te cu ei, Flavius, însoțește- 
i! Vezi să li se dea un cort şi să fie bine păziţi. 

Contubernalul plecă împreună cu dezertori. 
Spartacus îl chemă pe Artacus, comandantul 
legiunii a zecea, şi, luându-l deoparte, îi spuse: 

— Ăştia nu-s dezertori. Sunt iscoade. 

— Cum adică? întrebă uimit tânărul trac. 

— I-a trimis Aufidius Orestes ca să mă inducă în 
eroare. 

— E cu putinţă? 

— Vrea să mă facă să cred poveştile îndrugate de 
dezertori, pentru ca el să poată acţiona tocmai 
invers. 

— Cum anume? Care e părerea ta? 

— Uite: cel mai firesc şi mai logic lucru pe care 
l-ar putea face în clipa de faţă Orestes - lucru pe 
care-l putea face de altfel oricine în locul lui - e să 
încerce să spargă încercuirea nu spre Capua, ci în 
direcția Romei. Dacă s-ar adăposti la Capua cu 
armata lui zdruncinată şi slăbită de pierderile pe 

care inevitabil le va suferi în luptă, el ar lăsa 
Latiumul descoperit, permiţându-ne să ajungem 
uşor la porțile Romei. Orestes trebuie deci să caute 
cu orice preţ să-şi croiască drum spre Roma, ca s-o 
apere împotriva unui atac din partea noastră. Baza 
lui de operaţiuni e Roma şi, având Roma în spate, 
chiar şi cu o armată mai slabă decât cea de acum, 
Orestes are să ne poată ţine întotdeauna sub 
ameninţare. De aceea, mai mult ca sigur că îşi va 
îndrepta încercarea disperată în direcția Romei, nu 
spre Formie, cum vrea să mă convingă cu ajutorul 
dezertorilor săi. 

— Pe Mercur!... Ai dreptate! Aşa e! 

— De aceea, o să părăsim tabăra chiar astă-seară. 
Ne mutăm mai aproape de Crixos, deoarece, dacă 
nu mă înşel, împotriva lui vor fi concentrate mâine 
toate eforturile legiunilor romane. Oinomaus, de 
asemenea, va ieşi astă-seară din tabăra să de lângă 
Formie, ca să se instaleze mult mai aproape de 
duşman. 

— Aşa vei strânge mai serios cercul în care i-ai 
prins pe duşmani - strigă plin de sinceră admiraţie 
tânărul trac, care acum înţelegea întreg planul lui 
Spartacus. Şi... 

— Şi în felul acesta - îi tăie vorba Spartacus - 
izbânda este asigurată ori încotro s-ar mişca 
pretorul. Chiar de-ar porni împotriva lui Oinomaus, 
izbânda e sigură, căci vom putea veni repede în 
ajutorul legiunilor germane, întrucât astă-seară ele 
se vor apropia de Fundi. 

Apoi Spartacus chemă trei contubernali şi le 
porunci să pornească pe rând, cu cea mai mare 
iuţeală, la răstimpuri de o jumătate de ceas, către 
tabăra lui Oinomaus de lângă Formie şi să-i 
transmită ordinul de a se muta cu şase-şapte mile 
mai aproape de Fundi. În acelaşi timp, Spartacus 
trimise alți contubernali la Crixos, ca să-i dea de 
ştire că în următoarele câteva ceasuri trebuia să se 
aştepte să fie atacat de inamic. 

Pe înserate, ştafetele lui Spartacus ajunseră la 
Oinomaus. Două ceasuri după sosirea ştafetelor, 
legiunile germanului, având în frunte o avangardă 
de trei mii de călăreţi, porniră spre Fundi, înaintând 
cu cea mai mare băgare de seamă. La miezul nopţii, 
Oinomaus dădu ordin legiunilor să se oprească în 
vecinătatea unui deal şi să-şi instaleze acolo tabăra. 
Deşi de câteva ceasuri cădea o ploaie rece, 
măruntă, ca de toamnă care pătrundea până la oase, 
Oinomaus porunci să se înceapă îndată săparea 
şanţului şi să se înfigă parii în jurul noii tabere. El 
fu cel dintâi care se apucă de treabă. 

Lucrurile se petrecură întocmai cum prevăzuse 
Spartacus. În zori, străjile aşezate în faţa taberei lui 
Crixos vestiră că vrăjmaşul venea la atac. 

Crixos scoase imediat din tabără şi aşeză în 
ordine de bătaie două din legiunile sale - a treia şi a 
patra - care încă de la miezul nopţii erau pregătite 
de luptă. Dădu ordin prăştiaşilor să înainteze 
repede, spre a întâmpina duşmanul cu pietre şi 
săgeți. 

Orestes înainta cu întreg efectivul desfăşurat în 
formaţie de luptă. Îndată ce se abătură asupra 
legionarilor primele săgeți, prin  intervalurile 
frontului, el scoase în frunte veliţii şi prăştiaşii, 
care, răsfirându-se în lanţ, porniră împotriva 
gladiatorilor. 

După ce aruncară câteva săgeți, veliții şi 
prăştiaşii se retraseră însă repede spre linia 
principală, lăsând drum liber călăreţilor, în număr 
de trei mii, să se năpustească cu crâncenă 
înverşunare asupra prăştiaşilor duşmani. Crixos 
porunci trâmbiţaşilor să sune neîntârziat semnalul 
retragerii. Veliţii săi nu putură să se retragă însă 
destul de repede ca să se ferească din calea loviturii 
cavaleriei romane şi să scape nevătămaţi, şi de 
aceea avură pierderi grele. Într-o clipă fură 
măcelăriți mai mult de patru sute. Din fericire însă, 
înaintarea romanilor fu întârziată de un pârâu destul 

de lat, în care timp gladiatorii izbutiră să se 
adăpostească pe malul celălalt. 

Crixos porni atunci cu legiunea a treia spre 
pârâu, pe malul căruia se strânseseră călăreții 
romani şi, zvârlind asupra lor un nor de sulițe 
scurte, îi sili să se retragă în dezordine. 

Orestes aruncă imediat două legiuni de 
pedestraşi împotriva legiunii lui Crixos. Trebuia nu 
numai să învingă cu orice preţ, ci mai ales trebuia 
să învingă repede, înainte ca inamicului să-i vină 
întăriri. 

De aceea, avântul cu care romanii năvăliră peste 
gladiatori fu sălbatic. Legiunea a treia a 
gladiatorilor se cutremură şi fu cât pe-aci să se 
risipească. Dar îndemnurile şi pilda lui Artorix şi 
vitejia fără seamăn a lui Crixos, care, luptând în 
primele rânduri, dobora un duşman cu fiecare 
lovitură de sabie, îi îmbărbătară pe gladiatori, care 
ținură vitejeşte piept atacului. 

Cerul era întunecat şi cenușiu, ploua fără 
întrerupere, şi împrejurimile răsunau de clinchetul 
armelor şi răcnetul celor ce se încăierau. 

Pentru a-i lovi pe gladiatori în flanc, Orestes mai 
aruncă în luptă încă o legiune, care depăşi frontul 
pe la dreapta. Împotriva acestei legiuni ieşi 
Bortorix, în fruntea celei de a patra legiuni a 
gladiatorilor. Îndată ce Bortorix intră în luptă cu 
romanii pe flancul drept, Orestes puse şi ultima 
legiune în mişcare, pentru a-i ataca pe gladiatori pe 
aripa stângă. Era limpede acum că rezultatul acestei 
lupte nu avea să fie hotărât nici de bărbăţia, nici de 
neînfricarea soldaţilor, ci numai de superioritatea 
numerică. Crixos îşi dădea seama că mai mult de o 
jumătate de ceas nu va putea rezista; după aceea 
avea să fie complet încercuit şi zdrobit. 

Izbuti-va, oare, Spartacus să-i vină în ajutor până 
într-o jumătate de ceas? De acest lucru Crixos nu 
era sigur. De aceea el ordonă atât lui Bortorix, cât şi 
legiunii a treia să se retragă, luptând, spre tabără. 

Oricât de vitejeşte se apărară gladiatorii, era 
imposibil ca retragerea să se efectueze fără 
învălmăşeală şi pierderi grele. Pentru a intra la 
adăpost în tabără, gladiatorii se văzură siliţi să lase 
în urmă două cohorte, care să se jertfească pentru a 
acoperi retragerea şi a asigura salvarea celei mai 
mari părți a armatei. 

Aceste două cohorte se  luptară cu 
nemaipomenită dârzenie, privind moartea în faţă 
fără frică, aproape cu bucurie. Patru sute din cei o 
mie de gladiatori care alcătuiau, aceste cohorte 
căzură în câteva minute. Pentru a-i salva pe ceilalți 
de la o pieire sigură, gladiatorii ajunşi în tabără se 
repeziră sus pe val şi de acolo zvârliră asupra 
romanilor o grindină de bolovani şi sulițe, care-i sili 
pe aceştia să înceteze lupta şi să dea înapoi. 

Orestes porunci atunci ca trâmbiţele să sune de 
îndată retragerea. După ce restabili în mare grabă 
ordinea în legiunile sale distruse şi răvăşite de pe 
urma crâncenei bătălii ce avusese loc, el ordonă 
legiunilor să pornească în marş forțat spre 
Privernum. Se şi felicita că, graţie, şiretlicului la 
care recursese, izbutise să-l depărteze pe Spartacus 
de Terracina şi să-l abată spre Formie. 

Nici nu apucase însă avangarda romană să 
străbată două mile pe Via Appia, când, deodată, se 
iviră prăştiaşu lui Spartacus, care se năpustiră 
asupra aripii stângi a legiunilor lui Orestes. 

De cum îi zări, mulţumirea lui Orestes se risipi. 
Opri armata din marş. Îşi rândui pentru luptă cele 
patru legiuni: două le întoarse cu faţa către 
Spartacus, iar celelalte două le aşeză spate în spate 
cu primele, pentru a sta gata să respingă atacul lui 
Crixos, care era de prevăzut că avea să se arunce 
fără întârziere asupra sa. 

Aşa se şi întâmplă. Îndată ce legiunile a cincea şi 
a şasea ale gladiatorilor se încăierau cu romanii, 
Crixos îşi alinie din nou cele două legiuni şi se 
năpusti cu înverşunare asupra spatelui frontului 
roman. 

Bătălia fu din cale-afară de îndârjită şi de 
sângeroasă. Vitejeşte s-au luptat şi gladiatori, şi 
romanii, dar fără a izbuti să se clintească din loc 
unii pe alţii. După vreo jumătate de ceas sosiră la 
locul bătăliei şi legiunile lui Oinomaus. Atacaţi din 
trei părți, romanii începură să cedeze teren şi apoi, 
peste puţin timp, rupând rândurile, o luară la fugă 
pe Via Appia, în direcţia Privernum. 

Spartacus ordonă imediat legiunilor să-i 
urmărească pe romani pas cu pas, fără a-i slăbi o 
clipă. În ochii lui Spartacus, această urmărire era în 
acelaşi timp şi un mijloc de a-şi feri legiunile de 
cavaleria romană, care, atâta vreme cât continua 
urmărirea şi gladiatorii erau răspândiți în dezordine, 
nu putea să atace fără a-i răsturna în cale şi pe 
romanii care se retrăgeau. 

Pe câmpul de bătălie apăru în cele din urmă şi 
corpul de armată al lui Granicus, a cărui tabără era 
mai departe de Terracina decât celelalte. Sosirea lui 
Granicus pecetlui izbânda gladiatorilor. 

Se produse atunci o învălmăşeală cumplită. Şapte 
mii de romani, dacă nu şi mai mulți, fură măcelăriți 
şi aproape patru mii căzură prizonieri. 

Numai cavaleria romană ajunse aproape fără 
pierderi la Privernum, unde se adunaseră în cursul 
nopţii rămăşiţele istovite ale legiunilor înfrânte. 

Gladiatorii suferiseră şi ei pierderi grele. Îşi 
plătiseră izbândă cu mai mult de două mii de morți 
şi aproape tot atâţia răniți. 

În zori, în timp ce gladiatorii dădeau ultimele 
onoruri tovarăşilor căzuţi în luptă, pretorul Aufidius 
Orestes, cu resturile armatei sale, părăsi Privernum, 
retrăgându-se în grabă spre Norba. 

Câteva zile mai târziu, Spartacus chemă 
căpeteniile gladiatorilor ca să delibereze asupra 
mersului războiului. Recunoscură cu toții că a 
întreprinde ceva împotriva Romei era cu neputinţă, 
deoarece cetăţenii ei fiind în acelaşi timp şi soldați, 
Roma ar fi putut scoate oricând o sută zece mii de 
oameni împotriva gladiatorilor. Sfatul căpeteniilor 

hotărî ca legiunile gladiatorilor să străbată 
Samniumul şi Apulia, ridicând şi adunând în cale 
toți sclavii care doreau să se răscoale împotriva 
asupritorilor. 

Executând hotărârea luată, Spartacus, în fruntea 
armatei sale, pătrunse în Samnium pe la Bovianum, 
fără a întâlni vreo piedică în cale, şi de acolo, în 
etape scurte, zilnice, se îndreptă spre Apulia. 

La Roma, cetăţenii se cutremurară de groază la 
vestea înfrângerii suferite de pretorul Orestes lângă 
Fundi. Senatul se întruni în şedinţă secretă şi 
începu să discute în amănunt mijloacele prin care s- 
ar fi putut pune capăt acestei răscoale, care, dintr-o 
neînsemnată răzmeriță, se întinsese şi crescuse 
atingând proporţiile unui adevărat război şi 
aruncând asupra armatei romane o grea ruşine. 

Hotărârile luate de Senat au fost păstrate în taină. 
Se află doar un singur lucru: anume că, în cursul 
nopţii, după şedinţa Senatului, consulul Marcus 
Terentius Varro Lucullus părăsise Roma, apucând 
călare pe Via Prenestina, ca un cetăţean de rând, 
fără însemnele magistraturii sale, fără lictori, însoțit 
doar de câţiva servitori devotați. 

Spartacus şi armata să se aflau în tabără lângă 
Venusia. Acolo se îndeletnicea cu instruirea a două 
legiuni noi, deoarece în cursul ultimelor treizeci de 
zile i se adăugaseră mai mult de zece mii de sclavi. 
Într-o zi, pe la amiază, Spartacus fu anunţat că 
tocmai sosise un sol din partea Senatului roman. 

— Pe toate fulgerele lui Jupiter! exclamă 
Spartacus, cu ochii strălucind de o bucurie fără 
seamăn. Oare mândria latinilor a coborit până 
acolo, că nici Senatul roman nu se mai sfieşte să 
înceapă tratative cu un gladiator nevrednic? 

După ce îşi aruncă pe umeri obişnuita mantie de 
culoare închisă, se aşeză pe bancheta de la intrarea 
cortului său şi spuse decurionului: 

— Adu-l aici pe solul Senatului. 

Condus de gladiatori, solul fu adus în pretorium, 
împreună cu cei patru servitori ai săi. Potrivit 

obiceiului, solul şi însoțitorii săi erau legaţi la ochi. 

— Eşti în faţa conducătorului nostru, în 
pretorium-ul taberei noastre - se adresă decurionul 
aceluia care declarase că era solul Senatului. 

— Salut, Spartacus! rosti cu glas tare şi hotărât 
romanul, salutând cu mâna dreaptă, plin de 
demnitate, în direcţia în care presupunea că se 
găsea Spartacus. 

— Salut! răspunse tracul. 

— Trebuie să-ţi vorbesc între patru ochi - făcu 
cunoscut solul. 

— Bine - încuviință Spartacus - vom vorbi 
singuri. Apoi, adresându-se  decurionului şi 
gladiatorilor care-i însoțiseră pe cei cinci romani, 
ordonă: Duceţi-i pe aceştia în cortul vecin, scoateţi- 
le legăturile de la ochi şi ospătați-i. 

Decurionul se depărtă, urmat de însoțitorii 
solului, care erau petrecuți de gladiatori. Spartacus 
se ridică şi, desfăcând legătura ce acoperea ochii 
romanului, îi spuse: 

— Şezi. Poţi să priveşti şi să faci cunoştinţă cu 
tabăra netrebnicilor şi infamilor gladiatori. 

Spartacus se aşeză la loc, fără a-şi lua privirea 
cercetătoare de pe fața solului. Chenarul de purpură 
cu care-i era tivită toga arăta că acesta era patrician. 

Părea să aibă vreo cincizeci de ani. Era voinic, 
înalt, cu părul cărunt, tuns scurt, şi avea trăsături 
alese şi expresive. Ţinuta îi era plină de prestanţă, 
poate chiar arogantă. Îndată ce fu dezlegat la ochi, 
solul începu să-l cerceteze cu luare-aminte pe 
conducătorul gladiatorilor. 

— Stai jos! E drept, bancheta aceasta nu e jeţul 
consular cu care eşti deprins, dar, oricum, aşezat te 
vei simţi mai bine decât în picioare. 

— Mulţumesc, Spartacus, pentru bunăvoință - 
răspunse patricianul, luând loc în faţa gladiatorului. 

Îşi plimbă apoi privirile în lungul şi în latul 
uriaşei tabere, care, de pe înălțimea pe care se găsea 
pretorium-ul, se vedea în întregime. Nu-şi putu 
stăpâni un strigăt de uimire şi admiraţie. 

— Pe cei doisprezece zei ai Concordiei!... Jur că 
n-am mai văzut niciodată o tabără ca aceasta, afară 
doar de aceea a lui Caius Marius, de lângă Aque 
Sextie!.. 

— Ce spui?! Nu se poate! protestă Spartacus, cu 
ironie amară. Doar aceea era tabără romană, iar 
noi... nu suntem decât nişte ticăloşi de gladiatori. 

— N-am venit aici ca să mă sfădesc cu tine, nici 
să te ocărăsc, nici să fiu ocărât - spuse demn 
romanul. Lasă deci ironiile, Spartacus. Eu n-am 
făcut decât să-mi exprim admiraţia cu toată 
sinceritatea. Îşi mai roti o dată, încet, ochii jur 
împrejur, cântărind totul cu privirea unui 
cunoscător. Apoi, întorcându-se spre Spartacus, îi 
spuse: Pe Hercule! Spartacus, jur că nu eşti născut 
să fu gladiator! 

— Nu, nu pentru asta m-am născut! Nici eu, nici 
cei şaptezeci de mii de nenorociţi pe care îi vezi în 
tabăra aceasta, nici milioanele de oameni pe care 1- 
aţi îngenuncheat prin forţa voastră brutală nu ne-am 
născut să fim sclavii semenilor noştri. 

— Sclavi au existat totdeauna - răspunse solul, 
clătinând din cap compătimitor. Au existat din ziua 
în care omul a ridicat pentru întâia oară sabia 
asupra omului. Omul se poartă ca lupul cu oamenii, 
aşa Îi e firea. Crede-mă, Spartacus, visul tău e visul 
unui suflet ales, dar e un vis care nu se poate 
realiza. Totdeauna vor fi stăpâni şi sclavi. Aşa cer 
legile firii omeneşti. 

— Nu! Aceste privilegii injuste n-au existat 
totdeauna - interveni înflăcărat Spartacus. Ele n-au 
apărut decât în ziua în care roadele pământului nu 1- 
au mai putut îndestula pe toţi oamenii care-l 
locuiau. Ele au apărut în ziua când, deşi născut 
pentru a lucra pământul, omul a încetat să mai 
lucreze pământul patriei şi, prin aceasta, a încetat 
să-şi dobândească hrana zilnică. Da, privilegiile au 
apărut din ziua când dreptatea ce sălăşiuia printre 
cei care lucrau pământul a părăsit ogoarele care-i 
fuseseră ultimul adăpost şi s-a făcut nevăzută în 

Olimp. De atunci s-au ivit poftele necumpătate, 
dorinţele neînfrânate, fastul, orgiile, dezbinările, 
războaiele şi măcelurile ruşinoase. 

— Vrei deci să întorci oamenii la starea lor 
primitivă? Socoţi că se poate face acest lucru? Eu 
cred că nici sprijinul Senatului roman, cu toată 
puterea lui nemărginită, n-ar putea asigura 
înfăptuirea ideilor tale. Numai zeii ar putea să 
schimbe firea omului. 

După câteva clipe de tăcere şi meditaţie, 
Spartacus întrebă: 

— E oare neapărată nevoie să existe sclavi? 
Învingătorii nu se pot oare desfăta altfel, decât 
aplaudând cum se sfâşie între ei nefericiții de 
gladiatori? Oare setea de sânge şi cruzimea aceasta, 
proprie jivinelor sălbatice, sunt atât de adânc sădite 
în firea omului? N-ar putea omul să fie fericit fără 
ele? 

La aceste întrebări necruțătoare, romanul nu mai 
răspunse nimic şi, lăsând capul în jos, căzu pe 
gânduri. 

Spartacus rupse tăcerea, întrebându-l: 

— Cu ce scop ai venit aici? 

Patricianul tresări şi răspunse: 

— Sunt Caius Rufus Ralla, cavaler. Consulul 
Marcus Terentius Varro Lucullus mă trimite la tine 
cu două propuneri. 

Cu un zâmbet uşor, ironic şi neîncrezător, 
Spartacus îl întrebă: 

— Care e prima? 

— Eliberarea prin răscumpărare a romanilor pe 
care i-ai luat prizonieri în bătălia de la Fundi. 
Asupra preţului de răscumpărare ne vom înţelege. 

— A doua?... 

Solul păru puţin încurcat, deschise gura gata să 
răspundă, apoi se opri, parcă ezitând. În cele din 
urmă spuse: 

— Răspunde-mi întâi la prima propunere. 

— Sunt gata să-i eliberez pe cei patru mii de 
prizonieri în schimbul a zece mii de săbii spaniole, 

zece mii de scuturi, zece mii de platoşe şi o sută de 
mii de sulițe scurte, făurite cum trebuie, în cele mai 
bune dintre atelierele voastre de arme. 

— Cum? sări Caius Rufus Ralla, uimit şi 
indignat. Ceri... şi pretinzi că să te înzestrăm noi 
înşine cu armele pe care vrei să le foloseşti 
împotriva noastră? 

— Da. Repet că armele acestea trebuie să fie de 
cea mai bună calitate, şi cer ca ele să fie aduse în 
tabăra mea până în douăzeci de zile. Altfel n-o să-i 
înapoiez pe cei patru mii de prizonieri. Apoi mai 
adăugă: Aş putea să comand aceste arme în oraşele 
vecine. Mi-ar lua însă prea mult timp şi nu-mi 
convine. În ultimele câteva zile am mai strâns două 
legiuni şi trebuie să le înarmez complet. Şi... 

— Și tocmai de aceea nu vei căpăta armele - îl 
întrerupse solul, înfuriat. Mai bine să rămână 
soldaţii noştri prizonieri. Suntem romani, pe faptele 
vitejeşti ale lui Hercule Musagctul! N-o să facem 
niciodată ceva care să dăuneze patriei şi să 
folosească dușmanului. Ştim să ne jertfim, dacă e 
nevoie! 

— Nu face nimic - reluă Spartacus, liniştit. Până 
în douăzeci de zile o să-mi trimiteţi voi singuri 
toate aceste arme. 

— O, pe Jupiter! strigă Rufus Ralla, abia putând 
să-şi mai ascundă furia. Pricepi ce-ţi spun?... 
Armele nu le vei căpăta, îți repet, nu le vei căpăta! 
N-ai decât să-ţi păstrezi prizonierii. 

—  Bine-bine. Vedem noi asta! îi curmă 
nerăbdător vorba Spartacus. Spune-mi acum care e 
a doua propunere a consulului Varro Lucullus? şi 
zâmbi iarăşi ironic. 

După ce se gândi câteva clipe, romanul începu 
domol, cu o voce blândă, aproape ademenitoare: 

— Consulul m-a însărcinat să-ţi propun să 
încetezi acţiunile militare. 

— O-o-o! exclamă Spartacus, neizbutind să-şi 
stăpânească uimirea. Dar, mă rog, în ce condițiuni? 

— Iubeşti o romană nobilă, de neam ilustru. Şi 
ea te iubeşte. 

Aceste cuvinte ale lui Rufus Ralla îl făcură pe 
Spartacus să sară ca fript. Sângele îi năvăli în obraz 
şi ochii îi scânteiară de mânie. Se linişti însă treptat, 
se aşeză la loc şi-l întrebă cu asprime pe solul 
roman: 

— Cine a spus asta? Ce ştie consulul despre 
asta? Ce însemnătate pot să aibă pentru voi bietele 
mele simţăminte? Ce legătură poate fi între aceste 
simţăminte şi războiul nostru? Şi ce au ele cu pacea 
pe care mi-o oferiţi? 

Năucit de avalanşa de întrebări, solul mormăi 
încurcat câteva cuvinte de neînțeles. În cele din 
urmă începu să vorbească repede, ca un om care 
luase o hotărâre de neclintit: 

— Iubeşti pe Valeria Mesalina, văduva lui Sulla, 
şi ea te iubeşte. Senatul e gata s-o roage pe Valeria 
să devină soția ta, pentru a pune capăt hulei pe care 
ar putea să i-o atragă această dragoste. După ce te 
vei căsători cu femeia pe care o iubeşti, consulul 
Varro Lucullus îți propune: fie să pleci în Spania, 
sub comanda lui Pompeius, în calitate de chestor al 
acestuia, dacă doreşti să te distingi pe câmpul de 
bătălie, fie, dacă eşti dornic să te bucuri de linişte şi 
de trai plăcut, să te trimită prefect într-unul din 
oraşele Africii sau în ce loc vei dori. Vei avea lângă 
tine şi pe micuța Postumia, fructul dragostei tale 
nelegiuite cu consoarta lui Sulla. Altfel, fetiţa va fi 
încredinţată tutorilor lui Faustus şi Fausta, ceilalți 
copii ai dictatorului, şi atunci nu numai că vei 
pierde orice drept asupra Postumiei, dar pierdută va 
fi chiar şi nădejdea de a o mai îmbrăţişa vreodată. 

Spartacus se ridică în toată înălțimea lui şi 
întrebă încet: 

— Dar tovarăşii mei de luptă? 

— Vor trebui să se împrăştie. Sclavii trebuie să 
se întoarcă în cazărmi, gladiatorii la şcolile lor. 

— ŞI... şi cu asta totul va lua sfârşit? insistă 
Spartacus, vorbind rar şi apăsat. 

— Senatul va da uitării şi va ierta totul. 

— Foarte mulţumesc! exclamă conducătorul 
gladiatorilor, suriznd ironic. Cât de bun, cât de 
milostiv şi de nobil e Senatul! 

— De ce spui asta? întrebă cu îngâmfare Rufus 
Ralla. Senatul ar fi trebuit să poruncească să fie 
răstigniți aceşti sclavi răzvrătiți, şi, în loc să facă 
asta, îi iartă. Nu e destul? 

— 0!... Ba, dimpotrivă, găsesc chiar că e prea 
mult... Să consimtă Senatul să ierte un duşman care 
nu numai că e înarmat, ci chiar victorios!... într- 
adevăr, e o mărinimie fără pereche. Tăcu o clipă, 
apoi adăugă plin de amărăciune: Opt ani mi-am 
închinat toate puterile minţii, tot focul inimii mele 
unei cauze nobile, drepte, sfinte. Neînfricat, am 
biruit toate piedicile pe care le-am întâmpinat, am 
chemat la arme tovarăşii de nenorocire. S-au adunat 
şaizeci de mii, pe care i-am dus la victorie. Făcut- 
am, crezi, toate acestea numai pentru a le spune 
într-o bună dimineaţă: „Ceea ce aţi socotit că sunt 
victorii nu au fost decât înfrângeri; prin luptă nu 
putem cuceri libertatea; întoarceţi-vă la stăpânii 
voştri şi lăsaţi-vă ferecate braţele în vechile 
lanţuri”...? Şi dacă, cu toate sfaturile şi stăruinţele 
mele, gladiatorii vor refuza să se împrăştie?... 

— Atunci... - adause patricianul cu glas scăzut şi 
şovăitor, lăsând capul în jos şi jucându-se nervos cu 
marginea togei - atunci... un comandant încercat ca 
tine... deoarece ai face-o, la urma urmei, tot numai 
pentru binele acestor nenorociți... e imposibil să nu 
găsească... pentru că ai putea să găseşti oricând 
mijlocul de a-ţi duce armata... într-un loc 
primejdios... 

— Într-un loc - completă Spartacus, alb la faţă, 
fulgerând de mânie şi ură - unde consulul Marous 
Terentius Varro Lucullus o va aştepta cu legiunile 
sale şi o va încercui, ca apoi să urmeze inevitabila 
predare, care se va petrece fără zgomot. lar 
consulul va putea să-şi atribuie chiar gloria unei 
izbânzi uşor dobândite. Nu-i aşa? 

Romanul lăsă capul în jos fără a răspunde. 

— Ce-e-e? Poate vrei să spui că nu-i aşa? răcni 
Spartacus atât de puternic, încât Rufus Ralla se 
cutremură. 

Solul ridică ochii spre Spartacus, dar chipul 
gladiatorului era atât de crunt, că, fără să vrea, 
romanul se dădu cu un pas înapoi. 

— Ah, pe toţi zeii Olimpului! strigă Spartacus, 
mândru şi ameninţător. Mulţumeşte zeilor care te 
ocrotesc că un gladiator ticălos şi de nimic ştie să 
respecte dreptul ginţilor. Mânia ce m-a cuprins nu- 
mi întunecă rațiunea într-atât încât să uit că ai venit 
aici cu o solie. Tot atât de viclean şi de ticălos ca şi 
Senatul tău, ca şi poporul tău, ai venit să-mi propui 
să trădez. Ai încercat să atingi cele mai gingaşe 
coarde ale sufletului meu... ai căutat să mă cumperi, 
ai căutat să foloseşti şi dragostea mea de părinte 
pentru a dobândi prin înşelăciune izbânda, acolo 
unde, prin puterea armelor, n-aţi putut reuşi!... 

— la seama, barbar ticălos! izbucni, scos din 
fire, Rufus Ralla, făcând doi paşi înapoi şi 
pironindu-şi privirea plină de ură asupra lui 
Spartacus. Mi se pare că uiţi cu cine vorbeşti! 

— Nicidecum, Marcus Terentius Varro Lucullus, 
consul al Romei! Tu eşti acela care a uitat unde se 
află şi cu cine vorbeşte! Ticălosule! Mizerabile! 
Credeai că n-am să te recunosc?... Ai venit aici pe 
furiş, sub nume fals, să încerci să-mi cumperi 
inima, care socoteai că e croită după chipul şi 
asemănarea inimii tale. Nemernicule! Pleacă... 
întoarce-te la Roma... Adună-ţi legiuni noi şi vino 
de te măsoară cu mine în luptă dreaptă... Atunci, 
dacă vei avea îndrăzneala să vu faţă în faţă cu 
mine, ca acum, o să-ţi dau răspunsul pe care-l 
merită mârşavele tale propuneri. 

— Cu alte cuvinte - ripostă răstit consulul Varro 
Lucullus, fără a-şi mai ascunde disprețul - tu crezi, 
biet nebun ce eşti, că vei fi în stare să mai rezişti 
mult împotriva legiunilor noastre? Te amăgeşti oare 

cu nădejdea că vei obține o victorie definitivă 
asupra Romei atotputernice? 

— Nădăjduiesc să scot din Italia această masă de 
sclavi nenorociţi şi, odată ajunşi în ţările noastre, 
voi răscula împotriva voastră toate popoarele 
asuprite şi voi desfiinţa ticăloasa şi nelegiuita 
voastră stăpânire. 

Și, făcând cu mâna dreaptă un gest autoritar, 
Spartacus porunci consulului să se retragă. 
Îndreptându-se spre ieşire, Varro Lucullus îi spuse: 

— Ne vom revedea pe câmpul de bătălie. 

— De-ar vrea zeii... Dar nu prea-mi vine a crede. 
Când Lucullus era gata să iasă din pretoriu, 
Spartacus îi strigă: Ascultă, consul al Romei... Pe 
puţinii gladiatori pe care 1-aţi luat prizonieri ştiu că 
i-aţi răstignit. Văd că voi, romanii, nu aplicaţi 
dreptul ginţilor față de noi. De aceea, te previn că, 
dacă până în douăzeci de zile nu voi primi aici, în 
tabăra mea, echipamentul şi armele cerute, cei patru 
mii de legionari pe care i-am luat prizonieri lângă 
Fundi vor fi răstigniţi. 

— Cum?... Ai să îndrăzneşti? strigă consulul, 
palid de furie. 

— Faţă de oamenii care nu respectă nimic şi 
pentru care nu există nimic sfânt, totul e îngăduit... 
Cu voi: ocară pentru ocară, crimă pentru crimă, 
măcel pentru măcel... lar acum, pleacă!... 

Și făcu din nou semn consulului să se retragă. 

Rămas singur, Spartacus se plimbă vreme 
îndelungată în lung şi în lat în faţa cortului său, 
muncit de gânduri amare şi sumbre. 

Apoi dădu ordin să fie chemaţi Crixos, Granicus 
şi Oinomaus şi le aduse la cunoştinţă propunerile 
pe care i le făcuse consulul Terentius Varro 
Lucullus, cu excepția celor în legătură cu 
simțămintele sale pentru Valeria, pe care le privea 
ca pe o taină sfântă. 

Cei trei aprobară călduros atitudinea demnă a lui 
Spartacus, apoi plecară, pătrunşi de afecţiune 

pentru viteazul lor prieten şi conducător suprem şi 
adânc mişcaţi de admirabila lui jertfire de sine. 

Când se înnoptă, Spartacus intră în cortul său. Îşi 
scoase platoşa şi armele şi se aruncă pe pat. Adormi 
foarte târziu, după ce se suci şi se răsuci îndelung 
de pe o parte pe alta şi uitând să stingă opaițul de 
lut ars. 

Să fi trecut vreo două ceasuri de când adormise 
strângând în mână medalionul Valeriei, pe care-l 
purta totdeauna la gât, când, deodată o sărutare pe 
buze prelungă şi fierbinte îl trezi din somn. Se 
deşteptă, se ridică şi întrebă: 

— Cine e? Cine e aic1?... 

O zări atunci pe frumoasa Euthybida, care, stând 
în genunchi şi cu mâinile ei mici împreunate, 
şoptea rugător: 

— Îndură-te de mine, Spartacus. Nu mă mai 
chinui atâta!... 

— Euthybida! strigă el uimit, strângând mai tare 
în mână medalionul. Tu... tu, aici? Cum ai pătruns? 

— De câteva nopţi mă ascund în colţul acela - şi 
arătă cu mâna spre locul unde stătuse - şi aştept 
până adormi. Apoi mă apropii în genunchi de patul 
tău şi stau şi privesc fermecată chipul tău minunat 
şi plâng în tăcere. Au trecut cinci ani lungi, cinci 
ani nesfârşiți de când te iubesc, de când te ador cu 
disperare, nebunește, ca o halucinată. Fiind respinsă 
de tine, am căutat zadarnic să te alung din inima 
mea. Nimic nu m-a putut lecui. Fie-ţi milă, fie-ţi 
milă de mine!... Nu mă alunga, Spartacus. Dacă şi 
de astă dată ai să întorci capul cu dispreţ, ai să mă 
aduci în stare de orice, mă auzi? De orice... chiar de 
cele mai sălbatice şi mai necurate fapte! 

Apoi tânăra îndrăgostită îi apucă mână şi i-o 
acoperi de sărutări fierbinţi. Cât a durat acest torent 
de cuvinte şi această pătimașşă  dezlănţuire, 
Spartacus când se aprindea la faţă, când pălea, 
făcându-se alb ca varul. ÎL treceau fiori prin tot 
trupul. Strângea tot mai tare medalionul în care se 
aflau cele două şuviţe din buclele Valeriei şi ale 

Postumiei. Singur acest talisman îi dădu puterea să 
reziste farmecului frumoasei Euthybida. În cele în 
urmă îşi trase binişor mâna din mâna ei şi, cu 
bunătate proape părintească, îi spuse: 

— Lanişteşte-te... linişteşte-te... prostuţo... Iubesc 
pe altcineva, care mi-a dăruit un copil. Şi ştii doar 
că Sparcus nu-şi calcă jurămintele, că aşa cum, o 
dată ce şi-a închinat viaţa cauzei asupriţilor, va 
lupta până la moarte pentru această cauză, tot aşa 
va rămâne credincios femeii iubite şi nu va iubi 
niciodată o altă, femeie... Alungă de ceea din 
căpşorul tău înfierbântat orice gânduri în privinţa 
mea... şi nu-mi vorbi despre dragoste. 

— A!... Divine Erinii! izbucni cu glas înăbuşit şi 
scrâşnind din dinți Euthybida, pe care Spartacus, în 
timp ce stea ultimele cuvinte, o îndepărtase cu 
blândeţe de lângă el. Valeria, nesufentă şi 
blestemată de Valeria, ea te răpeşte mângâierilor şi 
sărutărilor mele!... 

— Să părăseşti cortul meu şi să nu mai calci aici 
niciodată! izbucni plin de mânie Spartacus, 
încruntat şi ameninţător. Mâine vei pleca cu ceilalți 
contubernali desemnaţi pentru statul-major al lui 
Oinomaus. 

Cu capul plecat, muşcându-şi mâinile şi abia 
stăpânindu-şi hohotele de plâns care făceau să-i 
zvâcnească pieptul, curtezana părăsi cortul încet, cu 
paşi rari. Spartacus deschise medalionul şi sărută 
buclele ce erau închise în el. 

CAPITOLUL XVI. LEUL LA 


PICIOARELE FETEI. UCIGAŞUL 
PEDEPSIT 


Euthybida era o femeie neobişnuită. Ea fusese 
dintotdeauna sclava pornirilor nesăbuite, fiind 
stăpânită de patimi nenumărate, tiranice. Încă din 
anii fragezi ai copilăriei fusese târâtă de un 
patrician desfrânat în orgiile cele mai destrăbălate 
şi saturnaliile cele mai deşănțate. Rezultatul a fost 
că îşi pierdu castitatea şi-şi perverti conştiinţa, 
adică singurele pavăze care întăresc şi apără inima 
femeilor împotriva ispitei. 

Nu ştia ce înseamnă înfrânarea şi era obişnuită să 
obțină îndată tot ce poftea, fără a se gândi la 
urmări. Pentru ea, binele nu era altceva decât 
satisfacerea poftelor, chiar dacă satisfacerea lor 
însemna durere şi suferință pentru alţii. Îşi urmărea 
şi-şi atingea totdeauna ţelurile cu o consecvență şi o 
dârzenie neînduplecată, cu o încăpățânare sălbatică. 

Pe Spartacus îl văzuse întâia oară, în toată 
strălucirea frumuseţii, bărbăţiei şi puterii lui, în ziua 
când ieşise biruitor în sângeroasa luptă de la circ. 
Era pe atunci sătulă de petreceri până peste cap, 
nespus de bogată, curtată şi adorată de cei mai 
eleganţi, mai înfumuraţi şi mai avuţi patricieni 
romani. Viaţa pe care o ducea nu-i mai putea oferi 
nimic care s-o atragă, nimic care s-o ispitească şi 

nu-i mai făgăduia nici o fericire. De cum îl văzuse 
pe Spartacus, Euthybida se înflăcărase; nu se îndoia 
că va izbuti uşor să-şi satisfacă capriciul şi, în 
închipuirea ei aprinsă, se îmbăta dinainte de 
plăcerile ce avea să guste în această nouă aventură 
care, socotea ea, venise tocmai la timp pentru a 
risipi monotonia unei vieţi ce ajunsese să-i pară 
insuportabilă. 

Se iviră piedici neaşteptate în calea ei. Când 
observă că Spartacus rămânea nepăsător în faţa 
farmecelor ei şi mai ales când descoperi că era 
îndrăgostit de altă femeie, o gelozie turbată se porni 
să biciuiaseă cu limbi de foc imaginaţia curtezane. 
Sângele începu să-i clocotească furtunos în vene. 
Ceea ce nu era decât un capriciu trecător se 
transformă deodată într-o  patimă sălbatică. 
Depravarea sufletească şi firea violentă şi 
impulsivă a Euthybidei făcură ca această patimă să 
crească şi să ajungă repede la paroxism. 

Ca să-l uite pe Spartacus, Euthybida întreprinse 
chiar şi călătorii. Însă nici excesele orgiilor, nici 
călătoriile nu reuşiră s-o vindece de această patimă 
chinuitoare. Pretutindeni o urmărea chipul lui 
Spartacus, care îi otrăvea fiecare clipă. Atunci se 
hotărî să mai pună încă o dată la încercare inima 
gladiatorului. 

Trecuseră patru ani de la întâia lor întâlnire. S-ar 
fi putut ca între timp Spartacus s-o fi uitat pe 
Valeria şi, mai mult ca sigur, o uitase. Euthybida 
socoti că sosise momentul să câştige dragostea lui 
Spartacus. Şi astfel, după ce luă hotărârea de a se 
dedica, cu devotamentul neţărmurit al sclavelor 
orientale, bărbatului care îi stârnise această pasiune 
atât de puternică, îşi vându toate bijuteriile, luă cu 
ea toată averea şi plecă în tabăra gladiatonilor. 

Dacă Spartacus ar fi primit-o cu braţele deschise, 
Euthybida ar fi fost fericită şi, cine ştie, s-ar fi 
schimbat poate în bine, deoarece, pentru a-i câştiga 
dragostea, se simţea în stare de orice acţiune nobilă 
ŞI curajoasă. 

Aşteptase, nădăjduise. Speranţele însă îi fură 
înşelate... Spartacus o respinse pentru a doua oară... 
Cu chipul schimonosit de furie, cu ochii 
scânteietori, dar înlăcrimaţi, Euthybida părăsi cortul 
conducătorului gladiatorilor deznădăjduită şi cu 
faţa aprinsă de mânie. 

Rătăci în  neştire prin tabăra liniştită, 
împiedicându-se ici de ţăruşii corturilor, izbindu-se 
colo de parii care susțineau, ţarcurile cailor. 

Învăluindu-i trupul gingaş, alb ca zăpada, vântul 
de dimineaţă, pătrunzător şi tăios, o smulse din 
toropeală şi o trezi la realitate. Înfăşurându-se mai 
bine în faldurile peplumului, Euthybida privi lung 
împrejur, ca halucinată, străduindu-se să-şi adune 
gândurile risipite şi să identifice locul unde se 
găsea. Băgă de seamă că mâinile îi erau însângerate 
ŞI îşi aminti că şi le muşcase ea însăşi cu sălbăticie. 
Se opri locului şi, ridicându-şi spre cer ochii verzi 
şi mâinile roşite de sânge, însufleţită de toată 
puterea urii sale adânci, se jură în gând, tuturor 
zeilor cerului, să se răzbune pentru înjosirile şi 
chinurile ce îndurase. Jurându-se pe sângele care-i 
mânjea mâinile, făgădui Furiilor răzbunătoare şi 
zeilor Infernului să le dăruiască capul lui Spartacus. 

A doua zi, Spartacus îl vesti pe Oinomaus că 
avea să-i trimită pe unul din contubernalii săi ca să- 
1 fie de ajutor, Vestea nu făcu nici o impresie asupra 
lui Oinomaus. Când o văzu însă apropiindu-se pe 
Euthybida, despre oare presupunea că ar fi iubita 
lui Spartacus, rămase uimit. 

— Cum?... Tu eşti? exclamă mirat germanul. Ce, 
tu eşti contubernalul pus la dispoziţia mea de 
Spartacus? 

— Eu sunt... chiar eu! confirmă fata, pe al cărei 
chip palid erau adânc întipărite îngrijorarea şi 
amărăciunea. Dar ce te miri aşa?! 

— Pentru că... pentru că lui Spartacus tu îi erai 
mai scumpă decât... 

— Ehei! spuse Euthybida, zâmbind cu o ironie 
amară. Spartacus e virtuos, nu se gândeşte la 

altceva decât la izbânda cauzei noastre. 

— Asta n-ar trebui să-l împiedice să bage de 
seamă că eşti atât de frumoasă, că eşti cea mai 
frumoasă dintre toate femeile născute sub soarele 
Greciei. 

Frumuseţea Euthybidei îl impresionase pesemne 
puternic pe Oinomaus. Ursul se domesticise, şi 
dintr-un sălbatic grosolan devenise dintr-o dată un 
bărbat curtenitor. 

— N-ai de gând, sper, să-mi faci declaraţii de 
dragoste? Am venit aici să lupt împotriva 
asupritorilor. Pentru cauza noastră sfântă am 
renunţat şi la bogăţie, şi la plăcerile dragostei. Ia 
aminte, învaţă de la Spartacus să fii tare şi stăpânit. 

Rostind aceste cuvinte cu un aer de superioritate, 
Euthybida îi întoarse spatele lui Oinomaus şi intră 
în cortul vecin, care servea de locuinţă 
contubernalilor. 

— Pe frumuseţea divină a Freiei, mama tuturor 
lucrurilor! exclamă Oinomaus, uluit de frumuseţea 
şi de ţinuta Euthybidei. Jur că fata asta e la fel de 
frumoasă şi mândră că cea mai mândră şi mai 
frumoasă dintre Walkirii! 

Era firesc ca Euthybida să caute să-l seducă pe 
Oinomaus. Cine ar fi putut să ghicească însă ce 
urmărea să obţină de la el? Părea probabil că 
germanul îi era necesar pentru realizarea planurilor 
de răzbunare pe care le ţesea. 

Oricum, era limpede că pentru o femeie atât de 
neobişnuit de frumoasă şi meşteră în arta de a 
seduce cum era Euthybida, nu avea să fie greu să-l 
prindă în mrejele ei pe necioplitul şi naivul 
Oinomaus. Într-adevăr, în scurt timp, ea câştisă 
asupra lui o autoritate deplină, nețărmurită. 

Între timp, în tabăra de lângă Venusia, Spartacus 
continua neobosit să instruiască cele două legiuni 
noi. Optsprezece zile după convorbirea sa cu 
consulul Marcus Terentius Varro Lucullus, în tabăra 
gladiatorilor fură aduse cele zece mii de platoşe, 
scuturi şi săbii şi o sută de mii de sulițe, care erau 

preţul răscumpărării celor patru mii de prizonieri 
romani. 

Îndată ce au fost înarmate şi aceste două legiuni 
noi, Spartacus părăsi tabăra de lângă Venusia şi, 
înaintând în etape scurte, pătrunse în Apulia, 
ajungând până la Brun-disium, cel mai important şi 
mai mare port militar roman la Marea Adriatică. 

În cursul acestei expediţii, care dură două luni de 
zile, nu avu loc nici o ciocnire serioasă între romani 
şi gladiatori, într-adevăr, slaba împotrivire pe care 
încercaseră s-o opună unele oraşe la intrarea 
gladiatorilor nu luase nicăieri proporții şi fusese 
peste tot înfrântă de gladiatori, fără nici o greutate. 

Spartacus îşi aşeză tabăra lângă Gnatia, fără a 
face vreo încercare de a lua Brundisiumul, care era 
foarte bine întărit. Hotărâse să petreacă iarna în 
această provincie, unde pământul roditor, păşunile 
minunate şi belşugul de vite asigurau hrana armatei 
sale. 

În tot timpul acestei expediţii, Spartacus 
meditase îndelung asupra măsurilor ce trebuiau 
luate pentru a schimba în mod radical cursul 
războiului. După ce chibzui temeinic, convocă la 
sfat pe comandanții de corpuri de armată, care îi 
erau direct subordonați. Deoarece în tabăra 
gladiatorilor nimeni nu izbuti să afle ce anume se 
hotărâse la acest consiliu de război, se născu 
bănuiala că fusese luată probabil o hotărâre foarte 
însemnată. 

În noaptea care urmă acestui consiliu de război, 
după ce-şi dezbrăcă platoşa şi echipamentul militar, 
Euthybida se învălui cu deosebit rafinament în 
peplum, lăsându-și spatele şi pieptul pe jumătate 
descoperite, şi se tolăni pe o banchetă în cortul ei. 

De stâlpul ce susţinea cortul atârna o lampă mică 
de aramă, care răspândea o lumină slabă. 

Câteva clipe mai târziu îşi făcu apariția la 
intrarea cortului silueta uriaşă a lui Oinomaus, care, 
pentru a pătrunde în „templul Venerei”, cum 

poreclise în glumă cortul Euthybidei, trebuia să-şi 
plece capul şi să-şi încovoaie spatele. 

După ce intră în cort, uriaşul îngenunche în faţa 
curtezanei şi, apucându-i amândouă mâinile, le 
duse la buze oftând: 

— O, divina mea Euthybida! 

Contrastul între capetele lor, care se găseau faţă 
în faţă, era izbitor. Trăsăturile fine şi regulate ale 
Euthybidei făceau să pară şi mai grosolane 
trăsăturile lui Oinomaus; albeaţa tenului ei făcea să 
pară şi mai întunecată faţa lui pământie, închisă, iar 
chica lui ciufulită şi barba-i zbârlită făceau să pară 
şi mai frumoase cosiţele roşcate ale fermecătoarei 
curtezane. 

— V-aţi întins mult la vorbă, la Consiliu? întrebă 
Euthybida, aruncând o privire galeşă şi 
binevoitoare uriaşului german, care rămase în 
genunchi la picioarele ei. 

— Mult... din păcate - răspunse Oinomaus. Şi te 
rog să mă crezi că grozav m-am plictisit de toate 
aceste consilii. Sunt omul armelor, şi consiliile 
astea, ţi-o jur pe fulgerele lui Thor, nu-mi fac nici o 
plăcere. 

— Dar şi Spartacus e omul acţiunii. Pentru 
triumful cauzei noastre are să fie însă cu atât mai 
bine dacă vitejia va fi îmbinată cu prudenţa. 

— O fi... o fi... nu zic ba... Aş prefera însă să 
pornim îndată împotriva Romei... 

— Ăsta-i un gând nebunesc!... Nu vom putea 
încerca acest lucru decât după ce vom avea cel 
puţin două sute de mii de oameni. 

Urmă o tăcere. Oinomaus o privea pe Euthybida 
cu o expresie de nemărginit devotament, iar ea, 
prefăcându-se că ar fi îndrăgostită, îl dezmierdă cu 
priviri languroase. După câteva clipe, Euthybida îl 
întrebă cu un aer distrat: 

— Și zi... la consiliul de azi ați dezbătut 
probleme grele şi însemnate? 

— Da... grele şi însemnate... Au vorbit... 
Spartacus, Crixos şi Granicus... 

— Desigur... aţi discutat, fireşte, planul de 
acțiune pentru campania de primăvară. 

— Nu. Nu tocmai... Ceea ce am hotărât are însă 
o legătură directă cu asta... Am dezbătut... 

Se opri însă brusc, exclamând: 

— Ah! Ne-am legat toţi cu jurământ solemn să 
nu destăinuim nimănui ceea ce am hotărât. Şi, uite, 
chiar acum, fără să bag de seamă, am şi început să 
trăncănesc... 

— Nu-ţi închipui cumva că a-mi destăinui mie 
planurile voastre e totuna cu a le divulga 
duşmanului?! 

— O, Venus, adorata mea!... Cum poţi să crezi că 
nu ți-aş împărtăşi hotărârile luate de noi din 
neîncredere faţă de tine? 

— Nu mai lipsea decât asta! izbucni indignată 
curtezană. Pe Apolo din Delfi! Se poate? Am dăruit 
toate bunurile mele, tot avutul, am renunţat la toate 
plăcerile unei vieţi fastuoase, plină de desfătări, 
pentru cauza asupriților, dorind să lupt pentru 
libertate. Şi după toate astea, e cu putință să 
îndrăzniți, tu sau altul, să puneţi la îndoială 
devotamentul meu?... 

— Să mă ferească şi să mă păzească Odin de una 
ca asta! Crede-mă, sunt îndrăgostit nebuneşte de 
tine, mi-am pierdut minţile. Sunt îndrăgostit nu 
numai de frumuseţea ta cerească, dar şi de noblețea 
sufletului tău... Te cinstesc şi te slăvesc într-atât, 
încât, în ciuda jurământului dat, nu mi-e de loc greu 
să-ți spun că... 

— Ah, nu! Nu-i nevoie! Protestă curtezana, 
arătându-se şi mai supărată şi evitând mângâierile 
germanului. Ce mă privesc pe mine secretele 
voastre?... Nu vreau să ştiu nimic. Nicidecum... Și 
nu vreau să-ți calci jurământul şi să pui cauza 
noastră în primejdie de a fi trădată. Dacă ai avea 
încredere în mine... dacă m-ai cinsti... dacă m-ai 
iubi aşa cum spui... ai înţelege că jurământul te 
leagă faţă de oricine, dar nu faţă de mine... faţă de 
sufletul şi gândul vieţii tale, aşa cum mă numeşti 

tu. Din nenorocire... iubeşti în mine numai această 
biată frumuseţe a mea... Nu râvneşti la altceva 
decât la sărutările mele... Dragostea curată şi 
adâncă ce nădăjduiam s-o găsesc la tine a fost 
numai o amăgire... un vis... 

Pe măsură ce vorbea, glasul Euthybidei vibra din 
ce în ce mai tare, până ce izbucni într-un hohot de 
plâns prefăcut, dar nestăvilit. 

Cu aceste linguşiri şi viclenii, Euthybida obţinu 
ceea ce urmărea. Ca ieşit din minţi, uriaşul începu 
să-l sărute pătimaş picioarele, cerându-i iertare şi 
jurând că nu se îndoise de ea niciodată. În cuvinte 
sincere şi înflăcărate, o încredință că, de când o 
cunoscuse, o iubea mai mult decât pe sine însuşi. 
Deoarece curtezana se prefăcea mai departe că ar fi 
jignită şi supărată, repetând că nu vrea să ştie 
nimic, Oinomaus începu s-o implore să-l asculte. Îi 
făgădui că pe viitor orice secret pentru care se va 
lega prin jurământ să nu-l dezvăluie nimănui îl va 
păstra, bineînţeles, faţă de toţi, afară de ea, care era 
parte din propria lui fiinţă. 

Apoi îi istorisi pe scurt cele dezbătute la sfatul 
comandanților: Spartacus le demonstrase că era 
neapărat necesar ca gladiatorii să obțină sprijinul 
unei părți a tineretului roman, care, fiind înglodat în 
datorii, era dornic de schimbări şi răscoale. De 
aceea luaseră hotărârea să trimită chiar a doua zi un 
sol de încredere la Catilina, să-i transmită 
rugămintea de a primi comanda armatei 
gladiatorilor. Solia o luase de bună voie asupra sa 
Rutilius. 

Euthybida îşi atinsese scopul. Mai rămase 
posomorâtă o bucată de vreme, apoi privi zâmbind 
vesel spre Oinomaus, care, între timp se lungise la 
pământ. După ce se aşeză la picioarele Euthybidei, 
Oinomaus spuse: 

— Uite... Euthybida... priveşte, sunt sclavul tău... 
Calcă-mă în picioare... lată. Sunt în ţărână... şi mi- 
am aşezat capul sub picioarele tale. 

— Ridică-te... iubitul meu Oinomaus, ridică-te - 
insistă curtezana cu prefăcută sfială şi nerăbdare în 
glas. Ridică-te, nu acolo e locul tău... ridică-te... 
Vino lângă mine... mai aproape de inima mea. 

Şi, rostind aceste cuvinte, îl trase cu o mişcare 
drăgăstoasă spre ca pe gladiator. Acesta se ridică de 
Jos ca o vijelie şi o strânse în braţe, cât p-aci s-o 
înăbuşe în focul turbat al sărutărilor sale. 

Îndată ce izbuti să răsufle şi să scoată un cuvânt, 
Euthybida spuse: 

— Lasă-mă... lasă-mă acum... să mă duc, ca în 
fiecare zi la ceasul acesta, să-mi văd caii şi să mă 
încredinţez că Xenocrate a avut grijă de ei... Ai să 
vii înapoi mai târziu... după ce se va potoli tabăra... 
întoarce-te ca totdeauna la ceasul tihnit al nopţii... 
Şi vezi să nu sufli nimănui o vorbă despre 
dragostea noastră. M-auzi? Nimănui... şi mai ales 
lui Spartacus. 

După ce o mai sărută încă o dată fierbinte, 
Oinomaus ieşi, îndreptându-se spre cortul său. 

Câteva minute mai târziu, Euthybida îşi părăsi şi 
ea cortul, în drum spre cortul celor doi servitori 
devotați ei cu trup şi suflet chibzuia: 

„O-o!... Nu e rău planul!... A-l pune pe Catilina 
în fruntea celor şaizeci de mii de sclavi... înseamnă 
a înnobila însăşi armata şi răscoala gladiatorilor... O 
dată cu Catilina ar veni şi cei mai iluştri şi mai 
îndrăzneț patricieni romani... s-ar răscula probabil 
şi toată plebea de pe malurile Tibrului... Răscoala 
sclavilor, care era sortită unui eşec inevitabil, s-ar 
transforma dintr-o dată într-un război civil 
primejdios, care ar avea ca urmare prefacerea din 
rădăcină a structurii statului... Și nu e de aşteptat că 
participarea lui Catilina să ducă la slăbirea 
autorităţii lui Spartacus. Catilina e prea înţelept ca 
să nu priceapă că, fără Spartacus, n-ar putea să țină 
în frâu nici măcar o zi hoardele astea sălbatice de 
gladiatori. Nu... nu!... Toate astea nu se potrivesc cu 
planurile mele... şi de astă dată Spartacus nu va 
obţine ceea ce aşteaptă”. 

Chibzuind astfel, ajunse la cortul servitorilor ei. 
Îl chemă pe Xenocrate şi, mergând cu el într-un loc 
pustiu, începu să-i vorbească încet pe greceşte. 

A doua zi, în zori, pe Via Consularis venea călare 
dinspre Gnatia un tânăr falnic şi voinic. Purta o 
tunică simplă, de stofă aspră, de pe umeri îi flutura 
o mantie largă, întunecată, iar pe cap avea o pălărie 
de pâslă. Pe un murg sprinten, de rasă apuliană, 
tânărul înainta în trap grăbit dinspre Gnatia, în 
direcția oraşului Barium. Oricine l-ar fi întâlnit, 
judecându-l după înfăţişare, l-ar fi luat drept un 
agricultor bogat de prin împrejurimi, care se ducea 
după treburi la târgul din Barium. 

După trei ore de drum, călătorul se opri la un han 
să mănânce ceva şi să-şi lase calul să mai răsufle. 

— Sănătate, prietene! spuse călătorul rândaşului, 
care-i leşise în întâmpinare pentru a lua calul în 
primire. 

În uşa casei apăru în acea clipă şi gazda, un uriaş 
rotofei cu faţa stacojie, căruia călătorul îi strigă: 

— Ocrotească-te zeii, pe tine cu toată familia ta! 

— Mercur să te aibă în pază în călătoria ta. N-ai 
vrea să te odihnești şi să guşti ceva după calea 
lungă pe care ai bătut-o? Se vede că frumosul tău 
cal apulian a călcat drum lung, nu glumă. 

— De şase ceasuri e tot pe drum - răspunse 
călătorul. Apoi, brusc, adăugă: Îţi place apulianul 
meu? Nu-i aşa că-i frumos? 

— Pe aripile divinului Pegas, jur că n-am văzut 
cal mai minunat ca ăsta de când sunt! 

— Sărmanul cal!... Cine ştie în ce hal are să 
ajungă peste o lună! oftă călătorul, intrând în casă. 

Gazda îl pofti să ia loc la una din mesele aşezate 
de-a lungul pereților încăperii. 

— Vrei să mănânci ceva?... Dar de ce-ţi jeleşti 
calul? Am nişte vin vechi de Formie! Se ia la 
întrecere cu nectarul lui Jupiter... Ce-ai zice de-o 
ciozvârtă de miel fript?... E fraged şi dulce ca 
laptele cu care l-a hrănit mamă-sa. 

Sosirea unui alt oaspete întrerupse pălăvrăgeala 
gazdei. Noul venit era un om cam la patruzeci de 
ani, înalt, voinic şi musculos, oacheş la față, cu 
barba rasă. După îmbrăcăminte părea să fie vreun 
servitor sau libert aflat în slujba unei familii nobile 
şi bogate. 

— Zeii să te însoţească! salută gazda pe 
drumeţul care tocmai intrase. Vii de departe?... Nu 
iei loc să mănânci ceva?... Vrei să guşti o costiță de 
miel la frigare? E fraged ca iarba pe care a păscut-o 
maică-sa. Ai umblat mult şi repede?... Pare-mi-se 
că vii de departe, nu-i aşa?... Pot să-ţi dau un vin 
vechi de Formie... Un vin care poate sta fără frică 
alături de nectarul ce se serveşte la masa 
atotputernicului Jupiter... Ia loc, de bună seamă eşti 
foarte obosit... 

Noul venit se aşeză la o masă, iar gazda se duse 
în sfârşit la bucătărie. 

— Slavă lui Jupiter, preabunul şi măreţul 
liberator - exclamă uşurat călătorul care sosise cel 
dintâi - că ne-a izbăvit de pisălogeala lui nesuferită, 
de bocitoare. 

— E palavragiu şi plicticos, într-adevăr - 
încuviinţă hbertul. 

Conversaţia celor doi se opri aici. 

Libertul părea cu totul adâncit în gândurile sale, 
iar agricultorul apulian, jucându-se cu cuțitul de pe 
masă, îl cerceta cu ochi pătrunzători. 

Gazda se întoarse între timp, aducând friptura de 
miel făgăduită, şi amândoi călătorii începură să 
mănânce cu mare poftă. 

După ce termină de mâncat mielul, stăpânul 
calului apulian se adresă gazdei: 

— Va să zică îţi place calul meu! Nu-i aşa? 

— Pe Hercule!... Auzi, mai întreabă dacă-mi 
place!... Fireşte că-mi place: adevărat cal de rasă 
apuliană... zvelt... sprinten... coapse uşor ieşite, 
picioare subțiri şi nervoase, o curbă frumoasă a 
gâtului... închipuiţi-vă că... 

— Mi-ai da în schimbul lui unul din cei douăzeci 
de cai ai tăi? 

— Unul din cei patruzeci, cetăţene, patruzeci, 
deoarece hanul ăsta e de rangul întâi, nu de ultimul 
rang, ŞI ştii că... 

— Aşadar, mi-ai da unul din cei patruzeci, o sută, 
o mie de cai pe care-i ai în grajd? îl întrerupse 
agricultorul, izbucnind de nerăbdare. Procopsi-te-ar 
Esculap cu băşici pe limbă! 

— Ah!... Să vezi... Să-ţi spun... Să dau un cal pe 
care-l ştiu... în schimbul altuia care e frumos, da... 
dar pe care, de, nu-l cunosc... - răspunse stăpânul 
hanului, abia ascunzându-şi încurcătura - vezi, asta 
nu prea-mi surâde... Trebuie să ştii că odată, cu 
vreo cinci ani în urmă, mi s-a întâmplat tocmai... 

— Dar eu nu vreau să-ţi dau calul meu, vreau 
numai să-l las zălog... Să-mi dai unul din caii tăi, ca 
să ajung până la primul popas; acolo voi lăsa calul 
tău şi voi lua altul, şi aşa voi face până o să ajung... 
până o să ajung acolo unde doresc. La întoarcere o 
să mi-l iau înapoi pe Ajax... Aşa îl cheamă pe 
murgul meu. 

— O, să n-ai nici o grijă în privinţa lui! La 
întoarcere ai să-l găseşti voinic, sănătos. Ştiu eu 
cum trebuiesc îngrijiţi caii... Pare-mi-se însă că te 
grăbeşti grozav şi trebuie să mergi tare departe, nu-i 
aşa?... Până la Beneventum? 

— Poate - răspunse surâzând călătorul. 

— Sau poate chiar până la Capua? 

— Poate! 

— Cine ştie, te pomenești că trebuie să mergi 
până la Roma? 

— Se prea poate! 

Tăcură amândoi câteva clipe. 

— la, mai bine bea din cupa asta a prieteniei - 
spuse zâmbind agricultorul, întinzând gazdei cupa 
sa plină. 

— Pentru izbânda călătoriei tale şi pentru binele 
tău! închină gazda, apoi, după ce sorbi două-trei 

înghițituri de vin de Formie, întinse cupa oaspetelui 
său. 

Oaspetele însă nu luă cupa, ci îi spuse: 

— Ofer-o acum celuilalt călător, dar bea mai 
întâi şi în sănătatea lui. 

Şi, adresându-se libertului, îl întrebă: 

— Mi se pare că eşti libert. 

— Da, aşa-l - răspunse respectuos călătorul de 
statură herculeană. Sunt un libert al familiei lui 
Manlius Imperiosus. 

— Vechi şi vestit neam! spuse hangiul. 

— Merg la Roma să-l înştiinţez pe Titus Manlius 
de pierderile suferite la vila lui de lângă 
Brundisium, în urma trecerii gladiatorilor răsculați. 

— A!... Gladiatorii! repetă gazda, cu jumătate de 
glas şi scuturat parcă de un fior. Pentru numele lui 
Jupiter Stator, nu-mi mai pomeniţi de ei!... Nu pot 
uita spaima pe care am tras-o din pricina lor acum 
două luni, când au trecut pe aici, în drum spre 
Brundisium. 

— Blestemați să fie, cu ticălosul lor de 
conducător cu tot! vocifera agricultorul apulian, 
lovind cu pumnul în masă. Apoi întrebă: Ți-au 
pricinuit pagube însemnate? 

— La drept vorbind, nu prea... Dacă vrei să ştii, 
cu mine şi cu familia mea s-au purtat bine. Mi-au 
luat ei patruzeci de cai... dar i-au plătit peşin, numai 
monede de aur, minunate... Să-i fi văzut cum au 
trecut pe aici!... Uriaşă armată!... Nu-i mai vedeai 
sfârşitul!... Şi ce legiuni disciplinate!... Dacă n-ar fi 
o necuviințţă să-i asemeni pe tâlharii ăştia cu vestiţii 
noştri soldaţi, aş spune că legiunile lor nu se 
deosebesc cu nimic de-ale noastre. 

— Haide, recunoaşte - îl întrerupse lhbertul - că 
Spartacus e un mare comandant. Din şaizeci de mii 
de robi şi gladiatori a ştiut să făurească o armată de 
şaizeci de mii de ostaşi viteji şi disciplinaţi. 

— Ah!... Pe zeii romani ai Concordiei! interveni 
cu uimire şi indignare agricultorul, adresându-se 
hbertului. Cum  adică?... Ticălosul acela de 

gladiator a venit să jefuiască vila stăpânului şi 
binefăcătorului tău, iar tu, nemernicule, îndrăznești 
să-i ierți faptele şi să-i preamăreşti vitejia? 

— Pe numele lui Jupiter cel atotputernic, să nu 
cumva să crezi aşa ceva! protestă libertul, umil şi 
respectuos. Nici prin gând nu mi-a trecut să fac una 
ca asta. Şi apoi să ştii că gladiatorii n-au jefuit de 
fel vila stăpânului... 

— Atunci de ce-ai spus adineauri că pleci la 
Roma ca să-l înştiințezi pe Titus Manlius 
Imperiosus de pagubele serioase pricinuite vilei lui 
de gladiatorii din regiune? 

— Pierderile de care am vorbit nu privesc nici 
palatul, nici onoarea stăpânului meu... Am vrut să-i 
aduc la cunoştinţă că au fugit cincizeci şi patru din 
cei şaizeci de sclavi ce se găseau la vilă. Crezi 
cumva că asta-i pagubă uşoară? Cine are să mai 
muncească acum, cine o să are şi o să semene, cine 
are să lucreze viile, cine are să mai strângă rodul de 
pe moşia stăpânului? 

— În Infern, la Ereb cu Spartacus şi cu toţi 
gladiatorii! se  răsti  agricultorul, furios şi 
dispreţuitor. Să ridicăm cupa pentru stârpirea 
gladiatorilor şi pentru înflorirea noastră! 

După ce plăti friptura şi vinul, agricultorul se 
sculă de la masă ca să meargă la grajd să-şi aleagă 
un cal; gazda însă îl opri: 

— Aşteaptă o clipă, dragă cetăţene. Nu vreau să 
se poată spune vreodată că pe la hanul lui Asellio a 
trecut un om bun fără să fi luat cu el tabula 
ospitalităţii. 

Şi părăsi grăbit încăperea, lăsându-i singuri pe 
agricultor şi pe libert! Libertul deschise vorba: 

— Pe cât se vede, e un om cumsecade. 

— Nici vorbă! 

Asellio se înapoie curând, aducând cu sine o 
tabulă de lemn pe care era înscris numele său. Apoi, 
după ce frânse tabula în două, îi înmâna apulianului 
jumătatea pe care se puteau citi ultimele litere ale 
numelui său ,„... lio”, spunându-i: 

— Cu jumătatea asta de tabulă ai să-ţi câştigi la 
fiecare han bunăvoința stăpânului. Arat-o peste tot 
şi îndată îţi vor da cel mai bun cal, aşa cum au dat 
întotdeauna celor ce aveau de la mine jumătate din 
tabula ospitalităţii. Asta îmi aduce aminte cum într- 
o zi, acum vreo opt ani, când a trecut pe aici 
Cornelius Chrysogonos, libertul slăvitului Sulla... 

— Îţi mulţumesc din toată inima pentru 
bunătatea ta - îi întrerupse apulianul. Să ştii că, în 
ciuda  limbuţiei tale ameţitoare, eu, Porcius 
Mutilius, cetăţean al Gnatiei, nu voi uita niciodată 
bunătatea ta şi îţi voi păstra o sinceră prietenie. 

Câteva clipe mai târziu sosi încă un călător, care, 
judecând după îmbrăcăminte, părea a fi sclav. Cu 
calul de căpăstru, călătorul intră în grajd, unde 
Porcius Mutilius privea cum grăjdarul punea şaua 
pe calul ce şi-l alesese, îi salută pe Porcius şi pe 
Asellio cu obişnuitul „sa/vere” şi îşi duse calul într- 
una din despărţiturile grajdului. 

Tocmai atunci intră în grajd, ca să-şi vadă calul, 
şi libertul lui Manlius Imperiosus. Neobservat de 
Porcius Mutilius sau de Asellio, el schimbă iute o 
privire cu noul venit. Acesta, după ce termină de 
îngrijit calul, dând să iasă din grajd, trecu pe lângă 
libert şi, prefăcându-se că abia acum îl zăreşte, 
strigă deodată: 

— 0!... Pe Castor!... Lafrenius!... 

— Cine-i? întrebă acesta, întorcându-se brusc. 
Crebricus!... Tu aici?... De unde vi1?... 

— De la Roma, merg la Brundisium. Dar tu, 
încotro?... 

— Eu, de la Brundisium la Roma. 

Întâlnirea celor doi, precum şi exclamaţiile lor, îl 
făcură pe Porcius Mutilius să se întoarcă şi să-i 
urmărească pe furiş pe servitor şi pe libert. 

Îndată însă ce băgară de seamă că acesta se uita 
la ei şi că trăgea cu urechea la convorbirea pe care, 
după primele câteva exclamaţii zgomotoase, o 
continuară în şoaptă, noul venit ieşi din grajd, iar 

libertul îşi văzu de cal. Porcius prinse totuşi două 
cuvinte: 

— La fântână! 

Porcius Mutilius ieşi şi el din grajd, spunându-i 
lui Asellio: 

— Aşteaptă-mă aici o clipă... Mă întorc îndată. 

Dădu fuga în spatele casei, la fântână, şi se 
ascunse în partea dinspre grădina de zarzavat, după 
zidul rotund al fântânii. 

După vreo trei minute auzi întâi paşii cuiva care 
se apropia venind din partea dreaptă a casei, şi, 
îndată după aceea, alţi paşi dinspre stânga. 

— Aşadar? întrebă Lafrenius, căruia Porcius îi 
recunoscu imediat glasul. 

— Am aflat că Marbricus, fratele meu, a plecat 
în tabără la ai noştri - răspunse repede, dar cu glas 
scăzut, celălalt, iată de ce am fugit de la vila 
stăpânului şi mă duc şi eu la ai noștri. 

— Eu - şopti Lafrenius - sub cuvânt că plec la 
Roma să-i dau de veste lui Titus Manlius despre 
fuga de la vilă a tuturor sclavilor lui, mă duc să-l 
iau pe iubitul meu fiu, Ignatius, pe care nu vreau 
să-l las în mâinile asupritorilor noştri. După aceea, 
cu el împreună, am să mă duc şi eu în tabăra 
viteazului nostru conducător. 

— Atunci, cu bine, să nu ne vadă împreună. Cu 
ce ochi bănuitori se uita adineauri la noi apulianul 
ăla... 

— Mă tem şi eu că ne urmărea. Cu bine! Succes! 

— Stăruinţă!... 

— ŞI victorie!... 

Porcius Mutilius auzi apoi cum sluga şi lbertul 
se depărtau repede în direcții diferite 

Ieşi atunci şi el din ascunzătoare, întrebându-se 
surprins dacă asta era oare marea taină pe care 
voise s-o descopere şi dacă văzuse în realitate pe 
duşmanii pe care nădăjduise să pună mâna. Şi după 
ce, clătinând din cap şi surâzând, se mai gândi puţin 
la această întâmplare, se duse şi-şi luă rămas bun de 
la gazdă. Pe urmă, Porcius sări în şa, dădu pinteni 

calului şi porni în galop spre Barium. Asellio alergă 
în urma lui o bucată de drum, strigând: 

— Drum bun! Zeii să fie cu tine şi să te 
ocrotească!... la te uită!.. Ia te uită!... Ce frumos 
mai galopează! Şi ce chipeş arată călare pe 
Artaxerxe al meu!... Cu bine, Porcius Mutilius!... 

Gândindu-se la ciudata întâmplare, Porcius 
Mutilius, în persoana căruia cititorii l-au recunoscut 
desigur pe Rutilius cel născut liber, care mergea la 
Roma cu solia lui Spartacus către Catilina, îşi 
continuă drumul. 

A doua zi, puţin înainte de apusul soarelui, zări 
un nor de praf stârnit probabil de vreun călăreț ce 
galopa înaintea sa. Rutilius, care la drum era cât se 
poate de prudent şi prevăzător, îl ajunse repede din 
urmă pe călăreț. Acesta nu era altul decât Lafrenius, 
libertul pe care-l întâlnise în ajun lângă Barium, la 
hanul lui Asellio. 

Fără să întoarcă măcar capul ca să vadă cine se 
apropia, libertul salută: 

— Sănătate! 

— Sănătate, Lafrenius Imperiosus - răspunse 
Rutilius. 

— Cine e? se miră libertul, întorcându-se repede. 

Văzându-l şi recunoscându-l pe Rutilius, spuse 
cu un oftat de uşurare: 

— Ah, cinstite cetăţene, tu erai?... Zeii să fie cu 
tine! 

Revăzându-l pe bietul libert care se îndrepta spre 
Roma ca să-şi răpească fiul din mâinile 
asupritorilor, pentru a-l aduce apoi în tabăra 
gladiatorilor, Rutilius se simţi mişcat. Deodată însă 
îi trecu prin minte să-i tragă o păcăleală şi-i spuse 
aspru: 

— Te duci la Roma ca să-ţi scoţi fiul din casa 
stăpânilor tăi, pentru ca să fugi cu el în tabăra 
ticălosului şi nesuferitului acela de Spartacus?! 

— Eu?... Ce-a spus? mormăi buimăcit 
Lafrenius, făcându-se alb la faţă. 

— Am auzit totul. Am stat ascuns în spatele 
fântânii, la hanul lui Asellio. Știu tot, slugă vicleană 
şi nerecunoscătoare... şi în primul oraş în care vom 
ajunge, voi porunci să fu întemnițat! 

Lafrenius îşi opri calul. Rutilius opri şi el. 

— N-am să recunosc nimic - spuse cu glas surd 
şi ameninţător libertul - deoarece nu mi-e frică de 
moarte. 

— Nu ţi-e teamă nici chiar de răstignirea pe 
cruce? 

— Nici de asta... Ştiu eu cum să scap. 

— Fi, cum? insistă Rutilius, prefăcându-se că era 
uimit. 

— Ucigându-te pe tine, denunţătorule! strigă 
mânios Lafrenius, ridicând în sus ghioaga de fier, 
scurtă dar zdravănă, pe care o ţinea ascunsă sub 
harşaua calului. 

Însă în clipa când, dând pinteni calului, era gata 
să se năpustească asupra lui Rutilius, acesta izbucni 
într-un hohot de râs răsunător şi strigă: 

— Stai!... Ia stai, frate!... Stăruinţă şi... 

Cu mâna stângă, Lafrenius strânse frâul şi opri 
calul. Rămase însă cu mâna dreaptă, în care ţinea 
ghioaga, ridicată ameninţător. 

— Stăruinţă şi... - repetă Rutilius, aşteptând de la 
Lafrenius cealaltă jumătate a parolei. 

— ŞI... victorie! bolborosi acesta, care părea că 
nu-şi revenise încă din uimire. 

Atunci, Rutilius îi întinse mâna şi se legitimă, 
apăsând de trei ori cu arătătorul mâinii drepte în 
palma mâinii drepte a libertului. Dinspre partea sa, 
Rutilius nu mai avea în privinţa tovarăşului său de 
drum nici o îndoială, după ce se convinsese că avea 
de-a face cu un membru al Ligii asupriților. 

Se lăsa noaptea. 

După ce se îmbrăţişară, cei doi călăreţi porniră la 
pas, alături, povestindu-şi unul altuia păsurile. 

— Ai putea să te miri - spunea Rutilius - de 
faptul că eu, care m-am născut liber, m-am vândut 
de bună voie, ca gladiator, unui lanist. Află că m- 

am născut şi am crescut în belşug. M-am ţinut de 
petreceri şi am făcut risipă, iar tatăl meu şi-a 
prăpădit aproape toată averea la zaruri. Când a 
murit tata, aveam douăzeci şi doi de ani. Plata 
datoriilor a înghiţit aproape tot ce-mi lăsase şi, 
împreună cu maică-mea, am rămas săraci lipiţi. 
Mizeria, pe mine, personal, nu mă înfricoşa. Mă 
temeam însă pentru mama. Şi atunci, după ce am 
adunat aproape cincisprezece mii de sesterți, ultima 
rămăşiţă a trecutei noastre bogății, şi după ce am 
mai adăugat cei zece mii de sesterţi ce i-am primit 
de la lanistul căruia m-am vândut, am asigurat 
bătrânei şi nefericitei mele mame o existenţă 
modestă până la adânci bătrâneţe... Ăsta e singurul 
motiv pentru care mi-am vândut libertatea, pe care 
acum, după opt ani de suferinţe şi primejdii, m-am 
hotărât să mi-o redobândesc. 

Rostind ultimele cuvinte, glasul lui Rutilius 
începu să tremure şi pe obrajii săi palizi de emoție 
se prelingeau lacrimile. 

Câtăva vreme, cei doi călăreți îşi continuară 
drumul în tăcere. Deodată, calul lui Lafrenius, 
speriat pare-se de umbra aruncată de un copac pe 
drumul argintat de lumina lunei, care tocmai 
răsărea, se ridică în două picioare şi, după două-trei 
salturi nebuneşti, se rostogoli în șanțul de la 
marginea drumului. 

La ţipătul lui Lafrenius, Rutilius îşi opri calul, 
descălecă şi, după ce-şi legă calul de un arbust, 
alergă spre şanţ, în ajutorul prietenului care căzuse. 

Nici nu apucă să se dumerească ce se întâmplase, 
când simţi o puternică lovitură în spate. Rutilius se 
prăbuşi la pământ. Încercă să ghicească cine îl 
lovise, când simţi o a doua izbitură, de astă dată 
dată în umăr. 

Înţelese atunci că nimerise într-o cursă întinsă de 
un trădător. Îşi trase pumnalul de sub tunică şi, 
izbutind să se ridice, se aruncă asupra adversarului 
său, răcnind: 

— Trădător infam şi mârşav!... Fățiş n-ai fi 
îndrăznit să mă ataci niciodată! 

Îl izbi pe Lafrenius în piept. Acesta avea însă o 
platoşă sub tunică. 

Se încinse o luptă crâncenă, pe viaţă şi pe 
moarte, între Rutilius, care era rănit mortal, şi 
Lafrenius, care, deşi nevătămat, părea că şovăie în 
faţa vitejiei adversarului său. Răsunau ţipete şi 
gemete, amestecate cu înjurături şi blesteme 
înăbușite. 

După un minut se auzi bufnitura surdă a unui 
trup neînsuflețit care cade. 

Urmă o tăcere deplină. 

Lafrenius  îngenunche lângă cel căzut şi, 
aplecându-se, îşi lipi urechea de pieptul lui, să se 
încredințeze dacă într-adevăr încetase să mai 
răsune. Apoi se ridică gâfâind şi, după ce ieşi din 
şanţ la drumul mare, începu să mormăie ceva 
îndreptându-se spre calul lui Rutilius. 

— Pe Hercule! scrâşni el deodată, simțind că-şi 
pierde cunoştinţa. Simt că... Ce înseamnă asta?... 
Începu să se împleticească. Simt o durere aici... - 
murmură el, cu glas din ce în ce mai stins, ducând 
mâna dreaptă la gât. Dar îndată îşi trase mâna 
înapoi, mânjită cu sânge cald. O, pe toţi zeii... m-a 
lovit... tocmai... aici.., singurul loc neapărat de 
platoşă. 

Se clătină în loc şi apoi căzu. În jurul lui, sângele 
care-i curgea şuvoi din carotidă formă o băltoacă. 

Şi astfel, pe drumul pustiu, tăcerea adâncă a 
nopţii fu sfâşiată de ultimul horcăit al groaznicei 
agonii de care avu parte cel care îşi dăduse numele 
de Lafrenius, dar care de fapt nu era altceva decât 
unealta respingătoare a Euthybidei. La câţiva paşi 
zăcea cadavrul nefericitului Rutilius, străpuns în 
opt locuri. 

CAPITOLUL XVII. ARTORIX- 


SALTIMBANC 
Domnea zarvă mare şi voioşie la Roma în ziua 
aceea, deoarece ziua a paisprezecea dinaintea 
calendelor lui ianuarie 682 (19 decembrie ale 


anului 681) era zi de sărbătoare pentru locuitorii 
Romei.  Cuprinsă de o  nestăvilită bucurie, 
mulțimea, veselă şi radioasă, mişuna pe străzi, 
umplea Forum-ul, templele şi bazilicele, şi se 
înghesuia în faţa birturilor şi tarabelor cu de-ale 
mâncării. 

Era întâia zi a Saturnaliilor - marele praznic, ce 
dura trei zile în şir, închinat zeului Saturn. Potrivit 
unui străvechi obicei, sclavii se bucurau de o umbră 
de libertate în aceste trei zile. Aveau voie să stea la 
aceleaşi mese, cot la cot cu cetățenii şi laolaltă cu 
senatorii, cavalerii şi plebeii, şi putea să se distreze 
fiecare după placul lui. 

Fiind închinate lui Staurn, zeul agriculturii, 
serbările erau mai ales câmpeneşti şi pastorale. 
Umbra de libertate ce se lăsa robilor în aceste trei 
zile amintea că în vechime, în vremea cea fericită a 
domniei lui Saturn, nu exista încă sclavia, oamenii 
fiind egali şi liberi. 

La Roma erau nu mai puţin de două milioane de 
locuitori. Pe deasupra, în zilele Saturnaliilor se 
perindau la Roma toţi locuitorii oraşelor şi satelor 

învecinate, îmbătați de o veselie fără margini, 
oamenii alergau pe străzi, strigând de-a valma cu 
glas asurzitor: 

— lo bona Saturnalia! Io bona Saturnalia”! 

În această primă zi a Saturnaliilor, prin Poarta 
Esquilma pătrunse în Roma un tânăr saltimbanc. 
Purta în spate o scăriță, câteva inele de fier de 
mărimi diferite şi un colac de frânghie; pe braţul 
stâng ducea o maimuţică şi era urmat de un câine. 
Acesta nu era altcineva decât Artorix, intrând în 
oraş, găsi străzile periferice tăcute şi pustii. Un 
zgomot nedesluşit, surd, care semăna cu zumzetul 
unui stup uriaş, îl vesti însă că în centrul marelui 
oraş domnea o voioşie clocotitoare. Pe măsură ce 
înainta pe străzile întortocheate ale Esquilinului, 
ecoul chiotelor depărtate se auzea din ce în ce mai 
clar şi mai tare. 

În cartierul Carinelor îi ieşi înainte, cu muzicanți 
ŞI țiteraşi în frunte, o mulțime pestriță care dănțuia 
ca turbată, intonând zgomotos imnuri în cinstea lui 
Saturn. 

Obişnuit cum era cu veșmintele romanilor, 
Artorix recunoscu îndată rangurile diferite ale 
oamenilor amestecați în mulţime. Alături de tunica 
cenuşie a locuitorilor lipsiţi de drepturi deosebi 
veşmintele cavalerilor şi, în rând cu stofele albe ale 
matroanelor, zări hainele roşii ale unor bieți sclavi. 

Pentru a lăsa să treacă mulţimea care înainta 
nebuneşte, se dădu la o parte lipindu-se de un zid. 
Ar fi vrut să scape neobservat, fiindcă nu avea nici 
un chef să se oprească pentru a da o reprezentaţie. 
Era grăbit să-şi continue drumul spre ţinta sa. 

Nu izbuti însă să scape nebăgat în seamă. Cineva 
din mulțime îl observă numaidecât pe saltimbanc. 
Atunci, trecătorii se opriră strigându-le să stea pe 
loc celor care o luaseră înainte şi oprindu-i în 
acelaşi timp şi pe cei care veneau în urma lor. 

— Trăiască saltimbancul! Trăiască saltimbancul! 
strigau cu toţii. 

— Stai, arată-ne scamatoriile tale! strigă unul. 

— Hai, în cinstea lui Saturn! stărui un altul. 

— Să vedem şi noi ce ştie maimuța ta! exclamă 
un al treilea. 

— Pune câinele să sară! 

— Maimuţa!... Maimuţa!... 

— Lărgiţi cercul, lărgiţi cercul! 

— Faceţi mai mult loc! 

— Să facem un cerc! 

— Drăguţă maimuţică! 

— Ce minunat câine de Epir! 

Cu toată zarva, nimeni nu se mişca. Înghesuiala 
începu însă să-l exaspereze pe Artorix şi de aceea, 
în cele din urmă, cedă: 

— Bine, bine. Vă dau o reprezentaţie. O să fac 
cu animalele mele tot ce-mi stă în putere ca să-l 
cinstesc pe Saturn. Pentru asta am însă neapărat 
nevoie de loc. 

— Aşa-l! 

— Are dreptate! 

— Să lărgim cercul! 

— Înapoi! Daţi-vă înapoi! 

Țipau toţi de zor, dar de mişcat nu se mişca nici 
unul. 

Deodată cineva strigă cât îl ţinea gura: 

— Să-l ducem cu noi la Curia Carinelor!... 

— Da, da, la Curia Carinelor! se asociară întâi 
zece, douăzeci, apoi vreo sută de glasuri. 

Multă vreme au stat şi au țipat cu toţii că vor să 
meargă la Curia Carinelor. De clintit, însă, nu se 
clintea nimeni. În sfârşit, cei ce erau mai aproape 
de saltimbanc făcură cerc în jurul lui şi, croindu-şi 
drum cu coatele, porniră cu el înapoi, în direcţia de 
unde tocmai venise mulțimea. Apoi se urniră cu 
toţii în direcţia Curiei Carinelor. 

Crescând neîncetat, pentru că i se adăugau toți 
cei pe care îi întâlneau în drum, mulțimea ajunse 
curând în vasta piaţă în care se înălța a treia din 
cele treizeci de curii ale Romei - Curia Carinelor. 
Aici, asemenea unui torent năvalnic, mulțimea se 

revărsă, dând buzna peste cei ce şedeau la mese şi 
se ospătau. 

Se stârni învălmăşeală şi piața răsună de 
blesteme şi amenințări. Îndată ce se duse însă 
vestea că un saltimbanc avea să dea o reprezentație 
acolo, în mijlocul pieţei, spiritele se potoliră. 
Oamenii îşi făceau loc spre cercul format chiar în 
centrul pieţei, se urcau pe bănci şi pe mese, se 
agăţau de zăbrelele de fier ale ferestrelor de la catul 
de jos al caselor înconjurătoare. Peste câteva clipe, 
fiecare îşi găsise loc şi stăteau toți într-o linişte 
adâncă, aşteptând nerăbdători, cu ochii pironiţi 
asupra lui Artorix. 

După ce-şi rândui pe jos diferitele unelte şi 
accesorii ale meşteşugului său, tânărul gal se 
apropie de un om din mulțime şi, înmânându-i o 
bilă de fildeş, îi spuse: 

— Dă-o mai departe. 

Mai dădu o altă bilă, roşie, unui sclav aprins la 
față şi puţin cam ameţit de băutură, care stă în 
rândul întâi al cercului de spectatori cu aerul unui 
om fericit care aşteaptă o fericire şi mai mare, şi îi 
spuse: 

— Dă-o din mână în mână. 

Apoi păşi înainte şi, oprindu-se chiar în mijlocul 
cercului, îşi strigă câinele alb cu pete negre, care 
şedea cuminte, cu capul său inteligent întors către 
stăpânul lui: 

— Endymion! 

Câinele se ridică şi, cu ochii ţintă la Artorix, 
începu să dea din coadă, voind parcă să spună că 
era gata să-i îndeplinească poruncile. 

— Hai, du-te de caută bila albă... 

Îndată, câinele se aruncă în partea unde 
spectatorii îşi treceau din mâna în mână bila albă. 

— Înapoi! porunci Artorix. Adu bila roşie! 

Endymion se repezi pe dată în direcția unde bila 
roşie trecea de la om la om şi voi să se strecoare 
printre picioarele spectatorilor spre acela care în 

acea clipă avea bila în mână. Artorix însă strigă, de 
parcă ar fi comandat un manipul de soldați: 

— Stai! 

Şi imediat câinele se opri pe loc. 

Apoi saltimbancul spuse, adresându-se mulţimii: 

— Cei ce au bilele în mână în acest moment să 
nu le dea mai departe, să le păstreze. Câinele meu 
va merge după ele. 

Un murmur de curiozitate şi de neîncredere 
străbătu mulțimea, apoi îndată se lăsă o tăcere 
adâncă: toţi aşteptau cu atenţie încordată. 

După ce încrucişă braţele pe piept, Artorix 
ordonă câinelui: 

— Du-te, adu-mi bila albă. 

Strecurându-se repede printre picioarele 
mulțimii, Endymion se apropie de unul dintre 
spectatori şi, punându-i labele pe piept, îl privi cu 
ochii săi expresivi, cerându-i parcă să-i dea bila. 

Spectatorul, care, după chenarul de purpură al 
tunicii, se vedea că e patrician, scoase bila de sub 
togă şi o întinse câinelui. Acesta, după ce o prinse 
în gură, alergă cu ea spre stăpânul său. 

Când, cu aceeaşi agerime, câinele găsi şi pe 
posesorul bilei roşii, exclamațiile de aprobare şi 
admirație se transformară într-o ovație asurzitoare 
şi într-un ropot de aplauze. 

Atunci, Artorix luă scărița pe care o purta în 
spate şi o înfipse în pământ. Apoi luă frânghia şi, 
după ce înşiră pe ca trei inele mari de fier, legă un 
capăt de treapta cea mai de sus a scăriței. Cu 
celălalt capăt în mână se depărta puţin de scăriţă, 
întinzând frânghia la o înălțime de vreo patru 
picioare de pământ. Aşeză apoi maimuța pe 
frânghie, adresându-i următoarele cuvinte: 

— [a arată-le şi tu, Psyche, acestor iluştri fii ai 
lui Quirinus îndemânarea şi ştiinţa ta! 

Ridicându-se pe picioarele dindărăt, maimuța 
porni de-a lungul frânghiei cu o dexteritate 
uimitoare, iar Artorix, întorcându-se către câine, 
strigă: 

— Endymion, arată-le vestiţilor locuitori ai 
oraşului lui Marte cum ştii tu să te caţări pe scărița 
asta. 

În vreme ce maimuța continua să umble pe 
frânghia întinsă, câinele se încordă şi, făcând 
eforturi, nu glumă, începu să se caţăre pe scăriţă, 
sărind de pe o treaptă pe alta. Maimuţa, care tocmai 
ajunsese la primul inel, cobori pe el şi, după ce 
execută câteva figuri, sări iar pe frânghie şi înaintă 
până la inelul al doilea, unde se opri şi repetă 
figurile, înainte de a porni mai departe. Câinele 
atinsese între timp vârful scăriţei. Atunci Artorix îi 
spuse: 

— Să te văd acum, sărmane Endymion, cum ai 
să cobori de-acolo? 

Câinele îl privi dând vioi din coadă. 

— De căţărat te-ai cățărat tu acolo sus, cu chiu, 
cu vai. Să te văd însă cum cobori! continuă Artorix, 
în timp ce maimuța executa salturi mortale în cel 
de-al treilea şi ultim inel. 

— Fi, să te văd cum ieşi din încurcătură! mai 
zise Artorix o dată. 

Din vârful scăriţei, câinele sări jos. Apoi se aşeză 
ţanţoş pe labele dindărăt, privind mulțimea cu un 
aer triumfător. 

Aplauze unanime şi prelungite  salutară 
ingeniozitatea cu care inteligentul Endymion 
dezlegase spinoasa problemă ce i se pusese. În 
aceeaşi clipă, maimuța ajunsese la celălalt capăt al 
frânghiei şi, în mijlocul exclamațiilor zgomotoase 
ale spectatorilor, se aşeză pe treapta cea mai de sus 
a scăriței. 

Desprinzându-se din mulțime, un cavaler se 
apropie de Artorix şi-i spuse: 

— Dă-mi pălăria să adun ceva bani. Dacă nu 
pentru tine, cel puțin pentru animalele astea 
minunate. 

Artorix îşi scoase pălăria şi i-o întinse. Cavalerul, 
după ce aruncă cel dintâi un sesterț în pălărie, porni 

cu cheta prin mulțime. Aşi, jumătăţi de aşi şi terunţi 
începură să curgă în pălărie. 

Între timp, Artorix, după ce scosese de sub tunică 
două zaruri mici şi un păhărel de lemn, strigă: 

— Psyche! Endymion! Acum o să jucaţi o 
partidă de zaruri, pentru a arăta nobililor şi 
generoşilor spectatori care din voi doi e mai 
îndemânatic şi mai norocos. 

În mijlocul hohotelor de râs ale spectatorilor 
îngrămădiți în jurul lor, câinele şi maimuța se 
aşezară unul în faţa celuilalt şi începură să joace. 

Endymion aruncă cel dintâi zarurile, dând cu 
laba o lovitură puternică păhărelului pe care 
stăpânul îl apropiase de el şi răsturnându-l aşa fel, 
încât zarurile se rostogoliră departe, până la 
picioarele mulţimii. Câţiva spectatori, care se 
aplecaseră să citească ce zar dăduse Endymion, 
prinseră să strige, bătând din palme: 

— Venus]... Venus!... Straşnic, Endymion! 

Parcă pricepând că aruncase un zar bun, câinele 
începu să mişte vesel din coadă. 

Artorix ridică zarurile, le vâri la loc în păhărel şi 
întinse păhărelul lui Psyche. 

Maimuţa îl luă şi, după ce se schimonosi şi se 
strâmba în fel şi chip, stârnind râsul spectatorilor, 
scutură păhărelul şi aruncă zarurile. 

— Venus! Venus!... Şi ea la fel! izbucniră mai 
multe glasuri. Trăiască Psyche! Bravo, Psyche! 

Atunci maimuţica se ridică pe labele dindărăt şi 
cu labele dinainte începu să facă bezele publicului, 
care izbucni în hohote de râs zgomotos. 

Între timp, cavalerul care făcuse cheta pentru 
saltimbanc se întoarse spre acesta şi-i întinse 
pălăria plină de mărunţiş. Artorix îi mulţumi şi 
vărsă monedele în punga de piele ce-o purta 
atârnată la brâu. 

Tocmai când voia să întindă animalelor zarurile 
ca să le mai arunce o dată, nişte țipete puternice 
abătură atenţia mulțimii în altă direcție. 

În sunete de trâmbiţe şi chitare, un grup de mimi 
şi histrioni, unii ciudat grimaţi, alţii cu măşti 
stranii, înfricoşătoare, însoţiţi de o mulţime uriaşă, 
se apropia de Curia Carinelor, sărind şi ţopăind. 

În câteva clipe, toţi cei care până adineauri se 
înghesuiau în jurul saltimbancului se risipiră, 
alergând în întâmpinarea mimilor şi histrionilor. 
Trâmbiţaşii suflau în trâmbiţe, chiotele în cinstea 
lui Saturn se înteţeau... Rămânând singur în piaţă, 
galul îşi strânse totul la repezeală, luă maimuța pe 
braţ şi intră într-o tavernă din apropierea Curiei. 
Aici ceru o cupă de vin, de bună seamă cu intenția 
de a scăpa de mulțime. 

Lucrurile se petrecură întocmai cum se aşteptase. 
Curând, piaţa se umplu iarăşi de lume, iar mimii, 
urcându-se pe treptele Curiei, începură să joace o 
pantomimă  burlescă; şi obscenă, care stârni 
frenetice explozii de râs. 

Profitând de momentul prielnic, Artorix începu 
încet-încet să-şi croiască drum prin mulțime, 
furişându-se de-a lungul zidurilor. După un sfert de 
ceas de luptă cu valurile mulțimii reuşi să răzbească 
pe o stradă care ducea către Circul Mare. 

Să-l lăsăm s-o ia puţin înainte pe această stradă 
care răsuna de strigătele de veselie ale mulțimii ce 
forfotea pe ea şi să explicăm pe scurt cititorilor cum 
şi pentru ce venise Artorix la Roma, travestit în 
saltimbanc. 

A doua zi după asasinarea lui Rutilius, un 
detaşament de gladiatori călări, care ajunsese până 
la Barium în căutare de nutreţ pentru căi, află 
despre misteriosul asasinat săvârşit în ajun pe 
drumul Gnatiei, unde fuseseră găsite, unul lângă 
altul, cadavrele a doi oameni necunoscuţi. 

Gladiatorii descoperiră, spre marea lor uimire, că 
una din victime nu era altcineva decât un 
comandant de legiune din armata lor, anume 
viteazul Rutilius, care, lucru de neînțeles pentru ei, 
fusese găsit travestit ca agricultor apulian. 

Datorită acestei întâmplări, trista veste îi parveni 
lui Spartacus. Acesta bănui că un trădător, un om 
care dorea să-i contracareze planurile, se ascundea 
probabil în însăşi tabăra să. Nu putu stabili totuşi, 
cu certitudine, dacă Rutilius fusese ucis după ce 
căzuse într-o cursă anume întinsă, sau dacă pierise 
în urma unui conflict iscat întâmplător între el şi 
adversarul său. 

Oricare ar fi fost însă împrejurările morţii lui 
Rutilius, după înmormântarea lui cu toate onorurile, 
Spartacus trebui să se gândească să trimită alt sol la 
Roma, lui Catilina. Hotărârea de a se trimite un sol 
fiind luată de consiliul comandanților, Spartacus 
socoti că, pentru alegerea persoanei căreia să-i 
încredințeze solia, nu mai era necesar să se 
sfătuiască cu nimeni. Păstrând cel mai strict secret, 
el alese pentru această misiune anevoioasă şi 
delicată pe omul care-i era cel mai scump - pe 
Artorix. 

Pentru a putea învinge mai uşor piedicile de care 
s-ar fi putut izbi în cale, Artorix hotărî să înveţe 
toate şiretlicurile obişnuite ale saltimbancilor. 

În vederea acestui scop după ce găsi un 
saltimbanc adevărat, Artorix se apucă să înveţe în 
taină de la el tot soiul de scamatorii. Cumpără de la 
acesta un câine şi o maimuţă şi, pentru a căpăta 
îndemânarea necesară, făcu cu ei tot felul de 
exerciţii, din august până în noiembrie. Apoi părăsi 
pe ascuns tabăra gladiatorilor. Ajuns la o distanţă 
destul de mare de tabără, lepădă armele, se travesti 
în scamator şi o porni. Parcurgând etape scurte şi 
poposind aproape în fiecare oraş şi sat din drum, 
sosi în cele din urmă la Roma. Cititorii au văzut 
cum, pe neaşteptate, se văzuse silit să-şi 
dovedească, în faţa bunilor locuitori ai oraşului lui 
Quirinius, îndemânarea la scamatorii. 

Să ne întoarcem acum şi să-l ajungem din urmă 
pe îndrăznețul Artorix pe stradă care ducea spre 
Circul Mare. Tocmai trecea prin dreptul Curiei 
Saliilor, unde şedeau la mese şi mâncau laolaltă 


393 


oameni de clase şi situaţii diferite, care vorbeau şi 
strigau veseli, făcând o hărmălaie de nedescris. 

Mâncarea preferată în zilele Saturnaliilor era 
carnea de porc, care se gătea în fel şi fel de chipuri. 

— Trăiască Saturn! exclamă în clipa aceea un 
sclav capadocian cu o statură de uriaş, pe lângă 
masa căruia tocmai trecea Artorix. Să trăiască 
Saturn şi cârnaţi ăştia grozavi, făcuți de 
neîntrecutul Curio, ospătarul nostru, care e meşter 
mare la gătitul cărnii de porc. 

— O! Nu că aş vrea să mă laud cu asta, ferească 
zeii - ripostă Curio, un omuleţ bondoc şi rotofei - 
dar pot spune, în faţa tuturor, că asemenea cârnaţi 
de porc cum fac cu, din uger şi măruntaie, nu se 
găsesc nici la masa lui Lucullus, nici la a lui 
Marcus Crassus. Pe părul cel negru al Junonei, 
protectoarea familiei mele! 

— Ura! Straşnic! Vesele Saturnalii! răcni sclavul 
capadocian, care era cam cherchelit şi care se 
ridicase ținând în mână o cupă plină cu vin, pentru 
a închina cu tovarăşii lui de băutură. 

Şi toți goliră pe nerăsuflate vinul din cupele lor. 

— De-ar încuviinţa zeii atotputernici să reînvie 
împărăția lui Saturn şi să dispară orice urmă de 
sclavie de pe fața pământului!  adăugă 
capadocianul. 

— Numai că atunci n-ai să mai mănânci tu 
cârnaţii lui Curio şi n-ai să mai bei acest minunat 
vin de Caecubum... 

— EFi, şi ce mare pagubă? se răsti sclavul, 
indignat. Crezi că fără vin de Caecubum şi de 
Falern nu se poate trăi? Cum adică, izvoarele 
munţilor patriei mele sunt oare neîndestulătoare 
pentru a potoli setea unui om liber? 

— Apa e bună pentru spălat şi scăldat - se 
amestecă în vorbă, surâzând ironic, un alt sclav. 
Prefer vinul de Caccubum. 

— Şi  nuielele  temnicerului! completă 
capadocianul. O, Cynesos, atenian decăzut, cât te-a 
înjosit lunga ta robie! 

Artorix se opri ca să bea şi el o cupă de vin de 
Tusculum şi să mai tragă cu urechea. 

— Oho! strigă un cetățean, adresându-se 
capadocianului. Oho, scumpul meu Ediochus, pare- 
mi-se că, la adăpostul Saturnalulor, îndemni sclavii 
să se răscoale şi să se alăture lui Spartacus. 

— În Infern cu mârşavul ăla de gladiator! strigă 
un patrician, înfuriat numai la auzul numelui de 
Spartacus. 

— Da-i-ar Minos pe Frinii ca prietene 
nedespărţite, în Infern! mai strigă patricianul. 

— Blestemat să fie! strigară în cor vreo şase- 
şapte capadocieni, care şedeau şi ei la, masă. 

— Ah, oameni viteji şi curajoşi! răspunse sclavul 
capadocian, cu o calmă ironie. Nu vă irosiţi în 
zadar sulițele împotriva acestui gladiator nemernic, 
care se află atât de departe! 

— Pe toţi zeii care ocrotesc Roma! Acest sclav 
ticălos, care cutează să ia apărarea infamului 
barbar, ne jigneşte, pe noi, cetăţeni romani, 

— Nu te înfierbânta! spuse Ediochus. Nu vreau 
să jignesc pe nimeni. Cu atât mai puţin pe voi, 
iluştri patricieni şi cetăţeni, pentru că printre voi se 
află şi stăpânul meu. Nu-l voi urma pe Spartacus, 
după cum nu l-am urmat nici până acum. Nu cred 
în succesul cauzei lui, deoarece împotriva lui luptă 
Roma cea norocoasă şi iubită de zei. Neurmându-l, 
nu mă simt însă dator nici să-l urăsc, nici să-l 
blestem ca voi, pentru simplul motiv că a ridicat 
armele şi că luptă cu bărbăţie împotriva legiunilor 
romane, nădăjduind să recucerească libertatea 
pentru el şi tovarăşi lui. De vorbit, vorbesc şi eu 
aşa, numai pentru a folosi deplina libertate de a 
spune ce poftim şi de a merge unde ne place, 
libertate care ne e hărăzită nouă, sclavilor, de 
rânduiala Saturnaliilor, în aceste trei zile. 

Cuvintele capadocianului fură urmate de un 
puternic murmur de dezaprobare, şi cetăţeanul care- 
i era stăpân strigă, mânios peste măsură: 

— Pe vălul alb al zeiţei castității, nu pot să sufăr 
asemenea vorbe, sclav fără minte! Nu puteai să mă 
superi mai rău nici dacă m-ai fi jignit pe mine sau 
pe soția mea, nici dacă te-ai fi atins de cinstea 
familiei mele!... Roagă-te zeilor să nu-mi amintesc 
de cuvintele tale  nesocotite după trecerea 
Saturnalulor! 

— Auzi, să ia apărarea gladiatorului! 

— Să laude faptele lui mârşave! 

— Să înalțe în slavă un ticălos de tâlhar! 

— Pe Castor şi Pollux! 

— Pe Hercule!... Ce neruşinare!... 

— Şi asta tocmai astăzi, tocmai astăzi când 
simțim mai crâncen groaznicele urmări ale 
răscoalei lui Spartacus! exclamă stăpânul lui 
Ediochus. Astăzi, când, datorită lui Spartacus, nu se 
găsesc la Roma nici măcar o sută, ba nici măcar 
zece gladiatori care să fie jertfiți în circ în cinstea 
lui Saturn! 

„Mare nenorocire!” cugetă Artorix, sorbind încet, 
înghiţitură cu înghiţitură, vinul de Tusculum. 

— Şi obiceiul străvechi, păstrat întotdeauna cu 
sfinţenie - stărui patricianul - cere ca lui Saturn să i 
se aducă jertfe omeneşti, deoarece la obârşie Saturn 
a fost un zeu al Infernului, nu al Cerului. 

— Atunci, Saturn să-l facă praf şi pulbere pe 
ticălosul de Spartacus, care e primul şi singurul 
vinovat de această nenorocire! strigă o cetăţeană, 
roşie la faţă şi înfierbântată de prea mult vin. 

— Dar nu, pe toţi zeii! jură patricianul, 
ridicându-se de la locul lui. N-o să îngăduim o 
asemenea ruşine! Bunul zeu Saturn o să-şi 
primească jertfele omeneşti. Am să dau cel dintâi 
exemplu: o să ofer un sclav de-al meu preoților, ca 
să fie jertfit pe altarul zeului. Nu mă îndoiesc că se 
vor mai găsi şi alți oameni pioşi în Roma, care să- 
mi urmeze pildă, şi astfel Saturn îşi va primi 
jertfele, ca şi în anii trecuți. 

— Da, da!... O să se săvârşească toate jertfele! 
spuse amărât stăpânul lui Ediochus. Nouă, însă, 

cine o să ne ofere spectacolul nostru preferat - lupta 
de gladiatori? 

— Cine o să ne dea iar lupte? întrebară în cor 
câteva glasuri jalnice. 

Urmă o clipă de tăcere. Cuprins de un simţțământ 
de ruşine la gândul că e om, Artorix îşi ascunse faţa 
în palme. 

— Au să ne dea viitorii consuli, vitejii Gellius 
Publicola şi Cneus Cornelius Lentulus Clodianus - 
spuse patricianul, cu ochii sticlind de o bucurie 
sălbatică. La primăvară vor porni amândoi 
împotriva gladiatorilor, cu două armate a câte 
treizeci de mii de oameni fiecare... Pe Hercule 
învingătorul, om vedea noi atunci dacă barbarul 
ăsta, hoţul ăsta de vite, are să poată ţine piept la 
patru legiuni consulare, cu unităţile lor auxiliare şi 
cu aliaţii lor! 

— Parcă legiunile nimicite de el lângă Fundi n- 
au fost tot consulare! murmură ironic capadocianul. 

— O! Între o armată pretoriană şi două armate 
consulare e o deosebire pe care tu, barbar ce eşti, n- 
o poţi pricepe! Pe divinul Marte, gladiatori au să 
fie repede nimiciţi şi toţi aceia care vor ajunge în 
închisorile noastre au să fie mânaţi cu miile la circ, 
să fie ucişi! 

— Nici o milă pentru tâlhari ăştia ticăloşi! 

— O să plătească ei şi pentru timpul cât am fost 
lipsiți de luptele de gladiatori! 

— Ce mai sărbătoare o să fie! Ce desfătare! 

— Ce-o să mai petrecem! O să ne distrăm din 
plin! 

— Las' că mai vedem noi - mormăi Artorix, 
scrâşnind din dinţi şi tremurând de mânie. 

În timp ce oamenii aceştia, transformați în fiare, 
continuau să se îmbete visând la măcelurile 
viitoare, saltimbancul, după ce-şi plăti vinul, porni 
mai departe spre Palatin. Încet-încet, dând mereu 
din coate ca să-şi facă loc prin mulțime, Artorix 
răzbi cu greu până la casa lui Catilina. 

Aşezaţi care cum puteau sub portic, mulțimea 
uriaşă a clienţilor, liberților şi sclavilor lui Sergius 
petrecea, îndopându-se cu mâncare şi îmbătându- 
se. Cântecele şi tipetele ce se auzeau din casa 
cruntului senator arătau că ea era plină de oaspeţi. 

Mulțimea salută cu aplauze furtunoase apariţia 
saltimbancului, şi acesta se văzu silit să repete în 
fața mulțimii de beţivani reprezentaţia cu care, trei 
ceasuri mai înainte, desfătase lumea adunată în 
piaţa Carinelor. 

După reprezentaţie, în vreme ce unul din oaspeţii 
lui Catilina făcea cheta în folosul saltimbancului, 
Artorix se apropie de administratorul casei şi-l rugă 
să-l anunţe stăpânului. După ce-l măsură din cap 
până în picioare cu o privire cercetătoare, acesta îi 
răspunse cu nepăsare şi aproape cu dispreţ: 

— Nu-i acasă stăpânul! Şi-i întoarse spatele, gata 
să plece. 

— Nici dacă vin de la Tusculum şi dacă am să-i 
transmit ceva din partea Aureliei Orestilla? stărui în 
şoaptă Artorix. 

Administratorul se opri şi, întorcându-se către 
saltimbanc, îi spuse încet: 

— A!... Ai venit din partea ei? Şi, zâmbind cu 
şiretenie, adăugă: Am înţeles... Dacă vrei să-l vezi 
pe Catilina, coboară spre Forum şi acolo ai să-l 
găseşti cu siguranţă - şi se depărtă. 

Îndată ce reuşi să scape de recunoştinţa 
zgomotoasă a noilor săi admiratori, Artorix cobori 
Palatinul, îndreptându-se spre Forum, unde, fireşte, 
înghesuiala şi zgomotul erau mai mari decât în 
orice altă parte a oraşului. 

Aici forfoteau mai bine de trei sute de mii de 
bărbaţi şi femei, de toate vârstele, care aparţineau 
tuturor straturilor sociale. Pâlcuri de oameni care se 
îndreptau spre Templul lui Saturn, pentru a se 
închina zeului pe care-l sărbătoreau, se încrucişau 
cu alte pâlcuri ce ieşeau din templu. În fruntea 
fiecărui pâlc mergeau mimi, trâmbiţaşi, cântăreți şi 

țiteraşi, care intonau imnuri în cinstea lui Saturn, 
părintele tuturor, şi îi scandau numele în delir. 

Hărmălaia aceasta asurzitoare, de nedescris, era 
înteţită de strigătele miilor de precupeţi care 
vindeau jucării şi de-ale mâncării, ca şi de strigătele 
nenumăraților  saltimbanci şi negustori de 
mărunțişuri. 

Îndată ce nimeri în mijlocul acestui puhoi de 
oameni, Artorix fu prins de el şi târât fără voia lui, 
încet-încet fără să se poată opri, spre templul 
zeului. În drum, tânărul gladiator întorcea mereu 
capul când la dreapta, când la stânga, căutându-l pe 
Catilina. 

La câţiva paşi înaintea lui păşeau doi tineri şi un 
bătrân. Deşi purta veşminte scumpe şi somptuoase, 
Artorix îşi dădu îndată seama că bătrânul era un 
mim. Era un om de statură potrivită şi părea să aibă 
peste cincizeci de ani. Pe chipul lui spân, ca de 
femeie, încreţit şi brăzdat de zbârcituri adânci, prost 
ascunse de farduri şi sulimanuri, se citeau 
apucăturile cele mai perverse şi mai josnice. 

După cum arătau tunicile lor tivite cu purpură, 
tinerii care mergeau alături de el, se vedea că erau 
patricieni. Unul din ei, care părea de douăzeci şi 
doi, douăzeci şi trei de ani cel mult, era înalt, zvelt 
şi bine făcut şi purta întipărită pe chipul lui palid o 
expresie de liniştită melancolie. Celălalt, care nu 
avea decât vreo şaptesprezece ani şi era mic de 
statură şi slăbuţ, avea trăsături regulate, puternic 
conturate, care lăsau să se întrevadă simţăminte 
adânci şi o voinţă fermă şi hotărâtă. 

Bătrânul era Metrobius, iar tinerii erau Titus 
Lucretius Carus şi Caius Cassius Longinus. 

— Pe gloria nemuritorului meu prieten, Lucius 
Cornelius Sulla - se jură comediantul faţă de cei doi 
tineri care îl întovărăşeau, continuând vorba 
începută - femeie mai frumoasă decât această 
Clodia n-am văzut niciodată. 

— Şi totuşi - glumi Lucretius - dacă unul ca tine, 
în viaţa lui desfrânată, ar fi putut întâlni şi alte 

femei tot atât de frumoase ca ea, sunt sigur că una 
mai destrăbălată n-a întâlnit. Nu-i aşa, bătrâne crai? 

— Nu mă  întărâta, poetule - răspunse 
comediantul, măgulit de cuvintele lui Lucretius. 
Bagă de seamă că se ştiu şi despre tine lucruri 
destul de nostime, pe Hercule Musagctul! 

— Ah, pe Junona Moneta, mă tem c-am să-mi 
pierd capul cu totul! exclamă Cassius, cu ochii 
aţintiți spre porticul templului Vestei, în dreptul 
căreia ajunseseră în acea clipă. Îşi pironise privirile 
aprinse asupra  fermecătoarei Clodia, care, 
împreună cu fratele ei Clodius, stătea în porticul 
templului. Cât e de frumoasă!... Ah, ce frumuseţe 
divină! 

— Nu e greu s-o cucereşti, Cassius - îi spuse 
Lucretius, zâmbind. Ajunge numai să vrei, ca să-i 
dobândeşti sărutările. 

— O, n-ai nici o grijă, nu se va lăsa prea mult 
rugată, crede-mă pe mine! întări Metrobius. 

În acea clipă, nu se ştie de ce, mulţimea se opri 
din mers, lăsându-i astfel lui Artorix răgaz s-o vadă 
şi el mai bine pe femeia căreia Cassius îi arunca 
priviri de îndrăgostit. 

Clodia nu avea nici douăzeci de ani. Era înaltă şi 
zveltă, purta o tunică scurtă, strâmtă, de un alb 
imaculat, întinsă pe corp, lucrată dintr-o țesătură 
fină de lână, care nu-i ascundea de fel liniile 
armonioase. Avea pielea de un alb transparent şi, cu 
excepția unei uşoare rumeneli care îi colora obrajii, 
la faţă părea încă şi mai albă. Dacă n-ar fi avut faţa 
îmbujorată, s-ar fi putut jura că obrazul, gâtul, 
umerii şi bustul Clodiei sunt ale unei statui, dăltuite 
de nemuritorul Fidias din cea mai pură şi mai 
transparentă marmură de Paros. Părul roşu, bogat şi 
mătăsos îi umbrea faţa însuflețită de privirile 
languroase şi provocatoare ale ochilor ei albaştri. 

Alături de această tânără şi frumoasă femeie, pe 
care primul ei bărbat o şi repudiase, stătea Clodius, 
cel care urma să devină unul dintre cei mai 
turbulenţi tribuni ai poporului şi care nu avea pe 

atunci decât paisprezece ani. Chipul lui senin de 
copil nevinovat nu lăsa de loc să se întrevadă omul 
crâncen care, câțiva ani mai târziu, avea să tulbure 
liniştea Romei, dezbinându-i pe unii şi pe alţii, 
instigând şi punând la cale omoruri. 

— Nici Venus, nici Diana, aşa cum şi le 
închipuie poporul încrezător, n-ar putea fi mai 
frumoase decât ea! exclamă Cassius, după câteva 
clipe de extaz mut. 

— Venus ajunge - îl corectă Titus Lucretius 
Carus. Las-o pe Diana în pace. Prea e nepotrivit s-o 
asemuieşti cu ea pe această Quadrantarie'*"! 

— Dar cine i-a dat Clodiei această poreclă 
batjocoritoare? Cine îndrăzneşte s-o defăimeze? 
întrebă Cassius, furios. 

— Invidia matroanelor, la fel de stricate, dar mai 
puțin cinice şi mult mai puţin frumoase decât 
Clodia. O pizmuiesc, de aceea fac din ea obiectul 
batjocurii şi urii lor. 

— Uite-o! exclamă Metrobius. Uite-o pe aceea 
care i-a pus Clodiei porecla de Quadrantaria! 

Şi arătă spre o patriciană frumoasă, dar cu chipul 
sever, aproape dur. 

— Cine?... Terentia?... Soţia lui Cicero?... 

— Chiar ea... Iat-o colo, cu soţul ei cel smerit. 

— O, frumos, tocmai ca s-a găsit să înfiereze 
păcatele şi desfrâul - spuse cu un surâs ironic 
Lucretius. Ea, sora vestalei Fabia, a cărei nelegiuită 
legătură cu Catilina e cunoscută tuturor! Pe 
Hercule!... 

— Ei! interveni Metrobius, clătinând din cap 
sceptic. Am ajuns cu moravurile într-un asemenea 
hal, că dacă severul şi neînduplecatul Cato, cel mai 
sever şi mai neînduplecat dintre cenzorii Romei, ar 
trăi în zilele noastre, desigur că nici el n-ar şti ce să 
facă mai întâi pentru a pune capăt acestei 
destrăbălări. Dacă ar fi să hotărască alungarea din 
Roma a tuturor femeilor care n-ar merita să se afle 
aici, atunci, pe Castor şi Pollux, ar însemna că 
Roma să se transforme într-un oraş locuit numai de 

bărbaţi. Pentru a asigura urmaşi neamului lui 
Quirinus, ar trebui să se mai recurgă încă o dată la 
răpirea sabinelor. Şi, fiindcă veni vorba, mai merită 
oare sabinele din zilele noastre să fie răpite? 

— Pe divinul Epicur! Asta e culmea! izbucni 
Lucretius. Metrobius să rostească o ditirambă 
împotriva decăderii moravurilor! La viitoarele 
alegeri votez pentru tine şi propun să te aleagă 
cenzor! 

Mulțimea se urni încet şi porni mai departe. 
Trecând prin faţa templului Vestei, Cassius o salută 
pe Clodia, ducându-şi mâna dreaptă la buze şi 
exclamând: 

— Salut, Clodia, cea mai frumoasă între 
frumoasele Romei! 

După ce-i aruncă lui Cassius o privire lungă şi 
înflăcărată, Clodia îi întoarse salutul, înclinând uşor 
capul şi zâmbindu-i îmbietor. 

— O privire care făgăduieşte multe! îi şopti 
surâzând Lucretius lui Cassius. 

— Nu e lipsită de temei înflăcărarea ta, ilustre 
Cassius - spuse Metrobius. Niciodată n-am văzut 
femeie mai frumoasă decât ea, cu excepţia 
Euthybidei, curtezana elenă!... 

— Buthybida! repetă Lucretius, tresărind la auzul 
acestui nume. Şi după o pauză adăugă, oftând uşor: 
Frumoasă fată, Euthybida!... Pe unde o mai fi 
acum? ... 

— Poate n-ai să crezi, totuşi acesta e adevărul: 
Euthybida e în tabăra gladiatorilor. 

— Dimpotrivă, găsesc că e firesc - protestă 
Lucretius. Acolo e locul cel mai potrivit pentru ea. 

— Să ştii însă că dacă Euthybida s-a dus în 
tabăra tâlharilor ăstora de gladiatori, nu s-a dus 
decât din dorinţa de a câştiga dragostea unuia dintre 
ei. E îndrăgostită nebuneşte de Spartacus... - Tăcură 
o clipă toți trei, apoi Metrobius continuă, 
adresându-se lui Lucretius: Ştii că frumoasa 
Euthybida mi-a propus în mai multe rânduri să mă 
duc în tabăra gladiatorilor?... 

— Pentru ce? întrebă mirat Lucretius. 

— Ca să te ţii şi pe acolo de beții? îl luă peste 
picior Cassius. Mi se pare însă că faci treaba asta 
atât de bine la Roma, încât... 

— Râdeţi voi, râdeţi... Totuşi m-aş duce acolo. 

— Unde? 

— În tabăra lui Spartacus. Sub alt nume şi 
travestit, mi-aş câştiga simpatia lui Spartacus, aş 
afla toate planurile, intenţiile şi pregătirile 
gladiatorilor şi le-aş comunica în taină consulilor. 

Cei doi patricieni pufniră într-un râs zgomotos. 

Metrobius se supără. 

— Iarăşi râdeți? Degeaba râdeți! Nu sunt eu 
acela care, acum doi ani, l-am prevenit pe consulul 
Lucius Licinius Lucullus despre răscoala 
gladiatorilor? Nu sunt eu acela care a descoperit 
complotul în crângul zeiței Furrina? 

— Aşa! Bine că ştim! îşi zise Artorix, încruntat, 
aruncându-i o privire întunecată. 

Ajunseseră între timp în faţa monumentalei 
clădiri a templului lui Saturn, unde, în spatele 
altarului, se păstrau arhiva şi tezaurul statului. Aici, 
înghesuiala şi îmbulzeala erau şi mai mari, din care 
cauză mulțimea se mişca încă şi mai încet. Istoviţi 
şi pe jumătate striviți, Metrobius, Lucretius şi 
Cassius, şi după ei şi Artorix, izbutiră să pătrundă 
în templu abia după vreun sfert de ceas. Aici văzură 
statuia de bronz care-l reprezenta pe zeul Saturn cu 
un cosor în mână şi având la picioare uneltele care 
simbolizau muncile agricultorului. Statuia era goală 
pe dinăuntru, dar pe dinafară era scăldată în 
untdelemn de măsline, în semn de belşug. 

—  Uite-l, uite-l pe Caesar, marele pontif - 
exclamă Metrobius. A săvârşit jertfele rituale în 
cinstea zeului, şi acum, după ce şi-a lepădat 
veşmintele pontificale, părăseşte templul. 

— Cum o mai priveşte pe Sempronia! Pe 
frumoasa şi înțeleaptă Sempronia! 

— ŞI, putem adăuga, pe desfrânata Sempronia. 

— [a te uită ce-i mai scapără ochii ăştia negri şi 
pătimaşi!... Şi ce dulce îi zâmbeşte frumosului 
lulius!... 

— Mai bine v-aţi uita la celelalte matroane şi 
fecioare, să vedeţi cu ce priviri duioase îl urmăresc 
pe Caesar. 

— [a uitaţi-vă şi la roşcata de Fausta... 

— Fiica lui Lucius Cornelius Sulla Felix, 
nemuritorul meu prieten. 

— Se ştie c-ai fost prieten cu el, se ştie c-ai fost 
chiar prea prieten cu monstrul ăla. Nu e nevoie să o 
repeţi mereu. 

— Ce-o fi învălmăşeala asta? 

Toată lumea se întorcea curioasă către intrarea 
templului, de unde răsunau ovaţii din ce în ce mai 
puternice şi mai însufleţite în cinstea lui Saturn. Un 
grup de oameni posomorâţi şi istoviţi înaintau prin 
mulțime, purtându-l pe braţe pe pretorul oraşului. 

— Aha!... Aha!... Asta era! Deţinuţu din 
închisoarea Mamertină, care aşteptau judecata. 
Potrivit datinei, au fost grațiați - se dumeri 
Lucretius. 

— Au venit, după obicei, să atârne pe altarul lui 
Saturn lanţurile cu care au fost ferecaţi - adăugă 
Metrobius. 

— Uitaţi-vă la Catilina, uitaţi-vă la el cât e de 
fioros! strigă Cassius, arătând spre altar, în 
apropierea căruia stătea cumplitul patrician, privind 
țintă la una dintre tinerele vestale. Omul acesta e 
crud chiar şi în dragoste. Uitaţi-vă cu ce ochi 
fioroşi şi cu ce lăcomie o priveşte pe sora Terentiei. 

Artorix îl zări şi el pe patrician, şi în ochii săi se 
ivi o rază de bucurie. Încercă din răsputeri să-şi 
croiască drum prin mulţime pentru a se apropia de 
Catilina. Dar una era să vrei, şi alta să reuşeşti. O 
jumătate de ceas îi trebui tânărului gal ca să 
răzbească până la Lucius Sergius. Ajuns lângă el, îi 
şopti la ureche: 

— Lumină şi libertate! 

Catilina tresări şi se întoarse brusc. Apoi, 
încruntându-se la  saltimbanc, îl întrebă 
ameninţător: 

— Ce înseamnă asta? 

— De la Spartacus - murmură Artorix. Viu 
tocmai din Apulia, ca să discut cu tine lucruri de 
cea mai mare însemnătate. 

Patricianul aruncă iute o privire tânărului gal şi-i 
spuse: 

— Am să te ascult... Să ieşim din templu... Mergi 
în urma mea... până vom găsi un loc prielnic şi 
ferit. 

Apoi, cu disprețul față de oameni care-i era 
propriu, Catilina ieşi din templu croindu-şi brutal 
drum cu coatele. Artorix îl urmă de aproape. După 
ce trecură de templul lui Hercule, Catilina se opri în 
apropierea micului templu închinat zeiţei castităţii. 

Artorix îi expuse solia cu care-l trimisese 
Spartacus. Începu prin a-i zugrăvi cu însufleţire 
puterea şi vitejia legiunilor de gladiatori. Pe 
neobservate, reuşi să-i  măgulească orgoliul, 
încredințându-l că, dacă Lucius Sergius Catilina le- 
ar deveni conducător, vitejia celor şaizeci de mii de 
sclavi, ce fusese dovedită în atâtea bătălii, ar creşte 
încă mai mult. Îi demonstra de asemenea că în 
modul acesta efectivul armatei gladiatorilor s-ar 
dubla în scurt timp şi că, mergând din victorie în 
victorie, până într-un an, armata ar putea ajunge cu 
forţe de neînvins la porţile Romei. 

Numai la auzul acestor propuneri, ochii injectaţi 
al lui Catilina se aprinseră. Muşchii feţei sale crunte 
şi expresive zvâcneau înfricoşător; din când în când 
scăpa câte un oftat care semăna cu răcnetul unei 
fiare sălbatice şi îşi încleşta ameninţător pumnii 
puternici. 

După ce Artorix încheie, Catilina răspunse 
sacadat: 

— Propunerea ta, tinere, e foarte ademenitoare... 
N-am să-ţi ascund însă că mie, ca roman şi 
patrician... gândul de a mă aşeza în fruntea unei 

armate de sclavi... fie ei oricât de viteji... dar totuşi 
sclavi şi răsculați, îmi insuflă o scârbă de 
nestăpânit... Însă gândul de a avea o armată atât de 
puternică... mie, care, deşi m-am născut pentru 
fapte măreţe, n-am avut niciodată posibilitatea să 
obţin măcar funcția de guvernator al unei provincii, 
gândul acesta... 

— Gândul acesta nu cumva să-ți înflăcăreze 
creierul şi să-ţi întunece minţile până într-atât, încât 
să uiţi că eşti roman şi că te-ai născut patrician. 
Dacă oligarhia care ne asupreşte trebuie răsturnată, 
ea trebuie răsturnată nu cu ajutorul scelerat al 
sclavilor vrăjmaşi, ci cu braţul şi arma romanilor 
liberi. 

Această intervenţie neaşteptată venea din partea 
unui patrician care, chiar în clipa aceea, apăruse de 
după colţul templului. Era un om de peste treizeci 
de ani, arogant şi plin de prestanţă. 

— Lentulus Sura! exclamă Catilina, uimit. Tu, 
aici? 

— Da. Omul acesta mi-a trezit bănuieli şi de 
aceea te-am urmărit. Nu o dată ţi-am povestit, că 
soarta a hotărât ca Roma să fie stăpânită pe rând de 
trei Cornelius. Cornelius Cinna şi Cornelius Sulla 
au şi cârmuit-o, iar tu eşti al treilea, ales de soartă, 
pentru a stăpâni Roma. Vreau să te împiedic să faci 
acum un pas greşit, care în loc să te apropie te-ar 
putea îndepărta de țintă. 

— Crezi oare, Lentulus, că am să mai întâlnesc 
alt prilej la fel de favorabil? Crezi tu că, pentru 
înfăptuirea planurilor noastre, vom izbuti să 
strângem o armată ca a gladiatorilor? 

— Dacă am recurge la ajutorul gladiatorilor, cred 
că ne-am atrage ura poporului şi disprețul întregii 
Italii. Nu am mai lupta atunci nici pentru binele 
plebei, nici pentru interesele celor apăsați de datorii 
şi ale celor dezmoşteniți şi lipsiţi de drepturi, ci ne- 
am lupta numai şi numai în folosul barbarilor şi al 
duşmanilor gloriei romane... Dacă, datorită 
bunăvoinței şi sprijinului prietenilor noştri, barbarii 

aceştia ar deveni cândva stăpânii Romei, îţi 
închipui oare că vor mai respecta vreo lege sau că îi 
vei mai putea ţine în frâu?... Crezi că vor lăsa 
puterea în mâna noastră? În ochii lor, orice cetăţean 
are să pară un duşman şi au să ne împingă la 
măceluri şi omoruri. 

Pe măsură ce Lentulus vorbea, fiecare mişcare a 
lui Catilina lăsa să se vadă cum se stingea avântul 
care pusese stăpânire pe el. După ce Sura termină 
de vorbit, Catilina, copleşit, lăsă capul în piept şi, 
oftând adânc, şopti: 

— Logica ta taie adânc, fără cruţare, ca o lamă 
spaniolă bine ascuţită. 

Artorix tocmai se pregătea să-i spună ceva lui 
Lentulus, când acesta i se adresa cu un glas 
poruncitor: 

—  Întoarce-te şi spune-i lui Spartacus că 
admirăm curajul vostru, dar că, înainte de toate, 
suntem romani. Când o primejdie ameninţă patria, 
pe malurile Tibrului toate dezbinările trebuie să 
înceteze. Sfătuieşte-l să profite de împrejurările 
prielnice, să treacă Alpii şi să lase pe fiecare să 
meargă acasă. Continuarea războiului în Italia vă va 
fi fatală. Du-te, zeii să te însoţească. 

Și, rostind aceste cuvinte, Lentulus Sura îl luă de 
braţ pe Catilina, pe care gândurile îl absorbiseră cu 
totul, şi porni cu el spre centrul oraşului. 

Artorix rămase locului, privind îngândurat după 
cei doi patricieni care se depărtau. Deşteptat din 
această stare de Endymion, care începuse să sară şi 
să-i lingă mâinile, falsul saltimbanc porni încet în 
direcția Curiei Aeculeia. 

Frământat cum era de gândurile întunecate 
stârnite de cuvintele lui Sura, Artorix nu băgase de 
seamă că de câtăva vreme era urmărit de 
Metrobius. Acesta ba mergea în spatele lui Artorix, 
ba i-o lua înainte, privindu-l cu luare-aminte. Abia 
când ajunse în piaţa cea largă a Curiei Aeculeia, 
Artorix, observându-l pe mim, îl recunoscu îndată. 
Gândul că poate şi Metrobius recunoscuse în el pe 

unul din gladiatorii lui Sulla îl nelinişti. De aceea, 
după ce chibzui puţin, hotărî să iuţească pasul, 
nădăjduind că, pierzându-se în mulțime, are să 
scape de urmărirea lui Metrobius. 

Soarta păru să-i surâdă lui Artorix, deoarece, în 
apropiere, la intrarea locuinţei unui patrician, se 
înghesuia un mare număr de clienți cu lumânări în 
mână. Erau clienţii unui senator, care, cu prilejul 
sărbătorii Saturnaliilor, aduceau lumânări în dar 
patronului lor, potrivit tradiției. 

După ce se amestecă în mulțimea clienţilor, el 
intră în locuinţa patricianului. Portarului îi spuse că 
venea să-i propună stăpânului ca să dea o 
reprezentație pentru clienții lui, drept răsplată 
pentru darurile aduse. Portarul îl lăsă să treacă din 
vestibul în atrium, împreună cu clienţii. Artorix ştia 
că locuinţele romanilor bogaţi erau clădite aproape 
toate după acelaşi plan, de aceea se uită îndată să 
vadă dacă şi casa aceasta mai avea o ieşire în 
cealaltă parte a grădinii. Convingându-se că avea, 
profită de învălmăşeala pricinuită de intrarea 
clienților şi străbătu atrium-ul, galeria acoperită şi 
coridorul, ieşind în grădină. Când ajunse în dreptul 
ieșirii, îi spuse portarului de aici că dăduse o 
reprezentație în faţa stăpânului şi că acum, fiind 
aşteptat în altă parte, îl roagă să-i dea drumul prin 
ieşirea aceasta, întrucât intrarea principală era prea 
aglomerată de oameni. Portarul îl crezu şi, după ce- 
i deschise poarta şi-şi luă rămas bun cu un zâmbet 
binevoitor, îi dădu drumul într-o ulicioară. 

Începuse să se întunece. Artorix chibzui că 
trebuia neapărat să părăsească oraşul cât mai 
repede, ieşind pe porțile cele mai apropiate. Apucă 
de-a lungul malului stâng al Tibrului, pe larga 
stradă care ducea spre Poarta Trigemina. 

Fiind departe de centrul oraşului, strada aceasta 
era aproape pustie. Numai zgomotul fluviului, 
umflat de ploile recente, tulbura liniştea ce domnea 
aici. 

Deodată, după ce făcuse vreo trei sute de paşi, lui 
Artorix 1 se păru că aude paşi grăbiţi în urma sa. Se 
opri o clipă şi trase cu urechea. Zgomotul paşilor se 
apropia din ce în ce. După ce-şi strecură mâna 
dreaptă sub tunică şi-şi scoase pumnalul, Artorix 
porni repede mai departe. Profitând de o cotitură, el 
se ascunse după trunchiul gros al unui stejar de 
lângă mal. Voia să vadă dacă paşii ce se auzeau 
erau ai lui Metrobius sau ai vreunui cetăţean care 
îşi vedea grăbit de drumul său. Curând auzi gâfâitul 
omului ce se apropia şi apoi îi zări faţa... Era 
Metrobius. 

Nemaivăzându-l pe Artorix, Metrobius se opri şi, 
aruncând o privire de jur împrejur, se întrebă cu 
glas tare: 

— Unde-o fi dispărut? 

— Aici sunt, dragul meu Metrobius - răspunse 
Artorix, ieşind din ascunzătoare. 

Metrobius făcu câțiva paşi într-o parte, spre zidul 
scund de o jumătate de stat de om care despărțea 
strada de fluviu, şi îi spuse mieros: 

— A! Într-adevăr, chiar tu erai, scumpul meu 
gladiator... Te-am recunoscut... De aceea te-am şi 
urmat... Am făcut cunoştinţă cu tine la vila de la 
Cume a lui Sulla... Vreau să te poftesc să iei masa 
cu mine... Să bem un vin bun de Falern. 

— Al vrea tu, trădător bătrân, să mă duci la masă 
- îl întâmpină Artorix domol, dar ameninţător, 
apropiindu-se de comediant - însă la închisoarea 
Mamertină, pentru că din trupul meu, răstignit pe 
cruce, să se ospăteze corbu Esquilinului... 

— Nicidecum! Ce-ţi veni în gând? protestă 
Metrobius cu glas tremurător, retrăgându-se în 
direcția de unde venise. Să mă trăsnească Jupiter cu 
fulgerul său dacă n-am vrut cu adevărat să te 
cinstesc cu un Falern excelent. 

— Nu, beţiv infam. Astă-seară ai să bei până o 
să-ți treacă pofta din apa galbenă şi tulbure a 
Tibrului - şopti gladiatorul, năpustindu-se asupra 
bătrânului comediant. 


409 


— Săriţi!... Aţutor!... Prieteni!... Mă ucide!... 
strigă comediantul, luând-o la fugă spre Via Nova. 

Strigă încă după ajutor, când Artorix, cu 
pumnalul în dinţi, îl ajunse din urmă şi-l înşfacă de 
gât cu mâinile sale vânjoase. 

— Aha, mişelule, mai pofteşti şi prieteni... la 
masa pe care mi-ai oferit-0!... Într-adevăr, iată-i... 
iată-i că vin... 

Artorix zărea o mulțime de sclavi şi clienți cu 
făclii, care tocmai ieşea din casa patricianului prin 
care trecuse adineauri. Atrasă de ţipetele stridente 
ale comediantului, mulțimea alerga spre ei. Atunci 
Artorix îl izbi pe Metrobius de câteva ori cu 
pumnalul în piept şi spuse cu glas surd şi fioros: 

— Nici pe tine nu vor reuşi să te salveze şi nici 
pe mine n-au să pună mâna. Licălosule! Şi, 
ridicându-l în braţe pe comediant, care era pe 
jumătate mort şi din pieptul căruia ţâşnea un şuvoi 
gros de sânge, îl azvâr în Tibru, strigând: Asta are 
să fie prima şi ultima oară când ai să bei apă, 
beţivan bătrân!... 

După aceste cuvinte urmă un plescăit şi strigătul 
deznădăjduit al lui Metrobius, care dispăru înghițit 
de apele tulburi ale fluviului... 

— Acum! Venim, Metrobius... Nu-ţi fie teamă! 


— O să-l trimitem pe ticălosul ăsta de gladiator 
să fie răstignit! 

— N-o să ne scape! strigau din goană sclavii şi 
cetăţenii, care acum ajunseseră la cincizeci, şaizeci 
de paşi de Artorix. 

Gladiatorul îşi smulse pelerina de pe umeri, îl 
azvârli pe Endymion în fluviu şi, după ce sări pe 
zid, se aruncă în apă. 

— Ajutor!... Mor!... Aju... se mai auzi o dată 
glasul lui Metrobius. 

Cei ce veneau în ajutorul lui ajunseră la locul 
unde se petrecuse sângeroasa luptă. Se agitau de 
colo-colo de-a lungul zidului făgăduind ajutor 

comediantului, dar nimeni nu făcu nimic pentru a-l 
salva. 

Între timp, Artorix înota voiniceşte de-a 
curmezişul fluviului, îndreptându-se spre malul 
opus. 

Cei adunaţi pe mal mai continuau să-l blesteme 
pe Artorix şi să deplângă soarta lui Metrobius, când 
gladiatorul ajunse cu bine pe malul celălalt şi se 
făcu nevăzut în întunericul tot mai des care se lăsa 
deasupra Oraşului Etern. 

CAPITOLUL XVIII. CONSULII ÎN 
RĂZBOI. BĂTĂLIA DE LA 
CAMERINUM. MOARTEA LUI 
OINOMAUS. 


Orice nădejde de a-l vedea pe Lucius Sergius 
Catilina luând conducerea răscoalei fiind pierdută, 
gladiatorii aprobară noul plan propus de Spartacus. 
Potrivit acestui plan, la venirea primăverii, armata 
avea să pornească spre Alpi, urmând ca după 
trecerea Alpilor răsculații să se împrăștie şi fiecare 
să se întoarcă în ţara sa, pentru a îndemna populaţia 
să se ridice împotriva romanilor. Pentru Spartacus, 
care prin judecata sa sănătoasă şi prin agerimea şi 
puterea sa de pătrundere era unul din cei mai mari 
comandanţi ai vremii sale, era evident că un război 
îndelungat purtat împotriva Romei, pe teritoriul 
Italiei, era sortit să se termine cu izbânda Quiriţilor. 
În consecinţă, pe la sfârşitul lui februarie 682, cu 
mai bine de şaptezeci de mii de soldați minunat 
instruiți şi înarmaţi, el porni din Apulia şi, înaintând 
de-a lungul litoralului, se îndreptă spre Samnium. 

După un marş de zece zile, când ajunse în ţinutul 
Paelignilor, Spartacus află că, pentru a opri 
înaintarea gladiatorilor spre Pad, consulul Lentulus 
Clodianus concentra în Umbria o armată de vreo 
treizeci de mii de oameni, în timp ce celălalt 
consul, Gellius Publicola, sta gata s-o pornească din 

Latium şi să-i cadă în spate, pentru a-i tăia orice 
putinţă de scăpare sau de întoarcere în Apulia. 
Senatul abia acum pricepuse ce amenințătoare şi 
grozavă primejdie constituia războiul cu gladiatorii 
şi, alarmat, hotărâse să-i trimită pe amândoi 
consulii împotriva lui Spartacus, ca într-o campanie 
din cele mai grele. Două armate uriaşe fură puse la 
dispoziţia consulilor, cărora Senatul le încredinţă 
misiunea de a termina cu gladiatori odată pentru 
totdeauna. 

La câteva zile după intrarea lor în funcţiune, cei 
doi consuli începură să-şi mobilizeze armatele, unul 
în Latium, celălalt în Umbria. Se vede însă că nici 
Lentulus, nici Gellius nu trăseseră vreo învăţătură 
din experienţa acestui război, adică din înfrângerile 
suferite de pretorul Varinius, de chestorul Cossinius 
şi de însuşi Orestes. Fie din cauza rivalități, fie din 
greşite consideraţii tactice, ei nu se gândiseră nici o 
clipă să pornească împreună la luptă împotriva lui 
Spartacus. 

După ce luă cunoştinţă de intenţiile adversarilor, 
Spartacus se hotărî să-l atace mai întâi pe Gellius şi 
îşi iuți marşul de-a lungul Samniumului, 
nădăjduind să-l întâlnească undeva pe şoseaua care 
lega Corfinium şi Amiternum. 

Ajungând la Amiternum, el află de la sclavu de 
prin oraşele vecine, care, deşi nu se hotărau să vină 
în tabăra gladiatorilor, le făceau totuşi foarte mari 
servicii iscodind mişcările inamicului, că Gellius se 
mai găsea la Anagnia, unde aştepta sosirea 
unităților sale de cavalerie, şi că avea să mai 
rămână acolo încă cincisprezece zile cel puţin. 

Conducătorul gladiatorilor luă atunci hotărîrea de 
a înainta mai departe, socotind să-l întâmpine pe 
Lentulus, care pornise din Umbria, să dea lupta cu 
el şi să-l înfrângă. După aceea ar fi putut fie să se 
întoarcă puţin înapoi şi să-l nimicească pe Gellius, 
trecând apoi peste Pad, fie să pornească de-a 
dreptul spre Alpi, fără a se mai sinchisi de Gellius. 

Când ajunse la Asculum, numeroasele sale 
iscoade îi aduseră ştirea că Lentulus părăsise 
Perusia şi se îndrepta spre Camerinum pentru a-l 
ataca. Spartacus se hotărî să rămână la Asculum, 
unde să-l aştepte pe Lentulus, care în patru-cinci 
zile avea să ajungă acolo. Dădu ordin să se aşeze 
tabăra pe o poziție dominantă şi să fie bine întărită. 
După ce tabăra fu instalată, Spartacus porni în 
fruntea a o mie de călăreţi, pentru a face o 
recunoaştere în împrejurimi. Călărea singur în 
fruntea detaşamentului său, frământat de gânduri 
care dădeau chipului său o căutătură aspră şi 
posomorâtă. 

La ce se gândea oare? 

De câtva timp, purtarea lui Oinomaus se 
schimbase simţitor. În câteva rânduri lăsase să se 
întrevadă că nu mai nutrea pentru Spartacus 
respectul şi dragostea de altădată. La consiliul 
comandanților, ţinut în tabăra de lângă Gnatia, după 
refuzul lui Catilina de a lua comanda gladiatorilor, 
Oinomaus fusese singurul care se împotrivise 
hotărârii ca armata să treacă Alpii şi ca fiecare să se 
întoarcă în patria lui. Se împotrivise acestui plan 
rostind cuvinte tari şi grele la adresa lui Spartacus. 
Îndrugase câteva fraze obscure, cu două înţelesuri, 
despre o anume tiranic, despre o putere abuzivă 
care nu mai putea fi tolerată. Mai mult chiar, 
amintind că gladiatorii luaseră armele în numele 
egalității, Oinomaus spusese că, din cauza unei 
anumite dictaturi, egalitatea rămăsese literă moartă 
şi că venise vremea ca gladiatorii să înceteze de a 
se mai supune dictatorului, cum se supun copiii, 
învățătorului. 

După această ciudată ieşire a germanului, 
Spartacus se ridicase cuprins de o mânie tenbilă, 
dar izbutise să se stăpânească şi, pentru a-l linişti pe 
Oinomaus, la care ţinea atât de mult, îi răspunsese 
cu blândeţe şi prietenie. Văzând însă că Crixos, 
Granicus şi ceilalți comandanţi se alăturaseră toți 
propunerii lui Spartacus, Oinomaus părăsise turbat 

cortul, nevrând să mai ia parte la consiliul fraților 
săi de arme. 

De aceea, purtarea lui Oinomaus îl frămînta 
serios pe Spartacus de multe zile. 

Când se întâlneau întâmplător, Oinomaus părea 
tulburat, tăcea şi căuta să evite explicaţiile. 

Sub influența Euthybidei, Oinomaus devenise 
încăpățânat şi rău, totuşi de câte ori se întâlnea cu 
Spartacus simţea că i se potolea mânia. Faţă în față 
cu marele conducător, care în măreţia lui era bun, 
inimos şi nespus de sincer şi modest, sufletul cinstit 
al germanului se răzvrătea împotriva uneltirilor 
curtezanei. 

Strădaniile lui Spartacus de a descoperi pricina 
ce provocase o schimbare atât de neaşteptată în 
atitudinea lui Oinomaus rămăseseră zadarnice. 
Euthybida ascunsese cu cea mai mare pricepere 
taina legăturilor ei vinovate cu comandantul 
germanilor. lar pe Spartacus, cinstea şi noblețea 
caracterului îl împiedicau să bănuiască intrigile 
scornite de Euthybida, care îl prinsese cu atâta 
dibăcie pe Oinomaus în mrejele ei. Nici nu visa că 
Euthybida ar fi putut avea vreo influență asupra 
purtării stranii şi de neînțeles a prietenului său. De 
curtezană aproape că uitase, deoarece chiar ea evita 
orice întâlnire cu el. 

La întoarcerea sa din recunoaşterea făcută prin 
împrejurimile Asculumului, Spartacus, năpădit de 
gânduri întunecate, se izolă în cortul său şi porunci 
unui contubernal să-l poftească pe Oinomaus. 

Contubernalul ieşi din cort pentru a îndeplini 
porunca. Dar nici nu apucase bine Spartacus să se 
întindă pe banchetă în aşteptarea lui Oinomaus, că, 
iată, contubernalul se şi întoarse. 

— M-am dus după Oinomaus - raportă el - dar l- 
am întâlnit în drum, tocmai venea la tine... lată-l. 

Şi, dându-se la o parte, contubernalul îi făcu loc 
lui  Oinomaus, care, oprindu-se în faţa lui 
Spartacus, îi spuse încruntat: 


415 


— Salut, conducător suprem al gladiatorilor! 
Vreau să-ţi vorbesc şi... 

— Și eu vreau să-ți vorbesc! îi tăie Spartacus 
vorba, ridicându-se în picioare şi făcând 
contubernalului semn să plece. 

După ce acesta ieşi, Spartacus se întoarse spre 
Oinomaus şi spuse cu blândeţe: 

— Bine ai venit, frate Oinomaus! Ce voiai să-mi 
spui? 

— Voiam... începu germanul cu glas 
ameninţător, dar lăsând privirea în jos. M-am... 
săturat, nu mai pot... să tot joc după toanele şi 
capriciile tale... Dacă e sclavie, sclavie să fie! 
Prefer însă să fiu sclav la romani... Vreau să lupt, 
nu vreau să fiu sluga nimănui. 

— Pe fulgerele mi Jupiter! exclamă Spartacus, 
cu adâncă amărăciune, încrucişându-şi braţele şi 
ridicând ochii spre cer. Oinomaus, ţi-ai ieşit din 
minţi de-a binelea şi... 

— Pe cosiţele mătăsoase ale Freiei! îl întrerupse 
germanul, ridicând capul şi privindu-l drept în faţă, 
cu privirea aprinsă a ochilor săi mici. Sunt în toate 
minţile. 

— Să-ţi ajute zeii să fie aşa! Care sunt însă 
toanele de care vorbeşti? Am încercat eu vreodată 
să fac din tine, sau din oricare altul dintre fraţii mei 
de nenorocire şi arme, jucăria mea? 

— Nu spun asta... - răspunse Oinomaus, vădit 
stingherit, lăsând iarăşi ochii în jos. Nu ştiu dacă 
tu... Nu ştiu dacă tu... Ştiu însă că, la urma urmei, 
sunt şi cu om... 

— Om cinstit şi viteaz. Aşa ai fost până acum şi 
aşa poţi fi şi de aici înainte! încuviinţă Spartacus, 
uitându-se fix şi iscoditor în ochii lui Oinomaus, cu 
privirea lui scânteietoare. Ce legătură are însă asta 
cu ce mi-ai spus adineauri? Când am încercat eu 
vreodată să-ţi pun la îndoială autoritatea în tabăra 
noastră?... Ce te-a făcut să bănuieşti una ca asta? 
Care e pricina atitudinii ciudate, de neînțeles, pe 
care ai luat-o faţă de mine?... Te-am jignit eu cu 

ceva?... Cu ce ţi-am greşit eu ţie, personal? Cu ce 
am păcătuit faţă de cauza comună pe care m-am 
jurat s-o înfăptuiesc şi căreia i-am închinat întreaga 
mea viaţă? 

— La drept vorbind nu... De jignit... de supărat... 
într-adevăr, nu m-ai jignit... Nici față de cauza 
noastră n-ai greşit cu nimic. Dimpotrivă, eşti un 
conducător iscusit, ai dovedit-o. Ai transformat 
hoardele de gladiatori ce s-au strâns în jurul tău 
într-o armată disciplinată, care inspiră teamă... şi... 
şi... În sfârşit... nu-ţi pot aduce nici o învinuire.. 

Aşa i-a răspuns Oinomaus. Vorba lui, din 
arțăgoasă şi necuviincioasă cum fusese la început, 
se făcuse, treptat, mai domoală şi mai respectuoasă, 
şi acum ajunsese să fie prietenească. 

— Atunci, de ce te-ai schimbat aşa? De ce eşti 
supărat pe mine? De când, împotriva voinţei mele, 
am fost ales conducător suprem, nu m-am purtat 
întotdeauna cu toţi ceilalți, şi mai ales cu tine, ca un 
frate, ca un prieten sincer şi ca un bun tovarăş de 
arme? 

— Da, Spartacus, totdeauna te-ai purtat frumos... 
Dar nu-mi vorbi aşa... nu te uita aşa la mine - 
mormăi înduioşat Oinomaus. N-am spus că... Şi 
nici nu voiam să spun asta... 

— Dacă am susținut planul de a ne întoarce în 
țările noastre de baştină, n-am făcut-o decât după o 
lungă şi temeinică chibzuinţă, şi anume pentru că 
m-am convins că, luptând pe pământul Italiei, nu 
vom izbuti niciodată să câştigăm o victorie 
hotărâtoare asupra Romei!... Roma!... Cucerirea 
Romei!... Frângerea puterii romane şi zdrobirea 
domniei tiranilor!... Nu înţelegi tu oare că gândul 
ăsta mă munceşte şi în vis şi că-mi tulbură liniştea 
nopților?... A fi mai presus decât Brennus, decât 
Pirus şi decât Hanibal! A izbuti acolo unde au dat 
greş aceşti glorioşi conducători de armate! N-ar fi 
aceasta o mare glorie?... Dacă o vom ataca pe 
pământul Italiei, cu Roma se va întâmpla ceea ce s- 
a întâmplat cu Anteu, care, de fiecare dată când 


417 


Hercule, biruindu-l, îl arunca la pământ, se ridica 
iarăşi la luptă, mai puternic decât înainte. După ce, 
cu mare trudă şi vărsare de sânge, izbutim să 
nimicim o armată romană, în câteva zile Roma 
trimite împotriva noastră o altă armată, şi apoi încă 
una, până ce, la urma urmei, are să ridice o armată 
de şaizeci-şaptezeci de legiuni, care au să ne 
strivească. Divinul Hercule, pentru a-l răpune pe 
Anteu, nu l-a mai trântit la pământ, ci l-a sugrumat 
ținându-l în aer cu braţele sale puternice. Noi, ca să 
biruim Roma, trebuie să ridicăm împotriva ei toate 
popoarele pe care le asupreşte şi să pornim 
împotriva Italiei din toate părțile, strângând mereu 
cercul în jurul zidurilor lui Servius Tullius. Abia 
când o să năvălim cu o armată de şase-şapte sute de 
mii de oameni o să izbutim să înăbuşim pentru 
vecie oraşul şi poporul acesta blestemat. E singurul 
mijloc de a înfrânge Roma, singura cale de a-i 
nimici puterea. Dacă noi n-o să izbutim s-o facem, 
au să izbutească nepoţii sau strănepoţii noştri; 
căderea Romei numai aşa are să se poată obține. 
Orice război, orice luptă izolată împotriva puterii 
romane e cu neputinţă. Mitridate are să fie înfrânt, 
aşa cum a fost înfrânt şi Hanibal. Popoarele de la 
Rin şi parții au să fie nimiciţi, aşa cum au fost 
nimiciți, pe rând, cartaginezii, grecii şi berii. 
Numai unind laolaltă toate forțele asupriţilor poate 
fi zdrobită această uriaşă caracatiţă, care, treptat- 
treptat, şi fără putinţă de a-i ţine piept, îşi întinde 
braţele-i monstruoase asupra lumii întregi. 

Spartacus vorbea avântat şi cu înflăcărare, şi 
ochii săi scăpărau fulgere. Ascultându-l, Oinomaus, 
care era cinstit, sincer din fire şi devotat lui 
Spartacus, simţea cum scade şi se stinge ura aprinsă 
în inima sa de vicleniile ticăloase ale Euthybidei. 
Când Spartacus isprăvi de vorbit, germanul îşi 
întinse rugător braţele spre el. Frumosul chip al lui 
Spartacus părea în acea clipă învăluit de o lumină 
supranaturală. Cu glasul tremurând de emoție, 
Oinomaus şopti: 

— O, iartă-mă... Spartacus... iartă-mă!... Tu nu 
eşti om, tu parcă eşti un zeul... 

— Nu... Sunt doar omul cel mai fericit, pentru că 
regăsesc în tine un frate! exclamă tracul emoţionat, 
deschizându-şi larg braţele. 

Oinomaus se aruncă vijelios în braţele lui, 
şoptind: 

— O, Spartacus, Spartacus!... Te cinstesc şi te 
iubesc şi mai mult decât până acum! 

Câtăva vreme rămaseră amândoi tăcuţi, unul în 
braţele celuilalt, ca nişte fraţi. Apoi Spartacus se 
desprinse şi, cu vocea încă tulburată de emoție, 
întrebă: 

— Oinomaus, spune-mi acum, ce te aduce aici? 

— Eu... Dar... Nici eu nu mai ştiu - răspunse el, 
cam încurcat. De ce să ne mai amintim de asta? 
După o clipă de tăcere, adăugă cu însuflețire: Ah, 
iată! Deoarece bănuieşti că am venit să-ți fac o 
rugăminte, o să te rog, în numele meu şi al 
germanilor mei, ca, în apropiata bătălie pe care o 
vom da împotriva consulului Lentulus, apărarea 
poziției celei mai primejdioase să ne fie 
încredinţată nouă. 

Privindu-l cu blândeţe şi prietenie, Spartacus 
exclamă: 

— Eşti neschimbat! Pe cât de viteaz, pe atât de 
cinstit!... A ta va fi poziţia cea mai primejdioasă. 

— Îmi făgăduieşti? 

— Da - întări Spartacus, întinzând mâna dreaptă 
lui Oinomaus. Ştii doar că în sufletul meu nu e loc 
nici pentru minciună, nici pentru teamă. 

După ce mai statură puţin de vorbă, Oinomaus şi 
Spartacus ieşiră din pretorium. Nu apucaseră să 
facă nici câţiva paşi, când din urmă îi ajunse 
Artorix. Cu trei zile mai înainte, conducătorul 
gladiatorilor îl trimisese pe tânărul gal, în fruntea 
unui detaşament de o mie de călăreţi, să facă o 
recunoaştere în direcția Reate, pentru a aduna ştiri 
despre armata lui Gellius. Artorix, care acum se 
întorsese din recunoaştere, aflase că Spartacus 

tocmai ieşise împreună cu Oinomaus şi atunci 
fugise să-l ajungă din urmă. 

— Salut, Spartacus! Lui Gellius i-a sosit o parte 
din cavaleria aşteptată - raportă el. A şi plecat de la 
Anagnia. Cel mai târziu peste cinci zile trebuie să-l 
aşteptăm. 

După ce chibzui şi cântări aceste ştiri, Spartacus 
spuse: 

— Perfect! Ridicăm mâine seară tabăra şi pornim 
spre Camerinum; o să fim acolo poimâine, înainte 
de amiază. Lentulus are să ajungă acolo probabil 
poimâine seara, sau poate chiar mai târziu, în 
dimineaţa zilei a patra. Soldaţii lui Lentulus vor fi 
osteniți de drum. Noi, care vom fi apucat să ne 
odihnim, îi vom ataca cu îndrăzneală şi-i vom 
înfrânge. Apoi o să ne întoarcem fără întârziere 
împotriva lui Gellius şi-i vom zdrobi armata. După 
asta, o să ne urmăm fără nici o piedică drumul spre 
Alpi. Ce crezi despre planul acesta, Oinomaus? 

— Minunat plan! răspunse cu  înflăcărare 
Oinomaus, Vrednic de un mare strateg! 

După ce Spartacus îl lăsă pe Artorix să se 
retragă, Oinomaus îl pofti să ia masa în cortul său, 
cu el şi cu contubernalii săi. Singură Euthybida 
lipsi de la această masă. Avea mult prea multe 
motive ca să evite orice întâlnire cu Spartacus, să 
evite chiar să se şi arate în faţa ochilor lui. 

Stând prieteneşte de vorbă, având în faţă o cană 
de vin de Truentus, aspru, însă de viţă nobilă, 
timpul trecu pe nesimţite şi Spartacus părăsi cortul 
germanului târziu, după ora primei făclii. 

Îndată ce  Oinomaus rămase singur, din 
despărțitura anume amenajată pentru ea în cortul 
germanului îşi făcu apariția Euthybida, palidă, cu 
părul ei ruginiu despletit, revărsat pe umeri 
Încrucişând braţele pe piept, se opri în faţa lui 
Oinomaus. 

— Aşadar - izbucni Euthybida - Spartacus o să te 
mâne iarăşi pe unde o să poftească el, ca pe un cal 
dus de căpăstru! Înseamnă că, pentru a se înălța pe 

sine, o să se folosească şi de acum înainte de 
puterea şi de vitejia ta! 

— O! lar începi? o mustră germanul, cu glas 
surd şi ameninţător, aruncându-i o privire cumplită. 
Când ai să încetezi odată cu clevetirile tale 
ticăloase? Când o să încetezi să-mi torni în sânge 
veninul insinuărilor tale? Femeie de trei ori 
blestemată, eşti mai rea decât lupul Fenris! 

— Bi-i-i-ne! Pe toți zeii Olimpului... Te superi pe 
mine pentru că eşti un sălbatic necioplit, un 
neghiob. Aşa îmi trebuie, proastă şi netrebnică ce 
sunt, mie care te iubesc, când s-ar cuveni să te 
dispreţuiesc. Aşa-mi trebuie! Foarte bine, asta 
merit! 

— Oare pentru a mă iubi e nevoie să-mi ceri să-l 
urăsc pe Spartacus, care e atât de nobil, cinstit şi 
înţelept? 

— Virtuţile lui aparente m-au înşelat şi pe mine 
cândva, prostuţă nefericită ce sunt, şi l-am crezut 
nu om, ci semizeu. Vrând-nevrând a trebuit să mă 
conving însă că Spartacus e un mincinos, că prin 
fiecare faptă şi fiecare cuvânt se dovedeşte a fi un 
prefăcut mârşav şi că în pieptul lui nu arde decât o 
singură flacără - flacăra ambiţiei. Acum m-am 
convins că eşti mai prost ca un berbec... 

— Euthybida! strigă Oinomaus, răcnind ca un 
leu care se sufocase şi tremurând tot de mânie. 

— Nu mă tem de amenințările tale! îl sfidă ea. 
Mai bine n-aş fi crezut în jurămintele tale de 
dragoste. Aş fi putut să te urăsc tot atât de mult pe 
cât te dispreţuiesc. 

— Euthybida! tună din nou Oinomaus, cu vocea 
sa groasă şi puternică, sărind de la locul său ca 
turbat, cu pumnii ameninţători. 

— Hai! Îndrăzneşte! îl întărâtă ea, apropiindu-se 
de el trufaşă şi provocatoare. Hai, viteazule, 
înaintează, loveşte-mă! Sugrumă o biată fată cu 
labele tale diforme, fioroase!... Cu asta ai să-ţi 
câştigi mai multă glorie decât ţi-ai câştigat cu 


421 


răpunerea adversarilor în  circuri!... Hai, 
îndrăzneşte!... 

Scos din fire de aceste cuvinte, Oinomaus se 
repezi la Euthybida, într-un acces de mânie. 
Stăpânindu-se în ultima clipă, îşi ridică spre cer 
mâinile cu care fusese gata s-o înşface şi o rugă cu 
glas înecat de mânie: 

— Pleacă de aici... în numele zeilor tăi... pleacă 
până ce nu-mi pierd şi ultima picătură de rațiune ce 
mi-a mai rămas. 

— Asta e tot ce găseşti să-mi spui? Asta e tot ce 
eşti în stare să răspunzi femeii care te iubeşte, 
singurei ființe de pe pământ care te iubeşte?... Aşa 
răsplăteşti dragostea ce ţi-o port? Aşa mă răsplăteşti 
pentru grijă ce ţi-o port şi pentru mângâierile pe 
care ţi le dăruiesc? Asta ţi-e recunoştinţa că nu mă 
gândesc la nimic altceva decât la tine, la gloria şi la 
reputația ta? Bine!... Fie!... Trebuia să m-aştept la 
asta... Să te mai apuci să faci bine! Să-ţi mai pese 
de fericirea altcuiva! Cât de proastă şi nenorocită 
sunt! N-ar fi trebuit să mă gândesc la tine... Pentru 
că am căutat să te scap de reţeaua josnicelor uneltiri 
ce se urzesc împotriva ta, se cuvine oare să-mi 
atrag asupră-mi sălbatica ta mânie? Şi, după o 
scurtă pauză, adăugă cu glas din ce în ce mai 
tremurător: Nu! Ar fi trebuit să te las să fii călcat în 
picioare... să pieri... Ah, de-aş fi putut să fac asta!... 
N-aş fi fost silită să încerc azi această durere mai 
cumplită decât moartea... N-aş fi ajuns să îndur 
jigniri şi ocări din partea omului pe care l-am iubit 
atâta... Ah! Asta e prea mult!... 

Și izbucni într-un hohot de plâns năvalnic. 

Atât era mai mult decât trebuia pentru a-l zăpăci 
pe bietul Oinomaus, în al cărui suflet mânia se 
domolise treptat-treptat, făcând loc întâi îndoielii şi 
şovăielii, apoi milei, duioşiei şi dragostei. Când 
Euthybida, acoperindu-şi faţa cu mâinile, dădu să 
iasă, Oinomaus alergă s-o oprească, rugându-se 
smerit: 

— Iartă-mă... Euthybida... Nu ştiu ce să spun... 
ce să fac... Nu mă părăsi, te implor! 

— Lasă-mă! În numele zeilor protectori ai 
Atenei, lasă-mă! spuse curtezana, înălțând cu 
semeţie capul şi privindu-l ţintă pe Oinomaus, cu 
ochii scăpărând de mânie. Dă-te la o parte!... Lasă- 
mă în pace! Lasă-mă să plec, să uit ruşinea şi 
durerea, să şterg duioasele amintiri ale dragostei 
mele distruse. 

— O, niciodată... niciodată!... N-am să te las să 
pleci... N-am să te las să pleci aşa... - stărui 
Oinomaus şi, apucând-o de mână, o trase blând, dar 
cu energie, spre mijlocul cortului. Ascultă, 
Euthybida, iartă-mă! Te rog, ascultă! 

— Ce să ascult, alte ocări şi alte jigniri? Lasă- 
mă, Oinomaus, dă-mi drumul să plec. Vreau să fiu 
cruţată de cea mai cruntă dintre dureri. Nu vreau să 
te văd aruncându-te din nou asupra mea. 

— Nu... Euthybida... nu... să nu crezi că aş putea 
face un asemenea lucru. Nu mă scoate din minţi! 
Ascultă-mă, de nu, aici, în faţa ta, îmi tai beregata. 

Și-şi scoase pumnalul ce-l purta atârnat la 
centură. 

— Ah, nu!... Nu!... Pe fulgerele lui Jupiter! îl 
conjură curtezana, întinzând spre el mâinile ei mici, 
împreunate, şi prefăcându-se a fi înspăimântată. Şi, 
cu glas mai slab, mai sfâşietor, adăugă: Viaţa ta mi- 
e prea scumpă... prea prețioasă... O, adoratul meu 
Oinomaus, o, dragostea mea! 

— O, Euthybida mea - şopti el cu glas blând şi 
plin de dragoste - iartă-mă că m-am mâniat 
prosteşte... Iartă-mă... lartă-mă. 

— O, ce inimă de aur ai, ce suflet ales ai! 
exclamă ea înduioşată şi, luminându-se la faţă, 
zâmbi şi-şi petrecu braţele în jurul gâtului lui 
Oinomaus, care îngenunchease la picioarele ei. 
Iertare trebuie să-ți cer şi eu, pentru furia cu care 
m-am năpustit asupra ta şi care te-a scos din minți. 
O clipă mai târziu, adăugă cu o voce mângâietoare: 

Te iubesc prea mult... N-aş putea trăi fără tine... Să 
ne iertăm unul pe celălalt, să uităm... 

— O, buna mea... o, mărinimoasa mea 
Euthybida! 

Desprinzându-se pe nesimţite din braţele lui 
Oinomaus, Euthybida îl întrebă insinuant: 

— Crezi în dragostea mea? 

— O, cred, aşa cum cred în atotputernicia lui 
Odin. 

— Atunci, pe săgețile de aur ale Dianei, cum ai 
putut să te îndoieşti măcar o clipă că eu nu-ţi vreau 
decât binele? 

— De asta nu m-am îndoit niciodată! 

— Dacă nu te îndoieşti, de ce nu urmezi sfaturile 
mele? De ce atunci îi dai crezare perfidului tău 
prieten, care te minte, şi n-o crezi pe femeia care te 
iubeşte mai presus decât pe sine însăşi şi care nu 
doreşte decât să te vadă slăvit şi fericit? 

Oinomaus oftă fără a răspunde, se ridică şi 
începu să se plimbe prin cort. 

Trecură vreo două minute, timp în care nici el, 
nici ea nu rostiră un cuvânt. În cele din urmă, 
Euthybida începu să vorbească în şoaptă, ca şi cum 
ar fi vorbit cu ea însăşi. 

— Nu. Nutresc eu cumva cine ştie ce interese 
egoiste atunci când îl pun în gardă? Căutând să-l 
apăr de credulitatea lui oarbă, proprie firii lui 
sincere, deschizându-i ochii asupra mrejelor cu care 
trădarea cea mai abjectă stă gata să-l învăluie pe el 
şi pe aceşti oropsiţi gladiatori, sunt oare mânată de 
motive egoiste? 

— Dar cine te-a învinuit de aşa ceva vreodată? 
Cui i-a trecut prin gând una ca asta? o întrebă 
Oinomaus, oprindu-se în faţa ei. 

— Tu! răspunse răstit curtezană. Tu! 

— Eu? se miră Oinomaus. 

— Da, chiar tu! Pentru că, din două una: sau 
crezi cu adevărat că te iubesc şi-ţi doresc binele, şi 
atunci trebuie să mă crezi când îți spun că 
Spartacus vă trădează şi vă înşală, sau socoteşti că 

Spartacus e cinstit şi virtuos, ceea ce nu poate 
însemna altceva decât că mă socoteşti pe mine o 
prefăcută care încearcă să te amăgească. 

— Nu, nu! exclamă foarte amărât bietul 
Oinomaus, care, nefiind prea priceput în ale logicii, 
nu putea să reziste acestor argumente în aparenţă de 
nezdruncinat. lartă-mă, Euthybida, zeiţa mea, nici 
nu m-am gândit vreodată că tu ai putea sau ai vrea 
să mă trădezi. Mi-ai dat doar atâtea dovezi de 
dragoste... lartă-mă... însă... nu pot pricepe de ce ar 
căuta Spartacus să ne înşele! 

— De ce?... De ce?... izbucni Euthybida. Spune- 
mi, prea lesne încrezătorule, după bătălia de la 
Fundi, n-a povestit chiar Spartacus că a venit la el 
consulul Varro Lucullus să-i ofere ranguri 
însemnate în armata din Spania sau o prefectură în 
Africa, cu condiţia să accepte să înceteze lupta? 

— Ştii însă ce i-a răspuns Spartacus consulului... 

— Dar tu, prostănacule, ştii de ce i-a răspuns aşa 
cum i-a răspuns? Pentru că răsplata oferită nu i s-a 
părut destul de mare faţă de ce i se cerea în schimb. 

Oinomaus lăsă capul în jos şi reîncepu să se 
plimbe încoace şi încolo prin cort, fără a spune un 
cuvânt. 

— Propunerile au fost reînnoite acum şi răsplata 
oferită a fost dublată şi triplată, dar despre asta nu 
v-a mai spus nimic. 

— De unde ştii? întrebă Oinomaus, oprindu-se în 
fața Euthybidei. 

— Crezi oare că Rutilius, când a fost trimis la 
Roma să-i propună lui Catilina comanda armatei 
gladiatorilor... crezi că a fost trimis numai pentru 
asta? 

— Dar dacă... 

— În omul ăsta şiret şi fără pereche de perfid vă 
puteţi încrede numai voi... Dar nu eu, care am 
înțeles limpede că solul a fost trimis la Roma 
pentru a  reînnoda firul tratativelor începute 
personal cu consulul. 

Oinomaus porni iar să se plimbe agitat prin cort. 

— Dacă n-ar fi aşa, de ce l-ar fi trimis pe 
Rutilius, tocmai pe Rutilius, care e latin şi născut 
liber? 

Oinomaus nu răspunse. 

— De ce atunci, după moartea învăluită în mister 
a lui Rutilius, fără a spune un cuvânt celorlalți 
comandanți, care au aceleaşi drepturi cu el, 
Spartacus l-a trimis la Roma pe credinciosul său 
Artorix, travestit în saltimbanc? De ce tocmai pe 
Artorix, pe amantul surorii sale Myrtis? De ce nu 
pe un altul?... De ce, după întoarcerea lui Artorix de 
la Roma, a ținut cu orice preț ca să luați hotărârea 
de a părăsi Italia? 

Oinomaus se opri. 

— Găseşti că toate sunt fireşti, logice, drepte şi 
cinstite? întrebă după o pauză Euthybida. Cum 
adică?... Roma e istovită şi nu mai poate aduna 
legiuni pentru a ţine piept lui Sertorius în Spania şi 
lui Mitridate în Asia, şi în acest moment de grea 
cumpănă pentru Roma, noi, care dispunem de 
şaptezeci de mii de soldați perfect instruiți şi 
înarmaţi, în loc să pornim împotriva capitalei 
vrăjmaşe, ne retragem din faţa ei?... E normal? 

Oinomaus rămase locului, nemişcat, clătinând 
doar din cap. 

— Două armate, una sub Lentulus, alta sub 
Gellius... Astea nu-s decât poveşti născocite de 
Spartacus pentru a explica această nejustificată şi 
ruşinoasă fugă; poveşti scornite pentru a ascunde de 
ochii celor înşelaţi o trădare, care altfel ar fi fost 
prea bătătoare la ochi... Cellius, Lentulus... şi 
armatele lor! continuă Euthybida, vorbinu-şi parcă 
ei însăşi. De ce, pentru a iscodi mişcările pretinsei 
armate a lui Lentulus, Spartacus a pornit personal 
în recunoaştere în fruntea a o mie de călăreți? De 
ce, pentru a aduna ştiri despre pretinsa armată a lui 
Gellius, l-a trimis iarăşi pe acest Artorix? De ce 
totdeauna Artorix?... De ce n-a trimis pe un altul 
dintre vo1?... 

— Ai dreptate... din păcate... ai dreptate... - 
bolborosi Oinomaus, abia perceptibil. 

— O, pe toţi zeii sferelor cereşti! se dezlănţui 
atunci Euthybida, cu o energie înfricoşătoare. 
Trezeşte-te odată din visarea funestă în care te 
leagănă trădătorul ăsta! Dacă mai pofteşti alte 
dovezi de trădare, dacă vrei să ştii ce l-a putut 
împinge pe Spartacus la această ticăloşie, adu-ți 
aminte că e îndrăgostit de o patriciană romană, de 
Valeria Mesalina, văduva lui Sulla. De dragul ei, de 
dragul iubirii ei are să vă trădeze pe toți Senatului, 
şi Senatul, drept răsplată, îi va da de soţie pe femeia 
iubită, şi, o dată cu ea, îi va da vile, bogăţie, onoruri 
şi mărire... 

—  Adevărat!...  Adevărat!... Trădarea lui 
Spartacus e evidentă! exclamă Oinomaus, deplin 
convins acum de probele de necontestat care 
dovedeau trădarea tracului. 

Cu ochii scânteind de o bucurie sălbatică, 
Euthybida se apropie de german şi repede, pe 
nerăsuflate, îl îmboldi: 

— Atunci, mai iute! Ce mai aştepți?... Vrei să te 
trezeşti atras împreună cu germanii tăi credincioşi 
în vreo trecătoare îngustă din munţi, unde, neavând 
putinţa să luptați, să fiți nevoiți să depuneți armele 
în mod ruşinos? Vrei să vă răstignească sau să vă 
arunce într-o arenă drept hrană fiarelor sălbatice? 

— Nu!... Nu!... Pe toate fulgerele lui Thor! strigă 
furios germanul şi, după ce apucă platoşa lui uriaşă, 
care zăcea într-un ungher al cortului, începu să se 
echipeze repede. Punându-şi coiful şi prinzându-şi 
sabia de cingătoare, repetă: Nu! N-am să-l las să 
mă trădeze!... Acum... imediat... părăsesc tabăra 
trădării... împreună cu legiunile mele... 

— Au să te urmze mâine toţi ceilalți; galii, ilirii 
şi samniţii au să plece cu tine. N-au să rămână cu el 
decât tracii şi grecii. Ai să devii conducătorul lor 
suprem şi, atacând şi cucerind Roma, tu, singur tu, 
ai să te acoperi de glorie... Du-te... fă în aşa fel ca ai 
tăi să iasă din tabără pe nesimţite... Să pornim chiar 

în noaptea asta... Ascultă sfatul aceleia care te 
iubeşte... al aceleia care ar dori să te vadă cel mai 
mare şi cel mai vestit dintre oameni. 

Câteva minute mai târziu, bucinele legiunilor 
germane sunau deşteptarea. În mai puţin de un 
ceas, cei zece mii de soldaţi ai lui Oinomaus îşi 
strânseseră corturile şi erau încolonaţi, gata să iasă 
din tabără. 

Locul ocupat de legiunile germane era lângă 
porțile principale din dreapta taberei. După ce dădu 
parola decurionului care comanda straja de la 
aceste porţi, Oinomaus îşi scoase fără zgomot 
legiunile din tabără. Bucinele germanilor care 
sunaseră deşteptarea treziseră însă şi legiunile 
vecine, ale galilor, şi unii dintre ei crezură că 
întreaga armată trebuia să iasă la luptă, iar alții că 
se apropia inamicul de tabăra gladiatorilor. Săriră 
atunci cu toţii, se echipară în grabă, ieşiră din 
corturi şi, fără să mai aştepte nici un ordin, 
porunciră bucinaşilor lor să ia bucinele şi să sune 
deşteptarea. Peste puţin timp, tabăra gladiatorilor fu 
toată în picioare şi soldaţii tuturor legiunilor săriră 
la arme. Se iscă învălmăşeală, aşa cum se întâmpla 
totdeauna, chiar în armata cea mai disciplinată, în 
momentul când inamicul se iveşte pe neaşteptate, 

Spartacus se trezi printre cei dintâi şi, repezindu- 
se afară din cort, întrebă pe ostașii care erau de 
strajă în pretorium ce se întâmplase. 

— Pesemne că se apropie inamicul - răspunseră 
străjile. 

— Cum?... Din ce parte?... Ce inamic? insistă 
Spartacus, şi mai mirat de acest răspuns. 

După ce-şi luă în grabă armele, ieşi din cort şi se 
îndreptă spre centrul taberei. 

Acolo i se raportă că Oinomaus, împreună cu 
legiunile lui, părăsea tabăra, ieşind prin porțile 
principale din dreapta, şi că celelalte legiuni, 
crezând că ordinul de a ieşi din tabără vine de la 
Spartacus, se pregătesc să-l urmeze pe Oinomaus. 

— Ah!... Ce înseamnă asta?... S-ar putea oare ca 
el?!... exclamă Spartacus, lovindu-se cu mâna peste 
frunte. Dar nu! Asta-i cu neputinţă! 

Şi porni cu paşi repezi pe drumul luminat de 
făcliile ce ardeau din loc în loc. 

Când ajunse în dreptul porților, tocmai ieşea din 
tabără cea de a doua legiune germană. Făeîndu-şi 
loc cu coatele, Spartacus reuşi s-o ia înaintea 
ultimelor rânduri ale legiunii. Trecând de poartă, 
după ce parcurse în pas alergător o distanță de 
patru-cinci sute de paşi, ajunse în punctul unde, 
înconjurat de contubernalii săi, Oinomaus aştepta 
călare trecerea legiunii a doua. 

În acea clipă, Spartacus se văzu depăşit de un 
gladiator complet echipat. Era Crixos. Gâfâind, 
acesta, se apropie de Oinomaus şi-l întrebă cu glas 
tare: 

— Oinomaus, ce faci?... Ce s-a întâmplat? De 
ce-ai ridicat toată tabăra în picioare?... Unde te 
duci? 

— Departe, cât mai departe de tabăra 
trădătorului - răspunse calm germanul, cu glasul 
său ca de tunet. Şi dacă nu doreşti să cazi victima 
trădării, şi dacă nu vrei să fii dat pe mâinile 
duşmanilor, cu legiunile tale cu tot, atunci vino şi tu 
cu mine. O să pornim împreună împotriva Romei. 

Tocmai atunci se apropie de el şi Spartacus, care, 
cu răsuflarea întretăiată, izbucni: 

— Despre ce trădător vorbeşti, Oinomaus? La 
cine te referi? 

— De tine vorbesc, la tine mă refer. Lupt 
împotriva Romei şi o să atac Roma. Nu vreau să 
pornesc spre Alpi, pentru ca în vreo strâmtoare - 
desigur, numai datorită unei întâmplări nefericite - 
să mă trezesc că am nimerit în ghearele inamicului! 

— Pe Jupiter preabunul şi atotputernicul! strigă 
Spartacus, turbat de mânie. Dacă glumeşti, atunci 
trebuie să-ți spun că asta e cea mai josnică glumă 
pe care şi-o poate închipui cineva. 

— Nu, nu glumesc, jur pe Freia... Nu glumesc de 
loc şi vorbesc cât se poate de cumpătat cu mintea 
întreagă! 

— Mă socoteşti trădător? întrebă Spartacus, 
înecat de mânie. 

— Nu numai că te socotesc, sunt chiar convins şi 
ţi-o spun în auzul tuturor. 

—  Minţi, beţiv ticălos! răcni Spartacus şi, 
trăgând sabia din teacă, se năpusti asupra lui 
Oinomaus. 

Acesta, după ce-şi scoase şi el sabia, îşi întoarse 
calul spre Spartacus. Smulgându-i însă frâul din 
mâini, Crixos îi împinse calul îndărăt, strigând: 

— Oinomaus!... Dacă cumva nu ţi-ai pierdut 
minţile, precum par a arăta faptele tale, afirm că tu 
eşti trădătorul, cumpărat cu aurul şi prin uneltirile 
romanilor, şi... 

— Ce-ai spus, Crixos? îi reteză germanul vorba, 
tremurând de furie. 

— Pe puterea razelor lui Belenus! exclamă galul, 
clocotind de mânie. Nimeni, în locul tău, n-ar fi 
procedat aşa cum procedezi tu acum, afară numai 
dacă în locul tău n-ar fi fost cumva chiar unul din 
consulii Romei! 

Între timp, Spartacus fu înconjurat de Artorix, 
Bortorix, 'Tesalonius şi alți douăzeci de comandanți. 
După ce îşi stăpâni valul de mânie şi după ce-şi vâri 
liniştit sabia înapoi în teacă, Spartacus spuse: 

— Nu mă îndoiesc că prin gura ta vorbeşte una 
dintre Erinii. Tu, Oinomaus, care ai străbătut alături 
de mine drumul plin de primejdii de la Roma la 
Capua, tu, care ai luat parte cu mine, chiar de la 
începutul răscoalei noastre, la toate restriştile şi la 
toate izbânzile, tu n-ai fi putut vorbi aşa cum ai 
vorbit acum. Nu ştiu... nu pricep... dar suntem 
probabil amândoi victimele unor josnice şi 
monstruoase uneltiri puse la cale de la Roma, care, 
în chip inexplicabil pentru mine, au pătruns în 
tabăra noastră. Nu ăsta e însă lucrul cel mai de 
seamă acum. Dacă vorbele pe care le-ai rostit 

adineauri le-ar fi rostit altul şi nu tu, pe care te-am 
iubit întotdeauna ca pe un frate, acela ar fi plătit cu 
viaţa până acum. Pleacă... Părăseşte steagurile şi 
cauza fraților tăi... Jur, în faţa legiunilor tale şi a 
fraților tăi, jur pe cenuşa răposatului meu părinte, 
pe amintirea ce o port mamei, pe viaţa surorii mele, 
pe toți zeii Cerului şi ai Infernului, jur că nu am 
făptuit nici una din ticăloşiile de care mă bănuiești 
tu. Dacă am călcat măcar o clipă jurămintele de 
credință făcute tovarăşilor mei de nenorocire, să mă 
trăsnească şi să mă facă praf şi pulbere fulgerul lui 
Jupiter, iar numele meu să rămână urmaşilor cei 
mai îndepărtați însemnat cu stigmatul ruşinos şi de 
neşters al trădării! 

Acest jurământ, rostit de Spartacus cu hotărâre şi 
solemnitate, făcu o puternică impresie asupra celor 
de faţă. Zdruncinase probabil chiar şi încăpăţânarea 
sălbatică a lui Oinomaus. Deodată însă se auzi 
dinspre porțile principale din dreapta sunetul 
bucinelor celei de a treia legiuni (prima legiune 
galică) şi acest sunet abătu atenţia tuturor. 

— Pe zeii Infernului! exclamă Spartacus, a cărui 
față palidă se făcu cadaverică. Pleacă şi galii? 

Porniră cu toţii în goană spre porțile taberei. 

Atunci Euthybida, care sta călare pe căluţul ei 
grațios alături de Oinomaus, apucă de frâu calul 
acestuia şi-l trase după ea pe drumul pe care cele 
două legiuni germane începuseră să se îndepărteze. 
În urma lor porniră şi ceilalţi contubernali ai lui 
Oinomaus. 

În timp ce Crixos şi Spartacus se grăbeau spre 
porți, tocmai ieșeau treizeci de arcaşi germani 
călări, care întârziaseră în tabără. Când îl văzură pe 
Spartacus, care, însoţit de Crixos, venea către cei, 
începură să strige: 

— lată-l pe Spartacus! 

— lată trădătorul! 

— Moarte lui! 

Apucând repede arcurile, țintiră în cei doi 
comandanţi, în timp ce decurionul lor striga: 

— Asta-i pentru tine, Spartacus, iar asta pentru 
tine, Crixos! Trădătorilor! 

Şi, şuierând, treizeci de săgeți ţâşniră din arcuri 
spre Spartacus şi Crixos. O puzderie de săgeți se 
înfipseră în scuturile pe care aceştia abia avură 
vreme să le ridice pentru a-şi apăra faţa. Aşezându- 
se înaintea lui Spartacus spre a-i servi de pavăză cu 
propriul său trup, Crixos îl conjură: 

— În numele cauzei, sări șanțul! 

Dintr-un salt, Spartacus sări şanţul şi se pomeni 
în poiana ce se întindea de-a lungul drumului; 
Crixos îl urmă. Izbutiră astfel să scape de atacul 
dezertorilor, care, fără a-i mai băga în seamă, îşi 
urmară drumul pentru a ajunge din urmă legiunile 
germane. 

— Fir-aţi să fiţi blestemaţi, dezertorilor! strigă 
Crixos. 

— Harcea-parcea să vă facă Gellius! adăugă 
Spartacus, rnînios. 

Ajunşi la porțile taberei, îi văzură pe Artorix şi 
Bortorix, care, mai cu rugăminţi, mai cu blesteme, 
făceau sforțări uriaşe să-i oprească pe ostașii 
legiunii a treia, care voiau să părăsească tabăra şi să 
urmeze legiunile germane. Începând a-i ocări, a-i 
ameninţa şi a-i afurisi pe limba lor, numindu-i în tot 
felul: adunătură infamă, bandă de tâlhari şi turmă 
de trădători, Crixos reuşi să-i oprească. Curând 
izbuti să-i domolească chiar şi pe cei mai 
încăpăţânaţi, şi îndată ce-şi încheie îndemnurile cu 
amenințarea că în zori avea să descopere pe toţi 
ticăloşii care puseseră la cale această ruşinoasă 
rebeliune şi că avea să poruncească răstignirea lor, 
galii reintrară în tabără, liniştiţi şi ascultători că 
nişte miei. 

Deodată, pe când rostea ultimele cuvinte, Crixos 
păli, iar glasul său, care la început fusese puternic şi 
sonor, se făcu slab şi surd. Abia apucaseră să facă 
stânga împrejur primele rânduri ale legiunii rebele, 
când egalul se clătină şi căzu în braţele lui 
Spartacus, aflat lângă el. 


432 


— O, pe toţi zeii! strigă tracul, îndurerat. Te-au 
rănit, desigur, când m-ai apărat de săgeți. 

Într-adevăr, îl loviseră două săgeți: una îl 
nimerise în coapsă, iar cealaltă, străbătând inelele 
de zale, i se înfipsese între coastele a cincea şi a 
şasea. 

Crixos fu dus în cortul său şi acolo i se legară 
rănile cu grijă. Spartacus îl veghe toată noaptea, 
copleşit de gânduri întunecate. Îl muncea gândul la 
Oinomaus, la fuga lui inexplicabilă şi la primejdiile 
uriaşe care-i pândeau pe cei zece mii de germani. 

În zori, Spartacus dădu ordin legiunilor să ridice 
tabăra şi porni spre Camerinum. Ajunse acolo, 
potrivit prevederilor, noaptea târziu, o zi înaintea 
consulului Lentulus. 

Consulul era un patrician fără cine ştie ce 
experiență militară, dar pătruns până în măduva 
oaselor de legendara trufie a latinilor. După părerea 
lui, era imposibil ca patru legiuni romane, 
numărând douăzeci şi patru de mii de oameni, la 
care se adăugau douăsprezece mii de auxiliari, să 
nu poată înfrânge o adunătură de şaptezeci de mii 
de gladiatori slab înarmaţi, fără onoare, lipsiţi de 
credinţă şi nedisciplinaţi. 

De aceea, chiar din ziua următoare, după ce 
ocupă o poziție prielnică şi după ce, pentru a-i 
înflăcăra pe legionari, ţinu în faţa armatei sale o 
cuvântare plină de trufie şi lăudăroşenie, Lentulus 
primi lupta cu gladiatorii. În mai puţin de trei 
ceasuri, Spartacus, profitând cu înţelepciune şi 
chibzuinţă de superioritatea numerică a armatei 
sale, izbuti aproape să-l încercuiască pe Lentulus 
din toate părțile. Deşi luptară vitejeşte, legiunile 
romane fură silite să se retragă pentru a nu se 
expune unui atac de la spate. 

Spartacus folosi în mod dibaci  şovăiala 
inamicului. Ivindu-se rând pe rând în diferite 
puncte ale câmpului de luptă, el izbuti, prin pilda 
vitejiei sale, să-i înflăcăreze pe gladiatori într-atât, 
încât, năpustindu-se din nou la atac, armatele 

gladiatorilor  sfărâmară frontul romanilor, îi 
învinseră şi puseră stăpânire pe tabăra lor, cu toate 
proviziile şi armele, precum şi pe întreg convoiul 
de care. 

Spartacus nu putu însă să se bucure cum s-ar fi 
cuvenit de această nouă şi strălucită victorie, al 
cărei răsunet a fost foarte mare, deoarece fusese 
repurtată asupra unuia dintre consuli. Îl frământa şi 
îl rodea gândul că între timp Gellius, celălalt 
consul, ar fi putut să-l atace pe Oinomaus şi să-i 
nimicească armata. 

Din această pricină, a doua zi după bătălie 
porunci să se strângă corturile şi după ce trimise 
înainte, ca de obicei, un numeros detaşament de 
cavalerie, ca să-i aducă ştiri despre inamic, porni 
înapoi spre Asculum. 

În seara zilei următoare, Mamilius, comandantul 
cavaleriei, se prezentă la Spartacus şi îi raportă că 
Oinomaus îşi aşezase tabăra la picioarele muntelui 
Fiscellus şi că Gellius, prinzind de veste că un corp 
de zece mii de germani s-a desprins din armata 
gladiatorilor, pornise în grabă împotriva acestui 
grup, ca să-l nimicească. 

Spartacus lăsă legiunile să se odihnească numai 
şase ceasuri, apoi se îndreptă, peste stâncile sterpe 
ale pietroşilor Apenini, spre muntele Fiscellus. 

Consulul Gellius Publicola, cu douăzeci şi opt de 
mii de soldaţi, ajunsese între timp la muntele 
Fiscellus şi îl atacase pe Oinomaus, care, fără a 
chibzui bine, primise o luptă inegală. 

Ciocnirea fu crâncenă şi sângeroasă. Două 
ceasuri soarta bătăliei a stat în cumpănă, deoarece 
ambele armate s-au luptat cu egală înverşunare şi 
bărbăție. Curând însă, Gellius, întinzându-şi 
frontul, înconjură amândouă legiunile germane. 

Germanii se văzură deodată închişi într-un 
adevărat cerc al morții. Constatând zădărnicia 
oricărei încercări de a scăpa din încercuire, ei se 
hotărâră să moară vitejeşte. Pricinuiră romanilor 
uriaşe pierderi, rezistând cu înverşunare vreme de 

încă două ceasuri şi mai bine, până ce căzură cu toţi 
pe câmpul de bătălie. 

Oinomaus căzu printre ultimii, după ce ucisese 
cu mâna lui un tribun militar, un centurion şi 
nenumărați legionari. Acoperit de răni şi sângerând, 
lovit în spate de mai multe săbii deodată, se prăbuşi 
cu un geamăt sălbatic alături de Euthybida, care 
fusese rănită puţin înaintea lui. 

Abia încetase bătălia, când glasul răguşit al 
goarnelor, care intonau semnalul atacului, îi preveni 
pe învingători că se apropie un nou inamic. 

Era Spartacus, care tocmai ajunsese la locul 
bătăliei. Cu toate că legiunile lui erau obosite de 
marșul anevoios pe care-l executaseră, Spartacus le 
aşeză în ordine de bătaie şi trecu prin faţa lor, 
îndemnându-şi gladiatorii să răzbune masacrul 
fraţilor asupriţi. 

Consulul Gellius făcu toate sforțările cu putinţă 
pentru a-şi regrupa legiunile. 

Se încinse o nouă bătălie, mai înverşunată decât 
cea dintâi. 

Oinomaus gemea adânc, în agonie, rostind din 
când în când numele Euthybidei. 

Locul unde fuseseră măcelăriți germanii 
rămăsese părăsit, deoarece noul adversar îi făcuse 
pe romani să se abată în altă direcție. Pe tot întinsul 
vastei câmpii semănate cu cadavre nu se auzea 
altceva decât gemete slabe, amestecate cu vaietele 
de durere ale răniților şi muribunzilor. 

Şiroaie de sânge curgeau din rănile fără număr 
de care era acoperit trupul uriaş al lui Oinomaus; 
inima însă nu încetase să-i bată. 

În timp ce el, trăgând să moară, horcăia şi o 
chema mereu pe iubita sa Euthybida, aceasta se 
ridică încet de la locul unde căzuse şi după ce rupse 
o fâşie de pânză din tunica unui contubernal ce 
zăcea lângă ea, îşi legă rana, destul de gravă, care îi 
însângerase brațul stâng. Deoarece Gellius îi 
atacase pe germani prin surprindere, Euthybida nu 
mai avusese răgaz nici să dezerteze la romani, nici 

să se furişeze de pe câmpul de bătălie, şi se văzuse 
silită să ia parte la luptă. Dar în clipa când fu rănită, 
chibzui că scăparea cea mai sigură era să se culce la 
pământ, printre cadavre, şi să se prefacă moartă. 

— O, Euthybida... O, adorata mea... - murmura 
cu glas istovit germanul, pe a cărui faţă palidă 
începuse să se aştearnă vălul morţii. Trăieşti încă?... 
Mai trăieşti?! O, acum pot muri... fericit... Ah, 
Euthybida!... Mi-e sete... Dă-mi o înghiţitură de 
apă... şi o ultimă sărutare... 

Euthybida, cu chipul palid, schimonosit de o 
bucurie sălbatică, se uita aiurea; nici nu-l băgă în 
seamă pe muribund. Numai după ce se satură 
privind priveliştea sângeroasă pe care o oferea 
câmpul de luptă, îşi întoarse capul spre Oinomaus. 

Prin negura ce-i întunecase vederea, lui 
Oinomaus i se păru că Euthybida era însângerată 
toată şi, o clipă, crezu că ea trăgea să moară. 
Strălucirea răutăcioasă a ochilor şi felul cum 
umbla, dând la o parte cu piciorul şi călcând peste 
cadavrele  prăbuşite unele peste altele, îl 
încredinţară însă că nu era decât rănită şi, pesemne, 
rănită uşor. Mintea îi fu străbătută de o bănuială 
oribilă. Alungă însă îndată acest gând îngrozitor şi, 
cu glasul care i se stingea treptat, îngână rugător: 

— O, Buthybida... dă-mi... o sărutare... O, 
Euthybida... 

— Sunt grăbită, n-am timp! îi răspunse ea, 
trecând pe lângă muribund şi privindu-l cu 
nepăsare. 

— Ah!... Fulgerul lui Thor să te prefacă în 
pulbere! o  blestemă Oinomaus, încordându-şi 
ultimele puteri. Acum... am înţeles totul... curtezană 
ticăloasă!... Spartacus e nevinovat... Tu eşti un 
monstru!... Fii blestemată!... Bleste... - şi îşi dădu 
sufletul, fără a-şi isprăvi vorba. 

Euthybida întoarse capul spre el şi, văzând că 
murise, îl blestemă, gesticulând cu vehemenţă: 

— În Infern cu tine!... Să-mi ajute zeii 
atotputernici şi să-mi dea zile să apuc să-l văd 

pierind şi pe ticălocul de Spartacus aşa cum mi-a 
fost dat să te văd pe tine murind în deznădejde! 

Apoi porni spre locul de unde se auzea larma 
noii bătălii. 


437 


CAPITOLUL XIX. BĂTĂLIA DE LA 
MUTINA. RĂZMERIȚE. MARCUS 
CRASSUS INTRĂ ÎN ACȚIUNE 


Care avea să fie deznodământul bătăliei ce se dă 
acum între Spartacus şi Gellius era limpede. 
Furişându-se printre cadavre, spre câmpul de 
bătălie, Euthybida văzu de departe ce slabă 
împotrivire opuneau romanii iureşului irezistibil al 
gladiatorilor, care ocoleau spre dreapta şi spre 
stânga frontul armatei consulare, pentru a o ataca 
din flancuri. 

Fără să se teamă, Euthybida urmărea 
desfăşurarea bătăliei, când deodată îi trecu prin 
faţă, în goană mare, un cal alb, cu harşa albastră, cu 
frâu şi ham bogat. Cu urechile ciulite şi cu ochii 
larg deschişi, calul rătăcea de colo-colo, îngrozit, 
sărind şi călcând peste leşurile celor ucişi. 

Euthybida recunoscu îndată calul: era calul lui 
Uciliacus, un tânăr contubernal al lui Oinomaus, pe 
care îl văzuse cu ochii ei cazând printre cei dintâi la 
începutul sângeroasei bătălii din dimineaţa aceea. 
Cum unul din cei trei căi ai ei fusese şi el alb, ea 
întrezări pe dată cât de folositor ar putea să-i fie 
acest cal în planurile-i perfide. 

Se repezi spre locul unde animalul rătăcea de 
colo-colo şi începu să-l cheme, plescăind din limbă 
şi pocnind din degete. 

În loc s-o asculte însă şi să se apropie de ea, 
nobilul animal fugea înfricoşat mai departe. În cele 
din urmă, poticnindu-se de un cadavru, calul căzu. 
Euthybida alergă într-un suflet şi-l înhaţă de frâu. 

Ridicându-se în picioare, calul începu să se 
smucească, căutând să scape din mâinile 
Euthybidei. Ea îl ţinea însă cu putere, încercând în 
acelaşi timp să-l astâmpere cu mângâieri şi vorbe 
blânde. Treptat, calul se potoli şi se lăsă mângâiat, 
apoi i se supuse cu totul. 

Între timp, rândurile destrămate ale armatei lui 
Gellius, mereu şi mereu încolţite din toate părțile de 
către gladiatori, se retrăgeau în dezordine spre 
câmpul pe care, chiar în dimineaţa aceea, romanii îi 
măcelăriseră pe germani. Gladiatorii lui Spartacus 
îi urmăreau cu înverşunare. Cu înfricoşătorul 
„barra” şi cu chiote sălbatice, ei strângeau din ce în 
ce mai mult cercul în jurul romanilor, nerăbdători 
să-l zdrobească şi să răzbune astfel măcelărirea 
celor zece mii de gladiatori, tovarăşi de luptă ai lor. 

Urletele turbate, asurzitoare, ale luptătorilor se 
apropiau din ce în ce. Euthybida, care urmărea 
bătălia cu ochii aprinşi de ură, exclamă cu glas 
scăzut: 

— Ah!... Pe măreția lui Jupiter Olimpianul!... 
Asta nu e drept! Am făcut atâtea eforturi ca să-i 
îndepărtez pe germani din tabăra gladiatorilor, 
nădăjduind că îi vor urma şi galii, dar galii n-au 
vrut să-i urmeze. Când am pus la cale manevra asta, 
aşa încât cei zece mii de germani să fie nimiciţi de 
Gellius, speram că cei doi consuli îl vor prinde pe 
Spartacus într-un cleşte de fier. Şi când colo, iată-l, 
soseşte cu toate forțele şi-l zdrobeşte acum pe 
roman, iar după ce o să isprăvească cu Gellius, o să 
se arunce asupra lui Lentulus, dacă nu cumva a şi 
făcut-o între timp!... E oare cu putinţă, o, Jupiter 
Răzbunătorule, ca Spartacus să fie invincibil? Oare 
e cu adevărat invincibil?... 

Urmăriţi de aproape, dar continuând să opună 
rezistenţă, romanii se apropiau tot mai mult de 

câmpul unde avusese loc măcelul în dimineaţa 
aceleiaşi zile. Palidă de mânie şi ţinând de căpăstru 
calul cel alb al lui Uciliacus, Euthybida porni spre 
locul unde zăcea, neînsuflețit, trupul lui Oinomaus. 
Când ajunse acolo, se opri şi, după ce trase din 
teacă sabia ei mică şi ascuţită, i-o înfipse bietului 
cal o dată, şi încă o dată în piept. Rănit, calul se 
smuci înapoi, nechezând jalnic, sfâşietor, şi după 
câteva salturi se prăbuşi pe picioarele dinainte. 
Curând muri zguduit de convulsii înfricoşătoare. 
Grecoaica se întinse atunci la pământ lângă cal, 
strecurându-şi un picior sub gâtul calului, pentru a 
da impresia că amândoi, călăreaţa şi calul, ar fi 
căzut împreună în acel loc, loviți de mâna 
dușmanului: ea, greu rănită, iar calul mort. 

Larma bătăliei continua să se apropie de locul 
unde zăcea Euthybida. Urletele sălbatice ale galilor 
şi tânguielile şi vaietele latinilor îi întăreau mereu 
convingerea că romanii suferiseră o înfrângere 
zdrobitoare. 

Cuprinşi de panică, romanii o luară curând la 
goană. Gladiatorii îi urmăreau cu o înverşunare 
care sporea pe măsură ce se apropiau de câmpul 
acoperit de cadavrele germanilor. 

Înfrângerea suferită de romani fu într-adevăr 
zdrobitoare. Numai numărul morților se ridica la 
paisprezece mii. Armata lui Gellius fu complet 
sfărâmată, iar Gellius însuşi, care fusese rănit, 
scăpă numai datorită iuțelii calului său. 
Supraviețuitorii se împrăştiară în toate direcțiile, 
pierzându-și mijloacele de transport, proviziile şi 
steagurile. 

Bucuria prilejuită legiunilor de gladiatori de 
această strălucită izbânda fu întunecată de jalea 
provocată de măcelărirea germanilor. Spartacus nu 
numai că interzise să se sărbătorească victoria, dar 
dădu chiar ordin ca armata să păstreze doliu toată 
ziua. 

A doua zi după această dublă bătălie, gladiatori 
începură încă de dimineaţă să pună pe ruguri 

cadavrele fraților de arme căzuţi pe câmpul de 
luptă. Înălţaseră nenumărate ruguri, pe care fură 
arse, cu sutele, cadavrele gladiatorilor răpuşi. Apoi, 
într-o adâncă tăcere, comandanții se adunară 
îndureraţi în faţa unui rug mai mic, anume pregătit 
pentru cadavrul lui Oinomaus, iar legiunile se 
aliniară în jurul lui într-un careu. Pe rug era întins, 
înfăşurat într-un giulgiu alb, ţesut din lâna cea mai 
fină, trupul uriaş al viteazului german, scăldat în 
uleiuri bine mirositoare şi frecat cu arome scumpe, 
trimise, la cererea lui Spartacus, de locuitorii 
înspăimântați ai unui oraş din apropiere. Peste 
trupul neînsuflețit al germanului erau presărate 
nenumărate flori. 

Palid la faţă, mâhnit până în adâncul sufletului şi 
cu glasul înecat de plâns, Spartacus rosti o 
cuvântare. Proslăvindu-l pe Oinomaus, el aminti 
curajul şi bărbăţia lui neclintită şi cinstea lui 
sufletească. Apoi, luând cel dintâi făclia, puse foc 
rugului, care în câteva clipe se aprinse, din el 
izbucnind o văpaie cu mii de limbi roşiatice. 

După ce a fost strânsă cu grijă într-o bucată de 
pânză, cenuşa lui Oinomaus a fost depusă într-o 
mică urnă de bronz, pe care din ziua aceea 
Spartacus o păstra ca pe cea mai scumpă dintre 
relicve. 

Din cei zece mii de germani care luptaseră 
împreună cu Oinomaus n-au fost găsiți în viaţă pe 
câmpul de bătălie decât cincizeci şi şapte de 
oameni, cu toţi răniți, iar dintre aceştia nu au 
supravieţuit decât nouă. Printre supraviețuitori era 
şi Euthybida. Vitejia ei stârnise admiraţia tuturor. 
Spartacus, care, mărinimos şi nobil, preţuia 
generiozitatea şi faptele nobile, împărtăşi şi el 
această admiraţie; de aceea, în aplauzele legiunilor, 
acordă Euthybidei şi-i înmână personal cununa de 
cetăţean. 

Când primi această atât de prețioasă distincţie, 
Euthybida fu nespus de tulburată. Pe chipul ei se 
aşternuse o paloare de moarte şi tremura din tot 

trupul. Deşi starea ei nu se datora decât mustrărilor 
de conştiinţă, gladiatorii însă o atribuiră în 
întregime modestiei ei. 

Cu toate că rana nu i se vindecase complet şi mai 
purta braţul legat, Euthybida ceru să fie trecută în 
rândul  con-tubernalilor lui  Crixos şi, cu 
consimțământul lui Spartacus şi al lui Crixos, 
cererea ei fu încuviințată. 

Douăzeci de zile după bătălia de lângă Nursia, 
după ce-şi reorganiză armata, Spartacus porni din 
nou spre fluviul Pad, cu intenţia să-l treacă pentru a 
pătrunde în Galia. După paisprezece zile, el ajunse 
la Ravenna şi-şi aşeză tabăra la câteva mile de oraş, 
pentru ca să închege trei noi legiuni din cei 
cincisprezece mii de sclavi şi gladiatori care i se 
alăturaseră în ultimul timp. 

În fruntea acestor legiuni fură puşi: Caius 
Gannicus, un om liber care devenise gladiator de 
bună voie, galul Castus şi tracul Idomeneu, care 
dăduse dovadă de vitejie neasemuită în luptele de 
lângă Camerinum şi Nursia. Apoi, în fruntea 
armatei sale, care număra acum şaptezeci şi cinci 
de mii de oameni, Spartacus reluă înaintarea în 
direcția Padului. 

Auzind de înfrângerile suferite de consulii 
Lentulus şi Gellius şi prinzind de veste de 
apropierea lui Spartacus, Caius Cassius, care cu un 
an în urmă fusese consul la Roma şi care acum era 
pretorul Galiei Cisalpine, îşi strânse în grabă o 
armată de douăzeci de mii de oameni. În fruntea ei, 
Cassius trecu Padul lângă Placentia, pentru a opri 
înaintarea gladiatorilor. 

Între timp gladiatorii parcurseseră două etape şi, 
ajungând la Bononia, îşi instalaseră tabăra în 
împrejurimile oraşului, neavând însă intenția să-l 
atace. Spartacus hotărâse să nu se clintească de aici 
până nu va primi de la iscoadele care plecaseră 
călare ştiri precise despre forța armatei duşmane şi 
despre intenţiile comandanților ei. 

În zorii zilei următoare, în timp ce în tabără 
gladiatori îşi făceau instrucția şi execuțiile 
obişnuite, Euthybida se duse la cortul lui Spartacus 
şi ceru să vorbească cu Myrtis. 

Aceasta o primi cu plăcere şi prietenie, deoarece 
pe ca, ca femeie, vitejia şi bravură Euthybidei o 
entuziasmaseră mai mult decât pe bărbaţi. 

Euthybida îi mărturisi Myrtidei că totdeauna a 
nutrit pentru ea cea mai sinceră simpatie şi îi spuse 
că ar fi firesc ca între ele să se lege o caldă şi 
sinceră prietenie, ele două fiind singurele femei din 
întreaga armată a gladiatorilor. 

Myrtis primi mărturisirile Euthybidei cu mare 
bucurie, aşa cum o îndemna cinstea ei sufletească, 
ŞI, cu jurăminte solemne şi îmbrățişări pline de 
afecțiune, îşi făgăduiră reciproc prietenie veşnică. 
În vreme ce curtezana urmărea însă să câştige 
prietenia Myrtidei pentru a putea unelti noi intrigi, 
aceasta, cu sufletul ei curat, nu bănuia nimic şi era 
încântată de noua ei prietenă. 

Plecând de la Myrtis, Euthybida se îndreptă spre 
acea parte a taberei unde erau aşezate corturile 
galilor. 

În intervalele dintre şirurile de corturi făceau 
instrucție cei cinci mii de gali recrutaţi în ţinutul 
Sennonilor, din care tocmai se alcătuise a 
paisprezecea legiune. În faţa fiecărui nou recrut 
stătea un veteran înarmat cu o sabie de lemn, care-i 
arăta cum să lovească şi cum să se apere după 
regulile scrimei. Răsunau neîncetat fel de fel de 
comenzi: 

— Drepţi! 

— Scutul mai sus! 

— Vârful săbiei ceva mai jos! 

— Priveşte drept în ochii mei! 

— Capul sus! 

— Mai cu îndrăzneală! 

— Parează cu scutul lovitura la cap. Loveşte cu 
sabia! 

— Pentru numele lui Taranus!... Mai iute! Doar 
ai sabie în mână, nu furcă de tors! 

— Un pas înai-i-nte!... Un pas înapoi!... Iute, în 
numele lui Esus, mai sprinten! 

— Drepţi! Lovitura la cap se parează cu vârful 
săbiei! 

— Salt la dreapta! 

— Izbeşte! 

— Jumătate de voltă cu sabia la stânga! 

— Drepţi! 

— Salt înapoi! 

— Iute! Înainte!... Atacă-mă!... Înainte!... 

Cinci mii de voci puternice răsunau deodată, 
rostind comenzi militare cu intonația marțială 
caracteristică. Douăzeci de mii de braţe şi zece mii 
de oameni se mişcau în acelaşi timp. Zgomotul şi 
mișcarea dădeau taberei galilor un aspect deosebit 
de animat. 

Euthybida se opri să admire această privelişte 
unică. Deodată auzi nişte glasuri ce veneau parcă 
dintr-un cort învecinat, care, având în faţă 
steagurile legiunii a cincea ce era cantonată acolo, 
se dovedea a fi cortul egalului Arvinius, 
comandantul acestei legiuni. 

— La urma urmelor - răsună un glas răguşit şi 
grav, pe care Euthybida îl recunoscu a fi glasul lui 
Orciles, comandantul legiunii a unsprezecea a 
numizilor şi africanilor - la urma urmelor nu 
suntem chiar oi, ca să ne mâne astfel!... 

— Ce-ar fi fost el fără noi? Se auzi alt glas, pe 
care Euthybida îl recunoscu ca fiind al lui Caius 
Gannicus, comandantul legiunii a treisprezecea, 
acela care se născuse liber. 

— N-ar fi fost decât un om ca oricare altul... 
Poate chiar mai puţin decât un om... Ar fi fost un 
biet gladiator vrednic de dispreţ! se amestecă 
supărat Brezovir. 

— Pe zeul Baal, eu cu africani mei nu mă duc în 
Galia!... V-o jur, n-am să mă duc! tună iar Orciles. 

— Oinomaus a avut dreptate! strigă Castus, 
comandantul legiunii a paisprezecea, din care 
făceau parte cei cinci mii de gali care în clipa aceea 
se îndeletniceau cu exerciţii de scrimă. 

— Bietul Oinomaus!... E limpede că a căzut 
jertfă trădării lui Spartacus! îşi spuse părerea 
Onacius, un samnit care luase locul lui Rutilius în 
fruntea legiunii a opta. 

— Ah, jur pe puterea supremă a maicii mele! 
izbucni cu glasul lui puternic, turbat de mânie, 
Tesalonius epirotul, care comanda legiunea a 
şaptea. Spartacus trădător?... Asta întrece măsura!... 
E prea din cale-afară!... 

— Totuşi, Spartacus cu Crixos şi Granicus ne 
vând Senatului roman. 

— Sunteţi nişte trădători, voi ăştia care vreți să 
ne treceţi peste Alpi şi să ne duceți cât mai departe 
de Roma. 

— Noi vrem să pornim asupra Romei, asupra 
Romei!... 

— Eu am încredere în Spartacus; e cel mai 
vrednic şi mai cinstit om din lume. Socot că, după 
el, cei mai vrednici din tabăra noastră sunt Crixos şi 
Granicus. Împreună cu legiunea mea, care are 
încredere în mine, pe ei îi voi urma, nu pe voi. 

— ŞI eu - declară Bortorix. 

— EFi şi? N-aveţi decât să vă duceţi cu ei. Noi 
însă, cu cele şapte legiuni ale noastre - spuse cu 
hotărâre Caius Gannicus - mâine chiar pornim 
înapoi spre Ravenna, şi apoi o să înaintăm asupra 
Romei! 

— Da, da! Grozave isprăvi o să mai faceţi fără 
Spartacus! ripostă Bortorix, ironic. 

— O să vă facă fărâme cel dintâi pretor care o să 
vă iasă în cale - spuse Tesalonius. 

— Şi când te gândeşti că oamenii ăştia au 
pretenția să cucerească libertatea! exclamă 
batjocoritor Caius Gannicus. Au şi devenit sclavii 
unui om care e deopotrivă cu ei. 

— Dacă voi nu înţelegeți prin libertate decât 
dezbinare şi anarhie, nu avem nevoie de asemenea 
libertate! strigă Tesalonius. Preferăm disciplina şi 
ordinea şi rămânem alături de acela care, în doi ani 
şi mai bine de război, s-a dovedit a fi un conducător 
înţelept şi viteaz. 

Sunetul răguşit al unei trâmbiţe care chemă la 
arme legiunea a treia  întrerupse discuția 
gladiatorilor şi o trezi pe Euthybida din încântarea 
cu care le urmărise cearta. 

Peste puţin, semnalul de alarmă fu repetat de 
trâmbiţele legiunii a patra, de cele ale legiunii a 
cincea şi apoi de toate fanfarele din tabăra 
gladiatorilor. 

Soldaţii se năpustiră spre corturi, îşi puseră 
platoşele şi coifurile şi, după ce-şi luară armele, se 
aliniară pe unităţi, manipule şi cohorte. 

Un alt semnal, trâmbiţat de legiunea a treia, şi 
repetat apoi de trâmbiţele tuturor celorlalte legiuni, 
răspândi porunca de a se strânge corturile. 

Două ceasuri mai târziu, tabăra era strânsă şi 
toate legiunile, încolonate, se pregăteau în tăcere de 
marş. 

Apoi răsună un al treilea semnal, care îi chema 
pe comandanții de legiuni la conducătorul suprem 
pentru a primi ordine. 

Dând pinteni cailor, comandanții se îndreptară în 
grabă spre pretorium. Aici, Spartacus îi înştiința că 
pretorul Caius Cassus înainta împotriva lor şi că, 
probabil, avea să ajungă la Mutina chiar în seara 
acelei zile. Pentru a-l ataca a doua zi, mai înainte de 
a 1 se alătura celelalte detaşamente, împreună cu 
care el ar fi putut să-i împiedice pe gladiatori să 
efectueze trecerea peste Pad, era absolut necesar ca 
să pornească neîntârziat. 

Când Spartacus îşi încheie cuvântarea, se lăsă o 
tăcere generală. 

După oarecare ezitare, cu ochii în pământ şi fără 
a putea să-şi ascundă încurcătura, Caius Gannicus 
rosti cu glas scăzut: 

— De luptat împotriva lui Cassius desigur că 
vom lupta. Padul însă n-o să-l trecem. 

— Cum? întrebă Spartacus, ca şi cum n-ar fi 
înţeles. Ce-ai spus? 

— A spus că dincolo de Pad nu te urmăm! 
interveni  Orciles  numidul,  aruncându-i lui 
Spartacus o privire sfidătoare.. 

— Şapte legiuni - preciză Caius Gannicus - nu 
vor să se întoarcă în ţările lor, ci doresc să meargă 
asupra Romei. 

— O! izbucni Spartacus, mânat. lar vă 
răzvrătiţi?... Oare tristul exemplu al lui Oinomaus 
nu v-a servit de învăţătură? 

În loc de răspuns, Spartacus nu auzi decât un 
murmur nedesluşit. 

— Pe toţi zeii! reluă el cu vehemenţă, după o 
scurtă pauză. Sunteţi ori nebuni, ori trădători! 

Comandanții răzvrătiți continuau să tacă. După 
câteva clipe de gândire, tracul spuse: 

— Acum ne aflăm faţă în faţă cu inamicul; o să 
vă mai supuneţi autorităţii mele numai până când 
isprăvim cu Cassius; apoi ţinem sfat şi vedem ce e 
mai nimerit să facem pentru binele nostru, al 
tuturor. 

Şi cu un gest categoric le făcu semn să plece. Pe 
când încălecau, Spartacus mai adăugă cu un ton 
care nu admitea replică: 

— Să se ştie că nu voi îngădui nici cea mai mică 
nesupunere, nici în timpul marşului şi nici în timpul 
bătăliei! Pe Jupiter cel atotputernic, jur că cel dintâi 
care va crâcni sau va face o mişcare de răzvrătire 
va pieri de această sabie a mea, care n-a dat 
niciodată greş! 

Apoi le făcu din nou semn să plece şi 
comandanții, supunându-i-se, plecară tăcuţi la 
unitățile lor. 

Armata gladiatorilor porni spre Mutina şi ajunse 
acolo cam la vreun ceas înaintea zorilor zilei 
următoare, după un marş de o noapte întreagă. 

Cassius ocupase două dealuri înalte şi-şi întărise 
tabăra împrejmuind-o cu un solid gard de pari şi cu 
şanţuri largi. 

Pe la amiază, Spartacus dezlănțui atacul 
împotriva pretorului, aruncând asupra lui şase 
legiuni. Poziţiile ocupate de pretor pe coastele 
dealurilor erau cât se poate de prielnice pentru 
romani. Foarte repede însă, din cauza superiorității 
numerice a gladiatorilor şi a înflăcărării cu care 
aceştia se năpusteau la atac, cei douăzeci de mii de 
romani, dintre care cei mai mulți erau veterani de-ai 
lui Marius şi Sulla, o luară la fugă. 

În câteva ceasuri îşi găsiră moartea pe câmpul de 
bătălie aproape zece mii de romani. Restul fură 
alungaţi şi risipiţi prin împrejurimi. Printre fugari 
se găsea însuşi pretorul, căruia îi fusese ucis calul 
sub el şi care numai printr-o minune reuşise să 
scape cu viaţă. Corturile şi întregul echipament al 
romanilor căzură în mâinile învingătorilor. În 
această bătălie, armata gladiatorilor nu suferi decât 
pierderi uşoare. 

Aceasta, era a treia izbândă repurtată de 
Spartacus asupra romanilor în mai puţin de o lună. 
A doua zi după bătălia de la Mutina, legiunile 
gladiatorilor fură aliniate pe câmpia de pe malul 
râului Tannarus. Trebuiau să hotărască dacă voiau 
să meargă mai departe şi să treacă Padul, pentru ca 
fiecare să se înapoieze în patria sa, sau să se 
întoarcă şi să pornească împotriva Romei. 

Spartacus le vorbi cel dintâi. Le descrise cu 
căldură, pe de o parte, avantajele şi obiectivul final 
al planului său, iar pe altă parte, urmările nefaste 
care ar decurge inevitabil din adoptarea celuilalt 
plan. Le reaminti serviciile pe care le adusese 
sfintei cauze a asupriţilor, căreia îi închinase zece 
ani din viaţă, recapitulând toate succesele repurtate. 
Acestea nu le enumerase nicidecum din vanitate. O 
făcuse numai din dorința de a dovedi mai bine 
fraților de nenorocire şi de arme temeinicia părerii 
sale în privinţa părăsirii Italiei, părere care izvora 

din convingerea că altfel Italia avea să devină 
mormântul  gladiatorilor, aşa cum devenise 
mormântul galilor lui Brennus, al grecilor lui Pirus, 
al cartaginezilor, al cimbrilor şi teutonilor şi, în 
sfârşit, al tuturor străinilor care cotropiseră Italia şi 
încercaseră să poarte război pe teritoriul ei. 

După ce jură în mod solemn că singura rațiune 
care-l făcea să susțină planul de a părăsi Italia era 
gândul la fericirea gladiatorilor, Spartacus le ceru 
să hotărască singuri, asigurându-i că avea să se 
supună voinţei majorităţii. Fie în calitate de 
conducător, fie în calitate de simplu soldat, avea să 
lupte întotdeauna alături de ei şi, dacă aşa îi era 
scris în cartea destinului, avea să moară bucuros 
împreună cu ei. 

Cuvântarea lui Spartacus fu salutată cu aplauze 
puternice şi, dacă s-ar fi trecut îndată la vot, 
propunerea lui ar fi fost probabil acceptată cu o 
covârşitoare majoritate. Dar victoriile repurtate în 
cursul ultimilor doi ani îi făcuseră pe gladiatori să 
devină înfumuraţi. Mulţi dintre fruntaşii lor, care în 
adâncul sufletului erau de bună seamă de partea 
tracului, începuseră să considere prea apăsătoare 
disciplina de fier, care interzicea soldaţilor jaful. 
Aplauzele fură urmate de murmurul slab al câtorva 
voci stinghere, care se îngroşă răspândindu-se ca o 
molimă şi cuprinzând legiuni întregi. 

Caius Gannicus, care se învârtise prin Forum 
înainte de a se fi vândut ca gladiator şi care ştia să 
vorbească frumos, profită de acest moment. Luă 
cuvântul şi, pentru ca nimeni să nu-l bănuiască că 
ar nutri vreo duşmănie ascunsă împotriva lui 
Spartacus, începu prin a-i lăuda vitejia şi 
înţelepciunea. Pe urmă însă se apucă să 
zugrăvească în culori vii jalnica situaţie a romanilor 
şi neputinţa lor în acea clipă de a ţine piept unui 
atac al celor şaptezeci de mii de săbu pline de 
îndrăzneală ale  gladiatorilor. Apoi, după ce 
îndemnă legiunile să nu scape acest moment 
prielnic de a pune stăpânire pe Roma, moment care 

s-ar putea prea bine să nu se mai prezinte niciodată, 
Gannicus îşi încheie cuvântarea propunând să 
pornească chiar a doua zi în direcţia Tibrului. 

— La Ro-ma!... La Ro-ma!... începură să 
scandeze cincizeci de mii de glasuri, asemenea unui 
tunet. 

— La Ro-ma! La Ro-ma! 

Trecându-se la vot, şapte legiuni îmbrăţişară 
unanim propunerea lui Gannicus; celelalte şase 
legiuni o respinseră, însă numai cu o mică 
majoritate, şi doar cavaleria se declară aproape în 
unanimitate în favoarea propunerii lui Spartacus. 
Deci, în vreme ce mai bine de cincizeci de mii de 
gladiatori doreau să pornească asupra Romei, 
numărul celor ce împărtăşeau părerea lui Spartacus 
nu ajungea nici măcar la douăzeci de mii. 

Cât de mult l-a mâhnit pe Spartacus această 
neaşteptată înfrângere e lesne de înţeles, pentru că 
ea îi răsturna toate planurile şi îi depărta pe 
gladiatori de țelul final, adică de răsturnarea 
tiranicei stăpânirii romane. Întunecat şi abătut, 
rămase câtăva vreme fără a rosti nici un cuvânt. În 
cele din urmă, ridicându-şi capul palid şi trist, 
zâmbi ironic şi, adresându-se lui Crixos, Grannicus 
şi Artorix, care stăteau tăcuţi în jurul lui, le spuse 
încet: 

— Pe zeii Olimpului! Nu pot spune că mi-am 
câştigat prea mulţi partizani printre gladiatori, după 
cât am muncit şi după câte primejdii am înfruntat 
pentru e€i!... Dar nu face nimic... Pe Hercule!... 
Foarte bine!... 

Adresându-se apoi legiunilor, care-i aşteptau 
hotărârea în tăcere, Spartacus spuse cu glas 
răsunător: 

— Bine, mă supun hotărârii voastre. Mergeţi 
asupra Romei! Nu însă sub comanda mea, pentru că 
din clipa aceasta renunţ la titlul de conducător 
suprem pe care voi mi l-aţi acordat de două ori şi pe 
care acum vă rog să-l încredințaţi altcuiva, mai 
vrednic decât mine. 

— Nu... în numele zeilor, nu! strigă Livius 
Grandenius, comandantul legiunii a douăsprezecea, 
care era originar din Samnium. Ai să fii 
conducătorul nostru suprem totdeauna, pentru că nu 
e nici unul printre noi care să-ţi fie egal! 

— Spartacus, conducător suprem!... Spartacus, 
conducător suprem! îl ovaționară într-un glas cei 
şaptezeci de mii de gladiatori, ridicând scuturile în 
aer. 

— Nu, niciodată!... Sunt împotriva expediției 
asupra Romei şi de aceea nu vreau să vă conduc. 
Alegeţi-vă drept conducător pe unul din aceia care 
cred în succesul acestei expediţii. 

— Tu eşti  conducătorul!... Tu eşti 
conducătorul!... Spartacus!... Tu eşti conducătorul! 
strigară de câteva ori în şir treizeci sau patruzeci de 
mii de glasuri. 

Când începu să se potolească larmă, Crixos făcu 
semn că ar vrea să spună ceva. 

— Sunt aici o sută de mii de gladiatori sub arme, 
dar chiar de am fi numai o sută, un singur om poate 
şi trebuie să fie comandantul nostru! Numai 
învingătorul de la Aquinum, de la Fundi, de la 
Camerinum, Nursia şi Mutina poate şi trebuie să fie 
comandantul nostru!... Trăiască Spartacus! 

Toată valea răsună de un chiot puternic, 
asurzitor. 

— Trăiască Spartacus! 

Tracul făcea tot ce-i stă în putere pentru a scăpa 
de rugămințile insistente ale prietenilor. Zadarnic 
însă, deoarece pentru realegerea lui stăruiau toţi, 
stăruiau comandanții legiunilor, şi în primul rând 
Arvinius, Orciles şi Caius Gannicus, stăruiau toți 
tribunii, centurionii şi decurionii - într-un cuvânt, 
armată întreagă. Mişcat de această strălucită dovadă 
de stimă şi dragoste, chiar şi din partea celor care se 
arătaseră nesupuşi, Spartacus le spuse: 

— Vreţi voi aşa?... Atunci, fie. Consimt pentru că 
prevăd, că alegerea unui alt comandant va duce 
inevitabil la dezbinări şi lupte sângeroase între voi; 

primesc deci să luptăm împreună şi să mor în 
fruntea voastră. 

În timp ce toţi îi aduceau mulţumiri şi unii s-au 
apropiat să-i sărute mâinile şi veșmintele, 
proslăvindu-i vitejia şi meritele, Spartacus adăugă 
cu un surâs amar: 

— Nu vă făgăduiesc să vă duc la izbândă. Nu 
prea am încredere în succesul acestei expediţii 
nechibzuite. În orice caz, o să începem campania 
împotriva Romei. Mâine pornim spre Bononia. 

Astfel, Spartacus se văzu silit să întreprindă fără 
voie o campanie care, după părerea sa, nu putea să- 
şi atingă obiectivele. A doua zi, armata gladiatorilor 
ridică tabăra şi porni spre Ariminum, pe drumul ce 
ducea prin Bononia. 

Armata nu mai era însă cea de altădată. 
Disciplina începuse să slăbească, deschizând cale 
nesupunerii în rândurile gladiatorilor. Datorită 
nestăvilitei pofte de jaf, această puternică armată, 
care, sub comanda lui Spartacus, câștigase atâtea 
victorii strălucite, începuse să se destrame, să se 
descompună şi să slăbească. 

Când o legiune, când alta, când mai multe 
legiuni deodată atacau şi prădau oraşele prin care 
treceau. De aici decurgeau două neajunsuri. Pe de o 
parte, legiunile bine închegate ale gladiatorilor se 
transformau în hoarde dezmăţate de tâlhari care 
stârneau murmurele şi blestemele populaţiei expuse 
silniciilor lor. Pe de altă parte, necontenitele opriri 
pentru prădăciuni frânau mişcările armatei, şi 
tocmai iuţeala acestor mişcări constituise secretul 
victoriilor repurtate de Spartacus până atunci. 

Zadarnic se strădui Spartacus să pună stavilă 
acestor excese. La început se mânie, dojeni şi 
acoperi cu ocări legiunea a treizecea, pe care o 
comanda Caius Gannicus, aceea care cea dintâi 
dăduse exemplul cel rău. Nu reuşi decât să mai 
limiteze prădăciunile, fără a izbuti să le stârpească 
cu desăvârşire. Două zile mai târziu, în vreme ce 
Spartacus înainta spre Faventia, legiunile a cincea 

ŞI a şasea, care formau ariergarda armatei, intrară în 
Imola şi o prădară. Tracul se văzu nevoit să se 
întoarcă din drum împreună cu Crixos şi cu trei 
legiuni trace, pentru a-i domoli pe jefuitori. 

Între timp, vestea înfrângerii celor doi consuli şi 
a pretorului Galiei Cisalpine ajunsese la Roma, 
unde pricinui panică şi zăpăceală. Puțin după aceea 
veni şi ştirea că gladiatorii hotărâseră să pornească 
asupra Romei, ceea ce spori încă şi mai mult 
temerile poporului şi ale Senatului. 

Comiţiile încă nu fuseseră convocate în vederea 
alegerilor consulare pentru anul următor. De altfel, 
în urma înfrângerilor suferite de Lentulus şi 
Gellius, scăzuse simţitor numărul candidaţilor care 
îşi disputau cinstea de a fi aleşi în această înaltă 
funcţie. Totuşi, pe Caius Aufidius Orestes tocmai 
înfrângerile acestea îl împinseră să încerce să 
obţină consulatul. El susţinea că înfrângerile de la 
Fundi, unde fusese bătut de Spartacus datorită 
superiorității numerice a acestuia, nu 1 se mai putea 
reproşa de vreme ce şi cei doi consuli fuseseră 
bătuți, deşi avuseseră o armată de şaizeci de mii de 
oameni. Bătăliile de lângă Camerinum şi Nursia, 
spunea el, constituiau o justificare şi o descărcare, 
deoarece pentru romani înfrângerea de lângă Fundi 
nu însemnase un dezastru comparabil cu cel suferit 
la Camerinum şi Nursia. 

Acest raționament era cam ciudat şi păcătuia 
împotriva dreptei judecăți.  Împrejurarea că 
Aufidius Orestes suferise pierderi mai mici decât 
ceilalți nu dovedea cu nimic vitejia lui. Atât era 
însă de scăzut moralul romanilor în privința 
războiului cu gladiatorii şi atât erau de puțini 
candidații la consulat, încât, pentru a îndeplini 
această înaltă funcție în anul următor, fură aleşi cu 
majoritate Aufidius Orestes şi Publius Cornelius 
Lentulus Sura. 

Între timp, din pricina nesupunerii şi 
vandalismului legiunilor care ceruseră zgomotos să 
pornească împotriva Romei, Spartacus se văzuse 

silit să-şi întrerupă înaintarea asupra Romei. 
Întârzie aproape o lună la Ariminum. Renunţă la 
comandă şi multe zile la rând stătu retras în cortul 
său, fără a se lăsa înduplecat de nici o rugăminte. 
Armata întreagă se adună atunci în faţa pretorului 
ŞI, căzând în genunchi, ceru iertare pentru 
nevrednicele ei purtări şi-l înduplecă să iasă din 
cort. 

Cumplit de palid, cu semnele suferinţei întipărite 
pe chipul său mândru, cu pleoapele roşii de plâns, 
Spartacus avea înfăţişarea unui om istovit şi 
descurajat. Apariția lui stârni  exclamaţii 
zgomotoase, jurăminte de devotament şi mărturisiri 
de căință. Făcu semn că doreşte să le spună ceva. 
Îndată ce se stabili cea mai adâncă linişte, începu să 
le vorbească aspru, însă convingător. Critică fără 
milă purtarea legiunilor. Arătă că josnicia acțiunilor 
lor îi făcea să semene nu a oameni ce vor să-şi 
câştige libertatea, ci a tâlhari ticăloşi. Încheie 
declarând că rămâne neclintit în hotărârea de a nu 
mai merge nici un pas mai departe, atâta vreme cât 
nu i se acordă dreptul nețărmurit de a pedepsi 
exemplar pe cei care îndeamnă la jaf. 

În unanimitate, legiunile îi încuviințară acest 
drept. Atunci Spartacus reluă comanda armatei şi, 
prin măsuri aspre, începu să reaprindă simțul 
datoriei, care se stinsese în gladiatori, şi să 
reintroducă cea mai severă disciplină. Pe numitul 
Orciles, cel mai sălbatic dintre comandanții de 
legiuni, care se dezonorase la Bertinorum comițând 
o crimă josnică, îl osândi la moarte şi porunci 
numizilor să-l răstignească în prezența tuturor 
legiunilor. Din ordinul lui, alţi doi comandanți de 
legiuni, galul Arvinius şi samnitul Caius Gannicus, 
fură bătuți cu vergi şi izgoniți din tabără, iar două 
sute şi mai bine de gladiatori, care se dedaseră la 
cruzimi în timpul jafurilor, fură răstigniți. 

Spartacus reorganiză apoi toate legiunile. În 
locul celor vechi, alcătuite după criteriul 
naționalității, organiză legiuni noi, repartizând în 

fiecare manipul şi în fiecare cohortă o anumită 
proporție de soldați din fiecare naționalitate. 
Fiecare manipul de o sută douăzeci de oameni se 
compunea acuma din patruzeci de gali, treizeci de 
traci, douăzeci de samniţi şi câte zece iliri, greci şi 
africani. 

Armata astfel reorganizată de Spartacus fu 
împărțită în paisprezece legiuni, grupată în trei 
corpuri de armată; primul corp, alcătuit din şase 
legiuni, fu pus sub comanda lui Crixos, al doilea, 
alcătuit din patru legiuni, avea comandant pe 
Granicus, iar comanda celui de al treilea, alcătuit 
din restul de patru legiuni, fu încredinţată lui 
Artorix. Cavaleria, care număra opt mii de oameni, 
rămase sub comanda lui Mamilius. 

Reorganizându-şi armata, Spartacus îşi dădu 
seama că, înainte de a porni asupra Romei, are să 
fie nevoie să întărească unitatea noilor legiuni. De 
aceea, părăsind Ari-minumul, trecu în Umbria, 
înaintând încet, făcând etape scurte, anume pentru a 
lăsa timp soldaţilor să se cunoască, să se preţuiască 
unii pe alţii şi să se deprindă cu noii comandanți. 

Când ştirile despre jafurile şi stricăciunile 
săvârşite de gladiatori în ţinutul Sennonilor 
ajunseră la Roma, exagerate şi de zvonul public, 
romanii fură cuprinşi de groază. Tribunii poporului 
prinseră a striga mulțimii în Forum că patria era în 
primejdie şi că venise ceasul că cetăţenii să ia în 
sfârşit măsuri pentru salvarea ei. 

Fu convocat Senatul. Unii senatori deplângeau 
faptul că, datorită nepriceperii comandanților 
cărora le încredințaseră rând pe rând lichidarea 
gladiatorilor, Senatul era acum silit să examineze 
cu adâncă îngrijorare chestiunea răscoalei, care, 
dintr-o glumă, cum păruse la început, se prefăcuse 
într-un război cumplit şi într-o primejdioasă 
ameninţare pentru Roma însăşi. Alţii strigau că 
venise vremea ca toate resursele statului să fie 
mobilizate împotriva gladiatorilor. 

Senatul ținu seamă că pe cei doi consuli în 
funcţiune Spartacus îi bătuse ruşinos şi că din cei 
doi consuli desemnaţi pentru anul următor unul 
fusese şi el înfrânt de răsculați, iar în celălalt nu se 
putea pune nici o nădejde, fiind lipsit de experienţă 
militară. De aceea, printr-un decret special, Senatul 
hotări să nu lase consulilor conducerea războiului, 
ci s-o încredinţeze unui strateg încercat, căruia să i 
se dea o armată puternică şi cele mai largi 
împuterniciri. Se luă hotărârea ca să se încredinţeze 
conducerea expediției împotriva lui Spartacus 
noului pretor al Siciliei, care tocmai avea să fie ales 
peste câteva zile. 

Aflând despre această hotărâre a Senatului şi 
înfricoşaţi de greutăţile războiului cu gladiatori, 
candidații la funcția de pretor al Siciliei se 
retraseră. 

Prietenii îl îndemnară pe Tulius Caesar să 
candideze, făgăduindu-i că vor stărui pe lângă 
Senat şi popor să i se pună la dispoziție o armată de 
opt legiuni, şi căutară să-l convingă că, având opt 
legiuni, îi va fi uşor să-i înfrângă pe gladiatori. 

Deşi victoriile şi triumful lui Pompeius nu-l 
lăsau să doarmă, Caesar refuză cu hotărâre. 
Războiul cu Spartacus nu era mai uşor decât cel 
pentru care i se acordaseră lui Cneus Pompeius 
onorurile triumfale. Totuşi era neîndoielnic că, 
pentru o izbândă asupra lui Spartacus, învingătorul 
nu avea să fie răsplătit cu onoruri triumfale, nici 
măcar cu o ovaţie, deoarece ar fi însemnat să se 
facă  nevrednicilor gladiatori cinstea de a-i 
recunoaşte ca pe nişte adevăraţi adversari, ceea ce 
mândria romană nu putea admite. 

— Dacă ar fi să primesc răspunderea conducerii 
unei campanii, n-aş lua decât conducerea unei 
campanii pentru succesul căreia aş fi sigur că pot 
căpăta onorurile triumfale. Mie îmi trebuie un 
triumf care să constituie o treaptă către consulat. 

Acesta era răspunsul pe care Caesar îl dădea 
prietenilor. Se prea poate să fi avut şi alte motive 

mai temeinice şi că tocmai acelea îl determinau să 
refuze. Caesar îşi dădea bine seama că gladiatori 
răsculați, la fel ca mulţimea nefericiților sclavi care 
li se alăturaseră şi ca bieţii păstori de prin munţii 
Samniumului, care şi ei urmaseră steagurile 
răscoalei, reprezentau cele trei categorii de oameni 
nevoiaşi şi asupriți ale căror aspirații şi a căror 
putere plănuia să le folosească pentru a zdrobi 
pentru totdeauna tiranica dominație a oligarhiei. Şi 
îşi mai dădea seama că, dacă va trebui să se 
prezinte cândva în faţa acestor categorii, mânjit de 
sângele nefericiților gladiatori, cu greu ar putea să 
le câştige încrederea şi simpatia. 

În ziua Comiţiilor, Marcus Licinius Crassus 
apăru în Forum îmbrăcat într-o togă sclipitor de 
albă, pentru a solicita alegerea sa ca pretor al 
Siciliei. Era toga pe care o purtau candidaţii. El 
fusese împins la acest pas şi de stăruinţele celor mai 
influenţi senatori şi ale clientelei lui nenumărate, 
dar, mai presus de orice, de propria lui ambiţie. 
Averea şi trecerea nu-i mai ajungeau şi râvnea să 
obțină şi laurii victoriei, prin care Pompeius 
dobândise atât de repede măreție şi glorie. 

Marcus Licinius Crassus avea pe atunci aproape 
patruzeci de ani. Luptase în mai multe rânduri sub 
comanda lui Sulla, în timpul războiului civil, în 
campaniile împotriva italicilor, făcând dovadă în 
aceste campanii nu numai de o bărbăţie şi o vitejie 
neobişnuită, ci şi de agerimea şi destoinicia 
necesare pentru a conduce operațiuni militare de 
mari proporţii. De aceea, poporul îl întâmpină cu 
aplauze prelungite şi zgomotoase când apăru în 
ținută de candidat la alegerile pentru pretură. 
Aceasta dovedea cât de mare încredere avea în el 
poporul în acel moment de impas şi panică, şi ce 
speranțe punea în el pentru viitoarea campanie 
împotriva gladiatorilor. 

Crassus fu ales pretor al Siciliei în unanimitate. 
Totodată 1 se acordă dreptul de a mobiliza şase 
legiuni şi un contingent corespunzător de trupe 

auxiliare şi încuviințarea ca din rămăşiţele 
armatelor lui Lentulus şi Gellius să-şi mai 
alcătuiască încă patru legiuni. Deci Crassus urma să 
aibă la dispoziţie optzeci şi patru de mii de oameni, 
cu alte cuvinte o armată imensă, o armată cum nu 
se mai văzuse din vremea războiului purtat de Sulla 
împotriva lui Mitridate. 

Chiar a doua zi după alegerea să, Crassus publică 
un apel prin care chemă cetăţenii la arme în vederea 
expediției împotriva lui Spartacus. În acelaşi timp, 
Senatul promulgă un decret prin care oferea mari 
recompense veteranilor lui Sulla şi Marius care 
aveau să ia parte la această expediţie. 

Moralul atât de scăzut al cetăţenilor fu întărit de 
acest decret şi de apelul lui Crassus. 

Între tinerii care aparţineau celor mai ilustre 
familii se desfăşură o adevărată întrecere: se 
grăbeau toți, care mai de care, să se înscrie în 
legiunile lui Crassus. 

Cu energie febrilă, Crassus începu să-şi 
organizeze armata. Fără a ţine seama nici de 
situaţie, nici de rang, el îşi recrută chestorul şi 
tribunii numai din rândul celor mai experimentați 
oameni în arta militară. Pentru funcția de chestor îl 
alese pe Publius Elius Scrofa, un agricultor din 
Tibur, care participase la unsprezece campanii şi la 
o sută treizeci de bătălii şi care fusese rănit de 
douăzeci şi două de ori, primind tot atâtea 
recompense şi cununi, apoi se întorsese la ţară, la 
viaţa paşnică. Crassus socoti că nu se va înjosi dacă 
se va duce personal pentru a-l ruga să primească să 
intre în serviciul său şi astfel să isprăvească odată 
pentru totdeauna cu Spartacus. Mişcat de vizita lui 
Crassus, Scrofa primi bucuros să-i fie chestor şi, 
părăsind pacea senină a dealurilor Tiburului său 
natal, îl urmă la Roma. Unsprezece zile după 
alegerea sa în funcția de pretor, Marcus Licinius 
porni spre Ocriculum - oraş aflat la hotarul ținutului 
ecvilor cu al umbrilor - în fruntea a patru legiuni 
alcătuite din veteranii recrutaţi la Roma şi de prin 

împrejurimi. La Ocriculum se afla Mummius, unul 
dintre locţiitorii lui Crassus, care recruta şi organiza 
alte două legiuni şi trupe auxiliare. 

La plecarea din Roma, pretorului i se făcu o 
ovaţie entuziastă de către poporul ce se adunase 
lângă porțile Ratumene, unde era aşezată tabăra lui 
Crassus. Pretorul părăsi Roma nu numai însoţit de 
urările de bine ale cetăţenilor de toate clasele, dar şi 
ocrotit de scutul zeilor, a căror bunăvoință în 
privinţa acestei expediţii fusese arătată de tot felul 
de semne favorabile. Aşa cel puţin vestiseră 
haruspicii, după ce examinaseră măruntaiele 
Jertfelor. 

Două din cohortele legiunii întâi erau alcătuite 
din tineri care aparțineau celor mai de vază familii 
şi care doriseră să-l urmeze pe Crassus în calitate 
de simpli soldaţi. În rândurile acestor cohorte erau 
Marcus Porcius Cato, Titus Lucretius Carus, Caius 
Cassius Longinus, Faustus, fiul lui Sulla, şi sute de 
alți tineri din familii consulare, precum şi alte sute 
de tineri care aparţineau Ordinului Cavalerilor. 

Rudele, prietenii şi clienții acestor tineri 
conduseră legiunile lui Crassus până la podul 
Milvius. Patru zile mai târziu, Crassus ajunse la 
Ocriculum, unde, după ce îşi aşeză tabăra într-o 
poziţie favorabilă, hotărî să se oprească pentru a 
face instrucția armatei sale. Totodată se gândea că 
de la Ocriculum putea să apere Roma de un atac al 
lui Spartacus, fie că avea să fie dezlănţuit direct din 
Umbria, fie că avea să pornească din ţinutul 
Picenilor. 

Aproape o lună întreagă, Crassus ca şi Spartacus 
au rămas unul la Ocriculum şi celălalt la Arretium, 
ocupându-se cu pregătirea operaţiunilor, întocmind 
planuri şi născocind noi stratageme pentru a-l înşela 
pe inamic. 

Într-o noapte bântuită de o furtună puternică, 
socotind că venise momentul prielnic, Spartacus 
ordonă legiunilor sale să iasă din tabără în cea mai 
mare linişte. Rămaseră pe loc numai şapte mii de 

călăreți, sub comanda lui Mamilius, deoarece un 
detaşament de o mie de călăreți fusese trimis 
înainte în recunoaştere. 

Profitând de furtuna ce se dezlănţuise, Spartacus 
merse toată noaptea şi aproape toată ziua 
următoare, ajungând la Iguvium, de unde plănuia 
ca, ascunzându-se de Crassus, să înainteze asupra 
Romei prin Camerinum, Asculum, Sulmo, lacul 
Fucinus şi Subiacum. 

În acest timp, cavaleria, care rămăsese în tabăra 
de la Arretium, trebuia să-şi continue recunoaşterile 
obişnuite ca şi până atunci şi să strângă de prin 
oraşele vecine merinde ca pentru şaptezeci şi opt de 
mii de gladiatori. Astfel, populaţia avea să creadă 
mai departe că armata gladiatorilor se mai găseşte 
încă lângă Arretium, şi acest lucru, socotea 
Spartacus, nu se putea să nu ajungă la urechile lui 
Crassus. 

Înaintând pe un drum foarte anevoios, de-a 
lungul lanţului Apeninilor, parcurgând totuşi nu mai 
puţin de douăzeci şi cinci până la treizeci de mile 
pe zi, Spartacus străbătu ţinutul  Picenilor, 
îndreptându-se spre Roma. Ar fi ajuns probabil pe 
neaşteptate sub zidurile ei, dacă Marcus Crassus nu 
i-ar fi aflat planurile grație unei întîmplări 
neprevăzute. 

Trei zile după ce armata gladiatorilor plecase pe 
ascuns de la Arretium, văzând că inamicul nu mai 
iese din tabăra lui întărită, Crassus se hotărî să 
pornească la atac şi să întrebuințeze toate 
mijloacele pentru a-l provoca pe Spartacus la o 
bătălie hotărâtoare, care să pună capăt întregului 
război. 

Pornind de la Ocriculum, Crassus ajunse în 
apropierea taberei de lângă Arretium după numai 
patru zile de marş. Pricepuse că pe Spartacus nu-l 
putea înfrânge decât folosind tactica lui. 

Aflând că se apropie armata romană, Mamilius 
părăsi tabăra peste noapte, pe furiş, potrivit 
instrucţiunilor lui Spartacus. În zorii zilei 

următoare, iscoadele lui Crassus, care s-au strecurat 
până la meterezul taberei răsculaților, s-au convins 
că armata lui Spartacus nu mai era acolo şi că 
părăsise tabăra. 

Uimit de acest fapt, Crassus chibzui îndelung 
pentru a ghici încotro putuse s-o ia Spartacus. El 
trimise neîntârziat cavaleria să cerceteze toate 
drumurile care porneau de la Arretium în diferite 
direcţii, ordonându-le să-şi extindă recunoaşterile 
pe o rază de treizeci de mile. 

Curând 1 se aduse la cunoştinţă că, la apropierea 
romanilor, cavaleria răsculaților plecase de la 
Arretium îndreptându-se spre Camerinum prin 
Iguvium, şi că Spartacus însuşi, cu grosul armatei 
lui, trecuse prin Camerinum cu câteva zile înainte. 

Ca un comandant încercat ce era, Crassus ghici 
îndată intenţiile gladiatorului şi concepu un plan 
ingenios pentru a-i tăia calea. Spartacus înainta de- 
a lungul povârnişului de răsărit al Apeninilor. 
Crassus se hotări să se deplaseze spre Roma cât mai 
repede cu putință, urmând povârnişul de apus al 
munţilor. Înaintând paralel cu Spartacus, Crassus 
avea astfel avantajul că mergea aproape în linie 
dreaptă, în vreme ce Spartacus era silit să meargă în 
zigzag. Această împrejurare îi mai permitea lui 
Crassus ca într-o singură etapă să se apropie de 
Roma cât tracul în trei, şi acest lucru era esenţial 
pentru Crassus dacă voia să micşoreze avansul pe 
care îl câştigase gladiatorul şi să-l ajungă din urmă. 

După cinci zile de marșuri lungi, istovitoare, pe 
care legiunile romane le-au executat cu un avânt 
vrednic de laudă, Crassus ajunse la Reate, unde se 
opri, acordând soldaţilor săi o zi de repaus. 

Între timp, deplasându-se cu o  iuţeală 
neobişnuită, Spartacus ajunsese la Cliternia, lângă 
lacul Fucinus. Aici, râul Velinus îi opri înaintarea. 
Apele veneau umflate din cauza ploilor abundente 
şi nu era chip să le treacă prin văd. Se văzu nevoit 
să aştepte trei zile, două pentru a aşeza un pod 

plutitor peste râu şi încă una pentru trecerea 
trupelor. 

Înştiinţat de iscoadele sale că Spartacus ajunsese 
la Cliternia, Crassus îi ordonă lui Aulus Mummius 
ca, în fruntea a două legiuni romane şi a şase mii de 
soldaţi din trupele auxiliare, să treacă râul Velinus 
lângă Reale. Îi dădu instrucţiuni să înainteze în 
marş forțat de-a lungul malului stâng al râului până 
la Alba Fucens, de acolo să treacă pe malul drept şi 
să înainteze până la Cliternia. Totodată îi interzise 
cu stricteţe să primească lupta cu Spartacus, ba, mai 
mult, îi ordonă ca, la nevoie, să se retragă până ce 
se va apropia el cu grosul armatei şi-l va ataca pe 
Spartacus pe la spate. 

Mummius îndeplini cu rigurozitate ordinele 
primite de la Crassus. Strecurându-se prin 
trecătorile Apeninilor, ajunse la Subiacum, unde 
poposi pe coastele unui munte abrupt şi stâncos, 
într-o poziţie strategică foarte prielnică şi de unde 
avea de gând să pornească mai departe a doua zi. 

Tribunii începură însă a-l îndemna să nu se 
retragă în faţa inamicului. Căutau să-l convingă că, 
folosind prilejul favorabil ce i se oferea, ar putea 
să-l zdrobească pe Spartacus şi fără ajutorul lui 
Crassus. Strâmtoarea acestei trecători, spuneau ei, o 
să-l împiedice pe gladiator să-şi folosească 
superioritatea numerică.  Stăruiau pe lângă 
Mummius să-l aştepte pe Spartacus în acest loc 
inaccesibil şi, în numele legiunilor, îi făgăduiau că 
o să aibă o izbândă strălucită. 

Mummius fu ameţit de perspectiva victoriei, care 
i se părea sigură. A doua zi, de cum se iviră forţele 
armatei lui Spartacus, deschise lupta. Tracul văzu 
imediat că poziția în care se găsea nu era prielnică. 
De aceea, în timp ce legiunile a treisprezecea şi a 
paisprezecea luptau cu duşmanul, el strânse toți 
veliţii şi arcaşii din celelalte legiuni şi formă cu ei 
un corp căruia îi încredință misiunea de a urca pe 
culmile munţilor înconjurători, pentru a-i lovi pe 
romani pe la spate. 

Aceste detașamente de infanterie uşor înarmată 
executară cu mare avânt ordinul lui Spartacus. La 
vreo trei ceasuri după începerea acestei bătălii, în 
care amândouă părțile au luptat cu egală bărbăţie şi 
dârzenie, spre marea lor uimire şi groază, romanii 
descoperiră deodată că piscurile înconjurătoare 
mişună de prăştiaşi şi arcaşi inamici, care aruncă 
asupra lor o grindină de proiectile de tot soiul. 
Când îi văzură că încep să coboare ca să-i învăluie 
pe aripi şi pe la spate, cuprinși de panică, romanii 
au rupt-o la fugă, lepădând armele şi scuturile. Mai 
bine de şapte mii de romani îşi pierdură viaţa în 
această bătălie. 

CAPITOLUL XX. DE LA BĂTĂLIA DE 
PE MUNTELE GARGANUS PÂNĂ LA 
FUNERALIILE LUI CRIXUS 


Spartacus nu a putut să tragă nici un folos de pe 
urma bătăliei de la Subiacum, deşi ea a avut un 
sfârşit atât de jalnic pentru romani şi atât de glorios 
pentru gladiatori. Nici Crassus nu reuşi însă să-l 
oprească pe Spartacus aici. Când detașamentele de 
călăreţi trimise în recunoaştere îi aduseră vestea că 
grosul armatei lui Crassus trecuse râul, tracul 
înţelese pe loc că era imposibil să înainteze asupra 
Romei, lăsându-l pe Crassus în spatele frontului. 
Drept urmare părăsi Subiacum chiar în seara aceea 
ŞI, după ce trecu râul Liris, nu departe de izvoarele 
lui, se îndreptă spre Campania. 

Crassus află de înfrângerea lui Aulus Mummius 
abia în seara zilei următoare. Fu indignat de 
acțiunea lui Mummius şi de comportarea legiunilor 
lui. Numeroşi fugari din aceste legiuni reuşiră să 
ajungă la Roma, ducând cu ei vestea noii 
înfrângeri, care stârni o panică grozavă. Crassus se 
grăbi să explice într-un raport către Senat că bătălia 
de la Subiacum nu avea nici pe departe 
însemnătatea care 1 se atribuia sub imperiul panicii 
şi căută să-i liniştească pe senatori. Totodată ceru 
Senatului ca toţi fugarii din legiunile lui Mummius 
să fie prinşi şi să-i fie neîntârziat trimişi. Câteva 

zile mai târziu, abătuţi şi ruşinaţi, fugarii prinşi fură 
aduşi sub pază în tabăra lui Crassus. 

După ce strânse întreaga armată în jurul 
pretorium-ului, formând un careu în mijlocul căruia 
îi aşeză pe fugarii dezarmaţi, Crassus rosti o 
cuvântare. Era un orator deosebit de elocvent. Tăios 
şi aspru, el îi ocări pe fugari. Arătă că, fugind ca 
muierile fricoase şi părăsindu-şi armele - armele cu 
care strămoşii răzbiseră prin încercări neasemuit 
mai grele şi mai primejdioase, şi cu care cuceriseră 
lumea întreagă - ei se acoperiseră pe veci de ruşine, 
dovedindu-se a fi nişte laşi. Gladiatorii ajunseseră 
să fie socotiți puternici şi viteji nu pentru că ar fi 
fost viteji cu adevărat, ci numai datorită laşităţii 
legiunilor romane.  Legiunile romane, cărora 
altădată le mergea vestea că sunt puternice şi de 
neînvins, ajunseseră să fie dispreţuite şi deveniseră 
obiectul de batjocură al întregii omeniri. 

Îi avertiză apoi pe soldaţi că nu va mai tolera nici 
o fugă ruşinoasă în faţa inamicului, pentru că sosise 
vremea faptelor de vitejie şi a  izbânzilor 
răsunătoare. Le atrase atenţia că dacă va constata că 
sentimentul demnității şi mândria de a fi roman nu 
sunt destul de puternice, va şti atunci să obţină 
victoria introducând o disciplină de fier şi aplicând 
pedepsele cele mai aspre. 

— Voi repune în vigoare - încheie Crassus - 
decimarea - pedeapsa cu moartea din zece în zece - 
la care recurgeau câteodată strămoşii noştri. Două 
veacuri aproape nu s-a simţit nevoia de a se recurge 
la această pedeapsă crudă, dar salutară. Dat fiind 
însă că aţi fugit aruncând ca nişte laşi armele în faţa 
gladiatorilor, vă jur pe zeii Concordiei că am să vă 
aplic pedeapsa decimării. Chiar astăzi vor fi supuşi 
decimării aceşti nouă mii de mişei ce stau în faţa 
voastră ruşinaţi, cu feţele palide, cu capetele plecate 
şi ochii înlăcrimaţi de o căinţă târzie. 

Deşi numeroşi tribuni şi patricieni cu autoritate 
interveniră, căutând să-l înduplece, Crassus nu 
reveni asupra acestei hotărâri nemiloase şi ordonă 

ca decimarea să fie adusă la îndeplinire până seara. 
Osândiţii începură atunci să tragă la sorţi. Din 
fiecare zece soldaţi, unul, cel desemnat de sorţi, era 
dat pe mâna lictorilor. Iar lctorii, după ce mai întâi 
îl băteau cu nuielele, îi tăiau capul. 

Această cumplită pedeapsă, care adesea lovea 
soldaţi ce se luptaseră vitejeşte şi care nu aveau nici 
o vină că alții dezertaseră, cutremură tabăra, 
umplându-i de jale pe romani. Pedeapsa lovi pe 
cinci sau şase dintre cei mai vajnici legionari ai lui 
Mummius, care, deşi cunoscuţi pentru vitejia lor, 
plătiră cu viaţa laşitatea altora. Compătimirea cea 
mai vie a fost stârnită de unul dintre aceşti viteji, 
anume Emilius Glabrio, care nu avea decât 
douăzeci de ani. În bătălia de la Subiacum, el ţinuse 
piept vitejeşte iureşului gladiatorilor şi rămăsese 
neclintit la datorie, deşi fusese de două ori rănit. În 
cele din urmă fusese târât de fuga celorlalți. O ştiau 
şi o afirmau toţi cu tărie, totuşi Glabrio trebuia 
executat, pentru că asupra lui căzuseră sorții 
nemiloşi. 

Cu faţa palidă, cadaverică, dar cu un sânge rece 
şi cu o dârzenie vrednice de Mucius Scevola şi de 
Iunius Brutus, viteazul Glabrio ieşi în faţa 
pretorului şi, în mijlocul plânsetelor generale, 
declară cu bărbăţie: 

— Pedeapsa decimării, pe care ne-ai dat-o, nu e 
numai folositoare şi necesară pentru binele 
republicii, ea e şi dreaptă şi pe deplin justificată de 
ticăloasa comportare pe care au avut-o cele două 
legiuni ale noastre în ultima bătălie. Soarta mi s-a 
arătat potrivnică şi trebuie să mor. Dar pentru că şi 
tu, Marcus Crassus, ştii, aşa cum ştiu toţi frații mei 
de arme, că n-am fost laş şi n-am fugit şi că, deşi 
rănit, am luptat vitejeşte, cum trebuie să lupte un 
roman, îndrăznesc să-ţi cer o favoare. Cer să nu fiu 
bătut cu nuielele de lictori, ci să fiu decapitat de 
îndată. 

Pretorul, care, ascultându-l, se schimbase la faţă, 
îi răspunse: 

— Primesc. Se va face aşa cum doreşti, tânăr 
viteaz, îmi pare nespus de rău că rigoarea şi 
severitatea legii strămoşeşti mă opreşte să-ţi las 
viaţa, aşa cum ai merita... 

— Viaţa mea aparţine patriei. De aceea mi-e 
totuna dacă mor de mâna dușmanului pe câmpul de 
bătaie sau de toporul lictorului aici, în pretorium. 
Mi-ajunge să ştiu că are să afle toată lumea, şi 
mama mea, şi poporul, şi Senatul, că n-am fost 
laş... Dacă mi-am salvat onoarea, nu-mi pasă că 
mor. 

— Nu, tinere erou, n-ai să mori! exclamă un 
soldat, care,  desprinzându-se din rândurile 
legionarilor lui Mummius, pornise în goană către 
locul unde se afla pretorul. 

Când ajunse în fața pretorului, soldatul cu ochii 
plini de-lacrimi, izbucni: 

— Slăvite Crassus, sunt Valerius Attalus, 
cetățean roman şi soldat în a treia cohortă a legiunii 
a treia. La Subiacum am luptat cot la cot cu acest 
tânăr viteaz şi l-am văzut cum, deşi rănit, a 
continuat să se lupte, în vreme ce noi toți 
porniserăm la fugă, târându-l apoi şi pe el. Acum, 
când lictorul trebuie să decapiteze unul din fiecare 
zece fugari, ar fi mai bine să mă decapiteze pe 
mine, care am fugit, nu pe unul care s-a purtat ca un 
adevărat roman! 

Tulburarea celor de faţă fu sporită de cuvintele 
acestui soldat, care, în timpul luptei, covârşit de 
frică, fugise, dar care acum făcea dovada că are un 
caracter ales. Între Attalus şi Glabrio se porni o 
întrecere neobişnuită şi emoţionantă. Fiecare stărui 
să fie decapitat în locul celuilalt. Crassus însă 
rămase neînduplecat şi Glabrio fu dat pe mâna 
lctorilor. Din mijlocul celor două legiuni supuse 
decimării izbucniră strigăte de jale, iar ochii a mii 
de soldaţi se umplură de lacrimi. Întorcându-se 
către fraţii săi de arme, Glabrio spuse: 

— Dacă credeţi că mor nevinovat, dacă ceea ce 
mi se întâmplă mie acum stârneşte cu adevărat 

compătimirea voastră şi dacă vreţi ca sufletul meu 
să fie liniştit în Eliseu, juraţi pe cei doisprezece zei 
ai Panteonului că mai bine veţi primi moartea cu 
toţii, decât să mai fugiţi vreodată din faţa infamilor 
gladiatori! 

— Jurăm!... Jurăm!... 

— În numele zeilor, jurăm! 

Jurământul făcut într-un glas de cei şaizeci de 
mii de soldați răsună asurzitor şi înfricoşător ca un 
tunet. 

— Fie ca zeii atotputernici să apere şi să 
ocrotească Roma!... Mor cu sufletul plin de 
bucurie! strigă nefericitul Glabrio. 

După aceea îşi întinse gâtul gol, pentru a primi 
lovitura de topor a lictorului. Dintr-o lovitură iute şi 
precisă, lictorul îi reteză capul cel mândru. 
Însângerat, capul se rostogoli în țarină, în mijlocul 
strigătelor de compătimire şi groază ale soldaților. 
Marcus Crassus se întoarse cu spatele pentru a-şi 
ascunde lacrimile ce i se prelingeau pe obraji. 

Când decimarea se termină, Marcus Crassus 
ordonă să se restituie armele fugarilor din legiunile 
lui Mummius şi într-o scurtă cuvântare, îşi exprimă 
nădejdea că nu vor mai fugi niciodată din faţa 
inamicului. 

A doua zi, după ce dădu ordin că rămăşiţele celor 
nouă sute de soldați decapitaţi să fie incinerate, 
Crassus părăsi tabăra, pornind pe urmele lui 
Spartacus. 

Acesta, după ce-şi dăduse seama că atacul 
împotriva Romei era imposibil, străbătuse în grabă 
Campania şi  Samniumul şi dusese armata 
gladiatorilor din nou în Apulia, sperând că va izbuti 
să-l atragă acolo pe Crassus. Nădăjduia că, 
încleştându-se cu adversarul său într-o mare bătălie, 
departe de Roma, avea să-i nimicească legiunile, iar 
după aceea va putea s-o pornească spre Tibru. 
Armata  gladiatorilor înainta repede, dar nici 
legiunile lui Crassus, asupra cărora decimarea 
făcuse o puternică impresie, nu se lăsau mai prejos. 

După cincisprezece zile de urmărire, Crassus îl 
ajunse pe Spartacus, care îşi aşezase tabăra în 
ținutul Daunilor, în apropiere de Sipontum. Pentru 
că venise cu intenţia de a-i prinde pe gladiatori între 
armata sa şi malul mării, Crassus îşi stabili tabăra 
undeva între Arpi şi Sipontum, în aşteptarea unui 
moment prielnic pentru a începe bătălia cu 
Spartacus. 

A treia zi, după ce amândouă armatele s-au oprit, 
puţin după miezul nopţii, Crassus, care dormea în 
cortul său, fu deşteptat de un contubernal. Acesta îi 
raportă că sosise un gladiator care declarase că 
doreşte să vorbească cu pretorul într-o chestiune 
foarte importantă. 

Crassus era un om deosebit de cumpătat şi 
dormea foarte puţin. Se sculă îndată şi ordonă 
contubernalului să i-l aducă pe gladiator. 

Mărunt la trup, gladiatorul purta o armură 
bogată. Viziera coifului, lăsată în jos, îi ascundea 
fața. După ce se apropie de Crassus îşi ridică 
viziera, descoperindu-şi chipul palid, feminin. 

Gladiatorul nu era altul decât Euthybida, care 
venea la Crassus pentru a-şi trăda tovarăşii de arme. 

— Nu mă mai cunoşti, Marcus Licinius Crassus? 
întrebă ea ironic. 

— Da, da... da, desigur... de undeva mi-e 
cunoscută faţa ta... - bolborosi pretorul, căutând să- 
şi amintească de unde o cunoştea. 

— Ce repede ai uitat tu sărutările Euthybidei, pe 
care alţi bărbaţi nu le pot uita niciodată! 

— Euthybida! strigă uluit Marcus Crassus. Pe 
fulgerele lui Jupiter! Ce cauţi aici? Ce te-a făcut să 
vii tocmai în toiul nopţii?... Şi de ce echipată astfel? 

Apoi, fulgerat de o bănuială, făcu un pas înapoi 
ŞI, încrucişându-şi braţele şi sfredelind-o cu privirea 
ochilor săi gălbui-cenuşii, care scânteiau, îi spuse 
încet, dar cu hotărâre şi severitate: 

— Dacă ai venit să mă ademenești, te previn că 
ai venit degeaba. Eu nu sunt Clodius, Varinius sau 
Orestes. 

— N-o1 fi, dar asta nu te împiedică însă, 
sărmanul meu Crassus, să fii cam nerod - îi 
răspunse Euthybida cu obrăznicia ei obişnuită, 
surâzând ironic şi aruncându-i pretorului o privire 
aprinsă, plină de mânie şi răutate. Da, Crassus - 
urmă ea după o clipă - eşti într-adevăr cel mai 
bogat, dar eşti departe de a fi cel mai deştept dintre 
romani. 

— Ce doreşti?... Ce gânduri ai?... Spune-mi pe 
scurt. 

— Pe gloria lui Jupiter Olimpianul - se supără ea 
- eu vin să-ţi asigur victoria şi tu mă primeşti în 
felul acesta! Nu m-am aşteptat la asemenea 
primire! Să mai faci bine oamenilor!... Frumoasă 
răsplată, pe toţi zeu!... 

— Nu vrei să-mi spui odată pentru ce-ai venit? 
stărui Crassus, continuând a fi bănuitor. 

Atunci, Euthybida îi destănui lui Crassus pricina 
urii nestinse ce i-o purta lui Spartacus. Îi istorisi 
cum, datorită uneltirilor ei, germanii fuseseră 
măcelăriți de romani şi cum, după măcel, îşi 
câştigase totuşi, cu ajutorul răzbunătoarelor Erinii, 
şi renumele de luptătoare vitează, şi deplina 
încredere a gladiatorilor. Îi povesti apoi cum, 
profitând de această încredere, stăruise să fie 
numită contubernal al lui Crixos, pentru a putea 
ajuta romanilor să captureze armata gladiatorilor şi 
să dobândească o izbândă strălucită şi hotărâtoare. 

Crassus o ascultă cu luare-aminte, privind-o tot 
timpul iscoditor. Când termină de istorisit, o întrebă 
rar şi cu glas domol: 

— Dar dacă toate poveştile astea ale tale nu sunt 
decât o stratagemă pentru a mă atrage într-o cursă 
întinsă de  Spartacus?... Cine mă asigură de 
sinceritatea cuvintelor şi intenţiilor tale? 

— Eu însămi. Ca să fii încredinţat de sinceritatea 
şi seriozitatea celor ce făgăduiesc, îmi pun viaţa 
zălog în mâinile tale. 

Crassus rămase parcă pe gânduri o clipă, apoi îi 
spuse: 

— Dar dacă şi asta o fi tot o viclenie?... Dacă 
cumva te-ai hotărât să-ți jertfeşti viaţa pentru 
triumful cauzei sclavilor? 

— Pe toţi zeii tăi, Crassus, jur că ai devenit din 
cale-afară de bănuitor. 

— Oare nu găseşti şi tu - obiectă încet pretorul 
Siciliei - că, decât să te încrezi prea repede în 
oameni, e mai bine să fii bănuitor? 

După o scurtă pauză, în care timp îi aruncă lui 
Crassus o privire cercetătoare şi ironică, Euthybida 
spuse: 

— Cine ştie?... Poate ai dreptate. Oricum, 
Marcus Crassus, ascultă ce am să-ţi spun. Cum ți- 
am arătat, Spartacus, Crixos şi ceilalți conducători 
ai gladiatorilor au deplină încredere în mine. De 
aceea ştiu ce pune la cale ticălosul de Spartacus 
pentru a te zdrobi. 

— Nu cumva mă minţi? o ispiti Crassus, 
jumătate în glumă, jumătate în serios. Ei, ce anume 
plănuieşte?... Să vedem. 

— Mâine, pe la amiază, făcând zarvă mare, 
pentru ca faptul să ajungă la urechile tale cât mai 
repede, patruzeci de mii de oameni, sub comanda 
lui Spartacus, vor ieşi din Sipontum, îndreptându-se 
spre Barletta şi căutând să lase impresia că 
intenționează să pornească spre ţinutul Picenilor. 
Crixos însă, cu corpul său de armată, care numără 
treizeci de mii de oameni, va rămâne lângă 
Sipontum şi va răspândi zvonul că s-a despărțit de 
Spartacus, din pricina unor neînţelegeri de 
neîmpăcat ivite între ei doi. Îndată ce vei fi aflat de 
plecarea lui Spartacus, tu te vei arunca desigur 
asupra lui Crixos. Acesta va începe bătălia cu tine. 
Atunci, Spartacus, care ascuns cu armata sa prin 
pădurile vecine va aştepta acest moment, se va 
întoarce năprasnic şi se va năpusti prin surprindere 
asupra ta. Şi aşa, soldaţii tăi, oricât de viteji ar fi, ar 
urma să fie măcelăriți în întregime. 

— Vai! exclamă Crassus. Ăsta e planul lor? 

— Da. 

— O să vedem noi dacă am să le cad sau nu în 
capcană! 

— De nu ţi-aş fi spus eu, Crassus, nici vorbă că 
ai fi căzut. N-ai vrea însă să tragi un folos şi mai 
mare? Te mulţumeşti numai să te aperi de vicleniile 
lor, sau poate ai vrea să-i prinzi pe ei în cursa pe 
care ţi-au întins-o ţie? Nu vrei să-i înfrângi şi să-i 
nimiceşti cu totul pe cei treizeci de mii de soldaţi ai 
lui Crixos şi să te arunci apoi asupra lui Spartacus? 

— Să presupunem că vreau!... Ce trebuie să fac 
atunci? 

— Mâine în zori de zi s-o porneşti de aici spre 
Sipontum. Când vei ajunge acolo, Spartacus are să 
fie la o depărtare de cincisprezece sau douăzeci de 
mile. Misiunea de a-i raporta mişcările tale îmi va 
fi încredinţată mie. Eu am să-i raportez lui 
Spartacus că nu te-ai mişcat din tabără. Mă voi 
întoarce apoi la Crixos şi îi voi transmite, ca din 
partea lui Spartacus, ordinul de a porni spre 
muntele Garganus, iar acolo, în cazul că l-ai ataca, 
să se apere din răsputeri. Îndată ce Crixos se va 
depărta mai mult de Spartacus şi va ajunge pe 
povârnişurile muntelui Garganus, ai să-l ataci şi o 
să ai vreme destulă să-l nimiceşti cu totul mai 
înainte ca să-i poată veni în ajutor Spartacus, dacă 
cumva ştirea despre primejdia în care se afla Crixos 
ar ajunge până la el. 

Crassus ascultase uimit cum infama Euthybida 
schiţase acest plan de bătălie mai bun, desigur, 
decât planul pe care l-ar fi putut întocmi el însuşi. 
După ce o privi îndelung pe curtezană, căreia îi 
dogorea obrazul ca para focului, izbucni: 

— Pe Jupiter Elberatorul, eşti uluitoare! 

— Bărbații m-au făcut să fiu aşa - răspunse ea, 
zâmbind amar. Dar să nu vorbim de asta. Ce părere 
ai despre planul şi propunerile mele? 

— Ceva mai îndrăcit de limpede şi mai 
îngrozitor nici în fundul Infernului nu s-ar fi putut 
scorni. Repet, însă, n-am încredere în tine şi... 

— Bine, bine, ascultă. Ce-o să pierzi dacă mâine 
o să ieşi la luptă cam cu trei ore înainte de amiază 
şi dacă o să-ţi împingi cu băgare de seamă 
iscoadele spre Sipontum? Dacă te voi fi înşelat, în 
cel mai rău caz o să te trezeşti faţă în faţă cu toată 
armata gladiatorilor. Ei şi? N-ai venit aici tocmai 
pentru asta? Oare nu doreşti să dai o bătălie 
decisivă cu gladiatori? Să presupunem că te-am 
minţit. Ce nenorocire are să fie dacă, în loc să-l 
găseşti pe Crixos singur, ai să dai acolo şi de 
Spartacus? Care-i paguba? 

După ce mai chibzui puţin, Crassus îi spuse: 

— Bine, fie, te cred... Sau, mai exact, prefer să te 
cred. Dacă totul se va întâmpla aşa cum ai spus, îţi 
făgăduiesc o generoasă răsplată din partea mea, şi 
alta şi mai bogată din partea Senatului, căruia am 
să-i aduc la cunoştinţă importantele servicii pe care 
le-ai adus poporului roman. 

— N-am nevoie de recompensele voastre! Ce-mi 
pasă mie de poporul roman! sări Euthybida, cu 
glasul şuicrător şi cu ochii fulgerând de răutate şi 
mânie. N-am venit să-ţi aduc plocon victoria nici de 
dragul tău, nici de dragul romanilor, ci din setea de 
a mă răzbuna!... Poţi tu înţelege ce desfătare divină, 
ce plăcere de nedescris îţi poate oferi răzbunarea? 
O, de-aş putea numai să-mi înfig genunchiul în 
pieptul lui Spartacus în agonie, de-aş putea numai 
să aud horcăitul lui din urmă, în mijlocul unui câmp 
nesfârşit de leşuri! Ce să fac cu darurile tale! La ce- 
s bune recompensele Senatului! 

Chipul Euthybidei se schimonosise de tot. 
Devenise atât de hidos, încât Crassus se cutremură 
de spaimă şi dezgust. Apoi, Euthybida încalecă şi, 
după ce ieşi la pas din tabăra romană, dădu pinteni 
calului ei aprig şi, în trap întins, se îndreptă spre 
tabăra gladiatorilor. 

În zori, Crassus dădu dispoziţie să se strângă 
corturile. Ordonă ca cinci mii de călăreți să se 
strecoare cu mare băgare de seamă la trei mile 
înaintea legiunilor şi să cerceteze împrejurimile, 

pentru a evita vreo cursă. Puțin după răsăritul 
soarelui, Crassus părăsi şi el tabăra, pornind spre 
Sipontum. 

Între timp, Spartacus, în fruntea a opt legiuni şi a 
cavaleriei, înainta către Barletta. Crixos, cu cele 
şase legiuni ale sale, rămăsese la Sipontum. În 
ținutul înconjurător se lăţi zvonul că, în urma unor 
adânci neînţelegeri ivite între Spartacus şi Crixos, 
armata răsculaților se rupsese în două, că o parte ar 
avea de gând să ţină în loc legiunile romane care-şi 
aveau tabăra lângă Arpi, iar cealaltă parte s-ar fi 
hotărât s-o pornească prin Beneventum asupra 
Romei. Îndată, iscoadele aduseră aceste zvonuri la 
cunoştinţa lui Crassus. „Până aici - reflectă 
comandantul romanilor - Euthybida nu m-a înşelat. 
Semn bun.” 

În noaptea următoare, în vreme ce armata lui 
Crassus sta ascunsă într-o văgăună împădurită la 
patru mile de Sipontum, Euthybida gonea pe 
drumul spre Barletta. Îi ducea lui Spartacus vestea, 
din partea lui Crixos, că inamicul părăsise Arpi şi 
căzuse în cursă, aşa că Spartacus trebuia să 
pornească neîntârziat spre Sipontum. Ajunsă în faţa 
lui Spartacus, Euthybida răspunse fără şovăire 
întrebărilor lui pline de nelinişte: 

— Crassus încă nu s-a clintit din Arpi. A trimis 
câteva mii de oameni în recunoaştere spre 
Sipontum. Dar iscoadele noastre l-au încredinţat pe 
Crixos că legiunilor romane încă nu li s-a dat nici 
măcar ordin să se pregătească pentru a părăsi 
tabăra. 

— În numele tuturor zeilor! exclamă tracul. 
Crassus ăsta e mai ager şi mai viclean decât aş fi 
crezut-o! După ce se gândi puţin, îi spuse 
Euthybidei: înapoiază-te la Crixos şi spune-i că, 
orice s-ar întâmpla, să nu iasă din tabără; iar când 
are să se apropie Crassus şi are să pornească lupta, 
să-mi dea de veste, trimiţindu-mi din sfert în sfert 
de ceas trei contubernali, unul după celălalt. Din 
trei, cel puţin unul are să răzbească până la mine. 

Îmi pare că nu e semn bun faptul că Crassus nu se 
grăbeşte să profite de momentul prielnic ca să ne 
înfrângă separat pe mine şi pe Crixos. 

ȘI, ca şi cum ar fi vrut să-şi alunge gândurile 
negre, tracul îşi trecu de câteva ori mâna dreaptă 
peste frunte. Apoi o întrebă pe Euthybida: 

— Cât ai făcut de la tabăra voastră până aici? 

— Ceva mai puţin de două ceasuri. 

— Ai gonit cât se putea de iute? 

— Poţi să judeci după starea în care se găseşte 
calul meu. 

— Bine, înapoiază-te tot aşa, goneşte cât poţi. 

Euthybida îşi luă rămas bun de la Spartacus şi o 
porni în galop în direcţia Sipontumului. Îndată ce 
ajunse acolo, îi comunică lui Crixos că Spartacus îi 
ordonă să iasă din Sipontum şi să pornească spre 
poalele muntelui Garganus, unde să caute să ocupe 
o poziţie cât mai bună. 

Mai erau două ceasuri până la răsăritul soarelui. 
Crixos dădu îndată ordin gladiatorilor săi să-şi 
strângă în linişte corturile şi, mai înainte de a fi 
răsărit soarele, armata lui era în drum spre 
Garganus. 

După patru ceasuri, armata lui Crixos ajunse la 
poalele acestui munte foarte înalt, din vârful căruia 
se deschidea o întinsă privelişte asupra Mării 
Adriatice. Pe valurile de o limpezime cristalină 
lunecau pânzele albe ale vaselor pescăreşti. 

Crixos atinsese cea mai depărtată muchie din 
masivul Garganului şi tocmai ordona să se aşeze 
tabăra într-un loc prielnic şi ferit, chiar lângă mare, 
când se auziră deodată strigăte: 

— Romanii!... Romanii!... 

Se apropiau legiunile lui Crassus, care urmaseră 
întocmai indicaţiile Euthybidei. 

În faţa acestui atac neaşteptat, Crixos nu-şi 
pierdu cumpătul. Cu sângele rece şi hotărârea unui 
comandant viteaz, aşeză legiunile în ordine de 
bătaie, folosind accidentele terenului. Puse patru 
legiuni cu faţa spre inamic şi, pentru a prelungi cât 

mai mult cu putinţă linia frontului, împinse această 
linie spre dreapta până la dealul pe care avusese de 
gând să-şi aşeze tabăra, deal care avea să fie apărat 
de legiunea a cincea şi a şasea, pe care hotărâse să 
le ţină în rezervă. În stânga împinse frontul până la 
stâncile repezi, inaccesibile, de care valurile mării 
se spărgeau cu un zgomot surd. 

Curând, în rânduri compacte, şase legiuni 
năvăliră asupra gladiatorilor. Liniştea seculară a 
acestor meleaguri nelocuite, acoperite de păduri, fu 
sfâşiată de chiotele sălbatice ale soldaţilor şi de 
zăngănitul asurzitor al săbiilor şi scuturilor, iar 
ecoul, mirat, repeta aceste sunete neobişnuite din 
peşteră în peşteră, din stânca în stâncă. 

Crixos, de o parte, Crassus, de altă parte, 
străbăteau rândurile celor două armate pentru a le 
însufleţi şi a le îndemna la luptă. Se încinsese o 
bătălie crâncenă, în care amândouă părțile luptau 
dârz, fără a se clinti cu un pas. 

Fiindcă romanii atacaseră în formaţie compactă, 
extremitatea aripii stângi a legiunilor lui Crixos 
rămăsese  neangajată în luptă. Graţie acestei 
împrejurări, mai mult de trei mii de oameni din 
legiunea a patra stăteau inactivi. Observând acest 
lucru, samnitul Onacius, care comanda legiunea a 
patra, se puse în grabă în fruntea celor trei mii de 
ostaşi şi, ordonându-le o „întoarcere spre dreapta”, 
îi aruncă asupra aripii drepte a romanilor. 
Contraatacată din front şi ameninţată din flanc, 
legiunea romană care forma extremitatea aripii 
drepte a lui Crassus fu în scurt timp complet 
dezorganizată. 

Acest succes se dovedi însă a fi înşelător şi de 
scurtă durată. Chestorul Scrofa, care comanda aripa 
dreaptă a romanilor, se năpusti spre locul unde 
sătea în rezervă cavaleria romană şi-i ordonă lui 
Cneus Quintus, comandantul ei, să arunce şase mii 
de călăreți asupra aripii stângi a gladiatorilor, care 
rămăsese descoperită. Puțin după aceea, legiunile a 
treia şi a patra, care formau aripa stângă, fură 


476 


puternic atacate pe la spate de cavaleria romană, iar 
rândurile lor fură rupte. 

În acelaşi timp, Crassus trimise două legiuni şi 
şase mii de arcaşi pentru a-l învălui pe Crixos prin 
aripa dreaptă. Cu un avânt şi o iuţeală nemaivăzută, 
aceştia se căţărară pe nişte coame situate în spatele 
dealului pe care se găseau rezervele gladiatorilor. 
De acolo, romanii urcară peste povârnişul opus al 
dealului, trecură peste vârf şi, coborând concentric, 
atacară legiunile a cincea şi a şasea. Întinzându-şi 
flancul drept până la mare, aceste două legiuni de 
gladiatori alcătuiră un al doilea front de rezistenţă. 
Poziţia ocupată de gladiatori căpătă astfel forma 
unui triunghi, a cărui bază o constituia marea: de 
aici porneau cele două linii de rezistenţă, care 
reprezentau laturile, şi acestea se uneau în muchia 
dealului, oare constituia vârful triunghiului. 

Ciocnirea deveni nemaipomenit de înverşunată. 

Văzând că încercarea de depăşire şi învăluire a 
aripii drepte a gladiatorilor nu-i reuşeşte, Crassus 
hotărî să exploateze mai adânc greşeala săvârşită de 
Onacius, pe care o exploatase şi Scrofa. Aruncă 
deci asupra aripii stângi a gladiatorilor, în scopul de 
a o învălui, nu numai tot restul cavaleriei sale, ci 
încă două legiuni, ordonându-le să-i înconjoare pe 
gladiatori şi să-i atace pe la spate. 

În mai puţin de trei ceasuri, în ciuda minunilor 
de vitejie săvârşite în cursul acestei încleștări în 
care o armată de treizeci de mii de oameni a 
înfruntat atacul unei armate care număra optzeci de 
mii, cele şase legiuni ale lui Crixos, înconjurate din 
toate părțile, fură măcelărite fără milă. 

Până la sfârşit, Crixos continuase să spere că, în 
cele din urmă, Spartacus va veni. Când văzu însă că 
cea mai mare parte a fraţilor săi de arme pierise, îşi 
opri în loc calul - era al treilea pe care îl încălecase 
în ziua aceea, deoarece alți doi fuseseră omorâţi sub 
el - şi cuprinse într-o privire mâhnită şi obidită 
priveliştea  groaznicului prăpăd. Lacrimi grele, 
fierbinţi, i se prelingeau pe față. Apoi, privind ţintă 

spre acel punct al orizontului de unde ar fi trebuit 
să apară Spartacus, Crixos exclamă cu glas 
tremurător şi plin de frăţească dragoste: 

— O, Spartacus!... N-ai să mai vii la timp nici ca 
să ne salvezi, nici ca să ne răzbuni!... Ce-ai să faci 
când ai să vezi de ce jalnică moarte au pierit 
treizeci de mii dintre tovarăşii tăi cei mai viteji! 
Ridică mâna stângă şi, după ce îşi şterse lacrimile, 
se întoarse cu o mişcare hotărâtă către contubernalii 
săi - Euthybida nu mai era în rândul lor, se făcuse 
nevăzută de la începutul bătăliei - şi le spuse 
liniştit, cu glas energic: Fraţilor!... E timpul să 
mergem la moarte!... 

Roti în aer sabia înroşită în sângele romanilor 
răpuşi în luptă, dădu pinteni calului şi se năpusti 
asupra unui manipul de pedestrași duşmani care 
împresurase şi încolțise o mână de gladiatori răniţi, 
care totuşi mai opuneau rezistenţă. Agitând vijelios 
deasupra capului sabia lui temută, urlă: 

— Ei, romanilor, viteţilor! Tare mai sunteți 
îndrăzneț când luptaţi trei împotriva unuia! Acu să 
vă văd! Suntem hotărâți să murim! 

Pătrunzând călare în rândurile dușmane, Crixos 
ŞI cei patru contubernali ai săi începură să-1 secere, 
să-i calce în picioare şi să-i răpună pe romani care 
abia se puteau apăra de grindină de lovituri ce se 
abăteau asupra lor. La început, oarecum zăpăciţi, 
legionarii se traseră înapoi. Pe urmă însă, pe 
măsură ce li se adăugau forţe noi, strânseră cercul 
în jurul celor cinci gladiatori care, deşi fuseseră 
doborâți de pe cai, continuau să lupte cu o 
nemaipomenită înverşunare. Dar, atacându-i din 
toate părțile, în cele din urmă romanii le-au venit de 
hac. Crixos, al cărui trup era acoperit de răni din 
cap până în picioare, se prăbuşi şi el. În cădere, se 
întoarse către romanul care-l lovise pe la spate şi, 
străpungându-l cu sabia, îl trase după sine. Dar 
sabia îi rămase împlântată în pieptul legionarului. 
Lovit de o săgeată aruncată de la cinci paşi, Crixos 

nu mai avu putere să mai apuce sabia. Putu doar să 
şoptească: 

— Ție, Spartacus... fie ca ţie să-ți surâdă... 
victoria... 

Apoi amuţi. În mijlocul pieptului sfâşiat de răni 
fu lovit de o suliță, care 1 se înfipse adânc în carne. 
Legionarul care o aruncase strigă: 

— Până una alta, plimbă-te pe lumea cealaltă! 

— Pe toţi zeii! se minună un veteran. Am luat 
parte la toate campaniile lui Sulla, dar un om cu o 
asemenea vitalitate n-am mai văzut! 

— Ia te uită - strigă un altul, arătând spre 
cadavrele romanilor care zăceau în jurul lui Crixos 
- câţi a mai răpus dintre ai noştri. Înghiţi-i-ar Ereb 
sufletul!... 

Astfel se încheie bătălia de la poalele muntelui 
Garganus, unde în trei ceasuri şi-au găsit moartea 
zece mii de romani şi treizeci de mii de gladiatori. 

Prizonieri n-au fost luaţi decât vreo opt sute de 
gladiatori, în cea mai mare parte răniţi. Și cu toţii 
au fost condamnaţi, potrivit poruncii lui Crassus, să 
fie răstigniţi pe cruci de-a lungul drumului parcurs 
de romani în noaptea precedentă. 

După-amiază, Crassus dădu poruncă să se ardă 
cadavrele romanilor şi apoi să se apuce de 
organizarea taberei şi de întărirea ei cu şanţuri largi. 
Tribunilor şi centurionilor le ordonă ca legiunile să 
fie gata de plecare înainte de miezul nopții. 

Între timp, într-o stare de neliniște de nedescris, 
Spartacus aşteptase toată ziua şi toată noaptea 
sosirea contubernalilbr lui Crixos. În zori, văzând 
că nu mai vine nimeni, trimise spre Sipontum doi 
din contubernalii săi, fiecare în fruntea a o sută de 
ostaşi călări, pentru a strânge informaţii despre 
Crixos şi despre duşman. Îi mai trimisese, între 
altele, şi pentru motivul că gladiatorii săi, când 
părăsiseră tabăra, nu luaseră eu ei alimente decât 
pentru trei zile, şi acum nu mai aveau hrană decât 
până seara. 

Acela dintre contubernalii lui Spartacus care 
ajunse cel dintâi în tabăra de lângă Sipontum, 
găsind-o părăsită, rămase uimit. Neștiind ce să facă, 
se hotări să aştepte sosirea celui de-al doilea 
contubernal, pentru a chibzui împreună ce era de 
făcut. Veni şi al doilea contubernal şi, pe când 
stăteau la îndoială, fără să se poată hotărî, în tabăra 
părăsită sosiră în galop pe nişte cai prăfuiți care 
gâfâiau din greu, cei doi contubernali pe care 
Crixos îi trimisese la Spartacus de cum îşi făcuseră 
apariția romanii lângă Garganus. 

Când şi-au dat seama de trădarea Euthybidei şi 
de situaţia deznădăjduită în care se afla Crixos, cei 
patru contubernali fură cuprinşi de groază şi o 
porniră în galop după Spartacus. 

Până să ajungă ei cu vestea la Spartacus, bătălia 
de lângă muntele Garganus era pe isprăvite. 

— O, pe toţi zeii Infernului! răcni Spartacus, 
făcându-se galben ca ceară când primi vestea 
josnicei trădări, ale cărei nenorocite urmări le 
desluşea limpede. Înainte! Să pornim neîntârziat în 
marş spre Sipontum! 

Îl chemă pe Granicus şi, sărind pe cal, cu glasul 
înecat de lacrimi, îi spuse: 

— Îţi încredinţez opt legiuni să le duci în marş 
forţat. Aripi să crească la picioarele soldaților... Mai 
tari ca diamantul să le fie inimile!... Să zburaţi!... 
Să zburaţi, nu alta!... Crixos e în primejdie de 
moarte!... Frații noştri sunt măcelăriți cu 
sălbăticie!... Pornesc înainte cu călărimea... Vă 
conjur, în numele a tot ce vă e sfânt, grăbiți-vă, 
zburaţi! 

Apoi, în fruntea a opt mii de gladiatori călări, 
Spartacus porni ca o vijelie pe drumul ce ducea la 
Sipontum. 

Un ceas şi jumătate mai târziu cu caii istoviți şi 
înspumaţi, Spartacus ajunse la Sipontum. În 
apropierea locului unde Crixos îşi avusese tabăra 
până în ziua aceea, Spartacus întâlni câţiva 
gladiatori, care scăpaseră, ca prin minune. 

— În numele lui Jupiter Răzbunătorul, spuneți- 
mi, ce s-a întâmplat? îi întrebă Spartacus, gâfâind. 

— Suntem bătuţi... zdrobiţi... N-a mai rămas 
decât numele şi amintirea celor şase legiuni ale 
noastre!... 

— O, frații mei nefericiţi!... O, Crixos, iubitul 
meu prieten! izbucni Spartacus, cuprins de 
deznădejde,  acoperindu-şi faţa cu mâinile şi 
plângând în hohote. 

În faţa acestei nemăsurate dureri, comandanții 
cavaleriei şi contubernalii lui Spartacus păstrară o 
tăcere adâncă. Uimirea şi neliniştea ce se puteau 
citi pe fețele lor, după ce auziseră vestea 
îngrozitoare a înfrângerii, sporiră când îl văzură 
plângând pe viteazul lor conducător. Tăcerea se 
prelungi până ce Mamilius, care era alături de 
Spartacus, îl îmbărbăta cu glas blajin, vibrând de 
emoție: 

— Capul sus... vrednice Spartacus! Întâmpină 
nenorocirea bărbăteşte... 

— O, Crixos!... Sărmanul meu Crixos!... gemea 
Spartacus, îndurerat. 

Apoi, după ce cuprinse cu brațul drept gâtul lui 
Mamilius, îşi ascunse fața la pieptul lui şi izbucni 
iarăşi în hohote de plâns. După o clipă, îşi ridică 
faţa udă de lacrimi şi, cu palma mâinii stângi, 
începu să-şi şteargă ochii. 

Mamilius îl îndemnă din nou: 

— Fii tare, Spartacus!... Să chibzuim cum să 
scăpăm celelalte opt legiuni! 

— Aşa-i! Trebuie să găsim mijlocul de a scăpa 
de primejdia care ne amenință. Să facem ceva 
pentru a evita urmările mârşavei trădări făptuite de 
această ticăloasă furie a Infernului. Trebuie să ne 
retragem. După bătălia grea pe care au dat-o 
legiunile lui Crassus nu vor fi în stare să părăsească 
regiunea Garganus mai înainte de opt sau zece 
ceasuri. Neapărat trebuie să folosim acest răgaz 
pentru a ne îmbunătăți situația. 


481 


Și, întorcându-se către unul dintre contubernali, 
ordonă: 

— Aleargă la Granicus şi transmite-i ordinul să 
se oprească şi să pornească înapoi cu legiunile. 

După ce contubernalul se depărta în galop, 
Spartacus îi spuse lui Mamilius: 

— Să facem zilnic treizeci de mile pe drumuri de 
munte, şi trecând prin Minervium şi Venusia, în 
cinci-şase zile o să ajungem în ţinutul Lucanilor, şi 
acolo noi contingente de sclavi o să vină să ne 
îngroaşe rândurile. Din Lucania, dacă n-o să fim în 
măsură să luptăm cu Crassus, putem oricând să ne 
retragem spre Puttium, şi apoi de apolo să trecem în 
Sicilia, ca să reaprindem flacăra răscoalei printre 
sclavi. 

După ce lăsă cailor istoviți de goană un răgaz de 
o jumătate de ceas, Spartacus ordonă cavaleriei să 
se înapoieze şi să-i ia şi pe cei opt gladiatori care 
supraviețuiseră măcelului de la muntele Garganus. 

Iar el cu trei sute de călăreți hotărî să se furişeze 
până la la muntele Garganus, pentru a căuta trupul 
neînsuflețit al lui Crixos. 

Granicus se strădui să-l facă pe Spartacus să se 
răzgândească, să renunțe la acest plan, 
argumentând că, deşi oamenilor de rând le era 
îngăduit să disprețuiască primejdia, conducătorului 
şi animatorului cauzei lor sfinte nu îi era iertat să 
caute primejdia şi s-o sfideze. 

— Nu, sunt convins că n-o să mi se întâmple 
NIMIC, şi peste trei zile o să vă ajung din urmă pe 
creasta Apeninilor. Şi chiar dacă s-ar întâmpla să 
pier, tu, Granicus, eşti destul de încercat şi ager, de 
viteaz şi curajos, şi ai destulă autoritate pentru a 
duce mai departe, cu energie şi tenacitate lupta 
împotriva asupritorilor. 

Zadarnice fură  stăruințele lui  Granicus. 
Spartacus nu voia cu nici un preţ să renunţe la 
planul său. 

Însoţit de un detaşament călare, porni spre 
Garganus. Când ajunse în apropierea lui, Spartacus 

trimise o parte dintre soldaţi înainte, ca să cerceteze 
regiunea şi să culeagă ştiri despre mișcările 
inamicului. După ce primi rapoarte liniştitoare, 
ordonă soldaților să descalece şi să-şi ia caii de 
căpăstru. Mergând pe jos se adânciră în pădurea 
prin care trecea drumul ce ducea de la Sipontum, 
peste muntele Garganus, spre mare. Înaintau cu 
greu, fiind nevoiţi să-şi taie drum cu sabia prin 
pădurea neumblată. După două ceasuri şi ceva 
ajunseră într-o mică poiană, înconjurată din toate 
părțile de stejari şi brazi, unde se aflau bordeiele 
unor tăietori de lemne, care, cea mai mare parte a 
anului, munceau în aceste păduri. 

Pentru ca tăietorii de lemne să nu poată semnala 
romanilor prezenţa sa pe acele meleaguri, prima 
grijă a lui Spartacus fu să-i rețină pe toți şi să-i 
pună sub strajă. Apoi le porunci să-şi stingă 
focurile, care ar fi putut atrage luarea-aminte a 
inamicului, iar gladiatorilor le ordonă să păstreze 
cea mai adâncă linişte şi să fie cât se poate de 
atenţi. 

Întocmai cum prevăzuse Spartacus, Crassus 
porni în noaptea aceea cu legiunile spre Sipontum. 
Pe la cântatul cocoşilor, gladiatorii auziră duduind 
pas cadenţat de pe-destrime, tropot de cai şi zvon 
de glasuri. Erau romanii, care înaintau fără să le 
pese de nimic, pentru că se simțeau învingători şi 
pentru că ştiau că duşmanul era departe. 

După ce se îndepărtă şi ultimul manipul de 
romani, Spartacus cu cei trei sute de gladiatori 
călări porniră în galop spre câmpia largă pe care 
avusese loc bătălia şi care se întindea de la poalele 
muntelui Garganus până la mare. 

În fața priveliştii groaznicului măcel, lui 
Spartacus 1 se strânse inima şi 1 se făcu negru în 
faţa ochilor. Drumul fiind acoperit de mormane de 
cadavre, descălecă şi, lăsându-și calul în paza unuia 
dintre călăreți care-l însoțeau, începu să colinde 
deznădăjduit lugubrul câmp de bătălie. La fiecare 
pas recunoştea alți prieteni, pe ale căror chipuri 

schimonosite se aşternuse paloarea morţii. Ochii i 
se umplură de lacrimi. 

Într-un loc văzu cadavrul lui Tesalonius, 
epicureanul îndrăgostit de viaţă şi plin de distincție. 
Zăcea într-o rână şi avea trupul acoperit de sute de 
răni; în mână mai ţinea încă strâns sabia. Pe 
Brezovir abia îl putu recunoaşte: capul îi era cu 
desăvârşire zdrobit de copitele cailor, iar pieptul 
străpuns în mai multe locuri de lovituri de sabie. 
Mai încolo zări cadavrul viteazului şi îndrăznețului 
Livius Grandenius, comandantul legiunii a şasea, 
aproape îngropat sub leşurile duşmanilor răpuşi de 
el. ÎI descoperi apoi pe Onacius, iar mai departe pe 
Castus, comandantul legiunii a treia, rănit în mai 
multe locuri, dar încă în viaţă, care cerea ajutor cu 
glas stins. Îl ridicară pe braţe şi-l îngrijiră cu mult 
devotament. 

Copleşit de durere, Spartacus colindă două 
ceasuri şi mai bine câmpul acoperit de cadavre, 
până ce, în sfârşit, găsi cadavrul lui Crixos sfârtecat 
în bucăţi şi sângerând. Doar faţa mai rămăsese 
întreagă şi păstra întipărită încă şi după moarte 
pecetea demnităţii şi bărbăţiei deosebite de care 
dăduse dovadă în viaţă. 

Spartacus se aruncă la pământ şi, acoperind cu 
sărutări faţa prietenului său, izbucni: 

— Scumpul meu Crixos, ai căzut pradă trădării 
celei mai mârşave! Ai pierit singur, fără mine! Eu 
nici să-ți vin în ajutor n-am putut! Ai căzut 
nerăzbunat! O, nobilul şi dragul meu Crixos!... 

Luă mâna vitează a gladiatorului ucis şi o strânse 
la piept. Şi blestemând cu glas tare, făcu următorul 
legământ: 

— Jur pe toate zeitățile Cerului şi Infernului, pe 
Furule răzbunătoare, pe Hecate cea aducătoare de 
rele, jur aici, în faţa trupului tău neînsuflețit, jur, 
frate, că, pentru moartea ta, pe ticăloasa trădătoare 
are s-o ajungă pedeapsa nemiloasă, chiar dacă s-ar 
ascunde îi adâncurile oceanului sau în abisurile 
nevăzute ale Tartarului!... 

După aceea cu ochii injectaţi de mânie se ridică, 
înălţându-şi spre cer braţele şi faţa. Apoi luă trupul 
lui Crixos în braţe şi însoțit de câţiva oastaşi, îl 
duse la malul mării. Acolo, după ce îi scoase 
platoşa  găurită şi-l dezbrăcă de  veşmintele 
însângerate, îl cufundă în valuri şi îl spală cu grijă; 
lepădă apoi toga sa cea întunecată şi înfăşură cu ea 
trupul neînsufleţit, poruncind ca să fie purtat la 
locul unde rămăseseră să aştepte caii şi ceilalți 
călăreți. Cum pe Castus nu-l puteau transporta 
călare pe poteci abrupte şi prăpăstioase, din pricina 
stării lui foarte grave, Spartacus îl lăsă la vila unor 
patricieni din apropiere, în seama administratorului 
vilei, care era trup şi suflet alături de răsculați. 
După ce cadavrul lui Crixos fu înfăşurat cu grijă şi 
aşezat pe un cal pe care îl luă de căpăstru însuşi 
Spartacus, detaşamentul o porni înapoi. 

La Arpi, Spartacus află că Crassus cu armata lui 
se îndreptase spre Canne. De aceea părăsi fără 
zăbavă Arpi, pornind spre Herdonie. Nu apucase să 
se depărteze de Arpi nici o milă, când înaintea 
ochilor i se înfățişă o privelişte sângeroasă şi 
înfricoşătoare. De copacii care străjuiau drumul 
atârnau, legănându-se, cadavrele gladiatorilor pe 
care Crassus îi luase prizonieri în bătălia de la 
muntele Garganus. Livid, schimbat la faţă, cu ochii 
aprinşi, Spartacus parcurse drumul de-a lungul 
căruia, de fiecare copac, era spânzurat câte un 
cadavru. Erau cu totul opt sute. 

Printre spânzurați, Spartacus îl recunoscu pe 
tracul Mesembrius, viteazul său compatriot, al cărui 
trup mânjit de sânge era acoperit de răni. Văzându- 
|, Spartacus îşi acoperi ochii cu mâna şi scrâşni din 
dinți: 

— Ah, Marcus Crassus, spânzuri prizonierii! 
Bine, Marcus Crassus! Nu vrei să-ţi fie o povară în 
cursul campaniei! Ah, jur pe toți zeii că de la voi, 
romanii, care sunteţi cei mai vestiți în treburile 
militare, trebuie să le înveţe omul pe toate. Şi eu le- 
am învăţat pe toate de la voi. Nu-mi mai rămânea 

decât să învăţ şi asta! Apoi adăugă cu glas de tunet: 
Nouă, gladiatorilor, romanii nu ne recunosc 
aceleaşi drepturi ca celorlalți oameni!... A!... Ne 
socotesc că pe nişte fiare sălbatice, ca pe nişte vite 
bune de tăiat?... Pe focul mistuitor al Tartarului, fie! 
O să-i scoatem însă şi noi pe romani de sub scutul 
dreptului ginţilor. Lacrimi pentru lacrimi, sânge 
pentru sânge! 

Fără a cruța caii, Spartacus goni toată noaptea pe 
cărări anevoioase, iar a doua zi la amiază ajunse din 
urmă legiunile. 

Armata gladiatorilor îşi întinsese tabăra lângă 
Asculum. 

Chiar în noaptea aceea, Spartacus îi porni pe 
soldaţi, ducându-i în marş rapid până la Venusia. În 
loc să-şi aşeze tabăra în preajma oraşului, îşi duse 
armata sus pe culmile munţilor. Tabăra, le spuse el, 
trebuie să fie aşezată în locuri greu accesibile şi o 
să trebuiască să rabde de frig şi să îndure lipsuri, 
pentru ca să nu poată Crassus să-i ajungă şi să-i 
nimicească. 

Comandantul romanilor ajunsese între timp în 
apropiere de Rubi, unde-şi instalase cartierul 
general. Trimisese patru legiuni, zece mii de 
auxiliari şi cinci mii de călăreţi, sub comanda 
chestorului Scrofa, la Andria. De acolo, conform 
planului lui Crassus, Scrofa urma să pornească spre 
Venusia pe un drum, în timp ce Crassus însuşi avea 
să pornească pe altul. Pe de altă parte, Crassus, 
ordonase ca la Barium Brundisium şi în celelalte 
oraşe învecinate să se recruteze oameni pentru a se 
alcătui încă o legiune, care să umple măcar în parte 
golul lăsat de cei zece mii de oameni pierduţi în 
bătălia de lângă Garganus. 

Pretorul înainta Senatului o dare de seamă în 
care-l înştiinţa despre izbânda repurtată, exagerând 
însemnătatea ei, şi arăta că gladiatorii, demoralizaţi 
se retrag spre ţinutul Lucanilor şi că, încercuindu-i 
cu cele două corpuri de armată ale sale, se pregătea 
să-i strivească. 

Spartacus, după două zile de odihnă îşi trimise 
cavaleria să adune ştiri despre inamic, şi peste alte 
două zile, primind ştiri precise, părăsi în timpul 
nopții împrejurimile Venusiei. Deplasându-se fără 
oprire, toată ziua şi toată noaptea, ajunse prin 
surprindere lângă Rubi. Acolo, ascunzându-se cu 
grijă de inamic, făcu popas, dându-le soldaților săi 
numai şase ceasuri de repaus. Pe la amiază porni 
împotriva lui Crassus şi, atacându-l pe neaşteptate, 
îi sfărâmă legiunile într-o bătălie care dură trei 
ceasuri. Picriră şase mii de romani în această luptă, 
iar trei mii fură luaţi prizonieri. 

După opt ceasuri de odihnă, Spartacus porni în 
direcția Metapontumului şi ordonă ca două mii şase 
sute dintre romanii luaţi prizonieri în bătălia de la 
Rubi să fie spânzurați de-a lungul drumului. Lăsă în 
viaţă numai patru sute de prizonieri, care aparțineau 
aproape toţi familiilor patriciene din Roma. 

Pe unul din aceşti patru sute îl puse în libertate 
şi-l trimise la Crassus, că să-l înştiinţeze ce făcuse 
Spartacus cu prizonierii, urmând pilda de cruzime 
dată de comandantul roman, şi ce avea de gând să 
facă cu ei de aici înainte. În afară de aceasta, 
tânărul patrician mai primi din partea lui Spartacus 
misiunea de a-i oferi lui Crassus o sută dintre cei 
patru sute de prizonieri rămaşi în viaţă, în schimbul 
Euthybidei, despre care Spartacus era încredinţat că 
se ascunde în tabăra romană. 

Patru zile mai târziu, Spartacus ajunse la 
Metapontum. De acolo se îndreptă spre oraşul 
Thurii, pe care-l luă cu asalt, şi se întări înăuntrul 
lui, hotărât să rămână în oraş pentru a recruta şi a 
organiza noi legiuni din rândurile sclavilor. 

Mai mult de şaisprezece mii de sclavi veniră la el 
în răstimp de opt zile, şi el se strădui să-i 
instruiască în grabă. Desprinzând apoi câte două 
mii de oameni din fiecare din cele opt legiuni ale 
sale, alcătui cu ei patru legiuni noi, sporind astfel 
numărul legiunilor la douăsprezece; iar fiecăreia 
dintre cele douăsprezece legiuni îi repartiză un 

număr egal de recruți din aceşti şaisprezece mii. 
Numărul total al soldaților strânşi sub steagul lui 
Spartacus sporise iarăşi; armata sa număra acum 
cincizeci şi şase de mii de pedeştri şi opt mii de 
călăreţi. 

CAPITOLUL XXI. SPARTACUS ÎN 
LUCANIA. PĂSĂRARUL NIMEREŞTE 
ÎN LAȚ 

Trebuie, Myrtis, trebuie să mi te destăinuieşti în 
sfârşit. Trebuie să-mi încredinţezi taina amară pe 
care de doi ani mi-o ascunzi cu atâta încăpățânare. 
O, Myrtis! Dacă ţi-ar fi cât de cât milă de mine, 
dacă ai fi tot atât de bună şi de mărinimoasă pe cât 
eşti de frumoasă, mi-ai dezvălui acum taina. 
Myrtis, înţelege că te iubesc din tot sufletul! 

Astfel se ruga Artorix de Myrtis. Scena se 
petrecea în faţa cortului lui Spartacus, la vreo 
douăzeci de zile după incinerarea lui Crixos. 

În acel moment, tabăra gladiatorilor se găsea în 
Lucania. Datorită unui nou aflux de sclavi răsculați 
care veniseră în tabără, pedestrimea lui Spartacus 
crescuse până la şaptezeci şi două de mii de 
oameni. Se auzea însă că Crassus înainta împotriva 
gladiatorilor în fruntea a optzeci de mii de romani. 

Artorix aţinuse calea Myrtidei la ieşirea din cort, 
când ea dăduse să iasă. Fata purta o cămașă de zale 
de oţel, întinsă pe corp şi strălucitoare ca argintul, 
care-i cobora până la genunchi, pulpare de fier la 
picioare, iar braţul drept îi era acoperit de o 
apărătoare de fier. În mâna stângă ţinea un scut mic, 
rotund, de bronz. O sabie scurtă îi atârna de 
cingătoarea frumos lucrată. Pe cap avea un coif de 

argint cu o creastă scurtă. Acest echipament, care 
semăna până în cel mai mic amănunt cu cel al 
Euthybidei, fusese făurit anume pentru ea din 
ordinul lui Spartacus, în timpul cât tabăra fusese 
instalată lângă Ravenna. 

— Artorix! Ce înseamnă asta? îl mustră Myrtis. 

— Ce să însemne? Cum adică nu ţi-am spus 
destul de limpede? o întâmpină galul, cu glas blând 
şi privind-o cu adoraţie. Urât nu-ţi sunt, asta ştiu. 
Că nu iubeşti un altul, mi-ai jurat de o mie de ori. 
De ce mă respingi atunci cu atâta încăpățânare? De 
ce nu vrei să răspunzi dragostei mele înflăcărate? 

— Dar tu - întrebă Myrtis, cu tulburare în glas - 
dar tu de ce vu să mă ispiteşti? De ce mă 
chinuieşti? Nu pot, nu pot să fiu a ta şi niciodată n- 
am să fiu a ta... 

— Vreau să ştiu de ce! izbucni Artorix, pălind. 
Cred că am dreptul să ştiu de ce, în loc să mă înalt 
pe culmile fericirii, sunt osândit să mă prăvălesc în 
prăpăstiile disperării. 

Aceste cuvinte, izvorâte parcă de-a dreptul din 
inima lui Artorix, vibrau de atâta pasiune, de atâta 
putere, încât Myrtis se simţi vrăjită, înfrântă şi 
zdruncinată în hotărârea ei. Ochii îi străluceau plini 
de iubire. Întreg chipul ei oglindea o dragoste 
sinceră. 

Rămaseră câteva minute nemişcaţi, înfioraţi, 
privindu-se ţintă în ochi, fără a scoate o vorbă. În 
cele din urmă, Artorix rupse tăcerea: 

— Myrtis... Nu sunt laş... O ştii... La luptă sunt 
totdeauna printre cei dintâi şi nu părăsesc câmpul 
de bătălie decât printre ultimii. Nu-mi precupeţesc 
viaţa în fața primejdiei... Vezi, totuşi, că acum 
plâng ca un băieţandru. O, adorata mea, iubita mea! 
Spune-mi că mă iubeşti... Mângâie-mă cu privirea 
ta divină... Îngăduie ca raza asta de fericire să 
strălucească în faţa ochilor mei totdeauna. 

Artorix luă mâna fetei şi, ducând-o la buze, o 
acoperi de sărutări fierbinţi. Tremurând toată, ea îi 

—  Artorix, lasă-mă... pleacă... De-ai şti ce 
durere... îmi pricinuiesc cuvintele tale... de-ai şti cât 
chin... 

— Dacă duioasele priviri de adineauri au fost 
înșelătoare, spune-mi atunci... îndrăzneşte... spune- 
mi: „Artorix, speranţele tale sunt deşarte, iubesc pe 
altul...” 

— Nu... nu iubesc - sări fata - niciodată n-am 
iubit, niciodată n-am să iubesc pe nimeni afară de 
tine! 

— Ah! strigă Artorix, în culmea fericirii. Mă 
iubeşti... Pot oare şi zeii să guste o astfel de 
bucurie? 

— Zeii! Ah, zeii! spuse ea, desprinzându-se din 
braţele lui. Zeii nu numai că gustă bucurii, dar se şi 
îmbată de ele... pe câtă vreme, noi, muritorii, 
suntem sortiţi să ne iubim în taină, fără a îndrăzni 
vreodată să revărsăm în sărutări tot focul dragostei 
noastre. 

— Dar cine, cine ne opreşte? 

— Nu-l căuta zadarnic pe cel care ne opreşte - 
răspunse ea, mâhnită. Nu căuta să-l descoperi... 
Ursita ne stă împotrivă, nu vrea să ne unim... 
Grea... crudă soartă... dar nimic n-o poate 
schimba... Lasă-mă... pleacă... şi nu încerca să afli 
mai mult. 

Şi izbucni în hohote de plâns amarnic. Uluit, 
Artorix se strădui s-o liniştească. Încercă să-i sărute 
mâinile. Ea însă apărându-se cu blândeţe, dar şi cu 
hotărâre îi spuse: 

— Fugi, fereşte-te de mine, Artorix! Dacă eşti 
cinstit şi nobil, fereşte-te de mine! 

Ridicându-şi ochii, Myrtis o zări pe Cethul, 
sclava originară din Numidia, care trecea pe acolo. 
Cethul venise în tabăra gladiatorilor tocmai de la 
Tarentum. Fugise de acolo cu vreo douăzeci de zile 
în urmă, în ziua când, din porunca stăpânei sale, i 
se retezase limba, drept pedeapsă pentru că 
trăncănise despre lucruri care ar fi trebuit să nu 
vorbească. Myrtis o chemă: 

— Cethul! Cethul! 

Apoi, întorcându-se către Artorix, îi zise: 

— Uite, Artorix, vine încoace... Nădăjduiesc că 
măcar acum ai să pleci.. 

Galul îi prinse iar mâna, o trase şi o apăsă de 
buzele sale. 

— Totuşi taina asta va trebui să mi-o 
încredinţezi. 

— Niciodată! 

În acea clipă, Cethul ajunse în faţa cortului lui 
Spartacus, şi atunci Artorix părăsi pretorium-ul cu 
paşi rari, legănat de simțăminte duioase, dar în 
acelaşi timp chinuit de gânduri triste. 

— N-ai vrea să mergem să jertfim oiţa asta lui 
Mars Lucanus? o întrebă Myrtis pe Cethul, arătând 
către o oiţă albă, priponită de unul din stâlpii 
cortului. 

Fata, căreia nelegiuita ei stăpâna îi tăiase limba, 
făcu semn din cap că vrea. 

Peste puţin, cele două fete ieşiră din tabără prin 
porţile decumane, care dădeau spre râul Aciris. 
Cam la o milă depărtare de tabără era o moviliţă în 
vârful căreia se înălța un templu închinat lui Mars 
Lucanus, spre care începură să urce domol. Aici, 
potrivit rânduielii greceşti, Myrtis jertfi oiţa, cerând 
zeului războiului să sprijine armata gladiatorilor. 

Myrtis mai era încă în templu, când Spartacus se 
întoarse valvârtej din recunoaşterea în care pornise 
dis-de-dimineaţă. Întâlnise un grup de cercetaşi 
romani şi luase şapte prizonieri, de la care aflase că 
Crassus cu armata lui se îndreptau spre 
Grumentum. 

Într-adevăr, a treia zi pe la amiază îşi făcu 
apariția pretorul, în fruntea legiunilor sale, pe care 
le aşeză în ordine de bătaie în faţa gladiatorilor. 
Apoi din amândouă părţile răsunară semnalele. 

Armatele se ciocniră şi începu o bătălie 
crâncenă, care ţinu mai mult de patru ceasuri. 
Amândouă părțile luptară cu vitejie şi avânt. Către 
asfințit însă, aripa stângă a răsculaților, de sub 

conducerea lui Artorix, începu să şovăie şi să 
cedeze teren. Aceasta din pricină că mulți dintre 
recruții proaspeţi din care erau alcătuite legiunile 
gladiatorilor nu aveau suficientă experienţă pentru 
a ţine piept navalei romanilor. În ciuda minunilor 
de vitejie săvârşite de Artorix, care, deşi rănit la 
piept şi la cap, se bătea ca un leu, legiunile 
continuau să se retragă în mare învălmășşeală. 

Ca turbat, Spartacus se repezi în mijlocul lor şi, 
cu glas tunător, strigă: 

— Se poate oare? Să fi devenit romanii viteji ca 
leii, iar voi fricoşi ca iepurii, în urma izbânzilor ce 
le-aţi repurtat asupra lor? Pentru numele lui Marte 
Hiperboreanul, nu fugiți, opriți-vă! Luptaţi alături 
de mine! Luptaţi vitejeşte şi-l vom pune pe fugă şi 
de astă dată pe duşman, ca totdeauna! 

Apoi, după ce îşi zvârli scutul în rândurile 
duşmanilor care înaintau şi după ce luă în mâna 
stângă sabia unui gladiator răpus, Spartacus se 
năpusti asupra romanilor, cu două săbii, aşa cum se 
obişnuia în şcolile de gladiatori. Se rotea cu o 
asemenea iuţeală şi lovea cu atâta sete, încât curând 
locul fu semănat cu trupurile legionarilor răpuşi. 
Rândurile dușmane se răriră şi începură să se tragă 
înapoi, încurajați de acest succes, gladiatori se 
aruncară în luptă cu un nou avânt. 

Între timp însă, Crassus, care comanda personal 
legiunea alcătuită din veteranii lui Marius şi Sulla, 
îşi concentrase toate eforturile împotriva centrului 
armatei gladiatorilor, şi aici frontul gladiatorilor, 
nemaifiind în stare să reziste violentului atac al 
romanilor, se destramă începând să şovăie, să se 
clatine şi să se retragă. Spartacus dădu atunci fuga 
la unităţile sale de cavalerie, care stăteau în rezervă 
tocmai în spatele centrului şi, rânduindu-le pe 
douăsprezece coloane, alcătui o a doua linie de 
bătaie. Intervalele dintre coloane trebuiau să 
îngăduie legiunilor epuizate să se retragă în tabără. 

Aceste măsuri nu putură opri totuşi retragerea 
dezordonată, cu grele pierderi, a legiunilor care 

formau centrul şi aripa stângă a dispozitivului. 
Numai aripa dreaptă, comandată cu fermitate de 
Granicus, se retrase luptând. 

Pentru a stăvili năvala învingătorilor, cavaleria, 
sub comanda lui Spartacus însuşi, se năpusti asupra 
cohortelor romane. Şi se năpusti cu atâta 
înverşunare, încât cohortele lui Crassus se văzură 
silite să se oprească, şi deși, pentru a nu fi 
măcelărite, ele se strânseseră în cercuri, careuri şi 
triunghiuri compacte, totuşi pierderile suferite de 
romani de pe urmă acestui atac au fost uriaşe. 

Crassus ar fi vrut să-şi arunce în luptă şi 
cavaleria. Era însă prea târziu. Se lăsa noaptea. 
Peste puţin trâmbiţele ambelor armate sunară 
încetarea şi soldaţii se retraseră în tabere. 

Bătălia luase sfârşit. Romanii pierduseră cinci 
mii de oameni, iar gladiatori opt mii, pe lângă o 
mie două sute de prizonieri. 

Peste noapte, Spartacus cu armata sa părăsi pe 
furiş tabăra de la Grumentum. Hotărâse să se 
îndrepte, prin Bruttium, spre Cosentia. 

La Pandusia îl ajunse din urmă un sol trimis de 
Crassus. Acesta, care câtva timp mai înainte 
refuzase cererea lui Spartacus de a i-o preda pe 
Euthybida în schimbul a o sută de patricieni 
romani, propunea acum să-i dea pe cei o mie două 
sute de gladiatori pe care-i luase prizonieri la 
Grumentum, în schimbul celor o sută de patricieni. 

După ce se sfătui cu Granicus şi cu ceilalți 
comandanţi de legiuni, Spartacus primi schimbul şi 
se înţelese cu solul că schimbul să se facă peste trei 
zile, la Roscianum. 

După plecarea solului, lui Spartacus îi trecu prin 
minte o bănuială, nu tocmai fără temei, şi anume că 
Crassus făcuse propunerea de schimb nădăjduind 
că în acest fel va reuşi să întârzie înaintarea 
gladiatorilor şi va putea recupera timpul pierdut. De 
aceea, Spartacus hotărî să trimită la Roscianum o 
mie două sute de călăreţi, cu cei o sută de prizonieri 
romani şi cu două mii patru sute de cai. Mamilius, 

căruia i se încredință întreaga răspundere pentru 
executarea schimbului, primi ordin strict să nu-i 
predea pe cei o sută de romani decât după ce mai 
întâi va fi primit în schimb pe cei o mie două sute 
de gladiatori; de asemenea, ca imediat ce aceştia 
vor fi încălecat pe caii aduşi pentru ei, s-o 
pornească cu toții spre Temesa, unde Spartacus 
avea să ajungă cu armata sa peste patru zile. În 
ipoteza că s-ar fi observat cel mai mic indiciu că 
romanii umblă să le întindă o cursă sau să-i înșele, 
cei o sută de patricieni urmau să fie măcelăriți, iar 
detaşamentul trebuia să se întoarcă la grosul 
armatei, lăsându-i pe gladiatorii prizonieri în voia 
sorții. 

Pe drumul de la Pandusia la Temesa, Spartacus 
întâlni o coloană înarmată. Erau cinci mii de sclavi, 
recrutaţi şi instruiți la repezeală de Caius Gannicus. 
Acesta se căia de neajunsurile ce i le tăcuse nu de 
mult lui Spartacus. Aducea acum întăriri 
răsculaților, nădăjduind ca prin aceasta să-şi 
răscumpere în mod onorabil greşeala din trecut, şi 
jură că de aici înainte va fi disciplinat. 

Samnitul şi oamenii săi fură primiți frăţeşte de 
Spartacus, care îl numi din nou pe Gannicus 
comandant de legiune. 

Cinci zile mai târziu se întoarse şi Mamilius cu 
cel o mie două sute de gladiatori scăpaţi din 
captivitatea romană. În faţa întregii armate, 
Spartacus îi mustră amarnic pe foştii prizonieri. El 
le arătă că nu totdeauna se găseau în tabără, cum se 
întâmplase de astă dată, o sută de prizonieri romani 
cu care să poată fi răscumpăraţi gladiatorii care se 
predau de bună voie în mâinile inamicului. De n-ar 
fi fost această fericită coincidenţă, ei ar fi atârnat 
acum cu toţii de copaci la marginea drumurilor, 
ciuguliţi de ciorile şi şoimii Apeninilor. În încheiere 
le spuse că, decât să cadă în mâinile dușmanului şi 
să piară spânzurați în chip ruşinos, mai bine să cadă 
luptând pe câmpul de bătălie. 

Crassus nu ajunse la Temesa decât peste 
douăzeci de zile. În acest timp primise însă mereu 
noi întărituri din Lucania, Apulia, Messapia şi 
lapigia. 

Armata sa număra acum aproape o sută de mii de 
oameni. 

Între timp, Spartacus începuse tratative cu nişte 
pirați de prin părțile Ciliciei, care pe acea vreme 
bântuiau cu corăbiile lor ţărmul Mării Tireniene. Îi 
întrebase dacă n-ar primi să-i transporte armata 
peste mare, în Sicilia, oferindu-le pentru aceasta 
treizeci de talanţi, adică întreg tezaurul gladiatorilor 
pentru că, deşi erau învinuiți că s-ar fi dedat la mari 
jafuri, asta era tot ce posedau. Piraţii acceptară 
propunerea lui Spartacus şi luară chiar şi zece 
talanți arvună de la Granicus, care dusese 
tratativele, însă în ajunul zilei hotărâte pentru 
îmbarcarea gladiatorilor, temându-se pesemne de 
răzbunarea romanilor, ridicară ancorele pe furiş şi 
ieşiră noaptea din Temesa. 

Pânzele corăbiilor ce se depărtau de mal se mai 
vedeau încă din tabăra gladiatorilor, când un 
manipul de cercetaşi sosi în grabă cu vestea că se 
apropie Marcus Crassus. 

Cât ai clipi, gladiatorii puseră mâna pe arme şi se 
aşezară în ordine de bătaie. Şi, mai înainte ca 
legiunile inamicului să fi avut vreme să se 
rânduiască de luptă, linia întâia a oastei lui 
Spartacus, alcătuită din primele şase legiuni, se 
aruncă cu înverşunare asupra romanilor, provocând 
mare învălmăşală în rândurile lor. 

Tracul păstrase patru legiuni în linia a doua, iar 
la extremitățile celor două aripi postase câte patru 
mii de călăreți. 

Afară de asta mai lăsase două legiuni la Temesa. 
În caz de înfrângere, hotărâse să se adăpostească 
acolo cu toată armata, în aşteptarea momentului 
prielnic pentru  revanşă.  Cântărise pesemne 
amănunțit şi mijloacele prin care ar fi putut ieşi 
dintr-o situaţie atât de dificilă. 

Înainte de începerea luptei, Spartacus, dând 
instrucţiuni comandanților celor şase legiuni care 
alcătuiau eșalonul întâi, le spuse că, în cazul când 
vor fi siliți să se retragă să o facă disciplinat, 
regrupându-se în linia a doua. 

Prima ciocnire dură câteva ceasuri. Spre amiază, 
Crasus aruncă forţe proaspete în luptă şi îşi întinse 
frontul spre dreapta şi spre stânga. Atunci, pentru a 
evita învăluirea pe aripi, Granicus, care avea 
comanda, dădu ordin de retragere. Mulțumită 
supravegherii ŞI energiei neobosite a 
comandanților, retragerea fu executată nespus de 
repede. Prin intervalele anume lăsate în linia a 
doua, legiunile din linia întâi se strecurară în 
spatele frontului, fără ca să se destrame sau să se 
învălmăşească. 

Crezând că gladiatorii începuseră s-o ia la fugă, 
legionarii romani se aruncară să-i urmărească, dar 
se izbiră de o altă linie de gladiatori, care, 
năpustindu-se asupra lor într-un iureş turbat, îi sili 
să se retragă cu pierderi grele. 

Marcus Crassus se văzu nevoit să dea semnalul 
de retragere, pentru a-şi adăuga legiuni noi, şi să 
reîncepă bătălia cu mai multă îndârjire. După ce 
aduse încă două legiuni cu care îşi întări aripile, 
aşezându-le una în stânga şi alta în dreapta, Crassus 
era sigur că îi va putea învălui pe gladiatori. leşind 
însă la luptă din amândouă flancurile, cavaleria lui 
Spartacus îi răsturnă cu totul planurile. 

Între timp, Granicus regrupase cele şase legiuni 
care luptaseră în primul eşalon şi le aşezase din nou 
în ordine de bătaie, aşa că, în chpa când Crassus 
dădu ordin cavaleriei sale să pornească la atac, 
Spartacus putu să se retragă într-o ordine 
desăvârşită înapoia  eşalonului comandat de 
Granicus, care era iarăşi gata să înfrunte legiunile 
romane. 

Astfel, tot luptându-se şi retrăgându-se alternativ 
cu cele două eşaloane, gladiatorii ajunseră spre 
seară sub zidurile Temesei, fără ca Marcus Crassus 


497 


să fi putut trage vreun folos de pe urma 
superiorității sale numerice. Nu-i mai rămăsese 
nimic altceva de făcut decât să sune încetarea. 
Oprindu-se la poalele dealurilor care înconjurau 
Temesa, Crassus îi spuse chestorului Scrofa: 

— Poţi să-i spui cum pofteşti: gladiator 
nevrednic sau gladiator ticălos... Trebuie să 
recunoşti însă că blestematul ăsta de Spartacus 
posedă toate calitățile unui mare comandant de oști. 

— Spune mai bine - răspunse cu regret Scrofa - 
că Spartacus e viteaz şi iscusit şi că e neîndoielnic 
un excelent comandant. 

Aşa se încheie această bătălie care a durat şapte 
ceasuri şi mai bine. Gladiatorii pierduseră şase mii, 
iar romanii şapte mii de oameni. 

Având în vedere că Spartacus se retrăsese şi se 
închisese în Temesa, Crassus nu se sfii să se 
proclame învingător. El înştiinţa Senatul că 
nădăjduieşte să isprăvească campania până în 
douăzeci-treizeci de zile, că gladiatorul e complet 
împresurat şi că nu va reuşi să-i scape. 

Spartacus, care cu mult timp înainte se îngrijise 
să fie săpate şanţuri largi în jurul zidurilor oraşului, 
veghea însă cu atenţie încordată şi lua toate 
măsurile de apărare necesare, urzind în taină un 
plan cu ajutorul căruia se pregătea să scape din 
cleştele duşman. 

Spartacus interzise cu  străşnicie ieşirea 
locuitorilor din oraş, indiferent pentru ce motiv, şi 
rândui gladiatori care să păzească porţile şi zidurile 
oraşului zi şi noapte, fără întrerupere. Această 
interzicere băgă spaimă în locuitorii Temesei. Ei se 
aşteptau la un asediu îndelungat şi aveau în faţa 
ochilor toate primejdiile, lipsurile şi grozăviile 
foametei pe care un asemenea asediu avea să le 
aducă asupra cetăţii. 

Spartacus profită de panica locuitorilor şi declară 
autorităților oraşului că, pentru a scăpa de 
grozăviile asediului şi ale foametei, locuitorii aveau 
un singur mijloc, şi anume: pe de o parte, să adune 

degrabă toate corăbiile, bărcile de pescari, luntrele 
şi orice altfel de vase posedau, iar pe de altă parte, 
să-i pună la dispoziţie toți meseriaşii constructori 
de luntre şi corăbii din oraş, precum şi cheresteaua 
necesară, pentru a înjgheba o mică flotă cu care să- 
şi poată transporta trupele în Sicilia. 

Locuitorii Temesei se învoiră şi, scurt timp după 
aceea, pe malul mării se adunară sute de lucrători, 
care, înfrățiți cu miile de gladiatori, se apucară să 
construiască bărcile necesare pentru alcătuirea 
flotei. 

Fără a bănui ceva despre noile planuri ale 
gladiatorilor, Crassus trimise ştafete la Thuri, 
Metapontum, Heraclea, Tarentum şi Brundisium 
cerând să i se trimită neîntârziat o mare cantitate de 
arme pentru asediu. Socotea că fără berbeci, 
catapulte şi baliste, asediul s-ar prelungi multă 
vreme. 

KKK 

Câteva zile după bătălia de lângă Temesa, 
Euthybida hoinărea singură prin tabăra romană. 
Deodată îi veni în minte să viziteze împrejurimile 
oraşului şi să se furişeze cât mai aproape de 
avanposturile duşmane. Ar fi voit să verifice dacă 
nu există vreo cale de acces la zidurile oraşului şi 
dacă nu s-ar putea pătrunde prin surprindere în 
oraş. Porunci celor două sclave pe care le 
cumpărase la Tarentum să-i prepare o alifie de 
culoare castanie. Când se unse pe mâini, pe faţă şi 
pe gât cu ea, Euthybida căpătă înfăţişarea unei 
etiopiene şi deveni de nerecunoscut. Se îmbrăcă 
apoi cu rochia uneia dintre sclave, îşi strânse părul 
arămiu cu o basma lată de culoare închisă şi, câteva 
ceasuri înainte de răsăritul soarelui, ieşi din tabără 
cu un urcior de lut în mână şi se îndreptă spre 
dealul în vârful căruia se înălțţau zidurile Temesei. 
Pe muchia dealului susura un izvor. 

Pretinsa etiopiană înainta cu băgare de seamă 
prin întuneric şi, ajungând în preajma izvorului, 
prinse un zvon abia perceptibil de glasuri şi 

zăngănit de scuturi şi de săbii. Însemna că lângă 
izvor se găsea de bună seamă o cohortă de 
gladiatori, care făceau de strajă. 

Atunci, după ce se abătu binişor spre stânga, o 
luă de-a lungul dealului, ca să-şi dea seama bine de 
toate împrejurimile. 

La vreo jumătate de milă, Euthybida zări silueta 
unei clădiri înconjurate de un pâlc de copaci 
umbroşi. Când se uită mai bine, văzu că era un 
templu. 

După ce chibzui o clipă, se hotărî şi o porni iute 
în direcția templului, care, socotea ea, nu putea fi 
ocupat de gladiatori fund prea departe de zidurile 
Temesei. 

Clădirea templului era mică, dar foarte 
armonioasă, zidită în stil doric şi în întregime din 
marmură. Văzând că templul, care era închinat lui 
Hercule Olivarius, nu este păzit de gladiatori, 
Euthybida intră. 

Templul era pustiu; se pregătea tocmai să iasă, 
când deodată zări un bătrân în odăjdii. Cufundat în 
gândurile sale, stătea lângă altarul în faţa căruia se 
înălța, săpată în marmură, o minunată statuie care-l 
reprezenta pe Hercule, cu măciuca lui de lemn de 
măslin. 

Euthybida se apropie de preot şi, într-o latinească 
stricată, îi spuse că ar fi vrut să-şi umple urciorul cu 
apă din bazinul templului. Îi povesti că era sclava 
unui proprietar de pământ din apropiere, care, de 
când războiul ajunsese şi pe aceste meleaguri, se 
ascundea într-o vale învecinată, unde nu era de loc 
apă de băut. 

Conducând-o la bazinul cu apă, preotul începu 
să-i vorbească Euthybidei despre jalnicele urmări 
ale acestui război, urmări deosebit de grele, pentru 
că războiul coincidea cu o slăbire a unicului izvor 
al înfloririi popoarelor - credinţa şi cultul zeilor, 
pretindea el, care constituiseră laolaltă o minunată 
şi străveche trăsătură a caracterului italicilor de 
odinioară. De aceea fuseseră generoşi zeii cu 

italicii,  dăruindu-le totdeauna bunăvoința şi 
ocrotirea lor. Acum însă se întindea mereu mai mult 
epicureismul, disprețul pentru cultul zeilor şi luarea 
în derâdere a preoților. Pentru asemenea sacrilegii, 
zeii trimit întotdeauna binemeritate şi grele 
pedepse. Mărturie stau dezbinările, răscoalele şi 
războaiele care au sfâşiat Italia în cursul ultimilor 
ani şi care nu erau altceva decât semnele vădite ale 
urgiei cerești. 

Bătrânul se plânse îndeosebi de amarnicele 
urmări ale asediului şi ale interzicerii de a ieşi din 
Temesa. Nu mai venea nimeni să aducă jertfe 
zeului; chiar să fi vrut, nimeni nu mai putea aduce 
nici zeciuiala cuvenită, nici daruri de nici un fel. 
Era lesne de înțeles de ce toate acestea îl mâhneau 
atât pe bătrânul preot. Orice prinos adus lui Hercule 
se încheia printr-o petrecere, şi orice jertfe şi daruri 
ce se aduceau zeului rămâneau preotului. 

Într-un cuvânt, ca toţi slujitorii cultelor din toate 
vremurile, indiferent de religie sau de popor, 
preotul templului lui Hercule cântărea credinţa 
bieților oameni, prostiți şi înşelaţi, exclusiv după 
cantitatea şi calitatea ofrandelor pe care aceştia le 
aduceau templului. 

— De douăzeci de zile, nimeni n-a mai călcat în 
templul lui Hercule Olivarius, atât de slăvit în toată 
Lucania şi în Brutium - spuse preotul, oftând. 

— Bine, i-oi spune stăpânului să vină să-i aducă 
jertfe sau, cel puţin, să-i trimită daruri marelui 
Hercule Olivarius, pentru ca avutul şi casa lui să 
scape - făgădui sclava, într-o latină pocită, cu o 
expresie de adâncă şi naivă credinţă. 

— Hercule să te aibă în pază pentru inima ta 
bună - îi mulţumi preotul. Apoi adăugă: Pietatea 
sălăşiuieşte mai ales în inima femeilor. Tocmai îți 
spuneam că de douăzeci de zile n-a mai călcat 
picior de om pe aici, ca să aducă jertfă zeului 
nostru. Dar am greşit. A mai fost aici, de vreo două 
ori, ca să aducă jertfe, o fată din armata 
gladiatorilor; o fată credincioasă şi pioasă. 

Euthybidei 1 se aprinseră ochii de bucurie şi un 
fior îi trecu prin tot trupul. 

— Ah! exclamă ea, neizbutind să-şi stăpânească 
tulburarea. Cum? Ai spus că a fost pe aici o fată din 
tabăra duşmană? 

— Da, o fată care poartă platoşă şi sabie la 
cingătoare. În amândouă rândurile a venit însoţită 
de o etiopiană ca tine... dar mută, sărmana, căci 
fosta ei stăpână a poruncit să 1 se taie limba. 

Euthybida se prefăcu a fi cutremurată de groază 
şi, după o clipă de gândire, jucându-şi mai departe 
rolul de fată naivă şi bună, spuse: 

— Uite, chiar şi la duşmani... există respect faţă 
de zeii atotputernici... Mâine... am să vin din nou... 
dar mai înainte ca să se lumineze de ziuă... Mă tem 
de gladiatori... Dacă n-am să izbutesc să-mi 
conving stăpânul să trimită daruri neînfrântului 
Hercule Olivarius, am să aduc eu modestul meu 
obol. 

Preotul o lăudă pentru credinţa ei, îi făgădui încă 
o dată ocrotirea lui Hercule şi, la plecare, îi arătă o 
potecă ascunsă, pe care era lesne de coborât şi 
urcat, fără a fi observat. 

Bucuria perfidei FEuthybida era de nedescris. 
Găsise în sfârşit un aliat mult mai bun decât ar fi 
putut visa. Lăcomia şi venalitatea preotului erau 
vădite. Era uşor să-l câştige de partea ei şi cu 
siguranţă că datorită ajutorului lui, avea să găsească 
mijlocul de a se apropia de zidurile oraşului. Și, pe 
deasupra, mulțumită lui, va putea să-i dea lui 
Spartacus o lovitură crâncenă, sfâşietoare - şi asta 
era tocmai ceea ce făcea să-i zvâcnească inima de 
bucurie - îi va ucide sora, o va ucide! 

Noaptea următoare, Euthybida ieşi iarăşi din 
tabăra romană, luând cu ea de astă dată doi purcei 
de lapte, un miel şi patru porumbei albi ca neaua. 
Urcă la templul lui Hercule pe poteca ce-i fusese 
arătată. Poarta Templului i-o deschise chiar preotul, 
care primi darurile sărmanei sclave. 

În următoarele cinci-şase zile, Euthybida repetă 
vizita la templul lui Hercule, căutând să afle ce fel 
de om era şi ce gândea Aius Stendidius - acesta era 
numele preotului - şi în acelaşi timp pregătindu-şi 
cu îndemânare terenul pentru propunerile ce se 
hotărâse să-i facă. Îi mărturisi în cele din urmă că 
nu era sclavă, ci că era în slujba romanilor, şi îl 
încredință că Crassus avea să-i răsplătească cu 
mărinimie, pe el şi pe ceilalți preoţi, pentru 
serviciile ce i-ar putea aduce. Ceea ce li se cerea era 
numai să indice un punct slab al zidurilor, pe unde 
s-ar putea dezlănţui un atac prin surprindere asupra 
oraşului. 

Deşi se aştepta la o propunere de acest fel, 
preotul se prefăcu a fi uimit. 

— Cum aşa, nu eşti nici etiopiana, nici sclavă? 
Eşti grecoaică?... Devotată romanilor? Dar straşnic 
te-ai mai prefăcut! 

— Ce să-i faci, viclenie de război. 

— Nu-ţi fac nici o vină. Zeii supremi îi socotesc 
pe romani cu drept cuvânt vestiți pentru pietatea 
lor. Noi, preoţii lui Hercule, trebuie să-i sprijinim 
pe romani, deoarece ei sunt cei mai zeloşi adoratori 
ai zeului nostru. Nu i-au înălţat ei în oraşele lor şase 
temple minunate? 

— Deci n-ai să refuzi să sprijini planurile lui 
Crassus? stărui grecoaică, cu privirea scânteietoare 
de mulțumire. 

— Am să mă străduiesc, pe cât voi putea... cu ce 
voi putea... - se învoi preotul. 

Căzură repede la înţelegere. Preotul făgădui că, 
deşi avea să se expună la mari primejdii căutând să 
intre în oraş, sub un oarecare pretext plauzibil, avea 
să încerce totuşi. Se bizuia pe ajutorul Myrtidei. 
Îndată ce va veni Myrtis, avea să se ducă cu ea în 
oraş. Se mai lăudă că ştia el o potecă ce trecea peste 
nişte râpi repezi şi prăpăstioase şi care ducea într- 
un loc unde zidurile erau aproape dărâmate, şi că pe 
acolo, oricât de puternic ar fi întărit gladiatorii 
locul, tot nu putea fi greu să pătrunzi în oraş. 

Euthybida făgădui preotului zece talanţi în contul 
răsplatei generoase ce avea să primească de la 
Crassus, după ce va fi îndeplinit ceea ce i se cerea. 

Noaptea următoare, după ce, cu destulă greutate, 
reuşi să-şi curețe alifia cea castanie de pe faţă, 
Euthybida îşi puse echipamentul militar şi se duse 
la templul lui Hercule. Pe Aius Stendidius nu-l găsi 
însă acolo. Află de la ceilalți preoţi că, în ajun 
Myrtis venise la templu pentru a aduce jertfe lui 
Hercule şi că, după aceea, Aius Stendidius plecase 
cu ea spre oraş. 

Cu inima fremătândă şi şovăind între teamă şi 
nădejde, Euthybida aşteptă întoarcerea preotului 
stând ziua întreagă ascunsă în templu. Spre seară, 
acesta se întoarse şi-i aduse la cunoştinţă că zidul 
dărăpănat fusese zidit din nou de Spartacus, care, 
ca un comandant destoinic şi prevăzător, cercetase 
din timp zidurile şi întărise toate punctele slabe. 

Vestea adusă de preot o mânie teribil pe 
Euthybida. Blestemă furioasă spiritul de prevedere 
a lui Spartacus. 

Rămase apoi câtva timp pe gânduri. În cele din 
urmă îl întrebă pe preot: 

— Dar Myrtis, sora gladiatorului, când are să 
mai vină pe aici, pe la templu? 

— Nu ştiu... - răspunse preotul, încurcat. 
Pesemne că... are să vină poimâine, în ziua 
Antimachiilor, sărbătoarea închinată lui Hercule. 
Atunci e obiceiul să se aducă drept jertfă zeului 
veşminte femeiești, ştii, în amintirea evadării lui în 
straie de femeie de pe insula Cos. Sora lui 
Spartacus spunea că are de gând să vie poimâine la 
templu cu daruri şi jertfe, pentru a cere zeului să-i 
ocrotească pe sclavii răsculați şi îndeosebi pe 
fratele ei. 

— Ah, Jupiter, ce iubitor de dreptate eşti! La fel 
şi tu, Hercule! Zeii Olimpului iubesc cu toţii 
dreptatea! izbucni grecoaica, ridicându-şi ochii 
către cer cu o expresie de bucurie sălbatică, 
cumplită. O să mă răzbun pe el mai cumplit decât 

m-am răzbunat până acum. O să fie o răzbunare cu 
adevărat sângeroasă. 

— Dar de ce răzbunare e vorba? întrebă preotul, 
mirat. Ştii bine că zeii nu permit şi nu sprijină 
răzbunarea. 

— Știu, dar când e vorba să răzbuni o jignire 
grea, o jignire adusă fără nici un motiv... o, desigur 
că atunci şi zeii Cerului, nu numai cei ai Infernului, 
aprobă răzbunarea şi o  înlesnesc!  obiectă 
Euthybida. 

Apoi îşi scoase de pe umeri lanţul gros, de aur, 
de care era agăţată sabia ei cea scurtă, cu mânerul 
presărat cu pietre nestemate, şi le înmână lui 
Stendidius. 

— N-am dreptate, Stendidius? adăugă ea, în 
vreme ce preotul mângâia darul primit, cu priviri 
hrăpăreţe. Nu-i aşa că o răzbunare dreaptă e şi pe 
placul zeilor din cer? 

— Fireşte... - încuviinţă el - când răzbunarea e 
dreaptă... când jignirea a fost întemeiată. 
Răzbunarea n-a fost poreclită oare bucuria zeilor? 

Atunci, Euthybida îşi luă de pe cap coiful de 
argint, care în loc de creastă avea un mic şarpe de 
aur cu două rubine enorme în chip de ochi, şi-l 
întinse şi pe acesta preotului. Cu ochi lacomi, 
preotul începu să cerceteze noile şi scumpele 
daruri. Euthybida îi spuse însă: 

— Lucrurile astea de nimic le dăruiesc 
invincibilului Hercule. Mâine însă am să aduc încă 
zece talanţi... neînvinsului Hercule - şi apăsă asupra 
ultimelor două cuvinte - pentru ca tu, preotul lui, 
să-mi dai o mână de ajutor să mă răzbun. 

— Pe Castor şi Pollux! exclamă preotul. De 
vreme ce e o răzbunare dreaptă... desigur că trebuie 
să te ajut! Pe sceptrul Proserpinei! 

— O să trebuiască să ascunzi aici mâine noapte 
doi soldaţi viteji şi credincioşi. 

— Aici?... În templu?... Să profanez sacrul lăcaş 
al divinului Hercule?... Să risc să fiu spânzurat de 
gladiatori dacă, din întâmplare, vor găsi aici pe cei 

doi soldaţi ai tăi? protestă speriat preotul, dându-se 
doi paşi înapoi. 

— Dar mi-ai făgăduit că ai să mă ajuţi să mă 
răzbun - stărui Euthybida. 

— Vezi, eu... nu pot consimţi ca fata aceea, ca 
Myrtis, să fie ucisă... tocmai în templul zeului 
meu... Nu, nu aceasta este chemarea preotului... 
Dacă ar fi fost vorba doar să fie prinsă... şi să-ți fie 
dată pe mână... 

O lucire lugubră se ivi în ochii verzi, scânteietori 
ai Euthybidei şi un surâs straniu îi flutură pe buze. 

— Bine, fie! strigă ea. Să fie luată prizonieră... şi 
să fie dată pe mâna mea. Fiindcă de ucis... vreau s- 
o ucid eu însumi! Bineînţeles, dacă n-are să vină 
Spartacus să se arunce la picioarele mele pentru a- 
şi răscumpăra sora! 

— Ce anume ai să faci cu ea... nu vreau să ştiu... 
Vreau doar să fiu sigur că mâna mea n-are să ia 
parte la o crimă sângeroasă... că nu mă fac părtaş la 
o crimă - îngăimă preotul mieros şi prefăcut. Am să 
le arăt credincioşilor tăi soldați unde să se 
ascundă... aproape de tot de aici... chiar lângă 
drum... în crângul acela, care parcă tocmai pentru 
asta a crescut! 

— N-are să poată fugi de acolo! 

— Dacă-ţi spun că crângul pare anume făcut ca 
să nimerească graurii în laţ... 

— Bine, bine... fie după voia ta... Numai ca să ai 
conştiinţa împăcată... - spuse Euthybida, cu o fină 
ironie. 

Adăugă însă în dată: 

— Mi-a trecut prin minte o idee straşnică. 

— Ce anume? 

— lată: fără a mai spune nimic celor doi colegi 
ai tăi, hai cu mine în vale, să stăm la masă... la o 
masă îmbelşugată... cu oare vreau să cinstesc în 
persoana ta nu numai pe slujitorul lui Hercule 
Olivarius, ci şi pe omul cinstit şi pe adevăratul 
cetăţean. 

— Pe toţi zeii! exclamă preotul, prefăcându-se 
indignat. Asta înseamnă oare că nu ai încredere în 
mine?... Mă tem numai de ce pot face mustrările 
unei conştiinţe încărcate. Nu ştiu însă dacă se 
cade... 

— Dacă se cade să mergi cu mine?!... Da. 
Trebuie neapărat să-mi ajuţi să car până aici cei 
cincisprezece talanţi conveniţi... Dar pare-mi-se că 
spusesem zece mai înainte. 

— Ba cincisprezece, cincisprezece ai spus! sări 
iute preotul cu gura. 

— În orice caz, chiar dacă am spus zece... a fost 
o greşeală... De dragul răzbunării mele, îi hărăzesc 
zeului cincisprezece  talanți! Să mergem, 
preacinstite Stendidius, ai să fii mulțumit de ziua de 
azi. 

Preotul ascunse coiful şi sabia Euthybidei într-un 
loc ştiut numai de el şi plecă cu ea spre tabăra 
romană. 

Marcus Crassus avea acum destulă încredere în 
Euthybida, pentru a-i îngădui să iasă şi să intre în 
tabără când dorea, fie singură, fie însoțită de cine 
voia ea. 

În tabără, Euthybida organiză un ospăț 
îmbelşugat în cinstea lui Stendidius, iar acesta 
pentru a-şi îneca durerea pricinuită de neîncrederea 
curtezanei, turnă pe gât opt sau zece cupe de vin 
straşnic. În timpul ospăţului, Euthybida îl chemă pe 
credinciosul ei Xenocrate şi vorbi ceva cu el în 
şoaptă. 

Pe la miezul nopţii, Euthybida îşi puse un coif de 
oțel, îşi potrivi pe umărul drept, în diagonală, o 
curea de care era prinsă o sabie mică şi ascuţită şi, 
însoțită de preotul care, beat turtă, nu prea se ţinea 
bine pe picioare părăsi tabăra. Cei doi erau urmaţi 
la o depărtare de câțiva paşi de doi sclavi 
capadocieni, complet înarmaţi, care aparţineau lui 
Marcus Crassus. 

Să-i lăsăm să meargă înainte, în direcţia 
templului lui Hercule Olivarius, şi să ne aruncăm 

privirile pentru o clipă la Temesa. 

De trei zile, Spartacus avea gata pregătită o 
numeroasă flotă. Nu aştepta decât o noapte 
întunecoasă, ca să poată îmbarca şi transporta 
primul lot de cincisprezece mii de gladiatori, 
deoarece vasele pe care izbutise să le strângă nu 
puteau cuprinde un număr mai mare de oameni. 

În ziua aceea, îndată după apusul soarelui, care 
tot timpul fusese acoperit de norii negrii şi cenușii 
ce se adunaseră pe cer, Spartacus ordonase celor 
trei legiuni ce-şi aveau tabăra pe mal să-şi strângă 
în linişte corturile şi să se îmbarce. Pe la ceasul 
întâiei făclii, după ce îi dădu lui Granicus toate 
instrucţiunile necesare, fu dat semnalul de plecare. 

Flotila gladiatorilor se depărta în linişte de țărm 
şi, pornind spre larg, ieşi din Temesa. 

Siroco sufla însă puternic dinspre malul african 
şi nu îngădui navigatorilor, în ciuda sforțănilor lor 
herculane, să ia direcția Siciliei. 

Vâslind cu îndârjire, gladiatorii abia izbutiră să 
înainteze vreo câteva mile. Dar pe la cântatul 
cocoşilor, dat fiind că marea devenea din ce în ce 
mai agitată, Granicus trase la mal şi ordonă celor 
cincisprezece mii de gladiatori să debarce pe ţărmul 
pustiu din preajma Nicoterei. De acolo, cu un vas 
uşor, trimise la Temesa un centurion şi zece soldaţi, 
care să-l înştiinţeze pe Spartacus de cele 
întâmplate, iar el porni îndată cu legiunile sale spre 
munţi. 

Între timp, în drum spre templul lui Hercule 
Olivarius, preotul şi Euthybida îi lăsaseră pe cei doi 
sclavi capadocieni în crângul de la marginea 
drumului ce ducea din oraş spre templu. Nu departe 
de crângul acela era o vilă în care fusese instalat un 
avanpost al gladiatorilor. Şi, din timp în timp, 
rafalele vântului năprasnic aduceau până la urechile 
capadocienilor zgomote de paşi şi murmur de voci 
de la vilă. 

— Deci, Ercidan, trebuie să facem tot ce ne stă 
în putinţă - spunea în şoaptă, pe limba lui maternă, 

unul dintre sclavi către celălalt - ca s-o prindem de 
vie pe amazoana asta tânără. 

— Să facem tot, Ascubari - răspunse Ercidan - 
numai să izbutim... 

— ŞI eu la fel am spus... numai să putem. 

— Drept să-ţi spun, dacă o să văd că vrea să se 
apere cu sabia sau cu pumnalul, am s-o ucid dintr-o 
singură lovitură, mai ales că dacă noi auzim, de 
aici, şoaptele gladiatorilor, de bună seamă că au să 
audă şi ei, de acolo, țipetele miorlăitei ăsteia. 

— De bună seamă, şi dacă au să le audă, au să 
vină asupra noastră şi or să ne prăpădească. 

— Aşa-i, pe Jupiter, ai dreptate!... Treaba asta 
începe să nu mai îmi placă. 

Cei doi capadocieni rămaseră tăcuţi, munciți de 
gânduri sumbre, apăsătoare. Peste  foşnetul 
frunzelor stârnite de vânat, se auzi deodată, lămurit, 
un zgomot de paşi printre tufişuri. 

— Cine-i acolo? întrebă cu glas surd Ascubari, 
scoţându-şi sabia din teacă. 

— Cine-i acolo? repetă Ercidan, ca un ecou al 
tovarăşului său. 

— Tăcere! răspunse un glas de femeie. Eu... 
Euthybida...  Cercetez împrejurimile... Nu vă 
sinchisiţi de ceea ce se întâmplă îndărătul vostru, 
păziți numai drumul. 

Apoi dispăru printre tufişuri. 

Ascubari şi Ercidan tăcură o bună bucată de 
vreme, în cele din urmă, Ascubari şopti: 

— Ercidan! 

— Ce-i! 

— Trebuie să chibzuim cum am putea ieşi din 
beleaua asta cu fața curată şi cu pielea întreagă. 

— Prea bine! Ai găsit vreo cale, vreun mijloc? 

— Pare-mi-se că da. 

— la să vedem! 

— Când s-o apropia mica amazoană, ne luăm 
încet arcurile, şi tu, şi eu, şi de la doisprezece sau 
cincisprezece paşi tragem în ea două săgeți bune, 


509 


una în gât, iar cealaltă în inimă... Pun prinsoare că 
n-o să mai fie în stare să ţipe. Ce zici? 

— Bravo, Ascubari! Nu e rău! 

— Celeilalte, o să-i spunem că a încercat să se 
împotrivească. 

— Straşnic! 

— Atunci aşa rămâne? 

— Aşa rămâne. 

Şi cei doi capadocieni rămaseră nemișcaţi şi 
tăcuţi, cu arcurile pregătite, cu urechea ciulită la 
orice zgomot. 

Între timp, Euthybida rătăcea neliniştită prin 
apropiere, aşteptând ivirea zorilor cu încordată 
nerăbdare. Fiecare ceas îi părea o veşnicie. De mai 
multe ori se aventurase până la marginea crângului, 
aproape de avanpostul gladiatorilor, şi se întorsese 
îndărăt. În cele din urmă băgă de seamă că treptat- 
treptat vântul, care suflase năprasnic toată noaptea, 
se domolise cu totul. Cercetând linia orizontului şi 
culmile Apeninilor, băgă de seamă că norii 
îngrămădiți deasupra lor prinseseră a se lumina 
slab, căpătând palide reflexe portocalii. Euthybida 
suspină uşor văzând aceste semne ce prevesteau 
aurora. 

Ea porni atunci încă o dată pe drumul ce ducea 
spre vilă şi se apropie binişor de avanpost. Nu 
făcuse însă nici două sute de paşi, când deodată fu 
oprită de un glas răguşit şi răstit, care întrebă sec: 

— Cine-i acolo? 

Era o patrulă de gladiatori care ieşise din 
avanpost înainte de răsăritul soarelui, pentru a 
cerceta împrejurimile. 

Euthybida nu răspunse. Făcu stânga-mprejur şi o 
luă repede la fugă spre crâng. Neprimind răspuns, 
patrula se luă după ea. Curând, grecoaica şi 
urmăritorii ei se apropiară de marginea crângului, 
unde cei doi capadocieni aşteptau cu arcurile 
întinse. 

— Auzi zgomot de paşi? îl întrebă Ascubari pe 
Ercidan. 

— Aud. 

— Atunci, fii gata! 

— Sunt gata! 

Deoarece primele licăriri ale zorilor începuseră 
să risipească întunericul des al nopţii, cei doi sclavi 
îl putură vedea pe micul soldat care se apropia 
repede de ei. Faţa lui însă nu se putea deosebi. 

— Ea e... - îi şopti Ascubari lui Ercidan. 

— Da... uite că poartă cămaşă de zale... coif... şi 
e atât de mică, încât, fără îndoială, e femeie. 

— Ea e... ea... 

Şi în aceeaşi clipă după ce ochiră bine, cei doi 
capadocieni dădură drumul săgeţilor. 

Cele două săgeți zburară şuierând. Se înfipseră 
una în gâtul, iar a doua, străpungând zalele de 
argint, în pieptul Euthybidei. Izbucni un strigăt 
ascuţit şi prelung. Apoi, îndată, Ascubari şi Ercidan 
auziră tropăitul mai multor oameni ce se apropiau 
în goană. Un glas răsunător strigă: 

— La arme! 

Capadocienii o rupseră la fugă spre tabăra 
romană. Patrula, compusă din patru gladiatori şi un 
decurion, se opri lângă Euthybida, care zăcea la 
pământ şi horcăia fără a putea rosti nici un cuvânt. 

După ce-l transportară pe muribund la marginea 
drumului şi după ce-l aşezară cu spatele rezemat de 
trunchiul unui stejar, îi scoaseră coiful. Văzând 
părul arămiu, bogat revărsat pe umeri, gladiatorii 
izbucniră într-un glas: 

— O femeie! 

Se aplecară să-i vadă mai de aproape chipul. 
Deşi lividitatea premergătoare morţii 1 se aşternuse 
pe faţă, o recunoscură îndată şi strigară cu toții 
deodată: 

— Euthybida!... 

În acea clipă ajunse la stejari şi un manipul de 
gladiatori, care făcu cerc în jurul rănitei. 

— Dacă e rănită, înseamnă că cineva a tras în ea 
- se pronunță centurionul care comanda manipulul. 
Să pornească îndată cincizeci de oameni să-i prindă 

pe ucigaşi: prea mult n-au putut să se depărteze 
încă. 

Cincizeci de gladiatori porniră în goană spre 
templul lui Hercule Olivarius. Întunecaţi la faţă, 
ceilalți făcură roată în jurul Euthybidei şi urmăreau 
în tăcere agonia acestei nenorocite, care adusese 
atâtea năpaste pe capul lor. 

— Euthybida! Trădătoare afurisită! izbucni cu un 
glas aspru, după un răstimp de tăcere, centurionul. 
Oare ce căutai tu aici, la ceasul ăsta?... Cine te-o fi 
rănit? Nu pricep nimic... Bănuiesc însă că la mijloc 
trebuie să fie vreo nouă uneltire nelegiuită pusă la 
cale de tine, şi îmi pare că aceste uneltiri, din 
întâmplare, i-ai căzut jertfă chiar tu. 

Un geamăt de durere scăpă printre buzele 
învinețite ale Euthybidei şi, cu mâna, ea le făcu 
semn gladiatorilor să se depărteze de ea. 

— Nu! strigă centurionul, arătându-i ameninţător 
pumnul. Ai dus la pieire, prin trădarea ta, treizeci 
de mii de fraţi de-ai noştri... O să rămânem aici. 
Vrem să îmbunăm şi să liniştim umbrele lor 
nerăzbunate, amintindu-ţi toate crimele săvârşite şi 
înteţind chinurile agoniei tale. 

Euthybidei îi căzu capul pe piept şi, dacă n-ar fi 
continuat să geamă din greu şi sacadat, s-ar fi putut 
crede că murise. 

Cei cincizeci de gladiatori trimişi în urmărirea 
capadocienilor se întoarseră, aducându-l cu ei pe 
Ercidan, care, rănit, căzuse în mâinile lor. După ce 
capadocianul le spuse tot ce ştia, gladiatorii 
pricepură cele petrecute. 

În clipa aceea, un glas de femeie întrebă: 

— Ce s-a întâmplat aici? 

Era Myrtis. Venea la templul lui Hercule. 

— Slavă lui Hercule! Săgeţile pe care ticăloasa 
asta de Euthybida le pregătise pentru tine au 
străpuns-o pe ea, trădătoarea - o lămuri centurionul, 
făcându-i loc Myrtidei, ca să poată pătrunde în 
cercul compact pe care gladiatorii îl formaseră în 
jurul muribundei. 

Recunoscând glasul Myrtidei, Euthybida îşi 
înălță capul şi-şi aţinti asupra ei ochii în care 
sticleau ura şi deznădejdea. Mişcând din buze de 
parcă ar fi vrut să spună ceva şi întinzând mâinile 
cu degetele răşchirate, de parcă ar fi vrut s-o înhaţe 
pe  Myrtis, făcu o sforțare supraomenească, 
încercând să se arunce asupra ei cu tot corpul. Apoi, 
cu un ultim geamăt, închise ochii, se izbi cu capul 
de trunchiul copacului şi căzu la pământ fără 
suflare. 

— De astă dată, s-a prins în lat păsărarul! 
exclamă centurionul. 

Apoi centurionul propuse Myrtidei şi celorlalți 
să-l urmeze şi se depărtară tăcuţi de cadavrul 
odioasei trădătoare. 

CAPITOLUL XXII. ULTIMA BĂTĂLIE. 
ÎNFRÂNGEREA DE LÂNGĂ 
BRADANUS. MOARTEA 


Vasul trimis de Granicus ca să-i aducă veşti lui 
Spartacus acostă la Temesa exact în momentul când 
Euthybida murea sub ochii Myrtidiei. Debarcarea 
lui Granicus în Bruttium încurcă planurile lui 
Spartacus, care rămase multă vreme pe gânduri, 
fără să poată lua o hotărâre asupra a ceca ce avea de 
făcut. În cele din urmă, întorcându-se către Artorix, 
îi spuse: 

— Bine.. De vreme ce  Granicus cu 
cincisprezece mii dintre oamenii noştri sunt lângă 
Nicotera... să transportăm acolo, pe mare, întreaga 
armată şi, de acolo, să reîncepem operaţiunile 
militare cu şi mai mare vigoare. 

Și trimise vasul îndărăt la Granicus, cu ordinul ca 
în noaptea următoare întreaga flotă să se întoarcă la 
Temesa. Opt nopţi în şir a durat trecerea armatei lui 
Spartacus la Nicotera. Şi cu excepţia ultimei nopţi, 
când împreună cu cavaleria părăsi şi el Temesa, 
Spartacus organiză în fiecare noapte alte ieşiri din 
cetate, pentru a abate atenţia romanilor. 

Flota care îi transporta pe Spartacus, pe 
Mamilius şi cavaleria lor abia ajunsese la câteva 
mile de țărm, când locuitorii Temesei se duseră să-l 
vestească pe Crassus de cele întâmplate. 

Comandantul roman se făcu foc şi pară. Revărsă 
un şuvoi de blesteme asupra locuitorilor Temesei, 
pentru că nu îndrăzniseră să-i dea mai din timp de 
ştire, prin orice mijloc, de evacuarea armatei lui 
Spartacus. Odată scăpaţi din cleşte, gladiatori 
aveau să poată duce iară cu şi mai multă îndârjire 
războiul pe care Crassus îl socotise terminat, aşa 
cum de altfel şi raportase la Roma. 

A doua zi, după ce, drept pedeapsă pentru 
laşitatea lor, impuse locuitorilor oraşului o amendă 
grea, Crassus dădu ordin armatei sale să iasă din 
tabără şi, în fruntea ei, se îndreptă spre Nicotera. 

Spartacus încă, chiar în zorii acelei zile, îndată 
după ce debarcase la Nicotera, porni în marş cu 
toate legiunile sale şi merse douăzeci de ceasuri în 
şir, oprindu-se tocmai lângă Scileum, unde îşi aşeză 
tabăra. 

A doua zi înaintă până la Rhegium, chemând la 
arme pe toţi sclavii pe care-i întâlnea în calea sa. 
După ce ocupă o poziţie foarte prielnică, trei zile şi 
trei nopți puse gladiatorii să lucreze la săpatul 
şanţurilor şi la întărirea meterezelor, ca să fie 
evident şi pentru Crassus că tabăra nu putea fi luată 
cu asalt. 

Văzând locul unde cra aşezată tabăra şi 
întăriturile făcute de gladiatori, Crassus îşi dădu 
seama că trebuie să-l silească pe Spartacus fie să 
iasă din tabără pentru a primi lupta, fie să se 
predea. Şi pentru a atinge acest scop, întreprinse o 
lucrare uriaşă, caracteristic romană, care, de n-ar 
exista mărturiile unanime ale lui Plutarh, Apian şi 
Florus, ar părea de necrezut. 

Pentru că însăşi configurația terenului părea să 
ceară acest lucru, Crassus se apucă îndată să ridice 
un zid de-a curmezişul istmului. Această lucrare, pe 
de o parte îi scăpa pe soldaţii romani de 
inactivitate, iar pe de altă parte tăia inamicului orice 
putinţă de aprovizionare, într-un scurt răstimp, 
legionarii lui Crassus săpară de-a curmezişul 
istmului un şanţ lung de trei sute de stadii, a cărui 

lăţime şi adâncime era de cincisprezece picioare. Pe 
marginea șanțului înălțară un zid înalt şi puternic. 

În vreme ce mii de romani trudeau la această 
lucrare titanică, Spartacus îşi organiză două noi 
legiuni din cei unsprezece mii de sclavi originari 
din Bruttium care 1 se alăturaseră şi se ocupă de 
instruirea lor. În acelaşi timp însă chibzuia cum să 
scape din capcana clădită de Crassus. 

În a douăsprezecea zi după aşezarea taberei 
gladiatorilor la Rhegium, Artorix întrebă: 

— Nu vezi, Spartacus, că ne-au închis în 
capcană? 

— Crezi că ne-au închis? 

— Văd că termină de ridicat zidul şi-mi pare că 
suntem închişi. 

— Şi pe Vezuviu a crezut bietul Claudius Glaber 
că m-a prins într-o cursă de şoareci. 

— Peste zece zile o să rămânem însă fără 
provizii. 

— Cine? 

— Noi. 

— Unde? 

— Aici. 

— A!... Dar cine ţi-a spus oare, iubitul meu 
Artorix, că vom mai fi aici peste zece zile? 

Artorix tăcu şi lăsă capul în jos, ruşinat că voise 
să dea sfaturi celui mai perspicace dintre 
comandanţi. Mişcat de tulburarea lui, Spartacus îl 
privi însă blajin şi îl bătu prieteneşte pe umăr, 
spunându-i: 

— Bine ai făcut, Artorix, că mi-ai atras luarea- 
aminte cum stăm cu proviziile. Nu fii neliniștit în 
privinţa sorții noastre. O să-i tragem o păcăleală lui 
Crassus, că are să rămână cu gura căscată în faţa 
zidului său. 

— Totuşi trebuie să recunoaştem că acest 
Crassus e un comandant încercat! 

— Cel mai încercat din câţi au luptat împotriva 
noastră în aceşti trei ani - răspunse Spartacus. 

Și, după o clipă de gândire, adăugă: 

— Totuşi nu ne-a învins încă. 

— Şi cât timp ai să fii tu în viaţă, n-are să ne 
învingă. 

— Ah, Artorix, nu sunt altceva decât un biet om 
ŞI eu. 

— Nu, tu eşti cugetul, puterea, steagul. În tine e 
întruchipată şi în tine trăieşte ideea: „Jos asuprirea! 
Fericire pentru cei năpăstuiți! Libertate sclavilor!” 
De la tine izvorăşte lumina care îi domoleşte şi pe 
cei mai sălbatici dintre ostaşii noştri. Cât timp ai să 
trăieşti tu, au să-ţi împlinească totdeauna voia şi au 
să reuşească, ca şi până acum, să facă imposibilul. 
Cât timp ai să trăieşti tu, au să străbată câte treizeci 
de mile pe zi, au să îndure toate lipsurile, au să 
rabde de foame şi au să se bată ca leii. Dacă ai 
pieri, o dată cu tine ar pieri şi steagul nostru, şi în 
douăzeci de zile războiul s-ar încheia cu distrugerea 
noastră totală... Să te ţie zeii ani îndelungaţi, ca să 
cucerim izbânda finală! 

În acea clipă se apropie de ei un centurion cu 
vestea că la porţile pretoriene se prezentau trei mii 
de prăştiaşi dalmaţi şi iliri, fugiţi din tabăra romană, 
care se rugau să fie primiţi în rândurile fraților lor. 
Spartacus stătu un timp în cumpănă dacă să 
încuviinţeze sau nu cererea celor trei mii de fugari. 
Apoi, fie că avea îndoieli asupra sincerităţii lor, fie 
că nu voia să dea o pildă rea soldaţilor săi, se hotări 
şi porni spre porţile taberei, unde le spuse fugarilor: 

— A părăsi steagul e o faptă de ocară, nevrednică 
de soldaţi viteji. A ocroti fugarii din tabăra duşmană 
şi a-i primi în rândurile armatei tale nu e numai 
nevrednic de un comandant cinstit, dar ar putea fi şi 
o pildă proastă şi primejdioasă pentru propriii săi 
soldaţi, care ar fi siliți să primească în rândurile lor 
oameni care şi-au trădat cauza şi steagul. 

Şi refuză să-i primească. 

Trecură şapte zile de la aceste întâmplări. În ziua 
a şaptea, pe la asfințit, decurionii şi centurionii 
merseră din cort în cort ca să comunice 
gladiatorilor ordinul lui Spartacus ca toată lumea să 

părăsească tabăra în cea mai mare linişte, fără a 
aştepta semnalele trâmbiţelor. 

În acelaşi timp, potrivit dispozițiilor 
conducătorului, călăreții fură trimişi cu topoare prin 
pădurile vecine, ca să taie copaci, pe care să-i aducă 
în tabără la căderea nopţii. 

La ceasul primei făclii, Spartacus porunci să se 
aprindă focuri mari în tabără. Apoi, la adăpostul 
perdelei de zloată, care cădea neîntrerupt de două 
zile, legiunile porniră pe întuneric şi fără zgomot 
spre un punct al șanțului lui Crassus unde încă nu 
fusese înălţat zidul. Ajungând acolo, Spartacus 
porunci să fie aruncate în şanţ trunchiurile şi 
ramurile tăiate şi aduse de călăreţi. Deasupra 
acestor trunchiuri şi ramuri, şase mii de gladiatori 
aşezară şase mii de saci cu nisip, care fuseseră 
pregătiţi din timp. După ce şanţul fu astupat astfel 
pe o porţiune destul de lungă, Spartacus porunci 
gladiatorilor să treacă în linişte pe acest pod şi apoi, 
în ciuda lapoviţei, să meargă înâinte, fără oprire, 
până la Caulonia. 

Cavaleria, cu Spartacus în frunte, rămase ascunsă 
într-o pădure, lângă tabăra duşmană. A doua zi pe la 
amiază, cavaleria gladiatorilor se năpusti asupra 
celor două legiuni ale lui Crassus care cutreierau 
ținutul în căutare de provizii. Peste patru mii de 
romani fură ucişi într-o jumătate de ceas. Apoi 
gladiatorii porniră în galop înspre Caulonia. 

— O!... Pe toţi zeii Infernului! răcni Marcus 
Crassus, când 1 se raportară cele întâmplate. Ce fel 
de om e ăsta îl împresor cu un cerc de fier, şi-mi 
scapă. Îl zdrobesc, şi iată că-şi adună trupe noi şi 
mă atacă mai înverşunat, cu mai multă putere decât 
înainte; raportez că războiul e pe sfârşite, şi el îl 
înteţeşte şi mai mult!... Pe sufletele morţilor, e un 
duh rău! E un strigoi, a cărui sete de sânge creşte 
ceas de ceas! E un vampir, a cărui hrană şi 
desfătare sunt măcelurile şi omorurile! 

— Nu, nu e altceva decât pur şi simplu un mare 
comandant - îl contrazise tânărul Cato, care tocmai 

fusese numit în funcția de contubernal al lui 
Crassus, drept răsplată pentru faptul că se distinsese 
atât prin respectarea strictă a disciplinei, cât şi prin 
tenacitate şi vitejie. 

Turbat de mânie, Marcus Licinius îi aruncă o 
privire furioasă, voind parcă să-i dea un răspuns 
tăios, dar se stăpâni şi îi spuse: 

— Poate că ai dreptate, tinere îndrănzeţ. 

— Dacă obiceiul de a spune totdeauna adevărul 
înseamnă îndrăzneală, atunci nici Perseu, nici 
Iason, nici Diomede şi nici un alt om pe lume n-a 
fost mai îndrăzneţ decât mine - răspunse Cato, 
mândru. 

Crassus tăcu. Tăceau şi Scrofa, şi Quintus, şi 
Mummius, şi ceilalți comandanţi. Toţi erau 
frământaţi de gânduri apăsătoare. În cele din urmă, 
Crassus începu să vorbească, de parcă şi-ar fi 
depănat gândurile cu glas tare: 

— ÎL putem urmări, dar nu-l putem ajunge; 
goneşte dintr-un loc într-altul ca un ogar, ca un 
cerb, nu ca un om! Ce ne facem dacă acum se 
aruncă asupra Romei, cu cei optzeci de mii de 
oameni ai săi?... Ah, pe toţi zeii! Ce surpriză! Şi ce 
primejdie! Ce-i de făcut pentru a-l împiedica?... Ce- 
1 de făcut?... 

Toţi fură de părere că Crassus ar trebui să scrie 
Senatului despre toate aceste lucruri, fără a ascunde 
că războiul luase o întorsătură mai gravă şi mai 
amenințătoare; să scrie Senatului că, pentru a 
termina repede acest război, era neapărat necesar 
ca, în afară de armata lui Crassus, să mai fie 
aruncate împotriva gladiatorilor şi armatele lui 
Cneus Pompeius şi Lucius Licinius Lucullus, care 
tocmai se întorceau la Roma. Înconjurat de trei 
armate a câte o sută de mii de oameni fiecare, 
având în fruntea lor pe cei mai buni generali ai 
republicii, Spartacus avea să fie strivit în câteva 
zile. Altfel nu se va putea pune capăt acestui război, 
care constituia o ruşine pentru Roma. 

Deşi nu-i prea venea la îndemâna să scrie 
asemenea lucruri, Crassus se văzu totuşi constrâns 
să trimită la Roma un raport în sensul acesta. Apoi 
ridică tabăra şi porni în urmărirea lui Spartacus. 

Tracul hotărâse să treacă munţii. După ce părăsi 
Cauloma, se îndreptă spre munţii Policastro şi 
Nicastro, parcurgând zilnic distanţe foarte mari. 

Când armata lui Spartacus ajunse lângă 
Policastro, în tabăra gladiatorilor izbucni o 
răzmeriţă, stârnită de Caius Gannicus. Acesta, care 
avea o fire încăpăţânată şi rebelă, câştigase cinci 
legiuni de partea lui, declarând sus şi tare că întâi 
de toate trebuia nimicit Crassus, iar abia după aceea 
să înainteze asupra Romei. Castus 1 se alătură. 
Toate amenințările şi toate îndemnurile lui 
Spartacus fură zadarnice. Legiunile răzvrătite 
părăsiră tabăra lui Spartacus şi se instalară la zece 
mile depărtare de ea. 

Spartacus, nevoind să-i lase pradă unei înfrângeri 
sigure şi totale, aşteptă ca raţiunea să învingă şi ca 
răzvrătiţii să se întoarcă. Această aşteptare îl făcu să 
piardă avansul pe care-l avea asupra lui Crassus. 

Duşmanul înainta repede. Câteva zile mai târziu, 
pe o înălțime din apropierea muntelui Policastro, 
Crassus ajunse din urmă legiunile lui Caius 
Gannicus şi le atacă năprasnic. Cei treizeci de mii 
de gladiatori luptară vitejeşte, însă, fără intervenţia 
imediată a lui Spartacus, ar fi fost desigur zdrobiţi. 

De cum interveni tracul, bătălia deveni mai 
violentă şi mai sălbatică, şi numai căderea nopții 
reuşi să-i despartă pe combatanți. Nici una din părți 
nu cedase nici o palmă de teren. Gladiatorii 
pierdură însă douăzeci de mii de oameni în această 
bătălie, în vreme ce romanii nu pierduseră decât 
zece mil. 

În cursul nopţii, armatele gladiatorilor, care erau 
numericeşte mai slabe decât cele duşmane, părăsiră 
tabăra şi, după ce izbutiră să-i determine pe 
răzvrătiți să li se alăture, porniră spre Besidiarum. 

Ca să-i convingă pe Caius Gannicus şi pe Castus 
să nu se răzleţească de grosul armatei şi să evite 
deocamdată să dea o nouă luptă, Spartacus le spuse 
că nădăjduieşte să-l zdrobească pe Crassus, după 
ce-l va fi obosit bine cu marşurile şi manevrele. 
Aceste argumente parcă izbutiră să-i potolească 
întrucâtva pe Castus şi pe Gannicus. De fapt, ei nu 
numai că nu-l duşmăneau, ci, dimpotrivă, îl 
respectau şi-l admirau pe Spartacus; le era însă 
nesuferită rigoarea disciplinei şi, fiind nechibzuiţi, 
erau nerăbdători să se încaiere cu duşmanul. 

Trei zile, Spartacus îşi ascunse armata pe un 
munte din apropiere de Besidiarum. Apoi, profitând 
de o noapte vijelioasă, furişându-se în tăcere pe 
nişte poteci prăpăstioase, scăpă încă o dată din 
mâna lui Crassus şi, în marş forțat, se îndreptă spre 
Claromont. 

După opt zile, Crassus îi ajunse din nou din urmă 
pe gladiatori şi îşi alese poziţiile, urmărind iarăşi 
să-l blocheze pe Spartacus pe muntele unde era 
aşezată tabăra gladiatorilor. Gannicus şi Castus care 
din nou se despăr-țiseră de trac, se instalaseră cu 
cele două legiuni ale lor la şase mile de locul unde 
se găsea Spartacus. 

În primele două zile, Crassus căută să se 
familiarizeze cu regiunea şi cu poziţiile inamicului. 
În noaptea zilei a treia, Crassus dădu ordin unei 
legiuni să ocupe un deal acoperit cu copaci şi 
tufişuri şi să stea ascunsă acolo, gata să-i atace pe la 
spate pe Gannicus şi Castus, în clipa în care Scrofa 
avea să-l atace din faţă, cu trei legiuni. Crassus 
socotea că-i va putea măeina pe cei douăsprezece 
mii de gladiatori ai lui Gannicus şi Castus în vreun 
ceas, adică înainte că Spartacus să le poată veni în 
ajutor, şi că apoi va putea începe lupta cu 
Spartacus. În urma pierderilor suferite în lupta de 
lângă Poli-castro, armata gladiatorilor nu mai 
număra decât şaptezeci de mii de oameni. După ce 
va fi reuşit să nimicească cele două legiuni ale lui 
Gannicus, efectivul armatei gladiatorilor avea să fie 

redus la cincizeci şi opt de mii. Pe baza acestui 
calcul, Crassus era convins că cei nouăzeci de mii 
de soldați ai săi aveau să izbutească să-l 
încercuiască pe Spartacus. 

Livius Mamercus, comandantul legiunii trimise 
în pădure, îşi strecură cu atâta băgare de seamă 
soldaţii pe dealul indicat, încât Gannicus şi Castus 
nu simţiră nimic. Pentru că se temea că strălucirea 
armelor în soare ar fi putut trăda inamicului 
prezenţa romanilor pe acel deal, Mamercus porunci 
soldaţilor să-şi acopere cu frunziş coifurile şi 
platoşele. Cu câtă emoție şi nerăbdare aşteptă 
Mamercus să treacă noaptea şi să înceapă ziua 
următoare, care fusese hotărâtă pentru atacarea 
inamicului! 

O întâmplare zădărnici însă planurile romanilor. 
La poalele dealului ocupat de Mamercus se găsea 
un mic templu închinat lui Jupiter. Templul era 
părăsit, dar, aflând de existenţa lui, Myrtis hotărî 
să-l aducă o jertfă părintelui zeilor. Fiindcă îşi 
adora fratele şi fiindcă clipă de clipă era îngrijorată 
de soarta lui, Myrtis nu pierdea nici un prilej de a 
aduce jertfe zeilor, implorându-i să-l ajute şi să-l 
ocrotească pe Spartacus. 

În ziua aceea, însoţită de credincioasa ei Cethul, 
Myrtis porni spre micul templu al lui Jupiter, 
ducând cu ea un ied alb pentru a-l jertfi zeului 
zeilor. Când ajunse în apropierea templului, ea zări 
soldaţi romani, unii ghemuiţi, alții culcaţi în iarbă, 
pe cealaltă parte a dealului. Se întoarse tiptil şi, 
străbătând în grabă vâlceaua, se abătu mai întâi pe 
la tabăra lui Gannicus şi Castus, ca să le dea de 
veste despre primejdia care-i pândea. Apoi, 
împreună cu etiopiana, alergă într-un suflet să-l 
înştiinţeze pe Spartacus. 

Cam la un ceas înainte de amiază, Caius 
Gannicus îşi scoase din tabără cele două legiuni ale 
sale şi-i atacă pe romani. Mamercus ţinu piept cu 
bărbăție acestui atac neaşteptat şi trimise îndată un 
contubernal la Crassus, pentru a-i cere ajutor. 

Peste puţină vreme sosiră, cam în acelaşi timp, la 
locul de bătălie, cu toate forțele ce le aveau la 
dispoziţie, atât Spartacus, cât şi Marcus Crassus. Se 
încinse o bătălie mai crâncenă, neasemuit mai 
crâncenă decât toate celelalte. Bătălia se prelungi 
până ce bezna nopţii se lăsă asupra combatanţilor. 
Romanii au avut mai bine de unsprezece mii de 
morți, iar gladiatorii - douăsprezece mii trei sute, 
între care trei comandanţi de legiuni Gannicus, 
Castus şi Indutiomar, care luptaseră vitejeşte. 

Patru ceasuri după încetarea bătăliei, Spartacus, 
după ce-şi regrupă gladiatorii, îşi continuă pe cărări 
prăpăstioase, prin păduri şi râpi înaintarea spre 
munţii Petelini. 

Rămânând stăpânul cîmpului de bătălie, Crassus 
porunci să se ardă cadavrele romanilor. Spre marea 
lui uimire, află că numai doi din cei douăsprezece 
mii trei sute de gladiatori răpuşi în această luptă 
fuseseră răniți în spate, şi că toți ceilalți se 
prăbuşiseră luptând cu faţa la duşman. 

După această bătălie, Crassus începu să regrete 
că scrisese Senatului cerând să-i trimită într-ajutor 
pe Pompeius şi pe Lucullus. 

Gloria victoriei decisive în acest război avea să 
fie atribuită altor comandanţi, deşi el era acela care 
măcinase şi istovise forțele gladiatorului. Hotărî de 
aceea să sfârşească cu răsculații înainte de 
întoarcerea lui Lucullus în Italia, şi mai înainte ca 
Pompeius, care tocmai sosise la Roma cu armata 
lui, să pornească spre Lucania. 

În acest scop, îi ordonă lui Scrofa, sub a cărui 
comandă pusese şaizeci de mii de oameni, să-l 
urmărească de aproape pe Spartacus, fără a-i lăsa o 
clipă de răgaz, iar el porni cu restul armatei spre 
Thurii, şi de acolo la Potentia, trimițând recrutori în 
toate părțile, care să făgăduiască mari recompese 
celor ce aveau să intre în armata lui. 

Scrofa căută să îngreuneze prin toate mijloacele 
retragerea lui Spartacus. Îi hărţuia ariergarda, 
dobândind succese mărunte, şi prindea mici grupuri 

de gladiatori, pe care apoi îi spânzura de copaci de- 
a lungul drumurilor. 

După plecarea din Claromont, Spartacus se 
îndreptase spre Heraclea, ocolind dealurile. 

Când ajunse la râul Casuentus, constată că, din 
pricina ploilor din ultimele zile, apele acestuia erau 
umflate şi că râul se transformase într-un puhoi 
năvalnic, de netrecut. Cavaleria romană, care între 
timp îl ajunsese din urmă, se aruncă năprasnic 
asupra unităţilor care încheiau coloana 
gladiatorilor. 

Spartacus se înfurie. După ce aşeză legiunile în 
ordine de bătaie, le spuse că de astă dată trebuiau 
fie să biruiască, fie să piară până la ultimul om, 
deoarece de retras nu se mai puteau retrage, fiindcă 
în spatele frontului era râul, care nu putea fi trecut. 
Apoi, cu un avânt nemaipomenit, se năpusti asupra 
dușmanului. Atât de sălbatic a fost iureşul 
gladiatorilor, încât, după două ceasuri de luptă, 
romanii fură puşi pe fugă, iar gladiatori, 
urmărindu-i cu o extraordinară energie, nimiciră 
mai bine de zece mii de legionari. Gladiatorii nu 
pierdură decât vreo opt sute de oameni. Panica 
romanilor fu atât de mare, încât trecură într-o goană 
pe lângă Arca şi nu s-au oprit decât când s-au văzut 
la adăpostul zidurilor oraşului Thurii. 

Îndată ce află de înfrângerea suferită de Scrofa, 
Crassus se grăbi să părăsească Potentia pentru a 
merge la Thurii cu armata sa, ale cărei rânduri fiind 
îngroşate de numeroşi recruți număra acum treizeci 
şi opt de mii de oameni. El revărsă asupra soldaților 
iui Scrofa un torent de mustrări şi-i ameninţă că, de 
vor mai fugi încă o dată din faţa inamicului, îi va 
supune din nou decimării. 

După ce poposi la Thuriu câteva zile, Crassus o 
luă pe urmele gladiatorilor, care, după cum îl 
încredinţau iscoadele, îşi aşezaseră tabăra pe malul 
râului Bradanus, nu departe de Silvium. 

Câteva zile după bătălia cu Scrofa veniră la 
Spartacus trei gladiatori de la Roma, care-i 

înmânară o epistolă din partea Valeriei Mesalina. 
Spartacus păli şi îşi duse mâna drept la piept, 
voind parcă să astâmpere bătăile inimii, care 
zvâcneau cu putere. După ce îi trimise în tabără pe 
cei trei gladiatori, poruncind să li se dea 
ospitalitate, desfăcu papirusul şi citi următoarele: 


„INVINCIBILULUI ŞI VITEAZULUI 
SPARTACUS, 

VALERIA MESALINA 

ÎI UREAZĂ GLORIE ŞI SANATATE 


Măreaţa ta luptă, căruia tu, iubitul meu 
Spartacus, i-ai închinat toate comorile sufletului 
tău prea ales, nici soarta, nici zeii vrăjmaşi n-au 
vrut s-o ocrotească. Mulțumită vitejiei şi iscusinţei 
tale supraomeneşti, timp de trei ani victoria a 
făcut să fâlfâie steagurile voastre, care sunt 
simbolul libertăţii. N-ai să poți înfrânge însă 
vrăjmăşia sorții şi atotputernicia romană, pentru 
că Lucullus a fost chemat din Asia ca să 
pornească împotriva ta, iar în clipa în care îţi 
scriu Pompeius Magnus, întors din Spania, se 
îndreaptă spre Samnium, cu toată armata sa. 
Cedează, Spartacus, cedează şi cruţă-ţi viaţa! Fă 
acest lucru pentru dragostea mea înflăcărată şi 
nepotolită, cruţă-te de dragul mângâierilor iubitei 
noastre copile, Postumia, care va rămâne orfană 
dacă te vei încăpăţâna să duci mai departe acest 
război deznădăjduit. 

Femeia pe care Spartacus o iubeşte nu poate, 
nu trebuie şi nici n-o să-l sfătuiască vreodată să 
săvârşească vreo faptă nedemnă. Depunând însă 
armele acum, după ce ai făcut Roma să tremure, 
după ce te-ai acoperit de slavă şi de laurii atâtor 
victorii Strălucite, nimeni nu va putea spune că te 
predai  vrăjmaşilor de frică. E limpede că, 
predându-te, nu ai face decât să te înclini în faţa 
sorții  neînduplecate.  Sorţii nu-i poate sta 
împotrivă nici o putere omenească. Sforţările 

celor mai puternici oameni pe care i-a cunoscut 
vreodată istoria - Cirus, Xerxe, Pirus şi Hanibal - 
S-au Sfărâmat totdeauna de hotărârile sorții. 

Predă-te lui Crassus până nu intră Pompeius în 
luptă. Pentru a nu-i lăsa rivalului său gloria 
victoriei asupra ta, Crassus are să-ţi acorde, 
desigur, condiţii onorabile. 

Renunţă la această luptă, care acum a devenit 
zadarnică, vino de te adăposteşte în vila mea de la 
Tusculum, unde te aşteaptă dragostea cea mai 
curată, cea mai duioasă, cea mai înflăcărată, cea 
mai devotată. Acolo ai să-ţi trăieşti viaţa numai în 
bucurie, ca un Soț şi un părinte iubit, într-o 
fericire încântătoare, netulburată, necunoscută 
oamenilor. 

O, Spartacus, Spartacus, te imploră o nefericită 
femeie, te conjură o mamă îndurerată! Fiica ta, 
auzi tu, Spartacus, sărmana ta fiică, cu mine 
împreună, la picioarele tale, îți îmbrăţişează 
genunchii, îţi acoperă mâinile cu sărutări şi 
lacrimi şi te imploră să cruţi pentru noi 
nepreţuita-ţi viaţă, care ne e mai scumpă decât 
toate comorile din lume! 

Scriind aceste rânduri, îmi tremură mâna, mă 
înăbuşă hohotele de plâns şi, în câteva locuri, 
lacrimile fierbinţi ce-mi picură din ochi au şters 
cele ce ţi-am scris. 

O, Spartacus, Spartacus, fie-ţi milă de fiica ta, 
fie-ţi milă de mine, Sunt o biată şi nefericită 
femeie, şi de vei muri tu, voi pieri şi eu de 
deznădejde şi de mâhnire... 

O, Spartacus, fie-ţi milă de mine, care te iubesc, 
te ador şi te venerez mai mult decât pot fi iubiţi şi 
adoraţi zeii supremi! O, Spartacus, fie-ţi milă de 
mine... 

VALERIA” 


Citind scrisoarea, Spartacus începuse să plângă. 
Lacrimile îi curgeau şiroaie pe față şi se 
rostogoleau pe papirus,  amestecându-se cu 

lacrimile Valeriei. Când isprăvi de citit, duse 
scrisoarea la buze şi o acoperi cu sărutări fără 
număr. Apoi lăsă mâinile în jos şi, împreunându-le, 
rămase aşa multă vreme, cu ochii înlăcrimaţi 
pironiţi în pământ, furat de gânduri amare. 

Cine ştie unde-i zburau glodurile?... Cine ştie ce 
arătări încântătoare avea în faţa lui?... Cine ştie ce 
imagine iubită îl însufleţea în acea clipă?... 

Îşi veni însă brusc în fire, îşi şterse ochii, mai 
sărută o dată papirusul, îl împături şi-l ascunse la 
piept. Apoi, după ce-şi puse platoşa şi coiful şi 
după ce se încinse cu sabia şi-şi luă scutul, chemă 
un contubernal şi-i ordonă să i se pregătească de 
drum calul şi să se formeze un detaşament de 
cavalerie. 

Un sfert de ceas mai târziu, după ce se sfătuise 
cu Granicus, părăsi tabăra în galop, în fruntea a trei 
sute de gladiatori călări. 

Câteva minute după plecarea lui Spartacus, 
însoțită de Artorix, Myrtis se întorcea spre cortul 
fratelui ei. 

Artorix o implora şi o conjura să-i dezvăluie 
pricina care o împiedica să-i devină soţie. 

— Nu mai pot să trăiesc aşa, nu mai pot! Crede- 
mă, Myrtis - stăruia galul. Iubirea asta, patima asta 
nu mai are nimic omenesc. A devenit uriaşă, este 
stăpână tuturor simţurilor mele, tirania sufletului 
meu. Când am să aflu ce te reţine, cine te opreşte să 
devii soţia mea, poate că... cine ştie?... o să 
trebuiască să mă conving că e o piedică de netrecut, 
poate că o să recunosc această imposibilitate şi o să 
mă plec în faţa sorții nemiloase. De vreme ce ştiu 
însă că mă iubeşti, nu pot să renunţ la fericire de 
bună voie, nici nu pot să mă resemnez şi să tac. 

Zeuduită de cuvintele lui, sărmana Myrtis fu 
covârşită de un sentiment de nemărginită jale. 

— Artorix - spuse ea, cu glas înecat în plâns - 
Artorix, nu mai stărui, nu-mi mai cere nimic! Te 
implor, în numele zeilor tăi, te conjur în numele 
dragostei ce-i porți lui Spartacus! Dacă ţi-ai da 


527 


seama cum mă chinuieşti, dacă ai şti la ce suferință 
mă supui, crede-mă, Artorix, că n-ai mai insista. 

— Atunci - izbucni galul, pe care durerea şi 
amărăciunea îl scoseseră din fire - ascultă-mă, 
Myrtis. Deznădăjduit cum sunt, nu pot să mai 
trăiesc. Dacă nu-mi dezvălui taina, vreau să mor, 
pentru că nu mai pot, nu mai sunt în stare să îndur 
acest groaznic chin! Fie ca atotputernicul Taranus 
să-l trăsnească pe Spartacus cu fulgerele lui, dacă 
nu-mi iau viaţa aici, în faţa ochilor tăi! 

Artorix îşi trase pumnalul de la brâu şi-l ridică 
gata să şi-l împlânte în inimă. 

— Ah, nu... în numele zeilor atotputernici! sări 
Myrtis, întinzându-şi braţele rugătoare spre Artorix. 
Nu!... Nu te omorî!... Mai bine să mă acopăr de 
ruşine... în ochii tăi... decât să te văd mort; prefer să 
mă dispreţuieşti... Artorix... nu pot fi a ta pentru că 
nu sunt vrednică de tine... 

Începu să plângă cu hohote şi, acoperindu-şi faţa 
cu mâinile, continuă să vorbească cu vocea înecată 
de lacrimi: 

— Am fost sclavă... Biciul stăpânului... care era 
proxenet... schingiuirile cu vergile înroşite în foc 
m-au constrâns să-mi vând trupul. Se opri o clipă, 
apoi, cu glas stins, abia auzit, şopti: Am fost... 
curtezană! 

O podidi iarăşi un plâns amar şi, înclinându-şi 
capul, îşi ascunse faţa în mâini. Ochii lui Artorix 
începură să arunce fulgere de mânie. Ridicând 
ameninţător spre cer braţul înarmat cu pumnalul, 
strigă cu glas tunător: 

— Afurisiţi fie bestialii negustori de carne vie! 
Afurisită fie sclavia! Afurisită fie cruzimea 
oamenilor! 

Se aruncă apoi la picioarele Myrtidei şi, după ce 
îi sărută mâinile, privind-o plin de dragoste, o rugă: 

— O, nu plânge... iubita mea... nu plânge! Nu-i 
nimic! Să nu crezi că din pricina asta ai fi mai puţin 
curată sau că în ochii mei, tu, jertfă nevinovată a 
barbariei romanilor, ai fi acum mai puţin minunată! 

Doar trupul ţi l-au pângărit, dar puritatea sufletului 
tău n-au putut s-o întineze! 

— O, lasă-mă, lasă-mă să mă ascund de mine 
însămi! se rugă fata, smucindu-şi mâinile din 
mâinile lui şi ascunzându-şi iar faţa în ele. Lasă-mă 
să fug de privirea ta, pe care nu o mai pot îndura... 

Şi alergă să se ascundă în fundul cortului, unde 
căzu istovită în braţele sclavei Cethul. 

Un răstimp, Artorix rămase pe loc, mângâind-o 
cu priviri pline de dragoste. Apoi părăsi cortul 
suspinând uşurat, pentru că ceea ce Myrtis credea 
că e o piedică de neînvins, lui nu-i părea de loc a fi 
o piedică. 

A doua zi dis-de-dimineaţă, lui Marcus Crassus, 
care îşi aşezase tabăra la Oppidum, i se înfăţişă un 
sol din partea lui Spartacus, care îi înmâna o tabula 
cerată. Pe tabula aceasta, scrisă în grecește, Crassus 
citi următoarele: 


„LUI MARCUS LICINIUS CRASSUS — 

- IMPERATOR — 

DIN PARTEA LUI SPARTACUS, SALUT! 

Trebuie neapărat să Stau de vorbă cu tine. Pe 
drumul dintre Oppidum şi Silvium, la zece mile de 
tabăra ta şi la zece mile de tabăra mea, se află o 
mică vilă, proprietatea lui Titus Ossilius, patrician 
din Venusia. Mă aflu la această vilă, însoțit de trei 
sute de soldaţi călări. Primeşti să vii acolo, însoțit 
de un număr egal de soldaţi? Am venit cu intenţii 
cinstite şi mă bizui întru totul pe cinstea ta. 

SPARTACUS” 


Crassus acceptă îndată propunerea gladiatorului 
şi ordonă să se dea răspuns solului că, peste patru 
ceasuri, Crassus va fi la întâlnire, la locul arătat, şi 
că aşa cum Spartacus are încredere în cinstea sa, 
aşa şi el se încrede în cinstea lui Spartacus. 

Trei ceasuri şi jumătate mai târziu, cam la vreo 
două ceasuri înainte de amiază, Crassus, în fruntea 
unui detaşament de cavalerie, ajunse la vila lui 

Titus Ossilius. La porțile vilei fu întâmpinat de 
Mamilius, de un centurion şi de zece decurioni din 
detașamentul de gladiatori care-l însoţise pe 
Spartacus. Cu toate onorurile cuvenite, fu condus 
de aceştia prin vestibulul vilei, prin atrium şi apoi, 
printr-un coridor, spre o mică galerie cu picturi. La 
intrarea galeriei se ivi Spartacus, care auzise paşii 
ce se apropiau. După ce făcu semn alor săi să se 
depărteze, Spartacus spuse, ducând mâna dreaptă la 
buze, în semn de salut: 

— Salut, slăvite Marcus Crassus! 

Apoi se dădu la o parte spre interiorul galeriei, 
pentru a-i face loc să intre comandantului roman, 
care, păşind în sală, îi răspunse la salut, spunând: 

— Salut, viteazule Spartacus! 

Cei doi comandanţi se măsurau în tăcere. 

Gladiatorul era mai înalt decât patricianul. 
Conformaţia zveltă şi virilă a făpturu lui atletice 
contrasta izbitor cu vădita obezitate a lui Crassus. 

În timp ce Spartacus îşi plimbă privirea de la 
trăsăturile proeminente ale feței oacheşe, pur 
romane, a lui Crassus, la gâtul scurt, la umerii laţi şi 
la picioarele strâmbe, arcuite în afară în dreptul 
genunchilor, Crassus admira maiestatea, supleţea şi 
armonia perfectă a înfățişării herculeene a lui 
Spartacus, noblețea frunții sale înalte, strălucirea 
ochilor şi sinceritatea care se citea pe toate 
trăsăturile chipului său frumos. Crasssus nu putea 
să alunge simţământul de adâncă admiraţie care, 
fără voie, pusese stăpânire pe el la vederea acestui 
om. 

Spartacus deschise vorba: 

— Spune-mi, Crassus, nu ţi se pare că războiul 
acesta s-a prelungit prea mult? 

După ce şovăi o clipă, romanul răspunse: 

— Da, s-a prelungit din cale-afară de mult. 

— Dar că noi i-am putea pune capăt, nu ţi se 
pare? stărui gladiatorul. 

În ochii gălbui-cenuşii, pe jumătate acoperiţi de 
pleoape, ai lui Crassus licări o lumină şi el îi 


530 


răspunse prompt: 

— Cum? 

— Făcând pace. 

— Pace?... întrebă Crassus, uimit. 

— De ce nu? 

— ... Pentru că... în ce chip s-ar putea încheia 
pacea ceasta? 

— Pe Hercule!... La fel cum se încheie totdeauna 
o pace între două părți aflate în război. 

— Da?! exclamă Crassus, zâmbind ironie. 
Întocmai cum s-ar încheia pace cu Hanibal, cu 
Antioh sau cu Mitridate... 

— De ce nu? întrebă Spartacus, cu o ironie fină 
în glas. 

— Pentru că... - răspunse stingherit, dar în 
acelaşi timp semeţ, comandantul romanilor - pentru 
că... poţi tu oare să fii socotit parte beligerantă? 

— Suntem o coaliție de popoare, care luptă 
împotriva tiraniei romane. 

— Pe Marte Răzbunătorul! ripostă Crassus, 
batjocoritor, trecându-şi mâna stângă sub lanţul de 
aur ce-l purta în eşarfă. Eu socoteam că sunteţi o 
neruşinată adunătură de sclavi netrebnici, răzvrătiți 
împotriva stăpânului vostru legitim. 

— Da, am însă de făcut o singură precizare - 
răspunse liniştit Spartacus. Nu suntem netrebnici, 
hotărât, nu! Suntem sclavii bunului vostru plac, ai 
arbitrariului vostru, care calcă în picioare legile. Nu 
suntem însă netrebnici. Cât despre legitimitatea 
dreptului vostru asupra noastră, mai bine să nu mai 
vorbim. 

— Într-un cuvânt - spuse Crassus - ai vrea să 
închei pace cu Roma, de parcă ai fi Hambal sau 
Mitridate! Spune, ce provincii doreşti să ţi se dea? 
Ce despăgubiri de război ceri? 

Ochii lui Spartacus scăpărară de indignare şi, 
dacă nu s-ar fi stăpânit la vreme, cine ştie ce i-ar fi 
spus lui Crassus. După ce îşi puse mâna stângă la 
buze, parcă pentru a-şi închide gura, şi după ce îşi 
trecu dreapta de câteva ori peste frunte, îi răspunse: 

— N-am venit aici nici să mă cert cu tine, nici să 
te jignesc, nici să ascult jignirile tale. 

— Dar nu-ţi pare oare că propunerea de a încheia 
pace cu sclavii şi gladiatorii răsculați jigneşte 
mândria poporului roman? Numai cine nu e născut 
pe malurile Tibrului poate să nu înţeleagă ce ocară 
cuprinde o asemenea propunere. Din nenorocire 
pentru tine, nu te-ai născut roman, deşi îți Jur, 
Spartacus, că ai fi fost vrednic de aceasta, şi de 
aceea nu-ţi poţi da seama destul de bine de 
gravitatea jignirii ce mi-ai adus. 

— Pe tine însă, nemăsurata trufie, caracteristică 
latinilor, te împiedică să înţelegi ce jignire aduci, 
dacă nu mie şi fraților mei de arme, cel puţin firii şi 
zeilor, socotind că toate celelalte popoare de pe 
lume ar fi inferioare şi că ar fi mai aproape de 
dobitoace decât de oameni. 

Urmă un răstimp de tăcere. 

După câteva minute de gândire, Crassus îşi înălță 
capul şi spuse, privind drept în ochii lui Spartacus: 

— Istovit şi nemaiputând să mai rezişti, ceri 
acum pace. Bine! Care-ţi sunt condiţiile? 

— Am şaizeci de mii de oameni şi ştii, cum ştie 
de altfel şi Roma întreagă, cât sunt de puternici şi 
de viteji... În toată Italia gem sub lanţurile voastre 
milioane de sclavi, care întotdeauna vor completă 
cu ostaşi rândurile legiunilor mele. Războiul 
durează de trei ani şi are să se prelungească încă 
zece, şi poate să se transforme într-o văpaie care va 
mistui Roma întreagă. Sunt ostenit, dar istovit încă 
nu sunt. 

— Uiţi că Pompeius e în marş spre Samnium cu 
legiunile care l-au înfrânt pe Sertorius? Uiţi că 
Lucullus trebuie să debarce zilele acestea la 
Brundisium, în fruntea legiunilor ce au luptat 
împotriva lui Mitridate? 

— Ah, şi Lucullus deci! exclamă Spartacus. O, 
zei! Câtă cinste le face Roma gladiatorilor! Şi deşi 
vă vedeţi siliți să trimiteţi toate armatele republicii 

împotriva lor, totuşi vă e silă să discutaţi pacea cu 
el! 

După o pauză adăugă: 

— Care sunt condiţiile în care ai accepta să se 
facă pace? 

— Tu, împreună cu o sută dintre ai tăi, aleşi de 
tine, o să puteţi pleca liberi. Ceilalţi trebuie să se 
predea necondiționat. Soarta lor are să fie hotărâtă 
de Senat. 

— Iar el... - începu Spartacus, dar Crassus îi tăie 
vorba, spunând mai departe: 

— Sau, dacă ai ostenit, părăseşte-i. O să ţi se dea 
libertatea, cetăţenia şi funcția de chestor în armata 
noastră. Fără tine şi fără înţeleaptă ta conducere, au 
să se destrame şi până în opt zile au să fie cu 
desăvârşire sfărâmaţi. 

Faţa lui Spartacus se făcu roşie ca para focului. 
Încruntat, cu căutătura amenințătoare, făcu un pas 
către Crassus, dar se stăpâni şi, cu glasul tremurând 
de mânie, îi răspunse: 

— Fugă?... Trădare?... Prefer să mor cu fraţii mei 
de arme pe câmpul de bătălie. 

Şi, îndreptându-se spre ieşire, adăugă: 

— Adio, Marcus Crassus! 

În prag însă se opri şi, întorcându-se către 
conducătorul roman, îl întrebă: 

— Am să te întâlnesc în prima luptă? 

— Ai să mă întâlneşti. 

— Ai să te lupţi cu mine? 

— Da, am să mă lupt cu tine. 

— Cu bine, Crassus. 

— Cu bine. 

Spartacus ieşi în curtea vilei, sări pe cal, ordonă 
însoţitorilor săi să-l urmeze şi porni apoi în galop 
spre tabăra sa. 

Cum ajunse în tabără, dădu ordin să se strângă 
corturile şi, după ce trecu prin vad râul Bradanus, 
se îndreptă spre Petela. Ajunse acolo spre asfinţit şi 
îşi aşeză tabăra. 

În zorii zilei, iscoadele îi aduseră lui Spartacus 
un decurion roman, pe care-l prinseseră; venea să-i 
dea de ştire lui Crassus că armata lui Lucullus 
debarcase la Brundisium. 

Spartacus pierdu orice nădejde de scăpare. 
Singura ieşire părea să fie o luptă pe viaţă şi pe 
moarte împotriva lui Crassus şi, dacă era cu putinţă, 
o victorie asupra acestuia. De aceea atârna acum 
soarta lui. 

Se întoarse din drum şi îşi întinse tabăra pe malul 
stâng al râului Bradanus, cam la o milă depărtare de 
râu. Pe celălalt mal, unde cu o zi înainte se aflase 
tabăra lui Spartacus, se găsea acum armata lui 
Crassus. 

Peste noapte, Crassus trecu cu legiunile pe malul 
stâng al râului şi dădu ordin că tabăra să fie aşezată 
la două mile de tabăra gladiatorilor. 

Pe când se îngâna de ziuă, patru cohorte romane 
săpau de zor, adâncind şanţul taberei. Văzându-le, 
trei cohorte de gladiatori, care mergeau după lemne 
în pădure, le atacară năprasnic. Auzind strigătele 
fraților lor de arme, toţi soldaţi legiunii romane 
instalate în apropiere se năpustiră peste val. 
Gladiatorii din tabără, auzind zgomot şi zăngănit de 
arme, se repeziră pe meterezele întărite cu pari şi, 
văzând că începuse încăierarea, alergară să dea 
ajutor. Lupta se încinse într-o clipă. 

Între timp, Spartacus tocmai isprăvise de 
împăturit papirusul pe care-l scrisese Valeriei. După 
ce-l lipi cu ceară şi-i puse pecete cu medalionul, 
dădu papirusul în mâna unuia dintre cei trei 
gladiatori trimişi de ea. 

— Vă încredințez această epistolă, adresată 
stăpânei voastre, pe care o iubiţi atât de mult... 

— Şi pe tine te iubim tot atât de mult - protestă 
gladiatorul care luase scrisoarea. 

— Vă mulțumesc, bunii mei frați, pentru 
dragostea voastră - reluă Spartacus. Alegeţi poteci 
singuratice şi cărări nebătute, mergeţi zi şi noapte 
cu cea mai mare băgare de seamă şi duceţi-i 

scrisoarea. Dacă, din nefericire, aceluia ce are 
scrisoarea 1 s-ar întâmpla ceva, s-o ia altul. Faceţi 
tot ce e cu putinţă ca să-i parvină această scrisoare. 
Acum duceţi-vă, şi zeii să fie cu voi! 

Cei trei gladiatori părăsiră cortul însoțiți de 
Spartacus, care îi sfătui: 

— leşiţi mai bine pe porțile Decumane... 

În clipa aceea, Spartacus auzi larma luptei ce 
începuse şi alergă să vadă ce se întâmplase. La fel 
dădu fuga şi Crassus, care se hotărâse încă din ajun 
să dea bătălia decisivă cu inamicul. Văzând 
încăierarea ce se încinsese, cei doi comandanţi 
rânduiră legiunile pentru luptă. 

Trecând în revistă rândurile legiunilor aşezate în 
front, Spartacus îşi îmbărbătă soldaţii: 

— Fraţilor, soarta întregului război atârnă de 
sfârşitul acestei bătălii; Lucullus, care a debarcat la 
Brundisium, înaintează spre noi şi se pregăteşte să 
ne atace prin spate. Pe flancul drept suntem 
ameninţaţi de Pompeius, care a şi ajuns în 
Samnium. În faţă îl avem pe Crassus. Astăzi trebuie 
sau să învingem, sau să murim. Trebuie sau să 
nimicim armata lui Crassus, pentru ca să ne putem 
arunca apoi asupra lui Pompeius, sau să murim aşa 
cum se cuvine să moară nişte viteji care au câştigat 
atâtea victorii asupra romanilor. Cauza noastră e 
sfântă şi dreaptă şi nu va pieri o dată cu noi. Calea 
spre izbândă e o cale stropită cu sânge, ideile 
măreţe nu izbândesc decât mulţumită jertfelor şi 
dăruirii de sine. Mai bine o moarte vitejească şi 
glorioasă, decât o viață mârşavă şi umilitoare. De 
vom pieri, o să le lăsăm urmaşilor drept moştenire 
răzbunarea şi izbânda şi, înroşit în sângele nostru, 
steagul libertăţii şi al egalității. Fraţilor, nici un pas 
înapoi! Izbândă sau moarte! 

Aşa le vorbi Spartacus. Când îi aduseră 
minunatul lui cal numid, negru ca abanosul, îşi 
trase sabia şi, înfigând-o în pieptul calului, strigă: 

— Azi n-am nevoie de cal. Dacă o să înving, o 
să-mi aleg dintre caii duşmanului orice cal o să-mi 

placă. lar dacă o să fiu înfrânt, n-o să mai am 
nevoie de cal niciodată. 

Pentru gladiatori, cuvintele acestea şi gestul lui 
Spartacus erau un semn că această bătălie avea să 
fie cea din urmă. Aclamându-l, îi cerură să dea 
semnalul de atac. 

Spartacus dădu semnalul.  Trâmbiţele şi 
buciumele răsunară puternic. Gladiatorii se repeziră 
asupra vrăjmaşului. 

Se năpustiră asupra romanilor asemenea unui 
torent, care, umflat de ploi şi zăpezi, se precipită 
tumultuos şi năvalnic din munţi, potopind 
împrejurimile, răsturnând şi nimicind tot ce 
întâlneşte în cale. 

Zdruncinate de această izbitură crâncenă, 
legiunile lui Crassus şovăiră şi începură să se 
retragă. 

Spartacus lupta cu sabia în rândul întâi, acolo 
unde lupta era mai aprigă, şi săvârşea minuni de 
vitejie şi curaj. Văzând ezitarea legiunilor duşmane, 
ordonă să se sune semnalul convenit cu Mamilius. 

Mamilius cu cei opt mii de călăreți ai săi se 
găsea înapoia pedestrimii. Când auzi semnalul, 
porni în goană spre aripa stângă a gladiatorilor. 
După ce o depăşi cu mai mult de două stadii, îşi 
desfăşură unitățile şi, executând o jumătate de voltă 
la dreapta, se aruncă în galop asupra flancului 
romanilor. 

Crassus însă urmărea de aproape operațiunile și- 
şi îmbărbăta legiunile, care începuseră să şovăie. El 
dădu ordin lui Quintus să iasă în întâmpinarea 
cavaleriei gladiatorilor. Zece din cele cincisprezece 
mii de cavalerişti romani se desfăşurară cu iuțeala 
fulgerului, şi Mamilius, care tocmai era gata să 
izbească prin surprindere flancul drept al lui 
Crassus, se văzu oprit de forțele superioare ale 
cavaleriei inamice, cu care se încleştă într-o luptă 
crâncenă. 

În aceeaşi clipă, Mummius, cu patru legiuni, se 
năpusti vijelios înainte, ca să încercuiască aripa 

dreaptă a gladiatorilor. Granicus scoase atunci 
ultimele două legiuni ce erau în rezervă şi-l 
contraatacă pe Mummius. 

În această disperată bătălie, superioritatea 
numerică a romanilor era însă prea mare. Legiunile 
romane care făceau faţă gladiatorilor în centrul 
câmpului de luptă continuau să se retragă şi erau 
gata s-o ia la fugă, dar Crassus interveni cu ultimele 
trei legiuni ţinute în rezervă şi dădu ordin ca 
legiunile dezorganizate să părăsească terenul. Până 
într-un sfert de ceas, ele se retraseră spre dreapta şi 
stânga, lăsând locul cohortelor proaspete, care, 
conduse personal de Crassus şi de tribunul 
Mamercus, se aruncară cu furie asupra lui 
Spartacus. 

Şi astfel la centru se încinse o luptă şi mai 
crâncenă, şi mai aprigă. Între timp, restul de cinci 
mii de călăreţi romani ocoleau flancul drept al 
cavaleriei lui Mamilius şi o atacau pe la spate. 
Cavaleria gladiatorilor fu dezorganizată şi zdrobită. 

În ciuda iscusinţei şi energiei lui Granicus şi cu 
toate eforturile supraomeneșşti depuse de vitejii 
gladiatori, Mummius reuşi să învăluiască aripa 
dreaptă a lui Spartacus. 

Ceea ce îi însuflețea pe gladiatori acum nu era 
nici nădejdea salvării, nici aceea a izbânzii, ci 
numai dorinţa de a-şi vinde scump viaţa, setea de 
răzbunare şi hotărârea cu care luptă omul ajuns în 
culmea disperării. 

Bătălia se transformă astfel într-un măcel 
cumplit. 

Urmărite şi învăluite, cele două aripi ale 
frontului gladiatorilor se retraseră departe. Numai 
centrul, unde lupta vitejeşte Spartacus şi, alături de 
el, Artorix, mai ţinea piept inamicului. 

Granicus, văzând că legiunile lui sunt zdrobite, 
se aruncă acolo unde lupta era mai crâncenă şi, 
după ce ucise cu mâna lui un tribun, doi decurioni 
şi opt sau zece soldaţi, căzu sub loviturile a 

douăzeci de săbii, vărsându-şi sângele până la 
ultima picătură. 

Alături de el căzu ca un viteaz, cu trupul acoperit 
de răni, macedoneanul Erosthenes, comandantul 
legiunii a zecea. 

Resturile zdrobite ale cavaleriei gladiatorilor îl 
văzură pe bravul lor Mamilius prăbuşindu-se lovit 
de zeci de săgeți. 

Începu să se însereze. Deşi sfârşiţi de oboseală şi 
plini de răni din care curgeau şiroaie de sânge, 
gladiatorii continuau să reziste dușmanului. Luptau 
nu ca cei mai îndrăzneţi dintre oameni, ci ca nişte 
fiare sălbatice. 

Spartacus nu se clintise nici măcar cu un pas. 
Dimpotrivă, în fruntea a o mie de gladiatori, 
pătrunse ca un cui în rândurile legiunii a şasea 
romane, care, deşi alcătuită din veterani, nu putu 
ține piept atacului său. Tot timpul îl provocă la 
luptă pe Crassus, care se bătea nu departe de locul 
unde se afla el. 

Pe tribunul Mamercus, care se aruncase asupra 
sa în fruntea vitejilor veterani ai lui Marius şi Sulla, 
Spartacus îl răpuse pe dată. În câteva clipe mai 
căzură sub loviturile lui repezi, de care nu era chip 
să se ferească cineva, doi centurioni şi opt sau zece 
decurioni. Aceştia doriseră să le arate soldaţilor lor 
cum trebuiesc parate asemenea lovituri, dar nu 
izbutiră să-i înveţe altceva decât cum să primească 
moartea. 

Întunericul se lăsa tot mai negru peste câmpul de 
bătălie. Romanii câştigaseră victoria decisivă şi 
totuşi mai erau constrânşi să se bată. Curând răsări 
luna, luminând cu razele ei palide înfiorătoarea 
privelişte a crâncenului măcel. 

Treizeci de mii de gladiatori şi optsprezece mii 
de romani zăceau pe întinsul câmpului de luptă. 
Bătălia luă sfârşit. Pâlcuri, pâlcuri, gladiatorii care 
supravieţuiseră, istoviţi şi sleiţi de această luptă ce 
durase opt ceasuri, se târau acum în dezordine către 
dealurile şi munţii din împrejurimi. 

Într-un singur loc, sălbatica şi sângeroasa 
încăierare continua cu furie. Această încăierare se 
petrecea în centru; urmând exemplul lui Spartacus, 
o mie de gladiatori se băteau cu nestrămutată 
înverşunare. 

— Crassus!... Unde eşti?... repeta din când în 
când Spartacus, cu vocea răguşită şi întretăiată. Mi- 
al făgăduit să te măsori cu mine... Unde ești, 
Crassus?... 

Spartacus ordonase cu vreo două ceasuri mai 
înainte ca Myrtis să fie dusă la adăpost, cât mai 
departe de câmpul de bătălie. Ea plecase plângând 
şi aproape fusese nevoie de forță pentru a o face să 
părăsească locul luptei. 

Încăierarea se prelungi încă un ceas. Spartacus, 
al cărui scut era străpuns peste tot de suliți, îi văzu 
prăvălindu-se pe ultimii săi tovarăşi de luptă - pe 
Vibsalt şi Artorix. Cu o săgeată înfiptă în piept, 
Artorix se prăbuşi, strigându-i prietenului său: 

— Spartacus!... Am să te revăd în câmpiile 
Elisee... printre... 

Singur împotriva a şapte sau opt sute de 
duşmani, care-l încolţeau din toate părțile, acoperit 
de răni, Spartacus izbea şi dobora, rotindu-şi cu 
iuțeala fulgerului sabia-i grozavă, lovea şi secera pe 
toți cei ce încercau să-l atace. Un pilum zvârlit de la 
doisprezece paşi i se înfipse în şoldul stâng, 
rănindu-l grav. Căzând în genunchi, Spartacus, 
asemenea lui Hercule înconjurat de centauri, cu 
scutul se apăra de duşmani, iar cu sabia izbea, 
săvârşind minuni de vitejie supraomenească. În cele 
din urmă, şapte sau opt suliți aruncate de la zece 
paşi îl străpunseră şi el se rostogoli la pământ, 
şoptind: 

— Va... le... ria... 

Muţi de uimire, romanii, care-l văzuseră cu ce 
eroism luptase din prima până în ultima clipă a 
bătăliei, se îmbulziră în jurul cadavrului lui. 

Astfel muri omul acesta fără seamăn, care a 
întrunit în persoana lui un caracter ales, o minte 

deosebit de ageră, o tenacitate nestrămutată, o 
vitejie fără de pereche şi o adâncă înţelepciune - 
însuşiri pe temeiul cărora a fost trecut în rândul 
celor mai vestiți comandanţi pe care-i cunoaşte 
istoria. 

Două ceasuri mai târziu, romanii se retraseră în 
corturile lor. Doar  gemetele răniților şi 
muribunzilor mai tulburau lugubra tăcere ce pusese 
stăpânire pe câmpul de luptă, luminat de razele 
întristate ale lunci. 

Pe câmp, printre trupurile fără suflare, rătăcea o 
umbră. 

Încet, umbra se apropia de locul unde lupta 
fusese mai crâncenă decât oriunde. Părea să fie un 
ostaş. Coiful şi armele lui străluceau din când în 
când în bătaia lunei. Merse şi iar merse ostaşul 
vreme îndelungată, până ce ajunse la locul unde 
căzuse Spartacus. Aici se opri. Ostaşul era mic de 
stat şi subțirel la trup. Mersese cu capul plecat 
asupra cadavrelor, cercetându-le unele după altele, 
până ce, în sfârşit, recunoscuse rămăşiţele 
neînsuflețite ale conducătorului  gladiatorilor. 
Îngenunche în faţa lui. Nu fără greutate încercă 
apoi să ridice puţin capul bălai al lui Spartacus şi 
să-l proptească de cadavrul unuia dintre centurionii 
romani, răpuşi de el. Asupra chipului livid al 
gladiatorului se opri o rază de lună. Plângând 
amarnic, micul ostaş îşi apropie buzele de obrazul 
lui fără suflare şi începu să-l sărute cu duioşie. 

Aşa cum desigur au ghicit cititorii noştri, ostaşul 
era Myrtis. După zdrobirea gladiatorilor, Myrtis, 
părăsindu-i pe furiş pe cei cărora le fusese dată în 
pază de Spartacus, se întorsese la locul unde se 
dăduse bătălia. Nu nădăjduia să-i mai găsească în 
viaţă nici pe Spartacus, nici pe Artorix; pornise 
însufleţită doar de dorinţa de a săruta pentru ultima 
dată chipurile lor dragi.. 

— O, Spartacus!... Fratele meu!... suspină ea, cu 
glas stins, plângând în hohote şi continuând a-i 
acoperi obrazul cu sărutări. Cum mi-a fost dat să te 

găsesc!... Nici o bucăţică nu ţi-a mai rămas 
întreagă... Câte răni!... Cât sânge! 

Deodată tăcu. I se păruse că aude un geamăt mai 
desluşit, venind parcă mai de aproape decât 
celelalte gemete care sfâşiau tăcerea lugubră şi 
străbăteau până la ea. 

Myrtis nu se clinti însă de lângă Spartacus, 
continuând să-i sărute obrazul fără viaţă. 

Geamătul se auzi iarăşi, şi de astă dată parcă 
desluşi un cuvânt. 

Încet, Myrtis se concentră şi, trăgând cu urechea, 
parcă auzi cum glasul unui muribund îi îngână 
numele. 

Sări în picioare. Fu scuturată de un fior, care îi 
străbătu toată făptura. Simţi pe frunte broboane reci 
de sudoare. Cu pupilele dilatate de groază, vorbind 
fără să-şi dea seama, întrebă cu glas tare, de parcă 
ar fi fost cineva care s-o audă: 

— Pentru numele zeilor!... Cine-1?... Cine mă 
cheamă? 

— Myrtis!... O, Myrtis a mea! pronunţă de astă 
dată destul de limpede glasul. 

— Ce-i asta? strigă ea, brusc înviorată de 
bucurie. Să fie oare adevărat? Artorix, tu?... 

Şi sărind şi ocolind cadavrele, alergă într-un 
suflet spre locul unde, într-o baltă de sânge, zăcea 
Artorix, cu fața rece şi palidă. Din când în când 
ridica încet pleoapele îngreunate de pecetea morţii 
şi deschidea ochii. 

Myrtis se aruncă la pământ lângă el şi, 
sărutându-l pe faţă, începu să-l îmbărbăteze: 

— Trăieşte... Artorix, iubitul, adoratul meu! 
Poate am să te pot salva... Am să te încălzesc cu 
suflarea mea. Am să-ţi leg rănile... Am să te duc 
într-un loc ferit... 

Aceste cuvinte şi focul acestor sărutări 
înflăcărate îl treziră din toropeală pe muribund. 
Deschise ochii care se stingeau şi şopti cu glas 
surd: 

— Suntem împreună?... Atât de repede?... 
Suntem deci în Eliseu... O, Mytris... De ce... de ce e 
atât de frig în Eliseu?... 

— Nu! strigă ea, dând frâu liber pasiunii. Nu! Nu 
suntem în Eliseu! Eu sunt... cu, Myrtis a tal... 
Trăieşti... şi ai să trăieşti... pentru că vreau ca tu să 
trăieşti... pentru că am nevoie ca tu să trăieşti!... 

Cuprinzându-i încet gâtul cu braţele sale fără 
vlagă, glasul şopti: 

— E adevărat va să zică?... Mai trăiesc... şi mi-a 
fost hărăzită într-adevăr... fericirea... să te sărut... 
înainte de moarte? 

— Da, da, Artorix... n-ai să mori... Sunt a ta... a 
ta din tot sufletul... 

— Mor fericit! Esus mi-a împlinit... 
rugăciunile... 

Glasul lui Artorix slăbea. Emoția şi bucuria îl 
istoviseră de tot. 

— O, Myrtis! exclamă el, sărutând-o. Simt... că 
mor... 

— Nu, nu muri singur... aşteaptă-mă... să murim 
împreună şi împreună să facem drumul spre Eliseu. 

Dintr-o mişcare smulse pumnalul ce atârna la 
cingătoarea lui Artorix şi şi-l înfipse în gât, cu o 
mână hotărâtă. După ce îl îmbrățişă strâns pe 
Artorix, strigă: 

— Cu tine am să mor, cu tine am să păşesc în 
lăcaşul sufletelor bune! 

— Ce... ce-ai făcut? abia şopti muribundul. 

— Iubitul meu... îţi împărtăşesc soarta... 

Myrtis, care-şi tăiase carotida, nici nu mai putea 
vorbi, îl îmbrăuişă şi mai strâns pe Artorix, îşi 
apropie buzele de buzele lui şi, uniţi în această 
ultimă sărutare, rămaseră amândoi nemişcaţi. 

Între timp, înaintând cu multă grijă printre 
cadavre, doi gladiatori se strecuraseră până la locul 
unde căzuse Spartacus.  Ridicară trupul lui 
neînsufleţit, îl înfăşurară într-o pătură mare de lână 
şi plecară cu el în braţe. La o depărtare de două 
mile îi aştepta un car cu boi. După ce aşezară în car 

cadavrul lui Spartacus, grămădiră deasupra lui nişte 
saci cu grâne ce se aflau lângă car, cu care 
acoperiră în întregime cadavrul. Carul se urni, iar în 
urma lui porniră cei doi gladiatori. 

Cei doi erau Acilius şi Aquilius, fiii lui Libedius, 
administratorul vilei pe care o avea Valeria la 
Tusculum.  Duceau rămăşiţele pământeşti ale 
conducătorului lor la vila femeii pe care o iubise, 
pentru ca aceste rămăşiţe să nu rămână expuse 
profanărilor la care, fără îndoială, s-ar fi dedat 
învingătorii, în trufia şi îngâmfarea lor fără margini. 

ÎNCHEIERE 

Războiul cu gladiatori se termină în cele 
cincisprezece zile următoare bătăliei de lângă râul 
Bradanus.  Risipiţi prin munți, lipsiți de 
conducători, urmăriți pas cu pas de Crassus, de o 
parte, şi de Pompeius, de altă parte, cele câteva mii 
de gladiatori care supravieţuiseră măcelului fură 
zdrobiţi în câteva zile. N-au fost prinşi decât vreo 
şase mii, care au fost răstigniți de-a lungul Viei 
Appia, între Capua şi Roma. 

Zadarnic a fost căutat trupul lui Spartacus printre 
cadavrele celor ucişi lângă Bradanus. Trupul lui nu 
a putut fi găsit. Din această pricină, s-au făcut cele 
mai diferite presupuneri, toate foarte depărtate de 
adevăr. 

Astfel luă sfârşit acest război care a durat 
aproape patru ani şi în care, prin vitejia lor, 
gladiatorii au făcut dovada că erau vrednici să fie 
liberi şi destoinici să săvârşească fapte mari. 

Acum  încheiem povestirea, conducându-i pe 
cititori într-un loc unde vor regăsi două din 
personajele povestirii. 

Trecuseră douăzeci de zile de la bătălia de lângă 
Bradanus. Crassus şi Pompeius, clocotind de ură şi 
gelozie unul împotriva celuilalt, se apropiau de 
Roma în fruntea armatelor lor, fiecare revendicând 
pentru sine gloria de a fi înăbuşit răscoala şi cerând 
drept răsplată consulatul. 

Pe o banchetă în conclavul vilei de la Tusculum 
şedea frumoasa Valeria, înveşmântată într-o stofă 
cenuşie, de doliu. 

Fiica lui Mesala era foarte palidă şi durerea 
cruntă ce o lovise de curând îşi lăsase pecetea pe 
chipul ei. De prea multe lacrimi, pleoapele îi erau 
roşii şi umflate. Părul ei negru ca pana corbului 
cădea despletit, moale şi des, pe umerii ei minunați, 

iar în ochii-i întunecaţi şi pe faţă erau întipărite 
urmele deznădejdii adânci care-i sfâşia inima. Sta 
cu capul sprijinit într-o mână, în faţa unei frumoase 
măsuţe de marmură, pe care era aşezată o urnă de 
bronz aurită, lucrată cu dalta de un meşter grec. În 
cealaltă mână strângea un papirus. Ochii ei negri 
priveau ţintă la urnă. Femeia aceasta, atât de 
frumoasă în durerea ei adâncă şi mută, aducea 
aminte de Niobe, deoarece, ca şi Niobe, părea a 
spune: „Priviţi, există oare suferință mai mare ca 
suferința mea?” 

Pe o banchetă mică, lângă măsuţa de marmură, 
şedea, bălaie şi drăgălaşă, Postumia, de asemenea 
în doliu. Fetiţa mângâia cu degetele figurile, 
frunzele şi reliefurile ce împodobeau urna mortuară 
ŞI, din timp în timp, îşi privea mama, parcă 
mustrând-o cu privirea ei inteligentă. 

Deodată, ca şi cum s-ar fi trezit brusc din somn, 
Valeria îşi întoarse privirea asupra papirusului pe 
care-l ţinea în mâna dreaptă şi începu să citească 
scrisoarea. 

Iată cuprinsul ei: 


»DIVINEI VALERIA MESALINA, 

DE LA SPARTACUS 

SALUT ȘI FERICIRE! 

Din dragoste pentru tine, divina mea Valeria, 
m-am întâlnit cu Marcus Crassus. Am consimţit 
să fac aceasta pentru tine şi pentru scumpa 
noastră Postumia. Pretorul Siciliei mi-a propus 
însă viaţa şi libertatea numai cu preţul trădării. 
Decât să-mi trădez fraţii şi decât să accept ca 
numele meu să fie în veci acoperit de ruşine, am 
preferat să fiu ingrat faţă de tine şi faţă de fiica 
mea. 

Când ai să primeşti această scrisoare, probabil 
nu voi mai fi, deoarece suntem în ajunul unei 
bătălii mari şi hotărâtoare, în care am Să pier 
vifejeşte. Aşa e voia sorții vrăjmaşe. 

În pragul morţii simt nevoia, adorata mea 
Valeria, să-ţi cer iertare pentru toate suferinţele ce 
ţi-am pricinuit. 

Fii tare şi trăieşte, trăieşte din dragoste pentru 
mine, trăieşte pentru nevinovata noastră fetiţă. 
Aceasta e rugămintea unui om care se pregăteşte 
să moară. 

Plânsul mă îneacă, mă înăbuş şi nu mă 
mângâie decât un singur gând - gândul că într-o 
lume mai bună am să pot îmbrăţişa sufletul tău 
nemuritor. Către tine zboară, cu ultima sărutare şi 
cu ultimul meu gând, ultimă bătaie a inimii lui 
Spartacus al tău.” 

După ce termină de citit, duse scrisoarea la buze 
şi izbucni în plâns. 

— Mamă, de ce plângi aşa? întrebă mâhnită 
fetița. 

— Sărmana mea fetiță! exclamă Valeria, 
mângâind capul bălai şi cârlionțat al Postumiei. Nu- 
i NIMIC... nu-i NIMIC, nu fi amărâtă, scumpa mea. 

Strânse la piept capul fetiţei şi, acoperindu-l de 
sărutări, izbucni din nou în plâns. 

— Nu ţi s-a întâmplat nimic şi totuşi plângi! o 
dojeni Postumia. Când plâng eu, tu spui că sunt rea. 
Acum tu eşti rea... 

— O, nu spune aşa! strigă biata femeie, 
mângâindu-şi şi sărutându-şi fetiţa cu şi mai multă 
căldură. Dacă ai şti cât mă dor cuvintele tale. 

— Când plângi tu, şi pe mine mă doare. 

— O, cât eşti de drăgălaşă şi, în acelaşi timp, cât 
de crudă, tu, care de aici înainte ai să fii singură 
mea iubire! 

Spunând acest lucru, biata femeie sărută din nou 
scrisoarea şi, după ce o ascunse la piept, îşi întinse 
braţele spre Postumia. O luă în braţe şi, străduindu- 
se să-şi stăpânească plânsul, îi spuse: 

— Ai dreptate, biată mititică, am fost rea... N-am 
să mai fiu rea. Am să fiu bună totdeauna şi n-am să 
mă mai gândesc decât la tine. Ai s-o iubeşti pe 
sărmana ta mamă? 

— O, totdeauna, mult, mult de tot! 

Şi, rostind aceste cuvinte, fetiţa îşi săltă capul şi, 
după ce o luă de gât pe mamă-sa, începu s-o sărute. 

Când se desprinse din îmbrăţişarea mamei, fetiţa 
reîncepu să mângâie urna. 

În conclav domni o lungă tăcere. 

Deodată, Postumia o întrebă pe mamă-sa: 

— Spune-mi, mamă, ce-i acolo înăuntru? 

Ochii Valeriei se umplură de lacrimi şi, după ce-i 
ridică spre cer, strigă îndurerată: 

— O, sărmană micuţă!... 

Apoi, după o clipă, stăpânindu-şi anevoie 
hohotele de plâns, îi spuse cu glas tremurând: 

— În urna aceasta, sărmana mea fetiță, se află 
rămăşiţele pământeşti ale tatălui tău. Şi izbucni 
iarăşi în plâns. 

SFÂRŞIT 

GLOSAR 

ABOLLA - manta militară. 

ACROPOLĂ - cetăţuie înăuntrul oraşelor 
greceşti, aşezată de obicei pe o stâncă sau pe o 
înălţime, în care se refugiau locuitorii pentru a se 
apăra de duşmani. 

AHERON - în mitologia greacă, unul din 
fluviile împărăției subpământene a Infernului, peste 
care sufletele morților erau transportate de luntraşul 
Charon. 

AHILE - erou al războiului troian, cântat de 
Homer în „lliada”. Cel mai viteaz dintre 
comandanții armatei greceşti. Tetis, mama lui 
Ahile, pentru a-l face invulnerabil, l-a scăldat în 
apele  Stixu-lui, unul din fluviile împărăției 
subpământene. Numai un călcâi, acela de care îl 
ținusce, a rămas neatins de apele miraculoase şi deci 
vulnerabil. În luptele prilejuite de asediul Tiroiei, 
eroul troian Paris l-a rănit pe Ahile cu o săgeată 
tocmai în călcâiul vulnerabil, ucigându-l. De aici 
expresia „călcâiul lui Ahile”, adică punctul slab, 
fără apărare, al cuiva. 

AJAX - erou grec din războiul troian. Legenda 
spune că, învins de Ulise, Ajax a avut un acces de 
nebunie şi, strângând de gât vitele grecilor, credea 
că-şi omoară adversarii. Dându-şi seama de eroarea 
sa, Ajax s-a sinucis. 

ALEXANDRINĂ - limba greacă vorbită în 
Alexandria, care cuprindea numeroase elemente 
ebraice şi egiptene. Alexandria (oraş egiptean, 
întemeiat de Alexandru Macedon în anul 331 
înaintea erei noastre) a fost veacuri de-a rândul 
(până în secolul al VII-lea al erei noastre) un vestit 
centru de cultură. La Alexandria se afla o bibliotecă 
uriaşă pentru vremea aceea, care atrăgea numeroşi 
învăţaţi, filozofi şi scriitori din diferite ţări. 

ANDABAT (andabata) - gladiator a cărui cască 
n-avea deschizături pentru ochi, ceea ce-l obliga să 
lupte orbeşte, spre hazul spectatorilor. 

ANGUSTUS CLAVUS - chenar îngust de 
purpură pe tunică, semn distinctiv al ordinului 
ecvestru. 

ANTEU - ponsonaj din mitologia greacă - 
gigant, fiul lui Poseidon şi al zeiţei pământului 
(Terra). Cât timp era în contact cu pământul, pe 
Anteu nu-l putea birui nimeni, deoarece prindea 
puteri de la maică-sa. Dar Hercule a reuşit să-l 
biruie după o luptă îndelungată, ridicându-l în 
văzduh. 

ANTIOH III, CEL MARE - puternic rege al 
Siriei (223-187 î.e.n.). A încercat să-şi întindă 
stăpânirea asupra Europei, dar a fost învins de 
romani. 

APOLO DIN DELFI - la greci şi romani, Apolo 
era zeul soarelui şi al luminii, ocrotitorul cântului, 
muzicii şi poeziei. Mitologia greacă îi atribuia lui 
Apolo întemeierea templului de la Delfi (la poalele 
muntelui Parnas), unde, prin mijlocirea unui oracol, 
dezvăluia oamenilor voinţa zeilor. 

AQUAE SEXTIAE (Aix en Provence) - locul 
Marius i-a înfrânt pe teutoni. 

ARELATE - oraş din Galia Narbonensis 
(actualmente Arles). 

AS - monedă romană de bronz (0,975 gr.). 

ATTIC - însuşire caracteristică locuitorilor din 
Atica (ţinut din vechea Grecie, cu capitala Atena). 
În vechime, Atica era faimoasă pentru dezvoltarea 
ştiinţelor, filozofiei şi artelor. De aceea se spunea, 
şi se spune şi azi, despre o manifestare care se 
distinge prin bun gust sau spirit, că are un caracter 
attic. De exemplu, despre un spirit bun se spune 
„Spirit attic”. 

ATRIUM - încăperea centrală a caselor romane. 
În jurul căreia erau aşezate camerele de locuit. În 

atrium se aflau vatra familială şi imaginile venerate 
ale strămoşilor. 

AUGURI (augures) -  prezicători romani; 
romanii credeau că, după zborul păsărilor şi după 
felul cum cădea trăsnetul, augurii puteau ghici 
voinţa zeilor şi puteau prezice dacă rezultatele unei 
acțiuni anumite vor fi favorabile sau nefavorabile. 
Magistraţii romani se adresau augurilor în toate 
împrejurările mai însemnate înainte de a întreprinde 
ceva, de pildă, înainte de a convoca o adunare a 
poporului  ş.a.m.d. Dacă  prezicerile erau 
nefavorabile, nu se întreprindea nimic. 

AUREUS - monedă romană de aur. 

BAAL - principala divinitate a fenicienilor şi 
cartaginezilor. 

BACCHUS - zeul veseliei şi al vinului, la greci 
şi la romani. 

BALISTĂ (ballista) - maşină de război folosită 
de popoarele vechi pentru a azvârli pietre, săgeți şi 
lănci împotriva cetăților asediate. 

BAZILICĂ (basilica) - clădire mare, 
dreptunghiulară, susținută de şiruri longitudinale de 
coloane care împărțeau clădirea în mai multe părți. 
În oraşele romane, bazilicile serveau de tribune şi 
pieţe acoperite, unde se întâlneau negustorii pentru 
a trata afacerile lor ş.a.m.d. 

BELENUS - zeul soarelui, la celți. 

BUCINE (bucina) - instrument roman de suflat, 
asemănător cu cornul de vânătoare de astăzi. 

CEZAR, CAIUS IULIUS - vestit general şi om 
de stat roman, născut în anul 100 î.e.n. Pentru a 
pune mâna pe puterea de stat, el încheie cu Crassus 
şi Pompeius o înţelegere secretă, pentru a cârmui 
împreună. Ales consul, Caesar îşi câştigă mare 
faimă prin cucerirea Galiei (Galia ocupa teritoriul 
de astăzi al Franţei şi valea Padului din Italia). 
Intrând apoi în luptă cu Pompeius, Caesar îl birui şi 
se proclamă dictator. În anul 44 î.e.n., fruntaşii 
partidului republican aristocratic urziră un complot 
împotriva lui şi, în timpul unei şedinţe a Senatului, 

Caesar fu asasinat. Printre ucigaşii lui Caesar se 
numără şi Cassius, care este pomenit în romanul 
„Spartacus”. 

CALENDE - prima zi a fiecărei luni, în 
calendarul roman. 

CAMILIUS, MARCUS FURIUS - general 
roman şi dictator, care s-a acoperit de glorie în 
războiul cu galii, în secolul al IV-lea î.e.n. Pentru 
serviciile aduse, Camilius a dobândit de mai multe 
ori onorurile triumfale şi a căpătat titlul onorific de 
„al doilea întemeietor al Romei”. 

CÂMPUL LUI MARTE (Campus Martius) - 
câmpie situată în marginea Romei, pe malul stâng 
al Tibrului, închinată lui Marte. Aici se desfăşurau 
alergările de cai în cinstea zeului Marte şi se ţineau 
unele adunări ale poporului. De asemenea, Câmpul 
lui Marte era locul unde erau înmormântați cei mai 
iluştri romani. 

CÂMPUL SESSORIAN (Sessorium) - câmp 
situat la marginea Romei, dincolo de Poarta 
Esquilină. Acolo erau răstigniți sclavii condamnaţi. 

CAPENA (Porta) - una din porțile Romei, pe 
unde, urmând Via Appia, se mergea spre Capua şi 
sudul Italiei. 

CAPITOLIU - colină în Roma antică, care la 
începuturile oraşului era întărită ca o cetăţuie. Aici 
se afla un templu al Triadei Capitoline: Jupiter, 
Juno şi Minerva. 

CHARON - luntraş bătrân, despre care grecii 
antici credeau că ar fi cel care trece sufletele 
morţilor peste râul Aheron, în împărăția morţii. De 
aceea, grecii obișnuiau să pună un bănuţ în gura 
morţilor, pentru ca aceştia să-i poată plăti vama lui 
Charon. 

CARTAGINA - stat în Africa de Nord, întemeiat 
de fenicieni. Hotarele lui erau aproximativ aceleaşi 
cu ale Tunisului de astăzi. Capitala era la Cartagina. 
Statul cartaginez a dus războaie înverşunate 
împotriva Romei - cunoscute în istorie sub 
denumirea de războaie punice. Aceste războaie s-au 


551 


încheiat cu dărâmarea Cartaginei de către generalul 
roman Scipio Emilianus, în anul 146 î.e.n. 

CASTOR - personaj din mitologia greacă, fiu al 
lui Zeus şi frate geamăn cu Pollux. Prietenia care îi 
lega pe Castor şi Pollux a rămas proverbială. 

CATAPULTĂ - maşină de război folosită de 
popoarele din vechime pentru zvârlirea de bolovani 
şi săgeți, simple sau aprinse, asupra inamicului. 

CATILINA - om politic şi senator roman din 
secolul I î.e.n., cunoscut prin complotul urzit 
împotriva consulilor şi Senatului. Catilina plănuise 
să pună mâna pe putere cu ajutorul maselor 
populare, cărora voia să le împartă moşiile pe care 
avea de gând să le confişte de la bogătaşiu şi nobilii 
romani. Întrucât programul său prevedea şi 
stingerea datoriilor, Catilina câștigase de partea sa 
şi numeroşi aristocrați înglodaţi în datorii. În anul 
63 î.e.n., complotul fu descoperit de Cicero, iar 
Catilina îşi găsi moartea într-o ciocnire cu armata 
trimisă împotriva sa. 

CATO CEL BĂTRÂN - om de stat şi scriitor 
roman (237-149 î.e.n.), vestit pentru cinstea 
exemplară şi pentru austeritatea moravurilor sale. 
Fiind ales cenzor, a combătut prin toate mijloacele 
luxul la care se deda aristocrația romană. A fost 
duşmanul neîmpăcat al Cartaginei. În Senat, îşi 
încheia toate cuvântările cu cuvintele: „Cartagina 
trebuie dărâmată” (Carthago delenda est). 

CATO CEL TÂNĂR - strănepot al lui Cato cel 
Bătrân (95-46 î.e.n.) membru al partidului 
republican şi adversar al lui Iulius Caesar. După 
înfrângerea armatelor partidului republican, Cato s- 
a sinucis, nevrând să vadă prăbuşirea republicii. 

CENTURION - căpetenia unei centurii. 
Centuria era o subunitate a cohortei romane şi 
număra o sută de oameni. 

CENZOR - magistrat roman care avea 
îndatorirea de a face recensămîntul cetățenilor şi al 
averilor acestora. În grija lui era totodată şi sarcina 
de a supraveghea moravurile cetăţenilor. 

CERES - zeiţa agriculturii, la romani. 

CIBELE - fiica Cerului, zeiţa Pământului şi a 
animalelor, soția lui Saturn, mama lui Jupiter, 
Neptun etc. 

CICERO, MARCUS TULLIUS - mare orator, 
om politic şi scriitor roman din secolul I î.e.n. A 
descoperit complotul lui Catilina împotriva 
Senatului, fapt pentru care Senatul i-a conferit titlul 
de „părinte al patriei”. A fost asasinat în anul 43 
î.e.n. de ucigaşi plătiți de triumvirul Marcus 
Antonius. 

CIMBRI - popor germanic, originar de pe 
țărmurile Mării Nordului, care şi-a făcut pentru 
prima oară apariția în Alpii Răsăriteni, în anul 113 
î.e.n. Înfrângându-i pe romani, au pătruns în Galia 
şi în Peninsulă Iberică (Spania), repurtând peste tot 
succese împotriva romanilor. În anul 101 î.e.n., ei 
au năvălit în Italia, dar aici au fost nimiciţi de 
consulul Marius, lângă Vercelle (astăzi Vercelli). 

CINNA, LUCIUS CORNELIUS - consul în 
anii 87-86 î.e.n., vrăjmaş al lui Sulla şi unul dintre 
conducătorii partidului popular. A fost asasinat în 
cursul unei răscoale militare. 

CLEPSIDRĂ - ceas cu apă, oare se întrebuința 
în antichitate, asemănător ceasului cu nisip. 

COHORTĂ - unitate de infanterie romană, care 
număra cinci sute de oameni; zece cohorte 
alcătuiau o legiune. 

COMITIUM - partea de est a Forum-ului 
roman, numită astfel pentru că, până la o vreme, 
aici se ţineau adunările poporului grupat în „curii” 
(Comitia curiata). 

COMIȚII - adunări populare care votau legile şi 
alegeau magistraţii în vechea Romă. 

CONCLAV - încăpere ce putea fi închisă cu 
cheia, în care matroanele romane se retrăgeau 
pentru a-şi primi prietenii apropiaţi. De obicei, 
conclavul se găsea lângă camera de culcare. 

CONSUL -— supremul magistrat în republica 
romană. Consuliu erau în număr de doi, până la o 

vreme aleşi numai din rândul patricienilor, pe 
termen de un an. Puterile politice şi militare ale 
consulilor, care la început corespundeau cu 
prerogativele regale, cu timpul au fost îngrădite. 

CONTUBERNAL  (contubernalis) - ofițer 
aghiotant. 

CRASSUS, MARCUS LICINIUS - om politic 
roman (115/114 î.e.n. - 53 î.e.n.). Partizan al lui 
Sulla. A strâns o avere uriaşă, însuşindu-şi bunurile 
celor proscrişi şi exilați de Sulla. A reuşit să 
înăbuşe răscoala lui Spartacus în anul 71. A fost de 
două ori consul, împreună cu Pompeius şi cu 
Caesar, a format primul triumvirat în anul 60, 
urmărind să pună stăpânire şi să împartă între ei 
puterea de stat. A fost ucis în Asia, în anul 53 î.e.n., 
în cursul unei expediţii contra părţilor. Tradiţia 
spune că regele părților ar fi poruncit să i se taie 
capul, iar în gură să 1 se toarne aur topit: „Satură-te 
- ar fi spus regele - de acest metal, de care tot 
timpul vieţii ai fost atât de lacom”. 

CUNUNĂ DE CETĂŢEAN (corona civica) - 
cunună de frunze de stejar cu ghindă, cu care erau 
răsplătiți soldaţii romani care izbuteau să-şi scape 
din primejdie fraţii de arme şi care răpuneau cu 
acest prilej pe duşmani. 

CURIA - la Roma, încă din epoca regală, toți 
patricienii erau grupaţi în ginţi şi curii. Zece ginți 
alcătuiau o curie, şi în total erau treizeci de curii. În 
adunările populare, numite „curiate”, cetăţenii 
votau pe curii. Fiecare curie trebuia să dea armatei 
romane un anumit număr de pedestrași, sau de 
soldaţi călări. Se mai numea Curie şi clădirea în 
care aveau loc şedinţele Senatului (Curia Hostilia). 

DECURION - căpetenia unui grup de zece 
soldaţi, în armata romană. 

DENARIUS - veche monedă romană de argint. 
Valora 15 aşi. 

DIANA - zeiţa vânătoarei, la romani. 

DIONISOS - zeul vinului şi al veseliei, la grecii 
antici (la romani - Bacchus). 

DOLON - iscoadă a troienilor, care a izbutit să 
pătrundă în tabăra grecilor pe vremea războiului 
troian. A fost surprins şi ucis de Odiseu şi 
Diomede. 

EDIL - magistrat, în Roma antică. La început, 
edilii au fost ajutorii tribunilor poporului, apoi li s- 
au încredinţat atribuţiuni independente, polițienești, 
sarcina de a inspecta edificiile şi pieţele, de a 
preveni incendiile şi de a organiza jocurile. 

EGERIA - nimfă care, după o legendă romană, 
se întâlnea în pădurea Aricio cu Numa Pompilius 
pentru a-l sfătui în anumite împrejurări. 

ELISEU (Elysium) - locaş de desfătare, unde, 
potrivit mitologiei greco-romane, poposeau după 
moarte sufletele eroilor şi ale oamenilor virtuoşi. 

EPICUR - filozof materialist grec, urmaş al lui 
Democrit (321-270 î.e.n.). El socotea că lumea n-a 
fost creată de zei, ci prin mişcarea perpetuă a 
materiei şi împreunarea celor mai mici particule ale 
acesteia. Mai credea că viaţa omului se sfârşeşte o 
dată cu moartea trupului şi că dincolo de mormânt 
nu există viaţă; după el, fericirea consta în a obține 
seninătatea şi liniştea sufletească şi eliberarea de 
durere. Epicur socotea că filozoful nu trebuie să ia 
parte la viaţa publică. Din numeroasele sale scrieri 
nu ne-au parvenit decât unele fragmente din 
principala sa lucrare „Despre natură”. Poetul roman 
Lucretius, care a îmbrăţişat ideile lui Epicur, a 
expus filozofia acestuia în poemul său intitulat 
„Despre natura lucrurilor”. 

EPIROT - originar din Epir, ţinut situat la 
nordul Greciei antice. 

ERA ROMANĂ - romanii socoteau anii 
începând de la întemeierea Romei, care, 
presupuneau ei, ar fi avut loc la anul 754 î.e.n. 

EREB - în mitologia greacă, cea mai întunecată 
parte a împărăției subpământene. 

EROUL DE LA THERMOPYLE -— suprnume 
dat lui Leonidas, regele Spartei care, în anul 480 
î.e.n., a căzut împreună cu toţi soldații săi, apărând 

trecătoare Themopyle împotriva armatelor mult 
superioare ale regelui persan Xerxes. 

ERYNII — vezi Eumenide. 

ESCULAP (Aesculap) - în mitologia greacă, 
zeul medicinei. 

ESCHIL (Aischylos) - unul din cei trei mari 
tragedieni ai Greciei antice, ceilalți doi fiind 
Euripide şi Sofocle. A trăit între anii 525-456 î.e.n. 
A scris aproape optzeci de tragedii, dar nu ni s-au 
păstrat decât şapte, printre care „Agamemnon”, 
„Eumenidele”, „Perşii”. Fiind cel dintâi care a scris 
tragedii, Eschil a fost supranumit „părintele 
tragediei”. Subiectele mai tuturor tragediilor sale 
sunt luate din vechile mituri. 

ESUS - zeul războiului, la vechii gali. 

EUMENIDE - sau Erinui, zeițele răzbunării, în 
mitologia greacă (în mitologia romană, Furii). 

EUNOUS - sclav sirian, conducător al răscoalei 
sclavilor din Sicilia, în anul 136 î.e.n. După ce birui 
armatele romane, se proclamă rege şi îşi adună o 
armată de două sute de mii de oameni. După un 
număr de victorii asupra romanilor, Eunous suferi o 
înfrângere în anul 132, fu luat prizonier şi muri în 
închisoare. 

EURIPIDE - mare scriitor din antichitate, 
autorul tragedulor „Ifigenia”, „Medeea”, „Hipolit”, 
„Troienele”, „Elena” ş.a. 

EXEDRĂ - sală de primire în casele romane. 

FALERN - vin de Falern. Vin renumit în 
antichitate pentru calitatea sa superioară, produs în 
regiunea numită Falernus Ager. 

FASCIE - mănunchi de nuiele cu o secure în 
mijloc. 

FAUN - în mitologia romană, zeu al pădurilor şi 
al câmpiilor şi protector al turmelor. Corespunde 
zeului Pan din mitologia greacă. 

FENRIS — vezi Lupul Fenris 

FORTUNA - zeiţa fericirii şi a norocului, la 
romani. Era reprezentată cu ochii legaţi, înaintând 
pe o sferă sau pe o roată. 

FORUM - piaţa publică în care se ţineau 
adunările poporului şi se discutau treburile obşteşti. 

FREYA - zeiţă din mitologia scandinavă şi 
germană, soția lui Wotan (Odin). 

FURII - vezi Eumenide. 

GAIUS, MEMMIUS GEMELLUS - om de stat 
roman din secolul I î.e.n. Memmius, plebeu de 
origină, era un om foarte învăţat, mare orator şi 
poet. 

GALIA CISALPINĂ (adică de la sud de Alpi) - 
numele acelei părți a Galiei care se găsea în Italia 
de Nord. Cealaltă parte a Galiei, Franţa actuală, era 
denumită Galia 'Transalpină (de peste Alpi). 

GALI - locuitorii din antichitate ai Galiei (Franţa 
actuală şi Italia de nord). 

GANIMEDE - în mitologia greco-romană, 
paharnicul zeilor. 

GEMONIAE (scalae) - scări săpate în coasta 
abruptă a colinei Capitoliului, unde erau expuse 
cadavrele celor executaţi, înainte de a fi azvârlite în 
apele Tibrului. 

GIGANŢI sau TITANI - uriaşi înzestrați cu 
puteri supraomeneşti, fiii Terrei (în greceşte Gea), 
zeiţa pământului. Giganţii au intrat în război cu 
Zeus, pentru a cuceri stăpânirea lumii, dar au fost 
înfrânți. Potrivit legendei, lupta aceasta dintre 
giganţi şi Zeus s-a desfăşurat în împrejurimile 
Vezuviului. 

GRACCHI - frații Tiberius şi Caius Gracchus, 
oameni de stat romani din secolul al II-lea î.e.n. În 
calitate de tribuni ai poporului, Gracchii au luptat 
pentru a înfăptui reforme în folosul săracilor de la 
sate şi oraşe, propunând să li se distribuie pământ, 
pâinea să le fie vândută mai ieftin, să li se reducă 
obligaţiile militare ş.a.m.d. Aceste măsuri au 
asmuţit Senatul şi aristocrația împotriva Gracchilor. 
Tiberius Gracchus a fost asasinat în anul 133 î.e.n., 
iar în 121 î.e.n., Caius Gracchus s-a văzut silit să se 
sinucidă. 

HANIBAL - genial comandant militar 
cartaginez. A trăit de la 246 la 183 î.e.n. Cunoscut 
prin războiul purtat împotriva romanilor, a câştigat 
un şir de victorii strălucite asupra acestora chiar pe 
teritoriul Italiei. Neprimind însă ajutor la vreme, 
Hanibal a trebuit să se întoarcă în Africa, unde a 
fost înfrânt de generalul roman Scipio Africanul. 
Când romanii au cerut să le fie predat Hanibal, el s- 
a refugiat în Asia, unde s-a alăturat lui Antiochos în 
lupta împotriva Romei. După înfrângerea lui 
Antiochos, Hanibal s-a otrăvit. 

HERCULE (în latineşte Hercules, iar în greceşte 
Heracles) - vestit erou al mitologiei greco-romane. 
Pe când era prunc, a sugrumat doi şerpi trimişi în 
leagănul său de o zeiţă care îi era vrăjmaşă şi voia 
să-l ucidă. A săvârşit douăsprezece fapte eroice. A 
sugrumat cu mâinile sale un leu înfricoşător, a 
răpus hidră cu nouă capete, l-a răpit pe Cerber, 
câinele cu trei capete din împărăţia Infernului, i-a 
biruit pe gigantul Anteu etc. Gladiatorii îl socoteau 
pe Hercule zeu al forței şi al vitejiei şi-l cinsteau ca 
pe protectorul lor. 

HLAMIDĂ - vesmânt bărbătesc, purtat peste 
tunică de către greci. Hlamida era ca o mantie 
încheiată la gât. 

HORAȚII -— ilustră familie romană. Legenda 
spune că în secolul al VII-lea î.e.n., când Roma se 
războia cu Alba-Longa, o cetate învecinată, s-a 
hotărât ca războiul să se termine printr-o luptă dusă 
între trimişii romanilor şi ai celor din Alba-Longa. 
Din partea romanilor au ieşit la luptă cei trei frați 
Horatius, iar din partea locuitorilor din Alba-Longa 
- cei trei frați Curiaţi. După ce doi dintre frații 
Horatius au fost ucişi, iar cei trei Curiaţi au fost 
răniți, cel de al treilea Horatius, care rămăsese în 
viaţă, o luă la fugă. Curiaţii au început urmărirea 
lui. Pe neaşteptate, Horatius s-a întors şi l-a răpus 
mai întâi pe acela care ajunsese mai aproape de el, 
după care îi omorî pe rând şi pe ceilalţi doi Curiaţi. 

IANUS SUPERIOR - una din cele mai vechi 
divinităţi din mitologia romană. Era zeul porților, al 
intrărilor şi al ieşirilor, şi ocrotitorul tuturor 
începuturilor (început de an, de lună, de zi, început 
de lucrare, de război, de clădire etc). 

ILIRI - locuitorii Iliriei (ţinut situat pe ţărmul de 
nord-est al Mării Adriatice). Iliria a devenit 
provincie romană în secolul al II-lea î.e.n. 

IMPERATOR - titlu onorific care se conferea 
generalilor romani de către soldați sau de către 
Senat, după repurtarea unei victorii asupra 
dușmanului (începând din secolul al VI-lea î.e.n.). 
Imperatorul căpăta drepturi la onoruri triumfale. 
Lui Caesar i-a fost dat titlul de imperator pe viaţă 
de către Senat. Mai târziu titlul de imperator a 
devenit titlu oficial al conducătorului statului 
român. 

IUGURTA - rege al Numidiei (ţară situată în 
Africa de Nord, actualmente Algeria). A purtat un 
îndelungat război cu Roma (războiul iugurtin), în 
care a fost învins de Marius, în anul 105 î.e.n. 

ÎNCHISOAREA  MAMERTINĂ  (Carcer 
Mamertinus) - închisoare din Roma, rezervată 
criminalilor care atentau la securitatea statului; era 
cunoscută şi sub numele de Tullianum. 

JUNONA (Juno) - în mitologia romană, zeiță 
protectoare a familiei şi soția lui Jupiter. 

JUNO LUCINA - zeiţa nașterilor, la vechii 
romani. 

JUPITER - în mitologia romană, zeul zeilor, 
stăpânul cerului şi al păimântului. Jupiter era 
supranumit şi „Tonans”, „Tunătorul”. 

JUPITER STATOR - supranume al lui Jupiter, 
care exprima credința că el era acela care dă 
soldaţilor dârzenia de a lupta şi-i oprea să fugă de 
pe câmpul de luptă (stator - în limba latină, cel care 
opreşte). 

LACVEATOR - gladiator deprins să lupte, în 
loc de altă armă, cu un soi de arcan sau laţ 
(laqueus). 

LANIST (lanista) - profesor de gladiatori său 
proprietar de şcoală de gladiatori. 

LARII (Lares) - romanii nu credeau că sufletul 
piere o dată cu trupul omului şi socoteau că 
sufletele morţilor continuă să trăiască în casă, 
împărtăşind viața şi soarta familiei. Sufletele 
strămoşilor morți se numeau lari şi mani (Manes) şi 
li se mai spunea şi penaţi (Penates), pentru că trăiau 
în interiorul casei (în latineşte - penetrallia). Larii 
erau socotiți că nişte spirite ce ocroteau casa şi 
familia. Ori de câte ori în viaţa familiei se 
întâmplau evenimente însemnate, de pildă o 
naştere, o căsătorie, plecare sau înapoiere din 
călătorie, se aduceau jertfe larilor. Nu numai fiecare 
familie, ci şi fiecare localitate îşi avea larii săi. Mici 
sanctuare închinate larilor se înălțau la răspântii. 

LATICLAV (Latus clavus) - togă albă cu chenar 
de purpură, pe care o purtau senatorii romani. 

LATIUM - ţinut din Italia de mijloc, locuit de 
latini. În secolul al IV-lea î.e.n., Roma, care la 
început fusese doar una din cetățile Latiumului, 
izbuti să subjuge întregul ţinut. 

LEGIUNE - unitate militară iromană, numărând 
cinci până la şase mii de oameni. Legiunea era 
împărțită în zece cohorte şi era cea mai mare dintre 
unitățile armatei romane. 

LICTORI - soldaţi care formau garda de onoare 
a celor mai înalți magistrați romani. Mergeau 
înaintea acestora pentru a le deschide drumul. La 
ordinul magistraţilor, lictoirii prindeau şi pedepseau 
pe criminali şi pe infractori. Semnul distinctiv al 
lictorilor era fascia. 

LIVIUS DRUSUS - tribun al poporului; a vrut 
să repună în vigoare legile Gracchilor pentru 
împroprietărirea ţăranilor şi pentru ieftinirea 
grâului. De asemenea, a propus să se acorde 
aliaţilor romanilor dreptul de cetăţenie. Din pricina 
împotrivirii Senatului, aceste reforme nu au fost 
adoptate. Drusus a murit asasinat, câteva zile 
înainte ca propunerile sale să fie discutate de Senat. 

LORAR (lorarius, de la Jorum - în limba latină, 
curea) - persoană însărcinată cu biciuirea sclavilor 
condamnaţi. Era de obicei tot un sclav. 

LUCRETIUS, CARUS TITUS - vestit poet şi 
filozof materialist roman din secolul I î.e.n. Autor 
al marelui poem „De rerum natura” („Despre natura 
lucrurilor”), în care a expus învăţătura filozofului 
Epicur, al cărui adept era. 

LUCULLUS, LUCIUS LICINIUS - general 
roman din secolul I î.e.n. A condus cu succes 
războiul împotriva lui Mitridate, regele Pontului. 
Ultimii zece ani ai vieţii i-a petrecut în vila lui 
minunată, risipindu-şi averea în ospeţe deosebit de 
fastuoase, pentru care 1 s-a dus faima. 

LUPUL FENRIS - monstru mitologic german, 
care trăia în împărăţia morților. 

MANIGARMOR - câine înfricoşător din 
mitologia germană, asemănător cu  Cerberul 
vechilor greci. Trăia în Infern (Niefelheim) şi sfâşia 
trupurile păcătoşilor. 

MANIPUL - subunitate a armatei romane. 
Legiunea romană, care număra cinci-şase mii de 
soldaţi, era împărțită în zece cohorte, iar fiecare 
cohortă în trei manipule. 

MAREA TIRENIANĂ - o parte a Mării 
Mediterane situată între Italia şi insulele Corsica, 
Sicilia şi Sardinia. 

MARIUS, CAIUS - comandant militar roman, 
fiu de ţăran (156-87 î.e.n.). Mulțumită talentelor 
sale militare deosebite, Marius, care şi-a început 
cariera ca simplu legionar, s-a ridicat la funcțiile 
cele mai înalte. A fost pretor în Iberia (Spania), i-a 
învins pe lugurta, regele Numidiei, i-a zdrobit pe 
cimbri şi pe teutoni. S-a războit cu Sulla pentru 
stăpânirea Romei şi a fost alungat din Italia. Când 
s-a întors, Marius s-a răzbunat crunt pe adversarii 
săi. A murit la câteva zile după ce fusese ales 
consul pentru a şaptea oară. 

MARTE (Mars) - zeul războiului, la romani. La 
origină fusese zeul primăverii şi protectorul 

turmelor şi cirezilor, de la care îşi trage numele 
întâia lună de primăvară, luna martie. Sărbătorile de 
primăvară date în cinstea lui Marte erau însoţite de 
dansuri războinice. Străvechile legende romane îl 
arată pe Marte ca fiind părintele poporului roman şi 
tată al lui Romulus şi Remus, legendarii 
întemeietori ai Romei. Lui Marte i se mai spunea şi 
Quirinus. 

MARTE HIPERBOREANUL - adică nordicul, 
zeul războiului la traci. 

MATROANĂ - femeie măritată, de neam. 

MECENA (Maecenas) - personaj de seamă şi 
scriitor roman din epoca lui August - primul 
împărat al Romei (secolul I î.e.n.). Mai târziu, 
numele de Mecena s-a transformat într-un nume 
comun, indicând pe oamenii bogaţi care sprijină pe 
artişti. Prin generozitatea sa, Mecena a influenţat 
opera de creaţie a poeţilor, îndemnându-i să înalțe 
imnuri de slavă împăratului. 

MEDEEA - vrăjitoare, soția lui Iason, erou din 
mitologia greacă. Fiind părăsită de Iason, s-a 
răzbunat ucigându-şi propriii ei copii. Povestea 
Medeei a servit de subiect multor lucrări dramatice 
din antichitate. 

MEGERA - una dintre cele trei Erinii sau 
Eumenide, cunoscute în mitologia romană sub 
numele de Furii. 

MERCUR (Mercurius) - zeu roman, despre care 
mitologia spunea că ar însoţi sufletul morților până 
la lăcaşul lor şi că ar fi protectorul negoţului şi al 
navigaţiei. 

MIDGARD - şarpe uriaş, despre care vechile 
legende din mitologia germană povestesc că ar fi 
fost aruncat de zeul Odin în mare. Acolo, acest 
şarpe a crescut atingând dimensiuni gigantice şi 
încingând întreg pământul. Midgard era considerat 
ca o zeitate a Infernului. 

MILIȚIE - corp de armată nepermanent, de la 
începutul republicii romane, care era chemat sub 
arme numai în timp de război. 

MIM (mimus) - la romani, scurtă comedie 
populară, alcătuită din câteva scene comice, simple, 
cam grosolane, cu glume vulgare, bătăi şi palme, al 
căror subiect era luat din viaţa de toate zilele. În 
romanul „Spartacus”, cuvântul mim este folosit 
pentru a desemna pe actorii care jucau în aceste 
comedii. 

MINERVA - la romani, zeița înțelepciunii, 
ştiinţei şi meseriilor, apărătoare a oraşelor şi 
neînvinsă războinică. Era fiica preferată a lui 
Jupiter. La greci, ea era cunoscută sub numele de 
Palas Atena. 

MINOS - personaj din mitologia greacă, fiul lui 
Zeus şi rege al insulei Creta. După moarte, Minos a 
devenit unul din judecătorii împărăției Infernului. 

MITRIDATE CEL MARE (al VI-lea, Eupator) 
- rege al Pontului şi al regatului Bosporani (pe 
malurile Mării Negre). A trăit în secolele II şi I 
î.e.n., a cucerit Asia Mică şi Caucazul. Timp de 
douăzeci şi şapte de ani, aproape fără nici o 
întrerupere, a purtat războaie cu Roma. În anul 63 
î.e.n. a fost înfrânt de Pompeius, în urma trădării 
fiului său, şi s-a sinucis, repezindu-se în ascuţişul 
propriei sale săbii. 

MIRMILON (myrmillo, murmillo) - gladiator 
pus să lupte de obicei cu retiarii şi având ca semn 
distinctiv coiful galic, împodobit cu un peşte în 
chip de panaş. 

MOMUS - zeitate romană, patron al 
comedianților, reprezentat de obicei în veşminte de 
bufon. 

MUCIUS SCAEVOLA (stângaciul) - erou 
legendar roman. În anul 507 î.e.n., în timpul 
asediului Romei de către regele etrusc Porsenna, 
Mucius porni spre tabăra duşmană ca să-l ucidă pe 
rege. Fiind prins, fu adus în faţa lui Porsenna, dar 
când acesta îl ameninţă cu moartea, Mucius, pentru 
a dovedi că nu se teme de nimic, îşi vâri mâna în 
foc şi o lăsă să ardă. Aflând că treizeci de tineri 

romani, la fel de hotărâți că Mucius, s-au jurat să-l 
ucidă, Porsenna se hotărî să ridice asediul Romei. 

NECTAR - băutură rezervată zeilor. Mitologia 
greacă pretindea că oricine gusta din această 
băutură devenea nemuritor. 

NIEFELHEIM - Infernul, în religia vechilor 
germani. 

NIMFE - fecioare fermecătoare, despre care 
grecii din antichitate credeau că ar popula mările, 
fluviile, lacurile, munţii şi peşterile. 

NIOBE - legendele grecilor din antichitate 
povestesc că regina Niobe, care era mama a şapte 
fete şi a şapte băieți minunat de frumoşi, ar fi jignit- 
o cândva pe zeița Latona, spunându-i că e stearpă, 
deoarece nu avea decât doi copii. Cei doi copii ai 
Latonei - Apolon şi Artemis - pentru a o pedepsi pe 
Niobe, i-au ucis toţi copiii. Niobe, care a văzut cum 
i-au fost ucişi copiii, rând pe rând, de săgețile lui 
Apolon şi Artemis, s-a transformat de durere într-o 
stană de piatră. 

NUMA POMPILIUS - rege legendar al Romei, 
care, după unii istorici romani, ar fi domnit între 
anii 715-672 î.e.n. 

OLIGARHIE - formă de guvernământ, în care 
puterea de stat se află în mâna unui grup restrâns. 
În timpul dictaturii lui Sulla, guvernarea era 
oligarhică, Sulla fiind sprijinit doar de un partid 
puţin numeros, din rândurile aristocrației. 

OLIMP - cel mai înalt munte din Peninsula 
Balcanică (2935 metri înălțime). Grecii din 
antichitate socoteau că Olimpul ar fi reşedinţa 
zeilor. 

OPTION - ofiţer inferior al unei centurii. 

OSSA şi PELION - munţi din Tesalia. 

OSTIAR (ostiarius) - portar. 

OVAȚIE (ovatio) - onoruri acordate la romani 
unui comandant militar pentru o izbândă. 

PALATIN (dealul Palatin) - una din cele şapte 
coline ale Romei antice. Legenda (confirmată de 
descoperirile arheologice) arată că pe această colină 

au fost clădite cele dintâi case ale oraşului. Mai 
târziu, pe colina Palatină s-au construit numai 
casele şi palatele romanilor de seamă. 

PALLA - vesmânt femeiesc, alcătuit dintr-o 
bucată de pânză dreptunghiulară, purtat peste stofă 
de romanele de vază. Palla învăluia bustul în falduri 
frumoase, iar pe vreme rea servea de acoperământ 
pentru cap. 

PAN - zeul pajiştilor, al câmpiilor, al pădurilor şi 
al turmelor, la grecii din antichitate. Era reprezentat 
cu coarne în frunte, cu picioare de ţap, cu barbă 
mică şi în mână cu un fluier ciobănesc, al cărui 
inventator grecii socoteau că ar fi fost char el. 
Când se auzeau zgomote şi sunete stranii, 
înfricoşătoare, de prin munţi şi de prin păduri, 
grecii le atribuiau lui Pan, de unde cuvântul 
„panică”, care înseamnă spaimă neaşteptată şi fără 
temei. 

PAPIRUS - material de scris sau scrisoare scrisă 
pe acest material. Papirusul a fost descoperit cu 
vreo 2500 de ani înaintea erei noastre. Numele 
acestui material se trage de la planta cu acelaşi 
nume, din a cărei tulpină se făceau foi pentru scris, 
ce se lipeau formând fâşii lungi şi se înfăşurau în 
suluri. 

PARCE (Parcae) - potrivit mitologiei romane, 
trei zeițe care hotărau soarta oamenilor. Una din 
Parce începea să toarcă firul vieţii omenești, 
cealaltă îl depăna, iar cea de a treia îl tăia. Parcele 
erau reprezentate una cu furcă, alta cu fusul, iar a 
treia cu foarfecele. 

PATRICIENII - clasa stăpânitoare în Roma 
antică. Patricienii au pus mâna pe întreaga putere 
politică şi au dobândit dominaţia asupra poporului 
chiar de la formarea republicii romane, în secolul al 
VI-lea î.e.n. 

PATRON - astfel se numeau la Roma patricienii 
care luau sub ocrotirea lor pe plebei, care nu se 
bucurau de toate drepturile cetăţeneşti. Locuitorii 
luaţi sub ocrotire de către patroni se numeau clienți. 

În romanul „Spartacus”, Metrobius se referă la zeul 
Momus ca la patronul său, deoarece, potrivit 
credințelor vechi romane, Momus era socotit 
protectorul comedianților. 

PEGASSUS - cal înaripat din mitologia greacă. 

PEPLUM sau PEPLOS - manta femeiască fără 
mâneci, ce se încheia pe umăr, împrumutată de 
romani de la greci. 

PILUM - suliță scurtă, de aruncat, măsurând 
cam 1,20 m, arma obişnuită a infanteriştilor 
romani. 

PIRAȚI CILICIENI - tâlhari originari din 
Cilicia (o regiune muntoasă din Asia Mică), care 
cutreierau mările, oprind şi jefuind corăbiile ce le 
ieșeau în cale. 

PIRUS (Pyrrhus) - rege al Epirului (ţară situată 
la nordul Greciei vechi), care a învins armatele 
romane la Heraclea şi Asculum în anii 280 şi 279 
î.e.n., dar a suferit în aceste bătălii pierderi uriaşe, 
care i-au slăbit armata. De aceea, victoriile lui Pirus 
asupra romanilor n-au adus nici un folos pozitiv. 

PLEBEI - numele acelor locuitori ai Romei 
antice care multă vreme nu s-au bucurat de toate 
drepturile cetăţeneşti. Abia în secolul al III-lea 
î.e.n., în urma unor lupte dârze cu patricienii, 
plebeii şi-au câştigat egalitatea deplină în drepturi. 

PLUTO, MERCUR şi LORARIU - slujitori ai 
circurilor romane. Lorariu lega cu curele cadavrele 
gladiatorilor şi le târa afară din arenă; Pluto era 
slujitorul care-l întruchipa pe Pluto, zeul împărăției 
morţilor, iar Mercur era numele unui alt slujitor al 
circului, care-l întruchipa pe zeul Mercur, zeu care, 
după unele mituri, însoțea sufletele morţilor până la 
lăcaşul lor subpământean. 

POMPEI - vechi oraş roman, situat lângă 
Neapole, la poalele Vezuviului; a fost acoperit de 
un strat gros de cenuşă când a erupt vulcanul, în 
anul 79 al erei noastre. Săpăturile pentru 
dezgroparea oraşului Pompei au început în anul 
1748. Acum, oraşul e aproape în întregime 

dezgropat şi curăţat. S-au păstrat numeroase edificii 
publice, case, statui şi fresce, care dau posibilitatea 
cunoaşterii felului de viaţă al romanilor de 
odinioară, Pompeiul fiind un minunat muzeu de 
antichități. 

POMPEIUS CEL MARE (Cneus Pompeius 
Magnus) - general şi om de stat roman din secolul I 
î.e.n. A fost ales consul, a condus războiul 
împotriva lui Mitridate, a încheiat cu Crassus şi 
Iulius Caesar o înţelegere (triumviratul) pentru a 
împărţi între ei puterea statului. Mai târziu, intrând 
în conflict cu Caesar pentru putere, Pompeius fu 
înfrânt de acesta la Farsalia şi se refugie în Egipt, 
unde pieri asasinat în anul 48 î.e.n. 

PONTIFI (pontifices) - membrii unui colegiu 
sacerdotal, însărcinat cu supravegherea riturilor. 
Mai marele lor (Pontifex maximus) era în acelaşi 
timp suprema autoritate religioasă romană. 

PORTIC - galerie acoperită, dar deschisă pe 
lături, al cărei acoperiş este susținut de coloane. În 
Grecia şi în Italia se clădeau portice în jurul pieţelor 
publice şi în faţa intrării caselor bogătaşilor. Pe 
vreme de ploaie sau arşiţă, lumea se aduna sub 
portice, pentru a se plimba şi pentru a sta de vorbă. 

PREFECT (praefectus) - comandant, căpetenie. 
La vechii romani, titlul de prefect era dat fără 
deosebire prefectului unui oraş, guvernatorului unei 
provincii şi comandantului unei unități militare; de 
pildă, comandantului călărimu i se spunea prefectul 
cavaleriei. 

PREFICE (praeficae) - bocitoare tocmite pentru 
a plânge morţii şi pentru a le proslăvi însuşirile. 

PRETOR (praetor) - cel mai înalt magistrat al 
Romei antice, după consul. Pretorului îi cădeau în 
sarcină funcțiunile judecătoreşti, iar când lipsea 
consulul, îi ținea locul. 

PRETORIU (praetorium) - locul unde, în 
taberele militare romane, era aşezat statul-major şi 
cortul comandantului suprem (pretor sau consul). 

PROSCRIPȚIE - act prin care unul sau mai 
mulți cetăţeni erau declaraţi scoşi de sub scutul 
legilor şi lipsiți de toate drepturile lor. Listele cu 
numele cetăţenilor proscrişi erau afişate, pentru a fi 
cunoscute de popor. Proscripţia era folosită în 
Roma antică pentru distrugerea adversarilor politici 
şi pentru confiscarea averilor lor. 

PROSERPINA - la greci şi romani, regina 
Infernului, soția lui Pluto şi mama FEriniilor 
(Furulor). 

QUADRANS - 1/4 din unitatea monetară as sau 
sestertius. 

QUIRINUS - în mitologia romană, veche 
divinitate războinică, de origină sabină, identificată 
uneori cu Marte, alteori cu Ianus. El era considerat 
patronul Romei. Fiii sau fiicele lui Quirinus 
(quiriţi) erau cetăţenii romani cu drepturi depline. 

REGULUS, MARCUS ATILIUS - general 
roman, căzut prizonier la cartaginezi, în timpul 
primului război punic, şi omorât. 

RETIAR (retiarius) - gladiator care se lupta 
înarmat cu un trident şi cu o plasă în care căuta să- 
şi prindă adversarul. 

ROMULUS şi REMUS - frați gemeni, care, 
potrivit legendelor romane, ar fi pus temelia unui 
oraş pe colina Palatină. După întemeierea oraşului, 
Romulus l-ar fi ucis pe Remus şi ar fi devenit 
regele cetăţii, care s-a numit, după numele lui, 
Roma. Legendele mai povestesc că cei doi gemeni 
ar fi fost alăptaţi de o lupoaică. 

ROSCIUS, (QUINTUS ROSCIUS GALLUS) - 
actor, unul din prietenii lui Cicero. 

ROSTRA - tribuna oratorilor în Forum-ul roman 
(numită astfel deoarece era împodobită cu prove de 
corăbii, capturate în război); (rostrum - în limba 
latină, prova de corabie). 

RUDIAR  (rudiarius) - gladiator care şi-a 
redobândit libertatea. 

SABINA - ţinut din Italia de mijloc, locuit de 
neamul sabinilor. 

SAMNIŢI - triburi care locuiau în Samnium, 
ținut muntos al Italiei de odinioară. La începutul 
secolului al III-lea î.e.n., în urma unor îndelungate 
războaie cu romanii (cunoscute în istorie sub 
numele de războaiele samnite), samniţii au căzut 
sub stăpânirea Romei. Răsculându-se în secolul I 
î.e.n., au fost aproape cu totul nimiciţi de către 
armatele lui Sulla. 

SATURN - zeul agriculturii, în mitologia 
romană. Fiind izgonit din cer de către fiul său 
Jupiter, Saturn s-a aşezat în Italia, unde i-a învăţat 
pe locuitori agricultură. 

SATURNINUS, LUCIUS APULEIUS - tribun 
al poporului şi conducător al partidului popular în 
timpul cârmuirii lui Marius. În anul 100 î.e.n. a 
întocmit legi pentru ajutorarea populaţiei nevoiaşe, 
unele prevăzând ieftinirea grâului, iar altele 
hotărând împroprietărirea soldaţilor cu loturi de 
pământ în regiunile cucerite. A fost ucis în anul 99 
î.e.n., în cursul unei lupte de stradă. 

SATIRI - divinităţi care, potrivit mitologiei 
grecilor şi romanilor populau pădurile şi câmpiile 
şi-l întovărăşeau pe Bacchus, zeul vinului şi al 
veseliei. Satirii erau reprezentaţi cu nasul turtit, cu 
un flaut în mână şi cu corniţe, urechi, picioare şi 
coadă de tap. 

SCIPIO AFRICANUL (PUBLIUS 
CORNELIUS) - vestit general roman (235-183 
î.e.n.). A luptat împotriva cartaginezilor în cel de al 
II-lea război punic şi a supus Iberia (Spania), iar în 
anul 202 a înfrânt armata lui Hanibal lângă Zama 
(Africa). 

SECUTOR - gladiator înarmat numai cu sabie şi 
scut. Secutorului îi era totdeauna opus un gladiator 
înarmat cu un trident şi cu o plasă. Dacă acesta din 
urmă nu reuşea să-l prindă pe secutor în plasă, o lua 
la fugă, urmărit de secutor (secutor - în limba 
latină, urmăritor). 

SENAT - organul suprem al puterii de stat în 
Roma antică. Senatul îşi trage numele de la 

cuvântul latinesc senex, care înseamnă bătrân, 
pentru că, la origine, în Senat erau aleşi cei mai 
bătrâni dintre patricieni. Senatul număra la început 
numai trei sute de membri, dar pe vremea lui 
Caesar numărul senatorilor ajunsese la nouă sute. 

SERVIUS TULLIUS - al şaselea rege al Romei 
(secolul al VI-lea î.e.n.). I se atribuie o mare 
reformă a organizării statului, anume organizarea 
centuriată. 

SESTERȚ (sestertius) - veche monedă romană 
de argint. 

SOFOCLE - mare scriitor grec (495-406 î.e.n.). 
A scris mai mult de o sută de tragedii. Din ele, 
şapte s-au păstrat până în zilele noastre, printre 
care: „Ajax”. „Antigona”, „Electra”, „Oedip Rege”. 

STABIAE - oraş al vechii Campanii (Italia), 
nimicit o dată cu oraşul Pompei de erupția 
Vezuviului din anul 79 î.e.n. 

STADIUM - măsură de lungime (125 paşi) 
folosită de greci în vechime. 

STIL (stylus sau stihts) - instrument ascuţit din 
metal sau os, servind la scris pe tăblițe acoperite cu 
ceară (tabula cerata). 

STIX - fluviu care, potrivit mitologiei grecilor 
antici, ocolea de şapte ori împărăţia subpământeană 
a morţilor. 

STOICI - adepţi ai învăţăturii lui Zenon, filozof 
grec din antichitate. Au primit numele de stoici, 
deoarece pentru discuţiile lor filozofice se adunau 
sub un portic (pe greceşte - stoa). Stoicii socoteau 
că principalul în viaţa omului este înţelepciunea şi 
erau nepăsători faţă de bunurile lumeşti. De aci se 
trage şi adjectivul „stoic”, care e întrebuințat pentru 
a desemna pe omul care îndură toate nenorocirile şi 
toate lipsurile cu tărie şi bărbăţie. 

STOLA - vesmânt lung, căzând în falduri şi 
încins cu două brâuri. Purtat peste tunică de 
matroanele romane. 

SULLA  (Sylla), LUCIUS CORNELIUS - 
general şi consul roman, născut în anul 138 î.e.n. În 

anul 83 î.e.n.. după ce l-a învins pe Mitridate, 
regele Pontului, Sulla s-a întors în Italia şi, după un 
an de cumplit război civil, izbuti să pună stăpânire 
pe întreaga putere de stat romană. Prin prescripţi, 
îşi lichidă apoi cu oruzime adversarii politici, 
partizani ai lui Marius, şi deveni dictatorul Romei. 
Sulla a făcut o serie de legi în folosul aristocrației. 
În anul 79 î.e.n., el renunţă la dictatură şi, un an 
după aceea, muri. 

TALANT - cea mai mare unitate de greutate din 
vechime, egală cu aproape 26 de kilograme. Se 
numea talant şi cea mai mare monedă din 
antichitate. 

TALIA - una din cele trei graţii, şi anume muza 
comediei şi a poeziei de dragoste; este reprezentată 
ținând în mâna dreaptă o mască şi în stânga o 
cunună de lauri. 

TARAN - armă folosită de popoarele antice 
pentru dărâmarea cetăților asediate. Taranul era 
alcătuit dintr-un trunchi de copac lung şi gros, 
prevăzut la un capăt cu un vârf greu de metal. 
Taranul era suspendat cu lanţuri sau funii de o 
schelă mobilă. După ce era legănat, pentru a i se 
face vânt, era repezit în zid cu vârful de metal. 

TARANUS - zeul tunetului şi fulgerului, la celți. 

TARTAR - abis întunecat în împărăția 
subpământeană, unde credeau grecii din antichitate 
că ar fi chinuiți păcătoşii. 

TERME - numele băilor publice în Roma antică 
(de la grecescul thermos, care înseamnă cald). Băile 
publice la romani se deosebeau prin mărimea şi 
luxul lor. 

TERUNȚŢIU (teruncius) - mică monedă de 
aramă (1/4 as, 3 uncii). 

TETRARH (etrarcha, tetrarches) - cârmuitor al 
unui sfert dintr-o ţară, mic domnitor peste ţinuturile 
situate la frontierele răsăritene ale imperiului 
roman. 

TEUTATES - zeitate a morţii, la vechii gali, 

TEUTONI - vechi popor germanic, care a 
năvălit în sudul Europei (în Galia), dar a fost 
înfrânt de generalul roman Marius (102 î.e.n.). 

THOR - zeul războiului, la vechile popoare 
germane. 

TIESTE - potrivit unei legende greceşti, Tieste 
l-ar fi ucis pe Crisipos, propriul său frate. 

TRACIA - ținut în Nordul Greciei antice. A 
devenit provincie romană în secolul I î.e.n. Tracii 
erau un popor războinic. 

TIBRU - fluviu din Italia, care trece prin Roma 
şi se varsă în Marea Tireniană. 

TIRON (tiro) - recrut, soldat tânăr; într-un 
înțeles mai larg, orice începător într-o îndeletnicire 
oarecare. 

TOGA - veşmântul obişnuit al romanilor. Toga 
era o bucată lungă de pânză ţesută din lână, care se 
purta înfăşurată în jurul trupului, pornind de la 
umărul stâng şi lăsând descoperit braţul drept. 
Romanii nu aveau dreptul să poarte toga decât după 
majoratul civil. 

TRIB (tribus) - populaţia Romei era împărţită pe 
districte, populația fiecărui district, alcătuind un 
trib. În adunările poporului, cetăţenii votau pe 
triburi. 

TRIBUN MILITAR - comandantul unei 
legiuni, în Roma antică. Pe lângă fiecare legiune 
erau şase tribuni militari, care exercitau comanda 
pe rând, câte două luni fiecare. 

TRIBUNII POPORULUI - erau aleşi de plebei, 
ale căror interese le reprezentau şi le apărau. Ei 
aveau dreptul să oprească punerea în aplicare a 
oricăror măsuri luate de magistrați care ar fi putut 
aduce prejudicii plebeilor. 

TRICLINIUM - sala de ospăț în casele din 
Roma antică. Cuvântul latin triclinium înseamnă 
trei paturi. De obicei, în sălile de ospăț romane, de 
cele trei părți ale mesei erau aşezate trei paturi de 
ospăț. Romanii nu şedeau la masă, ci stăteau 
culcaţi, cu braţul stâng rezemat pe perne. 

TRIREMĂ - corabie romană cu trei rânduri de 
vâsle. 

TRIUMFATOR - general roman căruia, drept 
răsplată pentru o victorie însemnată, i se acordau, 
în virtutea unei hotărâri a Senatului, onoruri 
deosebite, denumite onoruri triumfale. Triumfatorul 
îşi făcea intrarea solemnă în Roma, în picioare, pe 
un car aurit, îmbrăcat în toga de purpură şi 
încununat cu laurii victoriei. În urma lui venea 
cortegiul prizonierilor şi al prăzilor luate în război. 

TUNICĂ - cămaşă albă, de lână, cu mâneci 
scurte sau fără mâneci, purtată de vechii romani. 

TUSCULUM - vin de Tusculum, vin produs în 
viile din împrejurimile vechiului oraş Tusculum, 
care era alcătuit aproape exclusiv din vile 
aparținând celor mai bogaţi patricieni romani. 
Oraşul Tusculum era situat la 24 kilometri de 
Roma. 

UMBRA OASPETELUI - la romani, în 
antichitate, fiecare oaspete avea dreptul să aducă cu 
sine la ospăț un prieten, iar prietenului astfel adus i 
se zicea „umbra oaspetelui”. 

UTICA - vechi oraş situat pe ţărmul de nord al 
Africii, lângă Cartagina. La Utica s-a sinucis 
republicanul Cato cel Tânăr, care din această 
pricină a rămas cunoscut în istorie sub numele de 
Cato din Utica (Uticensis). 

VAMPIR - potrivit superstițiilor populare, un 
mort ce iese din mormânt şi suge sângele oamenilor 
adormiţi. 

VELIȚI (velites) - pedestrimea uşoară a armatei 
romane. Veliţii erau înarmaţi cu arcuri, săgeți şi 
sulițe scurte. 

VENUS - zeița dragostei şi frumuseţii, la 
romani; la greci, Afrodita. 

VESTALE - preotese oare îngrijeau de 
întreţinerea focului sacru în templul Vestei. În 
templul acestei zeițe, care se găsea în Forum 
(principala piaţă publică a Romei), ardea un foc 
nestins, iar vestalele, şase la număr, erau, obligate 

să vegheze ca focul să nu se stingă niciodată. 
Vestalele erau recrutate încă din fragedă copilărie 
din rândul celor mai ilustre familii. Atât cât slujeau 
zeiței Vesta, adică treizeci de ani, erau oprite a se 
căsători. Pe vestalele care călcau această rânduială 
sacră le aştepta o moarte cumplită, fiind 
condamnate a fi îngropate de vii. 

VIA APPIA - vestită şosea militară de la Roma 
la Capua (prelungită până la Brundisium), 
construită în anul 312 î.e.n. de cenzorul roman 
Appius Claudius. Această şosea a fost atât de 
trainic construită şi de bine pietruită, încât pe 
alocuri ea s-a păstrat până în zilele noastre. 

VETERAN - soldat care şi-a împlinit anii de 
serviciu militar. 

VULCAN - zeul focului şi al metalurgiei, la 
romani. Vulcan era totdeauna reprezentat cu un 
ciocan şi un cleşte. 

WALKIRII - fecioare războinice, minunat de 
frumoase, din mitologia germană. Erau fiicele lui 
Wotan (Odin) şi hotărau soarta bătăliilor, cauzând 
moartea unora sau altora dintre combatanți potrivit 
voinţei zeilor. 

WOTAN sau ODIN - zeul suprem al vechilor 
germani. Corespunde zeului Jupiter al romanilor. 

spt . . . . . . . . . 
“= Ide - a cincisprezecea zi a lunilor martie, mai, iulie şi 
octombrie şi a treisprezecea zi a celorlalte luni, în calendarul 


vechilor romani. În cazul de faţă, 10 noiembrie. (n.r.) 


4 


N 


LA . . . w A . A, 
- Intemeierea Romei este socotită a se fi înfăptuit în anul 754 
î.e.n., de către Romulus, care a fost şi primul rege roman. 


Acţiunea cărții începe deci în anul 79 î.e.n. (n.r.) 


13) PR E CI a . 
“= Esquilinul şi Suburra - numele a două din cele şapte coline 
pe care se înalță Roma; în vechime, aici erau cartierele locuite 


de populaţia săracă. (n.r.) 
1 616 î.e.n. (n) 


13.221 î.e.n. (n.r.) 


1616 so Zi a S PO s 
"= Manta traițională romană purtată de femei şi fixată cu 


broşe. Palla este o singură bucată de material drapată peste 


umeri Şi în jurul corpului sau peste cap. 


7) i 
‘7. De rerum natura - Despre natura lucrurilor. (n.r.) 


Biagi P oE 
regiunea muntoasă a Apeninilor. 


WO 
> 


f 
ki 


trecea pe cei proaspăt morți peste râul Acheron dacă îşi puteau 
plăti călătoria. În Grecia antică, cadavrelor le era adesea pusă 
o monedă sub limbă pentru a putea plăti luntraşului Charon. 
Cei care nu puteau plăti aveau de pribegit o sută de ani pe 


malurile râului Acheron. 


{10} r ý P R 
“— Quadrans - 1/4 din unitatea monetară as sau sestertius. 


(n.r.) 


{1} ma + gi T A . ¥ 
“— Fâşie lată de purpură care împodobea tunica senatorilor 


romani. 

12} A 
12.78 î.e.n. (n.r.) 
413), 


sala de ospăț în casele din Roma antică. (vezi în Glosar) 


1. 63 î.e.n. (n.r.) 

15. 58 î.e.n. (n..) 

118 În anul 449 î.e.n., o comisie specială formată din zece 
bărbaţi (decemviri), învestiţi cu cele mai mari împuterniciri, 
au întocmit un cod de legi care au fost săpate pe douăsprezece 
tăblițe de aramă şi expuse spre a fi cunoscute de toată lumea. 
Legile celor douăsprezece table apărau făţiş proprietatea 
privată, pedepsind cu multă asprime atentatele împotriva ei. 
Pe incendiatori şi pe cei ce furau în timpul nopţii îi aştepta 
pedeapsa cu moartea. Totodată se elaborează foarte amănunțit 
şi sever legea asupra datoriilor. Debitorul care nu-şi plătea 
datoriile îşi pierdea libertatea şi putea să fie „vândut peste 


Tibru” sau chiar să-şi piardă viaţa. (n.r.) 


"1 Fiecare pretor (magistrat roman însărcinat cu funcţiune 
judiciară - judecător şi legislator), intrând în funcțiune, 
publica un fel de manifest legislativ, în care făcea cunoscute 
regulile de drept pe care avea să le urmeze în perioada sa de 
magistratură. Acesta se numea edictum praetoris, adică 


edictul pretorian. (n.r.) 


418), 


"Sală de primire în casele romane. 


15! Cipris - epitet dat în Cipru zeiţei Venus. (n.r.) 
120.78 î.e.n. (n.r.) 


421) . . . . . . o . pe 
“= Limbaj convenţional folosit de gladiatori, ca să aibă 
posibilitatea să vorbească între ei fără teamă că vor fi înțeleși, 
atît în şcolile de gladiatori, cât şi în prezența oamenilor străini 


de cauza lor. Soarele este marele învățător, adică Spartacus 


(n.a.) 


22. N-a trimis ordine şi deocamdată păstrează tăcerea. (n.a.) 
"Dar răsculații? (n.a.) 

Semnalul răscoalei. (n.a.) 

23. Romanii (n.a.) 


'%. Numărul adepților. (n.a.) 

12. Atenţiune, vine cineva! (n.a.) 


"5. Păziţi intrarea! (n.a.) 


(29) ie A: . w 
"= Să punem mâna pe iscoadă! (n.a.) 


30} Ei . = 
“3. Moartea lui e viaţa noastră. (n.r.) 


"Fii sănătos! (n.r.) 
1%. O veche legendă mitologică spune că Iupiter pentru a 
putea pătrunde în turnul unde Danae era ţinută în captivitate 
de propriul ei tată - Acrisios, regele Argosului - s-a prefăcut 
într-o ploaie de aur, ajungând în acest fel la iubita lui. 

#3. Murrină - mineral extrem de rar şi de preţios, puţin 
cunoscut astăzi (probabil fluorină), din care se făceau în 


antichitate vase foarte apreciate. (n.r.) 


24. Legile sumptuarii (de la lat. sumptus, cheltuială) - măsuri 
legislative periodice, promulgate în Roma republicană şi 
imperială, cu scopul de a pune stavilă cheltuielilor exagerate 


şi luxului particularilor. (n.r.) 


23. Publicola, închipuit de Vulgata ca un Numa Pompilius al 
Republicii, a fost un personaj istoric autentic, cum atesta o 
inscriptie descoperită la Satricum, datata de la inceputul 
secolului al V-lea î.C., care îl consemnează ca Poplios 
Valesios. Publicola aparțnea gintei Valenilor, care se 
împotrivise întotdeauna Tarquinilor, din a căror gens facuse 
parte şi Brutus. El i-a succedat acestuia la o cârmuire 
semimonarhică a Romei; a fost bănuit că aspirase la preluarea 
puterii regale (Liv., 2, 7, 5-12). Supranumele său ar putea 
reprezenta o variantă semiargotică pentru conducătorul sau 
„maestrul poporului”, magister populi. Se pare că, după ce 
fusese un subordonat al lui Brutus, el a preluat puterea la 
Roma, eventual ca principalul reprezentant sau vasal al lui 


Porsenna. 
(36) A. 
"= 74 î.e.n. (nr) 


8D. 74 î.e.n. (n..) 

“*. Termopile - defileu în Tesalia, unde a avut loc în anul 480 
î.e.n. O bătălie rămasă celebră în istorie. Aici, un pumn de trei 
sute de spartani, conduşi de Leonida, au rezistat multă vreme 
armatei numeroase a perşilor, aflată sub comanda lui Xerxe. 
Ei au fost învinşi numai datorită trădării lui Efialte, care le-a 


arătat perşilor o potecă pe unde ajungea în spatele grecilor. 


(n.r.) 


139) Fi F š 
“=” Loc unde cei vechi credeau că se duc sufletele oamenilor 
virtuoşi. 

{40} m . . . SA 
"= poartă a unui castru sau a unei tabere romane situată în 
partea opusă inamicului şi în dreptul căreia se afla cohorta a 


zecea. 


12. Trebuie arătat, odată pentru totdeauna, că romanii şi 
istoricii lor au privit războiul gladiatorilor ca pe un război 
ruşinos şi nevrednic pentru Roma. De aceea, pentru a nu ştirbi 
reputaţia romană, istoricii i-au dat puţină atenţie, străduindu- 
se să-l învăluiască în tăcere, aşa cum se învăluie lucrurile a 
căror amintire e usturătoare, şi căutând să-i micşoreze 
semnificaţia şi măreţia. Ce au spus însă fără voia lor a fost 
suficient pentru a-i acoperi de glorie pe gladiatori şi îndeosebi 
pe Spartacus. Noi îl aşezăm fără şovăire între Marius şi Cezar, 
deoarece chiar şi cel mai îngîmfat dintre istoricii romani, 
Lucius Florus, care de-a lungul întregii sale relatări nu 
precupeţeşte expresiile de dispreţ la adresa gladiatorilor şi a 
conducătorului lor, a fost silit să recunoască faptul că, 
luptându-se cu o neasemuită bărbăţie în primele rânduri, 
Spartacus a căzut acoperit de gloria unui viteaz comandant de 


oști. (n.a.) 


'*!. Furcile Caudine reprezintă un loc înconjurat de munţi şi cu 
acces doar prin două defileuri. Romanii care au intrat pe acolo 
la momentul respectiv au fost blocaţi înauntru de către 

Samniţi. În cele din urmă Romanii au fost lăsați să plece, după 
mai mult timp petrecut în defileu. Astfel este ilustrată umilința 


la care a fost supusă armata romană. 

4. Beţişor de metal sau de os, ascuţit la un capăt şi turtit la 
celălalt, folosit la scrisul pe tăblițe de ceară. 


1573 î.e.n. (n.r.) 


{4 


& 73 î.e.n. (n.r.) 


147 


L e w da 
“ Trăiască veselele Saturnalii! (n.r.) 


48) ý ù ý 
— Quadrantarie — femeie care se vindea pentru un qudrans, 


cea mai mică monedă de aramă în circulație pe vremea aceea 


(n.r.) 

CAPITOLUL XI. DE LA CAPUA LA VEZUVIU 236 
CAPITOLUL XII. SPARTACUS ÎŞI MĂREȘTE 
NUMĂRUL OSTAȘILOR DE LA ŞASE SUTE LA 255 
ZECE MII 

CAPITOLUL XIII. DE LA BĂTĂLIA DE LA 
CASILINUM PÂNĂ LA CEA DE LA AQUINTUM 
CAPITOLUL XIV. SPARTACUS ÎŞI TRECE ÎN 

CAPITOLUL XVI. LEUL LA PICIOARELE FETEI. 

CAPITOLUL XVIII. CONSULII ÎN RĂZBOI. 

CAPITOLUL XIX. BĂTĂLIA DE LA MUTINA. 

